
PREFAŢĂ 


Volumul al cincilea al Operelor complete ale lui 
Constantin Dobrogeanu-Gherea cuprinde studiile, artico- 
lele, interviurile, luările de cuvînt în cadrul unor reuni- 
uni muncitorești, precum și alte materiale cu caracter 
politic-ideologic, edite sau inedite, din perioada care a 
urmat publicării lucrării monografice „Neoiobăgia“ în 
1910 şi pînă la sfîrşitul vieţii, în mai 1920. 

Și în această perioadă de adinci transformări social- 
politice care au avut loc în România Constantin Dobro- 
geanu-Gherea a adus o deosebită contribuţie la analiza 
societăţii româneşti, la argumentarea temeiniciei parti- 
dului politic al clasei muncitoare, preconizind forme și 
mijloace de luptă corespunzătoare etapei istorice în care 
se găsea proletariatul român. 

Prezentul volum ilustrează, o dată în plus, unul din 
aspectele semnificative ale activităţii teoretice a lui 
C. Dobrogeanu-Gherea, constînd în fidelitatea faţă de 
esența socialismului ştiinţific, făurit de K. Marx şi F. En- 
gels, bazat pe „generalizarea științei veacului“ şi pe ex- 
periența mișcării muncitoreşti internaţionale. În același 
timp, ilustrează poziţia sa categorică împotriva închistării 
dogmatice, considerînd că atitudinea creatoare față de 
marxism se realizează nu prin îndepărtarea de spiritul 
metodei marxiste de gîndire sau chiar prin „eliberarea“ 
de acest spirit, după cum au procedat o seamă de lideri 
din mişcarea muncitorească internaţională, ci prin în- 
țelegerea sa profundă, prin analiza fenomenelor, avînd 
ca bază de pornire și călăuză în acţiune principiile socia- 

lismului ştiinţific. „Se înţelege — scria C. Dobrogeanu- 
Gherea —, toate modificările pe care le suferă societatea 
în mersul ei înainte, toate devierile, toate fenomenele 
noi şi complexe care apar în cursul dezvoltării ei trud- 
nice şi atît de imens de complicate trebuie să fie cerce- 
tate, analizate, studiate în toată complexitatea lor. Însăși 
metoda şi cercetările ştiinţifice ale lui Marx sînt pentru 
noi în această privinţă cel mai mare îndemn; dar cer- 
cetările acestea, noi, socialiștii, trebuie să le facem pe 
baza iarăşi a metodei şi cercetărilor lui Marx. Părăsind 
această metodă şi aceste cercetări, lipsiţi de conducerea 
lor, riscăm să ne pierdem în haosul inextricabil al feno- 
menelor sociale atît de complexe, riscăm să ne pierdem 
în cel mai regretabil electism ştiinţific şi în cel mai 
detestabil oportunism practic“ (p. 42). 

În acest sens studiul intitulat Asupra socialismului 
în ţările înapoiate, publicat în 1911, conceput ca o com- 
pletare a Neoiobăgiei în viziunea realizării unei mari 
lucrări destinate analizei trăsăturilor dezvoltării socie- 
tății româneşti, abordează în spiritul socialismului ştiin- 
tific problemele social-economice şi politice ale României 
în conexiunea lor firească, structura social-economică a 
țării şi suprastructura ei, ceea ce i-a permis lui Gherea 
să tragă concluzii deosebit de importante asupra stadiu- 
lui de dezvoltare a societăţii românești din primele de- 
cenii ale secolului nostru, aducînd prin aceasta o contri- 
buție la dezvoltarea socialismului ştiinţific. Evidenţiind 
caracterul capitalist al evoluţiei țării atît în industrie 
cît și în agricultură, Gherea demonstrează că viața eco- 
nomică, politică, juridică, morală, culturală, în toată 
imensa ei complexitate, situează România pe treapta 
unei societăţi moderne, burghezo-capitaliste, cu specificul 
ei determinat înainte de toate de starea de înapoiere a 
țării noastre în raport cu tările puternic dezvoltate in- 
dustrial. Drept urmare, releva marele gînditor, şi sarci- 
nile partidului clasei muncitoare se subsumează acestui 
specific al României de atunci, țară aflată încă în prima 
fază de dezvoltare a capitalismului. 

Sarcina istorică a proletariatului român din perioada 
respectivă este argumentată de Gherea nu în mod ab- 
stract, ci indicîndu-se necesitatea luptei active, a afirmării 
clasei muncitoare ca o forță socială preocupată să reali- 

zeze prin acțiune hotăriîtă acest măreț obiectiv de a fi 
avangarda în lupta împotriva tuturor anomaliilor şi ne- 
dreptăților din societatea de azi, de a fi avangarda în 
lupta pentru apărarea tuturor celor năpăstuiţi, obidiţi și 
oropsiţi din societatea actuală, pentru organizarea și 
pregătirea elementelor conștiente socialiste în vederea 
atingerii scopului ei final — societatea socialistă. Tinînd 
seama de realitățile românești, Gherea a insistat şi asupra 
altor sarcini importante ale social-democraţiei românești 
A lupta pentru desfiinţarea tuturor rămășițelor feudale 
din agricultură, ca și, în general, a tuturor piedicilor care 
stăteau în calea dezvoltării moderne a țării. 

Principiul solidarităţii proletare este promovat cu 
consecvență în întreaga operă a lui C. Dobrogeanu-Ghe- 
rea. El arăta că la baza acestui principiu stă comunitatea 
de interese ale maselor muncitoare din toate țările şi că 
reprezintă unul din factorii care chezășuiesc succesul în 
lupta pentru eliberarea clasei muncitoare. 

Volumul de față prezintă aportul său la elucidarea 
unor probleme care frămîntau mișcarea muncitorească 


internațională, în primul rînd problemele păcii şi ale 


războiului. 

__Referirile frecvente pe care C. Dobrogeanu-Gherea le 
face în scrierile sale la însemnătatea zilei de 1 Mai, nu- 
meroase articole aniversative scrise de el pe această temă 
se află în strînsă legătură cu faptul că minunata sărbă- 
toare a muncii era un prilej de evocare a semnificației 
solidarităţii internaţionale a proletariatului. 

În scrierile sale, Gherea a abordat în mod just şi 
problema importantă a raportului dintre patriotism şi 
internaționalism. Ideea pe care a reliefat-o el cu această 
ocazie este că patriotismul şi internaţionalismul sînt ca- 
tegorii istorico-sociale care se presupun reciproc, se com- 
pletează şi se armonizează. Cultivarea sentimentelor pa- 
triotice şi educarea în spiritul internaţionalismului pro- 
letar a clasei muncitoare și a maselor de oameni ai muncii 
constituiau, în concepția lui Gherea, o sarcină unică, de 
răspundere, a mișcării socialiste din toate ţările. 

În atmosfera politică din Balcani şi din Europa, răs- 
colite de cele două războaie balcanice și de primul război 

mondial, C. Dobrogeanu-Gherea se manifestă activ, scrie 
articole şi studii referitoare la războaiele balcanice, la 
primul război mondial imperialist al marilor puteri. Ana- 
liza esenței și a consecinţelor acestora, a poziţiei mişcării 
socialiste şi a politicii externe a României devine temă 
dominantă într-o seamă de articole, și mai ales în lu- 
crarea Război sau neutralitate. 

În activitatea febrilă pe care o desfășoară, în promp- 
titudinea cu care reacţionează faţă de precipitarea eve- 
nimentelor îşi găsesc expresie simţul acut al răspunderii, 
căutările pasionate ale unei conștiințe ce vibrează la 
marile probleme ale poporului nostru și, în general, ale 
umanităţii. Studiile pe această temă evidențiează cu preg- 
nanţă că teoreticianul socialist român a fost un luptător 
neobosit împotriva politicii imperialiste de forţă şi dictat 
a marilor puteri. E 

Adept al rezolvării problemelor litigioase pe cale paș- 
nică, fără a fi partizan însă al pacifismului mic-burghez, 
Gherea a înțeles necesitatea istorică și justețea unor răz- 
boaie de apărare şi eliberare națională. Studiile şi arti- 
colele din acest volum relevă justețea aspirațiilor naţio- 
nale ale poporului român, necesitatea obiectivă stringentă 
a desăvirșirii unităţii noastre naţionale. Dezvoltarea po- 
poarelor în marginile lor fireşti naţionale era considerată 
de Gherea ca factor de progres, de accelerare a evoluţiei 
acestor popoare. 

În perioada avîntului revoluţionar, datorită stării să- 
nătăţii sale, C. Dobrogeanu-Gherea participă într-o mă- 
sură mai redusă la frămîntările mișcării muncitorești. 
Prezenţa lui în coloanele presei socialiste s-a făcut totuși 
simțită, atît prin colaborări curente cât mai ales prin 
reproducerea unor fragmente din lucrările mai vechi. 
Gherea se bucura de o mare apreciere şi stimă unanimă. 
Articolele scrise în această perioadă vădesc eforturile 
autorului de a înţelege transformările şi cerinţele epocii, 
permanenţa sa în miezul problemelor, receptivitatea la 
tendinţele pe care le indică sensul dezvoltării sociale şi 
interesele proletariatului. 

Atunci când experiența mișcării revoluţionare infirma 
anumite idei şi aprecieri formulate anterior, Gherea își 

me 


revedea concluziile, studierea atentă a fenomenelor noi 
sociale și politice constituind pentru el un deziderat per- 
manent și o îndatorire esenţială. 

În ediţia de faţă, textele sînt ordonate, în general, 
după criteriul cronologic. Notele aflate între paranteze 
drepte aparțin colectivului de îngrijire a ediţiei. În tran- 
scrierea textului s-au aplicat normele ortografice în vi- 
goare astăzi. Fiecare text are îndicată sursa primară şi 
semnătura sub care s-a publicat. l 

Volumul este însoţit de adnotări și indici. 


Institutul de studii istorice 
şi social-politice de pe lingă C.C. 
al P.C.R. 


CÎTEVA CUVINTE 
ASUPRA VOTULUI UNIVERSAL! 


În lupta socială pe tărîmul ideilor, principiilor, teoriei, 
ca în orice luptă, dealtfel, trebuie să știi să-ţi alegi armele 
proprii de luptă dacă vrei să ajungi la victoria finală. 
Se înţelege, victoria în lupta socială nu se cîştigă pe 
tărîmul luptei de idei şi principii — va veni odată și 
vremea aceea binecuvîntată —, ci pe tărîmul luptei de 
interese şi pe tărîmul forţei brutale. Dar cine ar putea să 
nege că, în această luptă, cea de idei, de principii are 
şi ea rostul și importanța ei mare pentru ajungerea la 
izbîndă ? Ca să învingi însă, aici ca şi aiurea, trebuie, 
încă o dată, să ştii să-ţi alegi terenul, armele de luptă, 
care, în cazul de faţă, sînt constatarea faptelor sociale, 
interpretarea lor, argumentele ce se aduc în luptă, dez- 
voltarea de judecăţi şi de principii ş.a.m.d. 

Dintre armele acestea în lupta de idei și principii, 
una, mai ales, e prețioasă pentru apărătorii cauzelor 
mari şi drepte. E o armă care a servit pururea de scut 
celor nedreptăţiţi, de reazem celor împilaţi, de apărătoare 
a cauzelor drepte și mari, pe care le-a şi dus la victorie. 
Această armă miraculoasă de luptă se cheamă adevărul. 
Luptătorii pentru drept, pentru bine, pentru frumos 
niciodată nu trebuie să se servească de arme contrare, 
nu trebuie să scape din mînă arma asta minunată. 

E drept că se pare cîteodată, în lupta de toate zilele, 
că o armă contrară: negarea unor fapte adevărate, in- 
terpretarea lor întortocheată, argumentele aduse ad- 
hoc —, că armele demagogiei sociale servesc cauzei celei 
drepte. Dar asta e numai o părere. Cu vremea se vede 

clar că ele mai mult o deservesc şi compromit decit o 
servesc, cu vremea armele neadevărului se rup în mîna 
celui ce le întrebuințează. 

Și se mai întîmplă că arma adevărului, scăpată din 
mîna luptătorului pentru cauza cea dreaptă, e ridicată 
de adversarul său și, întrebuințată cu dibăcie şi vicleșug, 
devine în mîna lui o armă de luptă eficace. Și astfel, 
sub scutul puternic al adevărului, pășeşte cauza cea rea 
și nedreaptă, pe cînd cea bună și dreaptă trebuie să se 
strecoare sub acoperișul șubred al neadevărului. 

Şi tocmai de aceea e atît de important să nu scapi 
niciodată din mînă arma asta atît de tăioasă. 

Dacă am studia luptele sociale de la noi şi de aiurea, 
am găsi dovezi destule ale exactităţii celor zise mai sus. 
O pildă ar îi şi discuţiile care s-au făcut şi se fac pentru 
şi contra votului universal. 

Cînd, acum un sfert de veac 2 socialiștii au pus în 
discuţie chestiunea votului universal, adversarii lui, între 
multe alte argumente întortocheate sau false, au adus 
şi unele care, ca constatare de fapte mai ales, erau per- 
fect adevărate. 

Astfel, spre pildă, adversarii ziceau între altele : 

„Votul universal nu s-a realizat încă pe deplin nici 
în ţările civilizate care l-au introdus şi unde parlamen- 
tele urmează să fie expresia minorităţii privilegiate și nu 
a majorităţii poporului ; cum dar ar putea el să se rea- 
lizeze în mediul nostru social special, atît de înapoiat, 
pătruns încă de elemente sociale orientale și medievale ? 
Țăranul nostru, şi doar pe dînsul îl avem, mai cu seamă, 
în vedere cînd vorbim despre votul universal — ţăranul 
nostru semibarbar, prin mediul special în care trăiește, 
zăcînd în întunericul beznă al satului, lipsit de lege, cu 
o administraţie vitregă ce distruge simţul de lege şi de 
garanţie legală —, cum poate ţăranul nostru, care con- 
stituie imensa majoritate a populaţiei ţării, să devină 
deodată, ca prin miracol, prin introducerea votului uni- 
versal, un cetățean luminat, să-şi trimită în Parlament 
pe aleşii ce-i reprezintă interesele adevărate, să-și schimbe 
propria-i viaţă şi să prefacă viaţa țării ? Toate instituţiile 
liberale introduse din străinătate au rămas pentru marea 
majoritate a ţării o literă moartă, iară votul — fie şi 
cenzitar — a rămas un miraj. Colegiul țărănesc a fost, 
şi după 4 decenii a rămas, un colegiu minciună şi min- 

ciuni au rămas şi instituțiile liberale pentru țăran. Prin 
ce minune atunci votul universal va putea să devină o 
realitate în mediul nostru special ? S-ar preface şi el 
într-o minciună mai mult şi atîta tot. Şi cu votul univer- 
sal tot administraţia şi jandarmul rural vor alege pe de- 
putaţi. Aceeia deci care ar trage mai multe foloase și 
s-ar întări prin votul obștesc nu sînt păturile țărănești, 
ci guvernele noastre de astăzi, care atunci n-ar avea 
nici atîta opoziţie cit au acuma. Şi chiar, întrucît țără- 
nimea ar deveni o forţă politică oarecare prin votul acor- 
dat ei, nu va fi țărănimea muncitoare, ci burghezimea 
sătească, lipitorile satului, care şi acum sînt factotumul 
în sat, şi care ar înviîrti politica în folosul lor, nu al 
ţărănimii. Şi, astfel, alături de politicianismul orășenesc 
am avea şi unul sătesc“. 

Cam acestea sînt, între altele, obiecțiile pe care le 
făceau şi le mai fac adversarii votului universal. Şi, 
lăsînd la o parte exagerările, și mai ales tendinţa cu 
care sînt făcute, cine oare nu va găsi, dacă cunoaște 
bine ţara, că obiecțiile acestea, în special ca constatări de 
fapte, sînt în cea mai mare parte întemeiate"? 

Dar partizanii votului universal au început prin a 
nega şi combate toate aserțiunile adversarilor. 

Socotind că clasele privilegiate nu se sinchisesc de 
adevăr în lupta socială, ci numai de propriile lor inte- 


rese — ceea ce e foarte adevărat —, socotind, de aseme- 
nea, că, în acest caz, toate argumentele lor trebuie să fie 
totdeauna false — ceea ce nu e adevărat deloc —, parti- 


zanii votului universal au început, și continuă încă, să 
nege toate afirmările potrivnicilor în bloc. Ei nu tăgă- 
duiesc, bineînţeles, că mediul nostru social special, rea- 
litatea socială a țării noastre, mai ales la sate, e mizera- 
bilă — atîta ar mai trebui! Dar ei zic că „dracul nu e 
aşa de negru cum îl zugrăvesc oamenii, că ţăranul, chiar 
în starea de lucruri de astăzi, e un alegător mai inde- 
pendent decît orășeariul, că țăranii din Curtea de Argeș 
au ales de trei ori de-a rîndul pe Dobrescu-Argeș, îm- 
potriva guvernului — şi încă ce guvern : al lui Ion 
Brătianu ! (Un exemplu tipic ce se aduce de 20 de ani). 
Dacă acum, cu votul cenzitar, şi tot ştie ţăranul uneori 
să reziste administrației, darămite cînd va avea votul 
universal! Atunci puterea va fi deplasată de la oligarhia 
politică de azi la țărănime şi la reprezentanţii adevăraţi 

ai intereselor ei. Votul universal se va realiza deci cu 
adevărat şi va da toate roadele ce comportă principiul 
său. Ţărănimea, prin reprezentanţii săi, nu numai că va 
distruge oligarhia politică şi politicianistă de azi, nu 
numai că va inaugura o eră nouă politică, dar va mai 
inaugura, avînd puterea în mînă, şi o eră nouă economică, 
o viaţă nouă va începe de aici înainte pentru ţara noastră, 
o epocă nouă de dezvoltare socială“. 

Conservatorii noștri, adversarii votului universal, ar 
fi putut să facă următoarea obiecţie, foarte întemeiată 
şi adîncă, democraţilor, partizanilor votului universal. 

„Dacă în mediul nostru social, în realitatea socială 
românească, pătrunsă încă de resturi mari de medieva- 
lism şi orientalism, dacă în acest mediu, care preface pe 
țăran în rob, politica în politicianism, care viciază în- 
treaga viaţă socială a ţării, dacă în acest mediu votul 
universal nu numai că poate să se realizeze, dar poate 
să dea toate rezultatele pe care le comportă principiul 
său — ceea ce n-a reușit încă să facă în ţările cele mai 
civilizate ; dacă votul universal se poate înfăptui în rea- 
litatea noastră socială şi poate transforma şi ţara de sus 
pînă jos, atunci e vădit că această realitate socială — cu 
toată înapoierea ei economică şi cu toate rămășițele ei 
de feudalism —, pe care o combateţi atîta ca izvor al 
tuturor relelor, nu e rea deloc, ba e chiar mai bună decît 
cea din ţările civilizate pe cîtă vreme îngăduie votului 
universal să facă minunile pe care nu le-a putut face 
acolo. Şi atunci nu numai că nu trebuie s-o combatețţi 
deloc, drăguţa de ea, dar, dimpotrivă, trebuie să ne aju- 
taţi s-o păstrăm în principiul ei, cîrpind-o doar unde şi 
unde în detaliu“. | 

Conservatorii n-au făcut democraţilor noştri această 
obiecţie perfect întemeiată, pentru că, tacticieni dibaci 
şi practici, au simţit că prin aceasta ar dezveli situația 
în luptă şi ar arăta adevăratul teren pe care ea trebuie 
să se dea. 

Dar dacă ar fi făcut-o ? 

Atunci ar fi văzut şi democraţii noştri că terenul de 
luptă pe care se pun şi argumentele și exagerările pe 
care le întrebuinţează duc de-a dreptul la concluzii reac- 
ționare, nu revoluţionare. 

lată partea aceea a opiniei publice care ar putea să 
aibă simpatii pentru votul universal, care, prin însăși 

poziţia ce ocupă în societate, ar putea să fie cîștigată 
pentru cauza lui, partea aceea a opiniei publice trebuie 
să-şi spună cu melancolie : 

„Slabă e, se vede, la noi în ţară cauza votului uni- 
versal dacă, pentru susţinerea ei, trebuie să alergi la 
exagerări şi la tăgăduirea evidenţei faptelor !“ 

Și, astfel, punîndu-te pe un teren fals de luptă şi 
întrebuinţind arme improprii, ajungi la concluzii opuse 
celor pe care le doreşti şi deservești mai mult cauza celor 
oprimaţi decît o servești. 

Şi atunci ce e de făcut ? 

De revenit la terenul adevărat de luptă, care e cons- 
tatarea exactă şi adevărată a realităţii sociale și a fap- 
telor ei, şi de întrebuințat argumente în consecinţă. 

Și, în acest caz, iată răspunsul pe care trebuie să-l 
dea apărătorul votului universal — democratul adevă- 
rat — adversarului său conservator. 

„Domnilor adversari! Ziceţi că votul universal n-ar 
putea să se realizeze la noi şi să dea rezultatele ce decurg 
din principiul său ; că votul universal, în condiţiile noas- 
tre speciale, în realitatea noastră socială, ar rămine, pen- 
tru multă vreme încă, o minciună la sate, cum a rămas 
şi votul cenzitar ; că țăranul român, copleșit de mizerie, 
semiserv medieval, lipsit de administrație, de lege și 
garanţii legale, trăind în întunecimea satului, nu poate 
deodată să devină un cetăţean luminat şi mai ales inde- 
pendent. El va vota după arătările jandarmului rural, 
şi cei care vor ajunge politicește mai puternici, prin 
votul universal, nu vor fi ţăranii, ci guvernul, care va 
dispune de unanimităţi şi mai compacte decît acum ; iară, 
întrucît pot să cîştige politiceşte ţăranii — va cîştiga 
burghezia satului, care, în condiţiile speciale ale ţării, 
se va preface într-o oligarhie politicianistă sătească. Toate 
acestea, lăsînd la o parte unele exagerări, şi mai ales 
în prima epocă a funcţionării sufragiului universal, sînt 
perfect adevărate“. 

„Ei bine! vor exclama radioși adversarii noștri, dacă 
toate acestea sînt adevărate, atunci trebuie să recunoaş- 
teţi şi dv. că votul universal n-are ce căuta în ţară la 
noi“. i 

Ba deloc, doamne fereşte, nu-i deloc aceasta concluzia 
care reiese din faptele constatate de dv., ci una cu desă- 
vîrşire alta — şi anume : 

Dacă e adevărat că condițiile ţării noastre sînt așa 
de rele încît nu permit realizarea votului universal în 
însuşi principiul său, dacă realitatea noastră socială e 
așa de păcătoasă încît ar preface votul universal într-un 
miraj și minciună, după cum a prefăcut şi votul cenzitar, 
atunci e foarte clar că aceste condițiuni speciale ale ţării, 
că această realitate socială a noastră trebuie să fie modi- 
ficate și transformate cu desăvârșire. 

Învăţămîntul nostru popular ajunge și el, în multe 
privințe, o iluzie şi o minciună — şi aceeaşi realitate 
socială din viaţa satelor, care împiedică realizarea votului 
universal, aceeași împiedică pe ţăran să înveţe carte și 
ne face să fim — şi să rămînem cît timp va dăinui această 
realitate socială — ţara cea mai analfabetică dintre toate 
țările moderne, inclusiv Rusia, Bulgaria şi Muntenegru. 

Ar urma oare de aici că n-avem nevoie de învăţă- 
mintul rural şi că trebuie să-l desființăm și pe cel exis- 
tent sau urmează, dimpotrivă, că trebuie modificată, re- 
formată şi transformată realitatea socială, care împiedică 
învățarea de carte şi ne pune la coada ţărilor moderne ? 
Dreptul de a dobîndi cele mai elementare cunoștințe 
omenești, dreptul de a-ţi spune cuvîntul în trebile ţării 
al cărei fiu eşti e un drept primordial și imprescriptibil 
în societatea modernă — şi, dacă realitatea socială a 
țării se opune la realizarea acestor drepturi elementare, 
atunci ea trebuie radical schimbată. 

Învățămîntul poporului şi votul universal, introduse 
in societate, în organismul social, și neputîndu-se realiza, 
sint reactive sociale, sînt semne sigure că nu ceva, ci 
mult e putred în Danemarca Orientului ; — și, ceea ce e 
putred, aceea trebuie să fie înlăturat din organismul 
social, pentru însănătoşirea şi propăşirea lui, și nu reac- 
tivul, care permite constatarea putreziciunii. | 

Ceea ce vă face pe dv., domnilor adversari, să scoateţi 


deducţii atît de false din premise atît de adevărate sînt, 


în primul loc, interesele de clasă, iară, în al doilea rînd, 
faptul că judecaţi în mod atît de simplist-logic în dome- 
niul imens de complex al fenomenelor sociale : 

„Bine, vor zice cam dezorientaţi amabilii noștri ad- 
versari, simțind că, prin schimbarea terenului de luptă, 
argumentele, pe cari le socoteau invincibile, se întore 
victorioase împotrivă-le. Bine, să zicem că aveţi dreptate, 
să zicem că trebuie schimbată și transformată realitatea 

noastră socială. Dar atunci, pînă la această transformare, 
nu ne trebuie votul universal“. 

E aceeasi deducție falsă, simplist-logică, pe care o vor 
scoate adversarii noştri din cuvintele mele, după cum 
au scos-o din propriile lor cuvinte. . 

Am zis, şi am explicat de mai multe ori că evoluția 
societăților înapoiate se deosebeşte de a celor înaintate, 
între altele, şi prin următoarele. La cele înaintate, insti- 
tuţiile politico-sociale sînt rezultatul dezvoltării lor reale : 
materială, economico-socială și culturală în sensul larg 
al cuvîntului: decurg din realitatea lor socială şi, ca 
atare, sînt realizabile şi realizate chiar la introducerea 
lor — ele se adaptează perfect mediului social, deoarece 
tocmai el le-a produs. Ţările însă înapoiate, prin însuși 
faptul înapoierii lor, prin faptul că sînt prinse în vîrtejul 
evoluţiei sociale, a ţărilor înaintate și trebuie să le ajungă, 
ţările înapoiate, tocmai de aceea, trebuie să introducă 
instituţiile înaintate, mai înainte de a avea toate con- 
diţiile sociale pregătite pentru funcţionarea lor. La țările 
înapoiate, îndeosebi de cele înaintate, tocmai aceste in- 
stituţii îşi pregătesc, prin funcționarea lor, la început 
foarte defectuoasă, putinţa propriei lor realizări și caută 
să-și pregătească condiţiile necesare de viață prin mo- 
dificarea mediului social, a realităţii sociale. 

În acest sens, bineînţeles numai în acest sens, insti- 
tuţiile înaintate au şi mai multă însemnătate pentru țările 
înapoiate decît pentru cele înaintate. Aceasta, dealtfel, 
e însăşi una din legile de dezvoltare a societăților îna- 
poiate, şi acele ţări care nesocotesc această lege riscă să 
ajungă la marginea prăpastiei, așa cum a ajuns marea 
și puternica Rusie, cu toată mărimea și cu toată puterea 
ei. Viaţa socială e prea complexă ca să poţi să rezolvi 
problemele ei prin construcţii de silogisme logice, simple 
și simpliste ; o instituţie trebuie să aibă condiții necesare 
pentru realizarea ei, instituţia X n-are toate aceste con- 
diţii în ţară la noi, deci instituția X nu trebuie să fie 
introdusă. 

Viaţa socială şi istorică a societăților omenești e așa 
de complexă încît nu putem avea reguli fixe și nici un 
gradometru pe care să-l aplicăm organismului social ca 
să ne arate cînd e copt pentru cutare reformă. Bulgaria 
și Serbia au votul universal, pe cînd Anglia pînă acum 
cîțiva ani nu l-a avut. NoiaQuţară înapoiată, am desființat 

de mult barbara şi ignobila pedeapsă cu moartea, pe 
cînd ţările cele mai civilizate din lume: Anglia, Franţa, 
Germania, poartă şi suportă încă această ignominie și 
ruşine în organismul lor social. 

Instituţiile liberale, burgheze, au succedat în ţările 
înaintate dezvoltării capitaliste, în ţările înapoiate o pre- 
cedează. Aceeași instituție sau reformă socială care în 
tara înaintată dă un anume rezultat, după însuși prin- 
cipiul instituției, în țările înapoiate dă alte rezultate, re- 
zultate lăturalnice, care sînt însă tot așa de importante 
şi necesare. O instituţie sau reformă socială introdusă 
într-o ţară, prin însăși prezența ei în organismul social 
și prin funcţionarea ei defectuoasă, își pregăteşte con- 
diţii prielnice și necesare de trai și funcţionare. 

O, doamne! Viaţa socială e atît de complexă, iar 
mintea omenească e atît de simplă, mai ales cînd e con- 
dusă de strîimbul interes de clasă ! | 

Dacă ne-am fi luat după logica adversarilor votului 
universal, ar fi trebuit să începem prin a desființa învă- 
ţămâîntul rural, care, neîndoielnic, n-are condiţiile sociale 
de trai în viaţa socială a satelor noastre. E adevărat, 
rezultatele învățămîntului rural sînt neînsemnate, mes- 
chine — e numai o candelă cu lumina mică şi tremură- 
toare, arzînd în întunericul beznă al satului românesc. 
Dar lumina e lumină, oricît de mică ar fi ea, şi de la 
lumina candelei se vor aprinde torțele ştiinţei şi adevă- 
-ului ce vor risipi întunericul de nepătrune. 

Dar, mai ales (după logica adversarilor votului uni- 
versal, ar fi trebuit să desființăm toate instituţiile libe- 
rale, occidentale, pe care le-am introdus de o jumătate 
de veac. Oare, în mare parte, în viața satelor, mai cu 
seamă, n-au rămas ele încă o minciună goală, după cum 
afirmă, cu drept cuvint, adversarii votului universal ? 

Democratul cuminte însă nu e nebun să se ia după 
logica adversarilor. El se foloseşte de însăși existența 
acestor instituţii, de funcţionarea lor atît de incompletă, 
de prestigiul pe care îl are o instituţie introdusă, de toate 
contradicţiile ce izvorăsc din faptul că nu e aplicată, se 
foloseşte şi de realizarea ei, pe cît e [de] realizată, ca 
şi de însuşi faptul nerealizării ei, se foloseşte de toate 
ca de niște arme în lupta pentru transformarea acestei 
atit de urîte realităţi sociale, pentru nimicirea tuturor 

rămăşiţelor de feudalism ce otrăvesc organismul nostru 
social. 

Votul universal va fi încă o armă, nouă și însemnată, 
în această luptă. Şi chiar dacă n-ar da alte rezultate 
decît acesta — și vom vedea altă dată că rezultatele 
sînt destule şi varii —, chiar dacă n-ar fi decit încă o 
armă în lupta pentru transformarea statului român în- 
tr-un stat modern, civilizat, nu numai în formă, ci și în 
fond —, chiar dacă n-ar da alte rezultate și încă... tră- 
jască votul universal ! 

„Dar, vor obiecta, desigur, adversarii — simțind că 
terenul le fuge de sub picioare —, comparația pe care 
o faceți între învățămîntul popular şi votul universal nu 
e deloc potrivită. Prin învățămînt nu se primejduiesc 
deloc interesele superioare ale ţării — dimpotrivă —, pe 
cînd prin votul universal interesele și conducerea statului 
sint date pe mîna maselor ignorante şi inculte ale popo- 
rului, ceea ce primejduieşte serios siguranţa statului și 
existenţa însăşi a ţării“. 

Ce ar fi mai primejdios sau mai preferabil pentru 
statul român : să fie condus de masele inculte ale ţără- 
nimii sau de masele culte ale oligarhiei noastre politice 
— asta e o chestie de discutat. Dar în afară de orice 
discuţie e că a fost destul să ne punem pe adevăratul 
teren de luptă pentru ca adversarii să cadă în cele mai 
crase contradicții. Parcă de ani de zile afirmă d-lor că 
din votul universal țărănimea nu va câștiga nimic, că, 
dimpotrivă, se va întări şi mai mult puterea guvernelor 
ieşite din oligarhia noastră politicianistă — şi acuma, 
nitam-nisam : „țara dată pe mîna claselor inculte și 
barbare !“. | 

O ştiu şi d-lor că astea sînt numai vorbe şi nici nu 
le pasă atîta de interesele superioare ale țării cit de 
interesele inferioare ale lor proprii. Votul universal ar 
deveni, alături de altele, un dizolvant al acelei părți din 
realitatea noastră socială care ne ţine în înapoiere și eco- 
nomică şi socială şi ar deveni totodată și o armă de luptă 
pentru transformarea acestei realităţi sociale. 

Inde îra. 
| Această realitate socială însă, şi mai ales în părţile 
ei cele rele, e izvorul de cîştig şi de putere pentru 
anume grupe, clase, categorii sociale. Or, o clasă socială 
mai totdeauna identifică interesele ei proprii cu interesele 


19 


ţării şi cînd îi sint amenințate propriile-i interese i se 
pare, uneori chiar sincer, că sînt amenințate interesele 
superioare ale statului. Nu-i vorbă, întrucît statul sînt ei, 
în parte au dreptate, dar acesta n-ar fi un cuvînt ca toţi 
cei care se luptă pentru transformarea statului pe baze 
mai superioare, să nu primejduiască existenţa bazelor 
lui actuale mai inferioare. | 

Şi astfel, cînd partizanii votului universal se vor pune 
pe adevăratul teren de luptă şi vor întrebuința și arme 
şi argumente proprii, lupta se va preciza şi se va limpezi. 
De o parte vor fi toţi aceia care sînt pentru dăinuirea 
neştirbită a realităţii sociale, cu toate elementele ei de 
înapoiere semifeudală, de o parte vor fi clasele parazi- 
tare, oligarhia politicianistă etc... de altă parte toţi aceia 
care doresc şi tind la transformarea acestei realități so- 
ciale, la descotorosirea ei de toate elementele de inapo- 
iere economică şi socială, vor fi social-democraţia și de- 
mocraţia burgheză sinceră, cu toate categoriile ei. 

Şi această precizare şi limpezire a luptei vor fi de 
un mare bine şi pentru cauza votului universal și pen- 
tru ţară.). 


x 


„Dar atunci, îmi va observa nu un adversar (cu adver- 
sarii mei nu mai pot să stau de vorbă — oricită plăcere 
mi-ar face asta —, n-am timp), ci un cititor binevoitor 
şi atent. Dar atunci, pe cit se vede, subordonați cu totul 
priceperea problemei votului universal înţelegerii reali- 
tăţii noastre sociale“. 

Se înţelege că da, neapărat că da! 

Înțelegerea problemei votului universal, ca a tuturor 
problemelor noastre sociale dealtfel, trebuie să jie pre- 
cedată de analiza amănunțită, obiectivă, imparțială, ana- 
liză bazată pe o metodă adevărată, a realității noastre 
sociale. 

Această analiză a realităţii noastre sociale în toată 
întinderea ei ne poate da înţelegerea adevărată a pro- 
blemelor sociale ale ţării, și deci şi a problemei votului 
universal. Această analiză şi această pricepere ne pot 
arăta rostul votului universal în:ţară la noi: pe cit e 
de necesar sau ba, care ar fi rezultatele lui, ce poate Şi 

ce nu poate să dea el, chiar de la început, în mediui 
special al ţării noastre. 

Analizei unei părţi din realitatea noastră socială e 
consacrată lucrarea mea asupra problemei agrare şi pro- 
blemelor pe care ea le implică 3 — lucrare ce se găsește 
acum sub tipar și care va apare în curînd —, ceea ce mă 
dispensează de a mai intra în alte dezvoltări în aceste 
„cîteva cuvinte“ de faţă. 


C. Dobrogeanu-Gherea 


VIAȚA SOCIALĂ (BUCUREȘTI), ANUL I, NR. 7—8, AUGUST-SEPTEM- 
BRIE 1910, P. 1—11 

Sîntem o ţară eminamente agricolă şi eminamente 
înapoiată — adică o ţară lipsită de cultură agricolă sis- 
tematică, de irigaţii artificiale ș.a.m.d. —, dar avem, 
adică avem încă, un sol bun, fertil. Ca o ţară eminamente 
si agricolă şi înapoiată, trăim demult, cum zice românul, 
„cu ochii la cer“. De acolo aşteptăm mîntuirea. Plouă la 
vreme şi cu măsură — atunci avem o recoltă relativ 
îimbelşugată ; e secetă sau ploile sînt prea abundente — 
atunci sîntem expuși la lipsă, la mizerie, iar seceta con- 
secutivă a unui şir de ani ar aduce dezastrul complet — 
falimentul economic — şi împreună cu el falimentul sub 
toate formele lui — falimentul moral, cultural, naţional. 

Las la o parte discuţia dacă în astfel de condiţii putem 
să rămînem şi să trăim încă multă vreme fără industrie 
— o ţară eminamente agricolă —, o ţară reacționară, 
susținută de agrarienii noştri şi, din alte motive, desigur, 
de poporaniștii noştri. 

Despre altceva e vorba aici. 

Așadar, cu ochii la cer trăim noi demult, foarte de- 
mult, și cerul ne trimite ani buni după ani răi şi ani răi 
după ani buni, după cum a făcut-o din vechimea înde- 
părtată la noi şi în alte ţări asemănătoare prin cul- 
tura lor. 

Dar, iată, în anii din urmă a început românul să 
observe cu groază — unii mai conştient, alţii mai incon- 
știent — că un fenomen nou, nespus de îngrozitor, începe 
să se producă în ţară la noi, și anume: anii de secetă 

devin tot mai deși și mai generali, iar anii de ploaie se 
prefac în ani de inundaţii și dezastre. 

De unde acest fenomen atît de îngrozitor, atît de 
ameninţător ? 

„Pentru păcatele noastre“ — răspunde oftînd adînc 
poporul neştiutor. „E o schimbare generală a climei, care 
se observă pretutindeni“ sau „Aşa a fost întotdeauna 
la noi“ — răspund cărturarii, şireţii servitori ai celor 
interesaţi. 

Greşesc şi unii şi alţii. Adică greşesc cu ştiinţă sau 
fără ştiinţă cărturarii ; în cît priveşte poporul, apoi în 
explicaţiile lui naive e mai întotdeauna un sîmbure de 
adevăr și dreptate. 

Da, desigur, şi secetele care ameninţă să devină cro- 
nice și inundaţiile năprasnice, care împreună cu secetele 
amenință însăși existenţa şi viața ţării, sint urmările 
fireşti ale unui mare, nesfîrșit şi de neiertat păcat, care 
se cheamă : despădurirea ţării. Se înţelege, țara noastră, 
prin însăși situaţia ei geografică, prin clima sa, e supusă 
secetelor. Dar pădurile seculare, care acopereau sînul 
țării, au fost nişte izvoare imense de umezeală, care 
temperau clima şi, după cum zice românul, „atrăgeau 
ploaia“. Acum ţara, despoiată de pădurile ei, n-are cine 
s-o mai apere de arşita nemiloasă a soarelui fierbinte 
de vară, şi cîmpiile româneşti, arse şi prăfuite, sînt su- 
puse pustiirii secetelor nimicitoare. Da, desigur, ţara 
noastră — o vale mărginită de munţi și dealuri — a 
fost supusă inundaţiilor. Dar pădurile seculare, ce aco- 
pereau munţii și dealurile, opreau în drum revărsările 
de apă, care se infiltrau în pămînt, pădurile moderau 
mersul năprasnic al şuvoaielor în timpul unor ploi mai 
continue, mai repezi. | 

Acuma munţii şi dealurile dezgolite nu mai opun nici 
o rezistenţă apelor nimicitoare. Şi e destul o ploaie mai 
repede şi mai îndelungată și vin șuvoaiele năprasnice, 
tîrînd după ele bolovani şi blocuri de piatră, distrugînd 
totul în drumul lor, vin şuvoaiele repezi, umflă deodată 
rîurile, care se revarsă asupra cîmpiilor, satelor, oraşe- 
lor, distrugînd munca românului. Astfel, arest neiertat 
păcat — despădurirea ţării — ameninţă însăși existenţa 
ei. 

Dar cine a săvîrşit această faptă sacrilege de adevărată 
trădare naţională ? Cine a despădurit țara ? 

Cine să fie ? Tot aceeaşi burghezie semifeudală, semi- 
capitalistă, tot aceeași burghezie lacomă şi parazitară, 
care de o jumătate de veac gospodărește şi stăpînește țara 
românească. Şi, întrebuinţind acest termen de parazitară, 
tmi dau bine seama de însemnătatea lui. Nu mai sînt în 
vîrsta cînd se întrebuinţează termene și calificative ca 
izbucniri fireşti ale unui temperament revoltat. Califi- 
cativul de parazitară dat burghezimii noastre — de unele 
excepţii onorabile nu vorbim — e științificeşte adevărat 
ca un termen din economia socială. 

Se înţelege, noi vorbim de clasă, nu de indivizi. În 
adevăr. Burghezimea, ea însăși, e departe de a fi peste 
tot aceeaşi şi ea poate, la rîndul ei — istoricește şi eco- 
nomiceşte —, să fie împărțită în felurite categorii, și 
rolul istoric şi economic al unei categorii de burghezime 
sau alteia poate fi cu desăvîrşire deosebit. 

Burghezimea capitalistă e exploatatoare a muncii 
omenești. 

Aceasta e un fapt fatal, exploatarea fiind o condiţie 
indispensabilă şi necesară de viaţă a societăţii moderne. 
Exploatarea omului prin om nu va înceta decît în socie- 
tatea socialistă. Dar burghezimea occidentală, exploatînd 
munca omenească, totodată a organizat producția ţării, 
a deschis noile, îmbelșugate şi nebănuite încă, resurse 
de producere, de înavuţire şi îmbogăţire. Burghezimea 
capitalistă, ridicînd în mod prodigios productivitatea 
muncii, creînd o cultură formidabilă și avuţii imense, a 
creat condiţiile obiective necesare pentru transformarea 
societăţii de azi într-o formă socială superioară — socie- 
tatea socialistă. Rolul deci al burghezimii capitaliste a 
fost foarte mare. Şi numai acuma, în urmă — clasă 
îmbătrînită şi degenerată, prefăcută în rentieră şi acțio- 
nara unor societăți şi întreprinderi pe care nici nu le 
cunoaşte —, ea devine tot mai mult o clasă de prisos 
şi o clasă parazitară. 

Burghezimea însă hibridă din societățile semicapita- 
liste înapoiate, cum e ţara noastră, începe pe acolo pe 
unde sfirşeşte burghezimea ţărilor capitaliste — ea începe 
prin a deveni parazitară. Ea nu organizează producția 
tării, ci mai curînd o dezorganizează, ea nu creează noile 
resurse de muncă, de producție, de înavuţire, ci distruge 
şi devastează cele existente. Din nenorocire, o dovadă 

izbitoare a acestui adevăr istoric şi economic-social e 
chiar ţara noastră. 

Acum o jumătate de veac, burghezimea noastră 
născîndă, burghezimea noastră hibridă, semicapitalistă, 
semifeudală, burghezimea birocrată, parazitară a găsit ca 
izvor de producţie o țărănime robită de veacuri, dar 
încă sănătoasă, robustă ; după o jumătate de veac, ea 
lasă în urma sa o țărănime degenerată, demoralizată, 
istovită de mizerie, de boli, de pelagră, o țărănime în 
care mai nu se găsesc soldaţi după măsură, o țărănime 
istovită, din care s-a dus sănătatea, au zburat veselia 
şi cîntecele. 

Acum o jumătate de veac, burghezimea noastră a găsit 
un sol fertil, bogat, în bună parte încă virgin. Ea a 
desțelenit pămîntul, a pus sub cultură tot solul ţării şi 
de zeci de ani îl stoarce pas cu pas, fără ca să-i dea 
nimica înapoi, absolut nimic. Ea stoarce pas cu pas ferti- 
litatea pămîntului strămoșesc şi rodnicia lui, pe ale cărui 
produse le trimite peste graniță ca în schimb să pri- 
mească mode, lux, automobile. Și, dacă, cu toate acestea, 
pămîntul ţării e încă neistovit şi fertil, cauza, vina sau 
meritul e al sistemului superficial de agricultură existent. 
O, dacă prin acest sistem de agricultură — în condiţiile 
economico-sociale actuale unicul posibil —, s-ar putea 
stoarce în cîţiva zeci de ani, pînă la ultima picătură, 
întreaga rodnicie a pămîntului, trimiţind-o în străinătate 
în schimbul banilor sunători, ţara asta ar fi devenit 
pînă acuma neproducătoare, nepopulată și nepopulabilă. 

Acum cincizeci de ani, burghezimea noastră parazitară 
a găsit sînul ţării românești acoperit de cea mai mîndră 
podoabă a ei: codrul român, acoperit de păduri seculare, 
păduri moderatoare ale climei noastre sahariene, apără- 
toare de inundaţii, izvoare de ploi binefăcătoare, pădurile 
seculare dătătoare de viaţă şi sănătate. După cincizeci de 
ani, prin tăiere nesistematică, sălbatică, burghezimea 
noastră lasă ţara despuiată de cel mai mîndru veșmînt 
al ei, expusă la inundaţii dese, la secete cronice, la 
ruină şi dezastru. 

Două împrejurări au fost fatale codrului român. Mai 
întîi, trebuia tot mai mult și mai mult pămînt arabil 
pentru a-l pune sub cultura prădalnică şi pentru a mări 
exportul de grîne. Pe urmă, lemnul însuși e un material 
preţios, care se cere în străinătate și se plătește scump. 

Oe era eee aa 


O, străinii ştiu să cruţe şi să păzească preţioasele lor pă- 
duri pe socoteala codrului din ţările înapoiate. Şi astfel 
s-a început şi s-a urmat și se urmează încă această de- 
vastare vandalică a pădurilor ţării, urmează încă această 
adevărată crimă împotriva existenţei ţării — o crimă în 
multe privinţe ireparabilă. Pentru că, lasă că pădurile 
seculare distruse pentru învierea lor cer iară secole, dar, 
afară de asta, pădurile de pe locurile stîncoase, pădurile 
de pe munţii de unde se revarsă ape repezi nici nu pot 
să fie replantate. Secole peste secole i-a trebuit naturii 
ca să dea de dar nestemat ţărilor româneşti pădurile 
lor seculare. 

Şi acest dar o clasă lacomă şi nesocotită l-a distrus 
în câteva clipe. Degeaba a fost protestul unui om de stat 
mai prevăzător, ca d-l P. P. Carp, care, în interesul sta- 
tului, în interesul mai permanent al înseși claselor domi- 
nante, protesta împotriva acestei devastări vandalice, 
degeaba a fost blestemul aprins al marelui poet împo- 
iriva acelora care ucid „codrul frate cu românul“ şi îl 
lasă pe bietul român „sărac în ţară săracă“. Degeaba au 
fost toate. Şi au căzut codrii falnici de pe munţii înalți, 
de pe dealurile ridicate, de pe văile întinse. Rînd pe 
rînd, unul după altul, au fost jertfiți pe altarul înavuţirii 
repezi, lacome, parazitare. Şi rezultatul e vădit acum : 
secetă, inundaţii, ruine şi mizerie acuma, acuma şi mai 
ales în viitor — e o pedeapsă nespus de grea, dar 
dreaptă, proporţională cu crima săvîrşită : crima mare 
de frate-ucidere. 

Deci cine face şi cine trage ? Şi ceea ce e tot aşa de 
grav e că această devastare vandalică urmează înainte 
şi se distruge iarăși și iarăşi din ce a mai rămas sub 
ochii bine-voitori ai statului, sub scutul legilor chiar, 
menite chiplurile] să ocrotească pădurile, dar care, în 
realitate, servesc numai de a scăpa de concurenţa plic- 
tisitoare pe cei care dispun de stat şi lege. 

Cine dar va pune stavilă acestei devastări sistema- 
tice, care ameninţă să prefacă ţara într-un pustiu În- 
tins ? 

Cine ? | 

Poporul muncitor ? Dar el e inconștient şi n-are pu- 
tere. Partidele politice ? Dar ele sînt reprezentantele ace- 
leiaşi clase care a despădurit ţara. Opinia noastră pu- 

blică ? „Dar ea, biata, se zbuciumă și muncește aşa de 
mult şi greu pe ogorul politicii şi e preocupată atit de 
mult şi exclusiv de chestiile atit de vitale pentru ţară: 
ce au zis brătieniştii, ce zic carpiștii şi ce vor zice ta- 
kiştii. 
Dar atunci cine ? Cine ? 

i Dumnezeule, ai milă şi îndurare de ţara asta şi ia-o 
în paza ta! 


C. Dobrogeanu-Gherea 


CALENDARUL MUNCEI PE ANUL 1911, BIBLIOTECA „ROMÂNIA MUN- 


CITOARE“, NR. 26, CERCUL DE EDITURĂ 
SOCIAL 
1910, P. 25—31 ISTĂ, BUCUREȘTI, 


PREFAŢĂ? 


Traducerea operei lui Kautsky Das Erfurter Pro- 
gramm 6 în româneşte era de mult de o imperioasă ne- 
cesitate, şi faptul că această carte de propagandă, atit 
de importantă pentru socialismul internaţional, apare în 
româneşte atît de tîrziu, aproape douăzeci de ani după 
apariţia ei în nemţeşte, dovedeşte, trebuie s-o mărturi- 
sim, slăbiciunea socialismului românesc. Dar mai bine 
mai tîrziu decît niciodată. 

Kautsky a scris această carte însărcinat fiind de Par- 
tidul social-democrat german. În intenţia lui, ca şi a ace- 
lora care l-au însărcinat cu această lucrare, ea trebuia 
să fie foarte modestă, un fel de manifest care avea să 
servească drept comentariu popular la programul pe care 
şi-l dăduse Partidul social-democrat german în Congre- 
sul din Erfurt. Dar, odată pus pe lucru, cum se întîmplă 
atît de des la oamenii cu bogăţia de cunoştinţe şi idei a 
unui Kautsky, manifestul a devenit o operă voluminoasă, 
şi în locul unui scurt comentariu de program avem o 
admirabilă expunere populară marxistă a bazelor teo- 
retice principiale ale social-democratismului din ţările 
civilizate capitaliste. De aici, nepotrivirea dintre titlul 
cărţii şi conţinutul ei. 

Renumele şi succesul atît de mare al acestei lucrări 
se datorese nu numai faptului că e cea mai completă 
expunere a bazelor principiale ale social-democratismu- 
lui, care a devenit o forţă atit de covîrşitoare în societă- 
tile moderne civilizate, ci și calităţilor speciale ale auto- 
rului — claritate admirabilă de expunere, bogăţie mare 

de idei nu îngreuiază însă citirea, dimpotrivă, pentru că 
Kautsky nu e numai un om de știință însemnat, dar şi 
un scriitor de mare talent, un scriitor în toată puterea 


cuvîntului. 


în prefața ediţiei a 5-a, Kautsky zice că, recitindu-şi 
lucrarea, n-are nimic de schimbat sau de revizuit din 
fondul ideilor teoretice expuse cu doisprezece ani mai 
înainte, în prima ediţie, fond de idei bazat pe învăță- 
turile şi descoperirile economico-sociale ale lui Marx și 
Engels. Mărturisire de cea mai mare importanţă din 
partea celui mai bun cunoscător al marxismului. 

În adevăr. Deşi de la apariția operei minunate a lui 
Marx și Engels a trecut o vreme relativ atît de scurtă, 
totuşi o literatură mare, imensă, pro şi contra lui Marx 
s-a creat în toate limbile popoarelor civilizate. Sute de 
lucrări au apărut pînă acum asupra marxismului în toate 
limbile europeneşti, altele urmează să mai apară, fără 
să mai vorbesc de nenumăratele articole de reviste şi de 
gazete 7. Literatura aceasta asupra lui Marx şi a marxis- 
mului a crescut atît de mult încît de pe acum n-ar 
ajunge viața unui om ca s-o cunoască în întregime. În- 
tr-o vreme aşa de scurtă, ea e pe drum să ajungă opera 
scrisă timp de atîtea secole asupra celor mai mari crea- 
tori ai geniului omenesc : Sofocle, Dante, Shakespeare. 

Interesul acesta nemăsurat pentru opera lui Marx și 
pentru marxism e foarte explicabil. El nu se datorește 
numai geniului lui Marx şi marii însemnătăţi teoretice a 
descoperirilor lui în domeniul economiei politice şi al 
sociologiei, ci se datorește şi însemnătăţii lor reale prac- 
tice, dacă putem să ne exprimăm așa. Descoperirile lui 
Marx privesc cele mai profunde interese reale, mate- 
riale şi ideale ale omenirii. Ele privesc evoluţia şi dez- 
voltarea societăţilor omenești. Ele explică şi arată meca- 
nismul şi resorturile acestei dezvoltări, clarifică luptele 
ce au durat în societăţile istorice, luptele dintre oameni 
şi dintre clase din societățile moderne şi arată calea prin 
care şi pe care luptele fratricide de mii de ani dintre 
oameni şi dintre clase vor înceta prin dispariţia însăși 
a claselor într-o altă organizaţie economică-socială a so- 
cietăţilor. Mai mult decît atîta. Teoriile şi învăţăturile 
lui Marx şi ale marxismului nu se mărginesc la consta- 
tarea şi explicarea obiectivă a acestor adevăruri, ci, prac- 
ticeşte, ele se pun în serviciul unei clase (al celei pro- 

jetare), împotriva celorlalte, în serviciul clasei care e 
sortită de dezvoltarea fatală istorică a omenirii să fie 
întemeietoarea organizaţiei sociale care va urma celei 
prezente — organizaţiei socialiste. E deci mai mult decît 
explicabil imensul interes, vitalul interes ce-l deşteaptă 
învăţăturile lui Marx și ale marxismului, cît și pasiunea 
arzătoare cu care sînt discutate şi mai ales atacate. 

A vorbi într-o prefaţă despre toată literatura aceasta, 
bineînţeles, e imposibil, vom releva numai un caracter 
comun, interesant al acestei literaturi şi al atmosferei în 
care ea se naște. De cîte ori apare vreo scriere în care 
sînt dezbătute şi respinse teoriile lui Marx, de atitea ori 
se ridică o clamoare în toată literatura potrivnică socia- 
lismului : de acum înainte, Marx e desființat cu desă- 
vârşire, e omorît definitiv. În urmă apare altă lucrare, 
cu acelaşi scop şi rezultat, apoi iarăşi alta și la apariţia 
fiecăreia se ridică aceleaşi strigăte de triumf, anunţind 
aceeaşi dispariţie desăvirşită şi definitivă a operei lui 
oaia Și asta în toate ţările și limbile popoarelor civi- 
izate. 


Se naște însă o întrebare firească : dacă, într-adevăr, 


teoriile lui Marx, dacă marxismul e omorît hotărît şi 
definitiv, ce nevoie mai e de alte masacre, de alte omo- 
ruri care urmează şi vor urma încă cu atîta regularitate ? 
De ce perseverența asta, de ce atita îndărătnicie în a 
omori iarăși şi iarăși pe un mort de-a binelea ? Răspunsul 
la această întrebare îndreptăţită, răspuns care trebuie 
să se nască în spiritul fiecărui om nepărtinitor, e urmă- 
torul : pentru că mortul ţine pe cei vii sau, mai bine zis, 
pentru că mortul nu-i mort deloc şi după fiecare aşa- 
zisă omorîre proclamată în strigătele de triumf ale po- 
trivnicilor el reînvie mai puternic şi mai viu decit ori- 
cînd. Şi, pe lîngă altele, aceasta dovedeşte adevărul, 
adîncimea, puterea triumfătoare a cercetărilor lui Marx, 
pe de o parte, iar pe de altă parte puterea proletaria- 
tului internaţional, putere mereu crescîndă, plină de în- 
credere în sine şi în izbînda finală a cauzei sale. 


x 


Dintre obiecțiile ce s-au adus marxismului, una din 
cele mai serioase e următoarea. 

Marx arată că desfiinţarea regimului capitalist şi pre- 
facerea lui într-un regim socialist, deci prefacerea pro- 

prietăţii individuale a instrumentelor de muncă în pro- 
prietate colectivă naţională nu e dorinţa utopică a unor 
visători nobili, ci rezultatul necesar a] dezvoltării isto- 
rice a omenirii, rezultat necesar şi logic, care urmează 


din însăşi dezvoltarea societăţii actuale capitaliste. În 
adevăr. 

Socialismul modern ştiinţific cere desființarea pro- 
prietăţii individuale a tuturor instrumentelor de muncă 
şi înlocuirea ei prin proprietatea colectivă. Or, tocmai 
societatea capitalistă și capitalul sînt acelea care înde- 
plinesc în societatea de azi acest proces. Tocmai capi- 
talul mare, modern, productiv expropriază pe micii pro- 
ducători şi meseriaşi — proprietari individuali ai instru- 
mentelor lor de muncă — şi-i preface în proletari. Pe 
de altă parte, prin concentrarea producătorilor şi a pro- 
ducerii în uzine, producerea devine de la sine colectivi- 
zată, aşa încit socialismului victorios nu-i rămîne decit 
să dea o altă formă de drept unui fapt îndeplinit, expro- 
priind pe expropriatori și declarînd capitalul proprietate 
colectivă a națiunii. 

La această afirmaţie a doctrinei marxiste, afirmaţie 
de o imensă importanţă sociologică, adversarii socialis- 
mului, de o parte, iar de altă parte socialiștii din aşa- 
numita şcoală revizionistă (socialiștii care cer revizuirea 
doctrinei marxiste) 8 răspund că toate cele de mai sus 
nu sînt adevărate sau sînt adevărate numai în parte. 
E adevărat, bineînţeles, că marele capital expropriază 
pe cel mic, comerciantul mare pe negustoraș, fabricantul 
mare pe meșşteşugar ; dar nu-i mai puţin adevărat că 
există totuşi şi astăzi, după cum arată şi statistica, O 
clasă numeroasă de mici meseriași şi negustori. Afară 
de aceasta, aceeaşi mare producere şi. acelaşi mare cCoO- 
mert capitalist care, pe de o parte, distrug mica pro- 
ducere şi micul comerţ, creează, pe de altă parte, la 
rîndul lor şi în însuşi interesul lor, o anume mică pro- 
ducere şi comerț. 

Întrucît priveşte agricultura, această ramură de pro- 
ducere atât de importantă, prevederile lui Marx nu s-ar 
fi adeverit deloc. În agricultură, spun adversarii mar- 
xismului, proprietatea mare nu numai că nu înghite pe 
cea mică, ci în realitate se observă chiar un proces con- 
trar : proprietatea mică distruge pe cea mare, tinzînd 
s-o împartă în parcele mici. Şi socialistul revizionist 

scopici — capitalişti creaţi de capitalul mare, puşi în 
serviciul lui şi trăind în atmosfera specială economico- 
socială a societății de azi, n-au nimic a face cu meseriile 
mici, cu proprietarii individuali ai instrumentelor. lor 
de muncă de altădată. Aceştia din urmă reprezentau 
atunci baza însăşi a producerii economice, o bază într-a- 
devăr inalterabilă pentru proprietatea individuală, pe cînd 
acum toți aceşti microscopici așa-zişi capitalişti, mici 
meseriaşi, mici comercianți, nu sînt decît nişte agenți şi 
servitori ai capitalului mare. Ei trăiesc din grația lui, 
sînt un fel de proletari cărora capitalul le lasă instru- 
mentele de muncă, dar numai atît timp şi întrucît aceasta 
îi e lui preferabil. . 

Aceşti semiproletari pot fi comparaţi cu proletarii care 
lucrează pentru capital în industria casnică și, deşi pro- 
prietari ai instrumentelor lor de muncă, ei sînt de obicei 
şi mai nenorociţi ca adevărații proletari; ei au toate 
neajunsurile proletariatului fără să aibă avantajele lui. 
Şi nu numai că n-au un interes vital pentru susținerea 
proprietăţii individuale a instrumentelor de muncă, în- 
trucît această a lor proprietate e mai mult aparentă şi 
îi robeşte numai capitalului, dar ei au, dimpotrivă, tot 
interesul să dispară întocmirea capitalistă și să fie în- 
locuită prin societatea socialistă, în care vor deveni cu 
adevărat coproprietari ai instrumentelor de muncă so- 
cializate. Tocmai de aceea, din clasa micilor comercianţi 
şi meseriaşi se recrutează, de acum înainte, tot mai mulţi 
şi mai mulţi luptători social-democraţi. Această clasă 
producătoare de astăzi e departe de a avea o putere şi 
o influenţă atît de hotăritoare în prefacerile sociale ca 
proletariatul, dar chiar în măsura în care are oO ase- 
menea putere şi influenţă ea e menită să le întrebuinţeze 
mai curînd tot în direcţia prefacerii societăţii de azi 
într-una socialistă şi nu poate servi, în nici un caz, 
drept dig de apărare a societăţii actuale. 

Cît priveşte proprietatea şi producerea agricolă, apoi 
ele n-au evoluat întocmai după prevederile lui Marx, 
deşi şi el ştia de mult că în agricultură concentrarea 
trebuie să se facă cu mult mai încet decît în industrie. 
Dar şi strigătele acestea de triumf ale adversarilor mar- 
xismului sînt absolut gratuite. 

Mai întîi e foarte greu, ba chiar imposibil, de a sta- 
bili direcţia evoluţiei proprietăţii şi producerii agricole, 

foarte greu de a hotărî dacă proprietatea şi producerea 
mare înving, ca în industrie, proprietatea şi producerea 
mică, ori viceversa. Oscilatoarele date statistice pe care 
le avem sînt cu totul neîndestulătoare. E adevărat însă 
că în agricultură, în industria agricolă, procesul de con- 
centrare a fost oprit în anii din urmă din mersul său; 
ba uneori se observă chiar o oscilare înspre desconcen- 
trarea proprietății mari rurale şi parcelarea ei în pro- 
prietăţi mici. Aceasta se datoreşte însă unor condiţii spe- 
ciale, cum sînt, de pildă : concurenţa ţărilor străine cu 
pămînt virgin (Argentina) — care reduce foarte mult 
rentabilitatea moşiilor mari —, scăderea preţului gri- 
nelor şi altele. Schimbarea acestor condiţii speciale — 
cum e creșterea prețului grînelor din ultimii ani — va 
avea, după toate probabilitățile, un rezultat contrar. 

Pe urmă vine faptul, foarte important, că ţăranul mic 
proprietar agrar, în lupta sa desperată întru apărarea 
micii sale proprietăţi, pentru a nu se proletariza, mun- 
ceşte peste măsură și el şi toţi membrii familiei lui și-și 
reduce, totodată, la cel mai infim minim posibil chel- 
tuielile de subzistență. Faptul acesta însă, atît de notoriu, 
dovedeşte tocmai adevărul deducţiunilor lui Marx. Evi- 
dent că rentabilitatea proprietăţii şi producerii mari agri- 
cole trebuie să fie mai mare ca a celei mici, dacă aceasta 
din urmă nu se poate menţine decît prin supramunca și 
flămînzirea micului producător şi a familiei sale. În con- 
diţii egale, depunîndu-se o muncă egală în marea şi mica 
proprietate rurală, cea dintii e deci evident mai ren- 
tabilă, fapt ce trebuie să aibă ca urmare, 'directă sau 
indirectă, exproprierea micului producător ţăran. Dealt- 
fel, aceasta se şi întîmplă în realitate. Capitalul, nepu- 
tind expropria pe ţăran sub formă de capital productiv 
din cauzele expuse mai sus, îl expropriază indirect, sub 
formă de capital negustoresc și cămătăresc. 

Țăranul de acuma, spre deosebire de ţăranul de altă- 
dată, nu produce decît în mod excepţional valori de 
întrebuințare, valori pentru propria sa întrebuințare ; în 
societatea capitalistă, el a devenit producător de valori 
de schimb, producător de mărfuri. Or, în calitate de vin- 
zător de mărfuri, el cade, pe de o parte, în laţurile ne- 
gustorilor mari de producte agricole, ale capitalului ne- 
gustoresc, pe de altă parte în lațurile capitalului cămă- 
tăresc, prin ipotecile care îi grevează tot mai mult și 

mai mult mica sa proprietate. Rob al capitalului negusto- 
rului mare de producte agricole, rob mai ales al capita- 
lului cămătăresc, care îi grevează din ce în ce mai mult 
proprietatea prin ipoteci, el devine tot mâi mult un 
proprietar aparent, asemănător proletarului din industri- 
ile casnice, care lucrează acasă, cu propriile sale instru- 
mente, din ‘grația și în folosul capitalului și capitalistu- 
lui. Şi acest proprietar aparent, fără să aibă avantajele 
proletarului, are toate neajunsurile imense ale unui pro- 
letar din industria casnică : are griji mai multe, trăieşte 
mai rău şi muncește şi se istoveşte mai mult ca prole- 
tarul propriu-zis. E. a 

Se înțelege că această țărănime robită capitalului nu 
poate sluji drept dig de apărare și drept bază a societăţii 
capitaliste, întemeiată pe aproprierea individuală a in- 
strumentelor de muncă ; dimpotrivă, ea are tot interesul 
ca societatea capitalistă să se transforme în societate 
socialistă, întemeiată pe aproprierea colectivă a instru- 
mentelor de muncă. Odată eliberat astfel din robia ca- 
pitalului, ţăranul va deveni cu adevărat coproprietar al 
instrumentelor de muncă şi se va folosi, ca toți munci- 
torii, de binefacerile societăţii socialiste. 

Acei ţărani care în adevăr pot să slujească de apără- 
tori ai societăţii de azi, bazată pe aproprierea individuală 
a instrumentelor de muncă şi pe exploatarea capitalistă, 
sînt proprietarii mijlocii, care întrebuinţează proletari 
agricoli şi exploatează astfel munca omenească. Aceştia 
însă nu mai sînt muncitori propriu-ziși, ci mici exploa- 
tatori, capitaliști mici sau mijlocii ; aceştia au într-adevăr 
aceleaşi interese și se confundă cu clasa capitalistă. Dar 
ce înseamnă, din punct de vedere numeric, economic, 
cultural şi politic, clasa aceasta restrinsă de capitaliști 
mari sau mici, dublată chiar de țăranii chiaburi, ce în- 
seamnă ea faţă de imensa majoritate a societăţii, constînd 
din proletariatul industrial, proletariatul comercial, pro- 
letariatul intelectual, proletariatul agricol şi chiar marea 
majoritate însăși a țăranilor mici proprietari ? Numeri- 
ceşte e o infimă minoritate, economiceşte tot mai mult o 
clasă parazitară, neproducătoare, ci numai încasatoare 
a plusvalorii, culturaliceşte fără însemnătate, iar politi- 
ceşte — forţele reunite ale apărătorilor conştienţi și inte- 
resaţi ai actualei organizaţii economico-sociale, care sint 
neînsemnate, aproape neglijabile față de forţele potriv- 

nice, reunite şi devenite conștiente, ale acelora ce au 
tot interesul în transformarea societăţii actuale în socie- 
tate socialistă. Dealtfel, în ţările industriale, în tot cursul 
dezvoltării lor, însemnătatea clasei ţărăneşti, în totalitatea 
ei chiar, scade tot mai mult faţă de clasa proletară 
scade şi numericeşte şi ca factor în producere. l 
Aşadar, sînt zadarnice speranțele potrivnicilor socia- 
lismului, care pun atîta nădejde în mica proprietate tă- 
rănească, menită să slujească drept dig de apărare a 
societății capitaliste. Triumful socialismului şi al organi- 
zaţiei socialiste a societății, ca rezultat al întregii dez- 
voltări sociale, e fatal şi sigur, aşa cum l-a prevăzut şi 
l-a arătat atît de luminos Marx. i | e Ia 
Dealtfel, obiecțiile asupra punctului acestuia sînt şi 
cele mai serioase din toate obiecțiile ce s-au făcut lui 
Marx și marxismului. | i 
Toate celelalte sînt mult mai nefundate, argumen- 
tele adversarilor socialismului mult mai superficiale, iar 
ale revizioniştilor apar ca adevărate şicane. , 
Așa, de pildă, să luăm celebra „Verelendungstheorie“ E 
care a stîrnit atitea polemici vehemente. Sate ÎI 


Marx a arătat că în cursul dezvoltării ulterioare a 


societăţii capitaliste, prin însuşi mecâhnismul ei, prin 
tendinţele și forţele de propulsiune inerente «ei, puterea 
capitalului trebuie să crească tot mai mult faţă de 'puz 
terea muncii. De o parte trebuie să crească bogăția“ ne- 
măsurată a magnaţilor capitalului, de altă parte: mizèria 
maselor muncitoare. Mizeria această, contrăstul 'ăcesta 
dintre marea mizerie şi nemăsurața bogăţie vor devenii, 
de, asemenea, fatale societăţii capitaliste şi vor necesita 
și provoca, împreună cu alte tendinţe și forțe din socie- 
tatea actuală, transformarea ei în societate socialistă. - | 
„__ La aceasta, potrivnicii socialismului de o parte, $o- 
cialiştii revizionişti de altă parte răspund că nici” aici 
nu s-au realizat deducţiile teoretice. şi prevederile lui 
Marx, Întrucît în decursul dezvoltării societăţii capitaliste 
nu număi că nu s-a înrăutățit starea maselor muncitoare 
dar chiar s-a îmbunătăţit simţitor. OO A 

"De aici, potrivnicii socialismului şi apărătorii societăţii 
actuale deduc viabilitatea societăţii capitaliste, deoarece 


progresarea acesteia atrage după sine îmbunătățirea ma- 


*-['Teoria pauperizării]. 

selor muncitoare, iar revizioniştii trag concluzia că tre- 
buie revizuită întreaga doctrină marxistă. OI 
Răspunsul dat de marxism și unora ŞI altora e pe cit 


de luminos pe atît pe decisiv. 


Mai întîi e încă o întrebare : dacă starea claselor mun- 
citoare s-a îmbunătăţit într-adevăr și real nu după mă- 
rimea salariilor primite, ci după cîtimea bunurilor reale 
consumate de muncitori, şi e cu atit mai mult îndoielnic 
dacă îmbunătăţirea aceasta e atît de însemnată. Scum- 
pirea vieţii, care se observă astăzi pretutindeni, avînd 
drept rezultat fatal creşterea mizeriei, pune în dubiu 
îmbunătăţirea aceasta progresivă a. stării maselor „mun- 
citoare. Dar, afară de asta, întrucît această îmbunătăţire 
ar fi adevărată, şi pentru multe categorii de muncitori 
mai bine retribuiţi este adevărată, trebuie ţinut seama 
nu de mizeria absolută a muncitorimii, ci de mizeria el 
relativă. E Sa 

Totul e relativ pe lumea aceasta, relativă e şi mizeria. 

Cînd, într-un trib de sălbatici de la nord, un membru 
al tribului avea cîteva piei mai mult pentru acoperirea 
goliciunii și a cortului său și cîțiva reni mai mulți ca 
alții, el nu numai că nu era socotit de sine și de ceilalţi 
sărac, ci, dimpotrivă, forma un obiect de invide, conta 
în faţa sa şi a celorlalţi ca om bogat. Mizeria e deci şi 
ea relativă şi trebuie judecată în raport şi sub raportul 
nivelului economie şi cultural al înălțimii economice şi 
culturale la care a ajuns societatea. Acelaşi fel material 
de viață, absolut vorbind, va fi socotit cu drept cuvînt 
bun şi îndestulător într-o societate săracă, mizerabil 
într-o societate mai bogată. Or, în sensul acesta, mi- 
zeria relativă a maselor muncitoare a crescut în societa- 
tea capitalistă modernă întrucît îmbunătățirea absolută 
a stării lor materiale n-a urmat în același raport cu creș- 
terea bogăției generale a societăţii şi a rămas astăzi cu 
mult în urmă față de nivelul economico-social și cultural 
atins de societăţile moderne. Bogăția acestor societăţi 
a crescut într-o proporție mai mare ca bunăstarea ma- 
terială a maselor muncitoare, prin urmare îmbunătăţirea 
stării materiale a acestor mase, deși a crescut în mod 
absolut, în mod relativ a scăzut ; a crescut deci, relativ 
vorbind, mizeria lor. | Ba i l 

De altă parte, mizeria aceasta e simțită cu atît mai 
intens de masele muncitoare cu cît bogăția societății e 

concentrată în mîini mai puține. Concentrarea bogățiilor 
în puține mîini, creînd bogătaşi imens de avuți, creînd 
un lux desfrînat şi neînfrînat al celor puțini, face pe cei 
mizeri să simtă cu atît mai arzător sărăcia şi mizeria 
lor şi excită totodată în sufletul mulțimii nevoiașe in- 
vidia, pofte neînfrînate, revolta sufletească împotriva 
celor bogaţi, dorinţa arzătoare de transformare a ne- 
dreptei alcătuiri sociale actuale, care creează de o parte 
miliardari, de altă parte flămînzi şi desculți. Mizeria 
aceasta relativă (relativă la nivelul economic-social și 
cultural la care a ajuns omenirea şi relativă la bogăţiile 
concentrate în puţine mîini), mizeria aceasta n-a fost încă 
niciodată aşa de mare, abisul dintre sărăcia lucie și bo- 
găţia fără de margini n-a fost încă niciodată așa de 
adînc ca în societăţile moderne capitaliste. Şi tocmai să- 
răcia şi mizeria aceasta relativă, şi nu cea absolută, sînt 
un factor revoluţionar. Sărăcia absolută distruge sănă- 
tatea, energia, spiritul de revoltă al omului, pe cînd, 
dimpotrivă, mizeria aceasta relativă e chiar cu atît mai 
revoluţionară cu cît e întovărăşită de o stare materială 
absolută ceva mai bună. Tocmai această mizerie rela- 
tivă a zguduit din temelie societățile omeneşti de-a lun- 
gul istoriei omenirii. | 
Dar, lăsînd la o parte indiscutabila creștere a mizeriei 
relative, să vedem ce e cu creşterea mizeriei absolute 
a maselor muncitoare. | 
„Aceasta nu există, ba se observă, dimpotrivă, o ten- 
dinţă contrară“, zic potrivnicii marxismului. | 
Foarte bine. Dar de unde provine aceasta? Să fie 
oare neexactă analiza lui Marx asupra acelor tendințe 
economice şi puteri lăuntrice din societăţile capitaliste 
care tind spre sărăcirea continuă a maselor proletare ? 
Nu. Adevărul acestei analize, realitatea acestor puteri și 
tendinţe nu le poate nega nimeni, nici adversarii marxis- 
mului. Aceştia zic doar, şi cu drept cuvînt, că sînt și 
puteri şi tendinţe contrare care contracarează, împiedică 
şi modifică influenţa celor dintii. | | 
Care sînt însă acestea ? În primul loc organizarea şi 
lupta economică şi politică a proletariatului însuși. 
Societatea capitalistă adună grupe mari de lucrători 


în aceeaşi fabrică, mase mari de muncitori în aceeaşi 


localitate. Aceste mase mari de lucrători proletari se 


organizează în sindicate puternice mai întîi, în partide 

politice social-democratice mai în urmă. Astfel, prin 
lupta lor economică, cum sînt grevele, şi prin lupta lor 
politică, de impunere a unor anumite legi pentru pro- 
tecţia muncii, prin toată această luptă şi activitate reu- 
sesc să-și îmbunătățească întrucîtva soarta, să paralizeze 


întrudtva tendința capitalismului de a-i reduce la tot 


mai mare mizerie. .- 

Aşa e; perfect adevărat! Dar cine oare a văzut şi a 
tălmăcit mai bine ca Marx imensul rol ce au de înde- 
plinit organizația: proletariatului şi lupta sa conștientă 
de clasă, de o parte pentru a-şi îmbunătăţi soarta ime- 
diată, de altă parte pentru a transforma societatea capi- 
talistă în cea socialistă? După Marx, tocmai proleta- 
riatului, ca clasă conştientă şi organizată, îi e hărăzit 
imensul rol istoric de a îndeplini transformarea aceasta. 
Dintre. toate. forțele şi tendinţele dezvoltării sociale a 
actualei societăți spre. cea socialistă, aceasta e cea. mai 
importantă. . s.o i a taci. "ala RATA TRI 

„Aşadar, organizarea și lupta proletariatului lucrează 
paralel. şi în aceeași direcţie ca și tendinţele de sărăcire a 
maselor muncitoare şi. de înavuţire nemăsurată a magna- 
ților: eapitalului. Dar, obiectează antimarxiştii, tocmai 
aceasta nu poate fi exact, întrucît aceste forţe şi ten- 
dințe nu merg totdeauna paralel, ci se încrucișează și se 
contracarează, lupta proletariatului paralizînd măcar par- 
tial tendinţa de sărăcire continuă a maselor muncitoare. 

Şi această ultimă constatare e adevărată. Dar, încru- 
cișarea aceasta de forțe, contracararea și  paralizarea 
aceasta a unor anumite. tendinţe împiedică ele oare cit 
de puţin mersul societăţii înspre forma socialistă ? 

Nu, ci tocmai dimpotrivă, = <- p f. 

Lupta proletariatului înăuntrul societăţii capitaliste 


nu poate distruge şi paraliza cu desăvîrşire toate imen- 
sele neajunsuri şi mizerii ale acestei societăţi, mizerii 


care rezultă în mod fatal din însăși organizarea ei, cum 
sînt: marea nesiguranță a vieţii, armata de rezervă a 
lucrătorilor, sărăcirea lor absolută, creșterea mizeriei lor 
relative ş.a.m.d. În schimb, faptul -că proletariatul, prin 
lupta sa, reușește totuşi să paralizeze întrucitva tendința 
capitalului de a sărăci cu desăvârșire muncitorimea reu- 
şeşte să-i ridice pînă la un punct starea materială şi 


“morală, faptul acesta, dimpotrivă, ajută şi grăbeşte la 


rîndul lui prefacerea socială. Un lucrător redus la ul- 

timul grad de sărăcie, istovit de puteri şi energie, abru- 
tizat de mizerie e un foarte prost agent al unei transfor- 
mări sociale. Prin ridicarea stării materiale şi morale 
a muncitorului i se ridică, totodată, puterea de împotri- 
vire, de revoltă morală în contra nedreptei alcătuiri so- 
ciale, i se ridică conștiința de clasă, energia în luptă; 
toate acestea sînt calităţi indispensabile pentru ca pro- 
letariatul să-şi poată îndeplini rolul său istoric în trans- 
formarea alcătuirii sociale de astăzi. î 

De aici rezultă, ca o concluzie de cea mai mare im- 
portanță, că puterile şi tendinţele sociale care se dez- 
voltă în sînul societății capitaliste şi impun transformarea 
acesteia în societate socialistă, puterile și tendinţele aces- 
tea sociale, descoperite şi tălmăcite de Marx, lucrează 
în direcţia arătată de el nu numai atunci cînd merg 
paralel şi alături, dar și atunci cînd se încrucișează, se 
contracarează şi întrucîtva îşi paralizează reciproc re- 
zultatele lor Logice. | 

Cum vedem, e o concluzie cam foarte. puţin favorabilă 
potrivnicilor socialismului şi apărătorilor organizației 
capitaliste a societăţii actuale. | | 

Şi, după cum sînt nefundate speranţele potrivnicilor 
socialismului, tot aşa de nefundate sînt şi pretenţiile 
socialiștilor revizioniști de a revizui doctrina lui Marx, 
pentru că unele din prevederile lui nu se îndeplinesc 
întocmai, iar unele dintre analizele lui economico-sociale 
şi dintre deducţiile trase din aceste analize suferă oare- 
care modificări şi complicări în cursul mișcării reale a 
vieţii sociale. Marx a arătat drumul cel larg pe care 
merg societăţile moderne, drum care le duce spre o altă 
formă de organizare socială; a arătat şi acele hotărî- 
toare forţe sociale interne care mînă societatea într- 
acolo ; dar se înţelege că, oricît de genial şi pătrunzător 
ar fi fost, faţă de imensa complexitate a vieţii sociale, 
nu putea să prevadă toate modificările şi toate devierile 
pe care, fatal, urma să le sufere societatea în mersul ei. 
Dar nici aici n-avem a face cu un însemnat neajuns al 
cercetărilor lui Marx, iar din punctul de vedere al me- 
todei ceea ce a făcut Marx era o necesitate și-i consti- 
tuie un merit. Pentru a studia, în pura lor formă, legile 
dezvoltării sociale, forţele și tendinţele profunde ale. aces- 
tei dezvoltări, Marx a trebuit să facă abstracție, așa cum 
se face în toate ştiinţele, de fenomenele perturbatoare 

ale acestor legi. Numai aşa a putut el să descopere înseși 
legile acestea. Făcînd abstracţie de modificări, de de- 
vieri, de cotituri, el a putut să vadă și să ne arate dru- 
mul cel larg pe care merg societăţile de azi ; altfel s-ar 
fi pierdut el însuși în devierile şi în cotiturile drumului. 

Se înţelege, toate modificările pe care le suferă so- 
cietatea în mersul ei înainte, toate devierile, toate feno- 
menele noi şi complexe care apar în cursul dezvoltării 
ei trudnice şi atît de imens de complicate trebuie să fie 
cercetate, analizate, studiate în toată complexitatea lor. 
Însăşi metoda şi cercetările ştiinţifice ale lui Marx sint 
pentru noi în această privință cel mai mare îndemn ; 
dar cercetările acestea, noi, socialiștii, trebuie să le facem 
pe baza iarăşi a metodei şi a cercetărilor lui Marx. Pă- 
răsind această metodă şi aceste cercetări, lipsiți de con- 


ducerea lor, riscăm să ne pierdem în haosul inextricabil 


al fenomenelor sociale atît de complexe, riscăm să ne 
pierdem în cel mai regretabil eclectism ştiinţific şi în 
cel. mai detestabil oportunism practic. 


C. Dobrogeanu-Gherea 


PREFAȚA LA LUCRAREA LUI K. KAUTSKY, BAZELE SOCIAL-DEMO- 

ASUPRA 
SOCIALISMULUI ÎN ŢĂRILE 
ÎNAPOIATE * 


Am arătat în cîteva cuvinte în prefața acestei cărți *, 
mai mult ca un exemplu, felul obiecţiilor ce se fac mar- 
xismului şi felul lui de apărare. Tot ca un exemplu şi 
iarăși numai în cîteva cuvinte, vreau să ating aici obiec- 
tiile ce se fac mișcării socialiste din ţările înapoiate, în 
parte chiar pe baza învățăturilor lui Marx şi ale mar- 
xismului. 

Aceste obiecţii se fac de obicei împrejurul următoru- 
lui silogism dezvoltat. După înseși învăţăturile lui Marx 
și teoriile marxiste, o mişcare socială reală cu caracter 
socialist şi transformarea socialistă a societăţii nu se pot 


face decît dacă în adîncimile vieţii sociale s-au dezvoltat 


condițiile necesare de viață pentru această mişcare și 
această transformare, anume un capitalism industrial 
dezvoltat, şi dacă s-a creat clasa puternică menită să 
înfăptuiască această mișcare şi transformare socială, 
anume proletariatul industrial. Or, în ţările înapoiate, în 
ţările eminamente agricole, cum e ţara noastră, n-avem 
nici condiţiile necesare pentru o astfel de mișcare și trans- 
formare socială, neavînd capitalism industrial dezvoltat, 
şi nici clasa care să le înfăptuiască, neavînd un puternic 
proletariat industrial. | 

Această obiecţie e, desigur, serioasă și atît de plau- 
zibilă încît ea e adusă în primul rînd la începutul oricărei 
mișcări socialiste din ţările înapoiate de către adversarii 
acestei. mișcări ; a fost adusă şi la noi acum mai bine de 


* [Este vorba de lucrarea Bazele social-democrației, a lui 


K. Kautsky. Vezi volumul de faţă, p. 28—42]. 

un sfert de veac, şi încă de atunci i-am dat un răspuns, 
răspuns ce sub altă formă şi în altă ordine de idei l-am 
mai dat de atîtea ori în urmă. Am arătat că principala 
greşeală a potrivnicilor socialismului din ţările înapoiate 
e că ei speculează şi operează cu aceste ţări ca şi cu 
nişte organisme independente, de-sine-stătătoare, ce tră- 
iesc în afară de legătura şi influenţa altor ţări şi care 
trebuie să refacă întreg ciclul de evoluţie prin care au 
trecut celelalte ţări înaintate. Dacă așa ar fi, atunci se 
înţelege că şi în ţările “înapoiate ar trebui să se fi dez- 
voltat absolut toate condiţiile economice, sociale și cul- 
turale ca şi în ţările înaintate, mai înainte ca o mișcare 
socialistă şi o transformare socialistă a societăţii să devină 
posibile. Adevărul e însă cu totul altul : 


„Sociologii noştri — ziceam eu în Cuvinte uitate * 
vorbind de condiţiile sociale reale ale ţării — o izolează 
în mintea lor de alte ţări şi uită că dacă ţara noastră 
e un organism social naţional, ea face însă parte dintr-un 
alt organism social superior, e în relaţii strînse de viață 
şi condiţii sociale cu alte țări mai înaintate, care deter- 
mină chiar în bună -parte condiţiile noastre de viață na- 
țională ; uită de epoca istorică capitalistă în care trăim 
şi care influenţează şi modifică procesele de viaţă ce se 
petrec în ţară, uită de toate condiţiile sociale reale, care 
rezultă de aici pentru ţara noastră. Şi, de aceea, multe 
lucruri le par plante exotice care la noi n-ar avea teren 
și rădăcină, pe cînd dacă ar vedea şi pricepe totalitatea 
condiţiilor reale ale ţării și-ar schimba desigur opinia“ 
(p. 1. -a aae 

Si în altă parte : E 

„Ţările rămase în urmă intră în orbita ţărilor 'capi- 
taliste înaintate, ele se mișcă în orbita acelor tări și în- 
treaga lor viață, dezvoltare şi mişcare socială e determi- 
nată de viaţa şi mişcarea ţărilor înaintate, e determinată 
de epoca istorică în care trăim, de epoca capitalist-bur- 
gheză. Şi această determinaţiune a vieţii. și mişcării sociale 
a ţărilor înapoiate prin cele înaintate le e însăşi condiția 
necesară de viată; și în această alergare ele sînt nevoite 
să facă de multe ori în ani ceea ce celelalte, care le-au 
distanțat aşa de mult, au făcut în secole ; tempo, deci și 

* [Vezi C. Dobrogeanu-Gherea, Opere complete, vol. 3, Bucu- 
reşti, Editura politică, 1977, p. 481—482]. 

de multe ori însuși caracterul mișcării lor, trebuie să fie 
altul decît al ţărilor înaintate capitaliste, de aceea miş- 
carea lor și toate manifestaţiunile vieţii lor sociale se fac 
de multe ori prin sărituri, prin zigzaguri, sînt sau par a 
fi anormale“ (Ibid., p. 16). | 
= Din faptul că evoluţia societăţilor înapoiate e influen- 
țată şi în bună parte chiar determinată de ţările înaintate 
urmează, după cum am văzut, două particularităţi foarte 
importante pentru felul evoluţiei ţărilor înapoiate. Prima 
priveşte timpul în care se face evoluţia : evoluţia ţărilor 
înapoiate se face într-un timp mult mai scurt ca al celor 
înaintate, şi a doua : caracterul însuşi al acestei evoluţii e 
de multe ori fundamental schimbat. Astfel, una dintre cele 
mai însemnate schimbări şi deosebiri între caracterele 
evoluţiei unora şi altora e următoarea : în ţările înapoiate, 
transformarea formelor sociale de viaţă mang formelor 


„sociale, politice, juridice ete. — se face mai înainte de a 


se fi dezvoltat în sînul societății toate condițiile necesare 
de viață pentru astfel de forme de conviețuire socială, mai 
înainte de a se fi dezvoltat în special acel substrat eco- 
nomico-social care în ţările înaintate a făcut posibile, ba 
a dat chiar naştere acestor forme politico şi juridico- 
sociale. În ţările înapoiate, semicapitaliste, contrar celor 
ce s-au întîmplat în ţările înaintate capitaliste, e sub- 
stratul acesta economic care se dezvoltă în urmă şi sub 
influenţa chiar a noilor forme politico şi juridico-sociale. 
i Aşa s-a întîmplat şi se întîmplă mai cu toate ţările 
înapoiate, aşa s-a întîmplat şi cu ţara noastră, aşa s-a 
întimplat, spre pildă, cu Bulgaria, care în anul chiar cînd 
a fost liberată de sub robia Turciei, cu un substrat eco- 
nomic și cultural nedezvoltat, barbar, cu clase sociale 
puţin diferenţiate, a căpătat totuși instituţii politico şi 
juridico-sociale burghezo-capitaliste, iar fondul însuşi eco- 
nomico-social și clasele corespunzătoare acestui fond se 
dezvoltă tocmai acum, între altele, sub influenţa formelor 
politico şi juridico-sociale căpătate. | 

Aci pare că avem a face cu o lege însăși a evoluţiei 
societăţilor înapoiate, pe care în altă parte am formulat-o 
astfel : În ţările înaintate capitaliste, formele sociale ur- 
mează fondului social, în ţările înapoiate, fondul social e 
acela care urmează formelor sociale. 

Această lege se explică foarte uşor. Societăţile înain- 


| tate capitaliste, prin legăturile intime de viaţă care se 

stabilesc între ele şi cele capitaliste înapoiate, impun 
acestora din urmă, puţin cîte puţin, întreaga lor civili- 
zaţie, tot felul lor de viață — culturală, morală, formele 
politico, juridico şi economico-sociale. Se înțelege însă că 
din tot acest complex de viaţă, în virtutea legilor meca- 
nico-sociale, se impun mai întîi acele forme de viață 
socială care întîmpină mai puţină rezistență — societăţile 
înapoiate adoptă şi imită mai întîi acele forme care sînt 
mai uşor de adoptat şi imitat. De aceea, mai înainte se 
imită şi se adoptă formele superficiale : portul, manierele, 
lustrul, pe urmă cultura, instituţiile politice, juridice, mo- 
ravurile, iar gradul de dezvoltare economică la care au 
ajuns societăţile înaintate, ca cel mai greu de atins, se 
adoptă treptat şi se realizează complet mai tîrziu. Şi pro- 
cesul acesta de dezvoltare economică se săvîrşește chiar 
sub influenţa formelor de viață socială adoptate mai 
înainte. 

Această lege de dezvoltare a societăţilor înapoiate, care 
“prezidează la transformarea lor în ţări capitaliste, va 
prezida şi la transformarea lor în ţări socialiste. Cînd 
țările înaintate capitaliste — care domină epoca noastră 
de dezvoltare a societăților omenești, care dau caracter 
şi conţinut înseși acestei epoci, determină evoluția ome- 
nirii şi cată să prefacă țările rămase în urmă după chipul 
și asemănarea lor —, cînd aceste societăţi se vor preface 
în societăți socialiste, atunci şi societățile înapoiate, semi- 
capitaliste, care nu-și vor fi dezvoltat toate condiţiile ne- 
cesare de viață pentru o societate socialistă, ca cele dintii, 
îşi vor adopta şi ele și li se va impune și lor forma de 
organizație socialistă a societății. Întru cît priveşte con- 
dițiile necesare de trai care vor fi lipsind unei astfel de 
societăți (cum e gradul şi înălțimea de producție eco- 
nomică, gradul de dezvoltare culturală și morală), acestea 
se vor dezvolta ulterior, sub organizația socialistă a so- 
cietății. Se înțelege că toate aceste condiții absente se vor 
dezvolta atunci mai ușor, mai eficace, mai liniștit şi fără 
acele zguduiri, lupte dureroase şi jertfe nenumărate care 
se cer pentru o astfel de dezvoltare în organizația capi- 
talistă a societății. -E 

Este deci foarte explicabilă şi foarte justificată activi- 
tatea socialiştilor din ţările înapoiate prin care caută să 
organizeze anume forțe, să provoace mişcări socialiste care 
ar putea înrîuri mersul societăţii spre socialism, să curețe 

drumul de piedicile ce-i stau în cale, caută să formeze 
cît mai multe elemente luminate şi conştiente pentru în- 
făptuirea unei societăţi socialiste ; prin toată această acti- 
vitate, ei fac ca transformarea societăţii înapoiate capi- 
taliste în una socialistă, cînd îi va veni vremea, să se facă 
mai repede, mai eficace, mai liniştit, să fie chiar de la 
început mai rodnică. Activitatea socialiștilor din ţările 
înapoiate e analogă cu activitatea tovarășilor lor din 
țările înaintate, pentru că termenul la care ajung socie- 
tățile lor respective în evoluţia lor e analog. Aceasta în- 
tru cît priveşte obiectul, idealul însuși al oricărei mişcări 
și activităţi socialiste — organizaţia socialistă a societăţii. 

Întru cît priveşte mișcarea socialistă, lupta social-de- 
mocrată cu scopuri imediate, practice, apoi posibilitatea, 
necesitatea, justificarea acesteia e şi mai clară. | 

Prin raporturile intime de viaţă ce se stabilesc între 
societăţile înaintate capitaliste cu cele înapoiate, se dez- 
voltă în acestea din urmă, sub influenţa celor dintii, o 
structură socială asemănătoare acelora, procese de viaţă, 
elemente, grupări şi clase sociale asemănătoare, e deci 
de ultima evidenţă ca şi formele de luptă socială ce se 
vor da în societăţile înapoiate să fie, de asemenea, ase- 
mănătoare acelora din societăţile înaintate. 

Dealtfel, cea mai bună justificare pentru mișcările so- 
cialiste din ţările înapoiate e însăşi existenţa lor. 

În vreme ce adversarii mișcărilor socialiste din ţările 
înapoiate discutau cu mare aprindere şi cu un lux de 
dovezi, bazate pînă şi pe înseși învăţăturile lui Marx, şi 
dovedeau negru pe alb că în țările înapoiate mişcări so- 
cialiste reale sînt absurde și imposibile, în vremea aceasta 
ele urmau să existe şi să se dezvolte în ţările înapoiate în 
care luaseră naștere şi se întindeau asupra altor ţări ase- 
mănătoare, aşa încît nu e departe timpul cînd nu va mai 
fi nici o ţară înapoiată, semicapitalistă care să nu aibă 
şi o mișcare socialistă. În loc ca aceste mișcări socialiste 
să dispară din ţările în care au luat naştere, cum ar fi 


trebuit să se întîmple dacă ar fi imposibile şi absurde, 


dacă n-ar avea condiţii de existenţă, în loc să dispară, ele 
urmează să existe, să înriurească viaţa ţărilor respective 
și să se propage în toate ţările semicapitaliste de pe globul 
pămintesc. Faptul acesta nu constituie el oare cea mai 
strălucită dovadă că în viaţa acestor societăţi trebuie să 
existe condiţii reale şi adînci care să dea naștere la un 

fenomen atît de general și atît de persistent ? Și aceasta - 


cu atît mai mult cu cît lupta socialistă din ţările îna- 
poiate cere nemăsurat mai multe şi mai grele sforțări și 
sacrificii decît aceeaşi luptă din ţările înaintate — cere 
de multe ori sacrificii de viaţă, iar în unele ţări înapoiate, 
ca Rusia şi Polonia, hecatombe de vieți. 
Chiar pentru înşişi adversarii de bună-credinţă ai so- 
cialismului, familiarizați cu o metodă rațională de cer- 
cetare, problema socialismului în ţările înapoiate trebuie 
de acum înainte să se pună altfel. În loc de a studia impo- 
sibilitatea şi absurditatea socialismului în ţările înapoiate, 
ei trebuie să studieze de acuma care sînt anume acele 
condiții reale şi adînci din societăţile înapoiate, semi- 
capitaliste care dau naștere mişcărilor socialiste ? 

= Pînă ce vor răspunde adversarii la întrebarea aceasta, 
din punctul lor de vedere, vom răspunde noi, măcar în 
cîteva cuvinte, din punctul nostru de vedere. 


* 


Am zis că societăţile înaintate capitaliste determină 
evoluţia celor înapoiate, le modifică structura și procesele 
vechi de viață, creează procese noi, după chipul acelora 
care există şi la ele, și produc astfel de la sine condiții 
de viață pentru mişcarea socialistă. | 

Să vedem care anume sînt aceste modificări şi procese 
noi de viaţă. | 

“Tara noastră, sub influența şi prin raporturile sale 
cu alte ţări, s-a transformat din ţară cu gospodărie na- 
turală, producătoare mai ales de valori de întrebuințare, 
cum era altădată, în ţară producătoare de mărturi, de 
valori de schimb. | 

Cititorii care cunosc ceva din economia. politică teo- 
retică, care au citit ceva din economia politică marxistă 
vor pricepe bine imensa importanță a acestui fapt *. Pre- 
facerea gospodăriei naturale, a formei de producere, mai 
ales a valorilor de întrebuințare în formă de producere a 
valorilor de schimb, a mărfurilor, e una dintre cele mai 
mari revoluţii, una dintre cele mai mari transformări so- 
ciale pe care le-a suferit omenirea în evoluţia ei. Această 
transformare revoluționează toate raporturile de producere 


„Şi distribuire a bogățiilor, toate raporturile dintre oameni, 


* Vezi, între altele, cartea de faţă a lui Kautsky. 

şi nu numai pe cele economice, dar şi pe cele culturale, 
intelectuale, morale. Pe baza acestei forme de gospodărie 
se fac posibile o mai mare diviziune a muncii, o perfec- 
ţionare şi ridicare a nivelului producerii şi a tehnicii ei, 
o înmulţire a populaţiei, stabilirea unor raporturi mai 
strînse între oameni, alcătuirea unor societăți mai vaste, 
cu o mai diferențiată structură a organismelor sociale ; pe 
baza ei se poate dezvolta civilizația capitalistă, organizarea 
capitalistă a societăţii, care, la rîndul ei, va da naştere 
civilizaţiei şi organizaţiei socialiste. 

Această mare revoluţie n-avem nevoie s-o mai înde- 
plinim de acum înainte, căci am şi îndeplinit-o : sîntem 
o ţară producătoare de mărfuri ca și ţările occidentale. 
Tot ce se produce în țara aceasta aproape exclusiv ia 
forma de mărfuri, tot ce se consumă în țara asta se con- 
sumă ca mărfuri, fie că sînt produse în țară, fie că sînt 
produse în ţări străine și ne vin în schimbul altor măr- 
furi ce exportăm noi în străinătate. În privința aceasta, 
faţă de ţările capitaliste din Apus, avem chiar şi cîteva 
exagerări anormale și morbide, lucru ce se întîmplă așa 
de des în dezvoltarea ţărilor înapoiate. Astfel, țăranul 
francez sau german, deşi a devenit producător de mărfuri, 
produce totuși și articole pentru propria consumație — 
de-ale cărnii (de pasăre, porc, miel), brînză, lapte, le- 
gume şi, în special, cartofi. La noi, sub regimul agrar 
neoiobag (capitalist dublat de iobăgist), imensa majoritate 
a țăranilor devine aproape exclusiv producătoare de mär- 
furi, în special producătoare de grîne pentru export. Afară 
de porumb, și acela doar cîteva luni pe an, restul, cum 
e carne, legume, brînză, le cumpără ca mărfuri, iar acele 
produse, ca laptele, care nu s-au putut preface încă în 
mărfuri dispar din consumaţia ţăranului — vaca a început 
să devină o raritate şi un lux în satul românesc. | 

Aşadar, sîntem chiar de acum o ţară producătoare de 
mărfuri, ca și ţările capitaliste, cu toate urmările care 
reies din acest fapt social de atît de mare importanță. 

Și pe baza acestei forme de producere și prin raportu- 
rile intime cu ţările occidentale, noi am și devenit de 
acum o ţară cu tip de dezvoltare capitalist, o societate 
capitalistă înapoiată încă, cu resturi medievale, dar totuşi 
o ţară cu un tip de dezvoltare capitalist. 

Producerea în ţara noastră are un caracter capitalist, 
raporturile de producere, deși la țară încărcate încă de 

iobăgism, au totuşi în mare parte şi un caracter capitalist. 
Industria mare, inclusiv industria extractivă, e dominată 
de capital şi raporturile de producere sînt pur capitaliste. 
Acelaşi lucru şi în industria mijlocie, ca şi în industria 
casnică a semiproletarilor, care lucrează pentru maga- 
zinele din piaţă. Meseriaşii, mici patroni care lucrează 
singuri cu propriile lor instrumente, sînt pe zi ce merge 
în parte expropriaţi, în parte robiţi tot mai mult capi- 
talului comercial şi cămătăresc, ca şi în ţările capitaliste. 
Producţia agricolă e, de asemenea, dominată de capital : 
marea şi mijlocia proprietate rurală, arendăşia mare şi 
mijlocie. Aici capitalul îşi însuşeşte elementele de iobă- 
gie rămase încă în raporturile noastre de producere de 
la ţară pentru a-şi face dominaţia și mai grea, pentru 
a stoarce munca pînă la cele din urmă limite posibile. 
Mai întreg cîmpul de producere începe deci să fie do- 
minat de capital şi, cu tot amestecul de elemente iobă- 
giste în raporturile de producere de la ţară, apare totuși 
peste tot rezultatul inevitabil al acestei dominări : anta- 
gonismul profund de interese dintre capital și muncă 
și lupta acerbă, neîncetată şi neînduplecată dintre ele, 
luptă care va dura pînă la transformarea societăţii pe 
baze socialiste. Gradul şi înălțimea tehnică a producţiei 
noastre sînt mult inferioare celor capitaliste dezvoltate 
— tocmai aceasta constituie principalmente inferiorita- 
tea noastră, care ne preface într-o țară capitalistă îna- 
poiată ; dar şi aici se înmulțesc perfecţionările producției, 
maşina îşi face intrarea sa triumfală nu numai în întreg 
cîmpul industrial, dar şi în agricultură. Şi, nota bene, 
mașinăria şi utilajul ce se introduc la noi, ca în general 
în ţările înapoiate, sînt cele mai perfecţionate de ultima 
invenţie, aşa că rezultatele introducerii mașinismului, 
cum sînt, pe de o parte, creșterea productivității muncii, 
de altă parte înăsprirea antagonismelor și luptelor dintre 
capital şi muncă, sînt cu atît mai mari. | 

“Avem o rețea considerabilă de căi ferate, care sînt 
pretutindeni cel mai mare imbold şi cea mai puternică 
bază pentru dezvoltarea capitalistă a unei ţări. 

În marele domeniu al distribuirii” bogățiilor domnește 
capitalul, legile de distribuire a bogățiilor societăţilor ca- 
pitaliste domnesc şi la noi, afară de unele modificări pro- 
duse prin raporturi de producere neoiobage. Întreaga 
plusvaloare se împarte după și în proporţia capitalului 

posedant, fie acel capital funciar rural, urban, fie capital 
în acţiuni, investit în fabrici, în industrie, fie capital 
financiar pus în hirtii, în împrumuturile statului. Sînt 
aceleaşi legi de distribuire a bogățiilor din societățile 
capitaliste, care şi la noi dau naştere la aceleași anta- 
gonisme, neegalităţi imense, la aceeaşi ură şi la aceleași 
lupte. 

În domeniul circulaţiei bogățiilor produse în ţară, 
domneşte ca stăpîn absolut capitalul, și anume cel co- 
mercial. Capitalul e acela care pune în circulaţie și aduce 
pe piaţa internă bogăţiile produse la noi și destinate con- 
sumaţiei noastre, capitalul, şi mai ales cel străin — ca- 
pitalul internaţional —, e acela care ia bogăţiile produse 
în ţara noastră și le duce pe pieţele mondiale şi iarăși 
capitalul e acela care, în schimbul acestor mărfuri, aduce 
alte mărfuri din pieţele mondiale pe piața noastră in- 
ternă. 

Şi, după cum circulaţia bogățiilor e la noi aceeaşi ca 
în ţările capitaliste, și circulaţia monetară e aceeaşi şi e 
supusă aceloraşi legi economice ca şi în ţările occidentale. 
Capitalul şi-a format şi la noi instituții necesare pentru 
dezvoltarea sa, cum e Banca Naţională, care regulează 
emisiunea și circulația monetară, cum e mulțimea insti- 
tuţiilor noastre de credit, private și de stat. 

într-un cuvînt, după întreaga noastră viață economică, 
după producerea, distribuirea și circulația bogățiilor, 
sîntem o ţară cu un tip de dezvoltare capitalist şi, cu 
unele modificări care rezultă din înapoierea noastră, sîn- 


tem supuşi aceloraşi legi economice care guvernează toate 


ţările capitaliste. 

Şi organizarea noastră de stat, întreaga noastră viaţă 
de stat organizat e aceeaşi ca în ţările capitaliste înain- 
tate. Constituţia noastră, parlamentele noastre elective, 
ministerele noastre responsabile, separaţia puterilor sta- 
tului, Codul nostru civil şi penal, organizația legislativă 
judecătorească, administrativă — toate sint la fel ca 
acelea din ţările capitaliste înaintate și la fel e şi organi- 
zarea vieţii comunale. Cultura noastră e aceeași ca şi în 
ţările occidentale ; sîntem, desigur, mai înapoiaţi de cul- 
tură decît ele, dar tipul de cultură, dacă putem să ne 
exprimăm aşa, e același şi organizarea culturală şi or- 
ganizarea învăţămîntului sînt aceleași : universităţi, școli 

secundare, primare, şcoli de meserii, de comerț, conser- 


vatoare ş.amd. . i | p 

Aşadar, după întreaga noastră viață socială, în toată 
imensa ei complexitate, după viața economică, după 
viața de stat organizat, viața politică, juridică, morală, 
culturală, sîntem o societate modernă, burghezo-capita- 
listă şi, cu unele modificări care reies din înapoierea 
noastră, sîntem supuşi aceloraşi legi sociale care guver- 
nează şi societățile înaintate capitaliste. 

Evident că, fiind o societate cu un tip de dezvoltare 
capitalist, în sînul societăţii noastre se produc aceleaşi, 
sau. analoge, efecte pe care le produce capitalismul și în 
sînul societăţilor înaintate capitaliste, efecte sociale mo- 
dificate doar de mediul nostru social special. 

Nu pot vorbi aici despre toate aceste efecte şi nici 
măcar despre cele mai principale ; de unul trebuie însă 
să pomenesc, deoarece e foarte important atît în sine 
cît şi pentru cele ce urmează. 

Capitalul, prin dezvoltarea sa în societăţile capita- 
liste, îşi taie singur craca de sub picioare : pe de o parte, 
dezvoltă un grad tot mai înalt de productivitate a muncii 
şi formează grupe colective de producători (o formă co- 
lectivă de producere), formează, prin urmare, principalele 
baze pentru o organizaţie socialistă a societăţii, iar pe 
de altă parte tot el distruge simţul şi interesul în masele 
muncitoare pentru proprietatea individuală, pentru apro- 
prierea individuală a instrumentelor de muncă, întrucit 
proletarizează tot mai mult masele muncitoare, le ia 
orice proprietate a instrumentelor lor de muncă și face 
tot mai restrîns numărul acelor magnați ai capitalului 
care sînt interesaţi în existența acestei apropieri indivi- 
duale a instrumentelor de muncă. 

Se înţelege că un efect analog produce capitalismul şi 
în ţară la noi, cu o modificare și deosebire foarte im- 


portantă, anume că prima parte a efectelor sale, pe care 


le-am putea numi pozitive, adică : ridicarea mare a ni- 
velului de producere, a productivităţii muncii și formarea 
unor grupări mari, colective de producători, merge încet 
şi anevioios. Pe cînd a doua parte, cea negativă, adică 
proletarizarea maselor de producători ai acestei ţări, 
aceasta merge destul de repede și temeinic. 
Astfel, capital indigen şi străin, fabrica și atelierul din 
țară, fie că e proprietate privată ori a statului, asemenea 

şi fabrica din străinătate expropriază și proletarizează tot 
mai mulţi meseriaşi români. Pe alţi meseriaşi capitalul 
îi aduce în serviciul său, punîndu-i să lucreze pentru el 
acasă la ei, cu propriile lor instrumente, ca şi în stră- 
inătate. Se formează, de asemenea, un proletariat relativ 
destul de puternic în industria noastră extractivă. 
Drumurile de fier expropriază pe cărăuși, comerțul 
mare și mijlociu formează un proletariat important de 
funcţionari comerciali. Se formează un numeros prole- 
tariat intelectual, peste măsură și anormal de mare în 
comparaţie cu producţia ţării, ca în toate ţările înapoiate. 
Statul, la rîndul său, pentru necesităţile organizării ser- 
viciilor şi ale monopolurilor sale, formează un puternic 
proletariat de salariați funcţionari. În sfîrşit, țărănimea 
— ea însăşi — se proletarizează, se formează mase mari 
de proletari agricoli. Capitalul din agricultură, marea și 
mijlocia proprietate rurală, marea şi mijlocia arendăşie, 
folosindu-se de resturile medievale, de raporturile de 
producţie iobăgiste rămase în viaţa economică a satelor 
noastre, ajutate fiind şi de înmulţirea populaţiei rurale, 
au ştiut într-o vreme extrem de scurtă să proletarizeze 
sau să semiproletarizeze aproape jumătate din întreaga 
țărănime. Şi asta .cu toate că avem o lege specială menită 
să oprească proletarizarea țărănimii, legea inalienabilităţii 
pămînturilor ţărăneşti, și asta cu toate că legiuitorul 
nostru, prin continue împărțiri ale pămînturilor statului 
și prin fel de fel de măsuri legislative şi administrative, 
a căutat să împiedice proletarizarea ţărănimii. Am vorbit 
mai pe larg :în -Neoiobăgia * despre acest proces de pro- 
letarizare şi despre cauzele lui; aici voi releva numai 
un fapt, deja îndeobşte cunoscut, constatat de statistica 
oficială, că mai bine de cinci sute de mii de țărani sînt 
proletarizăţi sau semiproletarizaţi. Legiuirile agrare li- 
berale!0 de la 1907, menite la rîndul lor să oprească 
procesul de proletarizare a ţărănimii, vor avea. reuşita 
celor din trecut ; ele vor opri tot așa de puţin procesul 
de proletarizare, după cum un dig făcut din scînduri 
putrede ar putea opri apele furioase de pe vremea inun- 
daţiilor. | 


* [Vezi C. Dobrogeanu-Gherea, Opere complete, vol. 4, Bucu- 
reşti,. Editura politică, 1977]. 

Iată nişte modificări adînci săvîrşite în organismul 
nostru social, efecte ale organizației noastre capitaliste 
sau semicapitaliste şi ale organizației noastre de stat 
burghezo-capitaliste : majoritatea locuitorilor acestei ţări, 
într-un fel sau altul, proletarizați sau semiproletarizați. 

Astfel ni se învederează care sînt elementele, gru- 
pările, clasele sociale menite în ţară la noi, ca și în alte 
țări înapoiate similare, să formeze substratul social pen- 
tru o mişcare socialistă și să dea elemente pentru lupta 
social-democrată. | 

Să vedem mai de aproape care sînt aceste elemente. 

În primul rînd e, bineînţeles, categoria lucrătorilor 
industriali din marea industrie privată sau din cea mo- 
nopolizată de stat — o categorie identică aceleia din 
ţările capitaliste şi care constituie forța principală şi 
esenţială a mişcărilor socialiste de acolo. Această cate- 
gorie e puţin numeroasă, dar înşişi marii industriași o 
socotesc la 60 000 şi, ţinînd seama de exagerații, încă 
trebuie socotită acum la cel puţin 50 000, iar împreună 
cu lucrătorii statului 70 000. Pe urmă vine categoria lu- 
crătorilor din ateliere, din industria mijlocie și lucră- 
torii din industria extractivă (30 000), ca şi lucrătorii de 
la oraşe care lucrează acasă pentru magazinele şi atelie- 
rele mari (cizmari, croitori ș.a.m.d.), apoi vin lucrătorii 
din industria transportului. Aici trebuie adăugată, de ase- 
menea, acea categorie de mici meseriaşi de la orașe care, 
deşi nu sînt încă proletari propriu-ziși, au ajuns în de- 
pendenţă completă de capital și duc o viaţă și mai ne- 
norocită ca proletarii propriu-ziși. 

Din aceste categorii de lucrători se recrutează impor- 
tante forţe socialiste şi în Apus, se recrutează principa- 
lele forțe socialiste în ţările înapoiate, deci şi în ţara 
noastră. Ca număr, ei încep să se apropie de o sută 
cincizeci de mii, un număr, desigur, destul de conside- 
rabil, deşi încă modest față de numărul tuturor produ- 
cătorilor din ţara aceasta. Trăind mai mult în orașe, unde 
există libertăţi constituţionale, avînd o cultură oarecare, 
strînşi și concentrați în cîteva localități industriale, folo- 
sindu-se de cultura şi civilizația orășenească, acestea sînt 
clase de muncitori menite să joace rolul de pătură con- 
ducătoare în mișcarea socialistă. 

În al doilea rînd vine proletariatul intelectual. Acest 
proletariat, în păturile sale superioare, aristocratice, se 

confundă şi în aspirații şi în interese cu clasele domi- 
nante, dar în păturile sale cele mai numeroase şi mai 
sărace are aceleaşi interese ca şi proletariatul munci- 
toresc. În ţările înapoiate, clasa aceasta e importantă şi 
prin cultura ei şi prin faptul, cum am spus, că e anormal 
de numeroasă. Pe urmă vine proletariatul ocupat în co- 
mert, în sfîrşit proletariatul salariaţilor statului, al func- 
ţionarilor statului. Clasa aceasta, atît de anormal de nu- 
meroasă, se confundă în păturile sale superioare, ca și 
categoria proletariatului intelectual, cu clasa dominantă, 
dar în păturile sale inferioare, numeroase, se confundă 
cu proletariatul salariat muncitoresc. Întru cît privește 
păturile acestea inferioare de salariaţi ai statului, ele 
trăiesc de multe ori mai greu şi sînt mai nenorocite ca 
proletariatul manual. 

Toate aceste pături, grupe, clase de proletari formează 
în totalitatea lor o masă considerabilă, ce trece peste 
două sute de mii de oameni — considerabilă și prin nu- 
mărul şi prin importanţa sa socială. 

La aceste mai bine de două sute de mii de inși pro- 
letari şi proletarizaţi, locuind principalmente în oraşele 
noastre, trebuie să adăugăm pe cei cinci sute de mii de 
ţărani proletarizaţi complet sau semiproletarizați. Aci ar 
urma apoi să mai adăugăm şi un număr considerabil 
dintre ceilalți ţărani, așa-numiții proprietari, care în rea- 
litate sînt numai proprietari cu numele. Dar să-i lăsăm 
la o parte; şi fără ei avem o masă mare, de șapte pînă 
la opt sute de mii de oameni, care formează majoritatea 
producătorilor (a producătorilor direcţi şi a auxiliarilor 
indirecţi din producţie) şi formează și majoritatea locui- 
torilor acestei ţări. Toţi aceştia sînt proletari sau semi- 
proletari. Ei n-au absolut nici un interes în existența 
societăţii acesteia, bazată pe aproprierea individuală a 
instrumentelor de muncă, întrucît, ca producători, nu 
posedă ori nu mai posedă instrumentele de lucru, iar 
ceilalţi, neproducători direcţi, dar muncitori utili acestei 
ţări, sînt trataţi ca fii vitregi de actuala organizaţie bur- 
ghezo-capitalistă a ţării. 

“Toţi aceşti proletari şi semiproletari nu numai că 
n-au nici un interes în susținerea actualei organizații 
sociale, dar, dimpotrivă, au tot interesul ca ea să dispară 
şi să fie înlocuită prin organizaţia socialistă, în care 
producătorii vor fi copărtaşi ai tuturor instrumentelor 

de muncă naţionalizate, socializate şi în care toţi mem- 
brii utili ai societăţii vor fi trataţi ca fii buni, egali și 
egal îndreptăţiți ai acestei ţări. Încît, dacă societățile 
capitaliste: din Apus s-ar preface acum în societăți socia- 
liste, apoi chiar de pe acum majoritatea producătorilor 
și locuitorilor ţării. noastre ar avea tot interesul ca orga- 
nizația similară să se introducă şi la noi şi ca dezvoltarea 
noastră ulterioară să se facă sub așezămintele socialiste. 


E deci clar de ce aceste elemente sînt menite să formeze 


substratul social pe baza căruia şi din care se poate 
dezvolta o mişcare socialistă și social-democrată. Şi, încă 
o dată, substratul acesta social, elementele acestea con- 
stituie majoritatea producătorilor şi locuitorilor ţării. 
Potrivnicii socialismului român căutau şi caută Și 
acum cu lupa elementele constitutive ale unui substrat 
social pe baza căruia s-ar putea dezvolta o mişcare so- 
cialistă şi elementele care ar putea-o înfăptui, dar, bine- 
înţeles, nu le găsesc. Nu le găsesc pentru că nu vor să 
le vadă şi nu le găsesc pentru că le caută greşit. Domniile 
lor caută la noi un substrat social şi elemente sociale 
identice acelora din străinătate, din ţările capitaliste îna- 
intate, care constituiesc marile mişcări socialiste de acolo. 
Si se întelege că nu le găsesc din simplul cuvint că la 
noi nu există un astfel de substrat social şi elemente 
sociale identice, pentru că sîritem o ţară capitalistă îna- 
poiată. Dacă am avea și noi acelaşi substrat social şi 
„elemente sociale identice, am fi şi noi o țară capitalistă 
înaintată, și nu una înapoiată. Pe de altă parte, dacă 
ţările înaintate capitaliste ar fi avut numai un substrat 
social şi elemente sociale pentru mișcarea socialistă la 
fel cu ale noastre, atunci acolo mișcarea socialistă şi so- 
cial-democrată nu s-ar fi putut dezvolta deloc și în nici 
un caz nu s-ar fi putut dezvolta acea mişcare socialistă 
mare şi puternică, cu toate caracterele ei specifice, miş- 


- care care merge cu pași siguri spre triumful definitiv ; 


iar în ţările înapoiate ar fi, în cazul acesta, cu atit mai 


puţin posibilă o mișcare socialistă. Tocmai de aceea, 


pentru că în ţările înaintate capitaliste s-au dezvoltat 
toate condiţiile necesare pentru o mișcare socialistă şi 
transformarea socialistă, s-a dezvoltat și substratul social 
şi „die eigentlichen und richtigen“ (cum zice neamţul) 
elementele sociale necesare acestei mișcări și transfor- 
mări socialiste, tocmai de aceea au ajuns posibile și în 

ţările înapoiate mișcări socialiste cu același scop, dar cu 
un substrat social şi elemente sociale nu identice, ci 
numai asemănătoare celor din ţările capitaliste. Se în- 
țelege însă de la sine că cu cit o țară înapoiată se dez- 
voltă mai. mult pe elemente identice celor din ţările 
înaintate, şi cu atît şi mișcările ei socialiste şi social- 
democrate capătă putinţa să devină mai puternice și mai 
asemănătoare în -toate celor din ţările capitaliste. 

Am arătat pînă acum condițiile care fac posibilă o 
mișcare socialistă şi social-democrată în ţară la noi şi 
substratul social pe baza căruia ea poate să se formeze, 
am arătat şi care sînt elementele sociale menite s-o 
înfăptuiască. Să cercetăm acum cîmpul ei propriu de 
activitate, care o face nu numai posibilă, dar şi necesară 
pentru viața şi dezvoltarea acestei ţări. Pentru că e 
evident că o forţă socială organizată trebuie să aibă în 
societate cîmpul ei propriu de activitate, rolul ei propriu 
în organismul social, după cum un organ are propria sa 
funcţiune într-un organism individual ; altfel, forța şi 
organul ar deveni de prisos, ar încurca lumea degeaba, 
cum zice românul. 

Se înţelege că adversarii socialismului în ţările îna- 
poiate neagă cu desăviîrşire că social-democraţia acestor 
ţări ar avea vreun rol propriu social, de oarecare impor- 
tanță, de îndeplinit. Astfel, d-l Stere zice într-unul din 
articolele 1t d-sale că activitatea şi rolul unei mișcări 
socialiste şi social-democrate în țară la noi s-ar reduce 
la o manifestaţie şi o petrecere de Întîi Mai la grădina 
„Puţul cu apă rece“. Să vedem. | 

Organizația capitalistă a societăților omeneşti, civili- 
zația capitalistă dezvoltă şi creează multe antagonisme şi 
conflicte, multe cauze şi prilejuri de ură şi de luptă între 
popoare, dar tot ea creează şi cauze şi prilejuri pentru 
solidaritatea şi înfrăţirea popoarelor. Cu aplanarea paş- 
nică sau războinică a celor dintii se însărcinează mai 
ales clasele dominante ale popoarelor civilizate; expri- 
marea şi exercitarea solidarităţii şi înfrăţirii popoarelor, 
acesta e rolul popoarelor muncitoare din ţările respective, 
în frunte cu organizaţiile lor socialiste. După cum se 
poate vedea în cuprinsul operei de faţă a lui Kautsky, 

însăşi lupta, înseși interesele vitale ale popoarelor mun- 
citoare impun proclamarea și exercitarea aceasta a soli- 


darității lor internaționale. Proletariatul, poporul mun- 


citor al ţărilor civilizate, nu poate să lupte împotrivă şi 
să se libereze din robia capitalismului decît în mod in- 
ternațional, solidar cu celelalte popoare muncitoare ci- 
vilizate. Solidaritatea şi înfrățirea popoarelor muncitoare 
din tările civilizate nu rezultă deci numai din interesele 
lor ideale, morale, ci chiar din interesele lor materiale 
bine înțelese. 

Această solidaritate şi înfrățire a popoarelor munci- 
toare din ţările civilizate e un fapt şi factor social de 
imensă importanță, şi nu numai pentru viitorul omenirii, 
dar și pentru întreaga viață și dezvoltare socială prezentă. 
Astfel, evenimentele din urmă au dovedit ce factor impor- 
tant au devenit organizaţiile socialiste, social-democra- 
tiile din lumea întreagă, pentru menţinerea păcii în lume. 
Dacă în ultimii ani n-am avut un război european între 
statele civilizate, aceasta se datoreşte în parte foarte 
însemnată şi social-democraţiei internaţionale. Si acum 
e evident doar pentru oricine că după ce organizaţiile 
socialiste, social-democraţiile din ţările civilizate vor de- 
veni o forță mai mare, mai hotăritoare războaiele dintre 
popoarele civilizate vor deveni o tristă şi monstruoasă 
reminiscență a trecutului. Se înţelege că rolul . acesta, 
atît de mare, de a exprima şi manifesta la orice ocazie 
solidaritatea internaţională ce leagă poporul muncitor 
român de celelalte popoare muncitoare civilizate revine 
de-a dreptul şi de-a-ntregul organizaţiilor muncitorești 
şi social-democrației române. Doar nu se va apuca par- 
tidul liberal, conservator sau junimist să manifesteze îm- 


potriva războiului împreună cu sindicatele revoluţionare 


franceze, cu social-democraţia germană sau engleză. 

Şi organizaţiile muncitoreşti române și reprezentanta 
lor, social-democraţia română, au şi un rol special în 
această privinţă aici, în orientul Europei. Ele trebuie să 
lucreze şi să agite pentru înfrăţirea popoarelor balcanice 
şi pentru organizarea unei Confederații balcanice 12, pen- 
tru ca ele să se poată apăra cu forțe unite împotriva 
țărilor cotropitoare, cum sînt Austria şi, mai ales, Rusia, 
care aşteaptă numai momentul favorabil pentru a le sub- 
juga. Şi în special social-democraţia română trebuie să 

lucreze pentru dezvoltarea solidarităţii şi înfrăţirii dintre 
poporul bulgar şi [poporul] român. | 

Pe cînd şoviniştii de dincolo și de dincoace de Dunăre 
caută să pună în relief tot ce eventual ar putea învrăjbi 
aceste două popoare, pe cînd clasele dominante de din- 
colo şi de dincoace de Dunăre se pregătesc de un even- 
tual război în vederea unor antagonisme de interese reale 
sau aparente, rolul social-democraţiilor din amîndouă ţă- 
rile este de a dezvolta toţi germenii de solidaritate care 
există şi pot exista între aceste două popoare, rolul so- 
cial-democraţiilor de dincolo şi de dincoace de Dunăre 
e de a arăta popoarelor muncitoare respective că nu sint 
şi nu pot exista antagonisme de interese atît de profunde 
încît să se facă necesar un măcel între ele, că un astfel 
de măcel poate fi în interesul unor clase şi coterii do- 
minante, niciodată în interesul popoarelor muncitoare, 
şi că dacă s-ar ivi chiar conflicte reale ele trebuie ne- 
apărat să se rezolve pe calea pașnică a două popoare 
muncitoare solidare. Prin dezvoltarea solidarităţii între 
ambele popoare, social-democraţiile țărilor respective tre- 
buie să facă războiul între ele şi de prisos şi imposibil. 

Şi dacă pregătirea de război în vederea apărării inte- 
reselor profunde şi a neatirnării ţării e o necesitate, şi 
dacă războiul în astfel de împrejurări poate deveni la 
rîndul lui o necesitate tristă, dar totuşi o necesitate, cu 
cît mai utilă, cu atît mai înaltă, din punct de vedere 
naţional și patriotic bineînţeles, e acea activitate care 
face războiul de prisos şi măcelărirea dintre oameni Și 
popoare o imposibilitate. 

O ţară ca un organism social trebuie să se dezvolte 
ca un organism întreg în marginile sale etnice. Împărțită 
în mai multe părţi, cum e Polonia sau cum e în parte 
România, dezvoltarea sa devine anormală și nesănătoasă 
în cel mai înalt grad. Din împărțirea și acapararea aceasta 
rezultă cele mai mari inconveniente de dezvoltare pentru 
ţările acaparate, dar rezultă asemenea inconveniente grave 
şi pentru dezvoltarea morală şi democratico-socială a ţă- 
rilor acaparatoare. Subjugările acestea se fac în folosul 
claselor dominante, popoarele muncitoare se aleg din ele, 
de obicei, cu îngreuierea lanțurilor lor. Social-democraţia 
deci din lumea întreagă, care luptă împotriva oricărei ne- 
dreptăţi, oricărei apăsări și robiri a omului prin om, luptă 
şi cu cea din urmă energie împotriva tuturor banditis- 

melor politice din societatea capitalistă, împotriva tuturor 


acaparărilor naţionale — luptă pentru eliberarea naţiu- 


nilor de sub jugul străin. Şi nu numai social-democraţiile 


ţărilor cucerite, ci tot așa și şocial-democraţiile tuturor 
țărilor cuceritoare. TA a i 
Cînd popoarele muncitoare conştiente vor dispune de 
soarta lor şi a ţărilor lor, atunci va suna și ceasul elibe- 
rării naţiunilor mici de sub jugul celor puternice, atunci 
va deveni cu adevărat posibilă şi întregirea ţării noastre 
într-o Românie mare, cuprinzind pe toţi românii. Altă 
posibilitate pentru întregirea unei țări mici ca a noastră 
ca să se dezvolte astfel în marginile sale etnice, altă per- 
spectivă nu există. Fanfaronada șoviniștilor şi naționaliș- 
tilor noştri, care, pentru recîștigarea provinciilor subju- 
pate, sînt gata să proclame război — pe hîrtie binein- 
teles — Europei coalizate, e ridicolă în cel mai înalt grad 
şi face mai mult rău decît bine idealului naţional. 
“Aşadar,  social-democraţia noastră internaționalistă, 
care, într-o frăţească înţelegere cu social-democraţiile tu- 
turor celorlalte ţări, caută să înfrățească poporul muncitor 
român cu popoarele celelalte, social-democraţia tinde de 
fapt să apropie ceasul eliberării şi întregirii poporului 
românesc în aceeaşi măsură în care șovinismul nostru 
naţionalist, prin exclusivismul său și prin ura şi zavistia 
ce seamănă între popoare, tinde de fapt să-l îndepărteze. 
“Aceasta este în cîteva cuvinte. activitatea proprie a 
social-democraţiei române şi a organizaţiilor muncitorești 
întru cît priveşte relaţiile noastre cu celelalte ţări, politica 
externă a social-democraţiei române, dacă putem să ne 
exprimăm aşa. CCC PP a i a 
„Să 'trecem la activitatea social-democraţiei întru cît 
priveşte viața internă a țării. Ja aah 0 a 


“Activitatea care priveşte în primul rînd social-demo- 


_A doua sarcină a' social-democraţiei e, pe de o parte, 
lupta pentru desființarea tuturor rămășițelor feudale, ca 

şi, în general, a tuturor piedicilor care stau în calea dez- 
voltării larg capitaliste a ţării, pe de altă parte, lupta 
pentru salvgardarea intereselor poporului muncitor, ca și 
ale tuturor celor năpăstuiţi şi obijduiți prin această dez- 
voltare larg capitalistă. O parte din această activitate nu 
e proprie numai organizaţiilor muncitoreşti şi social-de- 
mocraţiei române, ci și burghezimii capitaliste, în inte- 
resul căreia şi prin care se face această dezvoltare. Decit 
[că] burghezimea n-are în vedere decît propriile ei interese 
materiale de înavuţire, acesta e doar şi imboldul şi mo- 
tivul activităţii ei. Şi numai întru atît, întru cît interesele 
ei de înavuţire concordă cu dezvoltarea capitalistă a 
ţării, întru atît e şi burghezimea pentru această dezvol- 
tare, pe cînd din moment ce interesele ei de înavuţire 
imediată vin în conflict cu această dezvoltare și cu ridi- 
carea nivelului economic al ţării ea trădează cauza dez- 
voltării capitaliste de obicei din motive... naţionaliste. 
O dovadă minunată o avem în atitudinea burgheziei 
noastre, care, de cîte ori felul dezvoltării noastre capi- 
taliste nu-i produce atîtea avantaje și foloase cite aş- 
teaptă, face front şi se luptă direct împotriva dezvoltării 
economice a ţării, sub cuvînt că nu se scurge toată plus- 
valoarea produsă de această dezvoltare în buzunarele ei 
naţionaliste, în largile ei buzunare naționaliste. 
Bineînţeles, cu desăvîrşire altele sînt motivele social- 
democraţiei. Social-democrația luptă pentru dezvoltarea 
capitalistă a ţării, pentru industrializarea ei, „pentru că 
un stat industrial creează relaţii omenești superioare sta- 
telor înapoiate cum sîntem noi ; în societatea industrială 
se creează mai bune condiţii de trai pentru muncitorime, 
condiţii materiale, morale și intelectuale, se creează și 
mai bune condiţii de luptă pentru emanciparea muncii. 
În societatea industrială se creează posibilităţi și elemente 
pentru dezvoltarea ulterioară a societăţii, la termenul 
cărei dezvoltări social-democraţia își întrevede idealul“. 
(Vezi „Cuvinte uitate“, p. 24.) * | 
Se înţelege de la sine că motivele burghezimii capi- 
taliste şi ale social-democraţiei fiind aşa de profund deo- 
sebite, activitatea lor se deosebeşte tot așa de mult și, 


* [Constantin Dobrogeanu-Gherea, Opere complete, vol. 3, 
București, Editura politică, 1977, p. 492]. 

de aceea, ele ajung în activitatea lor, chiar în punctul 
acesta, la cele mai acute conflicte. 


întru cît priveşte atitudinea și activitatea burghezimii 


capitaliste, de o parte, şi a social-democraţiei, de altă 


parte, față cu proletariatul şi cu păturile muncitoare 
ale ţării, apoi atitudinea şi activitatea aceasta sînt nu 
numai deosebite, dar şi diametral opuse. Burghezimea 
capitalistă caută să stoarcă cît se poate mai multă plus- 
valoare din proletariatul muncitor, iar prin politica sa 
vamală caută să stoarcă cît se poate mai mult din bu- 
zunarele consumatorilor săraci. Aceasta e, dealtfel, o ati- 
tudine şi o activitate firească şi logică şi care decurge 
logic şi firesc din situaţia ei de clasă capitalistă. Organi- 
zaţiile muncitoreşti şi social-democraţia, dimpotrivă, 
caută să reducă plusvaloarea burgheziei capitaliste la 
minimum posibil şi tot așa şi celelalte sacrificii pe care 
trebuie să le facă clasele consumatoare sărace pentru 
dezvoltarea capitalismului. Pe acest teren doar se aprind 
cele mai acute conflicte, cele mai straşnice lupte dintre 
burghezia capitalistă, de o parte, şi organizaţiile mun- 
citoreşti şi social-democraţia de cealaltă. 

Aşadar, activitatea burghezimii capitaliste şi cea a 
social-democraţiei şi organizaţiilor muncitorești socialiste 
din ţările înapoiate, chiar faţă de un obiectiv şi scop 
comun — larga dezvoltare capitalistă, sînt cînd profund 
deosebite, cînd diametral opuse. 

Astfel, şi față de acest obiectiv şi scop comun, social- 
democrația are propriul său domeniu de activitate, de 
imensă importanță şi profund deosebit, ba chiar diame- 
tral opus domeniului de activitate al burghezimii şi al 
partidelor ei politice. 

Dealtfel, aici găsim domeniul special şi propriu al 
activităţii social-democrațłiei şi sindicatelor muncitoreşti 
socialiste — avangarda întregii muncitorimi. Social-de- 
mocrația şi sindicatele socialiste trebuie să organizeze 
întreg proletariatul muncitoresc, pe toți muncitorii, care 
prin firea şi situația lor economico-socială nu sînt meniți 
să fie potrivnici socialismului (cum ar fi proprietarii ţă- 
rani mijlocii), trebuie să organizeze muncitorimea, pe de 


o parte, pentru apărarea intereselor ei imediate, mate- 


riale, morale, intelectuale, politice, ca și pentru apărarea 
intereselor ei permanente de clasă proletară, de altă 
parte trebuie să-i arate şi să o pătrundă de menirea ce 

o are în viitor, să o pătrundă de concepţia, de ideile, de 
morala socialistă. Pe urmă, social-democraţia și sindi- 
catele socialiste trebuie să muncească şi să lupte, după 
cum am zis, pentru dezvoltarea largă economică, morală 
şi culturală a ţării, întru cît dezvoltarea aceasta creează 
posibilităţi şi pentru îmbunătăţirea stării materiale şi 
morale a muncitorimii şi creează condiţii de existenţă 
mai prielnice pentru organizarea socialistă a societăţii. 
Şi, în sfîrșit, social-democraţia și sindicatele socialiste, 
avangarda şi reprezentanta intereselor imediate şi per- 
manente ale muncitorimii, trebuie să se erijeze în pro- 
tectoare, în apărătoare ale tuturor apăsaţilor, obijduiţilor 
şi umiliţilor din organizația actuală a societăţii şi trebuie 
să lupte împotriva şi pentru înlăturarea tuturor nedrep- 
tăţilor din actuala societate, de oriunde ar veni ele. 
Societatea capitalistă, alături cu efecte însemnate și 
binefăcătoare pentru viaţa şi propăşirea omenirii, pro- 
duce şi neajunsuri, şi dureri, şi nenorociri nu mai puţin 
însemnate. În ţările înapoiate capitaliste, toate aceste 
neajunsuri sînt cu atît mai mari. Societăţile înapoiate 
suferă şi din cauza dezvoltării capitaliste, şi din cauza 
insuficienţei acestei dezvoltări. Iar în ţările înapoiate, cu 
resturi atît de importante de feudalism cum e ţara noas- 
tră, la relele capitalismului se adaugă şi relele provenite 
din aceste resturi, atît de însemnate, ale trecutului feudal 


'iobăgist. Am arătat în Neoiobăgia cum se cumulează la 


țară relele a două regimuri sociale — relele capitalis- 
mului împreună cu relele iobăgismului. Într-un fel sau 
altul, deşi nu în mod atît de pronunţat, acelaşi lucru se 
întîmplă şi la oraşe. Astfel, social-deemocraţia română 
trebuie să lupte împotriva relelor şi a nedreptăţilor stri- 
gătoare produse de două regimuri deodată, de cel capi- 
talist, ca şi de rămăşiţele celui feudalo-iobăgist. 

Se înţelege că toată această activitate imensă schi- 
tată aici nu e un domeniu exclusiv al social-democraţiei 
şi al organizaţiilor socialiste muncitoreşti, dar ele au aici 
un foarte mare cîmp propriu de activitate şi un foarte 
mare rol de îndeplinit. Şi este o parte foarte însemnată 


din această imensă activitate socială care nu poate fi 


îndeplinită decît numai de social-democraţie şi de organi- 
zaţiile muncitorești. 

Așa, de pildă, e organizarea întregului proletariat 


muncitor din substratul social despre care vorbim mai 
sus pentru apărarea intereselor sale, a celor imediate ca 
şi a celor permanente. E evident că numai social-demo- 
craţia şi sindicatele muncitoreşti mai luminate pot în- 


deplini rolul acesta. Şi din altă parte cine ar putea să 
apere interesele proletariatului, ale poporului muncitor, 
decît numai el însuşi, grupat fiind într-o puternică or- 
ganizaţie de clasă ? Părerea de altădată că această grijă 
şi însărcinare — apărarea intereselor claselor munci- 
toare — revin statului şi claselor dominante e o. poveste 
veche, în care nu mai cred nici copiii. Acum a devenit 
doar un adevăr banal, arhibanal, că o clasă, pentru apă- 
rarea drepturilor şi intereselor ei, trebuie să se organi- 
zeze, să le ceară, să lupte pentru realizarea lor. Acum 
e doar un adevăr banal că drepturile care nu sînt cerute, 
pentru realizarea cărora nu se fac sforțări și nu se dau 
lupte, drepturile dăruite rămîn nerealizate, rămîn pe hîr- 
tie, fără cea mai mică consistenţă, cum au rămas o au- 
tentică minciună drepturile larg constituţionale dăruite 
țărănimii române. Chiar statul — în momentele lui rare, 
cînd scapă de sub tutela claselor dominante şi ar vrea 
să facă ceva pentru o clasă inferioară, în interesul său 
bineînţeles —, chiar statul nu poate face nimic dacă 
clasa ea însăşi nu e organizată, nu e luminată şi nu 
luptă singură pentru drepturile sale. Aici deschidem o 
paranteză pentru a răspunde la o obiecţie, şi anume la 
o obiecţie a d-lui Stere.. șia tă 

D-l Stere e, după concepţiile sale sociale, democrat- 
poporanist şi, ca atare, nu numai că admite dreptul fie- 
cărei clase muncitoare de a se organiza pentru apărarea 
intereselor sale, dar socotește aceasta ca o datorie a 
acelei clase şi ca un bine pentru dezvoltarea socială a 
ţării. În privinţa aceasta, sîntem deci de acord. Dar, zice 


d-l Stere, de ce adică proletariatul muncitoresc și sin- 


dicatele muncitoare să se organizeze sub egida socialis- 
mului și prin social-democrație să facă politică socialistă ? 
Iată puternicele organizaţii muncitorești engleze trades- 
unions, care s-au organizat pentru apărarea intereselor 
lor corporative, au obţinut rezultate mari fără să facă 
vreo politică, şi Sombart găseşte că tocmai din cauză 
că nu făceau politică socialistă au putut obţine rezultate 
atît de remarcabile pentru interesele lor corporative. 

Să vedem care e partea de adevăr cuprinsă în această 
obiecţie. 

E adevărat că trad-union-urile de altădată, de acum 
cîteva decenii (acum îşi schimbă caracterul și ele), au 
fost organizate numai în vederea intereselor lor corpo- 
rative, nu făceau politică şi au obținut chiar foloase ma- 
teriale însemnate fără să facă politică pe seama lor, ci 
mergînd în coada partidelor politice ale claselor domi- 
nante. Dar cum au obţinut ele aceste foloase ? Iată cum. 
Trad-union-urile au fost o organizaţie a păturilor celor 
mai bine situate materialmente și mai ridicate cultura- 
liceşte — a păturilor aristocrate ale muncitorimii. Acestea 
luptau numai pentru interesele lor corporative și au 
lăsat în părăsire interesele profunde ale maselor mizere 
de muncitori și au lăsat în părăsire şi permanentele in- 
terese de clasă ale proletariatului, în felul acesta s-a 
făcut, bineînţeles, mult mai ușoară dobîndirea unor fo- 
loase materiale imediate. De altă parte, trade-union-urile 
sau nu făceau politică deloc, sau făceau politică pe seama 
claselor dominante, mergeau în coada partidelor politice 


ale acestor clase. Politica însă a acestor clase dominante 


a fost în Englitera, pe atunci, o politică de opresiune 
economică şi politică înăuntrul ţării şi o politică de cu- 
cerire şi de acaparare colonială în afară. Astfel, trade- 
union-urile au obţinut succese şi foloase, de o parte, 
jertfind interesele profunde ale maselor muncitoare şi 
interesele permanente și superioare ale clasei lor și, de 
altă parte, ajutînd indirect, dacă n-ar fi decît prin neo- 
punerea lor la politica de opresiune înăuntrul ţării și de 
cucerire şi de acaparare în afară. 

Și atunci foarte mulțumim pentru un așa sfat, o aşa 
pildă și o aşa organizare. 

La noi, o astfel de organizare a proletariatului indus- 
trial — aristocraţimea muncitorimii noastre — în scopul 
apărării numai a strîmtelor sale interese imediate corpo- 
rative ar fi, în cel mai mare grad, rea şi păgubitoare. 

La noi, proletariatul industrial e încă slab, relativ 
puţin numeros, producerea industriei noastre e relativ 
mică în comparaţie cu suma întreagă a producerii ţării. 
Clasele noastre dominante îşi bazează dominaţia și își 
trag veniturile în special din producţia neoiobăgimii 
noastre. Ele au puţin interes imediat pentru o largă dez- 
voltare a industriei capitaliste, de multe ori îi sînt de-a 

dreptul vrăjmaşe. În astfel de împrejurări, le vine destul 
de uşor claselor noastre dominante să satisfacă unele 
cereri ale muncitorimii industriale, care s-a deșteptat şi 
devine atît de incomodă, să le satisfacă pe seama claselor 
neoiobage şi pe seama dezvoltării industriale a ţării; 


le convine chiar să facă unele mici sacrificii proprii 


pentru ca, în schimb, să poată mistui în tihnă plusva- 
loarea produsă de neoiobăgime şi să conserve monopolul 
politicii şi conducerea treburilor ţării în mîinile parti- 


delor noastre şi ale oligarhiei noastre politice. E tocmai 


una din cele mai de frunte îndatoriri ale social-demo- 
craţiei române să arate proletariatului industrial că el 
nu trebuie, sub nici un cuvînt, să-şi vîndă întiietatea 
sa — în lupta pentru dezrobirea muncitorimii — pe un 
blid de linte. Se înţelege că proletariatul industrial tre- 
buie să lupte pentru îmbunătăţirea soartei sale, dar el 
nu trebuie să-și uite menirea, care la noi în ţară, ca şi 
aiurea, e menirea sa istorică, de a fi avangardă în lupta 
pentru dezrobirea întregii muncitorimi, de a fi avangardă 
în lupta împotriva tuturor anomaliilor şi nedreptăţilor 
din societatea de azi, de a fi avangardă în lupta pentru 
apărarea tuturor celor năpăstuiţi, obijduiţi şi oropsiți din 
societatea actuală. Dar asta numai în treacăt. 

În special însă, ca răspuns la obiecţia d-lui Stere t’, 
trebuie să relevăm că organizarea proletariatului în felul 
preconizat de d-sa nu numai că nu e de dorit, ceea ce 
poate fi discutat, dar nu mai e posibilă și atunci orice 
discuţie e de prisos. Acum cîteva decenii se putea, dar 
acum însă, nu. Şi iată de ce. 

 Proletariatul nostru industrial, care acum ia naștere, 
care acum e chemat la viaţă, nu se dezvoltă într-o ţară 
izolată, înconjurată cu un zid chinezesc, care s-o separe 
de toate celelalte ţări capitaliste, ci, după cum am văzut, 
proletariatul acesta trăiește şi se dezvoltă într-o țară 
care se află în cele mai strînse legături economice, cul- 
turale, morale cu ţările înaintate, într-o ţară a cărei viaţă 
socială în bună parte e chiar determinată de viaţa socială 
a celorlalte ţări ; iată de ce se înţelege de la sine că şi 
viaţa, dezvoltarea intelectuală şi morală, lupta proleta- 
riatului nostru, mișcările lui sociale, în forma și conți- 
nutul lor, se petrec sub înriurirea mișcărilor sociale pro- 
letare din ţările înaintate capitaliste. 

Din moment ce proletarul nostru își deschide ochii 
asupra vieţii înconjurătoare, el aude şi vede lupta uriașă 
ce se petrece în ţările străine dintre capital şi muncă, 
el aude şi de exploatarea capitalistă, de antagonismele 
neîmpăcate, de lupta de clasă din societatea burgheză, 
de sensul mare al acestei lupte — menită să transforme 
lumeaj —, de rolul ce e chemat el să joace în această 
transformare şi de puterea uriaşă a proletariatului de 
acolo. El aude și vede şi toate acestea merg adînc în 
inima şi în sufletul lui, ca tot ce atinge interesele adinci 
şi vitale ale omului. El aude, vede şi înţelege, iar ceea 
ce nu înțelege îi e tălmăcit de literatura socialistă ro- 
mână. 

Ce mirare deci că propria luptă a proletariatului 
român ia forme identice acelora din ţările înaintate ca- 
pitaliste ? Şi cum ar fi putut să fie altfel? 

Mai mult încă. 

Lupta proletariatului din epoca burghezo-capitalistă, 
după cum cititorii au văzut şi din cartea lui Kautsky, 
e internaţională, nu naţională ; proletariatul unei ţări nu 
se poate elibera din robia capitalistă decît împreună cu 
proletariatele similare din alte ţări şi nici lupta actuală 
din societatea burgheză n-o poate duce cu succes decit 
în înţelegere cu celelalte proletariate. Este deci în inte- 
resul vital al proletariatului din ţările capitaliste de a 
atrage în orbita mișcărilor lor şi mişcările muncitorești 
din ţările înapoiate, după cum e şi în interesul vital al 
acestora din urmă de a intra în legături intime cu cele 
dintîi — ceea ce se și face şi cu foarte mare succes. 
Astfel, din moment ce proletariatul dintr-o ţară înapoiată 
reușește să-și constituie cîteva sindicate, ele intră în 
legătură cu organizaţia sindicală internaţională, ele ca- 
pătă aceeaşi organizaţie, au același secretariat interna- 
tional al sindicatelor, participă la congrele internaţionale 
sindicale, unde se discută interesele tuturor sindicatelor 
din ţările înaintate capitaliste ca și din cele înapoiate, 
se discută metodele de organizare şi de luptă comună. 
Cînd într-o ţară înaintată capitalistă din Apus izbuc- 
nește o grevă, organizarea sindicală se adresează sindi- 
catelor din ţările înapoiate cu cerere de ajutor și cu 
cerere ca să nu vină lucrători să-i înlocuiască pe greviști, 
iar cînd izbucnește o grevă într-o țară înapoiată gre- 
viştii primesc ajutor material și moral de la sindicatele 

din ţările înaintate. E aceeași luptă şi e aceeaşi viaţă 
care circulă în toate, e deci de ultima evidenţă că şi 
principiile conducătoare, formele și metodele lor de luptă 
vor căuta să fie aceleaşi, şi fiindcă mișcările muncitorești 
proletare din Apus au tot mai mult și mai mult un 
caracter socialist, un profund caracter socialist, de aceea 
şi mișcările muncitorești din Bulgaria, Serbia,. România 
vor avea același caracter socialist. 

Şi mişcările muncitoreşti din apusul Europei devin 
în totalitatea lor tot mai mult şi mai mult socialiste; 
un caracter din ce în ce mai socialist au capătat și trade- 
union-urile din Englitera. Prin organizaţiile sale munci- 
toreşti, prin sindicatele sale, proletariatul își duce lupta 
sa economică ; prin organizarea sa în partid social-de- 
mocrat, el duce lupta sa politică, dar și una şi alta au 
un caracter socialist, acelaşi caracter socialist. Dealtiel, 
bineînţeles, lupta economică şi politică nici nu se pot des- 
părţi ; în definitiv e aceeași luptă a proletariatului, luptă 
care apare numai în forme diferite. Astfel, sindicatele 
germane (Gewerkschaften) — unele dintre cele mai pu- 
ternice şi mai moderate, care au cea mai puternică in- 
fluență asupra tuturor celorlalte sindicate din lume —, 
sindicatele germane sînt conduse de unul din cei mai cu 
vază conducători social-demoecraţi, iar membrii sindica- 
telor, în marea lor majoritate, sînt social-democraţi, o 
foarte însemnată parte dintre ei sînt înscrişi ca membri 
în partidul social-democrat — avangarda proletariatului 
în lupta sa politică. Şi tocmai o așa organizare, într-un 
fel sau altul, își dau şi mișcările muncitorești proletare 
din ţările înapoiate, şi tocmai o aşa organizare şi-a dat-o 
mişcarea muncitorească română, atit de slabă în com- 


paraţie cu cea germană. Și la noi s-au organizat sindicate 
de muncitori şi s-au afiliat la organizaţia sindicală in- 


ternaţională ; nici la noi ele nu fac politică, ci duc lupta 
economică, iar avangarda lor a organizat un partid so- 
cial-democrat pentru lupta politică a proletariatului. 

Întoemai ca în Germania. 

Şi tocmai așa s-ar fi întîmplat cu mişcarea muncito- 
rească română dacă n-ar fi luat parte la ea nici un 
singur intelectual socialist. Poate ceva mai tirziu, după 
oarecare şovăieli anarhiste, dar tot o mișcare muncito- 
rească cu caracter socialist şi social-democrat ar fi de- 
venit. Pentru că proletariatul român s-a născut şi se dez- 

voltă într-o epocă și într-o atmosferă socială internaţio- 
nală încărcată de socialism, pentru că lupta proletaria- 
tului român, formele, conținutul principal şi metodele 
acestei lupte sînt determinate de lupta proletariatului 
internațional, în special a celui din ţările înaintate ca- 
pitaliste. a i 

Aceasta e clar ca lumina zilei, aceasta e clar ca și 
claritatea însăși, aceasta e inevitabil şi tatal. și dacă e 
inevitabil şi fatal, atunci... atunci nu mai încape nici o 
supărare. | 

Și acum închidem paranteza. 

Dar activitatea proletariatului conştient şi a social- 
democraţiei române nu se mărginește la domeniul schițat 
mai sus — atît de mare şi larg —, ea se întinde asupra 
unei sfere de activitate care ar fi trebuit să rămînă do- 
meniul activităţii sociale a burgheziei noastre, și anume : 
realizarea tuturor drepturilor cetăţeneşti, a tuturor liber- 
tăţilor burgheze înscrise în constituţie, dar rămase pe 
hîrtie, rămase o aparenţă, precum și rezolvarea tuturor 


problemelor legate de această prefacere a instituţiilor 


noastre occidentale din minciună în adevăr şi realitate. 
Rezolvarea acestei mari probleme și a tuturor proble- 
melor importante legate de ea, deși s-ar părea că trebuie 
să facă parte aproape exclusiv din lupta și activitatea 
burgheziei noastre liberale, intră în realitate în bună 
parte în sfera de activitate a proletariatului și a social- 
democraţiei române. 

Și iată pentru ce. 

Burghezimea liberală din Apus s-a eliberat din lan- 
ţurile feudalismului după o luptă lungă, eroică, crîncenă, 
care a durat secole, şi odată cu sine a eliberat și întreaga 
societate. Burghezimea nici n-ar fi putut să se elibereze 
singură fără să elibereze, totodată, întreaga societate din 
lanţurile medievale ; această eliberare era deci o esenţială 
necesitate pentru vitalele ei interese de clasă. De aceea 
tocmai a şi luptat ea cu atîta energie, cu atitea sacrificii 
nenumărate pentru eliberarea tuturor robilor din socie- 
tatea feudală şi prefacerea lor în cetăţeni liberi, egali 
înaintea legii ş.a.m.d. De aceea, cînd a învins, ea a înscris 
toate aceste drepturi, libertăţi, egalități în marea cartă 
burgheză — declaraţia drepturilor omului. Mai tîrziu, 
devenită la rîndul ei clasă dominantă, toate aceste drep- 
turi şi libertăţi cetățenești nu numai că nu serveau dez- 

voltării ei de clasă, ci, dimpotrivă, îi jenau toate miş- 
cările de clasă dominantă, îi stinghereau interesele ei 
de nemărginită înavuţire materială de clasă capitalistă, 
îi primejduiau chiar puterea şi privilegiile ei de clasă 
stăpînitoare. În schimb, toate aceste libertăţi, egalităţi, 
drepturi cetăţeneşti, toate aceste bunuri nepreţuite do- 
bîndite de burghezie au devenit o armă de luptă, cea 
mai prețioasă armă de luptă în mîinile unei alte clase, 
ale proletariatului, care luptă şi el pentru eliberarea sa 
şi a societăţii întregi, dar de astă dată nu din lanţurile 
feudalismului şi ale clasei stăpînitoare feudale, ci din 
lanţurile capitalismului şi ale clasei stăpînitoare bur- 
gheze. Astfel, dar, în cursul evoluției societăţii, interesele 
burghezimii ca clasă stăpînitoare au venit în conilict, 
într-un conflict grav, cu drepturile cetățenești, cu liber- 
tăţile şi cu toate acele bunuri omeneşti cucerite de pă- 
rinţii burghezimii apusene. Şi atunci s-a întîmplat ceea 
ce firesc era să se întîmple : burghezimea, pusă în dilema 
grea să aleagă între interesele ei actuale materiale de 
clasă dominantă și interesele ei ideale de altădată, de 
pe vremea luptei pe care o dusese pentru dezrobire şi 
progres, burghezimea a ales pe cele dintii. Ea a trădat 
astfel ideologia, umanitarismul, principiile din declaraţia 
drepturilor omului, a trădat opera părinţilor ei de glo- 
rioasă memorie, a trădat-o şi a devenit în mare parte o 
clasă reacționară, care caută pe. cît e posibil să știrbească 
din drepturile cetăţeneşti, din libertăţile şi egalităţile 
maselor muncitoare, şi se aliază cu toate puterile întu- 
nericului care lucrează în aceeași direcţie. Iar aceia care 
acum sînt cei mai aprigi, cei mai fanatici apărători ai 
drepturilor omului, ai bunurilor politice, culturale, mo- 
rale cucerite de burghezimea de altădată, aceia sînt pro- 
letariatul muncitoresc şi social-democraţia, lucru iarăși 
foarte firesc, deoarece toate aceste bunuri cetățenești 
servesc în cel mai înalt grad lupta și interesele vitale 
ale clasei proletare. 

Dar la noi, în Orient ? 

La noi, ce e drept, burghezimea n-a trădat ideologia, 
principiile umanitare şi liberale de altădată, nu le-a tră- 
dat pentru simplul cuvînt că nu a avut ce trăda — nu 


le-a avut în mod serios niciodată. La noi, burghezimea - 


nici n-a luptat, nici n-a făcut sacrificii mari pentru do- 
bîndirea acelor bunuri cetățenești şi acelor instituţii li- 

beralo-burgheze care pe burghezimea apuseană au cos- 
tat-o atîtea sacrificii şi sînge. Instituţiile noastre bur- 
gheze ca şi liberarea noastră din sclavia feudală se da- 
toresc unui complex de împrejurări interne și externe, 
arătate în Neoiobăgia, în care lupta şi sacrificiile bur- 
gheziei noastre, atît de neînsemnată pe vremea aceea, au 
jucat cel mai mic rol posibil. Aceia care au făcut într-a- 
devăr oarecare sacrificii pentru transformarea noastră 
dintr-un stat feudal într-unul burghezo-liberal au fost 
unii boieri, boiernaşi şi fii de boieri care s-au pătruns 
de ideile democratice din studii şi prin contactul cu ci- 
vilizația occidentală. Astfel, burghezia noastră n-a fost- 
niciodată pătrunsă adînc de spiritul şi de principiile de- 
mocratismului burghez. | 

Mai tîrziu, noua noastră clasă dominahtă burgheză 
s-a dezvoltat pe baza acestor instituţii democratice do- 
bîndite, dar ea a căutat să le prefacă în adevăr şi realitate 
numai întru cît ele priveau raporturile ei cu clasa boie- 
rească şi numai pentru a-i lua locul, pe cînd faţă de 
țărănimea muncitoare ea s-a erijat în fond într-o nouă. 
clasă semifeudală, conservînd de fapt vechile raporturi 
iobăgiste, dîndu-le numai un lustru aparent de libera- 
lism burghez. Cum am arătat în Neoiobăgia, burghezimea 
noastră ca clasă dominantă s-a dezvoltat şi s-a întărit 


“în special la ţară tocmai pe baza acestui echivoc şi a 


acestei contradicții: o stare reală de fapt semifeudală 
şi o stare legală de drept burghezo-liberală. Burghezimea 
noastră, ca clasă dominantă, s-a dezvoltat în parte pe 
baza regimului de ilegalitate şi i-a folosit straşnic regi- 
mul acesta. Realizarea tuturor instituțiilor democratice, 
a tuturor libertăţilor, egalităţilor şi drepturilor cetăţe- 
neşti constituţionale, realizarea lor față de protundele 
mase muncitoare ar primejdui în cel mai înalt grad in- 
teresele profunde ale claselor noastre dominante, intere- 
sele lor economice de exploatare neoiobăgistă la ţară şi 
interesele şi privilegiile lor politice de oligarhie domi- 
nantă la oraşe. 
Dar atunci cui incumbă sarcina istorică în ţara noastră 
de a rezolva această mare problemă socială şi naţională : 
prefacerea tuturor instituţiilor noastre constituţionale 
față de masele muncitoare din aparenţe în realitate, în- 
lăturarea marii contraziceri ce există în ţara noastră 
între starea reală de fapt şi starea formală de drept? 

Cui incumbă sarcina rezolvării problemei ilegalismului, 
a înlăturării regimului de ilegalitate ? 

Claselor noastre dominante ? E, 

O astfel de părere ar constitui o mare erezie ştiinţifică 
şi o mare nerozie practică. Clasele sociale nu lucrează 
niciodată conștient împotriva intereselor lor vitale de 
clasă decît silite, dacă le e impusă cu tot dinadinsul o 
astfel de lucrare. 

Această sarcină mare revine iarăși maselor muncitoare 
şi avangardei lor — social-democraţiei române. Ea tre- 
buie să organizeze masele muncitoare, să le facă con- 
ştiente de imensa importanţă ce are pentru ele prefacerea 
într-o realitate a instituţiilor și drepturilor democratice 
burgheze, ca şi lărgirea lor (votul universal) şi ea trebuie 
să impună această realizare. Numai ea poate s-o facă 
în mod eficace şi real, pentru că această realizare a 
drepturilor şi a instituţiilor democratice rămase pe hirtie, 
precum. şi lărgirea lor, e în interesul cel mai vital al 
maselor muncitoare și al avangardei lor — proletariatul 
industrial — şi organizaţia lui de luptă — social-demo- 
crația română. Că aceasta nu este un cuvînt deşert ne 
arată, între altele, faptul că, în vremea noastră, în fruntea 
tuturor mișcărilor pentru dobîndirea, realizarea, conser- 
varea și lărgirea instituţiilor şi drepturilor democratice 
burgheze în ţările înapoiate stau proletariatul şi social- 
democraţia respectivă. În Rusia, generaţii întregi de so- 
cialişti au luptat și au pierit în lupta pentru dobîndirea 
instituţiilor. democratice burgheze, şi aceasta fără nici 
un ajutor din partea burghezimii ruse, iar acum tot 
proletariatul și organizaţiile socialiste stau în fruntea 
luptătorilor. În toate ţările unde nu există sufragiul uni- 
versal, proletariatul şi organizaţiile socialiste luptă în 
primele rînduri pentru dobîndirea lui. 

Dealtfel, nu vreau să exâgerez deloc. Nu zic că rezol- 
varea marii probleme sociale arătate mai sus revine ex- 
clusiv proletariatului şi social-democrației române. Nu. 
Sînt grupuri de intelectuali care pot fi antisocialiști și 
cu toate acestea să vadă şi să simtă pericolele ce vor 
rezulta pentru societatea românească dacă problema 
aceasta va rămîne nerezolvată ; un om de stat mai pre- 
văzător poate vedea clar ce primejdii rezultă pentru 
statul român din regimul de ilegalitate, care, printre 
altele, duce la un nou 1907; din mica burghezime pot 

să se ridice elemente care să lupte chiar pentru prefa- 
cerea în realitate a instituţiilor democratice și pentru 
lărgirea lor ; astfel de elemente de luptă pot să dea, de 
asemenea, şi clasa ţărănească proprietară. Dar toţi aceștia 
unde vor găsi ei putere de luptă dacă nu în masele 
profund muncitoreşti ; dar omul de stat care ar tinde 
la astfel de reforme adînci, împotriva chiar a intereselor 
imediate ale clasei sale, unde va găsi el un aliat mai 
bun ca proletariatul și social-democraţia română ? 
Așadar, și în rezolvarea marii probleme sociale de la 
noi, care e prefacerea statului nostru într-un adevărat 
stat democrat burghez, în realizarea, conservarea ca și 
în lărgirea libertăţilor şi drepturilor dobiîndite, proleta- 
riatul și social-democraţia română au un rol de înde- 
plinit, un rol pe cît de temeinic pe atît de însemnat. 

Și acum în rezumat. 

Sîntem o ţară producătoare de mărfuri, o ţară cu un 
tip de dezvoltare capitalist şi în strînse, intime legături 
de viaţă şi dezvoltare cu ţările capitaliste înaintate, astfel 
că întreaga noastră viaţă socială, economică, morală și 
culturală e determinată de viaţa socială a ţărilor înain- 
tate. Aşa fiind, se creează și la noi condiţiile necesare 
pentru existenţa unei mișcări socialiste şi social-demo- 
crate. Prin faptul dezvoltării noastre capitaliste, se cre- 
ează grupuri şi clase sociale care servesc de substrat 
social pentru o mișcare socialistă şi social-democrată, se 
creează elementele necesare pentru conducerea şi în- 
făptuirea ei. | 

Și această mișcare socialistă şi social-democrată, odată 
creată, are un mare cîmp de luptă, are un întins domeniu 


de activitate proprie, are un mare, rodnic şi binefăcător 


rol de îndeplinit. Aşa fiind, lipsa unei mișcări socialiste 
şi social-democrate în ţara noastră sau dispariţia ei ar fi 
de un mare păcat şi o mare şi ireparabilă pagubă pentru 
normala şi sănătoasa viaţă şi dezvoltare a ţării acesteia. 


* 


Am răspuns în cîteva cuvinte la obiecția adversarilor 
după care o mişcare socialistă şi social-democrată într-o 
țară înapoiată ca a noastră ar fi o imposibilitate şi o 
absurditate. Am văzut cît de întemeiată este această 


obiecţie. 

Dar nu totul e fals în obiecţia aceasta. Falsă e numai 
deducţia pe care o fac adversarii; constatarea faptului 
înapoierii noastre însă şi a profundelor deosebiri dintre 
ţara noastră şi ţările capitaliste înaintate e adevărată. 
E adevărată şi din parte-ne am recunoscut de acum 
aproape trei decenii adevărul acesta. Şi fiindcă consta- 
tarea aceasta e adevărată, tocmai de aceea, ca social- 
democrați, trebuie s-o recunoaștem și s-o avem totdeauna 
înaintea ochilor noştri. Pentru că adevărul e şi rămîne 
cea mai temeinică armă de luptă a socialismului şi a 
social-demoeratismului şi deci nu noi, social-democraţii, 
vom fugi de el. . 

Da, se înțelege, sîntem o ţară producătoare de măr- 
furi şi cu un tip de dezvoltare capitalist. Dar sintem :0 
tară capitalistă înapoiată, săracă, o țară care produce în 
total, după cum am arătat în Neoiobăgia, 40—50 de bani 
pe cap de om pe zi: Sîntem, din nenorocire, o țară mizeră 
din punct de vedere economic și cultural și în bună 
parte încă o ţară eminamente agricolă. Ca o țară cu un 
tip de dezvoltare capitalist, avem și noi condiţii de exis- 
tenţă pentru o mişcare socialistă, dar aceste condiţii sînt 
diferite de acelea din ţările capitaliste înaintate. Avem 
un substrat social format de dezvoltarea noastră capita- 
listă care dă putinţa manifestării unei mișcări socialiste, 
dar acest substrat, după elementele sociale din care se 
compune, după relativa importanţă a acestor elemente, 
se deosebeşte de cel din Apus. Avem un puternic pro- 
letariat agricol, dar proletariatul acesta se deosebeşte de 
cel din Occident — proletarul nostru agricol e în parte 
încă un proletar neoiobag. Avem un proletariat indus- 
trial, dar el e încă puțin numeros şi e departe de a juca 
în producția ţării rolul pe care îl joacă cel din Apus. 

Şi multe alte deosebiri sînt de natură economică, mo- 
rală, culturală. | 

Ce urmează din deosebirile acestea ? 

Imposibilitatea unei mişcări socialiste ? Nu. Am văzut 
că nu. Ferească d-zeu. Ceea ce urmează însă în adevăr 
din deosebirile reale dintre noi şi Apusul capitalist e că, 
în concordanţă cu aceste deosebiri, activitatea practică, 
drumul practic al social-democratismului nostru trebuie 
să se deosebească de acela al social-democratismului oc- 
cidental. Din deosebirile acestea rezultă că sînt probleme 
la noi de rezolvat pe care nu le au cei din Apus sau 

pentru ei însemnătatea acestor probleme este alta, după 
cum şi cei din Apus au probleme de rezolvat care n-au 
pentru noi aceeaşi însemnătate. Împrejurările în care se 
petrece lupta fiind deosebite, deosebită trebuie să fie 
întrucîtva şi tactica practică. 

Idealul social-democraţiei române, scopul ei final 
e același ca al celei apusene, metodele de luptă sînt în ` 
mare parte aceleaşi, metoda de cercetare a fenomenelor 
sociale, a mediului social e aceeaşi — e metoda marxistă ; 
dar această metodă urmează să se aplice unui mediu 
social deosebit de cel din Apus, de aceea şi rezultatele 
cercetărilor trebuie să fie altele. 

Dar, ca să ajungem la rezultatele adevărate, trebuie 
nu numai să întrebuințăm metoda adevărată, ci să și 
știm cum s-o întrebuinţăm. 

Și în privinţa aceasta admirabila carte a lui Kautsky, 
citită cu toată atenţia cuvenită, poate să fie pentru socia- 
liştii români de un nepreţuit folos, chiar în afară de 
învăţăturile socialiste pe care le pot cîştiga dintr-însa. 
Kautsky ne arată nu numai bazele principiale ale social- 
democratismului internaţional, dar, odată cu aceasta, şi 
felul cum trebuie să întrebuinţțăm metoda de cercetare 
marxistă pentru a desluși bazele teoretice ale social- 
democratismului şi drumul pe care merge şi trebuie să 
meargă social-democraţia ca să ajungă la scopul său 
final. Kautsky aplică metoda marxistă unui mediu social 
întrucîtva deosebit de al nostru. Dar metoda corect în- 
trebuinţată la studierea unui anumit mediu social ne 
învaţă cum s-o întrebuințăm cu folos la un mediu social 
deosebit. Şi astfel, urmînd calea şi felul de cercetare al 
lui Kautsky în mediul nostru social special, vom ajunge 
la rezultate exacte, vom ajunge, de asemenea, să ne des- 
lușim calea practică pe care trebuie s-o urmăm — cale 
întrucîtva deosebită de cea urmată de tovarășii noștri 
din Apus, dar care duce la acelaşi scop final, care duce 
tot acolo : 

În ţara făgăduinţei. 


C. Dobrogeanu-Gherea 


POSTFAŢȚĂ LA LUCRAREA LUI K. KAUTSKY, BAZELE SOCIAL-DEMO- 
CRAȚIEI, TRADUCERE DE ALBU, BUJOR, CĂLIN, BUCUREŞTI, 
BIBLIOTECA „ROMÂNIA MUNCITOARE“, NR. 30, CERCUL DE EDITURĂ 
SOCIALISTĂ, 1911, P. 245—283 


1 MAI 


Cu cât trec anii, cu atît sensul și însemnătatea serbării 
proletare internaţionale de 1 Mai se fac tot mai adine 
şi mai mari. 

În intenţia acelora de la Congresul internaţional 1*, 
această serbare trebuia să aibă un triplu înțeles. În această 
zi, proletariatul muncitor al tuturor ţărilor capitaliste, 
peste hotare, peste ţări şi mări, își întinde mîna frăţească, 
își proclamă solidaritatea sa neşovăitoare în lupta pentru 
îndeplinirea scopului şi idealului comun : emanciparea 
totală a muncii de sub jugul capitalist prin desființarea 
regimului social capitalist și înlocuirea lui prin regimul 
socialist. În această zi, proletariatul tuturor ţărilor își 
proclamă solidaritatea în lupta pentru scopurile imediate 
ale muncitorimii, pentru îmbunătăţirea imediată a stării 
sale morale, intelectuale, politice, economice. În sfîrşit, 
în această zi solemnă de serbare internaţională a muncii, 
proletariatul tuturor ţărilor civilizate își proclamă soli- 
daritatea şi hotărîrea sa în lupta împotriva celor mai 
profunde şi celor mai absurde și dureroase antagonisme, 
anomalii şi nenorociri sociale — urmările logice şi ne- 
cesare ale întocmirii capitaliste a societății. 

Şi tocmai acest triplu scop al serbării de 1 Mai arată 
de ce ea, din an în an, devine tot mai însemnată şi 
capătă un înțeles tot mai adînc. 

Cu cît înaintăm pe calea vieții sociale moderne, cu 
atît ne apropiem tot mai mult de realizarea idealului, 
scopului final al socialismului, și cu cît ne apropiem 
mai mult de el, cu atît el devine tot mai clar, se deslu- 

seşte, cată să devină aievea, să ia corp şi suflet, şi atunci, 
se înţelege, şi lupta pentru realizarea lui devine tot mai 
plină de înţeles, mai gravă, mai însemnată. 

Pe de altă parte, cu cît cresc organizarea și puterea 
proletariatului, cu atît şi lupta lui pentru îmbunătăţirea 
soartei sale imediate devine mai intensă, mai gravă, mai 
hotăritoare. Uriaşa grevă a minerilor din Englitera din 
anul acesta e doar o dovadă convingătoare şi izbitoare. 
În sfîrșit, cu cît se dezvoltă societăţile capitaliste, cu 
atît se dezvoltă și cresc toate anomaliile, antagonismele, 
toate dezarmoniile, durerile și nenorocirile produse de 
organizarea capitalistă a societăţii şi care sînt urmarea 
logică şi firească a însuși principiului ei de organizare. 

Aşa să luăm, spre pildă, acea supravieţuire degrada- 
toare, mizerabilă şi pustiitoare care se cheamă războiul 
între naţiuni. E adevărat că, împreună cu dezvoltarea 
producţiei şi a civilizaţiei capitaliste, frecvența războa- 
elor e scăzută — războaiele nu mai sînt așa de dese. 
În schimb însă, ele au devenit, față cu tehnica războinică 
modernă, atît de pustiitoare, atît de distrugătoare încit 
un război mondial modern ar pune în pericol nu numai 
existenţa a milioane de vieţi omeneşti, dar chiar și în- 
treaga cultură şi civilizație a omenirii. Chiar pacea din 
societățile moderne, așa-numita pace înarmată, prin 
greutatea imensă a cheltuielilor militare ce necesită, stri- 
veşte sub greutatea ei viața societăţilor moderne, opreşte 
înaintarea societăţilor spre progres şi lumină, iar întregul 
progres al ştiinţei și tehnicii moderne în primul loc 
serveşte pentru o mai savantă distrugere a vieților ome- 
nești, a culturii și civilizației omenirii. De acum e uşor 
de prevăzut vremea cînd oamenii nu se vor mai măce- 
lări şi nu-și vor mai distruge avutul și civilizaţia lor de 


“la distanţe mari cu tunuri uriaşe cu tir rapid; de acum 


nu de aici, de jos, ci de acolo, din înălțimi, stoluri imense 
de aeroplane, de sus din ceruri, vor fulgera vieţile oa- 
menilor şi avutul, şi cultura şi civilizaţia lor. 

Cine va opri această nebunie degradatoare, infamă, 
pustiitoare ? 

E un uriaş care s-a născut, a crescut şi s-a dezvoltat 


„în mijlocul aceleiaşi societăţi capitaliste, e proletariatul 


muncitor. 
Cînd, acum cîteva săptămîni, un milion de mineri 
englezi şi-au încrucişat mîinile lor bătătorite pe pieptul 

lor trudit și au refuzat să mai muncească în condiţii 
neprielnice, rezultatul a fost începutul dezorganizării în- 
tregii vieţi sociale a Engliterei, ba încă, din cauza rela- 
ţiilor intime economice dintre statele moderne, prin re- 
percutare, viața socială a tuturor celorlalte state civili- 
zate a început să fie amenințată de un dezastru. 

Aceasta era prima manifestare de viață şi voinţă a 
uriașului. 

Ce va fi deci cînd mai multe milioane de muncitori 
şi din mai multe ţări civilizate, luminaţi și conştienţi, 
încrucişînd mîinile bătătorite pe piepturile lor trudite, 
vor spune liniștit, senin, dar cu atît mai hotărit: „Nu, 
nu, nu — nu mai trebuiesc războaie“. 

Atunci războaiele îşi vor fi trăit traiul, vor deveni 
o reminiscență mizerabilă a unui trist trecut. 

Cînd poporul muncitor, luminat şi conștient, întin- 
zînd mîna sa oţelită deasupra popoarelor, liniştit, solemn, 


hotărît, va benedicta: Pace vouă! atunci... pacea va 


domni pe pămînt. 


* 


Astfel serbarea simbolică de 1 Mai a proletariatului 
internaţional capătă din an în an tot mai multă însem- 
nătate, pentru că însuşi proletariatul devine din an în 
an mai puternic, ar condiţiile obiective de viaţă socială 
din an în an mai favorabile pentru transformarea socie- 
tății actuale în societatea socialistă. 


C. Dobrogeanu-Gherea 


ROMÂNIA MUNCITOARE (BUCUREȘTI), ANUL VIII, NR. 29, DIN 15 APRI- 
LIE 1912 m i 


1 MAI 


S-a zis de atîtea ori, la noi ca şi aiurea, că ziua de 
1 Mai este Paştele muncitorului. E, desigur, o parte de 
adevăr în aceste cuvinte, dar numai o parte. 

Serbarea proletară de 1 Mai cuprinde tot ce e mai 
mare şi mai frumos în Paştele creștinesc, dar mai conține 
şi altceva ce nu e cuprins în sărbătorile creştine, în 
serbările religioase. Ziua proletară de 1 Mai e în primul 
rînd ziua luptei pentru emanciparea definitivă a muncii 
omeneşti, după cum în viitor va fi serbarea triumfului 
definitiv al acestei emancipări. Crist însă, religiunea 
creștină — nu aceea închipuită, ci aceea vie, triumfă- 
toare — zicea: Să dai Cezarului ce e al Cezarului, să 
dai stăpînului ce e al stăpinului. Religiunea creştină n-a 
căutat să emancipeze munca, ci s-o robească şi mai mult, - 
s-o robească definitiv în numele lui d-zeu. În această 
privinţă este o adevărată prăpastie între ziua de 1 Mai 
şi Paștele creştin. 

Dar în ziua de Paşte se predică în biserici cuvinte 
de pace şi înfrățire între oameni şi popoare. În ziua de 
Paşte răsună din amvon, în numele lui Crist, „Pace 
vouă“, răsună : „Pace pe pămînt şi între oameni bună 
învoiret. | 

Da, în această privinţă, în privinţa chemării la frăție 
între oameni și popoare, e în adevăr o mare asemănare 
între Paştele creștin şi serbarea de 1 Mai a proletaria- 
tului internaţional. 

Este o mare asemănare, dar şi o mare deosebire. 

Profeţii vremurilor îndepărtate, profeții evrei și creş- 
tini, predicau în pustiu. Ei chemau oamenii şi noroadele 
la înfrățire, dar vremurile pentru realizarea acestei păci, 
pentru realizarea înfrăţirii între oameni şi noroade nu 
sosiseră încă. Pentru aceasta lipseau pe atunci şi con- 
dițiile necesare subiective și condițiile sociale obiective. 

Și atunci marii şi nemingiiații profeţi ai trecutului, 
marii predicatori în pustiu au simţit toată slăbiciunea 
lor, toată zădărnicia cuvîntului lor şi, negăsind pe pă- 
mint puteri şi împrejurări prielnice realizării visurilor 
lor, şi-au ridicat ochii spre întinsul nemărginit al cerului. 
Ei au căutat acolo un zeu neexistent, care, prin forțe 
supraomenești şi supranaturale, să creeze ceea ce istoria 
și timpul și oamenii nu putuseră încă să facă. 

Și Crist, fiul omului, cu ochii spre cer, cu inima frînță 
şi sufletul îndurerat, cerşea tatălui său ceresc să înde- 
plinească minunea aceasta. Dar minunea nu s-a înde- 
plinit, nu putea să se îndeplinească — n-avea cine s-o 
îndeplinească. Aici e marea și dureroasa tragedie a ace- 
lora ce vin înaintea timpului lor — a acelora ce predică 
în pustiu. | 

Și tot aici găsim explicaţia cum și de ce cuvîntul lui 
Crist nu s-a prefăcut în faptă, ci a rămas un cuvint 
deșert sau s-a prefăcut de multe ori în minciună și chiar 
în contrariul lui. 

Și acelaşi preot care în ziua de Paşte, cu crucea ri- 
dicată deasupra norodului, predica : „Pace vouă!“ cu 
aceeași cruce ridicată în mîna înţepenită escorta mulți - 
mea la: masacrarea oamenilor de altă credință, la răz- 
boaie ucigătoare împotriva oamenilor de alt neam. 

Cuvîntul lui Crist a răsunat în deșert. 


* 


Predicatorii de azi ai cuvîntului de pace şi înfrățire 
— socialiștii, social-democrații — sînt neasemuit mai 
norocoşi ca profeții de altădată. Ei au cui predica, ei nu 
mai predică în pustiu. Sînt milioane de proletari, de 
muncitori organizaţi care îi ascultă și care le prefac vorba 
în faptă. Timpul, marele creator, a creat toate condiţiile 


sociale necesare, şi pe cele subiective și pe cele obiec- 


tive, pentru realizarea visului de altădată de pace şi 
înfrățire. Predicatorii de azi nu mai au nevoie de un 

pe e ar a 


d-zeu din cer, de un principiu neexistent, ei predică în 


numele unui alt principiu — existent, real, mare, isa 
tor — : munca omenească, munca sub cele două ipostaz 
ale ei — cea fizică şi cea intelectuală —, munca crea- 


toare. Ea este aceea care a creat toate bunurile de pe 
ie aceea care a statornicit cultura oo 
care a făcut să înflorească științele și artele i 
ea este aceea care a ridicat pe om de pe treptele iată 
și joase ale animalităţii pînă la culmile A sis 
derne şi tot ea, odată emancipată și eliberată in u 
mele lanţuri, lanţurile capitalismului, va ridica în E 
de pe culmile civilizaţiei de azi pînă la culmile civiliza i i 
socialiste şi-i va netezi drumul spre acele culmi înde 
părtate, care se pierd încă vederii minții noastre. PE 
Religiunea, în numele unui principiu și al a) iși 
neexistent, coboară pe zei din cer pe pămint. Socia ismul, 
în numele principiului muncii creatoare emancipate, ri- 
ică la pămînt spre cer. | N 
ai Ei An că predicatorii socialiști de o 
au cui predica, şi tocmai pentru că timpul a creat fa e 
condiţiile necesare pentru realizarea vorbelor lor, și e 
mai pentru că ei predică nu în numele unui a sasa 
închipuit, ci real, existent și creator, de aceea isi a A 
nu mai răsună în deșert, ci e menită sà se preiaca 1 


faptă. 
x 


Cînd anui trecut spectrul unui război mondial e 
deasupra lumii îngrozite, în vechiul oraş ae i. iei 
marginea Rinului, la Basel, s-au strîns de o : 
reprezentanţii social-democrației universale, Do a 
ţii proletariatului, ai tuturor muncitorilor ini ini aaa 
conştienţi din lumea întreagă. Și în acest congres măre A 
s-a luat hotărîrea solemnă de a lupta din toate tinea 
și cu toate mijloacele posibile pentru ca războiul, ii 
puţin dintre națiunile civilizate, sa ia un sfîrşit şi a 
diferendele dintre ele să se rezolve pe cale paşnică. In 
aceeaşi vreme, o mulțime de zeci de mii de manifestanți, 
în frunte cu sute de copii mici îmbrăcați în alb şi pur- 
tind ramuri de măslin, clama spre cer : „JOS războiul, 
cerem pace şi frăție între oameni !“. Şi tot atunci, de pe 

amvonul Munsterului, marea şi vechea catedrală din 
Basel, vorbeau marii noştri predicatori : Jaurès, Victor 
Adler, Keir-Hardie şi alţii şi, în vorbe înflăcărate si 
inspirate, anunțau popoarelor : „Pace pe pămînt si între 
oameni bună învoire !“. 

Și toate aceste vorbe nu s-au mai pierdut în desert. 
Ele au mers în toate colțurile lumii şi au răsunat în 
inima şi în sufletul tuturor popoarelor muncitoare : „Jos 
războiul, vrem pace !“, i 

Și războiul nu s-a mai făcut. 

O, ştiu! Dacă n-am avut acum un război european 
aceasta nu se datoreşte numai protestului și opunerii 
socialismului internaţional şi proletariatului constient. 
Pentru aceasta nici unul, nici celălalt n-au încă destulă 
putere. Dar pentru orice om imparţial Și cu judecata lim- 
pede e clar că protestul socialismului şi al lumii munci- 
toare de pretutindeni, că lupta antirăzboinică și anti- 
militaristă, lupta admirabilă şi tenace a social-democra- 
tiei austriece, cea dintîi interesată pentru pace, că lupta 
antirăzboinică, lupta mare şi eroică dusă de social-de- 
mocraţia germană, mînă în mînă cu cea franceză. toate 
acestea au fost și sînt un factor important si esenţial în 
păstrarea păcii lumii. Şi e iarăşi clar pentru orice om 
cu judecată dreaptă că ceea ce n-a putut face socialismul 
astăzi o va face mîine. 

Cînd forțele socialismului internațional, cînd puterile 
proletariatului mondial vor mai creşte, şi doar ele cresc 
zilnic, atunci războiul, cel puţin dintre statele civilizate 
se va preface într-un vis urît şi monstruos al trecutului. 

Ceea ce n-au putut face zeii vom face noi, oamenii. 
Ş Și iată de ce noi acum, în ziua de sărbătoare a mun- 
cil, în ziua de 1 Mai, cu legitimă şi înaltă mîndrie putem 
striga : l 

Zeii au murit — trăiască Socialismul ! 


C. Dobrogeanu-Gherea 


i MUNCITOARE !BUCUREȘTI), ANUL, IX, NR. 30, DIN 21 APRI- 


CONFLICTUL ROMAÂNO-BULG AR '* 


I 


Acum, după toate cele zise *, putem să abordăm chestia 
diferendului româno-bulgar, care are un interes practic 
atît de arzător. Am văzut că punctul de vedere socialist, 
care e punctul de vedere al intereselor claselor munci- 
toare, poate să nu concorde deloc cu interesele țării, în- 
trucît prin acestea din urmă clasele dominante își înţeleg 
propriile lor interese de clasă, de obicei protivnice inte- 
reselor claselor muncitoare. În cazul de faţă, în chestia 
diferendului româno-bulgar, punctul de vedere socialist 
concordă în adevăr şi în toată puterea cuvîntului cu inte- 
resele ţării întregi, cu interesele dezvoltării ei sociale, 
politice, morale şi naţionale. Aici sîntem deci la largul 
nostru şi putem urma pe adversarii noştri pe propriul 
lor teren de luptă. 

E foarte greu a urmări, în chestia diferendului cu 
Bulgaria, argumentările şi manifestările așa-numitei noas- 
tre opinii publice, adică opinia celor cîtorva mii de 
politicieni de meserie şi a amatorilor care se ocupă cu 
politica în ţara noastră. : 

Opinia noastră publică, care se ocupă cu politica in- 
ternă pînă la sațietate, care împinge interesul pentru 
această „politică“ pînă la uitarea tuturor celorlalte in- 
terese ale țării şi ale poporului — interese sociale, națio- 
nale, morale, intelectuale, artistice —, această opinie pu- 
blică, poate tocmai din cauza prea marelui ei interes 
pentru politică internă, nu s-a ocupat deloc de politica 
externă a ţării. De aceea, cînd a fost chemată să se pro- 


* [Se referă la scrisoarea către C. Racovski.] 

nunţe în chestia diferendului nostru cu Bulgaria, a con- 
fundat, cum era şi de prevăzut, politica internă cu cea 
externă şi cu argumentele luate de la cea dintii a început 
să combată pentru cea din urmă. 

În adevăr, primul argument a fost că Bulgaria trebuie 
să ne dea compensaţii în formă de pămînt bulgăresc și 
locuitori bulgari pentru că noi am stat neutrali, n-am 
sărit împotriva lor şi în ajutorul turcilor. Dacă am fi 


făcut aşa, şi păcat că n-am făcut-o, atunci bulgarii ar 


fi văzut Macedonia cum îşi văd ceafa; de aceea, dacă 
acum, mulțumită neutralității noastre, iau atita pămint 
și oameni, apoi trebuie să ne dea și nouă drept compen- 
saţie Silistra ş.c.l. 


A trebuit să intervină guvernul, care cunoaște uzan- 


tele internaţionale, şi să explice prin presa sa opiniei 
publice că argumentul acesta nu face două parale. În 
raporturile internaționale nu poţi cere compensaţii 
fiindcă ai rămas neutral, pentru că toate statele au rămas 
neutrale — şi sînt foarte multe —, şi dacă un stat în- 
vingător s-ar apuca „să compenseze“ pe toate statele 
care au rămas neutrale, atunci ar trebui să împartă nu 
numai ceea ce a luat, dar şi ce a avut dinainte, ba ar 
rămîne şi dator pe deasupra. Afară de aceasta, se obiş- 
nuieşte să se ceară compensaţii pentru că ai ajutat pe 
cineva, şi nu pentru că n-ai sărit asupra cuiva. | 


= În politica internă asta se face, în cea externă nu. Și, 


pe deasupra, cererea aceasta de compensaţii prea miroase 
a bacşiș oriental. Și bătriînul nostru istoric d-l Al. Xeno- 
pol, într-un apel către opinia publică, îi cere să fie cît 
se poate de intransigentă în cererea Silistrei, dar să lase 
la o parte argumentul compensaţiilor că ne facem de 
risul Europei. i E 

Al doilea argument, care a înlocuit pe cel dintii, a 
fost următorul : vecină noastră trebuie să ne cedeze 
teritoriul și locuitorii sus-numiţi drept recunoştinţă pen- 
tru serviciile, pentru ajutorul moral şi material, atît de 
însemnat, ce i-am dat la constituirea ei ca stat indepen- 
dent. 

Și iar a trebuit să intervină guvernul și să arate că 
nici argumentul acesta nu e valabil, întrucît, de cînd 
am ieșit din stadiul sclavajului, al vînzării şi al dăruirii 
de oameni, recunoştinţa în raporturile de la stat ia stat 

nu se mai arată prin cedare de pămînt și de cetăţeni, de 
sate si oraşe. | E 

E adevărat că sînt şi exemple contrare chiar în isto- 
ria modernă. Aşa, Ecaterina. cea Mare, supranumită Se- 
miramida nordului sau Mesalina germano-rusă, a împăr- 
tit favoriţilor ei — Saltikov, fraţii Orlov, Potemkin etc. 
ete. (că mulţi au mai fost!) — nenumărate sate, orașe, 
ţinuturi întregi, le-a împărţit o bună parte din Rusia 
drept recunoștință şi compensație teritorială pentru nişte 
servicii personale de natură neteritorială. 

Dar cel puţin acolo toate aceste ținuturi au rămas 
înăuntrul aceleiaşi ţări. Pe cînd aşa, ţara cea mai recu- 
noscătoare, manifestîndu-și ca atare recunoştinţa prin 
cedare de teritorii, în curînd ar ajunge 'să nu mai aibă 
ce să cedeze şi prin ce să-și manifeste recunoştinţa. Pe 
de altă parte, recunoştinţa fiind o virtute, şi deci demnă 
de imitat, toate statele ar trebui să procedeze la fel și 
să-şi exprime recunoştinţa reciprocă prin cedare de te- 
ritorii şi locuitori. În felul acesta, după o vreme oare- 
care, s-ar crea o aşa amestecătură de limbi și o așa 
deplasare de teritorii încît față de ele amestecătura de 
la turnul lui Babel şi emigrarea popoarelor ar fi o ade- 
vărată copilărie. 

După multă dibuire s-a dat, în sfîrşit, peste un argu- 
ment serios, valabil şi chiar foarte important; acesta e 
unicul care a rămas şi servă ca punct de plecare şi de 
reazem pentru cererile noastre în conflictul cu Bulgaria. 

Iată-l : 

„Bulgaria a declarat la începutul războiului că nu 
urmăreşte anexare de teritorii, ci numai eliberarea fra- 
ților de sub jugul turcesc. Toate marile puteri au garan- 
tat statu-quo teritorial. Acuma însă, după război, statu- 
Juo e dat definitiv la o parte, Bulgaria se mărește, ca 
teritoriu şi locuitori, cu aproape cincizeci la sută. 

Această mărire a Bulgariei nu ne-ar supăra deloc, 
ba chiar ne-ar conveni şi nouă și ne-ar bucura, întructi 
sîntem meniţi să trăim în bună înţelegere, ba chiar în 
alianță cu Bulgaria, pentru a ne apăra de aceleași peri- 
cole şi de aceiași inamici. Din nenorocire, e la mijloc o 
chestie de prima importanţă pentru noi, chestia Do- 
brogii. 

Dobrogea e la granița Bulgariei şi are granița deschisă 
spre aceasta. Bulgarii însă, cel puţin unii dintre dinșii, 

puy 


socotesc că au un drept asupra ei, şoviniştii bulgari so- 
cotesc că ea trebuie să le aparţină, în unele şcoli se 
învaţă după o hartă geografică în care Dobrogea e arătată 
ca o provincie bulgărească. Or, Dobrogea nu e pentru 
ţara românească o provincie oarecare, ea este de o însem- 


nătate mare, vitală. Numai printr-însa avem noi ieşire la 
“mare, ieşire spre Occident, numai printr-însa putem să 


facem exportul nostru de grîne. Dobrogea e însuși plă- 
mînul prin care ţara noastră poate să respire. Şi tocmai 
din cauza acestei imense importanţe a ei vrem să căpă- 
tăm o graniţă mai puternică, pentru a o pune la adă- 
postul lăcomiei bulgărești“. Iată ce spun cercurile noas- 
tre oficiale, conducătorii noştri, în susţinerea cererii lor 
ca Bulgaria să cedeze României un anumit teritoriu. 

Această argumentare, e desigur, serioasă, iar obiectul 
ei e de o importanţă considerabilă, precum e de vitală 
importanţă pentru ţara noastră drumul pe care-l va apuca 
ea acum, la această cotitură a istoriei, drum condiţionat 
în parte şi de acest nenorocit conflict româno-bulgar. Și 
pentru că aici sînt angajate interesele vitale ale ţării, 
şi pentru că de astă dată argumentarea e serioasă, de 
aceea vom căuta şi noi să o analizăm cu toată seriozi- 
tatea, cu toată luarea-aminte şi cu toată grija adîncă ce 
comportă un subiect de atita importanţă. 


% 


Întreaga argumentare de mai sus e bazată pe o pre- 
supunere, şi anume pe presupunerea că bulgarii vor voi 
și vor putea să ne răpească Dobrogea; e evident că de 
îndată ce n-am avea presupunerea aceasta întregul con- 
flict n-ar mai exista. 

Or, din capul locului, convingerea mea adîncă este 
că Bulgaria nici nu va putea şi nici nu va voi să ne 
răpească Dobrogea. 

Și iată de ce: 

Am arătat mai sus cum războiul modern, care e de- 
zastruos pentru orice ţară, a avut pentru Bulgaria con- 
secinţe funeste speciale, și anume a distrus sau, în orice 
caz, a compromis pentru zeci de ani acele surse înseși 
ale puterii ei care i-au făcut fala în fața Europei şi care 


i-au permis să bată oştile turceşti. Va trebui să mai treacă 


doi-trei ani pentru ca politicienii bulgari să vadă toate 

consecinţele acestui război, tot dezastrul ce va rezulta 
de pe urma lui pentru Bulgaria. Numai atunci șe va 
vedea bine cine a avut dreptate, politicienii — Danev et 
Comp. — care au provocat războiul sau tovarăşii noștri 
din Bulgaria, social-demoeraţia bulgară, care, cu o ad- 
mirabilă consecvență şi pînă în ultimul moment, a pro- 
testat energic împotriva lui. 

Urma alege și... va alege. 

Că Bulgariei îi trebuie cel puţin 20 de ani ca să se 
întremeze şi să poată fi vorba măcar ca să poarte un 
război, în privinţa asta sîntem cu toţii de acord. 

Dar nici peste 20—30 de ani după războiul și dezastrul 
de acum Bulgaria nu va voi şi nu va putea să între- 
prindă un nou război ucigător, mai ales împotriva unui 
popor creştin, faţă de care n-ar mai dispune de fana- 
tismul religios al maselor, şi împotriva unui popor orga- 
nizat ca şi ea militărește. 

Și nu va voi şi nu va putea Bulgaria nici peste 20—30 
de ani să ne facă război pentru cucerirea Dobrogei și din 
alte cauze foarte importante. 

Dobrogea, cu toate greșelile neînchipuit de mari pe 
care le-a făcut oligarhia noastră în administrarea acestei 
provincii — niște adevărate crime de dezorganizare și 
administrare —, a făcut totuşi progrese mari sub domi- 
natia română. Starea economică s-a îmbunătăţit, resur- 
sele de producţie s-au înmulţit, populaţia a crescut foarte 
mult. Avem în Dobrogea 400 000 de locuitori, dintre care 
numai 50 000 bulgari, şi, în treacăt fie zis, şi aceștia 
din urmă ar fi foarte buni români dacă am fi fost o 
țară democratică și nu oligarhică. După 20—30 de ani, 
dacă vom căuta cît de puţin de Dobrogea şi de intere- 
sele ei, vom avea cel puţin 500 000 pînă la 600000 de 
locuitori, dintre care o infimă parte bulgari. 

Pe de altă parte, din cele 2500000 de locuitori cu 
care se măreşte Bulgaria de pe urma războiului de acum, 
jumătate formează o populaţie străină : turci, albanezi, 
greci, aromâni, evrei. Unul din avantajele Bulgariei de 
pînă acum era şi faptul că avea o populaţie omogenă. 
De acum se schimbă totul. O parte însemnată din popu- 
laţia Bulgariei va fi de neam străin. Bulgaria n-a 


arătat, nici n-a avut ocazie să arate dacă are în adevăr 

putere de asimilare a neamurilor străine. Și cu siguranţă 
că n-are şi iată pentru ce: Bulgaria e o ţară agricolă ; 
țările de mică proprietate agricolă sînt însă lipsite de 
putere de asimilare. lar mase compacte de agricultori 
țărani nu pot fi deloc asimilate ; acestea sînt legi socio- 
logice. Şi masele compacte de agricultori țărani de neam 
străin ce vor locui de acum în Bulgaria nu numai că 
nu se vor asimila, dar vor tinde natural către ţările res- 
pective ale conaţionalilor lor din vecinătate : turcii către 
Turcia, albanezii către Albania, grecii către Grecia. Răz- 
boiul de acum, fanatizînd masele, excitînd toate urile și 
pasiunile, va face această năzuință către ţara vecină mai 
înfocată şi vrăjmășia către țara şi neamul dominant mai 
acută. Şi astfel, din eterogenitatea Bulgariei, din acest 
nou fapt care e deja prin sine însuşi un mare neajuns, 
va rezulta pentru Bulgaria în mod fatal un al doilea 
neajuns, tot pe atîta de mare, și anume: conflicte grave 
cu ţările vecine, conaţionale celor supuși — Turcia, Al- 
bania şi Grecia. Aceasta va fi un izvor de mare grijă 


şi mare slăbiciune pentru Bulgaria. Şi acum iat-o, cu. 


buclucul acesta pe cap, pornind un război sîngeros, în 
care şi-ar risca existenţa ! Iat-o provocînd vrăjmășia ire- 
ductibilă şi veșnică a ţării românești, iat-o angajindu-se 
într-un șir întreg de războaie cu aceasta, pentru că ţara 
românească nu s-ar putea consola de pierderea Dobrogii 
ca de pierderea Basarabiei, cea dintii dîndu-i unicul 
acces la mare şi fiindu-i astfel o condiție însăși de exis- 
tenţă ! Şi pentru ce ar face Bulgaria toate acestea ? 
Pentru ca să capete încă o jumătate de milion de su- 
puşi de neam străin, de vrăjmași mai ireductibili ca toţi 
ceilalţi la un loc! 

Și mai e şi altceva, tot atît de important. 

Luînd Dobrogea, Bulgaria ar ajunge vecină cu Rusia, 
lucru de care se teme ca de foc. Bulgarii știu foarte 
bine, ştiu tot atît de bine ca şi noi, că dragostea ce le-o 
arată ruşii e departe de a fi dezinteresată, ei știu perfect 
de bine, mai bine decît noi, că ţinta, scopul Rusiei e 
Constantinopole, Dardanele, Marea Egee, Marea Medite- 
rană şi că Bulgaria îi este un mijloc mic pentru acest 
scop mare. Realizarea însă a acestui scop, pe care Rusia 
îl urmăreşte de atîta vreme, înseamnă încorporarea Bul- 
gariei în statul rus, dispariţia ei ca stat independent. 

O, Bulgaria ştie foarte bine toate acestea, ştie ce 
înseamnă faimosul slavofilism şi grozava frăție a Rusiei 
pentru popoarele slave. Ea ştie că slavofilismul e și el 
un mijloc, un strigăt de război şi de raliere a ţarismului 
rusesc pentru subjugarea popoarelor slave nesupuse încă 
marii împărăţii ţaristo-asiatice ; ea ştie că, dacă nu va 
băga de seamă şi va asculta sirena slavistă, o aşteaptă 
soarta Ucrainei nenorocite, a Poloniei despuiate și stri- 
vite şi a altor popoare care au avut nenorocirea să ajungă 
în contactul şi în vecinătatea marii împărăţii hrăpăreţe. 
Și tocmai pentru că este o ţară slavă, și tocmai pentru 
că ştie ce riscă fiind în imediata vecinătate a Rusiei ea 
preferă să fie despărțită de aceasta printr-un alt stat — 
prin ţara noastră. | 

Că Bulgaria se folosește pentru scopurile ei de dra- 
gostea slavofilă a Rusiei pentru... Constantinopole, de 
asta e greu să-i facem vreo vină. 

Și pentru că am ajuns să vorbesc de slavofilismul 
Bulgariei, adus ca argument decisiv de politicienii şi de 
diplomaţii noştri improvizaţi, şi pentru că punctul acesta 
e de mare importanţă în rezolvarea conflictului cu Bul- 
garia, ca şi pentru viitoarea orientare a politicii noastre 
externe, îmi permit să deschid aici o paranteză şi să 
povestesc cîte ceva din propriile mele reminiscenţe și 
impresii. 

Trecuseră numai 4—5 ani după ce ruşii eliberaseră 
pe bulgari de sub jugul turcesc. Guvernul rusesc, avînd, 
se vede, asupra recunoștinţei dintre popoare o concepţie 
asemănătoare aceleia a oamenilor noștri politici impro- 
vizaţi, hotărîse că Bulgaria, drept recunoștință pentru 
liberarea ei, trebuie să lase pe Rusia să-și „rectifice“ 
frontiera pînă hăt la graniţa turcească și, ca atare, 
începuse deja să trateze Bulgaria ca pe o gubernie ru- 
sească. De atunci a urmat o luptă aprigă, îndirjită între 
Bulgaria şi Rusia. Un incident mai cunoscut al acestei 
lupte a fost răpirea lui Battenberg 17. 

În toiul conflictului, Rusia, pentru a se răzbuna îm- 
potriva Bulgariei nerecunoscătoare, rechemase pe toţi 
ofiţerii ruşi, lăsînd armata bulgară fără comandanţi. De- 
altfel, pentru armata de uscat tot mai aveau bulgarii 
ofiţeri de-ai lor, dar flota, oricît de sărăcăcioasă era, 
rămăsese absolut fără conducere. În această situaţie grea, 
cui credeţi că s-a adresat Bulgaria ? S-a adresat revolu- 

ţionarilor ruşi, celor mai juraţi inamici ai ţarismului, și 
doi distinși ofițeri de marină, Lutzky şi Serebreakov, 
emigranţi politici cunoscuți, au luat conducerea flotei 
bulgare. Am fost şi eu pe atunci în Bulgaria să văd 
pe acești doi buni prieteni ai mei și prin el, bineînţeles, 
am intrat în contact cu oameni din felurite clase sociale 
din Bulgaria. Ei bine, niciodată, dar niciodată n-am 
văzut în ţara noastră, de la care tocmai atunci Rusia rā- 
pise Basarabia, niciodată zic n-am văzut atîta pornire 
împotriva Rusiei, atita îndirjire, atita ură amestecată cu 
frică şi grijă cît am văzut atunci în Bulgaria, pe care 
ruşii, chipurile, o eliberaseră cu cîțiva ani mai înainte 
de sub jugul turcesc. Dacă Bulgaria ar fi fost în stare, 


în 24 de ore ea ar fi declarat război Rusiei. 


Dar acestea sînt simple impresii, care ca atare n-au 
atîta preţ. Iată însă şi un fapt patent din domeniul vieţii 
generale, publice, acesta e Stambulov şi stambulovismul. 

L-am cunoscut bine pe Stambulov înaintea războiului 
ruso-turc 18. Eram tineri amindoi, foarte tineri, el era 
pe atunci un fel de socialist-lavrovist, vperedoveț, eu 
eram de pe atunci marxist. Dormeam amîndoi într-o ca- 
meră săracă, îngustă și joasă din strada Nerva Traian 
şi discutam toată noaptea, iar ziua consumam la ardei 
grași copţi. De ce tocmai ardei grași? Pentru că erau 
mai ieftini decît pîinea. l 

De atunci toate s-au scumpit grozav, şi ardeii, şi 
pîinea, şi toate necesarele vieții, numai patriotismul s-a 
ieftinit şi a devenit azi o monedă curentă și... ştearsă. 

Așadar, l-am cunoscut bine pe Stambulov. Era un 
om hotărît, energic, dar o minte mărginită, un suflet 
îngust, rău şi un om strașnic de autoritar. Autoritar nu 
ca un om din casta stăpînitorilor, care e învățat să po- 
runcească, ci ca un rob oriental scăpat din robie, care, 
la rîndul său, se răzbună pentru toate înjosirile suferite 
făcînd pe autoritarul care nu suferă contrazicerea. 

În Bulgaria, Stambulov, mulțumită lipsei totale de oa- 
meni de pe vremea aceea și altor împrejurări, deveni 
prim-ministru şi de fapt dictatorul ţării. Şi atunci, cum 
era şi de aşteptat, toate neajunsurile şi defectele caracte- 
rului său se dezveliră, luară proporţii de neînchipuit, 
niște proporţii patologice. 

Ce n-a făcut omul acesta odată ajuns dictator al 
Bulgariei. A ucis, a furat visteria statului, a violat femei, 

a torturat copii, a arestat foşti colegi de minister dintre 
cei care întemeiaseră Bulgaria, cum era Karavelov ; asu- 
pra acestuia din urmă a pus pe paznicii închisorii de au 
săvîrşit un imond atentat și pe urmă se mai lăuda că 
va proceda la fel şi cu alţi demnitari ai statului. 

Ei bine, cum s-a putut ca acest om, acest dement 
sadic să devină măcar pentru o parte a poporului bulgar 
un erou național pînă într-atita încît după moarte să se 
dea numele său unui partid de guvernămînt, cinste pe 
care în ţările parlamentare a avut-o pe cît ştiu doar 
Kossuth, întemeietorul Ungariei moderne. 

Explicaţia acestui fapt extraordinar e următoarea : 
Stambulov a avut energia şi curajul ca la timpul dat 
și la timpul cel mai.critic să se opună planurilor cotro- 
pitoare ale Rusiei. Stambulov pentru un timp dat a scă- 
pat Bulgaria de pericolul rusesc. Iată ce a făcut dintr-un 
dement sadic aproape un erou naţional. 

Și aceeași Bulgarie, care are o pricepere clară şi un 
sentiment adînc şi just al pericolului rusesc, să pornească 
ea, după războiul distrugător de acum, după ce şi-a rea- 
lizat aproape întreg visul naţional, să pornească, zic, un 
nou război dezastruos, în care să-şi riște toată situaţia 
cîştigată cu atitea jertfe ? Şi pentru ce ar face-o ? Pentru 
ca să capete o provincie cu o populaţie de o jumătate de 
milion de locuitori de neam străin, ca să provoace vrăj- 
măşia ireductibilă a unei ţări vecine, care va pîndi ne- 
cesarmente momentul să-și ia revanşa şi pentru ca, după 
toate, să ajungă prin provincia cucerită în vecinătatea 
imediată a Rusiei, ceea ce ar însemna să se bage, de 
bunăvoie și cu bună știință, în gura lupului. 

Luînd Dobrogea, şi aceasta e o particularitate foarte 
importantă, Bulgaria ar veni în vecinătatea, atît de peri- 
culoasă pentru ea, cu Rusia nu printr-o populaţie bul- 
gară, patriotică, ci printr-o populaţie compactă de o ju- 
mătate milion de locuitori de origine străină, o populaţie 
cucerită şi dușmănoasă. Bulgaria ar ajunge astfel din 
primul moment la completa discreţie a Rusiei. Și toate 
acestea după ce ea va fi avut deja un milion şi mai bine 
de locuitori de neam străin, din cauza cărora va trebui 
fatal să intre în conflict cu trei ţări vecine! 

Oamenii politici ai Bulgariei care ar face o politică 
aşa de idioată ar fi buni de legat. i 

Ziarele au relatat că Danev ar fi zis în convorbirile 


avute cu oamenii de stat români: „Nu luăm Dobrogea, 


chiar dacă ne-aţi da-o gratis“. Se înțelege, aceasta poate 
fi o simplă butadă a unui diplomat care se crede abil. 
Dar, dacă a spus-o sincer şi în deplină pricepere şi cu- 


noştinţă de cauză, atunci Danev e o rară excepţie între 


diplomaţi : un om care cunoaşte clar adevăratele inte- 
rese ale ţării sale. 

Şi iarăşi nu va voi și nu va putea să facă Bulgaria 
un război de cucerire şi din altă cauză foarte impor- 
tantă : nu vor permite marile puteri, nu va permite 
Huropa. 

D-l Beldiman, ministrul nostru la Berlin, într-un 
discurs ţinut tinerimii române care studiază în capitala 
Germaniei, vorbeşte cu multă ironie despre concepţia 
opiniei noastre publice asupra războiului pe care ni l-ar 
declara eventual Bulgaria, o concepţie care nu ţine deloc 
seama că în afară de Bulgaria mai sînt doar şi alte state 
europene, un complex întreg de mari state europene care 
hotărăsc eventual şi în ultimă instanţă de război şi pace 
în Europa. Şi e în adevăr extraordinară concepția recti- 
ficatorilor noștri asupra viitoarelor războaie ale Bulga- 
riei. Ascultindu-i, s-ar părea că Europa e un întins bă- 
răgan, prin care se plimbă bulgarul ca vodă prin lobodă 
căutînd cui să mai facă război și ce provincie să mai 
anexeze ! 

Ceea ce a zăpăcit așa de mult. pe improvizații noştri 
bărbaţi politici e războiul actual, războiul balcanic 19, 
Dar războiul acesta nu poate sluji deloc, dar deloc, ca 
termen de comparaţie. El își are rădăcinile lui în eveni- 
mentele tragice petrecute acum cinci sute de ani, el 
începuse să devină o necesitate de acum o sută de ani şi 
ajunsese azi un nod gordian care trebuia neapărat tăiat. 
Pe corpul Europei orientale, regimul turcesc devenise în 
ultimele decenii o adevărată bubă malignă, care trebuia 
neapărat spartă, într-un fel sau altul. E atit de ade- 
vărat aceasta, încît statele cele mari, care începuseră 
prin a fi unanime în cererea de a se respecta statu-quo, 
tot atît de unanime au fost, după primele victorii ale 
creştinilor, în declaraţia că Balcanii trebuie să aparţină 
țărilor balcanice. Era parcă o satisfacţie şi o ușurare că, 
în sfîrşit, se vede putinţa de a scăpa odată, într-un fel 
sau altul, din acest cauchemar politic care se cheamă 

chestia Orientului. Iar ministrul de externe al Italiei, 
făcînd, nu-i vorbă, bonne mine à mauvais jeu*, declară- 
în ultimul său discurs că Europa a aşteptat numai ca 
să crească statele balcanice pentru a le preda țările 
respective. 
= Că Europa a împiedicat de zeci şi zeci de ani această 
creştere, că a susținut prin mijloace artificiale viața mu- 
ribundului regim turcesc grefat pe corpul viu al ţărilor 
balcanice, despre aceasta ministrul s-a ferit să vorbească. 
Se înţelege, abcesul s-ar fi putut sparge și altfel, nu 
numai prin procedeul barbar al războiului, dacă ar fi fost 
ascultați socialiștii sau dacă marile puteri n-ar fi dus 
o politică banditească imperialistă. | | 
Dar, în sfîrşit, oricum am privi lucrurile, războiul de 
acum e ultimul război din Europa care are o parțială 
justificare și necesitate. i | 
Am arătat mai sus cum războiul devine în Europa, 
pe zi ce merge, o imposibilitate şi materială, şi morală. 
De o parte e creşterea democraţiei, şi în special creşterea 
puterii proletariatului și a social-democraţiei, de altă 
parte. e evoluarea însăși a tehnicii războiului, a.mijloa- 
celor de distrugere, cum şi evoluarea şi creşterea com- 
plexităţii organizaţiei sociale capitaliste, care fac impo- 
sibil războiul în Europa, patria însăși a capitalismului. 
Peste 20—30 de ani, proletariatul şi social-democraţia 
vor fi devenit o putere aşa de mare încît prin ele însele 
vor împiedica orice război ; şi, în orice caz, proletariatul, 
ajutat de întreaga democraţie şi ajutat de mersul însuși 
al lucrurilor, de evoluţia tehnicii războinice şi de com- 
plexitatea organizaţiei sociale, va face absolut imposibil 
un război în Europa. | | | 
Dar să zicem că nici peste 20—30 de ani nu va fi 
trecut primejdia războaielor europene, să zicem că ame- 
ninţarea posibilităţii unui război va pluti încă deasupra 
Europei îngrozite. Doar atît că groaza aceasta va fi atunci 
înzecit mai mare. Chiar şi în acest caz, marile puteri se 
vor împărţi atunci, ca şi astăzi, în grupe pentru păstra- 
rea unui anumit echilibru european, grupe a căror con- 
stituire bineînţeles că nu o putem prevedea de pe acum. 
Dar ceea ce putem prevedea cu siguranță e că în acest 
caz Bulgaria şi România sau se vor ralia la acelaşi com- 


* (Haz de necaz]. 

plex de puteri, cum ar fi azi Tripla Alianţă, sau se vor 
ralia una la Tripla Alianţă și cealaltă la Tripla Înţelegere, 
ca să întrebuințăm numele grupărilor astăzi existente. 
În prima supoziție Bulgaria şi România vor fi aliate (ceea 


ce e chiar unica politică sănătoasă pentru amîndouă), şi 


atunci un război între ele ar fi exclus; în presupunerea 
a doua, un război de cotropire al Bulgariei ar pune față 
în faţă nu numai Bulgaria şi România, ci ambele com- 
plexe de puteri cărora ele sînt raliate. Războiul bulgaro- 
român ar urma deci să degenereze într-un război euro- 
pean. Și dacă acum un război european ar fi o grozăvie 
fără seamăn, care ar pune în pericol toate bunurile cul- 
turii omenești acumulate prin muncă şi jertfe de mii de 
ani şi care ar pune în pericol însăşi civilizația omenirii, 
ce ar fi el peste 20—30 de ani?! Şi Europa ar permite 
ea Bulgariei să pună în pericol pacea lumii, civilizaţia 
omenească pentru că i-a venit gustul să anexeze o pro- 
vincie străină, bulgarul suferind, se vede, de mîncărime 
războinică ? 

Şi Bulgaria nu va voi şi nu va putea să pornească 
un război de cucerire a Dobrogii încă dintr-o cauză. Am 
lăsat-o pe aceasta la urmă, deși ar fi trebuit poate să 
încep cu ea. 

Războinicii cavaleri ai Turtucaiei și ai Balcicului co- 
mit o teribilă inconsecvenţă în discuţia diferendului ro- 
mâno-bulgar. Pe de o parte, ei cer guvernului să fie 


energic, să mobilizeze, să pună mîna pe Silistra-Turtu- 


caia-Balcic, dacă nu şi pe întreg Cadrilaterul, iar pe de 
altă parte dau ca justificare a acestei cotropiri presupu- 
nerea că Bulgaria ne va lua Dobrogea. Însuşi guvernul, 
vădit jenat de felul acesta de a discuta diferendul, a in- 
tervenit prin ziarele guvernamentale cu oarecare mu- 
strare : „Cum are să vină Bulgaria să ne ia Dobrogea ?! 


Dar cum adică sîntem noi un popor de chiori şi schi- 


lozi ?%. 
În adevăr, dacă sîntem așa de slabi faţă de Bulgaria 


Silistra, Turtucaia ș.c.l.; iar dacă le vom ocupa folo- 
sindu-ne de faptul că Bulgaria e angajată în altă parte, 
atunci tot nu le vom putea păstra după încheierea păcii. 

Avem noi, în adevăr, în organismul nostru social o 
cauză de slăbiciune în comparaţie cu Bulgaria — aceasta 

e neoiobăgia noastră. Dar de data asta şi orbii văd că 
ea trebuie desfiinţată şi că masele populare trebuiesc 
chemate la viaţa cetăţenească. Şi atunci cînd vom deveni 
şi noi o ţară mai democratică, presupusul război de 
cotropire al Bulgariei ar ridica ţara întreagă în picioare, 
mic şi mare, fără deosebire de credinţe şi opinii, atunci 
dreptatea întreagă şi neștirbită fiind de partea noastră 
şi energia şi entuziasmul ar fi de partea noastră, atunci 
nu numai întreaga opinie publică civilizată şi demo- 
crată din lumea întreagă ar fi cu noi, dar ar fi cu noi 
chiar democraţia şi social-democraţia Bulgariei. 

O ţară care porneşte un război de cucerire trebuie 
să fie, de acum înainte, cu mult mai puternică decit ri- 
vala ei. Şi Bulgaria va porni un război de cucerire îm- 
potriva unei ţări de o egală forţă şi care are şi întreaga 
dreptate şi forță morală de partea sa! 

De pe acum deja, cu tehnica războinică modernă, 
războiul între două ţări deopotrivă de puternice e de- 
zastruos într-o egală măsură şi pentru învinşi şi pentru 
învingători. Peste 20—30 de ani, cu tehnica războinică 
progresîndă, un astfel de război ar deveni un adevărat 
şi ireparabil dezastru. Şi Bulgaria va încerca această 
aventură singeroasă, această adevărată sinucidere pentru 
ce ? Am văzut mai sus pentru ce. Nu, nu! Întreg peri- 
colul bulgăresc e imaginar, e, cum ar zice neamţul, „aus 
der Luft gegriffen“ *. 

Şi ce nevoie avem noi de pericole imaginare cînd 
sînt altele atît de aproape, atît de reale, atît de formida- 
bile şi amenințătoare. Avem în vecinătatea noastră un 
colos de douzeci de ori mai mare ca noi, o ţară cotropi- 
toare şi hrăpăreaţă, care ne-a luat Basarabia de la Prut, 
care ieri încă, fiind aliată cu noi, ne-a răpit mișeleşte 
Basarabia de la gurile Dunării. Avem, pe de altă parte, 
în vecinătatea noastră un alt colos, o ţară de zece ori 
mai mare ca a noastră, o ţară de asemenea cotropitoare 
şi hrăpăreaţă, care ne-a răpit Bucovina și deţine sub 
stăpînirea ei a treia parte din întreg neamul românesc. 
Şi noi ne orientăm întreaga noastră politică, ne încordăm 
toate puterile noastre, ne concentrăm toată atenţia noastră 
spre... Bulgaria pentru motivul că, în urma războiului, 
din pitică cum e, s-ar mări cu o şchioapă, ar creşte de 


* [Prins din zbor, inconsistent]. 

la 4000000 la 6500000 de locuitori şi în felul acesta 
ne-ar strica bunătate de echilibru ! 

Nu e aceasta enorm, nu e aceasta grotesc?! 

Cunosc obiecția care mi se face. 

„Toate sînt bune, ştim şi noi argumentele d-tale, decît 
d-ta nu iei în considerație felul de a fi al bulgarului, 


caracterul lui, care nu se potrivește cu al nostru şi care 
trebuie să ducă odată fatal la conflicte sîngeroase. Cite 


n-am făcut noi pentru bulgari, i-am ajutat să-și dobin- 
dească independenţa, mii de români au căzut la Griviţa 
şi la Plevna pentru Bulgaria, şi ei, drept recunoştinţă, 
ne-au arătat totdeauna colții. Se vede că așa e bulgarul, 
nerecunoscător, rău, lacom, egoist, se vede că organi- 
ceşte nu se potriveşte cu românul, așa că miîine-poi- 
mîine tot trebuie să avem de furcă-cu Bulgaria. lată 
de ce chiar de acum trebuie să luăm toate măsurile ne- 
cesare“. o. 
Acest argument l-am auzit de atîtea ori, e atît de 
răspîndit ; mulțumită presei noastre patriotice, el este 
astăzi aproape pe buzele tuturor. Argumentul acesta e 
lipsit de orice seriozitate : această împărțire a popoare- 


lor în bune şi rele, în recunoscătoare şi nerecunoscătoare 
şi această așa-numită organică imposibilitate a unor po- 


poare de a se înțelege între ele sînt, teoreticește și prac- 
ticeşte vorbind, o adevărată copilărie. Totuşi, din cauza 
răspîndirii lui, e de neapărată nevoie să răspundem 
acestui ultim argument menit să semene ura și vrajba 
între două popoare. | 

E adevărat că ţara românească a făcut însemnate 
servicii Bulgariei. Înaintea războiului ruso-turc, atunci 
cînd ţările balcanice s-au ridicat împotriva Turciei, în- 
treaga simpatie a guvernului românesc a fost de partea 


acelora care se răsculau împotriva ignobilului jug tur- 


cesc. Ca martor ocular, aș putea să povestesc şi eu multe 


despre simpatiile acestea. Pe vremea aceea era doar o 


altă pleiadă de 'oameni politici în ţara noastră, nu erau 
epigonii de astăzi. Pe atunci era M. Kogălniceanu, 
C. A. Rosetti, I. Ghica, I. Brătianu, Cîmpineanu și alţii, 
tot oameni care nu-și uitaseră propriul lor trecut revo- 
luţionar şi vedeau mai clar interesele politice ale ţării. 
E adevărat, de asemenea, că, făcînd război Turciei, ţara 
românească a ajutat la constituirea Bulgariei de azi. Se 
înţelege că România a făcut ce a făcut în vederea inte- 

reselor ei, nu în a intereselor bulgare, dar nu-i mai puţin 
adevărat că serviciile aduse Bulgariei au fost însemnate. 
Si noi toţi, care am trăit acele vremuri, ştim bine că 
recunoştinţa Bulgariei față de ţara noastră a fost puternica 
și caldă. Atunci cînd Ion Brătianu, în ciuda muscalilor, 
a primit personal pe prinţul Battenberg la înapoierea 
acestuia din Rusia, unde fusese răpit, și i-a dat toate 
onorurile cuvenite unui suveran străin, atunci un vînt 
de înfrățire a suflat dincolo și dincoace de Dunăre, 
atunci amîndouă popoarele au simțit bine şi au înţeles 
clar că au aceleaşi interese de apărat și aceleaşi pri- 
mejdii de conjurat. Și atunci Bulgaria a manifestat pri- 
ceperea acestor interese comune Si recunoştinţă sa față 
de ţara noastră printr-un act real, de o importanță mare, 
unică; ea a propus ţării noastre nu alianță, ci untune 
personală sub coroana regelui României, ceea ce, avînd 
în vedere raporturile de putere dintre ţara noastră și 
Bulgaria pe vremea aceea, însemna că Bulgaria se punea 
de bunăvoie sub suzeranitatea de fapt a României şi in 
orice caz îi recunoştea prioritatea şi preponderența. 

Asta a fost atunci, mat de mult, pe cînd ţara noastră 
era condusă tot de oligarhie, dar oligarhia însăși era 
reprezentată la guvern prin oameni foarte inteligenți şi 
care nu-şi uitaseră încă cu totul trecutul lor de revolu- 
ţionari burghezi de la 1848. i 

Pe urmă au venit epigonii, și politica noastră externa 
s-a concentrat în special în jurul ilustrului statu-quo din 
Balcani. Acum cel puţin știm cu toţii ce însemna acest 
statu-quo. Era susținerea, perpetuarea şi conservarea 
coruptului, descompusului și muribundului regim tur- 
cesc, sprijinirea și întreținerea jugului turcesc deasupra 
popoarelor creştine din Balcani care mai rămăseseră inca 
sub dominaţia musulmană. 

Dar în al cui interes a fost acest celebru statu-quo ? 
Acum cel puţin ştim clar și aceasta. 

Rusia fusese întîi prea din cale-afară de ocupată cu 
proiecte de cuceriri banditeşti în Asia, iar în urmă, după 
războiul cu Japonia, era prea slăbită și avea deci tot 
interesul să nu se deschidă prea din vreme succesiunea 
omului bolnav sau mai bine zis a omului muribund. 
Austria pîndea momentul să-și anexeze definitiv Bosnia 
şi Herţegovina 2, să pună mîna pe sangiacul Novi-Bazar 
şi să-şi deschidă un drum la Salonic şi la Marea Egee. 

Germania se folosea şi ea de agonia muribundului : pe 
de o parte, susținîndu-i viaţa prin inhalaţii de împrumu- 
turi şi prin injecții subcutane de furnituri militare, îi 
storcea zeci şi sute de milioane, iar pe de altă parte, în 
semn de recunoştinţă pentru binele făcut, își întindea 
sfera de influență în Asia Mică, construia drumul de fier 
al Bagdadului ş.a.m.d. 

Dar noi, noi ce interes material și, mai ales, ce interes 
moral aveam să păzim acest drăguţ de statu-quo şi să ne 
învrăjbim cu statele balcanice ? 

Noi ? 

Nici un interes, dimpotrivă, noi o făceam dezintere- 
sat, gratis, o făceam... pour le roi de Prusse *. 

Noi n-aveam nici un interes să suținem statu-quo 
pentru că, pe de o parte, orice întărire a statelor balca- 
nice era şi în folosul nostru, întrucît sîntem meniți să 
trăim cu ele în bună înţelegere şi să ducem aceeași poli- 
tică, pe. de altă parte, orice revendicare naţională reali- 
zată în Europa, şi în special în Peninsula Balcanică, re- 
prezintă un pas înainte pentru realizarea propriilor noa- 
stre revendicări naţionale. 

“Şi făcînd o asemenea politică am făcut-o conştiincios, 
am făcut-o lată şi am declarat popoarelor balcanice că 
cine se va atinge de regimul turcesc va avea de-a face 
cu noi. 

Am făcut, într-un cuvînt, după cum s-a zis de atitea 
ori de atunci, pe jandarmul Europei în mijlocul popoa- 
relor balcanice — şi POTRE nu e iubit nicăieri, aşa 
îi e meseria. 

Și am făcut mai mult. Avem în ţările balcanice o 
populaţie însemnată de conaţionali, de aromâni. În loc ca 
prin relaţii prietenești cu ţările respective creştine, prin- 
tr-o politică amicală faţă de acestea, prin ascendentul 
ce am fi putut avea asupra lor să asigurăm dezvoltarea 
liberă a limbii şi culturii româneşti a fraţilor de la Pind, 
i-am prefăcut şi pe ei în păzitori ai aceluiași faimos 
statu-quo, i-am prefăcut în aliaţi și agenţi ai regimului 
muribund, compromiţindu-le pe viitor, în parte cel pu- 
țin, libera lor dezvoltare culturală. Asupra politicii noa- 
stre trecute, a greșelilor ei, ca şi asupra aceleia pe care, 
după umila noastră opinie, trebuie s-o urmăm de acum 


* [De florile mărului]: 

înainte, voi vorbi pe larg mai departe. Aici am atins 
politica noastră externă urmată de epigoni numai în: 
legătură cu argumentul de mai sus, numai atîta cît era 
nevoie pentru a-l analiza şi a-l clarifica. Și din aceste 
cîteva cuvinte, dealtfel îndeobște cunoscute, nu reiese 
oare clar, clar ca lumina zilei, clar ca însăşi claritatea, că 
ceea ce a făcut să se nască între noi și popoarele bal- 
canice, şi în special între noi și bulgari, neînţelegeri și 
uneori începutul unei vrăjmăşii latente nu e vreo ingra- 
titudine inerentă caracterului bulgar, nici vreo incom- 
patibilitate a caracterelor popoarelor respective, ci nu- 
mai politica absurdă urmată de oligarhia noastră ? 
Printr-o politică înțeleaptă, făcută nu pour le roi de 
Prusse, ci în sensul adevăratelor interese ale ţării, va 
dispărea orice urmă de vrăjmăşie între cele două popoare 
și se vor stabili între ele acele raporturi de adevărată 
prietenie ce trebuie neapărat să existe între două po- 
poare care au aceleași interese de urmărit şi aceleași pe- 
ricole de conjurat, şi încă ce pericole de conjurat ! 


II 


Dar să facem totuşi o supoziţie, dacă n-ar fi decît 
pentru a urma lucrarea aceasta ; să presupunem că, cu 
toate argumentele atît de puternice care pledează con- 
trariul, războiul Bulgariei împotriva ţării românești pen- 
tru stăpînirea Dobrogei nu e exclus din domeniul posibi- 
lităţii : cine știe ce împrejurări şi conjuncturi politice 
neprevăzute pot să apară în viitor, cine ştie ce curente 
nesănătoase, șoviniste, nebune pot să prevaleze la un 
timp dat în Bulgaria şș.a.m.d. Se înţelege că pentru acest 
caz, ca chestie de prevedere, trebuie să ne gîndim și la 
apărarea eventuală a Dobrogei împotriva Bulgariei. Și 
care sînt primele şi cele mai importante şi cele mai esen- 
țiale măsuri care trebuiesc luate în această direcţie? 

Sînt aceleași măsuri care trebuiesc neapărat luate 
pentru însăși existența ţării acesteia, pentru liniștita și 
neîmpiedicata ei ființare, pentru dezvoltarea ei ulteri- 
oară ca societate, ca ţară, ca neam. Aceste măsuri sînt: 
în primul rînd, desființarea neoiobăgiei şi prin aceasta 
ridicarea ţărănimii din mizeria ignobilă şi animalică în 
care trăiește acum ; apoi chemarea maselor muncitoare 

la viaţa politică cetăţenească, îndrumarea economică a 
țării pe drumul larg pe care merg ţările civilizate capi- 
taliste, ridicarea administraţiei și justiţiei din halul în 
care se găsesc astăzi şi democratizarea lor, schimbarea 
şi transformarea moravurilor noastre, a mentalităţii noas- 
tre feudalo-orientale şi alte măsuri de mai puţină în- 
semnătate. Fără aceste măsuri, mai ales fără cele dintîi, 


însăşi viața şi existența țării acesteia, cu sau fără recti- 


ficare de graniță, sînt precare şi efemere. . 
Apoi, pentru că e vorba în special pentru apărarea 
Dobrogei, se impune ridicarea ei economică, pentru ca 
populaţia ei românească să crească cit mai repede. Se 
mai impun şi răscumpărarea silită a tuturor proprietăți- 
lor mari (în mare parte acaparate şi luate cu japca), par- 
celarea domeniului format din acestea şi din pămînturile 


statului în mici proprietăți de cîte 10 hectare şi împăr- 
ţirea lor la ţărani : colonizarea internă a Dobrogei. Cînd 


Dobrogea va avea o populaţie compactă de 600 000 de 
locuitori români în mare parte mici proprietari ţărani, 
ea va deveni de la sine inexpugnabilă pentru un cotro- 
pitor ca Bulgaria. 

“În sfîrșit, înarmarea întregului popor român: mili- 
tiile naţionale revendicate de programul nostru socialist 
în scopul apărării patriei. Cînd întreg poporul, poporul 
cel adevărat, luminat şi conștient, va fi înarmat şi va 
lupta pentru existența ţării lui împotriva cotropitorilor, 
atunci ţara românească va deveni inexpugnabilă şi: pen- 
tru ţări cu mult mai puternice decît Bulgaria. 

Sînt sigur că, în afară de această ultimă cerere pur 
socialistă, cu toate celelalte vor fi de acord toţi oamenii 
care gîndesc şi judecă clar, din orice partid ar fi. 


Decît ei vor obiecta : „Se înţelege că e de primă im-. 


portanță transformarea democratică a ţării noastre. Se 
înțelege că sînt foarte bune măsurile propuse pentru 
întărirea Dobrogei, dar ce-are a face una cu alta ? Doar 
nu ne va strica o frontieră mai puternică spre Bulgaria, 
obţinută printr-o rectificare de graniță; va fi şi ea un 


fapt de prevedere mai mult“. 


Dacă va strica sau nu vom vedea îndată, dar ceea ce 
cred c-ar trebui să se priceapă din capul locului e că, 
măsurile de mai sus odată luate, acea anexare de teri- 

toriu bulgăresc poreclită rectificarea graniței devine de 
prisos. 

Dealtfel, e absolut evident că elementul prim şi esen- 
țial în discuţia acestei rectificări de graniţă, a utilității 
sau inutilităţii ei e chestiunea dacă în adevăr rectifi- 
carea aceasta ne e necesară nouă din punct de vedere 
strategic, dacă prin ea graniţa noastră devine mai inac- 
cesibilă Bulgariei. Or, din acest punct de vedere, părerile 
sînt extraordinar de împărţite, atît între specialiştii cât 
și între guvernanţii noştri. Şi, din capul locului, această 
mare deosebire de vederi te pune pe gînduri. 

Acum în urmă, din cercurile conducătoare, şi încă 
cele mai conducătoare, s-a emis ideea că Silistra are 
pentru noi nu atît importanţă strategică, cît simbolică. 
S-ar părea că de acum înainte rectificările de graniţă se 
vor clasa ca şi curentele literare: vor fi rectificări de 
graniţă clasice, romantice, simbolice, decadente sau par- 
nasiene. 

Dintr-această mulţime pestriță de vederi asupra im- 
portanţei strategice a teritoriului 'Turtucaia-Silistra-Bal- 
cic, cea mai aproape de adevăr ne pare opinia d-lui ge- 
neral Iliescu. Şi aceasta pentru două motive. Mai întîi, - 


înalta competenţă a d-lui general Iliescu e mai presus: 


de orice îndoială și apoi opinia d-sale de specialist con=. . 
cordă și cu bunul-simţ. Într-o scrisoare adresată d-lui... 
Costa-Foru, d-l general Iliescu zice în substanţă că'nu. = 
se poate nega o oarecare valoare strategică rectificării 


de graniţă cerute, dar e absolut ridicol de a se exagera .* 


valoarea aceasta. Așadar, admitem şi noi că teritoriul 
Turtucaia-Silistra-Balcic are o valoare strategică reală 


Aceasta admisă, discuţia care trebuie să urmeze e dacă : 
valoarea strategică a provinciei, odată anexată, compen- ` 
sează toate acele neajunsuri și pagube care rezultă din 


această anexare. Judecarea aceasta e impusă de cea mai 
elementară logică şi de cel mai elementar bun-simţ. 

Pentru că e de ultima evidenţă că dacă neajunsurile 
şi pagubele materiale şi morale care ar rezulta din această 
anexare ar întrece mult foloasele ei, atunci facem pur 
și simplu o afacere dezastruoasă. Să judecăm deci cu 
toată atenţia și cu toată nepărtinirea care se cer într-o 
chestiune în care sînt angajate interese atît de impor- 
tante ale ţării. | 


101 


A 


Sîntem una din puţinele ţări care n-au robit neamuri 


străine. În schimb, ţara românească a fost victima bandi- 
tismului cuceritor al vecinilor noştri, care ne-au răpit 
şi ne stăpînesc un teritoriu şi un număr de locuitori 
români aproape egal cu acela al României libere. În 


această privinţă, după Polonia şi Serbia, sintem ţara cea 


mai nedreptăţită. Aceasta e situaţia reală, creată de isto- 


rie, ţării noastre. Se înțelege că această situaţie reală, 
creată de istorie, trebuie să determine și politica internă, 
dar mai ales politica externă a ţării, procedeele ei, orien- 


tarea şi metoda ei. 


Evident că acestea vor fi diferite după cum sint 


diferite şi tipurile de organizaţie socială de stat. 


în cazul nostru ne interesează două tipuri de orga- 


nizaţie socială a statului. Primul e un stat expansiv, aca- 


parator, cuceritor, care-și întinde dominaţia politică şi 
economică asupra altor state, teritorii şi neamuri — astfel 


sînt marile state capitaliste moderne, cu politica lor im- 


perialistă de astăzi. Alt tip de stat reprezintă ţara noastră. 
Ea nici nu vrea şi nici nu trebuie să se gîndească la ex- 
pansiune, acaparări, cuceriri ; dimpotrivă, ea trebuie din 
toate :puterile ei să reacționeze împotriva politicii de aca- 
parare şi cucerire, deoarece e tocmai politica aceasta care 
'a-îmbucătăţit-o şi a decimat-o. 


E evident că felul politicii, metoda şi procedeele ei 


wor „fi altfel la primul tip de stat şi altfel la cel de-al 


doilea. În primul caz, conținutul politicii şi orientarea ei 


vor fi. îndreptate, pe de o parte, înspre expansiune şi 
acaparare, pe de altă parte înspre păstrarea teritoriilor şi 
populațiilor cucerite. În al doilea caz, întreaga orientare 
politică şi metoda ei vor fi îndreptate, pe de o parte, 
înspre conservarea teritoriului rămas neacaparat, pe de 
altă parte spre eliberarea teritoriilor ce i-au fost cucerite 
de ceilalţi. Prima politică am putea-o numi, întrebuin- 
țind termeni moderni, politică de expansiune ofensivo- 
imperialistă, a doua — politică de defensivă naţională. 

Tara noastră, cu toate greşelile uneori destul de grave, 
a dus pînă acum politica externă care-i convine, o poli- 
tică cuminte, de defensivă naţională. Ceea ce în adevăr a 
produs un rău imens ţării, ceea ce a viciat grav viaţa 

întreagă a organismului ei social n-a fost politica ex- 
ternă, ci politica ei internă. 

Din nenorocire, războiul din Balcani a produs o com- 
pletă confuzie, a tulburat priceperea, şi așa destul de 
vagă, a treburilor ţării, în special a treburilor ei externe. 
Opinia noastră publică sau o bună parte a ei n-a înţeles 
că Bulgaria şi ţările balcanice, procedind după cum se 
ştie, nu ies din rolul lor şi nu fac decît tot politica ţărilor 
mici şi despuiate, o politică de defensivă naţională. Dacă 
revendicările lor au îmbrăcat o formă mai energică, agre- 
sivă, imediat realizabilă, cauza e deosebirea totală dintre 
condiţiile reale create nouă şi lor de istoria însăşi a dez- 
voltării noastre. Dacă România ar fi fost în situaţia lor, 
ar fi lucrat aidoma (ar fi făcut poate și războiul de acum, 
care, în multe privinţe, e o greșeală gravă) şi am fi 
ajuns la aceleași rezultate. Iar dacă n-am fi dezvoltat atita 
energie și impetuozitate ca bulgarii, de vină n-ar fi fost 
politica noastră externă, ci cea internă, neoiobăgia noas- 
tră. Toate acestea nu le-a priceput opinia noastră pu- 
blică, nu le-a priceput presa noastră, care face, în parte 
cel puţin, educaţia opiniei publice, după cum, la rîndul 
ei, e educată de ea. 

Amîndouă cred că pricina pentru care bulgarii își văd 
astăzi realizate revendicările e că ei sînt un popor zdra- 
văn, eminamente patriot, care ştie ce vrea şi știe să vo- 
iască ; pricina e că sînt energici, îndrăzneţi, impetuoşi, 
de aceea ştiu să ceară şi ştiu să ia, de aceea şi au o 
politică realistă, egoistă, şi nu umanitară sau utopică ; o 
politică energică și agresivă, asemănătoare aceleia a ţă- 
rilor celor mari (adică o politică pe care am numit-o de 
expansiune imperialistă). Iată de ce capătă bulgarii atitea 
foloase, iată de ce își văd realizate revendicările lor na- 
tionale, idealul lor naţional. D 

De aici urmează de la sine ce trebuie să facem, la 
rîndul nostru, ca să ne îndeplinim, ca și bulgarii, idealul 
naţional. | 

Pentru aceasta trebuie să fim energici, îndrăzneți, 
agresivi, să ducem o politică realistă, asemănătoare ace- 
leia a statelor mari, să ne pătrundem de adevărul că în 
lume domneşte pumnul, dreptul celui mai tare şi să ştim 
să voim, să cerem şi, mai ales, să ştim să luăm. Deci ca 
concluzie : se impune să mobilizăm, să pornim, să ane- 

realizarea foloaselor promis 


xăm, şi fiindcă nu putem anexa Basarabia şi Bucovina, 
atunci să anexăm cel puţin Cadrilaterul. 

în sprijinul şi ajutorul acestui curent astfel format 
a venit un altul, pornit de la cercurile conducătoare oli- 
garhice, de la conducerea noastră diplomatică. i 

Pentru justificarea politicii noastre externe, care hă- 
răzise ţării rolul de jandarm menit să păzească faimosul 
statu-quo din Balcani, s-a spus totdeauna că politica 
aceasta are o parte misterioasă, ascunsă vederii profa- 
nilor, însă plină de foloase, că la timpul său glasul tării 
va răsuna şi va fi ascultat, că la spartul tîrgului, adică 
la lichidarea chestiei Orientului, vom avea şi noi cuvîntul 
nostru de spus şi ne aşteaptă avantaje şi compensaţii de 
care nici idee nu ne putem face. Se înţelege că acum, la 


lichidarea chestiei Orientului, opinia noastră publică cere 
e, cere Cadrilaterul sau cel: 


puţin teritoriul 'Turtucaia-Balcic. NI 
“ “Si cam în felul acesta s-a născut și s-a întărit curentul 
| „rectificatort, care împinge ţara pe drumul unei politici 
de expansiune imperialistă, politică funestă și în contra- 
„zicere flagrantă cu adevăratele interese ale țării. îi i 
Da, în viața politico-socială, ca şi în viaţa individuală, 
un pas greşit atrage după sine altul dacă cel ce l-a făcut 
n-are destulă pricepere şi energie să se oprească la vreme. 


sK 


a Toţi aceia care împing guvernul la o atitudine energică 
şi agresivă şi la anexarea provinciei bulgărești Turtucaia- 
Silistra-Balcic vor să prezinte această anexare ca un fleac 
de nimic, o rectificare de graniță ca oricare alta, peste 
care vom trece la ordinea zilei ca peste orice fapt divers. 
Nimic mai greşit ca această părere. Prin anexarea pro- 
vinciei sus-numite, un element nou şi un element străin 
intră în organismul nostru politic, îi modifică construcţia 
şi, în conformitate cu aceasta, şi unele din funcțiunile 
sale sociale, modifică politica internă şi politica externă 
a ţării. Pînă acum am avut o populație omogenă. Anexin- 
du-se însă cu forţa o provincie străină, am deveni întru- 
atîta o ţară eterogenă. Din moment ce am face-o, am avea 
un fapt nou în politica internă : o luptă pentru asimilarea 

provinciei anexate și lupta de împotrivire a acesteia ; am 
avea şi noi o iredentă bulgară, o luptă împotriva ei, cu 
toate consecinţele care rezultă din acest fapt şi din această 
luptă. j 

__ Pînă acum politica noastră externă, cu toate greșelile 
făcute, a fost şi a trebuit să fie, după cum am zis, o 
politică de defensivă naţională, adică o politică avînd 
de scop apărarea a ceea ce avem şi revendicarea pentru 
viitor a ceea ce ni s-a răpit. De acum înainte, dacă am 
urma pe războinicii noștri rectificatori, un element cu 
totul nou ar interveni ca obiect de preocupare pentru 
politica externă, și anume : păstrarea a ceea ce am anexat 
ori am răpit noi înşine, păstrarea şi împotriva celora pe 
care i-am anexat şi împotriva celora de la care am 
anexat. 

Acest obiect nou introdus în cîmpul de activitate şi 
preocupaţie al politicii noastre externe evident că nu 
poate fi decît în paguba celor vechi, căci ar distrage o 
parte din sforțări şi din atenţie, care ar fi altfel îndrep- 
tate în sprijinul politicii de defensivă naţională. Dar noul 
obiect de preocupare al politicii externe e păgubitor celor 
vechi nu numai prin faptul acestor distrageri de atenţie 
și sforțţări, ci mai ales prin faptul că el e în contrazicere 
desăvirșită cu obiectele de preocupare anterioare. E evi- 
dent că nu e același lucru cînd ai tu revendicări de făcut 
altora sau cînd alţii au a-ţi face revendicări ţie. Sînt 
două situaţii total deosebite, ba diametral opuse. În cazul 
dintii, vei avea o altă politică externă ca în cazul al 
doilea. 

E deci evident că urmînd îndemnurile rectificatorilor 
noștri va trebui să ne creăm şi o politică nouă, în orice 
caz profund modificată, în conformitate cu noul fapt 
intervenit. 

Și astiel, introducînd un element nou de natură im- 
perialistă, dacă ne putem exprima aşa, va trebui să 
părăsim politica de defensivă naţională, unica bună și 
convenabilă nouă, şi să ne creăm o politică de natură 
imperialistă şi ea, care ni se potriveşte ca nuca în perete. 

Dar acestea sînt generalităţi. Să trecem deci la viaţa 
politică : din nenorocire, ea ne dă un material destul de 
bogat pentru dovedirea acestor generalităţi. 

Principala bază a politicii noastre externe trebuie să 
fie o înțelegere democratică cu popoarele balcanice, și 
în special cu Bulgaria. Aceasta, pe de o parte, în scop 
de apărare a independenţei politice naționale, iar pe de 
altă parte în scop de apărare împotriva exploatării de 
către marile ţări capitaliste, care tind să prefacă toate 
micile ţări înapoiate în Hinterlandul lor. 

Un alt element fundamental al politicii noastre ex- 
terne e înţelegerea cu Austria. Fireşte că prin înţelegerea 
cu Austria nu vreau să zic ca să o urmăm în toate aven- 
turile ei de expansiune imperialistă, provocate de inte- 
resele ei dinastice sau de interesele reacționare ale aris- 
tocraţimii ei semifeudale. Obiectul înțelegerii trebuie să 
fie clar şi hotărît : Austria ne garantează putinţa unei 
dezvoltări paşnice și liniștite, după cum şi noi, în mar- 
ginile puterilor noastre, îi garantăm ei acelaşi lucru. 

Şi aceeaşi politică, absolut aceeași, se impune și 
Bulgariei. 

Aici se arată încă o dată solidaritatea intereselor 
noastre cu acelea ale Bulgariei. O înțelegere cu Austria 
făcută de blocul româno-bulgar ar fi mai rodnică pentru 
amîndouă și le-ar asigura mai bine neatirnarea faţă de 
un stat atît de puternic ca Austria *. 

De la războiul balcanic încoace, dar mai ales de la 
apariţia nenorocitului conflict româno-bulgar, se aude 
tot mai des şi din partea unor oameni de la care te-ai 
aştepta mai puţin că ar trebui să părăsim politica noastră 
tradițională și să facem o înțelegere cu Rusia. Aceasta 
ar fi, într-adevăr, o politică cu totul nouă, dar care ar 
însemna începutul sfîrșitului țării. 

Pe de altă parte, Rusia a început în ultimul timp să 
dea din ce în ce mai mult tîrcoale ţării noastre. Diplo- 
_maţia rusească a avut totdeauna ceva din instinctul ma- 
rilor carnasieri, care simt prada de la distanţă. De cînd 
cu conflictul ruso-bulgar, Rusia nu ne mai slăbeşte cu 
dragostea. Ce mai protestări de iubire! Ce demonstraţii 
de prietenie! Ce reminiscenţe de confrăție” a armelor 
(terminată prin răpirea Basarabiei) şi ce mai telegrame : 


* Nu mă pot întinde aici asupra politicii externe. Asupra 
acestui subiect vorbesc mai pe larg în capitolul următor. 

telegrame de felicitare, telegrame de inaugurare, tele- 
grame de condoleanţe ! Ce cadouri şi ce mai deputăţii 
militare ! Rusia ne trimite cruci şi ordine presărate cu 
diamante, ne trimite un baston de mareşal împodobit 
cu briliante şi ne trimite şi un veritabil unchi de ţar, 
un adevărat Romanov, din seculara fabrică imperială 
moscovită. 

Bineînţeles că în aceeași vreme merge și lucrătura 
politică. E o lucrătură grosolană, făcută nu cu aţă albă, 
ci cu adevărate frînghii ruseşti, încît doar diplomaţii n-o 
văd. Nouă Rusia ne spune că avem perfectă dreptate, 
că trebuie să cerem vîrtos compensaţii şi că putem conta 
pe concursul dumneaei dezinteresat. Bulgariei îi spune 
că poate conta pe concursul ei de rudă de sînge şi să nu 
care cumva să ne cedeze Silistra, căci de ea sînt legate 
reminiscenţe istorice ruseşti. Iar Europei Rusia îi spune 
ca să ne lase pe amîndouă în grija ei, că ne împacă ea 
bine, se pricepe ea doară la meşteșugul acesta, că, de 
cînd a făcut-o dumnezeu, tot numai la pace și la liniște 
s-a gîndit şi numai de ele a avut parte. | 

Evident că în sine tîrcoalele acestea ale Rusiei nu ne 


sînt primejdioase ; dar e primejdioasă impresia favorabilă 


pe care ele încep s-o producă asupra opiniei noastre 
publice, adică asupra celor cîteva mii de oameni care 
se ocupă la noi cu politica. Şi, din nenorocire, nu numai 
asupra acestora, ci şi asupra înşişi guvernanțţilor noştri. 
În adevăr, ce înseamnă acest fapt, chiar făcînd parte 
subtilităţilor diplomatice, că însăşi România a cerut ca 
judecata conflictului româno-bulgar să se facă tocmai 
la Petersburg ? 

E cunoscuta fabulă a vulpii și a iepurelui care s-au 
dus în vizuina ursului să stea la judecată. | 

„Știţi fabula pînă la sfîrşit? E veche şi plină de 
învățăminte“ : ursul i-a primit cu cinste, i-a judecat pe 
dreptate, i-a împăcat frumos şi pe urmă le-a luat pieile 
amîndurora drept cheltuieli de judecată. | 

Tîrcoalele asidue, zvîrcolirile frenetice ale Rusiei sînt 
dealtiel perfect explicabile — de cînd cu conflictul ro- 
mâno-bulgar sînt în joc unele din cele mai importante 
interese ale ei de expansiune imperialistă. Pentru Rusia 
e aici vorba de Dardanele, a căror stăpînire ar preface 
Marea Neagră într-un lac rusesc, e vorba de Constanti- 
nopole şi de ieşirea în Mediterană. 

Şi mai departe ? 

Şi mai departe începe domeniul fanteziilor febrile ale 
panslavismului şi ale prorocilor lui, cum e visul mult 
cunoscutului slavofil Danilevski : Roma, în care se în- 
coronează tarii viitorului... dacă pînă atunci va mai ră- 
mîne vreo urmă de ţar. 

Dar, lăsînd la o parte utopiile panslaviste, fapt e că 
Constantinopolul şi Dardanelele formează de secole obiec- 
tul de rîvnire lacomă al Rusiei. Drumul într-acolo însă 
duce pe deasupra României strivite şi a Bulgariei mu- 
tilate. 

lată de ce aceste două ţări trebuie să fie înţelese şi 
strîns unite. 

Și, dacă un bloc format din aceste ţări ar fi o piedică 
puternică împotriva expansiunii cuceritoare a Rusiei în 
drumul Constantinopolului, alianța acestor două ţări mici 
cu Austria, în scopul arătat mai sus, ar constitui o pie- 
dică formidabilă, o piedică de neînvins. 

Se înţelege deci ușor ce mare interes are Rusia ca 
Bulgaria şi România să nu cadă la înţelegere, ci să ră- 
mînă învrăjbite. Anexarea unei provincii bulgărești ar 
face, prin urmare, numai jocul Rusiei. 

Și România, anexînd cu arma în mînă Silistra ş.c.l., 
după cum o îndeamnă rectificatorii noștri, nu numai că 
s-ar învrăjbi cu Bulgaria, dar politicește ar zvîrli-o în 
braţele Rusiei. î 

E o alianţă nefirească aceasta, se înţelege. Dar alianța 
Republicii democratice Franceze cu autocrata şi asiatica 
Rusie este ea firească? Bismarck a fost acela care, 
anexînd brutal Alsacia și Lorena, a zvirlit Franţa în bra- 
tele Rusiei. De atunci, Franţa a dat Rusiei 19 miliarde 
de franci, graţie cărora a putut să se menţină absolutis- 
mul țarist, de atunci au început înarmările excesive, care 
au ajuns astăzi atît de mari încât strivesc toate statele 
europene sub povara lor, de atunci toate marile state 
civilizate ale Europei, și mai mult decît toate însăși 
Germania, trăiesc sub amenințarea perpetuă a unui răz- 
boi general, care ar fi un dezastru pentru civilizația lumii. 

Prevedere adîncă de mare om de stat, n-ai ce-i face ! 

Întru cît ne priveşte, apoi, după ce Bulgaria va fi 
zvîrlită în braţele Rusiei și va deveni aliata ei, poziţia 
noastră între Bulgaria vrăjmaşă şi Rusia... prietenă va 
fi puţin de invidiat. | | 

În adevăr, blocul care ar trebui să fie format între 
Austria, România și Bulgaria, ca o piedică formidabilă 
în drumul expansiunii cuceritoare a Rusiei şi care e de 
un interes vital pentru noi, blocul acesta ar fi grav com- 
promis. De o parte, am avea trecerea Bulgariei... dincolo, 
ceea ce este, desigur, foarte important. Pe de altă parte, 
însemnătatea şi rolul însăşi al țării noastre în înţelegerea 
cu Austria ar scădea foarte mult, deoarece forţele noastre 
ar fi contrabalansate şi neutralizate prin forțele Bulga- 
riei. Și astfel, prinşi între Rusia și Bulgaria, cu o im- 
portanță scăzută pentru Austria, am ajunge la discreţia 
acesteia din urmă. 

Ar fi o politică detestabilă aceasta ! 

Din punctul de vedere al orientării politice, prin 
anexarea plănuită ar pierde mult ţara noastră, ar pierde 
mult Bulgaria, ar pierde Austria şi ar cîştiga, ar cîştiga 
mult Rusia. 

Și adevărul este acesta: anexarea provinciei bulgă- 
reşti 'Turtucaia-Silistra-Balcic ar fi un strălucit succes 
al diplomaţiei... ruseşti. | 

Un alt rău însemnat care ar rezulta pentru ţara 
noastră din anexarea cu forţa armată a unei provincii 
bulgărești e că prin pasul acesta am compromite foarte 
mult realizarea propriilor noastre revendicări naţionale. 

Într-adevăr, pînă acum mîinile ne-au fost curate, 
n-am jefuit, n-am cucerit pe nimeni, nu stăpînim nici un 
neam străin împotriva voinţei lui, am fost victima unor 


mari nedreptăţi istorice, noi n-am făcut nici o victimă. 


De aceea, senini, cu conștiința perfect împăcată, în ple- 
nitudinea dreptului nostru, putem formula revendicările 
noastre, le putem formula în virtutea dreptăţii şi echi- 
tății, în virtutea dreptului imprescriptibil al unui popor 
de a trăi nesupărat și de-sine-stătător în marginile sale 
etnice. Azi putem protesta cu toată energia pe care o 
dă conştiinţa unei cauze drepte împotriva nedreptăţii ce 
ni s-a făcut, împotriva răpirii şi îmbucătăţirii ţării. Miine, 
anexînd cu mîna armată Silistra ș.c.l., noi nu mai putem 
avea aceeași seninătate, același cuget curat în formu- 
larea revendicărilor noastre. 

Revendicările noastre n-ar mai avea același răsunet 
şi putere, protestările noastre aceeași sinceritate și efica- 
citate. o 

O, ştiu prea bine că toate aceste cuvinte de dreptate, 
de echitate, de drepturi imprescriptibile ale popoarelor 
nu mai sînt la modă azi, în epoca cadrilateră. De cînd 
cu războiul balcanic, a răsărit în ţara noastră o pleiadă 
întreagă de oameni politici improvizaţi, care cer o politică 
energică, realistă, agresivă, lipsită de sentimentalitate 
fadă şi umanitarism simplist şi, mai ales, lipsită de nai- 
vitate. În epoca politicii agresive şi pozitive, din toate 
drepturile, acela care mai contează e dreptul pumnului 
sau dreptul celui mai tare; restul sînt clișee șterse și 
învechite, bune de dus la muzeu. 

De cînd cu nenorocitul conflict româno-bulgar ne-a 
fost dat să auzim într-una și să citim în presa noastră 
că ceea ce contează și ceea ce trebuie să ne intereseze e 
numai faptul dacă teritoriul Turtucaia-Silistra-Balcic are 
pentru noi o reală importanţă strategică. Dacă are, atunci 
să-l luăm pur şi simplu, cu binele dacă se poate, cu 
armele dacă nu se poate altfel; ce mai atîta tura-vura ? 
Într-adevăr, procedeul e de o simplicitate ideală. Guver- 
nul rusesc întreabă la statul său major: are ori n-are 
Moldova importanţă strategică pentru armata rusească ? 
Statul-major răspunde că, într-un eventual război cu 
Austria, Moldova ar avea o foarte mare importanţă stra- 
tegică pentru Rusia. „Ei bine — zice guvernul rusesc —, 
atunci s-o luăm, ce mai atîta tura-vura“. 

Ceea ce nu bagă de seamă gravii noștri oameni po- 
litici improvizaţi e că, prin asemenea procedee fără 
„tura-vura“, noi am justifica și am provoca procedee la 
fel îndreptate împotriva noastră ; ceea ce nu bagă d-lor 
de seamă e că noi putem întrebuința acest procedeu 
odată pentru totdeauna, pe cînd alții l-au întrebuințat 
de atîtea ori împotriva noastră şi sînt în stare să-l mai 
întrebuințeze încă de multe ori și în viitor. Dar ceea ce 
mai ales nu bagă de seamă d-lor e că procedeele şi ar- 
gumentele acestea, ca și întreaga ideaţie și mentalitate 
„realistă“, brutală și agresivă, folosesc într-adevăr mult 
statelor celor mari, celor cu politică de expansiune im- 
perialistă, dar sînt foarte păgubitoare unui stat ca al 
nostru, căruia îi e indicată o politică de defensivă na- 

țională *. La rigoare, aş mai înțelege să se exalteze această 
politică realistă, brutală şi să se invoce dreptul pumnului 
în Bulgaria, care a găsit în drumul realizării revendică- 
rilor ei naţionale un regim (nu un popor) slab, corupt, 
putred, muribund ; dar să fii o ţară mică, așezată între 
doi coloşi — ca Rusia şi Austria —, care ţi-au răpit 
jumătate din bunurile tale, fără să te poţi măcar opune 
şi să justifici tu însuţi, să exaltezi tu însuţi politica bru- 
tală şi agresivă, să invoci tu însuţi dreptul celui mai 
tare, dreptul pumnului, asta cu adevărat e culmea nesim- 
plicităţii ** logice și culmea nenaivităţii ** politice practice. 

Realizarea revendicărilor noastre naţionale nu poate 
fi decît rezultatul unei evoluţii pașnice. Soluţia război- 
nică e exclusă, şi aceasta din mai multe motive. Mai 
întîi, ceea ce exclude din capul locului soluţia războinică 
pentru România e faptul că ea găsește în drumul reven- 
dicărilor sale naţionale doi coloşi, Rusia și Austria. Dar 
şi în afară de aceasta războiul european devine, din fe- 
ricire, din ce în ce mai puţin posibil, după cum am arătat 
mai sus, şi în sfîrşit un război european ar fi astăzi o 
nenorocire şi un dezastru atît de imens încît rezultatul 
acesta n-ar mai putea fi compensat prin unele urmări 
eventual chiar bune ce-ar aduce după sine. 

Nu mai puţin îndeplinirea revendicărilor naţionale ca 
rezultat al dezvoltării pașnice a societăţilor moderne este 
sigură, cum se va vedea lămurit în altă parte. Realizarea 
idealului naţional al ţării, ca şi al altor țări europene 
nedreptăţite și îmbucătăţite, va rezulta fără cea mai mică 
îndoială din evoluţia însăşi a societăţilor moderne capi- 
ialiste ; acest ideal se află în drumul evoluţiei sociale. 
Aceasta e marea speranţă și marea lui forţă. Dar una 
din principalele arme în lupta pentru ajungerea şi rea- 


* Când spun că aceste procedee şi această metodă politică 
folosese statelor mari, nu înţeleg de loc că folosesc popoarelor 
respective. Dimpotrivă. După cum am zis și mai sus, această 
politică imperialistă, brutală și agresivă, e chiar foarte păgubi- 
toare popoarelor, care îi suportă toate neajunsurile și cheltuielile. 
Popoarele joacă aici, de obicei, rolul celui de-al treilea conviv, 
care se uită cum ospătează şi benchetuiesc ceilalţi doi și înghite 
în sec. Dar cel puţin statelor mari, așa cum sînt ele azi organizate, 
reprezentînd interesele claselor dominante, le foloseşte politica 
imperialistă, cu toate procedeele ei brutale, pe cînd nouă, chiar 
ca stat propriu-zis, aceeaşi politică ne-ar fi foarte dăunătoare. 

** [Conform cu originalul]. 

lizarea acestui ideal e justiţia, e echitatea, e dreptatea 
neîntinată a cauzei. In hoc signo vinces *. 

“Şi tocmai de aceea trebuie căutat din toate puterile 
de a ţine armele acestea curate, de a nu le întina și de 
a nu le compromite şi prin procedee brutale și nedrepte. 
Aceia care îndeamnă ţara la asemenea procedee şi la 


anexări teritoriale pun în mîna ţării arme de care ea 


nu se va putea servi, care se pot întoarce împotriva ei 
şi o pot răni pe ea însăși și, în schimb, compromit acele 
arme de care ţara poate şi trebuie să se servească şi 
care trebuie s-o ducă la izbîndă. 

În felul acesta, ei nu o înarmează mai bine, ci o 
dezarmează cu totul în lupta pentru realizarea idealului 
ei naţional. 

Iată de ce d-l Radu Mandrea a avut atîta dreptate 
cînd a zis că prin brutala anexare a Silistrei ș.c.l., ţara 
și-ar vinde drepturile ei de primogenitură naţională pe 
un blid de linte. 


+ 


Un alt neajuns important care ar rezulta pentru ţara 
noastră prin anexarea ținutului Turtucaia-Silistra-Balcic 
e următorul : Pînă acum n-am avut o chestie și o pro- 
blemă dobrogeană propriu-zise. Din cei 50 000 de bulgari 
care trăiesc în Dobrogea, cea mai mare parte au, desigur, 
simpatie latentă pentru Bulgaria ; ei formează însă, luaţi 
chiar în total, abia o mică minoritate din populaţia Do- 
brogei şi, în definitiv, un element iredentist bulgar pro- 
priu-zis ei nici n-au fost, nici nu sînt. Cu toate greșelile 
grave ce s-au făcut prin administrarea detestabilă a aces- 
tei provincii, cu toate că locuitorii ei au fost ţinuţi 
treizeci de ani fără drepturi politice, socotindu-i deci 
noi înşine ca o populaţie străină, totuși bulgarii n-au 
devenit iredentiști propriu-ziși. Aceasta se explică foarte 
ușor prin faptul că bulgarii din Dobrogea au trecut sub 
stăpînirea română de sub stăpînirea turcească, deci nici- 
odată nu s-au putut simţi anexaţi, cuceriţi, ci mai curînd 
eliberaţi de sub jugul turcesc. 

Cu anexarea provinciei bulgărești se schimbă totul. 

Sînt acolo o sută de mii locuitori, dintre care marea 
majoritate bulgari. Aceștia nu trec sub stăpînirea ţării 


* [În acest semn vei învinge.] 

noastre de sub jug străin, ci sînt rupți de la ţara lor, 
sînt cu adevărat cuceriţi, anexaţi. Ura, revolta, exaspe- 
rarea acestora vor fi cu atît mai mari, cu cît ei sint 
rupți de la ţara lor, unde raporturile economico-sociale 
și politice sînt mult mai democratice ca la noi, și cu cît 
sînt anexaţi într-un moment atit de înălțător pentru ei, 
după un război victorios, în care ei înşiși și-au vărsat 
sîngele și cu preţul sîngelui vărsat şi-au realizat toate 
aspiraţiile naţionale. E neîndoielnic că pentru zeci de 
ani am avea în toţi acești bulgari niște vrăjmași ireduc- 
tibili. Şi e iarăși sigur că acești bulgari, fanatizaţi îm- 
potriva noastră, vor atrage de partea lor și restul cona- 
ţionalilor lor din Dobrogea. Am ajunge deci să avem în 
Dobrogea o populaţie bulgară impunător de mare și ire- 
ductibil dușmană nouă, o chestie bulgaro- -dobrogeană s-ar 
naşte astfel de la sine. 

Că în astfel de împrejurări ar începe o puternică 
mișcare iredentistă nu mai încape îndoială. Ar începe 
lupta și revolta de o parte, represiunea de cealaltă parte. 
Și lupta aceasta, avînd în vedere atmosfera semiprimi- 
tivă în care s-ar petrece, ar putea ușor să degenereze 
în conflicte sîngeroase. 

Și atunci gîndiţi-vă ce încordare și înăsprire de relaţii 
între ţara noastră și Bulgaria și, lucru la care nu se 
gîndesc oamenii noștri de stat, ce minunat prilej de 
intervenţie a Rusiei pentru protejarea fraţilor slavi de 
sub jugul României. Că Rusia, se știe, nu poate suferi 
ca slavul să fie sub alt jug ca cel rusesc. Dealtfel, ea ar 
ști, în orice caz, să creeze asemenea conflicte oricînd ar 
avea nevoie de intervenţie. 

Și cîte greutăţi morale nu vor rezulta pentru reven- 
dicările noastre naţionale din această luptă iredentă şi. 
de cîte ori nu vom fi prezentaţi ca barbari persecutori 
față de Europa occidentală ! 

O problemă şi o chestie naţională dobrogeană n-au 
existat pînă acum decît doar în imaginaţia înfierbîntată 
a șoviniștilor bulgari şi-n imaginaţia înfrigurată a şo- 
viniştilor noştri ; după anexarea Silistrei ş.c.l., ea ar în- 
cepe în adevăr să existe și pentru bulgari și pentru 
români şi ca obiect de preocupare pentru diplomaţia 
europeană. 

De teama unui pericol imaginar am crea astfel un 
pericol real. 

Și nu numai în politica externă, ci şi în cea internă. 

Aceia care au trăit zilele şi lunile triste care au urmat 
după omorîrea bietului Mihăileanu, aceia îşi pot face o 
idee aproximativă de ce ar însemna 0 asemenea luptă. 
Pe vremea aceea, toată atenţia, toată grija ţării era în- 
dreptată asupra pericolului bulgar. Şi un bragagiu bul- 
gar venit într-un sat oarecare punea în pericol întreaga 
siguranţă a statului român. | 

Si noi avem nevoie de o luptă lungă, pașnică, dar 
nu mai puţin intensă, tenace, încordată pentru transfor- 
marea întregului nostru organism social, pentru transfor- 
marea raporturilor economice, politice, morale, pentru 
însănătoşirea instituţiilor noastre de stat. Fără această 
luptă şi fără această transformare rezultind din ea, viața 
însăși a ţării e în pericol. 

Or, lupta internă, intranaţională, reacționară şi rău- 
făcătoare împiedică totdeauna lupta progresivă și bine- 
făcătoare pentru transformarea democratică a unei ţări. 

O împiedică prin faptul că distrage de la aceasta din 
urmă toată atenţia şi sforțarea publică, o împiedică şi 
prin faptul că lupta internă dintre naţiuni şi lupta de 
transformare democratică nu numai că nu sînt asemă- 
nătoare, ci sînt chiar diametral opuse. 

Am auzit de atitea ori cîntecul acesta: „Cînd sigu- 
ranța însăși a statului e în pericol, atunci trebuie să 
tacă toate pasiunile, trebuie să înceteze toate luptele şi 
să se stabilească un acord între toate partidele“. 

Să pofteşti atunci să vorbeşti despre desfiinţarea neo- 
iobăgiei, despre sufragiul universal, despre transformarea 
democratică a vieţii atît de viciate a statului ! 

Această din urmă luptă ar fi mult împiedicată și ar 
fi păcat... | 


+ 


Un alt neajuns, şi unul din cele mai însemnate, care 
ar rezulta din anexarea brutală a unei provincii bulgă- 
reşti ar fi că prin vrăjmăşia acută ce s-ar crea între 
Bulgaria şi ţara noastră am fi nevoiţi să ne înfundăm tot 

mai mult şi mai mult în militarism și în excesive chel- 
tuieli militare. Vorbesc mai sus* asupra militarismului 
propriu-zis şi a neajunsurilor la care dă naștere, aici 
voi spune numai cîteva cuvinte asupra excesivelor chel- 
tuieli militare. 

După anexarea ținutului Turtucaia-Silistra-Balcic, va 
trebui, din cauza vrăjmășiei latente pe care ne-o va păstra 
fatal Bulgaria, să fortificăm întreaga noastră graniță spre 
Bulgaria. Aceste fortificaţii, după evaluările oamenilor 
cu oarecare competenţă, pot să se ridice pînă la enorma 
sumă de cinci sute de milioane de franci. Pe urmă ne 
trebuie porturi militare întărite — alte zeci de milioane, 
apoi o flotă de război superioară celei bulgare — alte 
sute de milioane, mărirea contingentului armatei va costa 
alte milioane şi alte milioane va costa corpul de armată 
pe care va trebui să-l ţinem în Dobrogea. Pînă în cîţiva 
ani de zile va trebui să cheltuim cu fortificațiile, cu 
flota și cu întărirea porturilor etc. un miliard! 

Un miliard ! 

Dar aceasta e fantastic, dar sub povara unor chel- 
tuieli militare atît de enorme ar fi strivită o ţară mult 
mai mare și mai bogată ca a noastră. 

Un miliard! Dar dacă am lua proporţia şi raportul 
producţiei noastre şi, de pildă, al Germaniei, atunci mi- 
liardul nostru ar însemna pentru Germania 30 de mili- 
arde cel puţin. Închipuiţi-vă numai să îndrăznească un 
om de stat în Germania să vorbească de un surplus al 
cheltuielilor militare, pentru cîţiva ani, de treizeci de 
miliarde ! Dar aceasta ar părea tuturora grotesc şi acel 
bărbat de stat ar dispărea pentru totdeauna din circu- 
laţie. Și Germania e o ţară capitalistă dezvoltată, pe 
cînd noi sîntem încă o ţară eminamente agricolă, indus- 
tria noastră e încă la începuturile ei și sintem o ţară 
eminamente săracă. | 

Am arătat în Neoiobăgia cît de săraci sîntem şi tot 
acolo am arătat de unde provine iluzia atît de periculoasă 
a aşa-zisei noastre bogății. Criza din urmă a arătat şi 
celor orbi ce înseamnă bogăţia noastră. Și în anii din 
urmă am avut doar o conjunctură economică extraordinar 
de favorabilă. 


* În primul capitol. 

Şi nu mulţumită nouă. 

Noi n-am contribuit mai cu nimica la ea — ne-a 
dat-o de-a gata d-zeu şi piaţa mondială : cîţiva ani de-a 
rîndul excepţional de buni şi pe piața mondială preţul 
grînelor fabulos de ridicat. Şi noi, în loc să ne folosim 
de aceşti ani buni spre a ne mări producţia, căile de 
comunicaţie, în loc de a îndruma ţara pe calea refor- 
melor, în special a celor agrare, şi a scoate pe țăran din 
starea de mizerie animalică în care se zbate, în loe de 
aceasta, după obicei, am mărit foarte mult bugetul, am 
mărit mult bugetul militar şi acum sîntem pe drum de 
a ne înfunda în cheltuieli militare imense, în dispro- 
porţie absolută cu veniturile noastre, oricît de favorabili 
ani vom avea de acum înainte. Pentru orice om cu puțină 
competenţă în materie este clar ca lumina zilei că dacă 
n-am fi avut în anii din urmă o conjunctură economică 
atît de extraordinară n-am fi fost de loc în stare să 
suportăm bugetul de azi şi n-am fi fost în stare să facem 
extraordinarele cheltuieli militare pe care le-am făcut 
pînă acum. Şi noi am vrea să ne aventurăm în niște 
cheltuieli militare formidabile, care n-ar fi în măsura 
puterii unei ţări de două ori mai mare și mai bogată 
ca a noastră. E 

Dar dacă conjunctura economică devine mai puţin 
favorabilă sau defavorabilă de tot ? i 

Sînt speranţe şi argumente serioase că preţul grînelor 
nu va mai scădea, deşi nici aceasta nu e absolut ga- 


'rantat, dar ani agricoli răi vor mai veni desigur, aceasta 


e absolut inevitabil într-o ţară agricolă ca a noastră, cu 
agricultura încă extensivă. 

Şi atunci ce te faci ? 

Ce te faci cu cheltuielile imense angajate în fortifi- 
caţii, flotă ş.a.m.d., cheltuieli care vor înghiţi toate re- 
sursele noastre, tot creditul nostru ? Ce te faci cînd vor 
sosi anii cei răi? Şi doar cheltuielile acestea se fac în 
vederea unui război, şi războiul cere bani, bani și iar 
bani ; dacă ar surveni într-un an rău, cu ce-l duci atunci, 
avînd tot creditul şi toate resursele ţării deja angajate ? 

Şi, afară de aceasta, de unde să luăm, nu mai vorbim 
de fantasticul miliard, dar măcar cele cîteva sute de 
milioane pentru cheltuielile militare extraordinare ? Fiind 

o ţară agricolă, se va lua din agricultură, prin urmare 
în primul rînd de la ţăran. Vasăzică iar de la ţăran. Bine, 
dar parcă era vorba că ţăranului trebuie să-i mai dăm, 
să-i mai uşurăm sarcinile, să-l scoatem din mizeria ani- 
malică de neoiobag în care zace. Şi iată acum, în loc 
să-i îmbunătăţim soarta, fără de care însăși apărarea 
țării e compromisă, îi vom pune în spinare alte sarcini, 
imens de grele, care vor duce și mai curînd la degene- 
rarea lui fizică şi morală, şi atunci la ce ne vor servi 
fortărețele, forturile şi flotele, pentru că cu un soldat 
cu mintea întunecată, istovit de mizerie, chinuit de boli, 
nu poţi duce un război modern. 

Patrioţii noştri, în tiradele lor, declară că de acum 
înainte trebuie să dăm cu grămada, să dăm totul pentru 
armată. Acela însă care nu face tirade patriotice de 
paradă şi care a învățat ceva carte şi are puţină dreaptă 
judecată, acela știe bine că cheltuielile militare trebuie 
să aibă o anumită margine, condiționată de starea econo- 
mică-socială a unei ţări. Dacă treci această margine, 
atunci dezorganizezi economicește ţara şi ipso-facto pu- 
terea ei de rezistenţă și puterea ei de apărare naţională. 
Și noi, prin cheltuielile militare ce ne pregătim să facem 
în urma conflictului cu Bulgaria, întrecem orice margine. 

Ne vom întoarce altă dată la subiectul acesta, el fiind 
de aşa mare importanţă. Dar și din cele zise pînă aici 
rezultă clar următoarele : foloasele strategice care ar 
urma pentru ţară din anexarea Silistrei ș.c.l. nu com- 
pensează nici pe departe pagubele reprezentate de acel 
plus de cîteva sute de milioane cît va trebui să se chel- 
tuiască pe urma acestei anexări și nu le compensează 
nici măcar din punctul de vedere al apărării ţării pro- 
priu-zise. 

Si acesta n-ar fi doar unicul mare neajuns al anexă- 
rii — am văzut atitea altele. 


+ 


Am terminat. Ştim că cele spuse mai sus nu vor fi 
pricepute de mulți în adevăratul lor înțeles. Nu vor fi 
pricepute ca dorința imperioasă de a spune ţării, spre 
binele ei, tot adevărul acum, cînd ea se găseşte la o 


cotitură a istoriei ei. Şi nici ca o dorinţă sinceră de a 
ajuta, în marginile modestelor noastre puteri, la apro- 
pierea dintre două ţări menite să trăiască în înţelegere. 

Vor fi înţelese de unii ca argumente aduse de un 
străin de neam, Bulgariei, împotriva ţării. 

Fi, ce poţi face în cazul acesta decît să urmezi sfatul 
marelui florentin : 

Segui il tuo corso... 


G: Dobrogeanu-Gherea 


VIITORUL SOCIAL (BUCUREŞTI), SERIA A II-A, ANUL II, NR. 1 ȘI 2, 
MARTIE ŞI APRILIE 1913, P. 6—33. 


i 
: 
i 
i 
| 
i 
i 
i 
i 
i 
f 
i 
i 
li 
| 
| 
i 
i 


SOCIAL-DEMOCRAŢIA ȘI EPOCA 
CADRILATER A 


I 
Unde sint simpliştii 


Socialismul, ca concepție socială, se deosebeşte de 
toate celelalte concepții, după cum și interesele claselor 
pe care le reprezintă — clasele muncitoare — se deo- 
sebesc de interesele claselor suprapuse, exploatatoare. 

Între unele şi celelalte e un antagonism ireductibil, 
o prăpastie şi tot astfel e o deosebire ireductibilă, o 
adevărată prăpastie între concepția socialistă şi toate 
celelalte concepții din societățile moderne. 

Acest fapt a făcut pe întemeietorii socialismului mo- 
dern să spună că față de partidul socialist toate celelalte 
partide formează o masă reacționară. Și, tot aşa, față 
de concepția socialistă toate celelalte concepții sînt ne- 
cesarmente reacționare. 

Totuși, în marea complexitate şi varietate de orga- 
nizație a societății moderne, unele clase şi grupări sociale 
se apropie mai mult de clasele muncitoare, altele mai 
puţin, unele sînt mai mult antagonice claselor munci- 
toare, altele mai puţin. Există chiar clase și grupări so- 
ciale intermediare pe care nu știi bine printre care clase 
sau grupări sociale să le numeri : printre cele exploatate 
sau printre cele exploatatoare. 

Tot așa şi între concepţiile sociale unele sint mai 
apropiate de socialism, mai favorabile lui, altele mai 
depărtate, mai antagonice lui — după interesele claselor 
şi grupărilor sociale ale căror reflexe şi expresiune sint 
aceste concepţii sociale. Aceasta face ca în timpurile 
normale, în vremurile de dezvoltare obişnuită şi pașnică 
a societăţii, deosebirile ascuţite dintre socialism şi con- 

cepţiile democratice mai apropiate „de el să devină mai 
puţin tranşante, prăpastia existentă între ele să devină 
mai puţin vădită. n 

În special se întîmplă aceasta in țările înapoiate, unde 
diferenţierea claselor e mai puțin tranșantă şi clară, cum 
e, între altele, şi țara noastră. Aci poate să vină o vreme, 
cum a fost la noi aceea a vechii mişcări socialiste, cînd 
toată lumea să devină mai mult sau mai puţin socialistă, 
cînd hotarele și demarcaţiunea clară dintre socialism şi 
democratismul nebulos să se şteargă pînă într-atita încît 
„în vremea noastră, domnul meu, cine nu e Borialsy 7 
Cu toţii sîntem într-un fel sau altul socialiști 

Dar iată, în această idilă de semisocialism universal, 
vine un moment critic, produs de vreo epocă tulbură- 
toare, o epocă critică de dezvoltare socială : O epocă zgu- 
duitoare de prefacere fie a raporturilor interne, fie a 
raporturilor externe ale societății. Această epocă critică 
de dezvoltare şi zguduire socială schimbă configurația 
politico-socială a unei ţări, după cum zguduirile seismice 
îi schimbă configuraţia fizică, geografică. 

Aceste epoci critice de dezvoltare socială adîncesc 
antagonismele, fac mai tranșante deosebirile de i clasă, 
înăsprese luptele, exasperează pasiunile, „creează alte 
orientări politice şi sociale de partide, aşezăminte ş.a.m.d. 

Pentru socialism şi socialişti, aceste epoci critice de 
dezvoltare au acelaşi rezultat : ei rămîn izolați, singuri 
în fața tuturor celorlalte partide, grupări şi concepții 
sociale. Tot ce desparte şi deosebeşte partidul socialist 
şi concepţia socialistă de toate celelalte partide şi con- 
cepţii iese la suprafață, tot ce eventual ar putea să le 
apropie dispare la fund. Dincoace partidul socialist şi 
concepţia socialistă, dincolo celelalte partide şi concepţii, 
iar între ele o prăpastie. | 

Se înţelege că unul din rezultatele acestei noi confi- 
guraţii politice şi ale acestei noi situaţii a socialismului 
şi a socialiştilor e o recrudescență nouă de luptă şi de 
ură împotriva acestora. Acolo unde întocmirile politico- 
sociale o permit, această recrudescenţă de luptă şi de 
ură se preface în persecuții, prigoniri sălbatice, iar unde 


nu — în avalanșe de invective, mustrări și învinuiri. 
Şi invectivele şi învinuirile sint mai totdeauna ace- 
leaşi — ceea ce arată că inventivitatea minţii omenești 


e destul de mărginită. 

Pentru cei mai neîmpăcaţi şi brutali adversari ai so- 
cialismului şi ai socialiștilor — cînd epoca critică pri- 
veşte raporturile externe ale societății —, aceștia sint 
pur .șşi simplu oameni vînduţi străinului, agenţi ai străi- 
nătăţii. Pentru adversarii mai puțin brutali și mai scrupu- 
loşi, socialiștii nu sînt vînduţi, dar sînt agenţi incon- 
știenţi ai străinismului, instrumente inconștiente în mîi- 
nile străinătătii. Pentru adversarii democrați, sau pen- 
tru cei cari au fost şi ei odată şi odată socialişti şi deci 
ştiu cît ide infamă e învinuirea de mai sus, pentru ei so- 
cialiştii sînt nişte simplişti, prizonieri ai unor formule 
socialiste rigide şi rău digerate, utopişti umanitari naivi, 
papă-lapte sentimentali etc. 

Pentru ţara noastră, epoca prin care trecem acuma 
e tocmai o epocă critică de dezvoltare, ca cele de care 
vorbim mai sus. Această epocă a rezultat din zguduirea 
formidabilă produsă de războiul balcanic şi e manifes- 
tată prin diferendul şi conflictul româno-bular. Epoca 
aceasta a ţării noastre ar putea să poarte numele de 
epoca cadrilateră. E a 

Se înţelege că şi rezultatele pe care le-a produs 
această epocă critică în ceea ce priveşte socialismul sînt 
tocmai cele arătate mai sus. Pe cînd în ajun concepția 
socialistă era încă mai mult sau mai puţin acceptabilă, 
„bineînţeles, pentru viitor, şi un viitor foarte depărtat“, 
pe cînd în ajun încă se putea sta cu socialiștii de vorbă, 
„bineînțeles, abstracţie făcînd de utopiile lor“, deodată, 
după apariția epocii cadrilatere, socialismul a devenit o 
doctrină extrem de periculoasă siguranţei şi existenţei 
chiar a statului român, iar socialiștii, dacă nu sînt chiar 
de-a dreptul vînduţi străinilor, şi anume bulgarilor, apoi 
în orice caz sînt nişte instrumente inconștiente în mîi- 
nile aceloraşi bulgari sau cel puţin niște simpliști naivi, 
prizonieri ai unor formule socialiste rigide. 

Totul se petrece ca şi cum ar fi fost aranjat dinainte, 
după un anumit program. Istoria se repetă de multe ori 
şi încă cu o monotonie dezasperantă. 

Dar în această desfășurare obișnuită de evenimente, 
la care orice socialist conștient trebuia să se aștepte, după 
apariția epocii cadrilatere, s-au petrecut şi unele eveni- 
mente neaşteptate şi, mai ales, neplăcute. Unul dintre 
acestea e următorul : Ziarul „Adevărul“, aliatul de ieri 
al socialiștilor, ziarul cu care socialiștii au dus împreună 

atîtea lupte crîncene, ziarul acesta, în urma zguduirii 
produse de epoca cadrilateră, a fost mutat, întru cît pri- 
veşte conflictul româno-bulgar, pe malul celălalt. 

E foarte de înţeles că această mutare neașteptată a 
produs între socialiști uimire la început, indispoziţie şi 
oarecare supărare pe urmă, pe care socialiștii au şi în- 
ceput s-o manifeste, deşi, drept vorbind, foarte blajin și 
moderat. a l 

„Adevărul“, care nu suferà nici O contrazicere, s-a 
supărat la rîndul lui, ceea ce e iaraşi foarte explicabil, 
si a început să trateze pe socialişti de simplişti, naivi, 
robi ai formulelor socialiste rău digerate. 

Si iată cum conflictul româno-bulgar a produs un 
alt conflict : între „Adevărul“ şi socialismul român. | 

Epoca cadrilateră, prin care trecem acuma, € o epocă 
tulburătoare de orizonturi şi de vedere clară a oamenilor 
si a lucrurilor. Această epocă a încurcat aşa de mult 
limbile, a întunecat într-atita înţelesul limpede al lucru- 
rilor încît socotesc că e de multă utilitate să dau aici 
cîteva lămuriri asupra atitudinii noastre față de pro- 
blemele pe care le-a resuscitat această epocă, să expun 
atitudinea şi tactica noastră față de problema noastra 
națională, atitudinea şi tactica noastră socialistă față de 
războaiele moderne, antimilitarismul nostru, atitudinea 
noastră faţă de conflictul româno-bulgar şi, în citeva 
cuvinte măcar, să arăt care trebuie să fie politica noas- 
tră exterioară din punctul nostru de vedere socialist. Se 
înțelege că toate aceste lămuriri, în spațiul restrîns de 
care dispun, nu pot fi date decît numai în cîteva cuvinte. 


Pentru o mai largă expunere nici nu se pretează epoca 


noastră cadrilateră. 


„ 


Înainte de a intra în fondul acestor lămuriri, să ve- 
dem cum motivează „Adevărul“ felul său de a Ma: se în 
conflictul româno-bulgar şi in ce şi pentru ce se deose- 
beste de socialişti în această privinţă. Pentru aceasta 
citez aci aproape în întregime un articol al prietenului 
meu B., * prim-redactor al „Adevărului“, intitulat : Drep- 
tul celui mai tare. 


* [Brănişteanu]. 

Dreptul celui mai tare 


„În politică în general, dar mai ales în cea externă, sentimen- 
talismul e cu totul exclus. O fi aceasta regretabil şi urit, căci, 
desigur, mai omenesc și mai estetic ar fi ca şi între popoare 
simţirea să-și aibă cuvântul şi însemnarea, dar, de vreme ce în 
starea actuală a dezvoltării societăţii omenești altfel se petrec 
lucrurile, nu vedem pentru ce am începe cu îndreptarea acolo 
unde interesele ţării noastre se ciocnesc cu cele ale alteia. 

Oare bulgarii şi aliaţii lor, în tratativele cu Turcia, au ma- 
nifestat cel mai neînsemnat sentimentalism ? Oare au făcut cea 
mai mică concesiune ? Oare au cedat măcar un pas din ceea ce 
forţa brutală le-a asigurat sau ar putea să le mai asigure în 
viitor ?. 

Iată problema Adrianopolului“. 

„Unde e sentimentalismul puterilor europene în acest mo- 
ment ? | 

Germania, care a stors sîngele Turciei, a legănat-o în ilu- 
zia concursului şi ajutorului ei, Germania vine şi îndeamnă la 
predarea Adrianopolului ! Tot așa Anglia, care poza în protec- 
toare a musulmanilor, şi celelalte puteri le secondează pe aces- 
tea. Franţa, republicana și nobila Franţă, este în fruntea pre- 
dicatorilor nedreptăţii şi la remorca ţarismului autocrat, care 
are, desigur, la activul său cel puţin atitea păcate cîte a avut 


dinastia ludovicilor ! 


Popoarele aliate, bulgari, sîrbi și greci, măcelărese cu su- 
tele de mii pe musulmani fără ca Europa să protesteze măcar. 
lar unde nu mái au musulmani de măcelărit fiecare aliat mă- 
celărește pe conaţionalii aliaţilor săi căzuţi sub stăpînirea sa. 
Şi Europa tace. | l 

Şi numai cînd vine România şi cere ce crede că i se cu- 
vine, că-i trebuie pentru liniştita sa existență, i se aruncă între 
picioare ideile umanitare și frazeologia sentimentală. Și noi să 
ne pretăm acestui joc ? 

Avem şi noi idealul măreț al unei omeniri eliberate de ju- 
gul tuturor prejudecăţilor, şi în primul rînd de nevoia războa- 
ielor. Acest ideal al tinereţii noastre, neştirbit în sufletul nostru 
acum, cînd sîntem în vârsta bărbăţiei, nu permitem nimănui să 
ni-l conteste. Dar noi înțelegem să aplicăm ţării noastre crite- 
riul pe care-l aplicăm şi altora şi să credem că ce e bun pen- 

tru Bulgaria şi Europa marilor puteri se cuvine şi ţării noastre, 
pe care, tocmai pentru că urmărim un atit de măreț ideal, Œ 
dorim mare şi mai ales plină de prestigiu“. 


La acest articol, directorul „Adevărului“, prietenul 
meu Mille, în polemică cu socialiştii, a adus cîteva afir- 
maţii și argumente noi. | i 

„Prin urmare — zice Mille —, noi care nu guvernam: 
țara ce putem spune acelora care în această clipă au. 
această grea răspundere ? Le spunem că în prima linie 
interesul țării noastre este să ne înţelegem pașnic cu 
bulgarii, fiindcă de la această înţelegere depinde viitoa- 
rea noastră orientare spre politica de libertate şi de ideal 
naţional. Dar dacă aceasta nu e cu putință, dacă dînșii 
cred că, pînă s-o face înfrăţirea popoarelor din orientul 
Europei, e de primă necesitate să căpătăm o fruntarie 
care să ne asigure pacea, n-au decît să procedeze cu 
energie să se valorifice acest drept ide existenţă al tă- 
rii...&. „Dar România cere un pămînt bulgar (subliniat 
de Mille) — ni se poate spune de aceiaşi simplişti, pen- 
tru care principiile socialiste nu sînt încă digerate per- 
fect. Ei, ş-apoi ? Parcă Bulgaria, cerînd Adrianopolul, 
nu cere pămînt turcesc? Parcă sîrbii nu revendică pă- 


mînt albanez ? Cît timp pacea nu va exista între po- 


poare, dreptul pumnului va fi arbitru. Între state sin- 
gura rațiune va fi nu dreptatea, ci necesitatea“. 

Am reprodus aproape în întregime articolașul d-lui 
B. şi o parte din articolul lui Mille. Sînt documente 
caracteristice ale timpului prin care trecem. 

Mai întîi, ceea ce sare în ochi e completa şi frapanta 
contrazicere a spiritului şi principiilor din articolele ci- 
tate cu mai tot ce s-a scris în „Adevărul“ (dacă excep- 
tăm iarăşi nenorocita chestie bulgară) şi, sper, şi cu tot 
ce se va scrie de acum înainte. Pe baza unor astfel de 
vederi şi principii, o gazetă democrată nu poate exista 
trei zile. 

Şi ce motiv a putut conduce pe doi ziariști demo- 
craţi de valoarea d-lor să cadă în contrazicere flagranta 
cu ceea ce au scris altădată ? 

Motivul, ne spune directorul „Adevărului“, e simţul 
datoriei către ţară. iMotivul, ne spune primul redactor al 
„Adevărului“, e că el „doreşte o ţară mare şi mai ales 
plină de prestigiu“. 

Sper că d-lor nu ne vor contesta aceeași dorinţă. Și 
noi, socialiștii, dorim cu toţii o Românie mare, glorioasă, 
fericită și plină de prestigiu. Decît că e o atît de mare 
„deosebire în felul cum sînt înţeleși aceşti termeni : mare, 
glorios, fericit, prestigiu de teluritele concepţii sociale. 
Si aici, ca în multe altele, e o mare deosebire între în- 
țelesul socialist şi cel burghez. Dar, oricum i-am înţe- 
lege, chiar în sensul cel mai burghez — de sensul socia- 
list nu mai vorbim —, şi încă, prin felul cum e pusă de 
d-lor problema relaţiilor dintre naţiuni, ţara noastră nu 
e servită, ci deservită şi păgubită în cel mai mare grad. 
„Dreptul celui mai tare“, „dreptul pumnului şi al nece- 
sității“ servă în adevăr, dar ţărilor mari şi tari, ţărilor 
acaparatoare. În virtutea acestui drept a fost împărţită 
Polonia, în virtutea acestui drept ne-au fost luate Bu- 
covina şi Basarabia, în virtutea acestui drept nedrept 
sînt sugrumate toate ţările mici de cele mari și pu- 
ternice. 

Dar, răspunde „Adevărul“, noi nu aprobăm deloc 
acest drept brutal al celui mai tare şi dreptul pumnu- 
lui. Avem şi noi idealul măreț al unei omeniri eliberate 
de nevoia războaielor, un ideal de pace şi înfrățire între 
naţiuni, dar vorba e că acum domnesc cu totul alte 
norme de relaţii între ele, norme de siluire, de drept al 
pumnului şi al celui mai tare, şi trebuie deci să aplicăm 
aceleași norme şi ţării, altfel am fi naivi şi simplişti, 
ca socialiștii noştri. | 

Dar, zicem la rîndul nostru, cum ar putea să dispară 
vreodată normele . banditeşti din relaţiile internaţionale 
dacă n-am protesta şi n-am lucra împotriva lor ? De cînd 
oare simplul fapt al existenţei unui fenomen social îi 
dă drept de inviolabilitate ? Dacă, sub cuvînt că anu- 
mite nedreptăți şi anomalii sociale există nu numai la 


:noi, ci şi în alte ţări, nu le-am ataca şi n-am lupta îm- 


potriva lor, ele n-ar mai dispărea niciodată, întreaga 
«evoluţie şi tot progresul omenirii ar fi oprite în loc — 
ceea ce ar însemna pur și simplu moartea societăţii ca 
atare. | 

Dar, va exclama prietenul Mille : Cum, nu e adevă- 


rat că în relaţiile dintre naţiuni domnește dreptul pum- 


nului, și nu pacea şi frăția cum ar dori socialiștii? Se 
înţelege că e așa, şi tocmai de aceea, tocmai pentru că 
„astfel de anomalii există, trebuie să luptăm împotriva 

lor. Dacă n-ar exista, n-ar fi nimeni nebun să lupte îm- 
potriva unor închipuiri. 

Constatarea acestor fenomene sociale rele și mon- 
struoase trebuie doar să ducă la luptă împotrivă-le, și 
nu la împăcare cu ele sub cuvint că ele există pretu- 
tindeni. 

Pentru directorul „Adevărului“, diferendul dintre el 
și socialişti se prezintă cam astfel. D-sa, om practic și 
cu vederea clară a lucrurilor, vede realitatea vieţii so- 
ciale aşa cum este ea în adevăr, nu așa cum o visăm 
noi, şi, în conformitate cu această vedere practică şi 
clară a realităţii, îşi acordează activitatea sa politico- 
socială în general, aceea față de conflictul româno-bul- 
gar în special. Socialiştii români însă văd lucrurile, cel 
puţin în cazul special al conflictului româno-bulgar, nu 
așa cum sînt ele în realitate, ci așa cum le visează ei și 
cum în adevăr vor fi odată în viitor. Utopişti naivi și 
simplişti, ei acordează activitatea lor actuală nu după 
realitatea de azi, ci după una care va exista odată. De 
aci fatal trebuie să rezulte neînțelegere, conflict. 

Ar urma deci că obiectul și subiectul neînţelegerii le 
constituie vederea şi constatarea clară a realităţii încon- 
jurătoare. 

Profundă eroare ! Nimic mai greşit decit aceasta. 

Realitatea socială, cu toate frumuseţile ei, o vedem 
și o constatăm cu toţii, aceasta nu e doar cine ştie ce 
filozofie, iar socialiștii o văd, sper, mai clar şi o constată 
mai cu vigoare decît oricine altul. Critica și analiza 
acestei realităţi constituie problema principală a concep- 
tiei socialiste, a teoriei socialiste, iar apriga luptă prac- 
tică împotriva acestei realităţi constituie doar ţinta prin- 
cipală a întregii activităţi practice a socialismului mili- 
tant. Cum s-ar putea dar ca tocmai socialiștii să n-o 
vadă, să ignoreze realitatea așa cum este ea ? 

_ Ceea ce constituie în adevăr deosebirea profundă și 
ireductibilă dintre socialism și celelalte concepţii so- 


ciale, dintre social-democraţie şi toate celelalte partide 


nu e vederea clară şi constatatoare a realităţii sociale, 
ci, cum am arătat în polemica mea cu sociologii de la 
„Viaţa românească“, atitudinea specială față cu această 
realitate socială. Numai aici trebuie căutate şi cauza și 
înţelesul diferendului dintre socialişti și „Adevărul“. 

Atitudinea socială respectivă a unui ins, a unei clase 
sociale, politica acesteia față de întreaga realitate încon- 
jurătoare atîrnă de organizaţia socială, de poziţia pe care 
o are acea clasă în organizaţia socială, de lupta de clase. 

În această privinţă, în societăţile moderne sînt cu 
deosebire interesante două tactici şi atitudini sociale, 
două politici diferite, fundamental deosebite, față cu rea- 
litatea socială de azi : atitudinea socială, politica claselor 
stăpînitoare, neproducătoare, şi atitudinea, politica so- 
cialistă a claselor conștiente dominate, producătoare. 
Fiecare dintre aceste două politici e rezultatul poziţiei 
în societate a claselor respective. 

Aceste două atitudini sociale, aceste două politici sînt 
tot atîta de neîndoielnice, ide clare şi hotărite pe cît sînt 
de antagonice una față de cealaltă. Fiecare din aceste 
atitudini şi politici reflectă şi reprezintă interesele ma- 
teriale şi morale ale claselor respective. 

Între aceste două atitudini, două politici clare, con- 
secvente, neșovăitoare, se plasează felurite alte atitudini 
sociale ale claselor intermediare, cuprinse între clasele 
stăpînitoare şi cele stăpînite, atitudini mai mult sau mai 
puţin confuze, hibride, şovăitoare, inconsecvente, după 
cum sînt clasele și grupările sociale intermediare. De- 
spre una din aceste atitudini, care, după terminologia 
consacrată la noi, am numi-o atitudine generoasă, vom 
vorbi mai jos. O atitudine intermediară, mai mult ori 
mai puţin similară, a adoptat-o şi „Adevărul“ în ches- 
tia conflictului nostru cu Bulgaria. Pe de o parte el a 
conservat, în concordanţă cu propria sa politică din tre- 
cut și cu aceea a socialiștilor, o atitudine teoretică şi 
morală negativă față de politica claselor stăpiînitoare, 
față de războaiele şi imperialismul banditesc al capita- 
lismului modern. Aceasta în teorie. 

În practică însă, în propriul nostru conflict cu Bul- 
garia, „Adevărul“ a trecut cu totul dincolo, de partea 
claselor stăpînitoare şi a politicii lor, a adoptat un punct 
de vedere şi o atitudine în consecință, și aceasta pînă 
într-atit încît directorul „Adevărului“ își exprimă chiar 
părerea (vezi mai sus) ca să se lase rezolvarea chestiei 
în seama oligarhiei noastre, că va şti ea doară ce şi 
cum să lucreze spre binele patriei române. Se înţelege 
că o astfel de atitudine nu poate duce decît la cele mai 
mari inconsecvențe, confuzii, contraziceri. Şi toate aces- 

tea se oglindesc de minune în articolașul primului. re- 
dactor al „Adevărului“ : Dreptul celui mai tare. 

„În politică în general, dar mai ales în cea externă, 
sentimentalismul e cu totul exclus“. Astfel începe auto- 
rul : aceasta e chiar teza fundamentală pe care o dez- 
voltă mai departe. 

Sintem de acord, decît am îndrăzni să întrebăm : de 
care anume politică vorbeşte autorul — de politica bur- 
ghezo-capitalistă, a claselor stăpînitoare, sau de politica 
socialistă, a claselor proletare, a claselor muncitoare, 
stăpinite ? Dacă vorbește de politica dintii, apoi se în- 
țelege că are perfectă dreptate. Politica burghezo-capi- 
talistă modernă, mai ales cea externă, exclude cu desă- 
virşire orice sentimentalism, umanitarism sau idealism, 
e o politică numai de interese, şi anume politică a inte- 
reselor claselor stăpînitoare. Dacă d-sa vorbeşte însă de 
politica proletariatului, politica socialistă, politica clase- 
lor muncitoare, atunci greșşeşte straşnic. Politica socia- 
listă e de asemenea o politică de interese, şi anume o 
politică a intereselor claselor muncitoare, dar ea nu nu- 
mai nu exclude, ci implică neapărat şi cu tot dinadinsul 
și sentimentul dreptății, şi umanitarismul, şi idealis- 
mul. O politică externă proletară, socialistă, care ar ex- 
clude sentimentul dreptăţii, idealismul, umanitarismul 
din însăşi baza sa ar fi tot aşa de imposibilă, absurdă, 


ridicolă, după cum absurdă şi ridicolă ar fi o politică 


externă a claselor dominante bazată pe idealism, uma- 

nitarism şi sentimentalism. 
Acestea-s adevăruri evidente, știute, aproape banale. 
Și acum întrebăm iarăși : de care anume politică ex- 

ternă vorbește autorul cînd zice că ea exclude cu totul 


sentimentalismul ? 


Evident că vorbeşte de politica oficială a claselor do-— 
minante ; despre cealaltă, despre politica proletară, so-— 
cialistă, nici pomeneală nu e. Și atunci e foarte clar. 
D-sa se aşază de partea politicii burghezo-capitaliste, 
face politica intereselor claselor stăpînitoare. Așa fiind, 
face o politică cu totul potrivnică nouă, dar cu totul 
clară, consecventă, hotărită. 

Dar nu, d-l B. nu vrea așa. Ba ar socoti chiar ca o: 
ofensă dacă i-ai spune că face politică burghezo-capita-— 
listă și deci opusă politicii proletare, socialiste. D-sa. 
chiar în articolul de faţă scrie : 

„Avem şi noi idealul măreț al unei omeniri eliberate 
de jugul tuturor prejudecăţilor, și în primul rînd de ne- 
voia războaielor. Acest ideal al tinereţii noastre, neștir- 
bit în sufletul nostru acum, cînd sîntem în virsta băr- 
băţiei, nu permitem nimănui să ni-l conteste“. 

'Dar atunci sîntem nedumeriți cu totul. l 

Idealul despre care ne vorbeşte id-sa aici și pe care 
nu permite nimănui să i-l conteste, idealul acesta „maă- 
reț®“ al dispariției războaielor şi înfrățirii popoarelor e 
idealul şi, totodată, şi realitatea politicii socialiste. 

Or, dacă are acest ideal — şi față cu categorica d-sale 
afirmare n-avem drept să ne îndoim —, un ideal care 
constituie în aceeaşi vreme și aspirațiunile şi realitatea 
concretă a politicii socialiste, d-sa trebuie să facă o po- 
litică sincer proletară şi socialistă. j Ea 

Aceasta din urmă implică însă neapărat sentimentul 
dreptății, umanitarism, idealism. i Ea 

Si atunci ce te faci cu politica cealaltă practică, po- 
zitivă, cadrilateră, care exclude orice sentiment şi orice- 
ideal, politică pe care d-sa o anunță și o preconizeaza in 
fruntea articolului d-sale Dreptul celui mai tare, și O- 
preconizează prin toată atitudinea „Adevărului“ în ches- 
tia conflictului româno-bulgar ? Dacă se hotărăşte să 
facă politica din urmă, cea cadrilateră, atunci la ce-i ser- 
veşte şi ce caută idealul din tinerețe, pe care l-a păstrat 
neștirbit pînă la vîrsta bărbăţiei, din moment ce acest 
ideal, după propria d-sale mărturisire, e cu totul ex- 
clus din această politică ? 

Sau poate că d-sa, pătruns de idealul politicii socia- 
liste, vrea să facă realul politicii burgheze, să împace 
astfel pe una cu cealaltă ? Dar. cum să împaci două po- 
litici care se exclud pînă într-atita încît ceea ce elimi- 
nează fatal una implică cu tot dinadinsul cealaltă ? 

Dacă introduci idealismul, umanitarismul, sentimen- 
tul dreptăţii în politica modernă burghezo-capitalistă, 
aceasta devine ridicolă şi se duce de rîpă, iar dacă in- 
troduci în politica externă socialistă materialismul bru- 
tal al intereselor claselor dominante, atunci dispare 
aceasta din urmă. 

În grea dilemă şi poziţie s-a pus prietenul B. 

Fără îndoială, el e o inteligenţă clară și un ziarist 
excelent, dar geniu să fie şi tot n-ar putea scăpa de 
toată confuziunea şi de toate contrazicerile şi inconsec- 

venţele la care îl condamnă fatal însăși poziţia imposi- 
bilă în care s-a băgat. 

„Astfel, de pildă, primul redactor al „Adevărului“ în- 
fierează în cuvinte energice şi cu talentul său obișnuit 
politica banditească a statelor mari față de Turcia, în- 
fierează politica brutală de cucerire a statelor balcanice, 
iar ca rezultat al acestei înfierări recomandă ţării noas- 
tre o politică la fel. Cum se poate o contrazicere aşa de 
flagrantă la un om aşa de inteligent? Foarte natural: 
cuvintele de înfierare şi de revoltă sînt rezultatul idea- 
lului din tinereţe păstrat şi în vârsta bărbăţiei, iar ceea 
ce practiceşte se recomandă ţării e rezultatul mentalită- 
ţii şi politicii din epoca cadrilateră. Cum să nu iasă 
contrazicere ? — Alta. | 

Autorul, chiar la primul cuvînt al articolului, exclude 
idealismul şi sentimentalismul din politică. Pe urmă, 
jenat se vede de atîta materialism, caută să justifice 
propria d-sale politică cadrilateră prin motivul etic şi 
idealist că doreşte o ţară mare şi plină de prestigiu: 
„tocmai pentru că urmărim un atit de măreț ideal, o 
dorim mare şi mai ales plină de prestigiu“. 

Prestigiu !? 

Noi vrem să anexăm o provincie bulgărească, bul- 
garii, bineînţeles, nu consimt. Aceasta se pare că în- 
seamnă că sînt grav atinse demnitatea şi prestigiul ţării 
noastre ! Şi gazetele noastre patriotice, inclusiv „Adevă- 
rul“, luni de zile de-a rîndul, ne-au tot spus că de 


acuma înainte sînt grav angajate însăşi demnitatea și 


prestigiul ţării. 
Curioasă demnitate şi curios prestigiu ! 

Se înţelege, cînd amesteci „idealul măreț“ de altă- 
dată şi politica socialistă cu cea cadrilateristă, atunci tre- 
buie să ajungi la astfel de concepții curioase. 

Încă una. După cum am văzut mai sus, d-sa vorbește 
cu multă revoltă sufletească despre politica banditească 
a statelor mari faţă de Turcia, despre politica de acapa- 
rare a statelor balcanice, care măcelărese paşnica popu- 
laţie turcă sau se măcelăresc între ele la împărţirea pră- 
zii. Faţă de toate acestea — zice autorul — „Europa 
tace. „Şi — urmează d-sa — numai cînd vine România 
şi cere ce crede că i se cuvine, că-i trebuie pentru liniștita 


sa existenţă, i se aruncă între picioare ideile umanitare 


și frazeologia sentimentală“. 

„Şi noi să ne pretăm acestui joc?%, exclamă d-sa 
indignat. | | 

Ba să nu ne pretăm deloc. Cum să ne pretăm ? 

Auzi nedreptate ! Alţii apucă cît pot, măcelăresc pe 
cine le iese înainte sau se măcelăresc ca orbii între ei, 
iar cînd, la rîndul nostru, vrem să apucăm şi noi ceva, 
şi pentru că nu ne lasă, vrem să facem şi noi cel puţin 
un războiaş şi ceva măcel, ni se aruncă între picioare 
ideile umanitare. Apoi să nu mori! mai ales cînd ai un 
ideal „atît de măreț“ ! 

Și nu numai la contraziceri şi curiozități duce această 
atitudine intermediară și dublă, ci și la citarea neexactă 


'sau trunchierea faptelor pozitive. 


Astfel am văzut cum d-l B., vorbind de politica ban- 
ditească a statelor mari, de ororile războiului balcanic, 
de măcelărirea populațiilor paşnice etc., exclamă: „Și 
Europa tace !“. Dar aici, la rîndul nostru, exclamăm : 
Cum tace ? Care Europă tace ? Dacă vorbeşte de Europa 
oficială, apoi nu e nici o mirare că tace, deoarece în bună 
parte ea e marea vinovată de aceste masacre şi orori. 
Dar, în afară de această Europă, mai e o alta, cea de- 
mocratică, Europa proletară şi socialistă, Europa po- 
poarelor muncitoare conștiente. Această Europă nu nu- 
mai că n-a tăcut, dar a protestat cu ultima energie. 
Această Europă s-a cutremurat de groază şi indignare 
în fața măcelurilor balcanice și le-a înfierat cu toată tă- 
ria, această Europă a demonstrat unde a putut şi cum 
a putut împotriva războiului şi împotriva politicii im- 
perialiste a marilor puteri, această Europă a convocat 
Congresul de la Basel?t, care a dat cuvîntul de ordine 
că Europa democrată și socialistă trebuie să se pună cu 
toate mijloacele ce-i stau la dispoziţie, chiar și cele mai 
extreme, în calea războiului şi a politicii de acaparare 
— a aceleiași politici pe care o înfierează doar și d-l B. 
Pe această Europă democrată şi socialistă, despre care 
primul redactor al „Adevărului“ a vorbit o viaţă de om 
cu atîta căldură şi interes, acuma, sub influența epocii 
cădrilatere, a uitat-o pînă într-atita încît nu pomeneşte 
de ea nici un cuvînt, parcă nici n-ar exista. Și recunoaş- 
tem că trebuia s-o uite. Altfel, dacă vorbea și de ea, nu 
mai putea trage concluziile pe care le-a tras din pre- 
misele d-sale şi nici să pună astfel de premise şi, în ge- 
nere, nu mai putea să urmeze politica epocii cadrilatere. 

De aceea a uitat-o şi de aceea ne vorbeşte de „Germania 
care a stors sîngele Turciei“, dar nu pomeneşte nici un 
cuvînt de cealaltă Germanie, de cea proletară, care duce 
o luptă fără preget împotriva celei dintii, din cauza po- 
liticii acesteia imperialiste, de acaparare şi de stoarcere, 
nu pomeneşte de cealaltă Germanie, care, prin repre- 
zentanţii ei din parlament, demască şi înfierează la fie- 
care pas politica aceasta de fier şi sînge, cealaltă Ger- 
manie, care refuză pentru motivele acestea votarea bu- 
getului şi care refuză orice credit bugetar în scopuri co- 
loniale acelei Germanii „care stoarce sîngele 'Turciei“. 

Și, fiindcă sîntem la capitolul acestei Germanii de 
pace, muncă şi înfrățire, vom aduce aici un fapt foarte 
sugestiv, foarte luminos şi absolut convingător pentru 
cele ce discutăm. Acest fapt e incidentul Hildebrand, 
pe care d-l B. îl cunoaște tot așa de bine ca și mine. 

lată în ce constă acest incident. 

Un membru al Partidului social-democrat german, 
savantul Hildebrand, care aparţine dreptei partidului, 
așa-numiţilor revizionişti, a scris o lucrare economico-so- 
cială, de cercetare ştiinţifică, în care ajunge la concluzii 
ce justifică intrucitva imperialismul german şi politica 
lui de acaparare colonială. Argumentarea lui n-o putem 
reda aici, bineînţeles, în întregime, dar principalul lui 
argument e o veche cunoştinţă în ţara noastră : alţii fac 
aşa, de ce să nu facem şi noi! Germania, zice Hildebrand, 
e o ţară eminamente industrială, ca atare ea are neapă- 
rată nevoie de colonii — și ca debuşeu pentru produsele 
sale, și ca furnizoare a materiilor prime pentru indu- 
strie. Pentru Germania deci, ca stat eminamente indu- 
strial, coloniile sînt o condiţie de existenţă chiar; şi 
fiindcă alte state: Rusia, Anglia, Franţa, Austria, Italia, 
acaparează colonii prin forţa brutală şi duc o politică 
aşa-numită imperialistă, apoi ce rămîne Germaniei alt- 
ceva de făcut decît să ducă și ea o politică asemănă- 
toare ? 

Biata, nenorocita și obidita Germanie ! 

Şi care a fost rezultatul tipăririi acestei cărți ? 

D-1 B. îl ştie ca și mine: congresul general al Par- 
tidului social-democrat din Germania întrunit în Chem- 
nitz 22 l-a exclus pe Hildebrand din partid cu o majori- 
tate zdrobitoare. Pur şi simplu.  Social-democraţia 

germană a spus, în esenţă, autorului acelei opere : Prie- 
tene Hildebrand ! Liber eşti să te ocupi cu orice cerce- 
tări ştiinţifice, liber eşti să ajungi la acele concluzii pe 
care ţi le dictează cercetările tale şi conştiinţa ta, liber 
eşti să faci propagandă și prozeliți pentru cercetările tale 
și concluziile lor, dar fiindcă concluziile la care ajungi 
în cercetările tale sînt în dezacord complet cu vederile 
și linia de conduită a social-democraţiei germane, de 


„aceea nu mai ai ce căuta între noi. Fără supărare! 


Şi, notaţi bine, am spus că Hildebrand a fost exclus 
din partid cu o majoritate zdrobitoare ; aşa e, dar deza- 
probat a fost nu de majoritatea Partidului social-demo- 
crat, ci de unanimitatea lui. Pentru că cei care au vorbit 
împotriva excluderii lui Hildebrand, niște membri mar- 
canţi ai partidului cum sînt Bernstein, David, Heine și 
alţii, şi-au sprijinit argumentarea pe faptul că o astiel 
de excludere ar însemna o netoleranţă a partidului faţă 
de știință. În faţa unor cercetări obiective, ştiinţilice se 
impune o altă atitudine ca în fața activităţii practice 
militante. Acesta e, după cum se vede, un argument 
destul de serios. 

Dar toţi oamenii de seamă care au vorbit împotriva 
excluderii lui Hildebrand începeau prin a se declara 
nesolidari și prin a dezaproba concluziile lui. 

Iată un alt fapt, poate şi mai sugestiv — cazul cu- 
noscutului conducător al social-democraţiei italiene Le- 
onida Bissolati. Bissolati nu e un cercetător de cabinet, 
ci un militant, un conducător, şi unul dintre aceia care, 
împreună cu Turati, au întemeiat social-democraţia ita- 
liană. 

La începutul războiului tripolitan, Bissolati împre- 
ună cu toţi socialiștii italieni au protestat, bineînţeles, 
împotriva atacului banditesc al Italiei împotriva Tur- 
ciei şi 'Tripolitaniei. Dar, odată războiul început, a în- 
ceput şi Bissolati să toarne apă burgheză în vinul socia- 
list : războiul de acuma e început, de acuma situaţia e 
schimbată și, ajară de asta, Italia nu poate nici ea să 
trăiască fără colonii, și dacă toți apucă colonii cu japca... 

În sfîrşit, cunoaştem argumentarea asta. | 

Ca răspuns la această atitudine a lui Bissolati, S0- 
cial-democrația italiană l-a exclus din partid, l-a- exclus 
pe Bissolati, care e unul din conducătorii și. întemeie- 
torii ei. 

Şi ce urmează din aceste fapte. atît de frapante ? 

Urmează că social-democraţia internaţională, mon- 
dială, are o anume atitudine și linie de conduită în po- 
litica internă, ca şi în cea externă. Această atitudine şi 
linie de conduită îi sînt dictate de interesele proleta- 
riatului, de lupta clasei proletare de o parte, de doctrina 
socialistă de altă parte. De la această atitudine şi de la 
această linie de conduită, ea nu se depărtează şi, mai 
ales, e ferm hotărită a nu suferi abateri grave în poli- 
tica. externă. Congresul internaţional de la Basel a con- 
firmat încă o dată linia de conduită a social-democraţiei 
internaţionale și, la acest congres, social-democrațţiile a 
douăzeci şi patru de naţiuni civilizate au luat angaja- 
mentul solemn de a lucra din toate puterile şi cu toate 
mijloacele care le stau la îndemînă pentru a opri lăţirea 
războiului balcanic, pentru a împiedica generalizarea lui. 
Acest angajament privea, se înţelege, în primul rînd pe 
Austria şi Rusia, pe urmă pe celelalte state mari, și pe 
urmă şi pe România. 

Social-democraţia română n-a făcut decît să lucreze 
conform liniei de conduită a politicii proletare şi socia- 
liste şi conform angajamentelor luate la Basel. Dacă alu- 
neca oricît de puţin pe drumul pe care şi l-a croit „Ade= 
vărul“, social-democrația română se excludea ea însăşi 
de drept din Internaționala socialistă pînă ce primul 
Congres internaţional socialist ar fi exclus-o de fapt. 

O imputare s-ar putea într-adevăr face social-demo- 
craţiei române, şi anume că în toată campania ei anti- 
războinică şi antişovină n-a desfăşurat nici destulă pu- 
tere, nici destulă energie. Justificarea ei însă este că, 
din nenorocire, e încă prea slabă. Dar aici n-ai ce să-i 
faci. Partidul, ca şi omul, face ce poate. 


II 
Congresul de la Basel 2 și „Viaţa românească“ 


Dacă vrem să găsim pilde maj demonstrative ale ati- 
tudinii intermediare şi duble de care vorbim mai sus, 
nu trebuie să le căutăm în „Adevărul“, unde această ati- 
tudine a fost un accident produs de epoca cadrilateră, 
ci la o altă publicaţie — la revista ieşeană „Viaţa ro- 

mânească“, unde ea formează o linie de conduită con- 
stantă. 

= O pildă caracteristică ne e dată, tot cu ocazia răz- 
boiului balcanic, în numerele 11 şi 12 din 1912 ale acestei 
reviste, la rubrica Miscellanea, semnată P. Nicanor & 
Co. *. | 

Acest articolaşș numai de 2—3 pagini e foarte ca- 
racteristic pentru întreaga sociologie poporanistă de la 
„Viaţa românească“, reprezentată prin d-nii Şărcăleanu, 
Stere, Nicanor & Co. E caracteristic prin tonul grav, 
condescendent, protector, solemn cu care vorbeşte oa- 
menilor şi noroadelor, e caracteristic prin metoda sa, e 
caracteristic prin vederile greşite, mai ales în ceea ce 
priveşte socialismul şi pe socialiști, şi e, în sfîrşit, ca- 
racteristic ca o pildă a atitudinii intermediare şi duble 
de care vorbim mai sus. 

Cum am spus, sociologia poporanistă e scrisă de mai 
multe persoane, dar toate cele scrise în această privinţă 
seamănă aşa de mult între ele şi se repetă atît de des 
încît par a fi scrise de una şi aceeaşi persoană. 

„În momentul — zice d-l Nicanor — în care mii de 
vieţi omenești își găseau sfîrşitul pe cîmpurile de luptă 
din Peninsula Balcanică, sub bolțile catedralei din Basel, 
delegaţii Internaționalei europene. stigmatizau prin fraze 
nobile şi calde războiul, care face atîtea victime azi și 
pe acela care poate izbucni mîine. Cu puţine excepţii, 
presa şi reprezentanţii oficiali ai claselor stăpînitoare 
n-au găsit decît cuvinte de dispreţ sau de ironie pentru 
acest gest pe care milioane de muncitori au crezut că 
trebuie să-l facă în faţa lumii. 

E, desigur, o doză considerabilă de bun-simţ realist 
şi robust în această atitudine, pe care o înţeleg, fără să 
o aprob. N-o aprob pentru că nu pot vedea în oameni 
ca Bebel, Jaures, Vaillant, Ramsay MacDonald niște 
trădători, cum cred unii, sau nişte simpli utopiști și 
sentimentali primejdioşi, cum cred alții.. - 

Nu o dată în istorie, oamenii care credeau că înţe- 
leg mai bine timpul lor n-au înţeles rostul tuturor sem- 


* Îi previn pe cititorii mei care nu' citesc revista ieşeană 
şi ar putea să vadă în cuvintele de mai sus o şarjă polemică: o 
astiel de rubrică lunară intitulată Miscellanea (pe românește 
talmeș-balmeş) există în adevăr în acea revistă și că această 
rubrică e iscălită regulat en toutes lettres: P. Nicanor & Co. 

pelor timpului lor. Cam aceeași atitudine aveau acum 
aproape două mii de ani bărbații pozitivi ai pozitivului 
Imperiu roman față de marea mișcare idealistă care tre- 
buia să domine lumea. Și, dacă marele iniţiator al acestei 
mișcări ar reapărea între noi, ar recunoaște esența pură 
şi eternă a învăţăturii lui trăind în sufletul celor adunați 
la Basel, şi nu în războinicii reprezentanţi ai clericalis- 
mului de pretutindeni“. 

Am făcut înadins un citat atît de lung, ca să nu 
fim învinuiți că trunchiem gîndirile sau judecăţile au- 
torului. . | 
"La prima vedere şi mai ales pentru un cititor care 
nu cunoaşte sociologia revistei ieşene, prin cuvintele 
citate s-ar părea că vorbeşte, dacă nu chiar un socialist 
convins, apoi desigur un prieten cald al socialismului. În 
adevăr, d-l P. Nicanor vorbeşte în cuvinte înalte de so- 
cialism, de socialişti şi de acele milioane de lucrători care 
au trimis reprezentanţi la Congresul din Basel. Aceştia 
sînt adevărații creştini, moştenitorii veșnicelor adevăruri 
propovăduite de Crist. În sufletul lor trăiește „esența 
pură şi eternă“ a învăţăturii lui Crist. În cît priveşte pe 
protivnici, „războinicii, reprezentanţi ai clericalismului 
de pretutindeni“, aceştia din urmă sînt comparaţi cu 
„bărbaţii pozitivi ai pozitivului Imperiu roman“ (cu fa- 
riseii, am adăuga noi), cu prigonitorii creștinismului, care 
n-au priceput că nu practica lor pozitivă, ci idealitatea lui 
Crist va domina lumea. 

Deci foarte bine şi frumos, şi d-l Nicanor & Co., pen- 
tru a fi consecvenţi, ar trebui ca împreună, ori fiecare în 
parte, să se reînscrie în clubul şi partidul socialist. 

Aşa ar fi; decît şi protivnicii socialismului — „re- 
prezentanţii oficiali ai claselor stăpînitoare“ — au şi ej 
ceva bun în atitudinea lor față de socialiști, și anume : 
„0 doză considerabilă de bun-simţ realist și robust“. Aşa- 
dar, atitudinea de acuma a protivnicilor ireductibili ai 
socialismului — „reprezentanţii oficiali ai claselor stăpi- 
nitoare“ — nu e ca aceea de altădată a „bărbaţilor po- 
zitivi ai pozitivului Imperiu roman“, ea nu e hotărită 
de interese şi privilegii de clasă, de interese de domi- 
nare, ci de „o doză bună de simț realist şi robust“, de 
unde urmează că în privinţa bunului-simţ realist și ro- 
bust socialiștii stau cam slab, ceea ce știm, dealtfel, și 

din producţiile anterioare ale sociologiei poporaniste de 
la „Viaţa românească“. 

lată de ce d-l Nicanor & Co. îi înţelege pe protivnicii 
socialismului, dar nu-i aprobă, pentru că înjură, n-au 
maniere și n-au idealismul şi esenţa pură a învățăturilor 
lui Crist; dar nici pe socialiști nu poate să-i aprobe, 
pentru că, la rîndul lor, n-au „doza considerabilă de bun- 
simţ realist şi robust“ pe care o au protivnicii lor. 

De aceea, d-l Nicanor & Co. nu poate merge necon- 
diționat nici cu unii, nici cu alţii, ci trebuie să-și croiască 
un drum propriu. Și iată cum s-a făcut că, pentru socio- 
logia poporanistă română, întreaga lume modernă se îm- 
parte în trei tabere bine distincte. 

Mai întîi sînt proletariatul și socialismul mondial, care 
au cu ei idealul, esenţa pură şi eternă a învățăturilor 
lui Crist, dar n-au destul bun-simţ realist şi robust. Faţă 
de aceştia stau clasele stăpînitoare burgheze, care au 
destul bun-simt realist şi robust, dar n-au ideal, le lip- 
seşte eterna învăţătură a lui Crist; iar deasupra amîn- 
durora stă d-l Nicanor & Co., care are idealul şi învă- 
țătura eternă a lui Crist de la socialişti şi bunul-simţ 
realist și robust de la burghezi ; reprezintă deci o sinteză 
superioară a două antiteze inferioare. 

Această situaţie şi poziţie excepţională, pe care le 
ocupă d-l Nicanor în lumea modernă, îl pun în plăcuta 
poziție să vadă pozitiv și să simtă concret ceea ce nu 
văd şi nu simt nici unii, nici ceilalţi și să dea sfaturi 
înțelepte şi indicaţii precise şi proletariatului mondial, 
cu socialismul, de o parte, și burghezimii, de altă parte, 
asupra drumului care trebuie urmat şi asupra greşeli- 
lor ce trebuiesc evitate. 

Astfel, imediat după cele citate, d-l Nicanor urmează : 

„Şi, după cum ceea ce este nu trebuie să ne facă 
să uităm cu totul ceea ce trebuie să fie, nici viziunea 
acelei lumi ideale a marilor scopuri nu trebuie să ne 
facă să nesocotim brutalele cerințe ale realităţii ce ne 
înconjură, căci această nesocotire o putem plăti prea 
scump, poate chiar cu propria noastră existență“. 

E destul de trist. Ar fi, desigur, mai preferabil dacă 
nesocotirea noastră am putea-o plăti cu existența altora. 

Se înţelege că de la înălțimile de la care privește 
d-l Nicanor Congresul internațional de la Basel, care 
pentru unii dintre cei care stau pe pămînt părea un eve- 

niment istoric de cea mai mare importanţă, pentru 
d-l Nicanor, de acolo de sus, trebuie să pară un te miri 
ce de nimic. 
În adevăr, cîteva linii după cele citate, d-sa zice: 
„Și dacă manifestări platonice de natura acelora de 
la Basel, care tind să evite războiul ce poate izbucni, își 


au poate (cuvintele: platonice şi poate sînt subliniate 


de noi) rostul în sînul marilor nații ale Apusului...“. 
Aşadar, Congresul de la Basel e o simplă manifestare 
platonică, care poate are un rost, deci poate n-are nici 
unul. 

Apoi nu v-am spus eu! 

D-l Nicanor vorbeşte despre Congresul de la Basel. 
Începe prin a declara că membrii congresului reprezentau 
adevăratul idealism creștin, că în suiletul lor, şi nu al 
protivnicilor lor, trăiește esența pură şi eternă a învă- 
țăturilor lui Crist. Protivnicii de azi ai socialismului, 
reprezentanţii claselor stăpinitoare, sînt comparaţi cu 
„bărbații pozitivi ai pozitivului Imperiu roman“ : cu pri- 
gonitorii creștinismului, care n-au văzut, miopi neno- 
rociţi, că nu practica, realismul şi pozitivismul lor, ci 
mișcarea idealistă creștină era menită să domine lumea, 
deci de partea ei erau dreptatea şi adevărul real, după 
cum şi socialismul e menit să domine lumea viitorului, şi 
nu teoria și practica adversarilor lui, deci de partea lui 
sînt adevărul și dreptatea. Sînt deci aici două lumi în 
luptă, cum a fost lupta creştinismului primitiv cu lu- 
mea elaselor privilegiate ale Imperiului roman, şi în 
această luptă socialismul de azi e comparat cu crești- 
nismul primitiv, iar adversarii lui de azi cu bărbaţii 
pozitivi ai Imperiului roman, cu clasele privilegiate ro- 
mane. | 

În aceeaşi vreme şi așa în treacăt parcă n-ar fi aici 
nici o contrazicere, d-l Nicanor zice că înţelege şi pe pro- 
tivnicii socialismului de azi, pe reprezentanţii claselor 
stăpinitoare, pentru că atitudinea lor e dictată de „o 
doză mare de bun-simţ realist şi robust“. Apoi dacă 
atitudinea protivnicilor socialismului de azi le e dictată 
nu de interese, ci de privilegii de clasă şi de dominare, 
ca la bărbaţii pozitivi romani, ci de bunul lor simţ realist 
şi robust, atunci de ce-i compară cu aceştia din urmă 
şi de ce-i dezaprobă? Atunci adevărul real e cu pro- 
tivnicii socialismului, şi compararea acestuia cu creşti- 

nismul primitiv, ce era menit să domine lumea, e de 
asemenea greşită *. Atunci tot pasajul citat se preface 
într-o contrazicere. Dacă atitudinea vrăjmășească a cla- 
selor stăpînitoare faţă de socialiștii de la Basel e dictată 
de bun-simţ realist şi robust, atunci e evident că socia- 
liştilor acest bun-simţ le cam lipseşte. 

Dealtfel, ca să nu mai fie îndoială în această pri- 
vinţă, d-l Nicanor adaugă chiar imediat că dacă ne-am 
lua după idealiştii socialişti, nesocotind brutalele cerințe 
ale realităţii, am plăti aceasta scump, „poate chiar cu 
propria noastră existenţă“. În cazul acesta însă e sigur 
şi hotărît că protivnicii socialismului au dreptate. În pro- 
cesul dintre moştenitorii eternelor învățături ale lui Crist 
şi moştenitorii bărbaţilor pozitivi ai pozitivului Imperiu 
roman, dreptatea e de partea acestora din urmă. Pentru 
că la ce ne-ar servi toate idealismurile socialiste de esenţă 
pur creştină dacă drumul pe care ni-l deschid duce la 
pieirea propriei noastre existenţe ? Aşadar, hotărît lu- 
cru, cînd e vorba de mers, trebuie de mers pe drumul 
bărbaţilor pozitivi, iar în ce priveşte tămiierea socialis- 


= mului cu esența pură creștină, apoi ea e făcută ca toate 


tămiierile creștine : pentru împăcarea conștiinței. 

_ Dealtfel, cum am văzut, după atitea fraze pompoase, 
după ce congresiştii de la Basel şi protivnicii lor sînt 
comparaţi cu două lumi în luptă — cum au fost lumea 
primitivă creştină şi cea romană —, d-l Nicanor ajunge 
la concluzia că Congresul de la Basel a fost o manifesta- 
ție platonică care poate are, poate n-are nici un rost. 
Și atunci toată vorba și gilceava erau de prisos. 

Și toată această adevărată miscellanee de contraziceri, 
de confuzii, de vederi greşite (cum vom vedea mai jos), 
d-l Nicanor reușește s-o concentreze într-o singură pa- 
gină. ' 

Și se mai miră sociologii de la „Viaţa românească“ 
că atitudinea lor în doi peri nemulţumește adînc pe 
socialiști şi că ei preferă, și preferă de o mie de ori, 
atitudinea protivnicilor declaraţi, chiar a protivnicilor 
celor mai ireductibili, dar o atitudine francă, clară, ho- 
tărită ! 


* Se înţelege că noi vorbim aici de creştinism aşa cum îl 
înțelege d-l Nicanor, nu cum îl pricepem noi şi cum se va vedea 
mai departe. 

Dealtfel are şi d-l Nicanor & Co. o scuză pentru 
atitudinea d-sale, şi anume: d-lor sau d-sa nu e bine 
informat asupra socialismului şi social-democratismului 
modern, nu pătrunde bine nici concepţia lui teoretică şi 
nici tactica şi activitatea lui practică. Şi aceasta nu ne 
miră deloc. Acestei mai adînci priceperi i se opun înseși 
metoda şi concepţia poporanismului rus (narodnicestvo). 
Cîţi oameni inteligenţi și învăţaţi dintre narodnicii ruşi 
n-au putut toată viața să pătrundă nici baza teoretică 
a social-demoeratismului (marxismul), nici lupta şi acti- 
vitatea sa practică. Pe lîngă aceasta, la d-l Nicanor & 
Co., la sociologii de la „Viaţa românească“ se mai adaugă 
încă ceva: în ultimii ani, d-lor au mai uitat din cîte 
au ştiut. Vorbesc, bineînţeles, de socialism, şi nu de 
altceva. Această lipsă de informativitate exactă respiră 
din fiecare rînd al celor scrise de d-l Nicanor & Co. 

Să luăm, de pildă, ceea ce se zice acolo despre Bebel. 
| „Apărarea existenţei naţionale, zice d-l Nicanor, afir- 

marea marilor revendicări nu pot fi sprijinite decît pe 
forţă, şi înşişi apostolii cei mai înfocaţi ai păcii sînt 
nevoiţi să facă cu realitatea necesare tranzacţii. În 
Reichstag, Bebel a declarat acum cîțiva ani că, în mo- 
mentul în care Germania ar fi atacată, ar lua, cu toată 
bătrîneţea lui, puşca în spate, şi nu de mult, în parla- 
mentul austriac, socialistul Renner a declarat că partidul 
său va apăra ca un singur. om monarhia habsburgică 
împotriva ţarismului“. 

Cum se formează legendele și, mai ales, cum se răs- 
tălmăcesc cuvintele cînd la mijloc sînt interese sociale 
în luptă! l 

Bebel a spus în adevăr cuvintele acestea, și ele au 
făcut ocolul lumii graţie întrebuinţării ce au făcut din 
ele protivnicii socialismului în contra socialiştilor din 
ţara lor respectivă. Vezi, ziceau cu mustrare partidele 
burgheze din Franţa socialiştilor francezi, vezi, socialiștii 
germani sînt patrioţi, naționaliști, nu ca voi — interna- 
ționaliști, antipatrioţi, vrăjmaşi ai ţării. Și aceeași între- 
buinţare au dat acestor cuvinte şi protivnicii socialismu- 
lui din alte ţări, faţă cu partidele socialiste respective. 
Degeaba a fost protestarea social-democraţiei franceze, 
germane, a social-democraţiei internaționale, degeaba 
protestarea energică a lui Bebel însuşi, toate degeaba: 

cuvintelor lui Bebel li se dă și astăzi aceeași răstălmă- 
cire neexactă ca şi în ziua cînd au fost pronunţate. 

Alţi protivnici, pentru aceleaşi interese, au răstălmă- 
cit în altfel cuvintele lui Bebel: „Vezi, ziceau ei, înşişi 
apostolii cei mai înfocaţi ai păcii sînt nevoiţi să facă cu 
realitatea necesare tranzacţii“. Şi iarăși degeaba toate 
protestările lui Bebel şi ale social-democraţiei internaţio- 
nale. 

Cum vedem, d-l P. Nicanor își însușeşte, din lipsă, 
bineînţeles, de informaţii mai precise, tălmăcirea din 
urmă. 

Să restabilim deci adevăratul înţeles al cuvintelor lui 
Bebel. 

Bebel a spus, în adevăr, că, dacă Germania ar fi ata- 
cată sau invadată de oşti străine, el ar lua arma ca s-o 
apere împotriva cotropitorilor. 

Si, vorbind aşa, Bebel n-a făcut nici cea mai mică 
concesie, cea mai mică abatere de la principiile sale, ci 
a fost în completă consecvență cu concepția socialistă, în 
completă armonie cu tactica social-democrată. 

Social-democraţia modernă nu e o sectă religioasă 
creştină și nici o comunitate tolstoiană, care e pentru 
pace cu ori ce preţ și în orice condiţii, care propagă că, 
dacă te loveşte cineva pe obrazul stîng, trebuie să-l în- 
tinzi şi pe cel drept. Social-democraţia modernă e o 
putere formidabilă organizată de luptă, ea luptă şi se 
războieşte cu o lume pentru că vrea să cucerească o lu- 
me nouă. 

Social-democraţia modernă nu e necondiționat acuma 
împotriva oricărui război, ea nu este pacifisto-religioasă 
cu orice preţ. Luptele violente și fratricide vor dispare 
definitiv atunci cînd va birui socialismul. Pînă atunci 
social-democraţia, cum am spus, nu e şi nu poate fi 
necondiţionat împotriva oricărui război. Hotărit şi ne- 
condiţionat social-democraţia, în concordanţă cu con- 
cepția şi cu tactica ei, e împotriva războaielor de co- 
tropire, de acaparare ; hotărît şi necondiţionat social- 
democraţia e împotriva războaielor coloniale capitaliste 
moderne, războaie de jaf și exploatare ; hotărit şi necon- 
diţionat social-democraţia e împotriva acelor războaie 
prin care două naţiuni civilizate ar căuta să videze neîn- 
țelegerile dintre ele. Împotriva. tuturor acestor războaie 

e cu toată hotărîrea, aci ea nu admite nici echivoc, nici 
„concesii și, cum am văzut mai sus, pe acei membri ai ei, 
oricît de sus ar fi puși, care încep să transige și să 
facă concesii éa îi pofteşte binişor să iasă afară din rîn- 
durile «ei. 

Dar tocmai pentru că social-democraţia e cu toată 
energia şi cu toată hotărîrea împotriva acestor războaie, 
tocmai de aceea în mod logic, fatal, necesar trebuie să 
fie de partea altor războaie : războaiele de liberare, răz- 
boaiele cotropiţilor împotriva cotropitorilor, războaiele 
civile sau revoluțiile pe care le-ar face clasele subjugate 
și îmbpilate împotriva împilatorilor, bineînţeles, numai 
acolo unde aceste revoluţii sînt necesare şi posibile. În 
mod logic şi necesar, social-democraţia trebuie să fie 
de partea tuturor acestor războaie, întrucît ele sînt re- 
zultanta celor dintîi. Pentru că e doar clar, ca lumina 
zilei, că dacă în virtutea principiilor mele și cu toate 
puterile sufletului meu sînt împotriva războiului de co- 
tropire, aturci voi fi cu cei ce se apără împotriva cotro- 
pitorilor şi voi fi foarte consecvent cu principiile şi cu 
sentimentele mele cînd voi lua arma pentru a apăra pe 
cei cotropiţi. De aceea, oricărui socialist care ar lua 
parte la un război de liberare sau de apărare îi e asi- 
gurată întreaga simpatie a lumii socialiste. De aceea, 
cînd un social-democrat ar pleca peste mări şi ţări ca să 
lupte împotriva cotropitorilor unei ţări oarecare, el ar 
lucra în deplină consecvență cu principiile sale și s-ar 
bucura cu drept cuvînt de admiraţia şi simpatia întregii 
lumi socialiste. Şi, dacă așa va fi cînd un social-demo- 
crat va lupta împotriva cotropitorilor unei ţări depăr- 
tate, cum va putea să fie altfel cînd va lupta împotriva 
cotropitorilor propriei sale ţări? Cum? Un social-de- 
mocrat german va fi absolut consecvent cu principiile 
sale, va fi consecvent cu tactica social-democrată cînd 
va merge să apere Persia împotriva cotropirii ruşilor și 
va fi și el inconsecvent, va face el concesii realităţii cînd 
„va apăra propria sa ţară împotriva năvălirii muscalilor ? 
Dar numai o asemenea presupunere constituie deia o 
monstruoasă lipsă de logică. Cînd ruşii ar năvăli în Ger- 
mania, social-demoeratul german care n-ar sări în apă- 
rarea ţării ar fi un îndoit dezertor de la datorie : dezer- 
tor de la datoria lui de cetățean şi de fiu al ţării şi 

dezertor de la datoria lui de social-democrat, de socia- 
list internaţionalist *. 

Cînd Bebel a spus deci ceea ce a spus, el n-a făcut 
cea mai minimă concesie de principii, n-a transijat întru 
nimic nici cu realitatea, nici cu nimeni, el a vorbit în 
deplină concordanţă cu concepția socialistă universală și 
cu tactica social-democrată de pretutindeni, a vorbit ca 
un om consecvent în gîndire, în vorbă şi în fapte. Și 
nici nu se putea altfel. Bebel e un om întreg. 

Sper că toate cele zise mai sus sînt destul de clare, 
destul de clare chiar fără lămuririle care vor veni mai 
jos. 
Si mai confuz şi mai rău inspirat și informat e d-l 
Nicanor & Co. cînd vorbeşte de Jaurès. 

„Un Jaurès — zice d-l Nicanor — condamnă răz- 
boiul colonial, dar nu .uită Alsacia şi Lorena, vechea 
rană care rămîne pururea deschisă, iar cînd o face apare 
inferior lui însuşi“. 

Am fi curioşi să ştim ce caută aici cuvîntul dar, care 
trebuie doar să însemne o opoziţie între două judecăţi. 
„Jaurès condamnă războiul colonial, dar nu uită Alsacia 
şi Lorena...“ Şi de ce adică ar fi trebuit să le uite? 
Jaures condamnă războaiele coloniale, condamnă deci co- 
tropirea şi anexarea brutală a unei naţiuni de către alta, 
de ce, prin urmare, ar trebui el să uite Alsacia şi Lo- 
rena, care sînt şi ele victimele unei anexări brutale, fă- 
cute în dauna propriei sale țări ? 

După d-l Nicanor, ar urma că Jaurès, care combate 
cu ultima energie războaiele coloniale, condamnă deci 
cotropirile războinice şi anexările brutale de teritorii 
străine, pentru a fi consecvent socialist, ar trebui să nu 
condamne cotropirea și anexarea brutală care s-a făcut 
în dauna propriei sale țări; dar fiindcă, oricît de socia- 
list ai fi, trebuie să faci tranzacţii cu realitatea, de aceea 
Jaures nu uită Alsacia. 

Sau poate că acea frază stranie înseamnă că Jaures 
condamnă războaiele, dar nu uită Alsacia şi ar dori un 
război cu Germania pentru eliberarea ei ? 


* Bineînţeles, noi vorbim aci de social-democratismul uni- 
versal, nu de stupidităţile anarhosindicaliste herveiste, de care 
social-democraţia mondială nu poate fi făcută responsabilă. De- 
altfel, Hervé, el însuși nu mai e herveist. 

În acest caz, ceea ce cîştigă fraza aceasta în logică 
pierde straşnic în exactitate istorică. 

Jaures de cînd e socialist, cu o consecvență admira- 
bilă şi cu toată puterea geniului său, luptă împotriva 
posibilității unui astfel de război. Jaurès socoteşte un 
astfel de război, care s-ar preface neapărat într-un in- 
cendiu universal, ca pe o crimă de lez-umanitate și lez- 
civilizaţie, ca pe un dezastru şi pentru Franța şi pentru 
Germania şi, mai mult decît pentru oricare, ca un de- 
zastru pentru Alsacia şi Lorena înseși, care ar deveni 
teatrul acestui război — Jaurès califică un astfel de 
război de nebunie criminală sau de crimă nebună *. 

Și atunci ce să însemne fraza aceasta care priveşte 
pe Jaures ? 

Acestea însă sînt cazuri izolate ale mișcării moderne 
socialiste şi social-democrate. Din nenorocire tot aşa de 
greşit inspirat şi informat e d-l Nicanor cînd vorbește 
în genere despre caracterul mișcării mondiale socialiste 
și social-democrate. 

Astfel d-sa compară, cum am văzut, mișcarea socia- 
listă modernă cu creştinismul primitiv, le compară și în 


* S-ar părea că aici e contrazicere, întrucît un război pentru 
Alsacia ar fi un război de eliberare. În privința aceasta nu 
există nici o contrazicere în social-democraţia lumii întregi : Toţi 
social-democraţii cer cu energie ca alsacienii și lorenii să fie 
lăsaţi să dispună singuri de soarta lor. Asupra acestei chestiuni, 
social-democraţia germană nu se deosebeşte nici cu o iotă de 
social-democraţia franceză. Bebel şi Liebknecht au stat închiși 


“în fortăreață şi erau să fie linșaţi de şoviniștii germani pentru 


că, chiar în timpul războiului franco-german %, au protestat cu 
toată energia împotriva anexării brutale a Alsaciei și Lorenei. 
Dar tocmai de aceea ar fi o monstruozitate și o absurditate 
fără seamăn ca proletariatele francez şi cel german să se mă- 
celărească între ele pe o chestie în care sînt pe deplin de acord, 
și aceasta numai de hatîrul claselor dominante șoviniste fran- 
ceze și germane. 

„ Dealtfel, în Alsacia-Lorena toate partidele politice, în una- 
nimitate, s-au rostit cu hotărire împotriva unui război franco- 
german. Alsacia şi Lorena cer autonomia deplină, cum o au 
toate celelalte state germane, şi această autonomie ar fi avut-o 
de mult dacă n-ar fi fost lupta șoviniştilor naționaliști germani 
şi francezi. Căpătînd autonomia, alsacienii vor fi liberi să se 
dezvolte culturalicește așa cum vor voi, pînă cînd proletariatul 
internaţional va fi destul: de puternic pentru ca să dea o so- 
luţie echitabilă acestei chestii, ca şi tuturor celorlalte chestii. 

privinţa idealurilor înalte, dar și în privința lipsei z 
simţ practic, nesocotirii brutalelor cerințe alẹ vieții reale. 

E o doză bună de adevăr în această afirmare greşitā, 
dealtfel ca mai toate afirmările greşite care privesc viața 
socială. E adevărat că între socialismul modern și creș- 
tinismul primitiv sînt comune nu numai idealurile a 
de dreptate socială, de pace pe pămînt, de înfrățire între 


oameni şi noroade, dar le mai e comun — lucru atit de 
esenţial pentru socialism — şi negarea proprietăţii in- 
dividuale. 


Dar în afară de aceste asemănări sint deosebiri mari, 
hotărite, fundamentale, care creează o adevărată pră- 
pastie între unul şi celălalt. Le-am arătat în cîteva GU 
vinte în ultimul meu articol din „România muncitoare“, 
asupra serbării de 1 Mai”. Predicatorii și profeţii reli- 
giilor, ai religiei evree sau creştine, ca și Crist, el a 
predicau în deșert, vorbeau în pustiu. Cu sufletul or 
mare, cu inima lor largă, ei presimțeau și prevedeau 
idealul **, dar idealul era pe atunci imposibil să se reali- 
zeze, căci lipseau condițiile istorice necesare, lipseau şi 
condiţiile subiective și condițiile obiective sociale nea- 
părat trebuincioase. N-avea cum și n-avea cine să-l rea- 
lizeze. Şi atunci Crist şi profeții, în desperare de cauză, 
simțind că n-are cine şi cum să realizeze idealul aici 
pe pămînt, s-au adresat cerului și dumnezeului din aid 
Dumnezeul neexistent trebuia să înlocuiască condițiile 
istorice necesare neexistente, lui dumnezeu îi cereau pro-— 
feţii să înfăptuiască „minunea aceasta“. Dar minunea nu 
s-a înfăptuit. În schimb, o altă minune mare s-a înfăptuit, 
pentru care s-au găsit făptuitorii şi actorii necesari, și 
anume : marile idealuri sociale ale creștinismului au fost 
ridicate de aici de pe pămînt și suite în cer. „Minunea 
aceasta au înfăptuit-o clasele stăpinitoare cu ajutorul și 
complicitatea bisericii creștine, ai cărei capi aparțineau 
acestei clase dominante. Au înfăptuit această mare fără- 
delege pentru că aici, pe pămint, idealurile sociale creș- 
tine deveneau teribil de jenante şi periculoase pentru 
privilegiile lor de clasă, pentru dominaţia lor. Și atunci 


* [Vezi volumul de faţă, p. 79—82.] l l 

= Dealtfel, şi idealul lor a izvorît tot din realitatea de pe 
atunci, şi anume din comunismul primitiv, din elementele reale 
ale organizației comuniste a societăților primitive. 

aceste idealuri sociale creştine, acolo, în golul nemărginit 
al cerului, nehrănite cu sucul întăritor și dătător de viată 

al pămîntului, s-au ofilit, au pălit și s-au prefăcut în 

simboluri palide şi neputincioase. g 

Fericirea omenească da, dar acolo în rai, pe lumea 
cealaltă. Pacea da, dar acolo în cer. Toti oamenii egali 
dar egali acolo, înaintea lui dumnezeu. Toti oamenii frati, 

dar frați întru Cristos. | di 
-~ Întregul program creştin socialist s-a realizat acolo 
în cer, unde nimic nu se putea realiza. Iar aici pe pă- 
mînt, biserica creştină s-a apucat de amuzamente nevi- 
novate cum e noaptea sfîntului Bartolomeu, cum sînt 
isprăvile nenumărate ale inchiziţiei, cum sînt feluritele 
cruciade întreprinse împotriva păgînilor sau împotriva 
creştinilor de alt rit și alte masacre en gros și en détail. 
Aici pe Pământ, creștinismul şi biserica creştină, create 
de cel mici și umili ca scuturi de apărare împotriva celor 
mari și puternici, au devenit arme desăvîrșite de domi- 
nare și împilare. Biserica creştină a prefăcut. cerul în 
locaş sfînt al idealurilor luminoase şi al fericirii desă- 
vîrşite, iar pămîntul l-a prefăcut sau a ajutat să fie 
prefăcut în valea plîngerii şi a scrîşnirilor de dinţi. 

| Socialismul primilor creştini n-a găsit pregătite de 
timpul şi istoria omenirii condițiile necesare pentru rea- 
lizarea lui, și atunci s-a întîmplat ceea ce fatal trebuia 
să se întîmple. 

Dar socialismul modern ? 

Socialismul modern, spre deosebire de acela al cres- 
tinismului primitiv, a găsit aici, pe pămînt, toate con- 
dițiile necesare pentru realizarea lui. Predicatorii lui nu 
mai vorbesc în pustiu, ei predică la zeci de milioane 
de proletari conștienți, îndărătul cărora stau restul po- 
poarelor muncitoare. De acuma este cine să realizeze 
revendicările socialiste. Acuma există şi toate condițiile 
obiective necesare pentru realizarea lui: Acestea sînt 
date de treapta istorică, economico-socială la care au 
ajuns societățile moderne. Părintele tuturor zeilor timpul 
marele creator, a creat aici, pe pămînt, toate condiţiile 
necesare, și cele subiective şi cele obiective, pentru rea- 
lizarea revendicărilor socialiste, şi, de aceea, ele se vor 
realiza, și se vor realiza cu adevărat aici, pe pămînt. 
De cer socialismul modern nu mai are nevoie. El lasă 
vasta împărăție a cerului cu toate teritoriile ei aderente 

în seama claselor stăpînitoare și a ideologilor lor laici 
și clerici ; asupra acestei împărății n-are cea mai mică 
pretenţie ; el se mulţumeşte cu o împărăție mai modestă, 
dar mai pozitivă — cea pămintească. Aici, pe pămînt, 
caută el să realizeze toate idealurile de odinioară şi le 
va şi realiza, pentru că de data aceasta este cine şi cum 
să le realizeze. | 

Socialismul modern readuce idealurile din cer pe pă- 


mînt şi caută să le dea viaţă şi realitate, iar realitatea 


de aici, de pe pămînt, el o preface în ideal. Așa, o pildă 
între altele, şi o pildă izbitoare. Am văzut cum crești- 
nismul primitiv predica „pace pe pămînt și între oameni 
bună voire“, predica frăţie între oameni și popoare. Dar 
postulatele acestea, neputînd fi realizate aici, pe pămînt, 
au fost suite în cer, ele s-au evaporat în sînul lui dum- 
nezeu şi s-au prefăcut în postulate abstracte, în palide 
simboluri, cum e: toţi oamenii sînt fraţi în Cristos. 
Socialismul modern a readus pe pămînt idealul ce se 
prefăcuse într-un simbol deșert, el i-a dat corp şi suflet. 
şi viaţă pămîniească, şi nu numai că tinde să-l realizeze 
în viitor în totalitatea lui potenţială, dar îl realizează 
pe fiecare zi, pas cu pas, și chiar l-a şi realizat în parte, 
în stil mare, şi încă în ce stil mare ! 

Pentru că ce alta este această Internaţională prole- 
tară, înfrăţirea tuturor proletarilor, conștienți ai tuturor 
popoarelor, ai tuturor țărilor şi continentelor, ai întregii 
lumi civilizate, înfrățire care se manifestează atit de 
real, concret şi pozitiv în toată lupta proletariatului 
mondial, în toate congresele internaţionale socialiste şi 
care s-a manifestat de asemenea și atît de măreț la Con- 
gresul de la Basel ? 

Şi această înfrățire a popoarelor muncitoare din lu- 
mea civilizată nu se face în numele unui principiu ab- 
stract, deşert, simbolic, ci în numele unui principiu 
mare, real, existent, pămîntesc — munca omenească crea- 
toare. 

Şi înfrăţirea aceasta realizindu-se aici, pe pămînt, ea 
se preface tot mai mult în idealul înfrăţirii universale 
pe baza muncii eliberate, emancipate şi egal îndrep- 
tăţite. 

Astfel, după mii de ani de existență efemeră și de- 
șartă în cer, idealurile abstracte sînt readuse pe pămint 
de socialismul modern ; el le dă corp şi suflet și sîngele 

vivifiant al vieții pămînteşti, iar realităţile de pe pămint 
le preface în idealuri înalte realizabile. 

__ Astfel, după o despărţire tragică de mii de ani, idea- 
lul şi realul se întîlnesc în socialism, se împacă şi se 
întrățesc în el, se confundă şi se contopesc într-o armonie 
superioară. 

Iată de ce intervenția d-lui Nicanor & Co. pentru 
a împăca idealul cu realul e cam tardivă. Această îm- 
păcare s-a şi înfăptuit şi nu ca rezultat al gîndirii şi spe- 
culațiunilor unui solitar de pe malurile Bahluiului, ci 
ca rezultat al dezvoltării reale, al dezvoltării materiale 
şi morale a omenirii. 

Jată de ce socialismul, mişcarea socialistă modernă 
nu e numai una dintre cele mai idealiste, dar e, totodată, 
una din cele mai realiste, pozitive, concrete din cîte au 
existat pe pămînt. ` 

Iată de ce social-democrația nu e o sectă religioasă 
creştină sau o sectă idealistă-tolstoiană, ci un partid po- 
litic modern care caută să devină în toate țările civilizate 
cel mai puternic şi cel mai numeros, un partid politic 
cu un program concret de revendicări reale şi pozitive, 
un partid şi o organizație de clasă care, în lupta grea 
şi monotonă, zilnică, merge pas cu pas, dar cu atît mai 
sigur, spre cucerirea lumii. 

Și iată pentru ce unui cunoscător al socialismului mo- 
dern îi vine cam nu știu cum cînd aude cum sociologia 
poporanistă, prin gura d-lui Stere, tot invită de cîțiva 
ani pe socialiștii români să se mai lase din înălțimile 
eteree ale idealului pe pămînt și să se apuce de munca 
concretă, reală, pozitivă pentru mai marele bine al pa- 
triei. 

Şi iată de ce-ţi vine şi mai straniu şi curios cînd auzi 
sociologia poporanistă dînd sfaturi, prin gura d-lor Ni- 
canor & Co., socialismului internațional: să considere 
idealul, dar să nu desconsidere nici „brutalele cerinți 
ale realităţii“. | | 

ȘI iată pentru ce îţi vine nu ştiu cum, straniu și 
curios cînd vezi împărțeala pe care o face d-l Nicanor, 
petale a Edi A de a învățăturilor lui Crist“, 

„oun-simțt realist şi robust“. 
l Nu, nu aci e vreo deosebire între social-democratie 
şi proletariatul mondial, de o parte, şi protivnicii lor 
moştenitorii bărbaților pozitivi ai pozitivului Imperiu 

roman, de altă parte. Bun-simţ realist și robust şi ve- 
dere pozitivă a lumii înconjurătoare, concrete, au şi unii 
şi ceilalți şi sper că social-democraţia le are chiar în- 
tr-o măsură mai mare ca protivnicii ei. Dar ceea ce-i 
deosebeşte e întrebuințarea pe care o fac unii şi ceilalţi 
din acest bun-simţ realist — scopurile pe care le urmă- 
resc. Unii îşi afirmă şi îşi apără interesele de clase pri- 
vilegiate, stăpînitoare, caută să-și mărească privilegiile 
și stăpînirea şi să apere întocmirea socială modernă capi- 
talistă, care e baza şi sursa dominării privilegiilor lor. 
Alţii reprezintă interesele proletariatului, ale claselor 
producătoare, dominate şi împilate. Ei afirmă aceste in- 
terese ale împilaţilor împotriva împilatorilor, caută să 
diminueze privilegiile de clasă ale claselor stăpînitoare 
în folosul claselor producătoare, caută să transforme în- 
tocmirea socială capitalistă, izvorul însuși al dominării, 
al exploatării şi al robirii. Ei caută să o transforme în- 
tr-o întocmire socialistă, în care să dispară clasele și 
privilegiile, în care să dispară împilarea şi robirea în 


însăși sursa lor. 


Așadar, două activități cu totul diferite care urmă- 
resc scopuri cu totul opuse, două armate puternice care 
în societatea de azi îşi dispută dominarea lumii. 

Lupta, activitatea şi scopurile cu totul opuse hotă- 
răsc, pentru fiecare din aceste armate în parte, atitu- 
dinea ei specială față cu toate fenomenele și evenimen- 
tele sociale. o 

Tot această luptă a hotărît, pe de o parte, convocarea 
Congresului de la Basel şi i-a dat toată importanţa lui 
considerabilă istorică, reală şi ideală, în aceeaşi vreme ; 
pe de altă parte, tot ea a hotărît atitudinea vrăjmașă 
a armatei celeilalte, atitudine foarte logică avînd în ve- 
dere activitatea și scopurile urmărite. 

Congresul de la Basel a fost convocat de social-de- 
mocraţia internaţională atunci cînd pacea lumii era ame- 
nințată de o conflagrăţie europeană din cauza războiului 
balcanic, conflagrație generală care ar fi pus în primej- 
die întreaga cultură omenească, civilizația lumii. 

Si Congresul internaţional de la Basel, pentru a 
curma primejdia, nu s-a adresat sentimentelor umani- 
tare și creștinești ale claselor diriguitoare ; de ar fi fă- 
cut-o, atunci ar fi fost într-adevăr o manifestaţie plato- 
nică fără importanţă reală. 

Congresul de la Basel s-a adresat, ce e drept, și senti- 
mentelor de umanitate ale întregii lumi civilizate în, nu- 
mele civilizaţiei. primejduite, şi aceste sentimente univer- 
sale sînt şi ele o putere reală în lumea de azi! Dar în 


special el s-a adresat proletariatului mondial conștient 


și organizat şi maselor muncitoare care stau îndărătul 
proletariatului şi l-a invitat pe el, care reprezintă cea 
mai mare forţă în lumea aceasta, să înlăture şi primej- 
dia războiului de acuma, să curme şi în viitor posibili- 
tatea războaielor imperialiste din epoca capitalismului 
modern. Şi Congresul de la Basel s-a adresat proletaria- 
tului nu în numele unui dumnezeu închipuit, ci în nu- 
mele intereselor sale celor mai vitale şi esenţiale — 
intereselor sale materiale, morale şi ideale. 

Congresul de la Basel n-a dat o enciclică religioasă 
către lumea credincioasă în care, în numele eternei în- 
vățături a lui Crist, să predice pacea pe pămînt. 

Congresul de la Basel a redijat un manifest prin 
care, pe de o parte, precizează atitudinea proletariatului 
modern conştient față de războaiele provocate de capita- 
lismul modern, pe de altă parte, precizează atitudinea 
și politica sa faţă de războiul balcanic și față de puterile 
şi popoarele direct interesate în Balcani. 

Congresul de la Basel n-a discutat principii abstracte 
de umanitarism şi pacifism — oricît de interesat ar fi 
fost acesta în alte privinţe —, ci a discutat o chestie po- 
zitivă de un interes real imens, şi anume : dacă, în caz 
de declarare a unui război între două state civilizate, 
proletariatul, muncitorimea din amîndouă statele rivale, 
să facă imposibil războiul prin grevă generală sau chiar 
prin insurecția făţişă ? 

Deși propunerea aceasta a fost apărată cu cuvinte 
înflăcărate de un om de însemnătatea lui Keir-Hard.e, 
totuşi imensa majoritate a congresului n-a admis-o. 

De ce? 

Pentru că, cu marele lor bun-simţ realist și robust, 
reprezentanţii proletariatului mondial au înţeles că, faţă 
cu diversitatea de dezvoltare chiar a ţărilor civilizate și, 
mai ales, faţă de puterea încă neîndestulătoare a proleta- 
riatului organizat, ar fi să-l expună pe acesta la jertfe 
imense fără a ajunge la rezultatul dorit. 

Și astfel, lăsînd social-democraţiei şi proletariatului 
din fiecare ţară latitudinea să procedeze cum vor găsi 

mai eficace pentru împiedicarea războiului, congresul a 
îndemnat proletariatul mondial să caute să devină cît 
de curînd o putere așa de mare încît ceea ce nu se poate 
face azi să se facă miine. 

Și rezultatele pe care le-a dat congresul au fost foarte 
însemnate. În toate țările el a provocat o recrudescență 
de luptă împotriva războaielor moderne. 

În .Austria, social-democraţia şi proletariatul austriac, 
printr-o campanie antirăzboinică admirabilă, tenace, pu- 
ternică, au fost unul din factorii importanţi care au oprit 
războiul austro-sîrb și deci austro-rus, război care ar îi 
degenerat, desigur, într-o conflagrație europeană. În . 
Franţa și Germania a început acea campanie de enormă 
importanţă împotriva militarismului exagerat şi pentru 
apropierea acestor două popoare — stilpii civilizației lu- 
mii —, campanie minunată care şi-a găsit expresia cul- 
minantă în gestul admirabil cînd „Humanité“, ziarul 
oficial al socialismului francez, a tipărit manifestul so- 
cialiştilor germani în nemţește, iar „Vorwärts“ manifestul 
socialiștilor francezi în franțuzește, spre marea scanda- 
lizare şi dezolare a șoviniştilor de dincoace şi de dincolo 
de Vosgi. 

Un rezultat neîndoielnic al Congresului de la Basel 
e congresul ce s-a ţinut acum în urmă la Berna %, con- 
gresul parlamentarilor francezi şi germani, la care au 
luat parte nu numai socialiștii, ci reprezentanții tuturor 
partidelor. Acest congres a instituit un birou permanent 
la care iau parte reprezentanţii tuturor partidelor din 
ambele ţări şi care are însărcinarea să lucreze pentru 
apropierea Franţei şi Germaniei şi pentru înlăturarea 
primejdiei războiului dintre ele. 

Da, Congresul internațional de la Basel, prin lucră- 
rile şi prin rezultatele sale, a fost un eveniment istoric 
considerabil şi ca manifestare morală şi ca manifestare 
a proletariatului mondial. 

Toate acestea le-au înţeles sau mai bine zis le-au 
simţit protivnicii declaraţi ai socialismului mondial şi, 
de aceea, faute de mieux, au început să înjure şi să ca- 
lomnieze. O, dacă acești protivnici, aceşti moştenitori ai 
bărbaţilor pozitivi ai pozitivului Imperiu roman ar fi 
înțeles greşit sensul şi însemnătatea reală a Congresului 
de la Basel, dacă l-ar fi înţeles ca o manifestare plato- 
nică a principiilor umanitaro-pacifiste, atunci atitudinea 


151 


lor. ar fi fost cu totul alta. Atunci congresiștii ar îi fost 


idealişti dezinteresaţi, moştenitori adevăraţi ai învățătu- 


rilor eterne ale lui Crist, se înțelege oameni lipsiţi de pri- 
ceperea vieţii reale, a exigenţelor ei brutale, dar orişicum 
oameni sinceri și dezinteresaţi. 

“Dar cu bunul lor simţ realist şi robust moștenitorii 
bărbaţilor pozitivi ai pozitivului Imperiu roman au pri- 
ceput sau au simţit bine adevăratul rost al congresului, 
au simţit bine că au a face aci cu un caz special şi de 
o considerabilă însemnătate din marea luptă dintre două 
lumi, ce durează în societatea modernă. 

Au priceput-o bine și, de aceea, au început să înjure 
pe toţi Jaurăs-ii, Bebel-ii, Adler-ii, să-i taxeze de tră- 
dători de patrie și de neam, de utopişti periculoși şi 
perverşi ş.a.m.d. E foarte urit aceasta, se înțelege, dar 
din punctul lor de vedere e explicabil și logic. 

lar d-l Nicanor & Co. n-au priceput bine adevăratul 
rost al congresului și, de aceea, îl socotesc ca o mani- 
festare platonică, care poate are un rost şi poate n-are 
nici unul. Si- din punctul d-sale greșit de vedere e de 
asemenea logic. 

Astfel, din cele de mai sus urmează, cred, destul de 
lămurit că d-l Nicanor & Co. pe protivnicii socialismului 
din Occident îi înţeleg, dar nu-i aprobă, iar pe socialiști 
îi aprobă, dar nu-i înţeleg. 


* 


Dar sînt anumiţi socialişti pe care sociologia popora- 
nistă i-a dezaprobat în mod consecvent chiar de la înce- 
putul apariţiei revistei „Viaţa românească“ — aceștia 
sînt socialiștii români şi social-democraţia română. Nu 
e deci nici o mirare că d-l Nicanor & Co. s-a folosit de 
prilejul Congresului de la Basel și al manifestărilor anti- 
războinice ale socialiștilor noștri pentru a-i dezaproba 
din nou. | 

„Şi dacă manifestări platonice, zice d-l Nicanor, de 
natura celor de la Basel, care tind să evite războiul ce 
poate izbucni, îşi au poate rostul în sînul marilor naţii 
ale Apusului, naţii cărora un trecut strălucit de forţă 
culturală şi materială le dă dreptul să aspire a deschide 
lumii orizonturi noi ; au oare în acest moment asemenea 
manifestări acelaşi rost şi aceeaşi oportunitate în mij- 

locul nostru, popor mic, trezit tîrziu la viaţa liberă și la 
aceea culturală, înconjurat de vecini puternici față de 
care avem de susţinut revendicări naţionale, la care nu 
trebuie şi nu se poate să renunţăm ?“ 

Am văzut mai sus cum pentru d-l Nicanor & Co. 
Congresul de la Basel a fost manifestarea adevăratului 
creştinism, a veşnicelor adevăruri predicate de Iisus. Dar 
d-l Nicanor înţelege ca pentru aceste veșnice adevăruri 
ale lui lisus să manifesteze ţările mari, cu o cultură. 
strălucită, care pot „să aspire a deschide lumii orizon- 
turi noi“, nu însă și pîrliți ca noi, o țară mică, săracă, 
incultă. 

Curios creştinism ! 

Ce rău e să fii o ţară mică, săracă, incultă. Acum 
cîteva decenii, acesta a fost motivul pentru care boierii 
conservatori nu voiseră să desființeze iobăgia, să ne dea 
o constituţie, libertăţi publice și instituţii civilizate. Sub 
cuvînt că sîntem o ţară mică, incultă, pîrlită, boierii con- . 
servatori au vrut să ne excludă din sînul popoarelor 
civilizate ; acuma poporaniștii, pentru același motiv, vor 
să ne excludă din sînul bisericii creştine. Dealtfel, la 
drept vorbind, aceasta nu ne priveşte pe noi, ci pe mi- 
tropolitul primat al ţării. 

Dar iată ce ne priveşte şi pe noi! 

Congresul de la Basel a fost o puternică manifestare 
în special împotriva unui eventual război ce ar fi putut 
izbucni, în aceeaşi vreme o manifestare, în general, împo- 
triva tuturor războaielor moderne, imperialiste, de co- 
tropire şi de acaparare, împotriva înarmărilor nebune 
de azi, o manifestare pentru arbitraj internaţional, pentru 
pace și înţelegere pașnică între popoare. 

D-] Nicanor zice că înţelege ca astfel de manifestări 
să se facă în sînul marilor naţii ale Apusului, țări capi- 
taliste, puternice, luminate, dar n-au ce căuta într-o 
țară mică, săracă și incultă, cum e ţara noastră, încon- 
jurată de vecini puternici față de care are revendicări 
naţionale de susţinut. 

Curioasă logică ! Cum așa ? 

Oare nu cu incomparabil mai multă dreptate ar putea 
zice un om politic al marilor naţii apusene: „Înţeleg 
manifestații împotriva înarmărilor, războaielor, manifes- 

taţii pentru vidarea tuturor neînțelegerilor pe calea arbi- 
trajului internaţional, pentru pace şi înfrățire, înţeleg 
astfel de manifestații în sînul micilor state sărace, inculte,, 
care au încă și revendicări naţionale de realizat, cum sînt. 
România, Serbia, Bulgaria, Grecia ş.am.d. Înţeleg astfel 
de manifestații, pentru că ele le servesc grozav cauza, 
pentru că, îndeplinindu-se cererile manifestaţiilor aces- 
tora, aceste ţări şi-ar asigura propria lor existenţă veşnic 
amenințată. Dar ce rost au aceste manifestații în sînul 
marilor ţări apusene, care au tocmai interes să acapa- 
reze într-un fel sau altul aceste ţări pentru industria lor, 
pentru îmbogățirea lor, pentru capitalismul lor, la care 
nu trebuie și nu pot renunţa ?“ 

Si omul care ar vorbi așa ar fi logic din punctul lui 
de vedere, iar d-l Nicanor e ilogic din orice punct de 
vedere. 

După d-sa, cînd o ţară mică și slabă e înconjurată de 
vecini mari și puternici, apoi aceștia din urmă mai pot 
fi împotriva războaielor, pentru arbitraj, pentru pace, dar 
ţara cea mică trebuie să facă pe intransigenta şi belicoasa. 

Ni se spune însă că avem de susţinut revendicări de 
la cei puternici, revendicări „la care nu trebuie şi nu se 
poate să renunțăm“. Dar cine zice altfel? Se înţelege 
că nu trebuie nici să uităm, nici să renunţăm. 

Dar pentru asta nu trebuie să facem război ? Desigur 


că nu! 


O, da, ştiu că sociologia poporanistă e de altă părere. 
Știu că d-l Stere crede că trebuie să stăm „cu arma la 
picior“, că trebuie să aşteptăm „ceasul de cumpănă“, adică 
războiul inevitabil (după credința d-sale) dintre Austria 
şi Rusia, şi, aliaţi cu cea dintii, să pornim împotriva Rusiei 
și să redobîndim Basarabia. 

Sintem cu totul în dezacord cu această politică beli- 
coasă. Socialiștii români, cu bunul lor simţ realist şi 
robust, cred că un război al României împotriva Rusiei 
sau Austriei pentru realizarea revendicărilor ei naţionale 
e un complet nonsens. Întrucît priveşte un război austro- 
româno-rus, acesta nu s-ar putea localiza cu, nici un preţ 
şi s-ar preface, avînd în vedere alianțele şi conjunctura 
politică de acuma, într-un război european. Acesta din 
urmă ar îi însă un dezastru pentru Europa, un dezastru 

pentru cultura şi civilizația lumii. Din acest dezastru, 
tara noastră ar avea șanse, ar avea foarte multe şanse 
să iasă zdrobită, să iasă şi fără Basarabia şi să-și piardă 
şi propria sa existenţă. Şi aceasta nu în mod figurat şi 
literar, nu în felul cum o ameninţă d-l Nicanor că are 
să i se întîmple în urma manifestărilor pacifiste ale so- 
cialiştilor români, ci în sensul cel mai real și sinistru al 
cuvîntului. Şi dacă presupunem chiar că s-ar alege din 


acest dezastru cu Basarabia, atunci încă n-ar fi sigură 


că ar pute>-o păstra şi n-ar fi sigură că și-ar putea păstra 
propria sa existenţă pe urma dezastrului universal şi al 
barbarelor condiţii politico-sociale ce ar rezulta neapărat 
din dezastrul acesta. Soluţia deci a d-lui Stere e rea, 
foarte rea şi neacceptabilă. | 

Şi ea devine şi mai rea cînd luăm în seamă că noi 
vrem cu adevărat Basarabia, dar nu se știe deloc dacă ne 
vrea ea pe noi. A îngrijit ea bine, oligarhia noastră, să 
prefacă viața ţărănimii române într-un aşa iad încît tă- 
rănimii basarabene chiar iadul rusesc să-i pară mai su- 
portabil ; iar ţarismul rusesc a îngrijit iarăși bine ca raiul 
oligarhiei ruseşti să le pară boierilor basarabeni prefe- 
rabil chiar raiului oligarhiei românești. Dar cum am 
văzut, chiar lăsînd la o parte considerația aceasta, soluția 
d-lui Stere tot rea, foarte rea şi neacceptabilă rămîne. 

Noi sîntem ferm convinşi că întregirea noastră națio- 
nală, dacă vom ști prin propria noastră dezvoltare paș- 
nică internă s-o facem posibilă, că această întregire va 
rezulta în mod logic şi fatal din însăşi dezvoltarea socie- 
tăților capitaliste moderne. Întregirea noastră națională, 
ca şi a celorlalte țări din lumea civilizată care se găsesc 
în condiții asemănătoare nouă, e un corolar necesar şi 
neînlăturabil al dezvoltării paşnice a societăților moderne. 
întregirea naţională a ţării noastre ne poate veni deci 
numai ca un rezultat al păcii, iar nu al războiului — 
bineînţeles, cu condiția expresă de mai sus. Ea nu se va 
realiza de azi pe miine, se înțelege, dar pînă atunci avem 
noi destule probleme de rezolvat chiar în sensul între- 
girii naţionale, cum e problema mare, foarte mare : să 
facem ca Basarabia să ne vrea pe noi cu adevărat și din 


tot sufletul. 
155 


Și soluţia noastră nu implică nici uitare, nici renun- 
tare ; dimpotrivă, soluţia d-lui Stere implică şi una și 
cealaltă. | | 

Pentru că, una din două. Sau ești pentru soluția so- 
cialistă şi socotești întregirea națională ca rezultat nea- 
părat al dezvoltării societăţilor moderne — și atunci 
preconizarea unui dezastru european ca mijloc de în- 
tregire, dezastru în care ţara își poate pierde existența, 
ar fi pur şi simplu o monstruozitate —, sau nu crezi în 
soluţia socialistă şi ai unica speranţă în războiul austro- 
rus sau în conflagraţia europeană. Dar dacă acest război 
şi această conflagrație europeană nu vor veni — şi, spre 
cinstea şi binele omenirii şi civilizaţiei ei, sperăm că nu 
va veni —, atunci ce te faci? Atunci orice speranţă e 
pierdută, atunci : resemnare, uitare, renunțare. 

Sînt două soluţii, aici, aproape opuse, dar care au, 
în parte cel puţin, acelaşi scop. Iată de ce noi nu bă- 
nuim intenţiile d-lor Stere, Nicanor & Co. şi ale celor- 
lalţi sociologi poporanișşti, nu-i taxăm de antipatrioțţi, 
nu-i excludem din patria română şi din patriotismul 
românesc. | 

Cu ce drept dar face sociologia poporanistă absolut 
contrariul față de socialiștii români? Cu ce drept îi 
exclude sociologia aceasta din patrie şi patriotism, îi 
socoteşte un pericol pentru ţară şi o piedică pentru rea- 
lizarea aspirațiilor ei naţionale ? Şi aceasta cu un aer 
atît de blajin, convins şi nevinovat, încît parcă nici n-ar 
încăpea vreo discuție în privința aceasta: Apoi dacă 
sînt socialiști ! | 

Cînd mișcarea socialistă trecută a dispărut, adică a 
părut unora că dispare, atunci d-l Stere a scris că foarte 
bine a făcut, pentru că, între altele..., sîntem un popor 
mic, înconjurat de vecini puternici şi avem revendicări 


naţionale de realizat. 


Cînd mișcarea socialistă a reapărut, d-l Stere a scris 
că foarte rău face, pentru că, între altele..., sîntem un 
popor mic, înconjurat de vecini puternici şi avem re- 
vendicări naţionale de realizat. 

„Acuma în urmă, cînd socialiștii români, odată cu so- 
cialiștii tuturor ţărilor civilizate din lumea întreagă, au 
început, după Congresul de la Basel, să manifesteze 

împotriva războiului, a intervenit din nou, de astă dată 
d-l Nicanor & Co., şi a început iarăşi să-i mustre că rău 
fac, deoarece sîntem „un popor mic, trezit tirziu la viaţa 
liberă şi la cea culturală, înconjurat de vecini puternici 
faţă de care avem de susținut revendicări naţionale, la 
care nu trebuie şi nu se poate să renunțăm“. 

Cum vedem, nu pot și socialiştii să facă o mişcare 
în sensul ideilor lor fără să se alarmeze poporaniștii că 
se primejduieşte integritatea teritorială şi aspirațiile na- 
tionale ale ţării. 

Dacă socialiștii ar strănuta o dată ceva mai tare, ar 
sări, desigur, sociologia poporanistă alarmată și îngri- 
iată : „Pentru dumnezeu, nu faceţi atita zgomot, sîn- 
tem un popor mic, trezit tîrziu la viaţa liberă și la cea 
culturală, înconjurat de vecini puternici față de care 
avem de susţinut revendicări naționale, la care nu tre- 
buie și nu se poate să renunțăm“. 

Dar, pentru dumnezeu, zicem la rîndul nostru, ce are 
oare socialismul în el că nu se poate manifesta fără să 
pericliteze interesele patriei şi dreptele ei aspirații na- 
tionale ? Există oare ceva organic în concepția lui, în 
practica şi tactica lui care să facă fatal necesare astfel de 
rezultate ? | 

A pune o astfel de întrebare e a și răspunde. Contra- 
riul e adevărat. Nu sînt oare socialiștii campionii cei mai 
înfocaţi ai dreptului unei naţii de a se dezvolta inde- 
pendentă şi liberă în marginile ei etnice ? Nu sînt oare 
socialiștii, ca adversari juraţi ai oricărei împilări și robiri, 
cei mai hotărîţi adversari ai împilării și cotropirii na- 
tionale? Nu sînt oare ei cei mai înfocați partizani ai 
dezrobirii naţionale ? Nu sînt oare tocmai ei aceia care 
luptă cu toată îndirjirea împotriva oricărei apăsări na- 
tionale, care luptă cu hotărîre chiar împotriva concetă- 
țenilor propriei lor țări cînd aceștia se fac vinovați de 
astfel de apăsare şi robire ? 

Cum s-a putut deci ca un fapt social, care se petrece 
la marea lumină a zilei, să fie prefăcut în contrariul lui ? 

În luptele sociale totul e posibil. Există adversari 
neîmpăcaţi ai socialismului care au săvîrșit minunea 
aceasta urită. 

Dar e oare permis sociologiei poporaniste ca din astfel 
de surse să se informeze asupra socialismului român ? 

Ni se spune însă, n-a apoteozat oare Racovski „va- 
loarea vieţii individuale, pe care clasele stăpînitoare, 
pentru care nu există în lume decit interesele materiale, 
în criminala lor lăcomie, o sacrifică şi o nesocotesc ?“ 

Ei şi! Racovski a spus un perfect adevăr și a făcut 
o constatare adevărată cînd a zis că în societatea de azi 
valoarea vieţii individuale e complet nesocotită, că cla- 
sele stăpînitoare jertfese mii de vieţi pentru interesele 
lor de clasă, că valoarea vieţii individuale e preconizată 
de socialism şi va fi realizată pe deplin numai în orga- 
nizaţia socialistă a societății. Foarte adevărat. 

` Altceva ar fi dacă Racovski, apoteozînd valoarea vie- 
ţii individuale, ar fi zis că socialiștii, sub pretextul acestei 
valorări, nu trebuie să facă sacrificii pentru cauza lor 
şi să-și jertfească chiar viaţa dacă va fi nevoie. Altceva 
ar fi dacă Racovski ar fi zis că, în caz că țara ar fi 


invadată de muscali, socialiştii nu trebuie să sară s-o 


apere sub cuvînt că ţin la valoarea vieţii lor individuale. 
Atunci ar avea d-l Nicanor dreptate. Dar o astfel de 
bazaconie nici prin vis nu i-a trecut lui Racovski. De- 
altfel, el a vorbit acum citeva luni, iar învinuirile de 
antinaţionalism datează de ani de zile. | 
Asupra ziselor adversarilor vom mai vorbi. Acum în 
urmă, odată cu apariţia epocii cadrilatere s-au dezgropat 
din nou vechile învinuiri aduse socialiștilor, de anti- 
patriotism şi trădare de patrie. Epoca cadrilateră e foarte 
prielnică pentru astfel de învinuiri. Mai departe vom 
vorbi mai pe larg despre socialismul și revendicările 
naţionale şi atunci se va vedea şi mai bine cît de rău 
informată e sociologia poporanistă în această privinţă. 
Dar şi pînă atunci, pentru oricine cunoaște cît de puţin 
socialismul, e clar că informativitatea d-lui Nicanor & Co. 
asupra acestui subiect şi asupra social-democraţiei ro- 


mâne e tot aşa de insuficientă şi defectuoasă ca şi asupra 


social-democraţiei din Occident. 

Şi astfel putem acuma să cuprindem într-o singură 
formulă atitudinea d-lui Nicanor & Co. faţă de socia- 
liştii din Occident, ca şi faţă de cei din ţară : 

D-sa pe protivnicii socialismului din Occident îi în- 
ţelege, dar nu-i aprobă, pe socialiștii de acolo îi aprobă, 

dar nu-i înțelege, iar pe socialiștii români nici nu-i aprobă, 
nici nu-i înțelege. 

E clar. 

Numai un lucru rămîne nelămurit : De ce anume d-sa 
aprobă pe unii şi dezaprobă pe alții ? 

Dar o astfel de claritate nici nu se poate cere socio- 
logiei poporaniste. 


C. Dobrogeanu-Gherea 


VIITORUL SOCIAL (BUCUREŞTI), ANUL II, NR. 3 ȘI 4, DIN MAI ȘI 
IUNIE 1913, P. 125—156 


GHEREA 
SI REFORMA ELECTORALĂ * 


Colegiul unic, factor reacţionar. El întărește burghezimea să- 


teuscă şi îndepărtează realizarea votului universal. Nu numai so- 


cial-democraţii, dar chiar democraţii trebuie să fie cu toată hotă- 
rârea împotriva lui. 


Stiam că tov. Gherea pleacă în străinătate și că va lipsi din 
țară cîteva luni de zile. Cu toate că eram sigur că mai ales acum, 
în ajunul plecării, este extrem de ocupat, totuși m-am hotărît să-i 
răpesc cîteva clipe spre a convorbi cu dînsul asupra marilor pro- 
bleme de la ordinea zilei. Am socotit că părerea marelui nostru 
dascăl asupra reformei electorale, în special a colegiului unic, 
asupra problemei agrare, în special a exproprierii silite, asupra 
chestiunii evreieşti este necesar să fie cunoscută. căci ea ne 
poate sluji fie ca îndrumare în dezbaterile și acţiunea noastră, 
fie ca punct de discuţie. Cuvîntul lui Gherea este întotdeauna 
răspînditor de lumină. 

L-am găsit obosit, plin de griji, suferind și nu m-aș fi îndurat 
niciodată să-l obosesc mai mult dacă scopul pentru care o făceam 
nu era atît de însemnat. 

Cu acea bunăvoință care face farmecul persoanei sale, în- 
grijat numai că marginile unei' convorbiri vor fi prea strîmte 
pentru vastele probleme ce trebuia să atingă, tovarășul Gherea 
a sfîrșit prin a se adînci în gînduri şi a vorbi. 


* [Interviul]. 

aie a TE e a 


O părere de rău 


Aş fi dorit cu tot dinadinsul, începu el, să scriu eu 
însumi asupra acestor însemnate probleme. Din neno- 
rocire, trebuie să plec să îngrijesc de sănătatea copiilor 
mei acum bolnavi, cît şi de propria mea sănătate. Regret 
mult că trebuie să plec tocmai acum, cînd problemele 
acestea sînt puse la ordinea zilei şi cînd s-ar fi cuvenit 
să scriu asupra lor. Tocmai pentru aceasta recunosc şi 
eu că ai dreptate şi că e necesar să dau măcar cîteva 
noţiuni esenţiale, să spun pe scurt ceea ce aş fi spus, 
dacă n-aş fi plecat, la Congresul partidului 26, şi ceea ce 
sper s-o fac cel puţin sub forma unui memoriu. 

Ca social-democrat, se înţelege, nu sînt de acord cu 
soluţiile pe care le dau clasele dominante acestor pro- 
bleme, dar sînt de acord cu ele cînd recunosc, în sfîrşit, 
că acele probleme sînt cele mai principale şi mai vitale. 


Colegiul unic E să 
Ce zici, tovarășe, de colegiul unic al liberalilor ? 


Colegiul unic desigur că este, în aparenţă ca și în 
fond, o reformă democratică, întrucît desfiinţează cenzul 
material, capitalist, spre a nu menţine decît unul cvasi- 
intelectual. Se înţelege că este democratică reforma care 
egalează votul unui lucrător sau țăran cu votul unui 
bogătaş, capitalist sau latifundiar. | 

Dar în condiţiile speciale ţării noastre, în condițiile 
neoiobage, care niciodată nu trebuie scăpate din vedere, 
colegiul unic are inconveniente grave. Nici cei mai pe- 
simişti nu-și închipuiesc cît de puţini alegători vor avea 
ţăranii prin colegiul unic, şi toate socotelile liberalilor 
și partizanilor acestei reforme în această privinţă sint 
pure fantezii. 

Las” că numărul celor ştiutori de carte, trecuţi prin 
școală, e mult mai mic decît arată dumnealor, dar ceea 
ce e şi mai important, țăranul, în condiţiile speciale neo- 


iobage ale ţării, plecînd din şcoală, uită — afară de cei 
mai bine situați — cartea, încît numărul ştiutorilor de 

carte care ar putea să treacă examenul înaintea comisiilor 
care vor trebui să acorde dreptul de vot e absolut infim. 

În mare parte, totul se va mărgini la așa-numita 
burghezie sătească. Liberalii în general au cultivat această 
burghezie sătească. Întreaga legislaţie așa-numită socia- 
listă de la 1907, ca şi întreaga activitate extraşcolară au 
fost făcute mai ales în vederea și în folosul acestei bur- 
ghezimi şi pentru cultivarea ei. Acum, prin colegiul unic, 
ea capătă în stat o forță politică foarte însemnată. Prin 
colegiul unic al știutorilor de carte, puterea politică a 
latifundiarilor, arendașşilor, aristocrațimii rurale trece în 
bună parte la această burghezie sătească. În alte condiţii, 
această substituire şi trecere a puterii politice de la 
boieri la burghezie ar fi fost totuşi un pas democratic, 
un pas înainte în dezvoltarea capitalistă a ţării. În con- 
diţiile ei speciale neoiobage însă, această clasă ar înlocui 
pe cealaltă în toate privilegiile ei economice şi politice 
și, fiind o clasă mai tînără, mai viguroasă, mai nume- 
roasă, ar da o şi mai largă bază și consolidare — cel 
puţin pentru o vreme oarecare — neoiobăgiei noastre, a 
cărei desființare e problema problemelor ţării noastre. 

În felul acesta, colegiul unic în condiţiile speciale 
țării devine un factor reacționar, nu progresiv sau re- 
voluţionar. Bineînţeles, vorbim de sate. 

Speranţele pe care le dau liberalii că prin faptul lă- 
ţirii culturii votul universal va deveni în curînd o rea- 
litate sînt zadarnice atîta vreme cît vor exista condiţiile 
de azi, întrucît în sărăcia şi situaţia ţării, chiar dacă ar 
spori numărul celor ştiutori de carte, numărul neștiu- 
torilor va fi totdeauna imens. 

Alt neajuns. Opinia publică s-a convins de necesi- 
tatea schimbării legii electorale, așa că această schim- 
bare trebuie să se facă. Or, prin introducerea colegiului 
unic, realizarea votului universal egal, direct şi secret 
ar fi amînată — din cauza formalităţilor constituţionale 
complicate ce cere o revizuire a Constituţiei şi din cauză 
că s-ar socoti pentru mai multă vreme chestia ca de- 
finitiv rezolvată —, ar fi amînată pentru alte zeci de ani. 


Atunci atitudinea pe care trebuie s-o avem față de această 
pretinsă reformă e clar că nu poate fi decît una singură. 


Evident. De n-ar fi decît neajunsurile pe care ţi le-am 
semnalat, şi încă ar fi destul pentru ca social-democraţii 

să fie cu toată hotărîrea contra colegiului unic. Dar nu 
numai social-democraţii, care reprezintă interesele pro- 
funde ale maselor muncitoare, trebuie să fie, ca atare, 
împotriva unei reforme electorale alta decit votul uni- 
versal, care serveşte interesele acestor mase. Dar chiar 
simplii democrați ar trebui să aibă aceeași atitudine, 
căci, de fapt, colegiul unic exclude pentru zeci de ani 
din viața politică imensa majoritate a ţărănimii şi deci 
a ţării acesteia. 


ROMÂNIA MUNCITOARE (BUCUREȘTI), ANUL IX, NR. 99, DIN 1 DE- 
CEMBRIE 1913 


GHEREA ȘI PROBLEMA AGRARĂ * 


Cum se înfățișează problema noastră agrară. Exproprierea 
silită. Care e adevărata soluţie. O impresie personală. 


Dar problema agrară ? 

Problema agrară, cea mai importantă dintre probleme 
şi care e aşa de vastă, aşa de complexă, desigur că nu 
într-o singură şi scurtă convorbire se poate limpezi. Atit 
pot să-ţi spun, că nu mi-am schimbat deloc, în nici o 
direcţie şi în nici un fel, vederile mele expuse în Neo- 
iobăgia **. 


Exproprierea silită 


Este extrem de greu să combaţi vederile liberalilor, 
întrucît ei nu le formulează în chip cîtuşi de puţin, nu 
clar, dar nici măcar sesizabil. Principiul exproprierii si- 
lite e un principiu mare, un principiu în adevăr revolu- 
ţionar, și încă în înţelesul cel bun al cuvîntului. Argu- 
mentele prin care își apără liberalii de acum proiectul 
lor de reformă agrară sînt în bună parte luate chiar din 
literatura socialistă, şi în special chiar din literatura noas- 
tră socialistă, a aşa-numitei mişcări socialiste trecute. 


* [Interviu]. 
** [Vezi C. Dobrogeanu-Gherea, Opere complete, vol. 4, Bucu- 
reşti, Editura politică, 1977.] 

Decît, cunoaştem doar ţara aceasta! E, din nenoro- 
cire, o ţară de diversiune, o ţară de vorbe mari, care nu 
se potrivesc stării de fapt şi poate că în nici o ţară din 
lume nu e așa de adevărată ca la noi vorba că „munții 
nasc mereu șoareci“. Liberalii se supără că social-demo- 
crația română și chiar democraţia nu-i iau în serios. 
Dar felul cum pun ei chestiunea nu insuflă nici încre- 
dere, nici relaţii de seriozitate. 

Mai întîi, principialmente şi istoriceşte vorbind, cum 
ar putea un om care vede cît de puţin clar să-şi închipuie 
că o clasă, ea însăşi, ar decreta nu numai sfărîmarea pri- 
vilegiilor ei, dar o schimbare economică radicală, care ar 
însemna în fond, dacă nu dispariţia, apoi, desigur, imensa 
ei slăbire. Asta n-a fost, nu e şi nu va fi. Prima minune 
ar putea fi asta la noi, tocmai la noi, unde clasele domi- 
nante teriene au arătat un egoism sălbatic de clasă, care 
întrece pe al celor mai multe din alte ţări. 

Dealtfel, încă o dată, nu se poate şi ar fi și nedrept 
să combaţi vederile liberalilor atîta vreme cît ei singuri 
nu şi-au formulat aceste vederi. 


Adevăratul sens al problemei agrare 


Dar un lucru mai presus decît toate îmi pare sigur. 
Liberalii n-au priceput şi nu pricep adevăratul și întinsul 
sens al problemei noastre agrare, deşi sînt patru ani de 
cînd a apărut Neoiobăgia. Acolo am arătat, cred, destul 
de clar că problema noastră agrară e, desigur, și o pro- 
blemă de distribuire a pămîntului, cum ar fi spre pildă 
în Anglia, care e invocată à tors et a travers de liberali. 
Dar, în deosebire de alte ţări, la noi problema agrară e o 
problemă de relaţii de producere, şi anume de relaţii de 
producere semifeudale. Aici deci trebuie concentrată în 
primul loc atenția omului de stat care vrea sincer să 
transforme întocmirea noastră arhaică, absurdă și neno- 
rocită agrară. Desființarea deci a relaţiilor de producere 
semijeudale, neoiobage, e prima, principala și esentiala 
parte a problemei noastre agrare. Fără aceasta, înteme- 
ierea unei mici proprietăţi devine un nonsens, atita vreme 
cît există aceste relaţii de producere semifeudale. 

Soluţia 


Ca soluţie, noi, socialiștii, se înţelege, avem soluția 
noastră, unică, definitivă şi hotărîtă şi care rezolvă toate 
greutăţile, toate contradicţiile imense ale problemei 
agrare : această soluţie «e socializarea tuturor mijloacelor 
de producere, deci și a pământului. Aceasta însă nu poate 
să fie decît problema viitorului. Socializarea pămîntului, 
şi încă într-o ţară agricolă, unde toată producţia şi toate 
relaţiile economice sînt legate şi dominate de producția 
agrară, ar fi pur şi simplu transformarea societăţii bur- 
gheze în societate socialistă. Cum ar fi însă cu putinţă 
acum aşa ceva, într-o ţară înapoiată ca a noastră, cînd 
nici ţările mari și înaintate capitaliste nu au încă con- 
diţiile necesare, obiective şi subiective, pentru o astiel 
de transformare imediată ? Asta nu trebuie, firește, să 
ne împiedice să arătăm că într-acolo trebuie să mergem 
şi că acolo este ultima noastră scăpare. 


O adevărată proprietate ţărănească 


Acum însă noi, socialiștii, nu am putea fi împotriva 
unei adevărate proprietăţi țărănești de-sine-stătătoare. 
Desigur, soluţia aceasta are foarte multe neajunsuri, ca 
orice soluţie tranzitorie, dar, din nenorocire, e unica po- 
sibilă. Amestecul unor elemente socialiste în întocmirea 
noastră neoiobagă, cum sînt cooperativele, obştile, pot să 
ducă nu la apropierea noastră de socialism, ci la consoli- 
darea aceleiaşi neoiobăgii. Aci este deosebirea mea de 
tov. Toma Dragu 27. Noi lucrăm pentru prefacerea socie- 
tății burgheze în societate socialistă. Din nenorocire, din 
punct de vedere al întocmirii noastre agrare, cum sper că 
a văzut şi tov. Toma Dragu din Neoiobăgia, sintem o 
ţară semiburgheză, semifeudală și avem. deci tot interesul 
ca să se dezvolte într-o societate veritabil burgheză şi 
capitalistă care şi prin noi şi prin sine însăşi merge spre 
societatea socialistă. 

Dar, fiind pentru proprietatea ţărănească, trebuie s-o 


voim în condiţii de-sine-stătătoare, în condiţii de proprie- 


tari ţărani de-sine-stătători, nu neoiobagi. Pămintul care 

s-ar da cu ţiriita, sub formă de împroprietărire, dacă se 
va da în felul cum s-a dat pînă acum, ar scădea numai 
producţia, fără ca să-l ajute efectiv pe ţăran, şi ar întări 
numai absurda întocmire neoiobagă de azi, după cum au 
făcut-o toate împroprietăririle precedente. 

Dacă liberalii sînt de aceeași părere, de ce n-o spun ? 
Dacă sînt de altă părere, de ce n-o combat? Dealtfel, e 
foarte greu de a discuta problema noastră agrară cu 
liberalii şi nici exproprierea silită, cu care sîntem bine- 
înțeles de acord în principiu, pînă ce liberalii nu vor 
formula ce anume vor şi în ce fel vor ei să rezolve pro- 
blema pe care o zgîndăresc numai. 

Aşa cum e pusă chestia pînă acum și din cite s-au 
spus, sîntem reduşi numai la presupuneri și impresii per- 
sonale, şi, dacă e vorba de impresii personale, tare mă 
tem ca nu cumva constituanta liberală să ne exproprieze 
de o parte din libertăţile presei. Bineînţeles — adăugă 
rîzind Gherea —, „acolo unde va fi nevoie“. 

Pînă ce liberalii nu se vor lămuri, nu au dreptul să 
se plîngă de neîncrederea cu care sînt întimpinate pro- 
iectele lor de reforme. Trecutul — un criteriu atît de 
important — nu-i deloc încurajator. Casa Rurală %, de 
pildă, care a fost creată în scopul de a fi o pepinieră de 
mici proprietari rurali, a devenit pepinieră de mari ren- 
tieri urbani. 

Dar să aşteptăm, în sfîrşit, ca să putem discuta pînă 
ce vor formula practicește tot ce vor să facă în această 
problemă atît de grea. 

Eu, în cît mă priveşte, am discutat soluția problemei 
agrare într-un capitol special din Neoiobăgia și nu numai 
că nu mi-am schimbat vederile de la apariţia ei, ci, 
dimpotrivă, toate faptele și fenomenele ulterioare din 
viaţa noastră economico-socială mi le-au confirmat și 
mai mult. 

— Prin urmare, mult trîmbiţata „expropriere silită“ a libe- 
ralilor nu e o soluţie ? 


— În condiţiile de care am vorbit, nu, absolut nu, 
încheie hotărît tov. Gherea. 

GHEREA ȘI CHESTIUNEA EVREIASCĂ * 


Situația unică în felul ei a evreilor pământeni. 
Numai ca o chestiune de dreptate, dar și spre cel mai mare 
folos al ţării, chestiunea evreiască trebuie rezolvată. 


Să venim acum, tovarăşe, la chestiunea evreiască. Ce părere 
ai despre ea, despre atitudinea partidelor, despre rezolvarea ei ? 


Rezolvarea chestiei evreieşti e grea, deși e de o cla- 
ritate clasică. Şi aici vedem cum lucrurile cele mai simple, 
mai clare şi intime se falsifică şi prin interesele mate- 
riale ale indivizilor şi prin interesele de clasă. 

Am creat o problemă unică în felul ei în lumea toată, 
după cum, în general, mulțumită specialelor condiţii is- 
torice ale ţării, și în primul loc neociobăgiei noastre, avem 
atîtea originalități absurde şi contraste izbitoare. 

Un om de spirit din străinătate care cunoaște bine 
ţara noastră îmi spunea glumind : Nu ştiu de ce îşi bate 
capul ţara românească cu chestia evreiască pe cîtă vreme 
în această tară nici nu există evrei. 

— Cum așa ? l-am întrebat mirat. 


Foarte simplu. Un om în statele moderne ca să existe, 
ca să fie aievea, trebuie să fie şi este sau supusul ţării 
în care se află, sau supusul altei ţări. Şi, dacă nu e 
supusul nici unei ţări, atunci nu există. Chiar emigranții 
politici sau criminalii ordinari care fug din ţara lor — și 
ca atare scapă din supușia ţării lor şi nu devin nici su- 


* [Interviu]. 

puşii ţării în care emigrează — sînt şi ei „foști“ supuși ai 
cutărei ţări. Dar să nu fii nici supusul ţării în care te 
afli, nici supusul altei țări, nici fostul supus al unei ţări 
oarecare, asta e o absurditate așa de mare, că nu poate 
să încapă în mintea unui om şi credeam că este pur și 
simplu o invenţie răutăcioasă a Cahalului internaţional 
evreiesc. 

Si într-adevăr că aceasta este o absurditate juridică 
unică în felul ei, cum unic este şi regimul nostru neoiobag 
care i-a dat ființă. Şi absurditatea acestui regim se ma- 
nifestă în toate direcţiile. Așa, pînă acum aveam citeva 
mii de bulgari în Dobrogea pe care îi priveam ca primej- 
dioși şi dușmani — acum am mai luat, cu imense sacri- 
ficii, alţi 300 000. Cine vede lucrurile ceva mai clar ştie 
ce greutăţi şi ce jertfe ne va costa de acum înainte pen- 
tru ca să păstrăm şi să facem cetățeni români — dacă 
vom reuşi s-o facem vreodată — pe acești 300 000 de 
bulgari și, pe cînd vom cheltui milioane, vom face jertfe 
imense pentru ca să-i prefacem pe aceștia în români, 
iată o populaţie de 250 000 de oameni care se luptă din 
toate puterile ca să devină cetățeni români — și noi 
facem sforţări şi cele mai mari sacrificii pentru a-i ţine 
departe de cetățenia română. 

E clar că o populaţie care nu e supusă nici unui stat 
străin, care trăiește însăși din viața ţării acesteia, care 
n-are de gînd și nici n-are putinţa să devină supusă unei 
alte ţări, o populaţie care face în definitiv parte inte- 
grantă din organismul ţării românești, care îndeplineşte 
funcțiuni, şi funcțiuni folositoare — nu vorbim de ex- 
cepţii —, în organismul ţării românești, o astfel de po- 
pulaţie trebuie neapărat să devină, sociologicește vorbind, 
nu numai de fapt, dar și de drept o parte a ţării, avînd 
toate atributele cetăţeniei române. Și asta nu numai și nu 
atît pentru necesitatea și folosul acestei populaţii, ci ca o 
necesitate şi ca o utilitate foarte mare pentru țară și 
pentru dezvoltarea ei normală. 

Aci e una din profundele deosebiri între felul cum 
vedem noi și [cel] cum văd antisemiţii noștri chestia 
evreiască. Antisemiţii noștri ne reproșează că vrem să 
dăm drepturi politice evreilor în masă conduși de idei 
abstracte de umanitate și de dreptate. Aceasta nu-i tocmai 
exact. Se înţelege, ideile înalte de umanitate şi dreptate 
nu sînt pentru noi abstracții greu de înţeles, cum sint 

pentru cei mai mulți dintre antisemiţii noştri și pentru 
clasele noastre dominante ! Dar afară de aceste idei, și 
mai presus de toate, noi cerem contopirea definitivă a 
maselor evreieşti în organismul ţării româneşti ca o mare 


necesitate şi ca o mare utilitate pentru întreaga dezvol- 


tare viitoare a acestei ţări. În. acea prefacere socială prin 
care trece acum, şi trebuie să treacă, țara românească, 
în prefacerile ei dintr-o ţară neoiobagă într-o țară oc- 
cidentalo-burghezo-capitalistă, în această prefacere evre- 
imea română pămînteană are un rol important şi va fi 
de cel mai mare folos. 

Aşadar, noi, social-democraţii, întemeiem punctul nos- 
tru de vedere nu numai pe faptul că e drept ca evreii 
pămînteni se fie încetăţeniţi, ci și pe faptul că rezol- 
varea chestiei evreieşti e în cel mai mare grad folosi- 
toare ţării. Din absorbirea și contopirea tuturor ener- 
giilor şi tuturor capacităţilor aflătoare în masa evreiască 
ţara va trage foloase mari, și apoi chestia aceasta ne- 
rezolvată va fi ca o rană deschisă care, dacă nu primej- 
duieşte existența ţării, îi vatămă însă grav dezvoltarea 
normală. | 

Pentru noi e clar. Rezolvarea chestiei evreiești este 
şi un act de dreptate şi un act folositor ţării. 

Și afară de asta, bună sau rea, noi avem cel puțin o 
soluţie. Să ne arate adversarii rezolvării chestiei evreiești 
care e soluţia lor. Nu e oare monstruos că după zeci de 
ani de discuţii pasionate și de lupte înverșunate adver- 
sarii rezolvării chestiei evreiești n-au ajuns să formuleze 
în chip cît de puţin lămurit soluţia lor? Pentru soluția 
noastră avem părerea unor oameni ca M. Kogălniceanu 
și P. P. Carp, unicii oameni, adevărat de stat din ţara 
aceasta. Să ne arate şi adversarii care e soluția lor. 


— Dar ei par că se feresc ca de foc de aceasta. 


Da. Asta e veşnica metodă a claselor noastre oligar- 
hice, a partidelor noastre politice în toate problemele vi- 
tale și vaste ale ţării. Astfel, spre pildă, în chestia agrară 
liberalii în sfîrşit dau o cvasisoluţie — exproprierea si- 
lită —, dar nu spun nimic lămurit despre ea, încît înainte 
ca şi după soluţie chestia rămîne deschisă. Protivnicii 
liberalilor protestează împotriva așa-numitei soluții li- 
berale, declară că problema agrară e o problemă gravă 
care trebuie rezolvată, dar la rîndul lor nu dau nici o 

soluție, măcar cît de puțin clară. Şi aşa în toate proble- 
mele mari ale țării. Dar problemele care ajung la matu- 
ritatea lor trebuie să fie rezolvate şi vor fi rezolvate, 
asta-i sigur. Cum şi în ce fel, asta-i greu de prezis şi-i şi 
mai greu de zis într-o convorbire. 


— Dar rolul nostru ? 


În privinţa aceasta atît e sigur: dacă prin forţele 
noastre, care sint încă atît de reduse, nu vom rezolva 
aceste probleme, totuși prin activitatea noastră dăm şi 
vom da un imbold şi aducem o lumină pentru rezolvarea 
lor. 

Dealtfel, aceasta e şi foarte natural, pentru că numai 
clasele muncitoare şi producătoare, ale căror adevărate 
interese de clasă le reprezintă social-democraţia, numai 
ele au un adevărat și vital interes în limpezirea acestor 
probleme şi în rezolvarea lor integrală şi dreaptă. 


Cu aceste cuvinte, care deschid o largă perspectivă asupra 
rolului şi misiunii partidului nostru în problemele prezente, am 
terminat interesanta convorbire cu tov. C. Dobrogeanu-Gherea. 

NOI SI BULGARII 
Fragment inedit din Neoiobăgia 


Aceste cîteva cuvinte de mai jos reprezintă un mic 
fragment inedit din Neoiobăgia, și anume un pasaj din 
capitolul ce tratează asupra neoiobăgiei şi sujragiului 
universal. Nu l-am tipărit acolo pentru că mi-a părut și 
prea incomplet şi prea incidental. După evenimentele 
atit de însemnate din anul din urmă 29, acest mic frag- 
ment, după cum mi se pare, poate să aibă oarecare interes 
de actualitate, după cum oarecare interes poate să aibă 
şi prin faptul că a fost scris încă de acum patru ani. 

Se înțelege, crîmpeiul acesta al unui capitol nu poate 
fi înțeles bine decît în legătură cu capitolul din care 
făcea parte. Așa izolat cum apare aici, el ar putea să 
dea loc la unele neînţelegeri și să pară că reprezintă un 
argument serios împotriva sufragiului universal. 

E evident că, acuma ca și atuncea, sînt convins că în 
caz de introducere a sufragiului universal neoiobăgia 
noastră va căuta să-l prefacă într-o ficţiune și într-o 
minciună, după cum a reușit să prejacă într-o minciună 
toate instituţiile noastre liberalo-burgheze, toată consti- 
tuția noastră. 

Dar aceasta nu e un argument împotriva sufragiului 
universal, ci împotriva neoiobăgiei. De aici nu urmează 
că nu trebuie înfiinţat sufragiul universal, ci urmează că 
trebuie desfiinţată neoiobăgia. Am arătat în acea carte că 
sufragiul universal, cu toate că va tinde să fie prefăcut 
în ficțiune de neoiobăgia noastră, la rîndul lui va tinde 
să desființeze neoiobăgia, și în felul acesta el capătă în 
țara noastră încă o însemnătate pe care n-o are în alte 
țări. 


Irz 


Se întelege, vorbim de sufragiul universal cel adevă- 
rat şi nu de colegiul unic, care e contrafacere a lui. 

Acesta din urmă tinde să substituie puterii politice 
a boierimii şi ciocoimii rurale puterea politică a burghe- 
zimii şi albăstrimii sătești şi a lipitorilor satelor. Această 
substituire însă nu numai că nu va ajuta la desființarea 
totală a neoiobăgiei, ceea ce constituie problema proble- 
melor noastre, ci, dimpotrivă, sub altă formă, va conso- 
lida încă neoiobăgia pentru o vreme oarecare. 

Acesta e cel mai puternic şi decisiv argument împo- 
triva colegiului unic. 


Mă folosesc de prilejul acesta pentru a rectifica unele 
vederi ce mi-au fost greșit expuse într-un interviu din 
„România muncitoare“ *. 

Mai întîi, acolo nu s-a deslușit deloc de ce anume 
sînt pentru votul universal, deşi sînt de acord cu con- 
servatorii că el nu se potriveşte cu realitatea vieții noas- 
tre economice agrare și deşi sînt, iarăşi, de acord că, la 
început cel puţin, sufragiul universal ar rămînea o apa- 
rență — la sate, bineînțeles — ca și celelalte instituții 
pe care le-am luat din Occident. Probabil că n-am fost 
eu desluşit. Şi nici nu se putea desluși aceasta într-un 
interviu ; numai după toate dezvoltările de mai sus sper 
că lucrul devine clar. 

Dar acel interviu conţine o afirmaţie greşită pe care 
niciodată n-am putut s-o fac, și anume : că superioritatea 
Bulgariei asupra noastră consistă în faptul că Bulgaria 
are votul universal şi noi nu. Aceasta n-am putut s-o 
spun niciodată. O, dacă sufragiul universal ar avea această 
putere miraculoasă, cît de uşor s-ar mai rezolva chestia 
socială ! 

Comparaţia noastră cu Bulgaria e de cel mai mare 
interes şi teoretic și practic. La noi, acum în urmă, se 
simte tot mai mult superioritatea în multe privinţi a 
dezvoltării Bulgariei asupra României, și fiecare om 
politic caută să scoată ochii adversarului său prin ară- 
tarea acestei superiorităţi, de care, bineînţeles, e de vină 
partidul politic advers. Oricine simte că dezvoltarea Bul- 
gariei e mai normală, mai sănătoasă, mai temeinică, lipsită 


* [Vezi C. Dobrogeanu-Gherea, Opere complete, vol. 3, Bucu- 
reşti, Editura politică, 1977, p. 506]. 

de aceste anormalităţi și contradicții, care — cum sînt 
revoltele noastre ţărăneşti — duc la dezastru. De unde 
provine această superioritate a dezvoltării Bulgariei ? 
Iată de unde, în cîteva cuvinte : 

Bulgaria a stat sute de ani sub dominaţia turcească 
directă. Economiceşte, în secolul din urmă, mai ales, 
această dominație n-a fost din cale afară de grea pentru 
țărănimea muncitoare ; şi ea devenea cu atît mai ușoară 
pe măsură ce scădea puterea imperiului turcesc, zguduită 
fiind de puterile europene, și în special de Rusia. Exploa- 
tarea ţăranului bulgar se mărginea la celebra zeciuială a 
producţiei (una din zece) — visul de aur, nerealizabil, al 
ţăranului român. O clasă bulgară privilegiată economi- 
ceşte care să apese țărănimea nu putea să se ridice sub 
greutatea dominaţiei politice turceşti. Pe clasele supe- 
rioare ridicate dintre bulgari — clase de intelectuali, me- 
seriaşi, burghezi —, pe acestea turcii le apăsau strașnic 
și căutau să le anihileze, căci le era teamă că din rîn- 
durile lor ar putea ieşi concurenţii de mîine şi chiar 
organizatorii eliberării Bulgariei. În felul acesta nu numai 
că nu s-a ridicat dintre bulgari o clasă economicește 
dominatoare şi apăsătoare, dar, dimpotrivă, între clasele 
existente s-a dezvoltat o solidaritate oarecare decurgind 
din interesele comune de apărare în fața pericolului co- 
mun permanent: dominaţia turcească. Această relativ 
ușoară dominare şi exploatare economică a dezvoltat o 
țărănime primitivă, barbară, dar înţolită, puternică şi 
sănătoasă. 

După eliberarea Bulgariei de sub jugul turcesc, ţără- 
nimea s-a trezit fără vreo clasă superioară teriană or- 
ganizată care să aibă interesul și putinţa de a o aservi 
și asupri. De vreo iobăgie oarecare nu era nici pome- 
neală. Prin eliberarea de sub jugul turcesc, țărănimea 
a devenit ipso facto emancipată, ţăranul a devenit sau 
un proprietar și producător liber — cu oarecare obligaţii 
către stat — sau, în lipsă de pămînt, un lucrător de pä- 
mint, un proletar agricol, iarăşi liber, care lucrează la 
proprietarii mijlocii și mai mari (proprietatea mare fiind 
acolo neînsemnată). Aceste relații de producţie, deşi pri- 
mitive, sînt însă în fond relaţiile burgheze nedezvoltate. 
Așa că instituţiile burghezo-occidentale introduse în Bul- 
garia au găsit relații de producţie care nu le contraziceau 
așa de mult, instituţiile introduse și relaţiile de fapt 

găsite își erau asimilabile şi adaptabile între ele. Ceea ce 
era însă în contrazicere cu instituţiile noi era incultura, 
erau moravurile orientale învechite. Dar tocmai în Bul- 
garia s-au dovedit cele susținute mai sus, că nu mora- 
vurile orientale învechite şi incultura opresc realizarea 
instituţiilor superioare, ci relaţiile de producție. 

În adevăr, în Bulgaria, în două-trei decenii moravurile 
au început să se adapteze instituţiilor noi, şi, avînd la 
bază relaţii de producţie întru nimic potrivnice institu- 
ţiilor, acestea devin tot mai mult şi mai mult o realitate, 
între starea de drept şi starea de fapt nu se creează acea 
prăpastie care — împreună cu toate consecințele ei — ca- 
racterizează dezvoltarea ţării noastre. 

Și astfel Bulgaria, stat unitar în organizația sa, se 
dezvoltă normal şi sănătos — şi politiceşte și economi- 
ceşte —, devenind un obiect de invidie chiar pentru gu- 
vernanţii noștri şi clasele noastre dominante. 

Așadar, pe scurt : marea superioritate a Bulgariei asu- 
pra noastră este că bulgarii sînt un popor liber, pe cînd 
noi sîntem încă un popor de neoiobagi. Și din relaţiile 
de viaţă agrară, care în ţările eminamente agricole sînt 
atît de importante pentru întreaga viaţă socială, această 
superioritate se întinde asupra întregii vieţi sociale și 
de stat. 

Desigur, sufragiul universal e un factor mai mult al 
acestei superiorități a Bulgariei asupra noastră, dar nu 
el o hotărăşte. Chiar şi fără el, chiar cu vot cenzitar, în 
aceste privinţe Bulgaria tot superioară ne-ar fi. Dealtfel, 
întroducerea votului universal în Bulgaria a întimpinat 
mai puţine piedici tocmai din cauza spiritului de egali- 
tate mult mai puternic care domneşte acolo, mulțumită 
condiţiilor istorice pomenite mai sus şi felului relaţiilor 
economice de producţie existente. 


C. Dobrogeanu-Gherea 

[DESPRE OLIGARHIA ROMÁN Á] ” 


Geneza oligarhiei române 3! 


După înfrîngerea iobăgiei economice şi politice şi 
înlocuirea ei prin neoiobăgie la sate şi capitalism burghez 
la oraşe, clasele de sus, care s-au format în urma noii 
alcătuiri sociale — ca orice clasă nouă, născută în plină 
sărbătoare a biruinţei —, au fost foarte darnice cu po- 
porul în privinţa acordării de libertăţi şi drepturi politice. 
Era aproape o risipă de drepturi și libertăţi, explicabilă, 
dealtfel, prin psihologia mărinimiei obișnuite triumfă- 
torului. Însăşi constituţia noastră — mama tuturor legilor 
și tuturor drepturilor — a fost copiată după una din cele 
mai liberale constituţii — anume cea belgiană. După ce 
au împărţit poporului atîtea drepturi şi libertăţi, clasele 
de sus s-au gîndit și la propriile lor interese — erau 
doar şi membrii lor fiii aceluiaşi popor — și şi-au dăruit 
atunci și sieşi un drept, unul singur pentru propriu uz 
şi abuz. Făcînd împărţirea, au păstrat pentru sine numai 
o singură lege — legea electorală; un singur drept — 
dreptul la vot. Unul singur şi bun, unul şi jumătate, unul 
„cît toate laolaltă şi care preface pe celelalte în puțin 
lucru. Aceasta iarăşi se explică uşor din psihologia ome- 
nească, pentru că, vorba românului, „cine-mparte, par- 
te-şi face“. Dreptul de vot, legea electorală hotărăște doar 
cine anume va fi ales în sfatul ţării, hotărăşte deci cine 
va face legi noi, cine va schimba sau va desface pe cele 
vechi, hotărăşte cine le va aplica, cine va supraveghea 
aplicarea sau neaplicarea lor, hotărăşte din capul locului 
conducerea tuturor treburilor publice. Această lege, acest 
drept este deci cheia tuturor drepturilor. Clasele noastre 

de sus au dat drepturi multe poporului, iar cheia de la ele 
și-au băgat-o în buzunar, ceea ce iarăși se explică din 
psihologia omenească, pentru că: „La générosité bien 
ordonnée commence... et finit par soi-même“ *, cum ar 
zice românul în franţuzește. 

Prin legea electorală și colegiile cenzitare atit de re- 
strînse, constituţia introdusă de clasele noastre privi- 
legiate a dat deci din capul locului întreaga putere po- 
litică, întreaga conducere a treburilor publice, întreaga 
putere și întreaga gospodărire a statului în mîna unei 
clase extrem de restrînse — cîteva zeci de mii în formă, 
cîteva mii în fond. În felul acesta era deci de la început 
hotărită şi inevitabilă o oligarhie politică pe mîinile că- 
reia trebuia să încapă întreaga formidabilă putere şi 
întreaga conducere a statului. Tot restul imens al na- 
tiunii, care forma, în definitiv, cu o mică excepţie, în- 
treaga naţiune, era eliminat cu desăvirşire şi din condu- 
cerea statului şi din orice control asupra acestei con- 
duceri. În fond, toate drepturile politice esenţiale ale 
naţiunii, ale adevăratei naţiuni, au fost confiscate de către 
o infimă minoritate de oligarhi. Colegiul al treilea (vor- 
bim de legea electorală actuală, cea dinainte semănîndu-i 
ca un frate geamăn) din capul locului a fost prefăcut de 
neoiobăgia noastră agrară, şi trebuia neapărat să fie pre- 
făcut, în miraj şi minciună. De atunci, prin şi în limbajul 
politic, înseşi cuvintele de fară și națiune au fost golite 
de înţeles : fara a devenit țara legală, adică ţara cîtorva 
mii de oligarhi privilegiați, națiunea aşijderea. 

Oligarhia politică, menită să se formeze în urma in- 
troducerii constituţiei şi legii ei electorale, nu era o: 
oligarhie închisă, care ar fi fost o expresie a claselor 
sau a clasei dominante economiceşte şi care clasă sau 
clase ar reprezenta în politică aceeași covîrşitoare in- 
fluenţă pe care o au în viața economică. Acesta este 
mersul obișnuit al lucrurilor, întrucît structura politică 
a unei societăți urmează și e expresia structurii ei eco- 
nomice. După mersul obișnuit al lucrurilor şi după legea 
sociologică de mai sus, oligarhia politică ce s-a format 
la noi ar fi trebuit să fie o oligarhie mai mult sau mai 
puţin închisă, reprezentind în primul rînd, dacă nu chiar 
exclusiv, interesele clasei marilor proprietari de pămînt 


* IGenerozitatea bine rinduită începe... şi sfirşeşte cu sine]. 

— clasă de o covirşitoare influenţă economică într-o 
ţară eminamente agricolă. Din cauza anumitor pricini 
istoriice, aceasta nu s-a întîmplat la noi. Clasa marilor 
proprietari de atunci era tocmai clasa iobăgistă de odi- 
nioară, slăbită în luptă, mai mult învinsă şi care se 
încăpăţțina încă să lupte pentru întoarcerea la privilegii 
dispărute pe vecie. În afară de aceasta, clasa marilor 
proprietari a fost sortită în mare parte dispariţiei și 
înlocuită de clasa burghezimii nou-născute, care rivnea 
să ia locul acelei clase şi a și înlocuit-o, folosindu-se în 
acest scop tocmai de influența şi pricopseala oligarho- 
politică. În astfel de condiţii istorice neprielnice, clasa 
dominantă economiceşte a marilor proprietari n-a putut 
să-şi valorifice în politică toată puterea economică. 

Nu-i vorba, în formarea oligarhiei politice i-a fost 
lăsat şi proprietăţii mari un loc însemnat, foarte însem- 
nat chiar, dar nu exclusiv, restul — foarte mare — din 
puterea oligarho-politică a fost acaparat însă de clasele 
celelalte, burgheze, nou-născute. Clasele noastre de sus, 
atît de zgîrcite cînd este vorba de drepturile poporului 
adevărat, au avut, fireşte, grija de a restrînge cercul 
acelora ce pot lua parte la viața politică ; cînd a fost 
însă vorba de recrutarea oligarhiei politice, au fost foarte 
generoase și, în marginile restrinse ale colegiilor noastre 
cenzitare, au lăsat ușile larg deschise pentru ca, în afară 
de marii proprietari rurali şi urbani, să poată intra în 
raiul oligarhiei boiernașii, negustorii și negustorașşii, popii, 
avocaţii (mai ales aceştia din urmă, care, prin însăşi 
profesiunea lor, erau meniţi să joace un rol covirșitor 
în oligarhia politică), profesiunile libere de tot felul, 
funcţionarii (de asemenea aspiranţi la slujbe și sinecure), 
declasaţii și, mai în urmă, o clasă foarte importantă Și 
caracteristică pentru oligarhia noastră, clasa profesioniș- 
tilor politicianismului. Cum vedem, ușile au fost cu ade- 
vărat larg deschise: putea să intre oricine afară de 
poporul propriu-zis, de naţia cea adevărată, de masele 
poporului. muncitor ; dar aceasta este foarte natural, căci 
dacă ar fi intrat și poporul muncitor oligarhia se dizolva 
în masele populare şi dispărea. Ţinerea în afară a po- 
porului muncitor era doar o condiţie esenţială a formării 
şi existenței oligarhiei : pe această bază şi în virtutea 
acestei eliminări s-a format, există și înfloreşte oligarhia. 
Această recrutare a oligarhiei cu uşile larg deschise a 

trebuit din capul locului să introducă zizanie şi luptă 
între grupările oligarhiei înseși. De la început, această 
luptă trebuia să se ivească în special între oligarhia ce 
reprezenta, de o parte, clasa marilor proprietari: de pă- 
mint, clasă care tindea, în virtutea importanţei sale eco- 
nomice covirşitoare, să acapareze o corespunzătoare in- 
fluentă politică, iar de altă parte clasele celelalte, clasele 
tinere burgheze, care, la rindul lor, căutau să acapareze 
o parte cît se poate mai mare din imensele foloase ale 
puterii oligarho-politice. Pe baza acestor lupte s-au for- 
mat primele noastre partide politice: conservatorii şi 
liberalii. Mai erau și alte pricini care făceau necesară 
împărțirea în două partide. Una este însuși mecanismul 
constituțional, care cere cel puţin două partide, unul la 
guvern și altul în opoziţie, la controlul celui dintii. Altă 
cauză care făcea necesară împărţirea oligarhiei politice 
în două partide e următoarea : oligarhia noastră, numai 
cînd a ajuns să exercite funcțiile sale de oligarhie po- 
litică, a băgat de seamă cît de ispititoare e puterea 
politică, cît de mari, nenumărate şi dulci sînt foloasele 
ei. Dar orice lucru pe lumea aceasta are son revers — 
trandafirul are spini, lumina are umbre, iar foloasele 
industriei politice au o margine. E adevărat, bugetul 
creștea din an în an şi în proporţie cu creșterea pro- 
ducției și a avuțţiei ţării şi în totală disproporţie cu ele. 
Dar numărul oligarhilor atrași de foloasele puterii creştea 
mai repede, iar poftele trezite creșteau într-o şi mai 
mare proporție. Oligarhia noastră nu mai încăpea în 
bugetul țării. Ce era deci de făcut? Rămînea un singur 
remediu : oligarhia să se împartă în două tabere care să 
vină rînd pe rînd la putere și să se adape à tour de rôle la. 
nenumăratele foloase ale acesteia. Așadar, şi din pricina 
aceasta — atît de însemnată şi hotărîtoare — trebuiau 
să se formeze două partide politice și s-au și format: 
de o parte, partidul conservator — supranumit „reac- 
țiunea“ —, partidul în special al marii proprietăţi rurale, 
cu oligarhia şi clientela sa politică ; de alta — partidul 
național-liberal — denumit „națiunea“ —, partidul în 
special al burghezimii orășenești, cu oligarhia și clientela 
sa politică proprie. Pe vremuri, lupta dintre aceste două 
partide se înfățișa — după porecla lor — ca lupta dintre 
reacțiune și națiune. Epoca aceasta de luptă e cea clasică 
și epică a luptei de partide în țară la noi ; şi ea era bazată 

nu numai pe lupta de interese, ci şi pe lupta de principii 
sau, mai bine zis, tocmai pentru că lupta aceasta era 
bazată pe deosebirea profundă de interese de clasă își 
avea şi partea principială. Pentru că, orice ar zice par- 
tizanii concepţiei idealist-sentimentale a istoriei omenirii, 
istoria e, din nenorocire, foarte puțin idealistă și încă 
mai puţin sentimentală. Ea înfăţişează o luptă aprigă de 
interese de clasă, iar din deosebirea profundă a acestor 
interese si din ciocnirea lor răsar principiile sociale că- 
lăuzitoare ale acestei lupte. În curînd însă, lupta aceasta 
dintre conservatori şi liberali a dispărut sau a luat o 
cu totul altă înfăţişare. Şi iată de ce și cum. i 

Clasa marilor proprietari, învățată cu viața orientală 
şı tembelă a iobăgiei, n-a putut să se adapteze noilor 
condiții economice şi politice de trai, jar moşiile ei au 
început să treacă, rînd pe rînd, în mîinile altora. Moșiile 
acestea au trecut în stăpînirea foştilor logofeţi şi isprâv- 
nicei boiereşti, îmbogăţiţi prin incuria şi incapacitatea 
boierilor ; logofeţi şi isprăvnicei care în cea mai mare 
parte aparţineau „naţiunii“. Cele mai multe moșii au 
fost cumpărate, pe preţ derizoriu, de negustori îmbogă- 
titi prin întreprinderile statului, de avocaţi îmbogăţiţi 
prin afaceri, de feluriţi oligarhi îmbogățiţi din treburile 
publice. Alţi oligarhi, folosindu-se de trecerea lor poli- 
tică, au pus mîna pe multe din moşiile statului. În felul 
acesta, „națiunea“ şi-a însușit cea mai mare parte din 
marea proprietate rurală. Pe de altă parte, boierii sără- 
ciţi, scăpătaţi, ca și odraslele lor, trebuiau să caute mij- 
loace de trai la unicul izvor unde se puteau găsi la noi 
în țară — la stat: ca slujbaşi, aspiranţi la slujbe şi 
sinecure, ca politicieni şi profesioniști ai politicianismu- 
lui, îngroşînd oligarhia politică cea mai caracteristică. 
Astfel, „națiunea“ s-a prefăcut în „reacțiune“, „reacţiu- 
nea“ în „naţiune“, iar hotarele între amiîndouă au început 
să devină imperceptibile. Îndată ce marea proprietate a 
trecut în bună parte la liberali, s-a stabilit între aceştia 
şi proprietarii conservatori un acord patriotic, primul 
acord patriotic serios, asupra raporturilor de producție 
agrară, asupra felului mai eficace de exploatare a muncii 
țărănești ; s-a stabilit de comun acord neoiobăgia eco- 
nomică şi juridică — una din cele mai dureroase și 
grozave pagini din trista istorie a mult încercatei ţără- 

nimi române. Prin acordul acesta s-au şters și mai mult 
deosebirile fundamentale dintre amîndouă partidele. 
Ba, mai mult. Țara noastră e o țară mică şi săracă, 
cîmpul de înavuţire e foarte restrîns. De aceea, oligarhul 
român cu trecere mai mare nu se putea resemna să 
rămînă în marginile unei singure clase. Oligerhul român, 
avocat sau ba, îmbogățit în, din şi prin afacerile statului, 
cumpără o moşie şi astfel devine mare proprietar iurat. 
Întemeiază sau ia parte la întemeierea de faurici, cum- 
pără acţiuni la întreprinderi menite să furnizeze articole 
anume statului şi astfel devine industriaș. Ca membru 
în consiliile de administraţie ale unor întreprinderi de 
stat sau private devine negustor. Mijloceşte fondarea de 
bănci şi împrumuturi de stat şi ca atare e financiar. În 
sfîrşit şi mai ales, el este și rămîne un stilp al oligarhiei 
politice şi ca atare participant şi mare acţionar la cea 
mai mare şi mai vastă industrie a ţării — industria po- 
litică, industria oligarho-politicianistă. Şi astfel e pro- 
prietar agrar, financiar, negustor, industriaș mare al in- 
dustriei şi industriaș mare al politicii. Ținînd în acelaşi 
timp de o mulţime de clase cu interese deosebite, de 
multe ori opuse, singur nu ar putea să spună din care 
anume clasă face parte îndeosebi. Armonizarea intereselor 
de clasă, cu care ni se asurzesc acum urechile, e un 
nonsens, o absurditate care nu poate fi realizată, iar dacă 
s-ar putea realiza, ar însemna încetarea progresului ome- 
nirii. Însă în persoana și sufletul oligarhului nostru par- 
venit interesele deosebite de clasă se armonizează într-a- 
devăr, întrucît el participă la foloasele tuturora. Acesta 
e unicul teren posibil de armonizare a intereselor opuse 
de clasă. De aici se înțelege uşor pentru ce oligarhul 
nostru, cu cea mai mare bunăvoință din lume, n-ar putea 
singur să spună cărei tabere politice aparţine el prin 
interesele sale de clasă — „națiunii“ sau „reacţiunii“. 
Această împrejurare a contribuit de asemenea mult la 
ștergerea deosebirilor profunde dintre partidele noastre 
istorice. Cu cît deosebirile profunde economice, precum 
și principiile ce izvorăsc din ele se ştergeau, dispărind 
tot mai mult, cu cît partidele noastre istorice începeau 
mai mult să-și semene unul altuia ca doi fraţi gemeni, 
cu atît mai mult devenea posibilă, firească şi chiar ne- 
cesară trecerea continuă a partizanilor dintr-un partid 
în altul. Ce anume deosebite interese profunde economice 

şi adîncă deosebire de principii puteau să lege pe un 
partizan de un partid şi nu de altul? Ce mi-e tanda, 
ce mi-e manda ? De aceea, cel mai mic şi mai trecător 
interes al partizanului îl făcea să treacă de la unii la 
alţii. lar cele mai mici adieri de vînt ale schimbăcioasei 
conjuncturi politice duceau cîrduri-cîrduri de partizani 
dintr-un partid într-altul. Această emigrație și imigrație 
de partizani şi clientelă politică, acest proces de exosmoză 
şi endosmoză care se petrecea între organismele parti- 
delor noastre politice istorice a făcut să se ștearsă şi 
ultimele rămăşiţe de deosebire între ele. Astfel, în vreme 
ce „națiunea“ s-a prefăcut în „reacțiune“, iar „reacţiu- 
nea“ în „naţiune“, a dispărut orice rațiune de a fi a 
două partide politice deosebite. Iar pe ruina lor şi de- 
asupra lor s-a instalat și întronat, triumtătoare, una și 
indivizibilă, oligarhia politică națională română... 


Din urmările regimului oligarhic 32 


Lupta de clasă, bazată pe adinci interese economice, 
e o luptă rodnică, plămăditoare de viaţă și progres. Prin 
această luptă se preface producţia societăţii, se transformă 
formele şi raporturile sociale de producţie și împreună 
cu ele formele sociale de convieţuire a oamenilor. E 
deci, cu toate jertfele dureroase pe care le cere, o luptă 
creatoare şi progresivă. Lupta oligarhiilor politice... de 
parvenire la putere pentru împărțirea foloaselor nenu- 
mărate ce rezultă din conducerea treburilor publice, din 
conducerea statului... e stearpă, pentru că oligarhiile po- 
litice ca atare n-au nici o funcţiune în producţia societăţii, 
ele consumă numai, sînt organisme parazitare. Lupta 
lor e sterilă, regresivă; departe de a organiza şi crea, 
ea dezorganizează şi nimiceşte ; nu e deci un factor de 
dezvoltare, ci de decadenţă. 

Astfel, lupta dintre clasa agraro-feudală și clasa bur- 
ghezo-capitalistă a dat naştere splendidei civilizații ca- 
pitaliste moderne ; din lupta dintre burghezie şi prole- 
tariat va rezulta civilizația socialistă de miine. Luptele 
oligarhice din republicile sud-americane duc însă la de- 
zolare şi decadenţă. | 

Se înţelege că şi în ţările oligarhice au loc procese 
economice şi se dă o luptă de clasă bazată pe ele, că 

nici ţările oligarhice nu stau pe loc. Dar dezvoltarea 
acestora nu numai că nu este ajutată de organismul 
politie conducător, ci dimpotrivă, e stringentă pe cit e 


cu putinţă. Cînd această stînjenire şi dezorganizare trece 


peste o anumită măsură, începe decadenţa. Se înţelege 
că ar fi foarte ademenitor de a urma cu analiza teoretică 
a organismelor politice oligarhice... Aici vom aduce însă 
numai cîteva exemple răzlețe, dar caracteristice și dove- 
ditoare, spre a înfățișa unde duc oligarhia politică şi 
gospodăria ei. Pildele nu le vom lua din trecut sau de 
aiurea, ci din istoria prezentă a ţării noastre. 


Funcţionarismul 


Una din plăgile obişnuite și comune tuturor ţărilor 
oligarhice e funcţionarismul. Altădată, potentaţii, care 
socoteau statul ca o proprietate absolută a lor, împăr- 
teau curtezanilor și clientelei lor pămînt, feude. Azi, 
oligarhia burgheză, care secătuieşte statul ca pe o moşie 
proprie, împarte partizanilor, nepoților, clientelei politice 
și agenţilor electorali slujbe. Nu-i vorbă, la noi, pe vre- 
mea cînd statul mai avea pămînt, se împărțea şi pămint, 
dar aceasta a fost un chilipir trecător. Ceea ce a rămas 
constant sînt slujbele și iar slujbele. Acestea fiind însă, 
din nenorocire, mărginite la număr, s-a început crearea 
de slujbe noi, cu duiumul, cu nemiluita. Și ce slujbe! 
O lucrare care ar face statistica şi denumirea tuturor 
slujbelor create de oligarhia noastră politică ar fi o lu- 
crare pe cît de vorbitoare, pe atit de hazlie. Spiritualul 
răposat Tony Bacalbaşa vorbea de „inspectorul regional 
administrativ al muştelor din parcul Cișmigiului“. Cînd 
s-a isprăvit cu slujbele noi, cînd pînă şi muştele și-au 
căpătat inspectorul regional administrativ, s-a început 
multiplicarea funcţionarilor pentru posturile existente, 
cu adevărat necesare. Pentru fiecare post sînt numiţi 
doi-trei funcţionari. Odată ajunşi pe poviîrnișul acesta, 
numărul funcţionarilor e menit să crească tot mai mult. 
Oligarhia noastră fiind o oligarhie larg deschisă, numărul 
membrilor ei și al clientelei politice crește necontenit. 
Toţi noii veniţi trebuiesc plasați în slujbe la stat, altfel 
se zguduie şi se compromite însuși regimul oligarhic. 

În felul acesta s-a creat o pletoră enormă de funcţio- 
nari ai statului și ai comunelor — avem o armată de 
aproximativ o sută cincizeci de mii de funcționari, de 

două ori mai mult decît lucrători în industria mare. 
Socoţind numărul bărbaţilor majori ai țării la un milion 
şi jumătate, avem un funcţionar de fiecare zece inşi. Re- 
lativ cu puterile noastre de producție, deţinem cu sigu- 
ranţă recordul lumii în privinţa uncţionarismului. Mi- 
nisterele noastre mișună de funcționari. Pentru a le mai 
da de lucru, că mor de urît, ministerele au ajuns sa 
lucreze numai pînă la prînz; vor ajunge cu timpul să 
fie deschise numai pînă la vremea cafelei cu lapte. Se 
înțelege că în vremea aceasta funcționarii necesari cu 
adevărat lucrează peste puterile lor. Şi aici nu e nici o 
contrazicere, căci slujbele se multiplică tocmai la pos- 
turile unde e mai puţin de lucru. Căci, după ce omul 
e alegător şi primeşte leafă puţină, să mai și muncească ? 
Atunci n-a făcut nimic ! | | | 

Neajunsurile sociale ce decurg din funcționarismul 
exagerat şi parazitar sint incalculabile. Mai intii se cre- 
ează un mare proletariat artificial — parazitar fără voia 
lui, căci în alte condiţii sociale ar fi depus o muncă 
productivă —, care este totodată un proletariat peste 
măsură de mizer. Numărul funcționarilor va creşte mai 
departe în virtutea mecanismului regimului politic oli- 
garhic, necesitățile imperioase ale statului devin tot mai 
multe, iar bugetul statului a şi ajuns la ultima limită 
a elasticităţii sale. Doi-trei ani răi, şi curba răposatului 
Haret va începe iar să funcționeze. Dacă la aceasta mai 
adăugăm faptul că o bună parte a funcționarilor sint 
membrii partidelor oligarhice şi deci se alternează numai 
la slujbe, după cum se alternează partidele la putere, 
dacă mai ţinem seama și de cetele de postulanţi care se 
îngroaşă mereu în mod mecanic, tabloul va fi complet. 

Cînd aceste cete de proletariat mizer şi parazitar raz- 
bite de foame vor coborî în stradă cerînd piine — căci, 
după cum am văzut, mizeria lor va creşte matematic 
și, odată cu ea, va crește şi scumpetea —, regimul nostru 
oligarhic va avea prilejul să-și admire opera... 

Un alt mare neajuns e curentul spre îuncţionarism, 
curent bolnav, de la munca productivă spre parazitism. 
În mintea fiecărui cetățean încolţeşte ideea, sugerată de 
mecanismul regimului oligarhic, că, după cum oligarhia 
trăieşte pe socoteala statului, fiecare cetățean român 
trebuie să poată trăi la fel, că de aia doar e stat. Celebra 
opinie a Conului Leonida nu e inventată de Caragiale, 

ci evocă şi caracterizează o întreagă problemă socială, 
dealtfel ca tot ce a scris marele nostru satiric. Splendida 
frază a lui Carp, atît de plastică, „românul se naște 
bursier, trăiește funcţionar și moare pensionar“ va su- 
praviețui şi ea, căci zugrăvește o întreagă epocă de pa- 
razitism social. 

Regimul politic oligarhic, însuși organism parazitar, 
seamănă şi împrăștie în mod firesc şi fatal parazitismul 
şi dezolarea în jurul său. 


Arbitrar şi ilegalitate 


Un alt produs fatal al regimului politic oligarhic e 
arbitrarul şi ilegalitatea. Despre aceste fenomene sociale 
am vorbit pe larg în Neoiobăgia. Acolo am arătat cau- 
zele lor adinci, contrastul dintre starea de drept şi cea 
de fapt din ţara noastră şi neoiobăgia. Aici avem o altă 
cauză profundă, eficientă — regimul oligarhiei politice. 
Oligarhia politică nu reprezintă ca atare interese econo- 
mice speciale, deşi membrii ei aparţin diferitelor clase 
economice privilegiate, ci, ca oligarhie propriu-zisă, re- 
prezintă interesele unei industrii sui generis — industria 
politică. De aceea, neavînd interese economice profunde 
și unitare cărora să le adapteze legile, întreaga ei legi- 
ferare poartă pecetea superficialului, a lucrului incidental, 
trecător. În cea mai mare parte sînt legi de hatîr, de 
pricopseală personală a membrilor săi. Vine opoziţia la 
putere ? Desfiinţează legile votate, face altele, care, la 
rîndul lor, sînt desființate odată cu venirea la putere a 
partidului advers. În felul acesta se distruge pînă şi 
umbra prestigiului legii. Clasele dominante economicește 
creează legile în interesul lor propriu, dar, pentru a le 
da o suprafață morală, ele însele sînt cele dintii care le 
respectă. Oligarhia politică are, ca atare, numai interesele 
industriei ei proprii, care e însă de natură politică, şi 
nu economică. Ea nu are nici un interes economic per- 
manent care s-o facă să-și respecte legile, are în schimb 
adesea interese politice momentane, care o împing să 
calce legile cînd şi unde poate. 

„Domnule Gherea — îmi spunea într-o zi un prefect, 
om inteligent, foarte priceput în afaceri și în adminis- 
trația şi politica țării —, domnule Gherea, dacă ai şti 
ce mi se cere ca prefect de către oamenii zilei, ai rămîne 
trăsnit. Bine, domnule, spuneam într-o zi unuia — nu 

spun cui —, cum se poate să-mi ceri una ca asta, tocmai 
dumneata, om învăţat, de lege? Dar făcînd aşa ceva 
înfund pușcăria. «Așaa ! — îmi răspunde rîzînd omul —. 
Ce puşcărie ? Dacă vrei dumneata, se face». Cu acest 
«dacă vrei dumneata, se face» se distrug toate legile și 
administraţia ţării“. 

Legi, așezăminte legale, norme legale de viaţă, toate 
sînt înlocuite prin această formulă. Și omul trebuie să 
vrea pentru că şi el e „de-ai noştri“, membru al oligar- 
hiei şi totodată aservit acesteia. Regimul arbitrarului și 
al bunului plac împiedică și falsifică dezvoltarea mate- 
rială, ca şi propăşirea morală a țării — lucru pe care 
de asemenea l-am arătat mai pe larg în N eoiobăgia. 


Anarhia şi incuria administrativă 


Un alt produs caracteristic al regimului nostru oli- 
garhic e anarhia şi incuria administrativă. Am arătat 
aiurea că pricina adîncă a anarhiei noastre administra- 
tive şi neputința de a remedia răul stau în neoiobăgia 
economică. Aici avem o altă cauză, tot atît de hotărî- 
toare — regimul oligarhic. 

Regimul nostru politic oligarhic a prefăcut adminis- 
trația statului într-un servitor fidel al ei — în bună parte 
a desființat-o chiar, ceea ce ar fi un argument decisiv 
pentru anarhiști, căci aceștia susțin că o țară poate trăi 
foarte bine şi fără administraţie. Funcţionarii adminis- 
trativi superiori, fiind membri influenţi ai partidelor oli- 
garhice, vin și cad odată cu partidul lor. Ca atare, fac 
din administraţie un simplu instrument politic pentru a 
recruta partizani, pentru a face alegerile şi așa mai de- 
parte. Funcţionarii administrativi inferiori sau sint și 
ei membri ai partidelor oligarhice şi le impart soarta, 
sau, în tot cazul, se găsesc la discreţia aceleiaşi oligarhii. 
În felul acesta, întreaga administraţie devine un instru- 
ment politic sau, mai bine zis, politicianist, un instrument 
de arbitrar în mîinile oligarhiei politice, iar administraţia 
propriu-zisă există numai cu numele. 

Această problemă administrativă preocupă de mult 
foarte serios pe oamenii noștri politici, pe membrii mar- 
canţi ai claselor noastre dominante, pe membrii influenți 
ai oligarhiei politice. Şi preocuparea lor e foarte explica- 
bilă. Oligarhul nostru influent e foarte rar numai oligarh 
politic, numai oligarh profesionist ; de obicei, el mai e, 

pe lingă oligarh politic, şi mare proprietar rural sau 
urban, financiar, negustor, industriaș ş.a.m.d. Si dacă 
anarhia administrativă, arbitrarul, prefacerea administra- 
tiei în instrument politicianist îi convin foarte mult în 
calitate de oligarh politic, în calitate de membru al anu- 
mitor clase sociale — cu interese economice bine deter- 
minate — această stare administrativă îi primejduiește 
grav toate interesele. De aici preocuparea atît de serioasă 
pentru problema aceasta. 

P. Carp găsea chiar că problema aceasta e problema 
problemelor țării şi de la prefacerea şi însănătoșşirea 
administraţiei aștepta prefacerea şi însănătoșirea între- 
gului organism social. Am arătat în Neoiobăgia cît de 
exagerată e această părere, dar nu încape îndoială că 
problema administrativă e totuşi o problemă de cea mai 
mare însemnătate. Care ar fi soluţia acestei probleme 
remediul acestui rău? Remediul depinde, evident de 
cauza răului, iar — după Carp — cauza anarhiei a 
destrăbălării, a arbitrariului şi a incuriei administrative 
stă în influența nefastă a politicii, a politicianismului 
deci în însuşi regimul nostru politic oligarhic. De aici 
ar urma că remediul stă în înlăturarea sau măcar în 
amendarea radicală a acestui regim. Dar de unde! 

Carp. s-a pus în capul întregii campanii de luptă 
pentru întreţinerea neschimbată a constituţiei, a legii 
electorale și a regimului oligarhic ce rezultă din ele *. 
Atunci care e remediul după el? Ilată-l: administraţia 
trebuie scoasă de sub tutela şi influenţa nefastă și di- 
zolvantă a politicii și politicianismului regimului nostru 
oligarhic, şi anume dîndu-i-se stabilitate, făcind-o, pe 
cît e cu putință, inamovibilă. Ați înțeles ? 

Întreaga viaţă complexă a ţării trebuie neapărat lă- 
sată sub tutela politicianismului și a regimului oligarhic 
în vigoare, sub pedeapsa de a deveni altfel un revoluţionar 
primejdios, nebun şi inconștient. Administraţia e prea 
din cale-afară de însemnată pentru noi, marii proprie- 
tari, de aceea pe ea trebuie s-o scoatem de sub această 
înrîurire dizolvantă dîndu-i inamovibilitatea. Dar inamo- 
vibilitatea aceasta e ea, oare, în adevăr un remediu ? 

l Carp era unul din cei mai de seamă luptători împotriva 
revizuirii Constituției propuse de liberali după campania din 
1913, deci unul din şefii antirevizioniştilor. 

Vorbă să fie? Prin faptul că administraţia va deveni 
stabilă, nu vor înceta să existe nici neoiobăgia, nici regi- 
mul politicianismului oligarhic, deci nici una din prici- 
nile adinci care produc răul de astăzi, care duc în mod 
inevitabil la ilegalism, arbitrar, destrăbălare şi anarhie 
socială. În atmosfera aceasta, care va persista, adminis- 
traţia inamovibilă se va preface şi ea repede în ceea ce 
fusese şi cea amovibilă. A aştepta un alt rezultat în- 
seamnă să te aștepți ca plopul să facă pere şi răchita 
micsunele. Forma se va schimba în adevăr, dar fondul 
va rămîne acelaşi. Şi nici că s-ar putea altfel, căci anumite 
cauze trebuie să producă neapărat anumite efecte. Aceasta 
este o lege fundamentală, una din legile care cirmuiesc 
fenomenele sociale, ca şi pe celelalte, și nu este nici- 
decum o lege „oligarhică“, ea nu cîrmuieşte fenomenele 
sociale după bunul plac nici chiar atunci cînd acesta 
este al d-lui Carp! 


Universitățile 

Popoarele înapoiate intrate în vîrtejul vieții civilizate 
moderne au simţit ce imensă însemnătate au universi- 
tăţile pentru viitorul țării. De ele atîrnă întreaga instruc- 
ție a ţării care se face de sus în jos (profesorii univer- 
sitari pregătesc pe cei secundari, aceştia pe cel inferi- 
ori); acolo se pregătesc elementele vieții intelectuale, 
acolo se pregătesc elementele necesare conducerii țării. 
Simţindu-se această importanţă, li s-a acordat tot inte- 
resul cuvenit. Neavînd elementele necesare pentru func- 
tiile universitare, neavînd profesori, ţările înapoiate au 
adus în acest scop străini foarte bine plătiţi, pregătind 
astfel elementele de baştină necesare pentru normala 
funcţionare a universităţilor. Au făcut aşa cum am făcut 
noi cu drumurile de fier, unde am adus funcționari străini 
pînă ce ne-am format un personal propriu. Așa a făcut 
Rusia, care are universităţi la înălțimea celor din străi- 
nătate, aşa am fi făcut, desigur, şi noi dacă, din neno- 
rocire, oligarhia nu şi-ar fi pus din capul locului ochii 
asupra universităţilor în formație. Tinăra şi viguroasa 
noastră oligarhie a priceput sau a presimțit imensul in- 
teres ce poate şi trebuie să-l aibă pentru ea universitățile 
noastre. În afară de multe lefuri, mai era prestigiul moral 
al ştiinţei şi funcţia socială — arhiimportantă — a pre- 
gătirii elementelor pentru viața intelectuală şi conducerea 

țării. De aceea, oligarhia a declarat din capul locului că 
profesor universitar nu poate fi la noi decît românul. 
Argumentarea a fost simplă : străinul are pregătirea ştiin- 
țifică necesară pentru catedra universitară, dar n-are 
patriotismul necesar ; românul n-are știința, dar are pa- 
triotismul. Astfel, catedrele universitare — cu unele ex- 
cepţii onorabile, cu atît mai onorabile cu cît au fost mai 
excepţionale — au fost ocupate de oameni absolut ne- 
pregătiţi pentru înalta misiune de profesor universitar, 
care cere o viață întreagă de muncă zbuciumată şi dez- 
interesată, de muncă închinată exclusiv ştiinţei. Profe- 
sorii universitari numiţi în calitate de patrioţi — adică 
de membri influenţi ai partidelor oligarhice — au început 
să trateze catedrele, pentru care nu aveau nici o vocaţie, 
ca simple fiefuri, dîndu-le numai atît interes cît li se 
cuvenea între alte interese mai însemnate şi ocupîndu-se 
de procese, de afaceri, de moşii, de pacienţi, de politică, 
mai ales de politică. Pe la curs nu dădeau decît rar, și 
cînd dădeau nu era mare cîştig pentru auditoriu. Pentru 
a scăpa de ultima grijă a plicticoaselor catedre, profesorii 
au început să-și numească înlocuitori. Astfel a început 
epoca suplinitorilor, care constituie poate scandalul cel 
mai uimitor și de necrezut din toată viaţa noastră poli- 
tico-socială din ultimele decenii. Profesorii nepregătiţi 
pentru menirea lor lăsau pe alții și mai puţin pregătiţi 
să-i suplinească, iar aceştia însărcinau uneori pe alţii să 
le ţină locul. Suplinitorii, pentru a ajunge titulari, fă- 
ceau, la rîndul lor, politică în loc de ştiinţă, astfel încit 
universitățile au ajuns adevărate pepiniere de politicia- 
nism și oligarhism politic. A început atunci risipa ba- 
nului public sub pretextul favorizării ştiinţei: labora- 
toare pentru ai noştri, catedre create anume pentru par- 
tizanii politici, pentru a-și întări partidul în universitate. 
Cînd nu s-au mai putut inventa catedre noi, a început 
fracţionarea catedrelor existente, trei profesori pentru 
aceeași catedră, un profesor pentru o treime de catedră !... 

Dar studenţimea ? l 

Pe vremea tinereții noastre — era curînd după atîtea 
fapte cu adevărat însemnate —, studențimea avea încă 
visuri multe şi frumoase, dor de muncă şi entuziasm 
pentru știință. Dar în atmosfera universităților oligarhice 
toate acestea s-au evaporat puţin cîte puțin. Alergînd 
săptămîni întregi după un profesor spre a-l prinde pentru 

un examen, trecînd examenele nu în virtutea cunoştin- 
telor ştiinţifice, ci prin trecerea politică a rudelor, ascul- 
tînd cursurile acelora care suplineau pe suplinitori, avînd 
înaintea ochilor pilda profesorilor, trăind în atmosfera 
morală viciată de regimul politicianist-oligarhic, au de- 
venit şi ei oameni practici. Au început şi studenţii să 
facă politică în loc de știință şi în curînd au ajuns unul 
din factorii esenţiali ai vieţii noastre politice. 

Într-o ţară în care numai cîteva mii de oameni alcă- 
tuiau întreaga oligarhie politică, o mie de studenţi au 
ajuns să dărîme guvernele prin mişcările lor de stradă. 
Regele chema un guvern la putere, iar studenţimea îl 
trîntea la timpul dat. Atunci regele chema un alt gu- 
vern, care, la vremea sa, era dat jos de către studenţime. 
Regele avea astfel misiunea de a chema guvernele la 
putere, iar studenţimea pe aceea de a le dărima... 

Astfel, I. L. Caragiale, marele şi strălucitul observator 
al realităţii noastre sociale, a putut, după patruzeci de 
ani de existenţă a acestui învățămînt, să scrie următoarele 
amare cuvinte în minunata sa cărticică 1907 *: 

„Toate școalele, de la cele populare pînă la univer- 
sități — şcoale primare, secundare, profesionale, agri- 
cole, comerciale, de popi, de moașe, de muzică, de alte 
arte, facultăţi de toate ramurile culturii —, toate dau 
mai mult sau mai puţin d'emblee absolvenţilor lor drep- 
turi la dignităţi şi funcțiuni publice. Astfel, școala ro- 
mână, în loc de a fi un mijloc de educaţiune și cultură 
a poporului şi a claselor dirigente, devine un canal de 
scurgere a poftelor de întiietate între cetăţeni, de ieftină 
parvenire, de scutire de îndatoriri, de sporire de drepturi 
și privilegii. Şi din ce în ce, din gradul cel mai de jos 
pînă la cel de sus, școalele sînt nişte fabrici de funcţio- 
nari, de salariaţi publici şi de avocaţi — o pletoră de 
semidocţi, fără caractere, fără omenie, adevărați cavaleri 
de industrie intelectuală, cărora le trebuie numaidecit 
onoruri cît de multe fără nici un merit şi cîştig cît de 
mare fără multă osteneală. 

Aceste fabrici alimentează oligarhia publică ce stăpi- 
neşte exclusiv ţara românească. Din aceste fabrici iese 
şi se primeneşte și crește, în oarba luptă de concurenţă 


* I. L. Caragiale, 1907. Din primăvară pînă-n toamnă, p. 14 
şi 15. 


pentru repurtarea rangurilor, distincţiunilor şi profitu- 
rilor, oligarhia de aventură. An cu an apar proaspeţi pe 
arena publică, în poze teatrale, teoreticienii, reformatorii 
și patrioții, placizaţii făuritori de sisteme noi, instigatorii 
exaltați, şoviniști, naționaliști, iredentiști, antisemiţi, xe- 
nofagi, călărind pe întrecute fiecare pe calul său de 
bătaie, spre uimirea naivei, trîndave plebe, servanta oli- 
garhiei“. 


. . . . e . 


N-am de gind să fac aici bilanţul tuturor păcatelor 
grele ale regimului nostru oligarhic. Aceasta poate fi 
tema unui studiu special și va fi menirea istoricului 
imparțţial al viitorului. Aici am vrut numai să arăt, prin 
cîteva exemple, răul imens pe care l-a făcut ţării noastre 
regimul acesta nefast. Nici nu vreau să reduc tot răul 
la o singură cauză — regimul oligarhic. Viaţa socială e 
prea complexă pentru ca răul ei să poată fi redus la o 
singură cauză. În Neoiobăgia am arătat o cauză mai fun- 
damentală a răului, dar nimeni nu va putea tăgădui că 
regimul politic oligarhic a făcut şi el ţării acesteia un 
rău imens. Ba spiritul public exagerează chiar atribuind 
regimului acesta şi acele rele de care numai cu greu 
poate fi făcut răspunzător. Orice rău s-ar întîmpla în 
țară, auzi pe toate cărările: „Politica e de vină, dom- 
nule, politica ne mănîncă“, iar sub „politică“ se înţelege, 
în mod nedeslușit, regimul nostru oligarhic. 

Acest simțămînt public nedesluşit este totdeodată un 
semn şi un simbol care arată că regimul nostru politic 
oligarhic trebuie să dispară. Trebuie să moară pentru 
că s-a supravieţuit pe sine însuși şi pentru că toţi şi 
toate mor pe lumea asta : mor şi aceia care n-ar fi trebuit 
să moară, mor şi aceia care n-ar fi trebuit să se nască. 
Și numai încape îndoială că regimul oligarhic face parte 
din categoria celor ce n-ar fi trebuit să se nască. 


Oligarhia și politica externă 33 


Ţara noastră a avut pînă acum doi ani o politică 
externă care se deosebea mult, și în avantajul ei, de 
politica noastră internă. Pe cînd aceasta din urmă a fost 
totdeauna superficială, dezordonată, anarhică, plină de 

contraziceri şi de urmări păgubitoare, cea dintii avea 
oarecum continuitate, logică, consecvență. 

De unde provine această deosebire care pare să în- 
frîngă acea maximă sociologică după care politica externă 
e în funcţie de cea internă ? 

Iată de unde. Politica noastră, internă, sub paravanul 
regelui Carol, a fost condusă hotărît şi exclusiv de oli- 
garhia noastră politică, bazată şi ea pe neoiobăgia noastră 
economică, pe cînd politica externă a fost condusă 
aproape exclusiv de defunctul rege, cu ajutorul unor 
oameni ca Mihail Kogălniceanu, I. Brătianu, C. Rosetti, 
Ion Ghica ş.a.m.d. 

Această politică externă a avut, desigur, și fatal tre- 
buia să aibă greşelile ei, și încă greșeli destul de însem- 
nate. Zic fatal trebuia să aibă nu numai pentru că orice 
activitate omenească pe terenul social trebuie să aibă 
fatal greşelile ei, dar pentru că această politică externă 
a fost opera unui singur om, şi acest om, ca rege, era 
influenţat de interesele clasei dominante pe care o re- 
prezenta, cît şi de interesele sale proprii dinastice. În 
acest caz, oricîtă inteligenţă și abilitate avea regele Carol, 
politica sa trebuia să aibă fatalmente neajunsuri grave, 
mai ales din punctul de vedere al unei politici externe 
democratice. Cu toate aceste greșeli grave, politica ex- 
ternă a regelui Carol, în liniile ei generale şi în baza ei 
politică, se afla în direcţia intereselor ţării. 

Dovada empirică, dar sigură a celor zise e că, în 
timpul de patru decenii și mai bine cît a condus regele 
Carol politica noastră externă, ţara a putut să se dez- 
volte în liniște, ferită de primejdii şi de zguduiri externe ; 
iar dacă starea ţării e în multe privinţe încă atît de 
nenorocită, aceasta se datorește doar politicii noastre in- 
terne, iar nu celei externe. Această politică externă pe 
care a urmat-o ţara zeci de ani a avut o bază solidă şi 
rațiuni şi motive puternice. Iată-le în cîteva cuvinte pe 
cît îngăduie marginile articolului. 

Sîntem o ţară mică, înconjurată de ţări puternice, 
în special de două împărăţii mari şi hrăpăreţe, dintre 
care fiecare ne-a răpit o parte din trupul ţării. Ca atare, 
ca o ţară mică între ţări mari şi rapace, politica externă 
ce trebuia să urmeze ţara se impunea de la sine: o 
politică de defensivă, de pace, de neutralitate. Prin pace 
și absolută neutralitate, cată o ţară mică să se strecoare 

în dezvoltarea ei printre cei mari, puternici şi hrăpăreţi, 
pînă la vremuri mai bune, care vor veni cu siguranţă 
și vor permite dezvoltarea pașnică şi neîmpiedicată a 
fiecărei națiuni în marginile ei etnice. Această neutrali- 
tate absolută se făcea, din nenorocire, tot mai puţin și 
mai puţin posibilă. Cu dezvoltarea vertiginoasă a capita- 
lismului mondial, a început era politicii externe impe- 
rialiste. | 

Politica imperialistă a adăugat și a complicat anta- 
gonismul politic dintre naţiuni prin antagonism între 
grupări de naţiuni, a înlocuit echilibrul între două na- 
țiuni prin echilibrul între două grupări de naţiuni, prin 
echilibrul european. La stabilirea acestui echilibru între 
cele două grupări de naţiuni trebuia şi noi, vrînd-nevrînd, 
să luăm parte. Se înțelege, nu cu scopuri agresive şi 
ofensive, ci cu scopuri defensive ; cu scop de a asigura 
pașnica şi neîmpiedecata dezvoltare a ţării noastre tre- 
buia să ne alăturăm de una din grupările existente; 
sau, mai bine zis: avînd în vedere situaţia noastră ne- 
fericită aci, în orientul Europei, trebuia să ne alăturăm 
sau de Austria, sau de Rusia. 

Ne-am alăturat de Austria. De ce? Pentru aceasta 
au existat raţiuni și motive puternice. Să vedem aici 
unele din ele, și anume pe cele trei principale. 

Prima e de natură economico-culturală. Am spus în 
alt articol * că de puterile Europei centrale și prin ele 
de Occident sîntem legaţi cu toate fibrele existenţei noas- 
tre economice şi culturale. Tot ce exportăm (mai ales 
pînă la luarea Dobrogei) pe acolo exportăm, tot ce im- 
portăm pentru toate trebuinţele noastre materiale, mo- 
rale, culturale pe acolo importăm. Întreaga, absolut în- 
treaga noastră viață economico-materială e legată de 
puterile Europei centrale şi prin ele de Occidentul eu- 
ropean, absolut întreaga noastră viaţă culturală, morală, 
viaţă de stat cu instituţiile lui, întreaga noastră viață 
socială de acolo e legată. Dar cu Rusia ? Cu Rusia nu ne 
leagă nimica. Relaţiile şi tranzacţiile noastre economice 
cu Rusia sînt nule şi nule sînt menite să rămiie, întrucit 
Rusia, ca şi noi, e o ţară eminamente agricolă şi înapoiată, 
capitalicește vorbind. Întru cît privește relaţiile noastre ` 
culturale, morale, sociale în sensul cel larg al cuvîntului, 


* [Vezi volumul de faţă, p. 83—118]. 

sint şi mai nule, dacă ar putea fi ceva mai nul ca nula ! 
Austria şi Germania ne despart și ne leagă în aceeași 
vreme de Occidentul european cu civilizaţia lui imensă ; 
Rusia ne desparte de Asia şi ar putea să ne lege cel 
mult de China, Persia şi Afganistan. | a 
© Acest motiv, această rațiune de ordin economic şi 
cultural ar fi singură hotăritoare. Dar ea nu e unică; 
mai sînt altele tot atît de puternice. A doua e mai ales 
de natură politică. Un stat mic, aşezat între două state 
mari, riscă totdeauna să-și piardă independența sa poli- 
tică şi chiar integritatea teritoriului său. În această pri- 
vinţă, primejdia din partea Austriei e pentru noi aproape 
neexistentă. Austria n-are interes de cucerire a ţării 
românești şi, dacă l-ar avea, s-ar opune cu toată puterea 
Ungaria. Mărirea imensă a elementului românesc în 
Austro-Ungaria — 12 000 000 de români în Austro-Un- 
garia în caz de anexare a României de către Austria —, 
aceasta ar însemna sfîrşitul hegemoniei ungurilor, ar 
însemna predominarea elementului românesc. Aceasta, 
desigur, n-o vor admite ungurii nici în ruptul capului. 
Dar să presupunem că Austria ar avea într-adevăr gîndul 
să ne cucerească, şi doar nu poţi să te porți garant cînd 
e vorba de un imperiu hrăpăreţ capitalist. Chiar și în 
cazul acesta am risca să ne pierdem organizaţia de stat 
independent, ceea ce, desigur, e foarte mult, în schimb 
12 000 000 de români în Austria ar deveni un element 
precumpănitor, şi Austria, dintr-un imperiu dualist, ar 
fi nevoită să se prefacă într-un imperiu trialist. Deci și 
în această supoziţie nici un pericol iminent pentru exis- 
tenţa neamului românesc. | | 

În schimb, din partea Rusiei pericolul e imens. Rusia 
îşi consideră de sute de ani ca misiune a sa istorică 
stăpînirea Dardanelelor și a Constantinopolului. Această 
misiune istorică nu rezultă, bineînţeles, numai din tes- 
tamentul, probabil apocrif, al unui împărat oarecare, ci 
din interesul imens pe care-l are Rusia să iasă la mările 
calde, de care e lipsit imperiul acesta atît de întins. 
Stăpînirea Dardanelelor şi a Constantinopolului nu e nu- 
mai de un interes imens pentru Rusia țaristă, dar e și 
de o necesitate inexorabilă pentru viaţa şi expansiunea 
economică a Imperiului rus. De aceea şi mișcarea aceasta 


a imperiului moscovit înspre Constantinopole e atît de 

continuu, atît de tenace. Dar drumul spre Constantino- 
pole duce peste trupurile strivite ale României şi Bul- 
gariei. Stăpinirea Dardanelelor și a gurilor Dunării în- 
seamnă din capul locului nimicirea independenţei şi po- 
litice şi economice a ţării noastre. Cea mai puternică 
piedică împotriva acestei nimicitoare tendințe a Rusiei 
înspre Constantinopole reprezintă tocmai Imperiul aus- 
triac. Așadar, întru cît priveşte pericolul pentru integri- 
tatea ţării, pentru existenţa însăşi a ţării, acesta nu ne 
poate veni atît din partea Austriei, ci, mai ales şi în mod 
cu totul grav, din partea Rusiei. Austria, dimpotrivă, 
prin faptul însuși al existenţei ei, prin interesele ei vitale 
opuse Rusiei, trebuie să ne apere de acest pericol rusesc. 

Al treilea argument puternic, care a fost hotăritor 
pentru stabilirea politicii noastre externe, e de ordin 
mai ales naţional. Interesele noastre naţionale au fost 
primejduite de Austria, ca şi de Rusia, întrucît şi una 
şi cealaltă au cotropit o parte din trupul ţării româneşti. 
Dar și în această privinţă e o imensă deosebire între ele 
din punctul de vedere al intereselor vitale naţionale. 
Austro-Ungaria e o ţară poliglotă, un mozaic de naţiuni, 
un fel de federaţie de naţiuni, foarte defectuos, reacţio- 
nar, semifeudal organizată, dar totuşi un fel de federaţie 
de naţiuni. În această ţară poliglotă şi multinațională, 
nici o naţiune nu e atît de puternică încît să poată aspira 
să deznaţionalizeze pe toate celelalte. Din cauza aceasta 
și din alte cauze, în Austro-Ungaria, cu toate neajunsurile 
ce le întîmpină cele mai multe din naţiuni pentru dez- 
voltarea lor, ele totuși pot să-și conserve limba şi con- 
știința lor de neam, pot să se dezvolte ca naţiuni deose- 
bite, pot să-și urmărească, împotriva piedicilor ce li se 
pun în cale, aspiraţiile neamului lor. Şi cu cît organizarea 
Austro-Ungariei ar deveni mai democratică, cu atit și 
putinţa dezvoltării naţionale a neamurilor care o compun 
ar deveni mai mare. Dar în Rusia ? Rusia e de asemenea 
o ţară poliglotă, un mozaic de naţiuni, mai poliglotă 
decît chiar Austria, dar în Rusia autocrată și ţaristă 
există o națiune dominantă imens de numeroasă şi pu- 
ternică, cea rusă, şi care nu numai că tinde să domine 
și să asuprească toate naţiunile cucerite, dar tinde să 
le și deznaţionalizeze. Bineînţeles că, vorbind de Rusia, 
avem în vedere clasele ei dominante ; poporul rusesc cu 

nimic nu e de vină, el e tot aşa de asuprit ca şi naţiunile 
celelalte cucerite și apăsate de clasele dominante ale 
Rusiei ţariste. Afară de Polonia și Finlanda, care sînt 
prea superioare în cultură Rusiei ca să poată fi deznaţio- 
nalizate, pe popoarele celelalte ea le deznaţionalizează 
prin toate mijloacele posibile. 

Metoda obişnuită a Rusiei e aceasta. Ea rusifică cu 
desăvîrşire clasele conducătoare şi o bună parte din in- 
telectualitatea unui popor cucerit, prefăcîndu-le în cei 
mai autentici rusofili, iar în poporul de jos care rezistă 
rusificării prin însăşi incultura lui, în acest popor, pe 
care-l ţine în cea mai strașnică ignoranță și robie, ea 
ucide orice început de cultură naţională, orice manifes- 
tare de conştiinţă de neam. Așa a făcut ea cu toate nu- 
meroasele popoare cucerite, așa a făcut şi cu Basarabia. 
Dacă ţara noastră sau o parte din ea ar avea imensa 
nenorocire să cadă sub stăpînirea Rusiei, atunci nu soarta 
Transilvaniei, ci soarta Basarabiei o așteaptă. Rusia cu- 
ceritoare nu distruge numai statul, ea ucide neamul. Iată 
de ce, în treacăt fie zis, dacă în ţara noastră e o absur- 
ditate să fii austrofil, să fii rusofil e o adevărată și au- 
tentică trădare de neam. 

Aceste trei puternice argumente : de ordin culturalo- 
economic, de ordin politic şi de ordin naţional, au fost 
acelea care au hotărît politica noastră externă urmată 
timp de patruzeci de ani. Fiecare din aceste argumente 
în parte ar fi de ajuns să hotărască politica externă a 
oricărui stat, iar toate împreună dau acestei politici o 
justificare şi o bază puternică. 

Se înţelege, poţi să nu fii de acord în total cu politica 
aceasta externă, şi noi sîntem dintre aceia care nu sintem 
de acord cu ea. Urmînd orbeşte pe Austria, care de multe 
ori nu şi-a cunoscut deloc nici propriile ei interese, noi 
ne-am luat rolul unui jandarm în Peninsula Balcanică, 
păzind popoarele creştine ca nu cumva să scape de sub 
dominaţia ignobilului jug turcesc. | 

Pivotul şi scopul politicii noastre externe trebuiau să 
fi fost dimpotrivă : formarea unei confederaţii balcanice. 
Iar în urmă, ca un bloc întreg, trebuia să tratăm și să 
ne alăturăm de Austria, ceea ce nu numai că ar fi ga- 
rantat existenţa noastră, dar ar fi avut şi o influenţă 
salutară asupra politicii interne a Austro-Ungariei în 
sensul democratizării ei faţă de naţiunile care o compun, 

între care se găseşte doar şi o parte atît de însemnată 
a neamului românesc. 

Această politică externă, care cu toate greşelile ei 
grave s-a valorificat timp de patruzeci de ani, a fost cu 
desăvîrşire schimbată şi răsturnată în ultimii doi-trei 
ani. Locul ei l-a luat o altă politică externă, fără bază, 
fără cîrmă, fără directivă, o politică superficială, şovăi- 
toare şi plină de contraziceri. 

Ce s-a întîmplat ? Care sînt cauzele acestei schimbări 
atit de bruşte și atit de profunde? De ce? 

Întrebările acestea şi le pun nu numai mulţi de la 
noi, dar şi le pun, şi cu mirare, şi cei din străinătate 
— presa străină, opinia publică străină. Nu vorbesc, bine- 
înţeles, de presa Triplei Înţelegeri sau Triplei Alianțe, 
care ne laudă peste măsură şi ne lingușeşte, pentru că 
vrea să ne prindă în mrejele politice ale unora sau ale 
celorlalţi. Vorbesc de presa independentă, cu adevărat 
democratică din străinătate şi de oamenii [politici] aşij- 
derea. Acolo se fac fel de fel de supoziţii, se dau fel de 
fel de explicaţii pentru a lămuri fenomenul acesta extrem 
de straniu — o schimbare atît de radicală şi atît de 
bruscă a unei politici exterioare de patru decenii. 

Toate cercetările celor din străinătate vor rămîne za- 
darnice, pentru că ei caută explicaţii pe un drum fals; 
adevărata cauză a acestui fenomen atît de misterios e 
următoarea.  Oligarhia noastră politică, devenind în 
decursul anilor tot mai numeroasă, socotindu-se că a 
ajuns la destulă maturitate politică şi folosindu-se de 
faptul că regele îmbătrînise și slăbise, oligarhia noastră 
politică a luat din mîna regelui conducerea politicii 
externe. 

Această acaparare a politicii externe nu s-a făcut în 
folosul poporului, al adevăratei națiuni, al democraţiei ; 
nu poporul a intrat în drepturile lui de a dispune de: 
soarta sa prin politica externă, după cum ar fi trebuit 
să dispună de soarta sa şi prin politica internă. Nu. 
Această expropriere a săvirşit-o oligarhia în propriul și 
exclusivul ei folos : ea a devenit de fapt stăpînă şi con- 
ducătoare a politicii externe, după cum tot ea stăpinește 
exclusiv de aproape cincizeci de ani politica noastră 
internă. | De, 

litici şi politiciani, cu clientelele lor politice respective, 
cărora o detestabilă lege electorală le-a dat în mînă în- 
treaga putere politică a ţării, iar întocmirea şi mai de- 
testabilă neoiobagă, cu excrescenţele ei, le-a dat pe mină 
în bună parte puterea economică. Această oligarhie, care 
formează o parte atît de minusculă a ţării, a deposedat 
întru atita de toate drepturile sale politice pe întreg po- 
porul ţării încît a ajuns să-l nesocotească, să-l ignoreze 
cu desăvirșire : parcă nici n-ar exista. De aceea oligarhia 
noastră politică şi-a însușit numele de națiunea română. 
Cînd oligarhia vrea ceva, cînd ea cere sau a hotărit ceva, 
ea nu zice: eu vreau, eu cer ori eu am hotărît, nu; ea 
zice : națiunea vrea, națiunea cere, națiunea a hotărît. 
Întrucît priveşte pe cele 7 000 000 de suflete din țara 
românească, care s-ar părea că fac şi ele parte din naţi- 
une, acesta-i numai o aparenţă: cele 7000 000 de su- 
flete sînt, după oligarhia noastră, nişte simpli locuitori 
indigeni ai ţării, a căror naţiune însă este ea, oligarhia 
română. De o jumătate de veac aproape, oligarhia aceasta 
stăpîneşte netulburată puterea politică şi economică, ea 
conduce ca stăpîn absolut politica internă a ţării, iar 


acuma în ultimii ani tot ea a pus mina şi pe politica ei 


externă. 

Odată ajunsă în stăpînirea politicii externe, oligarhia 
noastră a început s-o trateze şi s-o conducă cu aceleași 
mijloace, după aceleași norme, procedee și metode după 
care conduce şi politica internă a ţării. Aceeași superfi- 
cialitate, aceeași incompetenţă şi lipsă de principii con- 
ducătoare, lipsă de scrupule, hipertrofie a intereselor per- 
sonale, luptă de persoane pentru supremație şi șefie; 
luptă violentă de gaşte şi clientele politice, mişcări de 
stradă petru a intimida pe adversari şi pe rege, toate, 
toate au fost introduse d'emblee din politica internă în 
politica externă a ţării. 

Mai înainte, alegătorul la colegiul întîi, la un capu- 
ținer la Capşa sau aiurea, cu acea siguranță pe care c 
dă lipsa totală de cunoștințe în materie, punea la cale 
intreaga viaţă economică, politică, culturală și morală a 
țării, impunîndu-și vederile factorilor conducători — în- 
tr-o ţară oligarhică mandatarilor săi de la guvern ; astăzi 
același alegător, cu aceeaşi competinţță și vehemenţă, 

caută să impună vederile sale asupra TAANE, tra- 


tatelor şi alianțelor cu statele străine. 
Mai înainte, universitățile noastre, profesori și stu- 
denți, în lipsă de ocupații corespunzătoare, aveau meni- 


rea ca prin mişcări de stradă să dea jos un guvern și 


să aducă altul în loc, mai în concordanță cu vederile și 
interesele băieților de pe băncile şcoalelor ; acuma, ti- 
nerimea studioasă, condusă de profesori, tot prin mişcări 
de stradă, dă directive în politica externă şi vrea să ho- 
tărască de pace sau război. 

Și tot astfel, în toate direcțiile, politica internă a pre- 
făcut pe cea externă după chipul şi asemănarea sa. 

Astfel, în ultimii ani, mai ales în ultimii doi ani, am 
intrat şi noi în rînd cu lumea; şi la noi, ca aiurea, 
politica externă a devenit în funcție de politica internă. 
Această revoluție paşnică petrecută în țara noastră — 
anume acapararea politicii externe şi aducerea ei în 
functie de cea internă de către oligarhie prefacerea 
aceasta explică toată politica noastră externă din ultimii 
ani. Fără a pricepe prefacerea socială de mai sus, cer- 
cetătorul imparțial din țară sau de aiurea nu va pricepe 
nimic din politica noastră externă, nu va pricepe mai 
ales ceea ce se întîmplă la noi de doi ani şi nici ceea ce 
se va întîmpla de acuma înainte. 


+ 


Primul act politic important, foarte important al oli- 
garhiei noastre după ce a pus stăpinire pe politica ex- 
ternă a ţării a fost războiul de anul trecut împotriva 
Bulgariei 3%, un act de adevărată și autentică demenţă 
politică. 

Am arătat înainte de războiul nostru balcanic, în 
studiul meu Noi și bulgarii *, imensa absurditate a acelui 
război şi consecinţele dezastruoase pe care era menit să 
le aibă pentru ţara noastră. Istoricul viitor al ţării cu 
greu va putea pricepe cum o astfel de absurditate a 
putut să încolțească într-o minte omenească. Și numai 
atunci se va dumiri cînd va studia războiul acesta ca 
rezultat al regimului nostru neociobag și oligarhic, cînd 
va studia psihologia oligarhiei noastre şi politica ei ex- 
ternă ca rezultat al celei interne. 


* [Vezi volumul de faţă, p. 172—175.] 

El va trebui să ia în. seamă fanfaronada și ţifna 
oligarhiei noastre, care nu putea permite ca atitea ţări 
să facă război, aici în vecinătatea noastră, și numai noi 
să rămînem în pace ; a vrut şi ea să aibă războiul ei ca 
să fie în rînd cu lumea, mai ales că războiul acesta cerea 
pentru moment puţine sacrificii imediate ; și pentru oli- 
garhia noastră, ca pentru orice oligarhie, numai sacri- 
ficiile imediate contează. | i 

Pe urmă va trebui să ia în seamă superficialitatea, 
personalismul, lipsa simțului de responsabilitate socială, 
care fac pe oligarh să trateze afacerile publice parcă ar 
fi propriile lui afaceri personale. | | 

Oligarhul e straşnic de nesocotit şi risipitor — re- 
zultat al întocmirii neoiobago-oligarhice, care favorizează 
îmbogățirea fără grijă şi muncă —, şi ceea ce se cîştigă 
fără grijă şi fără muncă ușor se risipește. l 

Şi aceeaşi ușurință şi galantonie cu care oligarhia 
tratează propriile ei interese ea le introduce și în aface- 
rile publice, pe care le tratează ca pe propriile ei afaceri. 
Maxima : ce-am avut și ce-am pierdut sau maxima luată 
de la masa verde ; cine nu riscă nu câștigă sînt introduse 
astfel în tratarea problemelor publice celor mai vitale. 

De cîte ori n-am auzit-o eu în vremurile din urmă 
repetîndu-se pe toate tonurile ; iar acuma presa oligar- 
hică, în special cea mai mult ori mai puțin independentă, 
cea mai caracteristică excrescenţă a oligarhiei, a spiritului 
şi moravurilor ei, a popularizat-o stnaşnic, căutînd s-o 
prefacă într-unul din principiile conducătoare ale poli- 
ticii noastre externe. 

Cine nu riscă nu cîştigă! O fi. Se întîmplă însă şi 
altfel — unul riscă şi altul cîștigă! Iată, spre pildă, 
presa noastră războinică : ţara riscă şi încă enorm, iar 
presa, ea cîştigă în orice caz. La presa noastră, ca şi 
la Iancu Pampon (zis şi „Conţina cu 5 fanţi“) din De-ale 
carnavalului a lui Caragiale, la presă, „nu e noroc, e 
ştiinţă...« : ea joacă la sigur ! 

Astfel, istoricul, studiind psihologia oligarhiei noastre, 
va găsi într-însa din cauzele care au hotărît războiul 
nostru balcanic. Altă cauză şi mai însemnată o va desco- 
peri studiind conjunctura de atunci a politicii noastre 
interne. Şi conjunctura aceasta a fost pe vremea aceea 
următoarea. 

„În capul treburilor publice aveam pe atunci un gu- 
vern slab, francamente slab. Partidul liberal, cel mai 
puternic dintre partidele noastre politice, era în opoziţie. 
Conservatorii, în cap cu şeful lor, un om de mare pre- 
stigiu, d-l P. P. Carp, și cu subşeful, d-l N. Filipescu, 
un om de mare acțiune, de asemenea în opoziţie. La 
guvern erau o friîntură a partidului conservator, fără 
şef, în cap cu d-l Maiorescu, un om foarte inteligent, 
filozof, critic literar, dar diletant în politica oligarhică, 
şi partidul conservator-democrat, reprezentat prin d-l 
Take Ionescu, un om foarte inteligent şi un mare spe- 
cialist în politica oligarhică, dar reprezentind un partid 
care niciodată nu fusese la putere și căruia oligarhia 
noastră, în majoritate, îi contesta dreptul de a ajunge la 
putere. Așadar, guvernul de atunci era foarte slab, iar 
opoziția, dimpotrivă, foarte tare. E de mintea omului 
că, opoziţia fiind foarte tare şi guvernul foarte slab, 
opoziţiei îi era mare necaz — oameni sîntem cu toţii — 
că nu e ea la putere ca să conducă treburile ţării în 
vremuri atît de grele și astfel a început să facă o straşș- 
nică opoziție guvernului celui slab, care, ca atare, „com- 
promitea toate interesele ţării“. În paranteză, o împre- 
jurare foarte importantă : pe vremea aceea tocmai Rusia 
avea mare interes ca să facem război Bulgariei, pe de o 
parte pentru a ne dezbina și a ne învrăjbi (vezi studiul 
meu Noi și bulgarii), pe de altă parte pentru a pedepsi 
Bulgaria, care, cu toate avansurile ce i se făcuse, n-a 
voit să devină gubernie rusească. Și pentru a provoca 
acest război Rusia avea în București pe unul dintre cei 
mai inteligenţi şi mai abili dintre diplomaţii ei, pe unul 
din rasa aceea de diplomaţi muscălești prin care Rusia a 
cotropit atîtea ţări şi popoare. Închidem paranteza. 

Așadar, opoziția a început o campanie de răsturnare a 
guvernului, dar guvernul urma să stea la putere. Atunci 
opoziţia şi-a întețit atacurile, cei de la guvern au înce- 
put să fie acuzați nu numai de moliciune, de incapa- 
citate, de lipsă de curaj, de laşitate, ci la urma urmelor, 
de trădare conștientă a intereselor ţării, de vînzare către 
străini : opoziţia a început să ceară zgomotos război îm- 
potriva Bulgariei. 

Întrucît această cerere de război a fost numai un 
mijloc de opoziţie, întrucît în ea s-a manifestat influența 
d-lui Sebeko, aceasta e greu de zis, e sigur însă că opo- 

ziţia n-a vrut propriu-zis război; ea a vrut numai să 
pună guvernul într-o situaţie foarte grea pentru ca, în 
vremea aceea de grea cumpănă, să vină ea la putere. 
Dar guvernul urma să stea la putere susținut de rege, 


care pricepea doar bine ce absurditate ar reprezenta un 


război al României împotriva Bulgariei. Atunci, faţă de 
încăpăținarea guvernului de a rămîne la putere, a in- 
tervenit ca ultima ratio tulburări de stradă : factorii ires- 
ponsabili — băieţi de şcoală — au descins în stradă pen- 
tru a trînti de la guvern pe factorii responsabili. Des- 
cinderea aceasta în stradă a băieţilor de şcoală înseamnă 
în politica noastră internă un ultimatum pe care cei 
din opoziție îl trimit celor de la guvern. 

Dacă în momentele acelea hotărîtoare am fi avut la 
guvern oameni mai puţin inteligenţi şi mai puţin abili, 
totul s-ar fi sfîrşit cu bine. Cei de la guvern şi-ar fi 
dat demisia, iar noul guvern, format numai de liberali 
sau în coaliţie cu carpiştii, odată instalat la putere, ar 
fi găsit, cu toate tîrcoalele d-lui Şebeko, că predecesorii 
lui au compromis pînă într-atîta situaţia externă a ţării 
prin incapacitatea şi laşitatea lor încît acuma nici vorbă 
nu poate fi de război! Trenul nostru l-am scăpat şi 
scăpat rămîne definitiv, iar noului guvern nu-i rămîne 
altceva de făcut decît să repare ce se mai poate repara 
din greşelile grave din trecut ! 

Din nenorocire, ţara fără de noroc ! în capul guvernu- 
lui am avut oameni foarte inteligenţi, iar d-l Take Ionescu 
e, afară de asta, şi un meșter mare în arta politicii oli- 
garhice. Şi de aceea, cînd d-l Take Ionescu a primit ulti- 
matumul opoziţiei, el şi-a zis: „Vrea să zică sîntem in- 
capabili, lași, trădători de ţară şi neam pentru că nu 
vrem să facem război, iar dv. vreţi numaideciît, nevoie- 
mare, să aveţi război? Ei bine, să vă facem război, să 
vă fac un război să vă placă şi dv.!*. Şi d-l Take Io- 
nescu a şi dat ordin gazetelor sale independente să devină 
belicoase, a început tratative cu d-l Șebeko şi în curînd 
a dat ordinul de mobilizare. Opoziția, prinsă în propriile 
ei mreje, a fost nevoită să facă bonne mine à mauvais 
jeu * şi să urmeze să facă pe entuziasta belicoasă, atri- 
buind chiar sieşi rezultatul fericit al războiului, iar re- 


* [Haz de necaz]. 


gele, pus în felul acesta în fața voinţei unanime a na- 
ţiunii întregi (bineînţeles a naţiunii oligarhice, cu alta 
nici n-a venit el în contact), a fost nevoit să iscălească 
ordinul de mobilizare. 

Ajuns la capitolul războiului, istoricul viitor nu-și va 
putea stăpîni mirarea şi admiraţia atit înaintea artei 
maestre politico-oligarhice a d-lui Take Ionescu, cît şi 
mai mult încă înaintea faptului cum evenimentele și po- 
tențele politicii interne a unei ţări oligarhice se prefac 
şi se transformă în evenimente externe. În adevăr, ce a 
fiert atunci mai ales în politica internă a ţării ? în două 
cuvinte iată ce. Opoziția liberală, față cu evenimentele 
grave de pe vremuri, a vrut să vină ea la putere, car- 
piștii erau furioşi că au fost scoşi de la putere, iar con- 
servatorii-democraţi n-au vrut să plece de la putere... 
Și rezultatul ? Războiul contra Bulgariei, făcut prin una- 
nimitatea beligeranţilor interni. Cu cît a contribuit la 
acest rezultat neaşteptat, afară de arta d-lui Take Io- 
nescu, arta d-lui Şebeko, a diplomaţiei ruseşti, asta va 
rămîne s-o desluşească istoricul viitor. 

Așadar, războiul a început, am trecut Dunărea, și 
ceea ce a urmat o ştim cu toţii. A urmat campania de 
atunci, condusă așa cum a fost ea condusă și despre care 
nu e vreme de vorbit acuma. Pe urmă au urmat holera şi 
congresul şi tratatul de pace din Bucureşti, un tratat 
mai absurd încă decît războiul el însuși. Și, ca să fim 
drepţi, trebuie să recunoaştem că d-l Take Ionescu, care 
a priceput totdeauna ce gafă enormă a fost războiul 
acesta, a depus în timpul congresului toate silinţele pen- 
tru a mai atenua urmările lui absurde. Din nenorocire, 
era prea tirziu. Pe urmă au urmat zilele de triumf, de 
glorie și mai ales de prestigiu, cînd presa Triplei Înţe- 
legeri și aceea a Triplei Alianțe ne cîntau pe întrecute 
imnuri pline de linguşire pentru a ne atrage fiecare în 
mrejele politicii sale. În sfîrşit, după cîteva luni și mai 
ales acum în urmă a venit, vremea de trezire, cînd pen- 
tru oricine mai are ochi să vadă e evident că războiul 
acela a fost o greșeală enormă, că a avut urmări neno- 
rocite pentru noi și le va mai avea şi în viitor. 

Acest lucru încep să-l vadă toți oamenii cu judecată 
din oligarhia noastră ea însăşi ; ceea ce însă e mai puţin 
evident şi ce pricep puţini e că războiul acesta, venit în 
urma războiului balcanic propriu-zis, n-a fost un mare 

neajuns numai pentru noi. Războiul balcanic în general 


şi războiul nostru în special, dacă n-au provocat, apoi 
au grăbit izbucnirea dezastrului mondial de azi. Dar 
despre aceasta altă dată. 


t 


Cînd a izbucnit războiul uriaş de astăzi, o adincă și 
mare grijă a cuprins toate clasele sociale ale ţării noastre. 
Şi era doar de ce. O țară mică în mijlocul unor împă- 
răţii gigantice în luptă sălbatică de exterminare, o casă 
gospodărească în mijlocul unor clădiri uriaşe în plin in- 
cendiu, mistuite de un foc năprasnic. Da, era de ce să 
fie şi teamă adîncă şi îngrijorare mare. Cînd în primele 
zile de alarmare s-a primit ştirea că consiliul de coroană 
a hotărît completa neutralitate, un simţimînt de mare 
uşurare a cuprins pe toți, iar cînd mai în urmă s-a aflat 
că Tripla Înţelegere, ca și Dubla Alianţă și-au exprimat 
marea lor satisfacție față de neutralitatea ţării noastre, 
atunci sentimentul de ușşurare a luat proporţiile unui 
adevărat triumf. | 

Și iarăşi era de ce să jubileze ţara. Neutralitatea e 
un bine suprem pentru o țară mică în vremea oricărui 
război, dar încă în timpul unui război uriaş ca cel de 
azi. Belgia nenorocită, cu preţul existenţei ei, a apărat 
pînă la urmă binele acesta suprem. Olanda, Elveţia, Da- 
nemarca, Suedia au declarat că pînă la cel din urmă om 
îşi vor apăra neutralitatea. De asemenea și toate cele- 
lalte state mici civilizate. | 

Şi iată noi, o ţară mică, nu numai mărginită de două 
împărăţii mari, ci strinsă între ele ca într-un cleşte, o 
ţară cu o configuraţie geografică nenorocită, cu graniţele 
deschise tuturor invaziilor, de care a suferit atit de mult 
în viaţa ei istorică atît de grea, și iată țara aceasta po- 
menindu-se în mijlocul unei adevărate catastrofe mon- 
diale, cum n-a mai fost de cînd lumea și cum, poate, nu 
va mai fi cît va fi lumea pe pămînt. Dar, printr-un com- 
plex fericit de împrejurări, țara noastră vede posibilita- 
tea de a-și conserva neatinsă neutralitatea ! Cînd ţările 
şi împărăţiile mari zdrobite, sleite de toate resursele lor 
materiale și morale vor urma zeci de ani să muncească 
din greu ca să revină în putere, ca să îndrepte ce mai 
e de îndreptat, ca să panseze rănile adinci, între care 

atîtea nevindecabile, noi, cu toată viața materială şi mo- 
rală neatinsă, intactă, noi, în plenitudinea forţelor noastre, 


vom putea urma mai departe pe calea dezvoltării 
noastre ! 

Dar prin neutralitate am. fi putut folosi și mai mult. 
Ca preţ al neutralității noastre — prin ea însăşi atît de 
nepreţuită — aveam posibilitatea să obţinem avantaje 
importante, dacă n-ar fi decît drepturi însemnate de 
liberă dezvoltare a transilvănenilor și bucovinenilor și 
poate, cine ştie, poate un început de tratament ome- 
nese pentru basarabeni. Și acestea toate nu prin sacri- 
ficii distrugătoare de ţară, ci prin neutralitate. 

Ce noroc neasemănat de mare pentru țară şi ce cinste 


pentru conducătorii ei dacă aceştia, în astfel de grele 


şi grave împrejurări, ar şti să ducă barca ţării printre 


“valuri furioase, printre stînci ascuţite şi între maluri 


incendiate ! 

D-l Take Ionescu, unul dintre reprezentanţii de vază 
ai oligarhiei noastre, a formulat în trei cuvinte senti- 
mentele şi dorințele tuturora pe vremea aceea atit de 
apropiată şi totuşi — vai! — cît de depărtată : neutra- 
litate definitivă și leală. 

Din nenorocire, şi satisfacția, şi triumful, şi armonia 
aceasta au ţinut așa de puțin, iar schimbarea a venit, 
bineînţeles, iarăşi de la oligarhia noastră, întocmai ca 
și anul trecut. 

Nu trecuseră nici trei săptămîni după declararea 
războiului şi, după zilele acelea de spaimă, o bună parte 
a oligarhiei noastre s-a și liniștit. Văzînd că războiul mon- 
dial nu e atît de groaznic cînd se petrece... la vecini, O 
parte a oligarhiei a şi început să declame şi să proclame 
că ea nu e deloc mulţumită de perspectivele ce se deschid 
ţării noastre. „Neutralitate şi pace pînă la sfîrșitul groaz- 
nicei catastrofe, drepturi mai întinse pentru transilvăneni 
şi bucovineni? Numai atîta? Apoi atît şi nimic tot 
una e; decît atît mai bine lipsă. Totul sau nimic ! Cine 
nu îndrăzneşte nu ajunge niciodată departe şi cine nu 
riscă nu cîştigă !“. 

Şi pe baza unor astfel de maxime profunde a început 
să se formeze curentul războinic de azi. Se înţelege, 
obiectivul e astăzi cu totul altul ca anul trecut, dar şi 
riscurile sînt astăzi cu totul altele : neasemănat mai mari, 

imens de mari! E în rizic însăși existenţa ţării! Iar în 
catastrofa mondială de azi ceea ce trebuie doar să pre- 
ocupe în primul rînd e păstrarea ţării înainte de orice! 

Curentul de azi, deși obiectivul lui e altul, e totuşi 
atît de asemănător cu cel de anul trecut! l 

Aceiaşi oameni, aceleaşi mijloace, aceeaşi metodă de 
a discuta şi agita, aceleași fraze, aceeași argumentare, 
aceleași manifestații de stradă ale studențimii, aceeași 
spargere de geamuri şi aceeaşi presă de partid şi, mai 
ales, aceeași presă așa-zisă independentă, cu aceleaşi pro- 
cedee și metode de a agita şi a ațîța spiritul public. 
Aceiaşi actori, deşi drama e alta. | | 

Ba nu, unul din actorii principali s-a schimbat, a fost 
înlocuit cu altul: d-l Şebeko prin d-l Koziell-Poklevsky, 
dar despre diplomaţi în general, despre cei ruși în spe- 
cial, se poate zice totdeauna împreună cu francezul: 
plus cela change, plus c'est la même chose“. 

Și tocmai această totală asemănare e dezesperantă. 
În altă ţară, cu alte instituţii şi moravuri politice, o 
grupare socială de oameni şi cu presa ei, cînd ar fi 
stîirnit un curent războinic și ar fi provocat un război 
cu urmări absurde ca acela din anul trecut, această gru- 
pare, cu presa ei cu tot, dacă chiar n-ar fi fost înlăturată 
din viața publică, apoi ea singură, cel puţin pentru o 
vreme oarecare, s-ar fi jenat să mai stîrnească curente 
similare. În sinea ei chiar şi-ar fi zis: „Anul trecut am 
făcut-o fiartă, ia să n-o facem anul acesta friptă !“. Si 
același lucru ar fi zis și opinia publică. | 

l Dar la noi, unde domneşte oligarhia, care nu se în- 
doieşte absolut de nimica, jena e înlocuită prin dezin- 
voltură și faptele trecute nesocotite devin o încurajare 
pentru fapte viitoare şi mai nesocotite. 

Ín privința aceasta e curat adorabilă, ca să n-o nu- 
mim altfel, atitudinea senină și placidă a presei inde- 
pendente „democratice“ : anul trecut am făcut o gafă, 
un război greşit şi am luat, ce e adevărat, pe nedrept 
bulgarilor o provincie a lor. Ei bine, să le dăm bulgarilor 
înapoi provincia luată şi să ne împăcăm cu ei! Ce le-am 
luat dăm înapoi! Ce-am avut, ce-am pierdut! Să facem 
acum un alt război ca să nimerim mai bine. 


k A . bud l A . . 
[Cu cît acesta se schimbă, cu atît situația rămîne aceeași.] 

Ce poţi să mai zici de o astfel de politică experimen- 
tală a războaielor pe încercate ? Fac un război. O nime- 
resc ? Bine! Nu ? Fac altul! ! Cine nu riscă, nu cîştigă !. 


pă 


Cu toate că articolul de față riscă să devină prea 
lung, trebuie totuși să vorbim aici neapărat despre un 
fenomen social de mare importanţă pentru vremurile 
noastre atît de grele, şi anume : dezorientarea completă, 
ca să nu zicem debandada claselor noastre dominante, a 
păturilor conducătoare, a politicii noastre externe față 
de războiul de azi. 

Să vedem care sînt ideile precise ale conducătorilor 
politicii noastre față de războiul actual. Să începem cu 
Partidul conservator, care are fruntaşi politici mai mulți 
şi mai cu vază. D-l P. P. Carp, fruntașşul între fruntași, 
întemeietorul junimismului politic şi fostul șef al Par- 
tidului conservator, omul despre care d-l N. Filipescu 
a zis că e inteligenţa cea mai vastă şi omul de stat cel 
mai mare din ţară, d-l Carp, care a conlucrat patruzeci 
de ani şi a fost unul din întemeietorii politicii noastre 
trecute, d-l Carp e pentru acţiune războinică alături de 
Germania şi Austria şi împotriva Triplei Înţelegeri. D-l 
Maiorescu, de asemenea fost șef al Partidului conserva- 
tor ş.a.m.d. şi despre care d-l Filipescu a zis şi zice că 
e un mare om de stat şi capul cel mai echilibrat din 
ţară, d-l Maiorescu e de părerea d-lui Carp, deși mult 
mai atenuată, e pentru neutralitate acuma, însă cu pre- 
ferinţă pentru puterile centrale. D-l Marghiloman, actua- 
lul şef al Partidului conservator, e pentru neutralitate 
în prezent, are preferinţe pentru Germania și Austria, 
dar nu exclude ca la un moment dat să mergem cu 
Rusia. D-l Filipescu e un partizan hotărît al unei acţiuni 
războinice alături de Tripla Înţelegere, după cum d-l 
Carp e partizan al acțiunii războinice alături de Dubla 
Alianţă. D-nii Delavrancea şi Grădişteanu sînt de părerea 
domnului Filipescu ; d-nii Lahovari și C. Arion sînt de 
părere să stăm neutri ori să mergem cu unii sau cu alții, 
dar să facem o politică prudentă care convine interese- 
lor ţării. D-l T. Rosetti e de părerea d-lui Marghiloman ; 
d-l Greceanu e de părerea d-lui Filipescu ş.a.m.d. Iar 
cînd se strînge comitetul consultativ al partidului în 

întregimea lui, atunci votează o moţiune de încredere 
şefului, d-lui Marghiloman, pentru politica sa, exprimă: 
simpatii adinci d-lui Filipescu pentru politica sa diame- 
tral opusă celei dintii și în unanimitate hotărăşte o ac- 
țiune energică... pe loc. 

În Partidul conservator-democrat e mai multă con- 
cordanţă și coeziune, pentru că e mai multă disciplină 
de partid : majoritatea membrilor partidului sînt de pă- 
rerea şefului chiar atunci cînd șeful n-are nici o părere. 
Așadar, majoritatea fruntașilor Partidului conservator- 
democrat e de acord cu d-l Take Ionescu ; din nenorocire, 
d-l Take Ionescu nu e de acord cu sine însuși. Astfel, în 
consiliul de coroană d-sa a fost hotărit pentru neutrali- 
tate. Două-trei săptămîni după declararea ei, d-sa, îr- 
cîntat de neutralitatea noastră și de rezultatele ei, s-a 
declarat pentru neutralitate definitivă și leală, iar la 
vreun preţ de cîteva zile după aceasta d-sa a devenit 
un fervent şi ireductibil partizan al unei acţiuni răz- 
boinice alături de Rusia. Care sînt cauzele acestei schim- 
bări atît de bruşte şi atît de radicale ? Ea s-ar putea ex- 
plica prin faptul că, în acele cîteva zile în care s-a 
operat această transformare, Austria ar fi arătat atita 
slăbiciune încît s-ar fi ivit putinţa realizării întregirii țării 
dacă ne-am alia cu Tripla Înţelegere. În definitiv, pe 
baza aceasta s-a şi creat la noi întreg curentul războinic. 
Dar nu. D-l Take Ionescu protestează şi vorbeşte cu 
dispreţ de aceia care se conduc în privința aspirațiilor 
pentru realizarea idealului național, care e etern, de 
nişte considerații trecătoare, utilitare şi brutale, cum e 
aceea : care din beligeranți e mai tare, care mai slab, 
cine va învinge, cine va fi învins? Dar, idealul națio- 
nal fiind etern, el a existat şi acum cîteva săptămîni, 
cînd d-l Take Ionescu a fost pentru neutralitate. Pe 
atunci idealul național se împăca doar foarte bine cu 
neutralitatea noastră definitivă şi leală. Cum dar s-a 
schimbat acuma idealul național atît de mult încît nu 
se mai împacă decît cu o acțiune războinică alături de 
Rusia ? Pentru că una din două. Sau d-l Ionescu a avut, 
și în calitate de şef de partid trebuia să aibă, argu- 
mente şi motive extrem de serioase şi puternice pentru 
a se pronunţa cu atita hotărire pentru neutralitatea de- 
finitivă şi leală şi atunci să le spună care sînt acestea, 
sau d-sa face, cum zice neamţul, Stimmungspolitik, pe 

româneşte politică de ambalare ; d-sa s-a ambalat pentru 
neutralitatea definitivă, şi atunci care ne e garanția că 
preconizarea acţiunii războinice alături de Rusia nu e 
de asemenea o ambalare, care se va sfîrşi prin altă am- 
palare ? 

D-l Dissescu, teoreticianul partidului, a simţit situaţia 
grea a şeiului şi de aceea i-a venit în ajutor scriind un 
comentar filozofic la cuvintele d-sale : „neutralitate de- 
finitivă şi leală*. D-l Dissescu, care colecţionează fapte 
noi şi recente cu aceeași pasiune cu care amatorii co- 
lecționează obiecte vechi din vremi trecute, a scris un 
comentar asupra unor cuvinte noi şi recente, parc-ar fi 
fost pronunţate în vremuri vechi, pierdute în negura 
trecutului. În acest comentar logico-filozofic, d-l Dissescu 
dovedeşte că cuvîntul definitiv din formula d-lui T. Io- 
nescu nu înseamnă etern. După acest comentar ar urma 
că tot ce e definitiv nu e etern, tot ce e etern nu e 
definitiv, iar tot ce e leal nu e nici una, nici alta, de 
unde urmează că, preconizînd neutralitatea definitivă şi 
leală, d-l Take Ionescu a înţeles din capul locului ac- 
țiunea războinică alături de Rusia. Comentarul acesta ar 
fi destul de plauzibil şi de convingător dacă n-ar avea 
un defect, şi anume : dacă neutralitatea definitivă și leală 
inseamnă din capul locului acţiune războinică alături 
de Rusia, atunci și acţiunea războinică alături de Rusia 
înseamnă din capul locului neutralitate definitivă şi leală 
și atunci n-am făcut nimica ! 

Afară de d-l Take Ionescu, mai sînt în partid doi 
oameni cu mare trecere, doi subşefi : D-l Dissescu şi d-l 
Bădărău, care e de fapt şeful conservatorilor-democraţi 
din Moldova. D-l Dissescu e rusofil şi un partizan, de- 
finitiv şi hotărît, al unei acțiuni a noastre alături de 
Rusia ; d-l Bădărău e germanofil și un tot atît de ho- 
tărit partizan al unei acţiuni alături de Germania şi 
Austria. 

În Partidul liberal, d-l I. Brătianu, şeful partidului 
și prim-ministru, avînd toată răspunderea Și cunoscînd 
în toate detaliile ei grava situaţie politică de azi, d-l 
Brătianu e pentru neutralitate. D-l Costinescu, cel mai 
influent fruntaş din partid după d-l Brătianu, a fost la 
început pentru neutralitate, a fost unul dintre aceia cari 
au determinat-o. Pe urmă, ca și d-l Take Ionescu, a de- 
venit un fervent partizan al acţiunii războinice alături 

de Rusia, iar azi pare a fi partizan al unei neutralităţi 
expectative. Întru cît priveşte pe ceilalţi fruntași ai Par- 
tidului liberal, apoi unii sînt hotărîtor de părerea d-lui 
Brătianu, alţii de părerea d-lui Costinescu, alţii tot așa 
de hotărîtor de părerea şi a unuia și a celuilalt, iar restul 
nu e de părerea nici a unuia, nici a celuilalt. 

Și, ca şi la fruntaşi, aceeaşi dezorientare și diversitate 
multicoloră de păreri găsim la publicul oligarhic şi neoli- 
garhic al ţării. Iată, spre pildă, corpul profesorilor uni- 
versitari, care, după ce a jucat pînă acuma un rol atit 
de mare în politica internă a ţării, începe să joace același 
rol şi în cea externă. 

Printre profesorii universitari, excelentul meu amic, 
d-l dr. I. Cantacuzino — un vechi şi statornic pacifist —, 
e acuma pentru război, deoarece după război neapărat 
va urma pacea. După cum a explicat într-un interviu 
din „Adevărul“, d-sa e partizan al acţiunii războinice 
alături de Franţa, în tripla sa calitate de pacifist, de 
european și adept al culturii greco-latine, deoarece Franţa 
are toate aceste trei atribute: e pacifistă, europeană şi 
reprezintă cultura greco-latină. Dat fiind însă că Franţa 
e departe de noi, peste mări şi ţări, şi nu putem merge 
cu ea, de aceea d-sa se mulţumeşte să ne războim în 
alianță cu Rusia, care nu e nici pacifistă, nici europeană 
şi care nu reprezintă cultura greco-latină, ci aceea bi- 
zantino-slavică. Vorba românului: de dorul căpșunilor 
mai mănîncă omul şi frunzele. Dar d-l dr. Cantacuzino, 
în interviul de mai sus, mai aduce alte argumente pentru 
acţiunea noastră războinică. Germanii, zice d-sa, sînt 
pesimiști, dovadă poezia lui Goethe (Faust) şi muzica 
lui Wagner, care exprimă pesimismul german. Ca pesi- 
mişti, germanii sînt şi materialişti. Francezii însă sînt 
optimişti şi idealiști. Veţi întreba desigur : ei, și ce are 
a face scripca cu iepurele ? Are, şi iată cum: germanii 
fiind pesimişti și materialiști, iar francezii optimişti şi 
idealişti, războirea dintre ei e inevitabilă pînă ce ger- 
manii, învinşi și distruși, se vor preface și ei în opti- 
mişti şi idealişti ! Iar întru cît ne priveşte — noi fiind 
europeni şi avînd tot interesul ca în Europa să domnească 
optimismul și idealismul, iar nu pesimismul și materia- 
lismul —, noi trebuie de aceea să intrăm în război alá- 
turi de Rusia şi, împreună cu cazacii idealiști de la Don, 
Kuban şi din Siberia orientală, să pornim ca să ne ma- 

sacrăm cu nemții; ei pe noi, noi pe ei, ca să le mai 
scoatem pesimismul din oase şi să le treacă gustul să 
producă nişte pesimişti ca Goethe şi Wagner. E cam 
confuz, în schimb foarte original și arată că, deşi țară 
mică, imensele probleme politice, economice şi sociale 
care zguduie azi din temelie societățile moderne sînt 
tratate la noi cu toată competinţa cuvenită. 

Așadar, d-l dr. Cantacuzino e de părere să mergem 
cu Franţa, respectiv cu Rusia, o minoritate din corpul 
profesoral e de părere să mergem cu Germania, respectiv 
cu Austria, d-ni profesori G. Diamandi şi C. Istrati sînt 
de părere să mergem cu Italia, respectiv cu Ginta latină, 
iar majoritatea profesorilor e de părere să mergem cu 
d-l Take Ionescu, respectiv cu un minister naţional. 

Și aceeași diversitate de păreri şi aceeași dezorientare 
în restul publicului. 

Se va zice, desigur, că exagerăm, că în ţară există 
curente hotărite, cum sînt: acela care cere acțiune răz- 
boinică alături de Rusia sau acela care cere neutralitate 
expectativă, şi că înăuntrul fiecărui curent partizanii lui 
sînt de acord între ei. Așa e dacă ne luăm numai după 
aparențe, după nume și cuvinte. În fond nu e deloc așa. 
Partizanii acțiunii războinice alături de Rusia sînt de 
acord numai întru atîta întru cît cer război şi acţiune 
alături de Rusia, şi nu cu Austria, dar cît priveşte cînd, 
cum și ce aci e o divergență fundamentală, ireductibilă. 

Astfel, sînt războinicii impulsivi care cer acţiune ime- 
diată, fără nici o condiție sau restricție ; aceştia cer să 
trecem imediat granița, ei socotesc ca un semn de laşi- 
tate toate pregătirile şi tergiversările şi consideră chiar 
că am pierdut de mult trenul; ei se tem strașnic să nu 
se apropie pacea prea curînd, aşa ca să venim abia la 
spartul tirgului, cînd nici noi nu vom mai avea destul 
timp să masacrăm pe inamici și nici ei nu vor avea 
destul răgaz să masacreze destui dintr-ai noștri, avan- 
tajele războiului fiind, după ei, în proporţie directă cu 
sacrificiile făcute. 

Alţii însă spun, dimpotrivă, că trebuie să aşteptăm 
pină spre sfîrşitul războiului cu intrarea noastră în ac- 
țiune pentru că ţara nu poate să suporte un război lung 
de un an și mai bine. Peste trei-patru luni ni se vor 
slei toate resursele, vom fi la capătul forţelor noastre 
și ce ne vom face atunci lunile următoare?! Vom ieşi 

din război şi striviţi, şi ridicoli. Războiul făcut în aşa 
condiţii ar fi o aventură nebună care ar periclita exi- 
stenţa însăşi a ţării. 


Alţi războinici spun că trebuie neapărat să așteptăm 


pînă ce se va desemna hotărît cine învinge, pînă ce se 
'va stabili definitiv că învingătoare va ieşi Tripla Înţe- 
legere, căci în caz contrar riscăm, după imense sacrificii, 
nu numai să nu ne întregim ţara, nu numai să nu cîști- 
găm, dar să pierdem şi ce avem. | 

Alţii pun cel mai mare preţ pe aranjamentul diplo- 
matic: să căpătăm garanții absolut suficiente că vom 
primi Transilvania în schimbul sacrificiilor imense ce 
vom face, altfel după jertfe colosale vom fi trași pe 
sfoară ; deci fără aceste garanții acţiunea războinică ar 
fi o aventură riscantă, fără rost. 

Şi... şi așa mai departe. 

Aşadar, între războinicii înşişi care cer acţiune alături 
de Rusia există, ce-i drept, o concordanţă principială, 
intrucit toţi sînt pentru război, dar totodată şi imense 
şi fundamentale divergențe practice, care fac pe război- 
nicii mai impulsivi să acuze pe ceilalţi de trădare de 
neam, pentru că prin nehotărirea şi lașitatea lor com- 
promit idealul naţional de întregire a ţării, iar pe aceştia 
din urmă să reproşeze celor dintii impulsivism nesocotit 
şi nebun, care împinge ţara într-o aventură ce-i poate 
deveni fatală. 

Şi, logic vorbind, e evident, dacă lăsăm la o parte 
injuriile, că toţi au în felul lor dreptate să ajungă la 
acuzări aşa de grele. E doar vădit că, dacă admiţi că 
părerea şi tactica unora din cei de mai sus e cea ade- 
vărată şi care convine ţării, atunci toate celelalte păreri 
şi tactici, fiind aşa de fundamental divergente, din punct 
de vedere practic devin acte de laşitate care compromit 
realizarea idealului naţional sau aventuri nesocotite care 
împing ţara în prăpastie! Atit de fundamental diferă 
părerile înseşi ale războinicilor noștri ! 

Şi același lucru e şi cu aceia care preconizează neu- 
tralitatea. Nu vorbesc, bineînţeles, de noi, de Partidul 
social-democrat şi de lucrătorii noştri organizaţi şi con- 
ştienţi, care sîntem pentru neutralitate strictă, fără bi- 
zantinisme şi arguţii, şi din convingere și din pricepere 
clară a lucrurilor. Nu vorbesc nici de acei cîțiva oameni 
de stat care au vederea clară şi care în neutralitate sin- 

ceră văd unica atitudine posibilă şi necesară, care în 
situaţia de azi atît de gravă corespunde adevăratelor: 
interese ale ţării. Vorbesc de neutraliștii ceilalți, de neu- 
traliştii temporari, care se împart iarăşi în grupe diferite 
după neutralitatea pe care o cer: neutralitate expecta- 
tivă, semidefinitivă (nu eternă!), facultativă, fictivă 
ș.a.m.d. Aceasta e un fel de neutralitate care clocește 
acţiunea războinică, un fel de neutralitate cu secret : la 
un moment dat apeşi pe un buton şi neutralitatea expec- 
tativă se preface în acțiune războinică activă. În treacăt 
fie zis, ce păcat că nu se poate şi un secret contrar : 
apeşi pe buton şi acţiunea războinică activă se preface 
iarăşi în neutralitate expectativă. Toţi neutraliştii tem- 
porari de toate categoriile au de comun aceasta : ei cred. 
că trebuie să vină momentul cînd neutralitatea se va 
transforma în acțiune războinică. Dar cînd anume tre- 
buie să vină momentul şi ce moment trebuie să fie acela 
care să determine acţiunea războinică, aci deosebirea 
dintre neutraliştii temporari e tot așa de adîncă şi mare 
ca şi între războinici. 

Şi aici, ca şi la războinici, dacă admiţi ca adevărată 
părerea unora asupra momentului, atunci părerea celor- 
lalţi devine practiceşte sau temporizări lașe care com- 
promit idealul național, sau aventuri nesocotite care Îm- 
ping ţara în prăpastie. 

Această dezorientare completă a păturilor conducă- 
toare ale țării şi a politicii lor față de războiul nostru 
eventual arată mai bine ca orice că războiul acesta nu 
trebuie să se facă. Am arătat mai sus, într-o serie de arti- 
cole, un şir de argumente convingătoare care pledează 
împotriva războiului și pentru neutralitate ; ele ar putea 
fi mult înmulţite, sînt așa de numeroase încît ai un 
adevărat embarras de richesse în alegerea lor, și această 
bogăţie de argumente e prin ea însăși un puternic ar- 
gument în sprijinul neutralității. Dar de n-ar exista un 
singur argument, apoi chiar și atunci  dezorientarea, 
imensa divergență de păreri şi idei, enorma diversitate 


“practică dintre membrii mai de seamă ai oligarhiei noas- 


tre conducătoare, acest unic fapt ar pleda îndeajuns îm- 


„potriva războiului ca să nu-l facem! Chiar şi atunci 


am avea aci un argument puternic şi- practic, şi logic, 
şi sociologic. a 

Tocmai pentru că războiul acesta nu trebuie făcut, 


tocmai de aceea produce el în capetele acelora care vor 
totuşi să-l provoace o dezorientare așa de mare, o diver- 
sitate de idei practice atît de profundă. Dacă războiul 
ce ni se preconizează ar fi, practiceşte vorbind, posibil, 
logic, socialmente necesar, dezorientarea aceasta, diver- 
genţa enormă de idei practice, această adevărată deban- 
dadă nu s-ar fi produs nici măcar în oligarhia noastră, 
atît de accesibilă pentru dezorientări. 

Războiul e un anacronism monstruos. Dar, aşa de 
monstruos cum e el, are totuşi propria sa logică, cum 
au toate fenomenele sociale bune sau rele. S-ar putea 
presupune oare serios ca Franţa, în loc de a merge alături 
de Rusia împotriva Germaniei, să meargă în ultimul 
moment cu Germania împotriva Rusiei ? Ar putea oare 
să încapă discuţie - pentru clasele conducătoare franceze 
pe această temă ? Ar fi putut Anglia să meargă cu Ger- 
mania împotriva Franţei ? Era vreo îndoială că Germania 
va merge cu Austria împotriva Rusiei, și nu invers k 

Dar la noi? Să presupunem că un om simplu din 
popor, din poporul şi nația cea adevărată, aşa de nelumi- 
nată şi inconștientă încă cum e, dar care are mult bun- 
simţ, să presupunem, zic, că un om din popor ar fi 
ţinut d-lui N. Filipescu următoarea cuvîntare : „D-le Fi- 
lipescu ! D-ta ne chemi şi ne îndemni să facem cele mai 
mari sacrificii, să dăm avutul. nostru, să ne jertfim 
copiii, sînge din sîngele nostru, să vărsăm pînă la ultima 
picătură ca să înfăptuim idealul naţional. Foarte bine, 
s-o facem și pe asta! Tot dăm noi sîngele nostru pică- 
tură cu picătură, să-l dăm acum cu ghiotura. Bine! Dar 
cu cine să mergem și pe cine să ascultăm ? Dacă ne luăm 
după spusele d-lui Carp, d-ta zici nu numai că ne risi- 
pim degeaba viaţa şi sîngele copiilor noştri, dar prăpă- 
dim şi ţara. Dacă ne luăm după d-ta, d-l Carp zice că 
dăm ţara de pagubă şi rușine, dacă ne luăm după unul 
dintre dv., d-l Brătianu, primul ministru al ţării, zice 
că dăm ţara de rîpă. D-ta zici că greşesc d-lor, d-lor zic 
că greșeşti d-ta, fiecare zice că greșşește celalt. Şi de ce 
ne-am lua după d-ta şi nu după d-l Carp, om bătriîn 
despre care d-ta doar ai zis și zici că e mintea cea mai 
ageră şi omul de stat cel mai mare al ţării? Pe urmă 
vin d-nii Maiorescu, Teodor Rosetti şi alţii, mari și ei, 
dar care vorbesc altfel, şi tocmai pe urmă vii şi d-ta. 

Și, iarăşi, de ce să nu ne luăm după rege şi d-l Bră- 
tianu, care conduc trebile ţării ? După cine să ne luăm ? 
După toţi nu ne putem lua, că un om mare de stat 
trage la dreapta, alt om mare de stat trage la stînga, 
doi trag înainte, trei înapoi. Și atunci, d-le Filipescu, 
nu e oare mai cu minte să stăm mai bine acasă şi să 
vedem de nevoile și de sărăcia noastră? Cît priveşte 
întregirea ţării şi a neamului, se vor întregi ele neapărat 
odată cînd le va veni vremea, se vor întregi neapărat, 
că așa e mersul lumii. Dar dv. care sînteţi acolo sus, o 
mînă de oameni, dacă nu puteţi înfăptui unirea și între- 
girea dv., cum voiţi să înfăptuiți unirea şi întregirea 
unei coşcogeamite ţări şi neam ?“. 

Se înţelege, un reprezentant conştient al poporului 
ar ţine cu totul alt logos d-lui Filipescu, dar chiar la 
vorbele acestea ale unui om simplu şi neluminat, dar 
cu bun-simţ, ce-ar putea să răspundă d-sa ? 

Dar se va zice, desigur, dacă beligeranţii din războiul 
actual au avut o politică clară şi hotăriîtă, în schimb sînt 
ţări neutrale care au, ca și noi, o politică șovăielnică, 
în care sînt în luptă felurite curente şi în care divergenta 
de idei e tot aşa de mare ca şi la noi. Chiar ca şi la noi 
nu, dar mai mult sau mai puţin ca la noi, să zicem că da. 

Dar tocmai de aceea ţările acelea rămîn în neutralitate 
și declară că o vor apăra cu toată hotărîrea şi cu toate 
jertfele. Dacă dezorientarea, dezacordul, marea diversitate 
de idei între oamenii politici ai ţării ar avea de efect să 
facă imposibil războiul și să statornicească o neutralitate 
leală, aceasta ar avea un efect excelent şi ar fi şi aci 
locul să se zică : nici un rău fără de bine. Dealtfel, di- 
versitatea de idei şi lupta dintre ele e totdeauna un 
bine, întrucît din lupta de idei iese lumina. 

Dar în regimul oligarhic se petrec toate de-a-ndoasele. 
Oligarhul nici n-are propriu-zis idei de exprimat, el are 
ordine de dat. Nu numai fruntașul, dar şi acela care face 
parte din caracuda oligarhică nu exprimă idei menite 
să fie dezbătute ; el formulează cereri menite să fie exe- 
cutate, iar dacă nu ești de acord cu el atunci îți sparge 
geamurile sau capul, şi atunci vă închipuiţi unde duce 
diversitatea de idei într-un regim oligarhic. 

În regimul oligarhic, un director de teatru, cu de la 
sine putere, pleacă într-un turneu diplomatic în ţări 
străine pentru a trata cu ele și a determina politica lor 

faţă de noi şi a noastră faţă de ele şi pentru a le arăta 
şi lor cînd şi pe unde să iasă din neutralitate şi pe unde 
să intre în acţiune ! 

În regimul oligarhic, un ziarist oarecare, sub pretext 
de ziaristică şi reportaj, face zilnic adevărate şi autentice 
delaţiuni şi denunţuri ţărilor străine în privinţa unor 
călcări de neutralitate, reale sau imaginate, comise de 
țara sa, expunînd-o astfel la cele mai grave represalii 
din partea marilor puteri beligerante !. 

În regimul oligarhic, un om de stat rămas în opoziţie 
nu se mulţumeşte cu rolul de opozant care în regimul 
parlamentar are menirea să controleze guvernul. Nu ! El 
lucrează parc-ar fi la guvern, el caută să guverneze din 
opoziție, el intră în relații și tratative cu reprezentanții 
puterilor străine, dă promisiuni, ia angajamente ; astfel, 
alături de guvernul oficial şi responsabil, se stabilesc 
guverne oculte. şi neresponsabile, care îi paralizează și 
îi zădărnicesc întreaga lui politică externă. 

Toate acestea nu se cheamă exprimare liberă a opi- 
niilor, ci : anarhie oligarhică. 

Regimul oligarhic, judecînd după aparenţe, este un 
regim foarte democratic și liberal, întrucît oligarhia 
uzează şi abuzează de toate libertăţile imaginabile. În 
fond însă e un regim absolutist şi reacţionar, la fel ca 
toate regimurile reacționare, întrucît exclude cu desă- 
vîrşire din- viața publică masele populare, iar în vremuri 
excepțional de grave, cînd se cere unitate de vedere şi 
de acţiune în politica externă a ţării, regimul oligarhic 
e mai rău chiar şi decît un regim absolutist, pentru că 
acesta din urmă, atît de detestabil cît e, permite totuşi 
la momentul necesar unitatea de vederi şi acțiune, pe 
cînd cel oligarhic o împiedică. 

Un ziar bulgăresc „Volea, scria zilele acestea că în 
România nimeni nu vrea război — nici guvernul, nici 
poporul — şi cu toate acestea războiul probabil că se 
va face, ca şi anul trecut, cînd nu l-au vrut nici guvernul 
şi nici poporul şi totuși s-a făcut. Gazeta se miră, pro- 
babil, de acest paradox, și pentru ea el va rămîne inexpli- 
cabil, deoarece ea nu cunoaște acel personaj foarte im- 
portant din istoria ţării noastre care poartă numele de 
Hîncu. Poporul nostru, care a trăit şi în trecut sub 
regimuri oligarhice, i-a dat adevărata explicație prin 
zicătoarea : „Vodă zice da, dar Hîncu ba!“ 

Cine e Hîncu ? | 

Hîncu e simbolul regimului și spiritului oligarhic și 
în aceeaşi vreme întruparea lui politică cea mai caracte- 
ristică. Hîncu e politicianul influent sau politicianii in- 
fluenţi ai regimului oligarhic, e deci un nume personal, 
ca şi un nume colectiv ; Hîncu e politicianul cu trecere 
care caută să guverneze ţara și din opoziție. Din motive 
şi cu mijloace care îl privesc, din motive de obicei per- 
sonal-politice, dar care printr-un proces de autosugestie 
morală îi par chiar lui Hîncu însuși, în forul conștiinței 
sale, uneori ca motive impersonale, Hîncu caută să creeze 
un anumit curent în oligarhie şi în opinia publică sau, 
mai bine zis, se asociază la un curent existent, făcîndu-l 
cît se poate de dominant, pentru ca astfel să-și mărească 
vaza şi influenţa lui personală. Á | 

Om inteligent, abil, avînd o clientelă însemnată po- 
litică, avînd cu el şi presa de tiraj, care se gudură tot- 
deauna pe lîngă curentele triumfătoare în virtutea însăși 
a firii sale tirajiste, Hîncu reuşeşte să creeze în oligarhie 
şi în opinia noastră publică fie curente noi, fie, mai ales, 
să întărească şi să-și apropie un curent în formaţie și 
care poate să servească scopurile sale politicianiste. Şi 
îi reuşeşte cu atît mai uşor cu cît pătura oligarhică, pe 
de o parte, e foarte puţin numeroasă, pe de altă parte 
îi lipsesc cultura, tradiţia și experiența politică, astfel 
că devine o pastă foarte maleabilă în mîinile unui om 
abil și inteligent. Cu cît curentul crește, cu atît devine 
mai gălăgios, mai turbulent, pînă ce, în sfîrşit, partizanii 
lui ies în stradă, făcînd tămbălău şi scandal. Acesta e 
momentul cînd Hîncu declară că națiunea e cu el. 

Din momentul acesta, Hîncu începe să trateze de sus 
de tot toate puterile constituite ale statului, cum e regele, 
guvernul, parlamentul, și cam cu drept cuvînt, deoarece 
regele e reprezentantul națiunii, guvernul și parlamentul 
sînt alese de naţiune, iar el, Hîncu, e însăşi națiunea în 
persoană ! Şi iată cum se întîmplă şi cum se poate în- 
tîmpla ca regele să nu vrea război, guvernul să nu vrea 
război, poporul nici vorbă că nu vrea război, iar Hîncu 
vrea război și... războiul se face. Nu ştiu dacă gazeta 
bulgărească m-a înțeles şi nici nu ţin grozav să mă 
înţeleagă, dar cititorii mei m-au înţeles și asta mi-ajunge. 

Această politică oligarhică a făcut mult rău ţării în 
trebile ei interne, în cele externe ea e de-a dreptul peri- 

culoasă, iar în momentele grave, cum sînt acelea prin 
care trecem acuma, ea poate să-i devină fatală. 

Această politică ne-a şi compromis în bună parte 
neutralitatea noastră şi acele eventuale avantaje însem- 
nate pe care le putem aștepta de la ea. 

Cînd consiliul. de coroană a decis neutralitatea, Rusia 
s-a arătat perfect înţeleasă cu atitudinea noastră. Rusia 
știa doar prea bine că avem un tratat de alianţă cu 
Austria şi, ca atare, cu toate neînțelegerile cu aceasta 
din urmă, ea se temea cu drept cuvînt că vom coopera 
cu Austria împotriva ei, ceea ce la începutul războiului 


ar fi fost o lovitură strașnică pentru Imperiul rusesc. 


De aceea s-a arătat Rusia încîntată de neutralitatea 
noastră. Pe de altă parte, Austria, după războiul nostru 


împotriva Bulgariei, după toate cochetăriile cu diplo- 


maţia rusească, cunoscînd și curentul care s-a creat de 
toate partidele noastre în ultimii doi ani împotriva ei 
şi pentru cucerirea Transilvaniei, Austria se temea cu 
drept cuvînt ca să nu pornim alăturea de Rusia împo- 
triva ei, ceea ce i-ar fi dat de asemenea pe atunci o lovi- 
tură foarte mare. De aceea şi Austria era mulțumită de 
neutralitatea noastră leală, cu atît mai mult cu cît această 
neutralitate îi acoperea spatele, îi permitea să retragă de 
la granița română absolut toată armata şi s-o trimită 
acolo unde-i era de mare nevoie, mai ales la începutul 
războiului. 

Astfel, atît Austria cît şi Rusia au fost perfect înţelese 
şi mulţumite de neutralitatea noastră. Între altele, faptul 
acesta ne permitea să rămînem neutrali şi să ne aşteptăm 
cu drept cuvînt la avantaje însemnate, izvorîte din neu- 
tralitatea noastră, prin eă însăşi atît de prețioasă. 

Dar toate socotelile acestea atît de frumoase au fost 
făcute fără oligarhia noastră. În curînd a început miş- 
carea războinică antiaustriacă, mișcare pregătită dealtfel 
în ultimii doi-trei ani de toate partidele noastre de 
guvernămint. 

La această mișcare, simțind chilipirul, s-a alăturat în 
urmă şi Hîncu cu presa lui independentă, apoi au venit 
profesorii universitari, au început mişcări de stradă și 
s-a decretat că întreaga naţiune e pentru război alături 
de Rusia împotriva Austriei. Guvernul, adică d-l Bră- 
tianu, are noţiunea şi intuiţia perfectă a imensei gravități 
și chiar imposibilităţi a războiului, după cum a priceput 

de la început toate binefacerile şi avantajele neutralității 
noastre. Dar d-l Brătianu e membru al oligarhiei, e 
primul ministru oligarhic al unei ţări oligarhice: de 
aceea, pentru a domoli curentul războinic şi pentru a 
mai împăca pe... Hîncu, d-l Brătianu a dat să se înțeleagă 
că nici d-sa nu e pentru o neutralitate definitivă, ci 
pentru una expectativă, și d-sa e pentru război, dar... 
văzînd şi făcând... Gazetele oficioase și oficiale au început 
apoi să afirme pe șleau că guvernul e de asemenea pentru 
acţiune războinică în sensul dorințelor naţiunii, adică 
alături de Rusia împotriva Austriei, dar guvernul așteaptă 
numai momentul propice pentru a declara războiul. 

Astfel, în treacăt fie zis, se confirmă aici încă o dată 
fenomenul sociologic, asupra căruia am scris și am insistat 
de atîtea ori, că într-o ţară neoiobagă şi oligarhică o 
mulțime de manifestații sociale se fac de-a-ndoasele. Iată 
şi acuma. Pretutindeni o ţară neutrală, avînd de gînd să 
iasă din neutralitate, se arată, pînă să ajungă la război, 
foarte neutrală şi pacifistă ; o ţară oligarhică, avînd de 
gînd să rămînă neutrală, se arată belicoasă și amenință 
cu războiul. O ţară oligarhică neutrală își motivează astfel 
neutralitatea sa faţă de beligeranţi : „Sînt eu neutrală, 
nu-i vorbă, că n-am încotro, nu mi-a sosit momentul, 
dar, lasă, mi-o veni şi mie apa la moară și ţi-oi arăta 
eu neutralitate !“. 

Dar să ne întoarcem iarăşi la subiectul nostru. 

Așadar, curentul războinic şi atitudinea guvernului, 
dictată de necesităţi ale politicii interne, şi nu ale celei 
externe, au creat aparenţa înșelătoare de unanimitate a 
țării românești în favoarea unei acțiuni războinice ală- 
turi de Rusia împotriva Austriei. 

Faţă cu această situaţie nouă, Rusia, care dealtfel a 
contribuit enorm de mult la crearea curentului nostru 
războinic, nu era doar nebună să se mai mulțumească 
cu simpla neutralitate atunci cînd ţara însăşi cere alianţă 
războinică. Rusia a început să ne ceară cu o insistenţă 
din ce în ce mai mare intrarea în acţiune alături de ea. 
Pentru a ne pune într-un impas greu şi a ne sili la 
această acţiune războinică, Rusia a făcut adevărate jertfe, 
adaptînd scopului acestuia o parte din strategia ei: ocu- 
parea Bucovinei, trecerea Carpaţilor, care a costat mii 
de jertfe omenești, au fost făcute în special pentru a ne 
prinde în capcana războiului. Rămînerea noastră în neu- 

tralitate constituie deci pentru Rusia nu numai înșelarea 
frumoaselor ei speranţe, dar și o reală și însemnată pa- 
gubă faţă de jertfele aduse. De aceea ziarele ruseşti ne 
atacă violent, iar Rusia, din prietenă a neutralității noas- 
tre, ne devine din ce în ce mai ostilă. 

Pe de altă parte, Austria, văzînd curentul războinic 
cvasiunanim din ţară împotriva ei, văzînd că nu se aş- 
teaptă decît momentul pentru a o ataca, a fost nevoită 
să concentreze o parte din armată în Transilvania, pier- 
zînd astfel toate foloasele neutralității noastre. Pe lingă 
aceasta, zilnicele ameninţări de război proferate împotriva 
ei de oligarhia noastră războinică fac ca Austria, prietena 
de odinioară a neutralității noastre, să ne devină şi ea 
ostilă la rîndul ei. 

În felul acesta, noi nu numai că riscăm să pierdem 
toate avantajele care ar fi putut rezulta cu siguranţă din 
atitudinea noastră neutrală, dar sîntem pe cale să ajun- 
gem într-o situaţie cu adevărat îngrijorătoare şi precară. 

Acestea sînt roadele politicii oligarhice aplicate la 
treburile externe ! 

Un alt rezultat al acestei politici oligarhice și al con- 
secinței ei: aparența de unanimitate războinică a na- 
țiunii, un alt rezultat deplorabil e starea de spirit fata- 
listo-războinică, o adevărată hipnoză și obsesie, care se 
creează chiar în păturile mai largi ale populației țării. 
În spiritul public războiul începe să apară ca inevitabil. 
Nu vorbim, bineînţeles, de războiul care ar putea să ne 
fie impus din afară, nu vorbim de un război de defen- 
sivă ; vorbim de războiul cerut de războinicii noştri, 
război provocat de noi, pornit din propria noastră ini- 
țiativă. | 

Acest din urmă război începe să fie socotit în mod 
fatalist ca inevitabil. Vorbești, de pildă, cu un om care 
are vederea clară a lucrurilor şi care abundă în sensul 
opiniilor d-tale, că anume nu ne trebuie război, că răz- 
boiul ar fi pentru noi o adevărată catastrofă, iar la sfîrşit 
ca un refren plin de resemnare: „...și totuși vom intra 
în acțiune... vom face război“. „Dar, bine, de ce? N-ai 


spus d-ta... 7%. „Aşa e, dar n-ai ce să-i faci, trebuie să 


facem război, n-avem încotro“. „Dar de ce ?“. „De ce, 
de ne ce, n-ai ce să-i faci“. E o adevărată hipnoză co- 
lectivă, produsă de politica oligarhică şi de presa noastră 
zilnică... „Trebuie să facem război, n-avem încotro an 

Unii, războinicii, o spun cu multă satisfacție, alţii, 
indiferenţii, cu resemnare, cei mai mulți, cei care nu 
doresc războiul, o spun cu mare îngrijorare, dar toți 
încep să fie convinşi că de război nu vom putea scăpa, 
cum. nu vom putea scăpa de moarte. Această stare a spi- 
ritului public e foarte îngrijorătoare pentru orice țară, 
şi în special pentru o ţară oligarhică. 

În această stare de spirit, în această atmosferă, orice 
eveniment mai important, orice fapt nou din bogata 
colecţie a d-lui Dissescu — s-o nimeri, nu s-o nimeri — 
poate deveni prilejul unei aventuri războinice care să 
ne ducă la dezastre. Şi aceasta cu atît mai mult cu cit 
într-o ţară oligarhică nu poţi fi niciodată sigur că acei 
cîțiva oameni din sferele conducătoare care văd clar și 
au răspunderea situaţiei vor avea pînă la sfîrşit autori- 
tate îndestulătoare sau măcar putinţa să se opună curen- 
tului şi obsesiei războinice care se întinde tot mai mult 
în special în cercurile oligarhice. Nu se poate şti dacă 
acei cîţiva oameni din sferele conducătoare care și-au 
păstrat pînă acum calmul şi limpezimea judecății, avînd 
a lupta mai mult cu oligarhismul intern decît cu perico- 
lul extern, nu vor fi învinşi în cele din urmă de curentul 
lui Hîncu, nu se poate ști dacă, slăbiţi de luptă, nu vor 
cădea la rîndul lor sub hipnoza războinică, nu vor vedea 
în cel dintîi fapt nou așa-numitul moment, căzînd astfel 
victime ale propriei lor abilităţi oligarhice. Nu se poate 
ști... şi tocmai de aci rezultă acea atmosferă de nesigu- 
ranţă care apasă atît de mult asupra conștiinței ţării în- 
tregi, nu nesiguranța provocată de evenimentele extrem 
de grave externe, ci nesiguranța și mai mare provocată 
de oligarhismul intern. 

O dovadă foarte sugestivă de veracitatea celor zise 
mai sus am avut-o acuma, în urmă cu ocazia ocupării 
Belgradului. După ocuparea capitalei Serbiei, o mare 
frămîntare şi agitare a cuprins cercurile noastre politice 
şi politicianiste şi chiar neutraliștii cei mai convinși au 
început să şovăie. Pretutindeni auzeai declaraţii vesele, 
îngrijorate ori triste, dar care toate ajungeau la aceeași 
concluzie, că de acum înainte n-avem încotro, trebuie să 
intrăm în acţiune. 

M-am întîlnit în zilele acelea cu un cetăţean cunos- 
cut, să-i zicem X, care face multă politică şi care îmi 
serveşte întrucîtva de barometru al opiniei politice a 

marelui nostru public. D-l X m-a întîmpinat cu o mină 
foarte serioasă, aproape gravă : 

. „Ei, d-le Gherea, de acum trebuie să concezi şi d-ta 
că n-avem ce face, trebuie să intrăm în acțiune. Ştii că 
și eu am fost totdeauna pentru neutralitate şi împotriva 
aventurilor războinice, dar de acum. înainte n-avem în- 
cotro ; vrei nu vrei, bea, Grigore, agheasmă“. 

„Dar de ce, d-le X ?“ 

„Cum de ce? N-ai văzut? Au ocupat austriecii Bel- 
gradul“. 

„Ei şi? Şi dacă l-au ocupat? Din primele zile ale 
războiului, toată lumea, dar absolut toată lumea, a fost 
convinsă că Belgradul va fi ocupat. Sîrbii, convinși şi ei 
de această eventualitate, l-au şi evacuat. Aceasta nu ne-a 
împiedicat deloc să proclamăm neutralitatea. De ce dar 
n-am rămîne neutrali și acuma ?“ 

„Așa e, decît acuma situaţia e cu totul alta; acuma, 
dacă austriecii ocupă Serbia, ne taie comunicaţia cu Oc- 
cidentul, cu lumea din afară, rămînem la discreţia Aus- 
triei, care ne poate izola de toată lumea“. | 

l „Bine, argumentul e serios, desigur. Dar ia să stăm 
liniştit și să judecăm drept. Comunicaţia cu Occidentul 
e pentru noi într-adevăr de o imensă importanţă; ea 
reprezintă pentru noi, mai ales acuma, cînd Dardanelele 
sînt închise, legătura noastră cu lumea din afară. Acuma 
cînd stăm în neutralitate, avem două căi de comunicaţie 
cu Occidentul. Prima, o cale mare, largă, bătută, prin 
care de zeci de ani sîntem în legătură cu Occidentul 
european ; aceasta e comunicaţia prin Austria. Afară de 
asta, mai avem o comunicaţie mult mai puţin însemnată, 
ocolitoare, prin Serbia. 

Dacă Austria ocupă Serbia, iar noi rămînem neutrali, 
atunci urmăm să avem aceleași două căi de comunicaţie 
cu Occidentul — cea mare şi cea mică —, însă am rămîne 
la discreția Austriei, ceea ce nu e agreabil, desigur, deloc. 
Dar dacă facem război Austriei ? Atunci chiar din primul 
moment calea cea mare, largă, tradiţională prin Austria 
o pierdem cu totul, hotărît, definitiv. Întru cît priveşte 
calea cea mai puţin însemnată, de ocol, apoi aceasta poate, 
dacă batem acolo pe austrieci, ne-o vom asigura, dar și 
acolo rămînem la discreţia Serbiei, adică a Rusiei. 

Astfel dar, dacă Austria ocupă Serbia, iar noi rămi- 
nem neutrali, atunci ne sînt asigurate amîndouă căile de 

comunicație cu Occidentul, dar rămînem la discreţia 
Austriei. Dacă facem război, ne asigurăm poate numai 
calea cea mică, și atunci rămînem la discreţia Rusiei *. 

Și pentru a ajunge la acest rezultat minunat să ne 
aruncăm într-un război cumplit cum n-a mai fost pe 
lume, riscînd existența însăși a ţării? Se poate una ca 
asta ? ! 

Şi, afară de asta, ce fel de judecată o fi şi aceea : cînd 
Austria se arată slabă în războiul de faţă, atunci încep 
strigăte că a sosit momentul să intrăm în acțiune ; cînd 
Austria se arată tare, atunci iarăşi a sosit momentul să 
intrăm în acţiune. Rogu-te, spune-mi acuma cam ce fel 
de fason trebuie să aibă momentul menit să determine 
neutralitatea noastră ?“. 

D-l X m-a ascultat cu atenţie, pe urmă, om cu mult 
bun-simt, mi-a răspuns rîzînd : „Aşa e, ai dreptate ; vezi 
la toate acestea nu m-am gîndit. Ce vrei, gazetele zăpă- 
cesc lumea. Cine le-o mai fi inventat şi pe ele! ?“ 

„Acela care a inventat gazetele — i-am răspuns eu —, 
acela n-are nici o vină, că el, săracul, nu știa pe ce miini 
vor ajunge, că, dac-ar fi bănuit-o măcar, nu le-ar mai 
fi inventat“. 


Sfirşitul oligarhiei române 35 


„Regimul nostru politic oligarhic trebuie să dispară. 
Trebuie să moară pentru că s-a supraviețuit pe sine 
însuşi şi pentru că toţi şi toate mor pe lumea asta : mor 
şi aceia care n-ar fi trebuit să moară, mor și aceia care 
n-ar fi trebuit să se nască. Şi nu mai încape îndoială că 
regimul oligarhic face parte din categoria celor ce n-ar 
fi trebuit să se nască. 

Regimul oligarhic va dispărea pentru că nu mai gă- 
seşte apărători interesaţi, care în luptele sociale sînt cei 
mai siguri. 

Marea proprietate rurală — obiectul de predilecție al 
regimului oligarhic, care la rîndul ei i-a dat vlagă și 


* De altfel, sârbii ne-au făcut un mare serviciu reocupînd 
Belgradul şi luînd războinicilor noştri acest argument. 

putere şi l-a susținut cu devotament — începe să se de- 
zintereseze de el, ba chiar să-i întoarcă spatele. Această 
schimbare neașteptată de atitudine își are explicaţia în 
faptul că astăzi regimul oligarhic, departe de a mai aduce 
foloasele de altădată, începe să aducă de-a dreptul pa- 
gubă. Vremea cînd oligarhia politică era în întregimea ei 
la discreția marii proprietăţi pentru a domestici neoio- 
băgimea şi pentru a ridica pe toate căile renta pămîn- 
tului pe socoteala statului a trecut. Acum au apărut în 
oligarhie elemente noi, destul de numeroase, care se uită 
chiorîș la marea proprietate ; altele îi sînt de-a dreptui 
vrăjmaşe. 

Birocraţia agrară începe să devină foarte plicticoasă ; 
arbitrarul administrativ, care altădată aducea gratuit pe 
țăran, legat, la muncă, cere acum pentru orice fleac de 
serviciu fîn şi ovăz pentru cai (în ţara românească arbi- 
trarul administrativ se plimbă cu cai și trăsură) şi sim- 
brie pentru posesorii lor. Risipa, birurile, bugetul sălbatic 
încep să apese greu, fonciera se măreşte. Socoteala bine 
făcută arată că foloasele care rezultă pentru marele 
proprietar din regimul oligarhic încep să fie întrecute de 
pagube. | 

Din cauze asemănătoare nu mai e mulțumită cu re- 
gimul oligarhic nici negustorimea. Politica economică 
greșită a regimului se răsfrînge dezastruos și asupra 
comerţului. Negoţul are, în societatea capitalistă, func- 
țiunea de a distribui bunurile produse între consumatori 
și producători. De aci își trage toate veniturile. Cu cît 
retrage însă statul mai mult din suma totală a produc- 
tiei ţării, cu- atît rămîne mai puţin producătorilor şi con- 
sumatorilor, cu atît rămîne comerţului mai puţin de 
distribuit, cu atit mai mult scad deci veniturile sale. Dar 
negoţul român mai are o cauză de adiîncă nemulţumire 
impotriva regimului oligarhic. Acesta a încurajat tot- 
deauna burghezimea parazitară, care face parte din rîn- 
durile sale, prin tot felul de avantaje de stat și afaceri 
cointeresate. În schimb ' negustorimea adevărată, auxi- 
liară producţiei, nu e încurajată deloc. Dimpotrivă. Din 
cauza prea marii creşteri a numărului oligarhilor şi a 
clientelei acestora, regimul e nevoit să-şi întindă compe- 
tența, să-şi mărească izvoarele de venit și astfel caută 

să prefacă în funcţie birocratică şi o parte din comerţul 
ţării. Asupra birocratizării comerţului ar fi multe de spus, 
dar ceea ce e clar, fără multă vorbă, e că aceasta nu-l 
convine deloc negustorimii. 

Mica burghezie, care cuprinde și pe meseriași și care 
constituie o clasă numeroasă și însemnată, suferă în spe- 
cial de toate urmările nefaste ale regimului oligarhic. 
Birurile din ce în ce mai grele, scumpirea nemăsurată 
a vieţii, arbitrarul administrativ, ilegalismul şi lipsa de 
garanţii legale personale, acestea și altele lovesc greu 
viața amăriîtă a acestei clase. A 

Funcţionarii — clasă atît de numeroasă la noi — au, 
desigur, puţine cuvinte să fie mulțumiți cu regimul poli- 
tic oligarhic. Înmulţiţi peste măsură şi fără socoteală, ca 
rezultat fatal al mecanismului regimului oligarhic, sînt 
osîndiţi a fi prost plătiţi, iar scumpirea crescîndă a tra- 
iului îi reduce la ultimul grad de mizerie. Nici o clasă nu 
suferă atît de mult din cauza scumpirii vieţii ca funcţio- 
narii. 

Profesiunile libere, intelectualii, clasă destul de nu- 
meroasă şi puternică, au, în afară de nemulţumirile clasei 
căreia aparțin, şi pe aceea izvorîtă din priceperea răului 
imens pe care-l pricinuieşte ţării regimul oligarhic — 
pricepere izvorîtă din cultură. | 

În sfîrşit sînt masele adînci ale poporului, muncito- 
rimea întreagă, care duce tot greul regimului, după cum 
duce toate celelalte greutăţi. Masele acestea sînt încă 
inconștiente, totuși acolo unde ajung la conștiință, în 
mișcarea muncitorească, în social-democraţie, ele consti- 
tuie — în afară de cîţiva ideologi ai burgheziei — unica 
forță vrăjmașşă ireductibilă a regimului. 

Astfel, regimul oligarhiei politice nu are nici o clasă, 
nici chiar acelea din care se recrutează, care să-l susțină 
cu toată tăria, dimpotrivă, chiar şi acelea au serioase 
motive de nemulţumire împotriva lor. De aci provine 
marea slăbiciune a regimului, nu însă şi necesitatea dis- 
pariţiei sale. Clasele arătate mai sus au serioase motive 
de nemulțumire, dar la nici una nemulțumirea nu e 
destul de acută, interesele adînci ale clasei nu sînt încă 
atît de vital atinse încît ar necesita şi ar produce o 
mișcare de distrugere împotriva regimului oligarhic. So- 
cial-democraţia, unicul adversar ireductibil, e încă prea 

slabă ca să-i vină de hac. În asemenea condiţii, el ar 
fi putut să hălăduiască încă hît şi bine dacă în însuși 
sînul organismului regimului nu s-ar fi început anumite 
procese de descompunere, care-i grăbesc dispariţia. „Pie- 
irea ta prin tine însuţi, Israele !“ Acest precept repre- 
zintă un adînc adevăr sociologic, care se potriveşte tu- 
turor organismelor sociale intrate în descompunere. 

Procesul acesta de descompunere care se petrece în 
însuşi sînul oligarhiei, grăbindu-i dispariţia, are două 
serii -de cauze: prima e mai veche, cealaltă e mai re- 
centă. Întîia e lupta diferitelor elemente din sînul oli- 
garhiei — nu lupta dintre partidele ei, aceasta i-a fost, 
dimpotrivă, o condiţie de viață —, lupta între elementele 
felurite ale aceleiași oligarhii, luptă datorită deosebirilor 
de clasă, deosebirilor de funcțiuni şi deosebirilor de in- 
terese provenite de aci. Organismul -oligarhic e orice, 
numai un organism solidar și armonic nu. A doua cauză 
e schimbarea adîncă survenită în structura şi funcţio- 
narea regimului oligarhic, în anatomia şi fiziologia lui, 
ca rezultat al dezvoltării economice, politice şi culturale 
a ţării. i 

Prima cauză e veche. Ea a început să se manifesteze 
din primii ani de existență ai regimului. „Domnule 
Gherea — îmi spunea cu multă căldură, acum vreo 
12 ani, un mare elector din provincie, al cărui nume va 
rămîne istoric în analele alegerilor românești —, dv., 
socialiștii, sînteţi pentru sufragiul universal. Nu dv., ci 
noi, oamenii politici burghezi, sîntem şi trebuie să fim 
pentru sufragiul universal, că doar așa vom scăpa de 
pacostea alegătorului român. Apoi știi dumneata ce pă- 
tim noi, oamenii politici ? Cum se naște dumnealui, tre- 
buie să-l botez, căci tată-său şi unchiul său sînt ale- 
gători. A intrat în şcoală? E imbecil şi leneş? Trebuie 
să stărui pe la profesori să-l treacă din clasă în clasă, 
să nu rămînă repetent. A intrat la universitate ? Trebuie 
să-i mijlocesc o bursă. A terminat studiile ? Trebuie să- 
caut slujbă. A făcut în slujbă confuzie între banii lui 
și banii statului? Trebuie să-l scap de bucluc, să nu 
înfunde pușcăria. I s-a făcut de însurătoare? Trebuie 
să-l cunun. În sfîrşit, cînd a murit, cînd să zici şi tu 
că ai scăpat — că atîta doar are bun alegătorul român, 

că nu e nemuritor —, aş! de unde! trebuie să te îm- 
braci în haine negre, să pui crep la cilindru şi, înaintea 
unei lumi întregi, să-l lauzi, domnule, pe pungaşul acela 
și să-l dai ca pildă generaţiilor viitoare. De-ar veni odată 
sufragiu] universal să scăpăm de corvoada asta !...“ 

Cu cît ţara s-a dezvoltat economiceșşte şi culturali- 
cește, cu atit a crescut, în conformitate cu legea noastră 
electorală, numărul alegătorilor privilegiați, oligarhia 
noastră fiind o oligarhie deschisă. Pe de altă parte, cei 
mai mulți dintre noii veniți aparţineau micii burghezimi 
și profesiunilor libere, intelectualilor. Astfel, oligarhia a 
fost invadată de „mitocani“. Această creştere şi invadare 
a oligarhiei i-au devenit fatale. Pe de o parte invazia 
elementelor democratice, a „mitocanilor“, trebuia să în- 
tețească lupta din sînul oligarhiei între elementele fe- 
luritelor clase, lupta pentru întîietate, pentru avantajele 
puterii. Înrăutăţirea cîştigată de noile elemente devine 
un pericol grav pentru oligarhia mai. veche, cu poziţii 
cîştigate, care conduce partidele istorice și aparţine în 
special marii burghezii şi boierimii. Astfel, în însuşi 
sînul oligarhiei de sus începe să dispară interesul pentru 
regimul oligarhic. Pe de altă parte, creșterea prea mare 
a numărului oligarhilor compromite de la sine existenţa 
regimului. Oligarhia are înţeles și poate să existe numai 
restrinsă ; o oligarhie prea numeroasă e un nonsens şi 


etimologic și logic şi sociologic. Oligarhia politică se 


formează nu de florile mărului, ci în vederea unor anu- 
mite ioloase materiale, morale, politice. Devenind prea 
numeroasă, aceste avantaje nu mai ajung, interesul pen- 
tru existența ei scade în sînul oligarhiei înseși, lupta 
îndîrjită, care începe în propriile rînduri ale regimului, 
ii scurtează şi îi compromit existenţa. Oligarhia prea 
numeroasă nu mai poate să încapă în două partide, care 
sînt rațiunea de a fi a regimului oligarhic. De aceea 
trebuie să se formeze cu vremea neapărat şi alte partide. 
Ţara românească nu poate să suporte însă mai mult de 
două partide oligarhice. Chiar așa, cu două partide care 
se alternează la putere, un partid nu poate sta la putere 
o legislație parlamentară întreagă. Deşi cu unanimi- 
tăţi parlamentare, după doi-trei ani trebuie să cadă de 
la putere pentru că, după termenul consacrat, se uzează. 

Aceasta înseamnă că în doi-trei ani partidul de la gu- 
vern face atîţi nemulţumiţi între propriii săi partizani, 
neputîndu-le satisface toate poftele, că pe de altă parte 
nerăbdarea şi neastimpărul opoziției devin atît de mari 
încât guvernarea ajunge cu neputinţă și guvernul cade 
de la putere cu toate unanimităţile parlamentare. Ce 
va fi deci atunci cînd, prin creşterea continuă a numa- 
rului oligarhilor, vor fi trei, patru, cinci partide de gu- 
vernămînt ? Cum să mai guvernezi? Să aştepţi zece- 
cincisprezece ani pînă să-ţi vină rîndul e absurd. Să 
guvernezi pe baze oligarhice împotriva şi sub controlul 
a trei-patru partide din opoziţia unită e cu neputinţă. 
Să vină la putere două-trei partide deodată — impo- 
sibil să se înţeleagă asupra însemnătăţii foloaselor pu- 
terii. l o. 

Pe cînd greutățile din cauza înmulțirii oligarhiei cresc 
astfel, resursele specific oligarhice pentru îndestularea 
ei scad şi amenință să dispară cu totul. E adevărat că 
bugetul şi veniturile statului s-au mărit. Dar nevoile 
imperioase ale acestuia cresc şi mai mult. Slujbele create 
trebuie plătite, pensiile idem, anuităţile pentru împru- 
muturile contractate de asemenea, și acestea sint enorme. 
Serviciile statului modern costă mult, politica externă 
inaugurată de oligarhie cere cheltuieli imense, hegemo- 
nia în Balcani ne-a și înghiţit integral excedentele, fai- 
moasele noastre excedente. Ministrul de finanţe ne-a 
arătat, în termeni calcuiaţi și reci, ce dau fiori, perspec- 
tive dezolante şi foarte apropiate ; cîmpiile înverzite ale 
veniturilor statului, udate azi de excedente, arse şi pu- 
stiite mîine de seceta dogoritoare a deficitelor bugetare. 
Ce te faci în asemenea împrejurări cu o oligarhie şi o 
clientelă oligarhică atît de numeroase? Nu numai că 
nu se mai pot crea misiuni, slujbe, catedre fantastice 
noi, dar mai trebuie să fie suprimate şi din cele vechi. 
Elemente numeroase rămîn neplasate, se creează un pro- 
letar parazitar, foarte păgubitor ţării şi imposibil de 
suportat pentru un regim oligarhic. 

Astfel, problema regimului electoral la noi devine 
clară ca lumina zilei şi, dacă logica ar fi hotăritoare in 
viaţa socială, n-ar mai încăpea nici cea mai mică discu- 

ție în privinţa aceasta. Regimul electoral cenzitar oli- 
garhic în vigoare nu mai poate dăinui în forma lui 
actuală. El nu poate fi restrîns pentru că l-ar dobori 
puterile rămase în afară de regim, dar nu poate fi nici 
lărgit, pentru că s-ar prăbuși din cauza propriilor pro- 
cese lăuntrice. Nu-i mai rămîne deci altceva mai bun de 


„făcut decît să dispară, făcînd loc unui alt regim : votul 


universal. 

. Ni se va obiecta desigur: regimul nostru electoral 
și-a trăit traiul. Aceasta e clar, iar dispariţia lui neîn- 
doielnică. Dar pentru ce trebuie înlocuit numaidecît prin 
regimul sufragiului universal şi nu printr-un regim in- 
termediar, astfel ca trecerea de la un regim la altul să 
nu fie bruscă ? 

Un regim intermediar nu se poate, adică nu trebuie 
să se poată. Nu trebuie să se poată pentru acelaşi cuvînt 
pentru care noi trecem de la căruţa hodorogită la drumul 
de fier cel mai perfecţionat, şi nu la o formă de loco- 
moţiune şi transport intermediară. Noi introducem tram- 
vaiele electrice de ultima invenție, iar nu o formă in- 
termediară, introducem mașinile agricole cele mai 
moderne, iar nu o formă intermediară, aducem modele 
și purtăm hainele așa cum se poartă azi la Paris, Londra, 
Berlin, şi nu purtăm hainele intermediare din secolul 
trecut. În știința şi cultura noastră aducem procedeele, 
metodele şi concepţiile de azi, și nu pe cele intermediare. 
din secolele trecute. Într-un cuvînt: ţările înapoiate în 
civilizaţie, din care facem parte şi noi, introduc din 
ţările înaintate în civilizaţie toate formele de viaţă so- 
cială, de viață materială, economică, politică, juridică, 
morală, intelectuală şi le introduc nu în forma lor in- 
termediară, ci în ultima lor formă, modernă. De ce adică 
numai sufragiul universal să facă excepție ? 

Acum o jumătate de veac, cînd ţara era mult mai 
înapoiată decît acum, cînd toate formele și manifestă- 
rile noastre de viaţă socială se deosebeau atît de mult, 
atit de radical de acelea ale Occidentului civilizat, am 
introdus de acolo formele materiale, economice şi poli- 
tice, juridice şi culturale cele mai moderne, iar nu forme 
intermediare. Am introdus Codul lui Napoleon, consti- 
tuţia cea mai liberală de pe vremuri, nu forme interme- 

diare. Introducîndu-le, ne-am croit în aceeași vreme un 
regim electoral monstruos, care a falsificat, a corupt 
întreaga noastră viață politică, iar prin intermediul 
acesteia a otrăvit în parte şi toate celelalte manifestări 
ale vieţii sociale... | 

Argumentul de căpetenie care pledează pentru in- 


troducerea sufragiului universal, şi nu a unui sistem 


intermediar *, argumentul hotărîtor, argumentul fără re- 
plică posibilă şi care face de prisos orice discuție este 
acesta : sufragiul universal, ca regim electoral, e un pro- 
dus firesc, necesar, inevitabil al societăților moderne ca- 
pitaliste dezvoltate. Ca atare el corespunde necesităților 
sociale ale acestor societăți, e adoptat de ele şi devine, 
la rîndul lui, una din bazele şi condițiile de existență 
a ţărilor moderne. Fiecare epocă mare istorică, bazată 
pe o anumită întocmire și organizație economică, își are 
un regim politic corespunzător, produs de ea. Regimul 
politic corespunzător epocii capitalismului modern e 


parlamentarismul şi sufragiul universal. Acesta nu este 


deci o invenţie democratică, ci este, o repet, un produs 
firesc al societăţilor moderne, care li se impune ca o 
necesitate intelectabilă... Sufragiul universal se realizează 
pe două căi deodată, ca să întrebuinţăm termeni uzuali 
și consacraţi : se realizează de sus în jos şi de jos în sus. 

Societatea capitalistă aduce cu sine mai multă lumină 
și conştiinţă în masele muncitoare, le grămădește în fa- 
brici, prefăcîndu-le într-o mare putere socială. E deci 
foarte natural ca aceste mase muncitoare să ceară și să 
obțină egalitatea votului, unica egalitate care poate fi 
obținută în societatea capitalistă — cea politică. Egalitatea 
economică nu numai că nu se poate obţine în societăţile 
capitaliste, dar. acestea, prin însăşi organizaţia lor, duc 
inegalitatea economică la proporții necunoscute în socie- 
tăţile trecute. Așadar, masele muncitoare realizează prin 
sufragiul universal acea egalitate care se poate realiza 
în societate actuală și, odată obţinut, votul universal 
devine o condiţie esenţială și necesară de trai pentru ele ; 
prin sufragiul universal, muncitorii îşi îmbunătățesc 
soarta actuală, în măsura în care aceasta este cu putinţă 


* Se propunea pe vremea aceea colegiul unic. [Nota redac- 
tiei revistei „Mişcarea socială“.] 

în cadrul societăţii capitaliste, şi sufragiul universal de- 
vine, în mîinile lor, o armă de transformare a societăţii 
actuale într-o altă societate, în care se va realiza alături 
de egalitatea politică şi egalitatea condiţiilor economice 
de trai — sursa tuturor egalităţilor. Sufragiul universal 
devine astfel o condiţie de trai tot atit de necesară ma- 
selor muncitoare ca şi aerul. 


C. Dobrogeanu-Gherea 


VIAȚA SOCIALISTĂ (BUCUREȘTI), ANUL I, NR. 1, NOIEMBRIE 1920, 
P. 3—9 ; NR. 2, DECEMBRIE 1920, P. 13—22 ; RĂZBOI SAU NEUTRALI- 
TATE, BUCUREȘTI, ATELIERELE GRAFICE „SOCEC“, 1914, P. 65—111 ; 
„MIŞCAREA SOCIALA“ (BUCUREŞTI), ANUL I, NR. 8, MAI 1930, 
P. 343—350. 


SOCIALISMUL ŞI RAZBOIUL 


„Viitorul urmează campania sa obişnuită împotriva 
lui Racovski şi împotriva socialiștilor români pentru 
propaganda şi agitația lor antirăzboinică. ȘI campania 
„Viitorului“ se face iarăși pe tema obişnuită 3 el a 
că socialiştii români sînt antipatrioți şi trădători de 
neam, pe cînd socialiștii străini au dat „exemplul celui 
mai înalt patriotism luptînd şi murind în primele rin- 
duri pentru patria lor, cum a fost cazul cu cunoscuțţii 
deputaţi socialişti Frank şi Wendel. | | 

Citind aceste obişnuite şi invariabile atacuri ale „Vi- 
itorului“, mi-am pus întrebarea : ce e aceastá, rea-credință 
manifestată sau necunoştința cea mai crasă a- tacticii 
şi doctrinei socialiste internaţionale ? Şi, punîndu-mi 
această întrebare, mi-am răspuns — cu toate că vol fi 
tratat de prietenii și tovarășii mei de naiv, iremediabil 
naiv —, mi-am răspuns că e cazul al doilea, că, „Viito- 
rul“ atacă pe socialiștii români pentru că habar n-are 
nici de doctrina, nici de tactica socialismului mondial. 
Și, tocmai fiindcă am această credinţă, voi căuta să scot 
„Viitorul“ din rătăcirea lui. Bineînţeles că nu e vremea 
acum de discuţii doctrinare şi teoretice, şi ceea ce vol 
spune sînt nevoit s-o fac numai în cîteva fraze sau de- 
claraţii scurte, clare şi precise. l 

Între socialiştii din lumea întreagă există oarecare 
deosebiri de vederi teoretice şi mai ales deosebiri destul 
de însemnate de tactică. Aceste deosebiri rezultă din 
deosebirile de viaţă socială ale fiecărei ţări. Dar sînt şi 
vederi teoretice şi procedee şi norme tactice care sînt 


232 


identice, comune tuturor, absolut tuturor partidelor so- 
cialiste, tuturor socialiștilor din lumea întreagă. Între 
aceste norme teoretice şi tactice comune tuturor parti- 
delor socialiste și tuturor socialiștilor din lumea întreagă 
e şi lupta lor continuă şi înverşunată împotriva acestui 
anacronism absurd, criminal, abominabil care se cheamă: 
războiul. În privința aceasta nici o deosebire, absolut 
nici una, între socialiștii şi partidele socialiste din lumea 
întreagă. Cînd războiul abominabil de astăzi ameninţa 
civilizaţia lumii, socialiști francezi, ca Jaures, şi socia- 


liştii nemți, ca Haase, Frank, Wendel, au venit la Bruxel- 


les, la Biroul Socialist Internaţional, încercînd să oprească 
prin comună înţelegere catastrofa aceasta — fie şi prin 
grevă generală simultană. Cînd umbra neagră şi nefastă 
a războiului plutea deja deasupra Europei îngrozite, ba 
chiar şi în ziua ce l-a precedat, mulțimea socialistă din 
Paris şi Berlin şi din toate oraşele din provincie, sub 
conducerea deputaţilor francezi şi a membrilor Reichsta- 
gului german, manifesta împotriva războiului. Și astfel 
de manifestații grandioase pentru pace s-au făcut și în 
Anglia, în Belgia și în toate ţările și de toți socialiștii 
din lumea întreagă. Iar cînd, odată cu pacea lumii, a 
căzut ucis marele și gloriosul ei apostol Jaures, şi atunci 
dacă ar mai fi putut, cu buzele învineţite, să profere 
un singur cuvînt, acela ar fi fost un cuvînt de înfierare 
a războiului. 


Dar socialiștii erau încă prea slabi, ei n-au fost în 
stare să împiedice catastrofa : războiul a izbucnit. 

Şi atunci ? Şi atunci socialiștii din toate ţările respec- 
tive, descărcînd întreaga răspundere a acestei catastrofe 
mondiale asupra capului acelora care au provocat-o, s-au 
dus acolo unde îi cheamă datoria cetăţenească, s-au dus 

să apere independenţa, integritatea, existenţa însăşi a 
țării lor. l l 

Dar atunci e o contrazicere enormă în conduita socia- 
liştilor ? Nu! Nu în ei şi nu în conduita lor, ci în 
condițiile noi și abominabile de viață, create nu doar de 
ei, ci împotriva lor, acolo e această enormă contrazicere. 
Contrazicerea aceasta rezultă din acea deosebire funda- 
mentală, imensă, nesfîrşită, care e între o societate civi- 
lizată în timp de pace şi în timp de război — o deose- 
bire atît de imensă încît par a fi două societăți din 
planete diferite. Și, fiindcă nu pot intra aci în dezvoltări 
teoretice sociologice, de aceea voi da „Viitorului“ un 
exemplu explicativ care va reliefa, va plasticiza aser- 
țiunea de mai sus. 


În orice ţară europeană, în Franţa, în Germania, 


România şa.m.d., uciderea unui om indigen sau străin 
se pedepseşte cu dezonoarea, cu lanţuri, cu munca silnică 
pe viaţă în ocne adînci sau cu spînzurătoare, cu moartea 
abjectă. Dacă ucigașul a fost un om cunoscut, istoria îi 
va acoperi numele cu dezonoare şi oprobriu pînă în se- 
colele viitoare. 

Pe cînd în timp de război dacă un om, același om, 
a ucis nu unu, ci zeci de oameni, şi cu cît a distrus 
mai abil și feroce, cu cît a distrus mai multe vieţi ome- 
nești, mai multe opere omeneşti, cu atît e mai mult în- 
cărcat cu glorie şi onoruri, poeţii îl cîntă, istoria îl 
slăveşte şi îl dă de exemplu, generațiilor viitoare. 

Astfel acelaşi fapt care în timp de pace e dezono- 
rant, fioros, monstruos, în timp de război devine frumos, 
eroic, glorios, epic. În timp de război toate relaţiile 
omenești sînt fundamental schimbate, toate normele so- 
ciale, toate valorile morale sînt răsturnate. Între societa- 
tea ca organism social în timp de pace și cea în timp 
de război e un abis fără fund. 

În aceste condiţii sociale de viaţă atît de catastrofal 
deosebite, deosebită e şi datoria socialismului. În vreme 
normală de pace, el predică înfrăţirea popoarelor, lu- 
crează şi luptă pentru desfiinţarea abominaţiunii răz- 
boaielor. Dar dacă războiul, cu toată lupta lui, împotriva 
voinţei lui, s-a dezlănţuit, atunci el, în aceste condiţii 
noi, atît de fundamentale şi catastrofal deosebite, își 
face datoria în conformitate cu aceste noi condiţii triste 

şi amare : el merge, luptă şi moare pentru independenţa, 


integritatea, existenţa ţării sale. 

E datoria întreagă, în două cazuri imens, nesfîrşit 
de deosebite. A înţeles-o „Viitorul“ ? 

Cînd relațiile dintre Franţa și Germania au început să 
devină tot mai încordate, deputatul socialist Wendel în 
plin Reichstag a strigat în franţuzeşte : „Vive la France“ 
în aplauzele entuziaste ale lui Frank şi ale tuturor de- 
putaţilor socialiști din parlamentul german. Şi știe oare 
„Viitorul“ ce însemna atunci strigătul acesta ? Același 
lucru dacă anul trecut în parlamentul român un deputat 
ar fi strigat în bulgărește: Trăiască Bulgaria sau anul 
acesta ar striga în ungureşte: Trăiască Ungaria. Cu o 
zi încă înainte de izbucnirea războiului, deputaţii socia- 
liști Frank şi Wendel mergeau în fruntea manifestanţilor, 
cerînd pace, înfierînd războiul, șarjaţi de poliţia și armata 
patriotică. 

Astfel a știut socialistul Frank să-și facă datoria în 
timp de pace. 

Cind a izbucnit războiul, Frank a plecat ca voluntar 
pe cîmpul de luptă şi a căzut luptînd pentru existenţa 
patriei sale. i 

Astfel a ştiut socialistul Frank să-și facă datoria în 
timp de război. 

A înţeles-o acum „Viitorul“ ? 

Dar socialiștii români ? 

Socialiștii români au avut aceeași, absolut aceeaşi 
tactică şi atitudine ca şi fraţii lor din celelalte ţări. Ei 
totdeauna au luptat împotriva războiului, împotriva şo- 
vinismului naţionalist și împotriva imperialismului nostru 
născător de războaie, au luptat împotriva imperialismului 
nostru născînd, care s-a arătat în toată splendoarea lui 
anul trecut, în războiul nostru absurd împotriva Bulga- 
riei şi în avortonul schilod al acestui război — tratatul 
de la Bucureşti. | 

Acuma socialiștii români luptă pentru răminerea noa- 
stră în neutralitate, şi aceasta în acord, în absolut acord 
cu partidele socialiste şi cu socialiștii tuturor ţărilor 
neutre din lumea întreagă. Aceeaşi atitudine, absolut 
aceeași, au socialiștii şi partidele socialiste din Italia, 
Portugalia, Elveţia, Olanda, Suedia, Norvegia, Danemarca, 
Bulgaria şi doar cele mai multe din aceste state au de 
formulat, ca şi noi, revendicări naţionale. Peste tot, dar 

absolut peste tot socialiștii şi partidele socialiste luptă 
pentru neutralitate definitivă, pentru mărginirea furiei 
şi nebuniei războinice, pentru maărginirea cîimpului aces- 
tuia de incendii, de măcel, de vaste abatoare omenești. 

Dar dacă războiul se va dezlănţui totuşi și peste ţara 
noastră nenorocită, dacă paharul acesta amar nu va trece 
de la noi? | | 

În cazul acesta, socialiștii români, ca şi frații lor din 
Occident, îşi vor face datoria. În ziua aceea, să n-aibă 
grijă „Viitorul“, pe socialiștii români, pe l adevărații so- 
cialişti, el nu-i va găsi nici între legionarii sedentari de 
la „Capşa“ şi de la Terasa „Oteteleşeanu“ şi nici între 
notarii onorifici ai statelor române. 


LUPTA (ROMÂNIA MUNCITOARE), (BUCUREȘTI), ANUL X, NR. 106, 
DIN 12 SEPTEMBRIE 1914. 

RĂZBOI SAU NEUTRALITATE * 


Prefaţă 


În prima parte a lucrării de faţă e retipărită o serie 
de articole apărute în ziarul „Lupta“, în ordinea în care 
au fost scrise şi tipărite acolo. Deşi împărţite în articole 
de ziar, ele reprezintă totuşi un tot întreg, întrucît în 
planul autorului trebuiau chiar să apară ca un singur 
studiu de revistă şi tocmai în urmă, pentru trebuinţele 
gazetei, au fost împărţite în articole de ziar. Ca atare, 
cred că articolele de faţă vor avea un interes oarecare 
chiar pentru aceia care le-au citit răzleţ în „Lupta“. 

Unele din aceste articole, deși scrise numai în decurs 
de două-trei luni, au pierdut din actualitate, întrecute de 
evenimente — trăim așa de intens și repede acuma —; 
ele apar totuși aici pentru că, încă o dată, articolele 
acestea, reprezentînd un tot, sînt în legătură unele cu 
altele. 

Unele din argumentele dezvoltate în articolele de 
față au devenit de domeniul public, altele sper că vor 
deveni curente de acuma înainte; aceasta, bineînţeles, 
nu mi-o atribui mie — articolele au fost foarte puţin 
citite —, o atribui vremii, marelui învăţător, care, mai 
ales acuma, ne învaţă într-o zi mai mult decît învăţa 
altădată într-o lună dacă nu într-un an. 

Studiul Oligarhia și politica externă *, din partea a 
doua a lucării de faţă, e inedit. 


* [Vezi volumul de faţă, p. 191—223.] 

În acest articol * fac abstracţie și nu cercetez politica 
noastră externă şi schimbările ei în legătură cu trans- 
formările profunde, economice şi culturale, care s-au 
operat în ţara noastră în ultimele decenii. Şi nici nu 
vorbesc de influența imperialismului economic şi politic 
mondial asupra politicii noastre externe. Pentru astfel 
de studii teoretice aprofundate nu e acum nici loc, nici 
vreme. Articolul acesta are pretenţii mult mai modeste. 
Aci vreau să arăt numai, după cum indică și titlul arti- 
colului, influenţa practică a oligarhiei noastre politice, ca 
instituţie şi oameni, asupra politicii noastre externe în 
ultimii ani, şi asta foarte fragmentar. E un articol din 
domeniul politicii practice și care are și scopuri imediat 
practice : scopul de a servi cauza neutralității noastre, 
de care, în mijlocul evenimentelor şi vremurilor imens de 
grave prin care trecem, e legată, după adînca mea con- 
vingere, însăși existenţa ţării. 


Neutralitatea noastră 


Cînd a izbucnit catastrofa mondială la care am fost 
sortiți să asistăm acuma, cînd s-a dezlănţuit cu o furie 
oarbă războiul european, reprezentanţii tuturor partide- 
lor politice s-au întrunit într-un consiliu de coroană, sub 
președinția regelui, pentru a chibzui şi hotărî ce atitu- 
dine trebuie să ia ţara noastră faţă de această catastrofă 
mondială. De această atitudine, fără cea mai mică exa- 
gerare de limbaj, depindeau doar soarta, viaţa, existenţa 
ţării. Şi acolo, în unanimitate, s-a hotărît că această ati- 
tudine trebuie să fie o strictă neutralitate. A fost o sin- 
gură voce discordantă — și vocea unui om însemnat al 
țării, a d-lui P. P. Carp —, care, în numele unei politici 
pe care ţara a dus-o zeci de ani, a unei politici care a 
fost urmată de Rosetti, ceea Brătieni, a cerut cu 
desăviîrşire o altă atitudine. | 

Greşeala d-lui Carp, ca şi în urmă a d-lui Stere, e 
aceasta : d-lor au judecat războiul european, care în 
primul loc e un război de stăpînire economică mondială 
între Germania şi Anglia, a cărui soartă se hotărăşte pe 

* [Studiul Oligarhia și politica externă este reprodus în vo- 
lumul de faţă în grupajul Despre oligarhia română, la p. 191—223.] 

cîmpiile Franţei şi Germaniei şi în Marea Nordului, d-lor 
au judecat războiul acesta cu criteriul unui război austro- 
rus. Se înţelege că din această greșeală fundamentală 
trebuia neapărat să urmeze şi concluzii fundamental 
greşite. Se zice că în urmă, după declararea neutralității 
Italiei, 'd-l Carp şi-a recunoscut greșeala şi, la rîndul 
său, a devenit partizanul unei stricte neutralităţi. 

Înainte şi în vremea consiliului de coroană, Partidul 
socialist şi muncitorimea organizată au început să pro- 
page şi să agite pentru neutralitatea țării, devenind cei 
mai aprigi şi consecvenţi apărători ai ei. Astfel, la Con- 
gresul nostru socialist din București 31. Racovski, în apro- 
barea tuturor asistentilor, a putut să spună că, de astă 
dată şi pentru astă dată, sîntem şi noi guvernamentali. 
Deci unanimitate completă. 

De unde provenea această unanimitate într-o țară 


unde e destul ca un politician să emită o părere ca cei-. 


lalţi, fără să cerceteze întîi dacă sînt în acord sau în 
dezacord cu ea, să înceapă s-o combată cu înverşunare ? 

Gravitatea momentului, frica de necunoscut, groaza 
dinaintea forţelor oarbe dezlănţuite, pericolul mare, imi- 
nent pentru însăși existenţa ţării şi evidenţa, absoluta 
evidenţă că neutralitatea definitivă e unica atitudine po- 
sibilă şi necesară în aceste groaznice împrejurări, toate 
acestea au fost în stare să producă minunea aceasta: 
concordia şi unanimitatea în sînul oligarhiei politice ro- 
mâne. 


+ 


Au trecut de-abia 6 săptămîni de atunci. În vremea 
asta atît de scurtă, dar — vai! — şi cît de imens de 
lungă, evenimentele s-au desfăşurat mai grozav decît își 
putea “închipui cea mai sinistră şi mai dantescă imagi- 
nație. Cîmpiile bogate şi înflorite ale Europei s-au pre- 
făcut în vaste abatorii de oameni şi, la lumina satelor 
şi oraşelor incendiate, în bubuitul tunurilor, în trosnetul 
granatelor, în ţipetele de disperare ale masacraţilor și 
jertfiţilor, omenirea cultă de astăzi săvirşește cu metodă 
şi sistemă opera de distrugere a civilizaţiei omeneşti. 
Furia neînchipuită a războiului acestuia, milioanele de 
oameni luptînd pe fronturi de sute de kilometri, nesigu- 
ranța totală a victoriilor sau a înfrîngerilor, amenința- 
rea Angliei şi Rusiei că vor prelungi războiul ani întregi, 

întinderea războiului peste continente şi rase prin adu- 
cerea în luptă a negrilor, a indienilor, a japonezilor, apoi 
mizeria economică apărînd din primele momente chiar 
şi în țări atît de bogate ca Englitera, mizeria financiară 
care face ca Franța — bancherul lumii — să alerge nu- 
mai după o lună de război pînă în America după un 
împrumut mizer de cinci sute de milioane şi să nu-l 
poată obține, toate aceste fapte şi nenumărate altele 
trebuie să convingă pînă şi pe cei mai orbiţi cît de 
cuminte, cît de salvatoare a fost pentru țara noastră 
adoptarea atitudinii de strictă neutralitate. 

Și cîți dintre noi, observînd desfăşurarea evenimen- 
telor din săptămînile acestea, nu-și vor fi zis cu groaza 
în suflet: „Dar dacă ne-am fi luat după cei impulsivi, 
entuziaști, după fanfaroni, ar mai exista oare astăzi ţara 
românească ? Cine ştie ?«. Şi nu numai noi, dar toate 
statele mici europene, faţă de desfășurarea evenimente- 
lor războiului, au rămas şi ele într-o neutralitate defini- 
tivă. Neutrale au rămas ţări mari ca Italia şi Spania şi 
neutrale au rămas toate ţările mici : Portugalia, Olanda, 
Elveţia, Danemarca, Suedia, Norvegia, Bulgaria, Grecia, 
deși multe din ele au, ca și noi, revendicări naţionale 
de formulat. Unele din ele au arătat la începutul răz- 
boiului oarecare veleităţi de a părăsi neutralitatea, dar 
faţă de împrejurările grozave în care se petrece răz- 
boiul acesta cumplit au împietrit într-o neutralitate de- 
finitivă. 

Totuşi este cineva în Europa care nu se poate mul- 


tumi cu nici un preţ cu neutralitatea : aceasta e oligarhia 


noastră politică, cu presa ei multicoloră. N-au trecut 
decît cîteva zile şi publicul obișnuit de la „Capşa“ şi 
de la alte cafenele, care la un capuţiner pune ţara la cale, 
dar care într-o ţară oligarhică ca a noastră, oricît ar fi 
aceasta de straniu, are influenţă asupra afacerilor publice, 
publicul acesta a şi început să se pronunţe împotriva 
neutralității noastre. Pe urmă a venit presa oligarhiei, 
presa de tiraj, presa pe cît de independentă pe atît de 
dezinteresată, care de doi ani derutează, falsifică și otră- 
veşte spiritul public. În sfîrşit au venit politicienii vînă- 
tori de popularitate ieftină, doritori de portofolii sau 
de situaţii politice, s-a amestecat politicianismul nostru 
oligarhic şi a venit şi tineretul. de la școli, şi astfel s-a 
format un curent care, într-o ţară oligarhică ca a noastră, 

poartă nume de opinie publică şi care înlocuiește ade- 
vărata opinie publică, aşa cum ar trebui să fie şi cum 
există în ţările cu adevărat democratice. E aceeași opinie 
publică, absolut aceeaşi, care anul trecut a hotărît ab- 
surda şi nefasta campanie împotriva Bulgariei. Şi sînt 
aceleași puteri interne şi externe care îi dau viaţă și 
propulsiune. Tot opinia aceasta publică cere acuma neîn- 


tîrziată și imediată declarare de război Austriei şi Ger- 


maniei, împingînd ţara în prăpastie. Şi a fost destul un 
eşec serios sau o înfrîngere parţială a Austriei — și doar 
în acest război imens înfrîngerile şi victoriile alternative 
se vor ţine lanţ — și la curentul format s-au aliat oameni 
pe care nu eram învăţaţi să-i vedem făcînd cor cu legio- 
narii sedentari de la „Capşa“. 

S-a creat în ultima săptămînă o întreagă literatură 
de către curentul acesta gălăgios și războinic. Am re- 
citit-o cu toată atenţia, căutînd măcar un singur argu- 
ment valabil împotriva neutralității noastre. Erau doar 
atitea argumente puternice şi decisive care acum citeva 
săptămîni hotărîseră această neutralitate. Unde sînt ar- 
gumentele decisive contrare care să ne hotărască să fa- 
cem acest pas fatal de care depinde existența ţării ? 
Nicăieri ! Peste tot am găsit numai exprimări de senti- 
mente, în special dorinţa de întregire a ţării. Dar aceasta 
nu e și nu poate fi în discuţie. Într-o ţară care are neno- 
rocirea ca o parte din trupul ei să fie sub stăpînire 
străină, întregirea ţării e o dorinţă comună tuturor cetă- 
țenilor. Această dorinţă e în afară de discuţie. Ceea ce 
e în discuţie e metoda, e vremea, e forma și felul acestei 
întregiri, împrejurările, consecinţele, putinţa realizării ei. 
Aceasta e de o logică elementară. 

Legionarul însă sedentar din cafenele şi presa de tiraj 
mai mult sau mai puţin independentă judecă altfel. Ei 
exprimă gălăgioşi dorința de întregire a ţării ca un 
sentiment particular şi exclusiv numai al lor, iar aceia 
care îndrăznesc să discute putinţa acestei întregiri pe 
aceia îi declară, fără vorbă, lași şi trădători de neam. 
Scurt şi cuprinzător ! 


„Vrem întregirea țării!“ Foarte frumos, cine n-o. 


vrea? Dar prima, primordiala şi esenţiala condiţie a 
acestei întregiri e existența însăși a tării pe care vrei s-o 
intregești. Şi nu se gîndesc oare legionarii sedentari de 
la „Capşa“ şi Terasa „Oteteleșeanu“, cu presa lor, că, 

dacă ţara ar fi procedat de la începutul războiului după 
metoda lor, însăși existenţa ei ar fi fost primejduită și 
pînă acum, poate, n-am mai fi avut ce întregi? Nu se 
gîndesc ei oare că un pas greşit în vremurile acestea 
cumplite poate să-i devină fatal ? 


Propovăduitorii războiului 


Aceia care vor să împingă ţara în cea mai înirico- 
şătoare aventură, care poate să-i devină fatală în războ- 
iul imens de acuma, aceia procedează, trebuie să recu- 
noaştem, cu multă abilitate. 

Pentru a nu alarma și înspăimînta opinia publică 
— vorbim de opinia publică a oamenilor de bună-credinţă 
și cuminte —, ei nu vorbesc de război şi nici nu se ştie, 
propriu-zis, dacă vor războiul. Ei vorbesc numai de ac- 
țiune — ţara trebuie să intre în „acțiune“. Dar ce fel 
de acţiune, războinică ? Nu. Ţara trebuie să intre în ac- 
țiune ca să ocupe Transilvania. Atîta ! Dar războiul crîn- 
cen, distrugător împotriva Austriei și Germaniei care va 
urma de aici cu toate gravele lui complicaţii posibile ? 
Despre aceasta legionarul gazetar vorbeşte cu multă eco- 
nomie şi mai totdeauna, şi asta în treacăt, numai de 
Austria. 

Dealtfel, aceasta e natural. Războiul e doar un amă- 
nunt destul de dezagreabil, desigur, dar un amănunt. 
Principalul este ocuparea Transilvaniei. Se înţelege, răz- 
boiul e o problemă formidabilă pentru ţara noastră. O 
țară mică, cu rezistenţă şi resurse puține, aruncată în 
cel mai uriaş război din cîte au fost pe lume, aruncată 
între competitori puternici care o pîndesc şi îi ameninţă 
independenţa ! Aici fiecare pas necugetat poate să devină 
fatal pentru cele mai esenţiale interese ale ţării, aici 
fiecare act mai însemnat poate să devină o problemă de 
viață și de moarte! Aici esenţiale probleme economice 
se ciocnesc cu grave şi puternice interese politice şi se 
încrucişează cu formidabile probleme pur militare! Așa 
e! Decît toate acestea nu sînt în discuţie, pentru că nu 
e vorba de război, e vorba, încă o dată, de ocuparea 
Transilvaniei |! 


243 


Odată problema uriașă a războiului simplificată şi 
redusă la ocuparea Transilvaniei, procesul de simplifi- 
care merge mai departe. | 
Părăsită de Austria — despre care d-l Mille de mult 
a hotărît că e pierdută, „iremediabil pierdută“ —, Tran- 
silvania şade acolo părăsită în mijlocul drumului, aştep- 
tînd să vină cineva ca s-o ocupe. Și e doar la mintea 
omului că cine va veni mai degrabă şi o va ocupa mai 


înainte a aceluia va fi. Pentru că în Europa, ca și în, 


vechile prerii ale Americii, domneşte doar dreptul pri- 
mului ocupant. 

Iată de ce întreaga politică socială a întregirii nea- 
mului se reduce la grabă și iuţeală. De aceea şi toţi pro- 
povăduitorii şi provocatorii războiului sînt aşa de teribil 
de grăbiţi. Astfel, d-l Cocea proclamă și declamă în 
„Facla“ că nu mai vrea să aştepte nici o zi, nici un ceas, 
ci imediat vrea să treacă în Transilvania „peste trupul 
învins al regelui“. Iar d-l Mille, mai grăbit, scrie: „Am 
impresiunea că totul este pierdut, că trenul a plecat cu 
cinci minute înainte de a sosi noi...“. De n-am fi întîr- 
ziat trenul cu cinci minute, întregeam ţara şi neamul! 

Se înţelege că, fiind atît de grăbiţi, d-lor n-au vreme 
să cugete la formidabila problemă a războiului, la greu- 
tăţile lui imense, aproape insurmontabile, la consecinţele 
lui imens de grave ș.a.m.d. Cum să le mai judeci cînd 
peste cinci minute fluieră mașina... și apoi şterge-te pe 
bot de Transilvania! Şi nu mai vorbim că pentru a le 
judeca mai trebuie și altceva afară de vreme și tihnă! 


+ 


Să intrăm cît de puţin în realitatea lucrurilor. 

Pentru a intra în Transilvania trebuie să declarăm 
război Austriei şi ipso facto Germaniei. Războiul e de- 
clarat. Din momentul acela sîntem deodată definitiv 
rupţi şi brusc izolaţi de centrul Europei şi prin el de 
Occidentul european. Dar de centrul şi Occidentul Eu- 
ropei sîntem legaţi pînă acuma prin toate fibrele existen- 
tei noastre economice, materiale şi chiar culturale şi 
morale. Toate băncile noastre lucrează cu capital german 
sau austriac, întreaga noastră datorie publică e făcută 
în Germania. Toată fiinţa noastră în întregimea ei, ca 
şi întreg comerţul nostru, de acolo sînt legate, tot ex- 

portul nostru pe uscat pe acolo se face, iar drum pe apă, 
mai ales atunci, nu vom mai avea (ba nu-l mai avem 
nici acum prin închiderea Dardanelelor), întreg importul 
nostru, toate. necesitățile vieţii noastre economice, mate- 
riale, culturale şi morale pe acolo le îndestulăm. Și 
iată că într-o singură zi, deodată, totul stopează, se 
opreşte, încetează ! 

S-au gîndit măcar un moment războinicii noștri la 
acea imensă perturbare care se va produce brusc în în- 
treg organismul economic al ţării şi la acele extrem 
de grave consecinţe economice care vor urma chiar în 
primele zile după declararea războiului ? Mai ales acuma, 
cînd avem un an agricol rău şi întreaga noastră viață 
economică e atît de grav atinsă. Cînd la declararea răz- 
boiului actual Austria, din cauza necesităţilor mobilizării, 
ne-a închis cu totul graniţele ei pentru 3—4 zile, ne-am 
trezit deodată parcă am fi fost mutaţi într-o insulă izo- 
lată. Dar cînd se vor închide graniţele definitiv pentru 
luni, pentru un an ori şi mai bine? 

Pentru a putea urma viaţa noastră economico-socială 
va trebui să-i mutăm centrul de gravitate spre Orient, 
spre Rusia. Şi iată-ne deci din primele zile împinși de 
la centrul şi Occidentul european spre Orient, spre Asia, 
azvîrliţi din primele zile în braţele reci ale Rusiei, la 
discreţia ei. 

Mai departe. Războiul nostru cu Austria şi Germania 
nu e un război de defensivă, ci un război de ofensivă; 
odată războiul declarat, armatele noastre vor trece gra- 
niţa ca să atace trupele austriace, respectiv germane, ce 
le vor sta în cale. În ţară vor rămînea doar legionarii 
sedentari de la „Capşa“ şi de la Terasa „Oteteleşeanu“ 
pentru a o păzi de invazia... muștelor de toamnă ; adevă- 
rata armată va trece peste hotare. În primele lupte, ca 
şi mai departe, armata noastră va coopera cu armata 
rusă. Războiul are propria sa logică, cerințe proprii, ne- 
cesităţi inexorabile strategice. Armata noastră, cooperînd 
cu armata rusă, se va bate acolo unde vor cere inexora- 
bilele necesităţi ale războiului : azi în Transilvania sau 
Bucovina, iar mîine, de va fi nevoie, pe cîmpiile Galiției 
sau Poznaniei. În acest caz, armata noastră de două sau 
trei sute de mii de oameni, luptînd împreună cu imensa 
armată rusă de trei sau patru milioane, nu numai că va 
lupta sub conducerea armatei ruse, dar de fapt, într-un 

fel sau altul, va fi încorporată în armata aceasta imensă, 
va fi la discreţia ei. Astfel, economicește şi socialmente 
vom fi azvîrliți din primele zile spre Rusia și la discreţia 


ei, iar armata noastră, încorporată în cea rusă, va fi de: 


asemenea la discreţia Rusiei. Faptul ca ţara și armata ei 
să ajungă astfel la discreția Rusiei nu înspăimîntă deloc 
pe apostolii războiului ? 

Dar mai departe. Războiul acesta fiind ofensiv, arma- 
tele noastre nu se vor lupta în ţară și nici peste Dunăre 
în cîmpiile bulgare, ci acolo, nu se ştie unde, pe cîmpiile 
Transilvaniei, Galiției sau aiurea şi se vor lupta timp 
de un an, ori şi mai mult, împotriva celor mai bine or- 
ganizate armate din lume. Pentru un astfel de război 
îndelungat, dus împotriva celor mai. tari armate, sîntem 
noi oare îndestulător pregătiţi ? Nu vorbesc, bineînțeles, 
de bravura armatei noastre, aceasta e în afară de orice 
îndoială ; vorbesc de organizare, administrare, aprovizio- 
nare, care sînt tot aşa de esenţiale într-un război modern 
ca şi bravura. Se înţelege, aici sîntem profani, nu putem 
să judecăm în cunoştinţă de cauză, şi mie în special 
nu-mi place să judec chestiile în care nu sînt compe- 
tinte. Dar am avut campania de anul trecut, am făcut 
deci un experiment în mare. Şi atunci rog pe apostolii 
războiului să recitească ceea ce au scris şi au spus oa- 
meni așa de puţin: subversivi ca d-nii Vintilă Brătianu, 
N. Iorga, V. Gh. Morţun, profesorii Gerota, Manicatide, 
Marinescu ș.a.m.d. 

Dar dacă în chestiile de mai sus nu sînt competinte, 
partea economică şi financiară, legată atit de esenţial 
de un război, cade întrucîtva şi în competinţa mea. Trei 
zile după declararea războiului la vecini, întreaga noastră 
negustorime a început să ceară zgomotos moratoriul, deși 
Germania aproape după două luni de război tot nu l-a 
declarat. Imediat după declararea războiului, nu hiîrtia- 
monedă a Austriei şi a Germaniei a căzut faţă de a 
noastră, care e doar schimbabilă în aur, ci a noastră a 
căzut faţă de a acestor ţări care sînt în război: hiîrtia 
noastră plăteşte un colosal agio de 1004, iar în străină- 
tate e imens depreciată. După o lună de război la vecini, 
Banca Naţională a început să emită bilete de bancă pe 
baza nepermisă a tratelor asupra străinătăţii, ceea ce 
înseamnă că nu sîntem departe de cursul forțat! Şi 
apoi ?... 

Ce va fi deci cînd, după declararea războiului, se va 
produce acea mare perturbare economică pe care am 
arătat-o mai sus? Atunci va fi aproape un dezastru. Și 
atunci te întrebi: cum vom putea noi suporta un mare 
război de ofensivă, care va putea dura un an, poate şi 
mai mult? Zic război de ofensivă, pentru că război de 
defensivă se înţelege că putem face; pentru asta ne 
trebuie de fiecare o puşcă şi un codru de mămăligă și 
ne vom apăra ţara bine. După experienţa făcută cu 
Belgia şi Serbia, le va pieri gustul chiar şi celor mai 
puternici să mai atace ţările mici. Dar să azvirlim în 
cîmpiile străine, în faţa oșştirilor ţărilor celor mai puter- 
nice, o imensă armată de trei sau poate chiar patru 
sute de mii de oameni! Cu ce? Pentru a întîmpina 
vicisitudinile războiului se cer cheltuieli imense, nemă- 
surate, acolo. preţul aprovizionărilor ajunge uneori la 
sume fabuloase, acolo valoarea banului scade derizoriu, 
iar valoarea obiectelor necesare crește fantastic. Şi de 
la început chiar trebuie să ne pregătim pentru imens 
de costisitoarea campanie de iarnă. Şi războiul acesta 
poate dura un an şi mai mult. De unde banii? Să facem 
împrumut ? Dar imens de bogata Franţă, Franţa — ban- 
cherul lumii, nu poate găsi acuma un împrumut mizer 
de cinci sute de milioane. Atunci? Dar alte ţări cum 
vor rezista ? Vor rezista cu imensă greutate şi ţările cele 
mai bogate şi puternice, iar noi nu vom putea rezista, 
pentru că sîntem o ţară mică, săracă şi în specie sintem 
o ţară neoiobagă și oligarhică. Pentru a pricepe această 
din urmă aserţiune, să citească cititorii mei Neoiobăgia : 
aici voi spune numai două cuvinte explicative. * 

Sîntem o ţară cu o întocmire economică neoiobagă 
și cu o întocmire politică oligarhică. Ca atare, ca ţară 
neoiobagă şi oligarhică, avem cea mai cumplită mizerie 
în păturile de jos şi cea mai cumplită risipă în păturile 
de sus. În Europa or fi ţări mai sărace ca noi, dar ţări 
cu mai puţine resurse economiste, cu mai puţine rezerve 
nu ! 

Iată de ce întreg organismul nostru economic e atît 
de şubred, iată de ce la prima adiere de vînt mai puter- 
nică noi începem să ţipăm după moratoriu, iată de ce 
hîrtia noastră monedă începe așa de uşor să se deprecieze 
faţă de cea străină, iată de ce o lună după începerea răz- 
boiului la alţii, nu la noi, Banca Naţională a și început să 

emită bilete pe temeiul tratelor asupra străinătăţii, iată de 
ce un război ar constitui pentru noi un dezastru economic, 
iar o campanie ofensivă atît de îndelungată, cu sute de 
mii de oameni pe cîmpiile străine, o imposibilitate econo- 
mică. 


Noi şi Peninsula Balcanică 


Unul din multele argumente puternice care pledează 
pentru rămînerea noastră în neutralitate e şi acesta că, 
aruncîndu-ne noi în acest război uriaş, aprindem întreaga 
Peninsulă Balcanică. Şi e doar clar ca lumina zilei de ce. 

Mai întîi sînt sentimentele de adîncă vrăjmăşie şi 
resentimentele de revanşă care fierb în Bulgaria impo- 
triva noastră după absurdul război de anul trecut. Bul- 
garii ne acuză şi ne urăsc nu numai pentru că le-am 
luat cea mai mănoasă provincie din trupul lor, dar ei 
socotesc că noi, şi nu sîrbii sau grecii, am fost aceia 
care am împiedicat realizarea aspirațiilor lor naţionale, 
pentru care ei făcuseră sacrificii imense, neasemănat de 
mari. Pe de altă parte, întreg războiul balcanic s-a pe- 
trecut în afară de graniţele bulgare. Nici oștile turcești, 
nici cele sîrbești sau grecești n-au călcat pămîntul bul- 
găresc ; unica oaste pe care a văzut-o poporul bulgar 
călcîndu-i pămîntul e a noastră. De aceea, vrăjmăşia 
care fierbe împotriva noastră e nu numai în clasele de 
sus, dar şi în țărănimea bulgară, iar Bulgaria e o demo- 
craţie rurală, acolo țărănimea are o importanţă politică 
enormă. De aceea, în Bulgaria unicul război popular ar 
fi un război nu împotriva Serbiei sau Greciei, ci împo- 
triva noastră. l 

Aceasta e, din nenorocire, situația pozitivă şi reală 
de fapt asupra căreia desigur că nu trebuie să închidem 
ochii. Va fi problema importantă a viitorului de a ne 
împăca cu bulgarii, reparînd greşelile făcute ; pentru 
moment, toate tratările vor fi de puţin folos real. Cînd 
armatele noastre vor intra în lupta uriaşă ce se petrece 
dincolo de graniţele noastre, Bulgaria va intra în război 
împotriva noastră și nici un guvern n-o va putea îm- 
piedica. Și aceasta cu atît mai sigur cu cît Austria şi 
Germania, din moment ce le vom declara război, vor 

face sforțări disperate pentru a arunca pe bulgari îm- 
potriva noastră. Şi, afară de asta, Bulgaria are şi alte 
revendicări naţionale mai importante încă de ridicat față 
de Serbia şi de Grecia, aşa că aşteaptă numai momentul 
pentru a se arunca în război. 

De asemenea, relaţiile dintre Turcia şi Grecia au 
ajuns la o tensiune atît de mare încît o scînteie poate să 
aprindă războiul şi acolo. 

Peninsula Balcanică e deci plină de materii explo- 
zibile, e minată de antagonisme şi vrăjmășii, și, dacă 
războiul n-a cuprins pînă acuma şi Balcanii, cauza e 
neîndoielnic şi în primul rînd neutralitatea noastră. In- 
trînd noi în război, războiul se va întinde asupra întregii 
Peninsule Balcanice. Şi atunci te întrebi ce e nu numai 
mai moral, mai glorios, dar şi mai practic, mai conform 
cu interesele noastre de stat și chiar cu aspiraţiile noastre 
naţionale : să stăm în neutralitate, hotărînd astfel neu- 
tralitatea şi pacea în întreaga Peninsulă Balcanică, sau 
să ne aruncăm în război, dînd foc orientului Europei! ? 

Putem noi să luăm asupra slabilor noştri umeri 
această imensă responsabilitate de a întinde cîmpul de 
măcelărie și dezolare asupra orientului Europei? Şi 
incendiul acesta imens pe care-l vom aprinde nu va 
amenința el în primul rînd chiar existenţa ţării ? 

Care va fi în adevăr, în cazul acesta, situaţia noastră ? 

Noi declarăm război Austriei şi Germaniei, armata 
noastră trece graniţa şi ocupă Transilvania. În vremea 
aceasta, Bulgaria şi Turcia intră şi ele în campanie în 
alianță cu Austria şi Germania, deci ipso facto împotriva 
noastră. Şi astfel ţara noastră, golită de armata care va 
lupta în Transilvania sau pe cîmpiile Galiției, rămîne 
deschisă invaziei bulgarilor, în sufletele cărora tremură 
o ură cumplită contra noastră şi setea de revanșă, ră- 
mîne deschisă ca în vremurile vechi în fața invaziei 
turceşti. Ne va apăra Rusia ? Dar dacă în războiul acesta 
imens, cu norocul atît de schimbăcios, Rusia va avea 
nevoie de toate puterile sale acolo la nord împotriva 
Germaniei şi Austriei ? Și, afară de asta, chiar ajutaţi 
fiind, va trebui totuși să luptăm noi în primul rînd 
într-un război cumplit de exterminare, cum sint răz- 
boaiele de acuma, să luptăm pe felurite fronturi şi îm- 
potriva ungurilor, a austriacilor, a bulgarilor şi a tur- 

cilor. Războiul dezlănţuit aici în orientul Europei va 
incendia în primul rînd ţara noastră. 

Și băgaţi de seamă că, în condiţiile acestea, ieşirea 
noastră din neutralitate și intrarea în acțiune războinică 
poate să devină mai mult păgubitoare decît folositoare 
chiar şi aliaţilor noștri, Triplei Înţelegeri. Căci să ne 
înțelegem. Ajutorul nostru, ajutorul celor trei-patru sute 
de mii de soldaţi români la începutul războiului ar fi 
fost, desigur, de mare însemnătate pentru acea grupă 
de puteri cu care am fi intrat în alianță. Nu degeaba 
şi unii și alţii ne făceau înaintea războiului atitea com- 
plimente nesfîrşite. Acuma însă, cînd toate puterile sta- 
telor mari sînt mobilizate, acuma, cînd în luptă au intrat 
pînă la 15 000000 de oameni, ajutorul nostru nu mai 
are deloc aceeași importanţă. 

El ar fi totuşi de o anume însemnătate, dar numai 
dacă prin intrarea în acţiune alături de Tripla Înţelegere 
nu vom determina intrarea în acţiune a Bulgariei şi a 
Turciei, care vor porni împotriva Triplei Înţelegeri. În 
acest din urmă caz, forţele noastre vor fi nu numai neu- 
tralizate, dar covîrşite de cele ce se vor alipi la Germania 
şi Austria şi, în loc de a servi Tripla Înţelegere, o vom 
deservi foarte mult, şi aceasta chiar dacă i s-ar alipi 
şi grecii. Deci, în această supoziţie, chiar şi interesele 
Triplei Înţelegeri, în special interesele Angliei și Franţei 
(nu şi ale Rusiei, şi vom vedea mai pe urmă de ce), 
chiar şi interesele lor, bineînţeles, cer ca noi să rămînem 
neutrali şi să păzim şi să determinăm liniştea şi neutra- 
litatea în Peninsula Balcanică. 

lar în caz contrar, intrînd în acţiune, determinînd 
acţiunea contrară a Bulgariei şi a Turciei, care va fi 
situaţia noastră nu numai în timpul războiului, dar şi 
în urmă, în ziua răfuielilor definitive, acolo, la masa 
verde, cînd Europa diplomatică va sconta tot sîngele 
omenesc vărsat cu atîta abominabilă îmbelșugare ? Care 
va fi situaţia noastră acolo, înaintea areopagului euro- 


pean, încărcaţi cu această grea responsabilitate de a fi 


fost provocatorii unor grave complicaţii ale războiului 
actual, care s-ar putea foarte bine întîmpla să deser- 
vească într-un fel sau altul pe toţi beligeranţii ? Acolo 
vom găsi Tripla, respectiv Dubla Alianţă (Germania şi 


Austria) ca vrăjmaşe neîmpăcate ale noastre, o vrăjmă- 


sie cu atît mai mare cu cît ele se așteptau să fie ajutate, 


250 


| 
| 
| 


nu atacate de noi, și aveau cuvinte să se aștepte la aju- 
torul nostru. Vom găsi şi răceala tot atît de firească a 
Triplei Înţelegeri, pe care, cu toată buna noastră intenție, 
mai mult o vom fi deservit decît servit. Și în politica 
reală de azi bunele intenţii nu fac două parale, ci con- 
tează numai faptele și rezultatele lor. Iar noi în situaţia 
asta grea, după un război lung, distrugător, cu forțele 
cu desăvîrșşire sleite și istovite ! 

Care ar fi atunci situația noastră ! ? 

Si toate acestea în supoziţia cea mai bună, cînd în- 
vingătoare va ieși Tripla Înţelegere. Dar dacă învingă- 
toare va fi Germania, deci şi Austria ? Atunci ce va îi? 

S-au gîndit măcar un moment la toate aceste posi- 
bilităţi toţi gălăgioşii care aţiţă opinia publică și împing 
ţara într-un război catastrofal ? 


I 
Argumentul principal 


Argumentul principal al partizanilor războiului e ur- 
mătorul. Momentul acesta, zic eu, e un moment unic în 
istoria omenirii ; cine ştie cînd se va mai repeta, poate 
peste secole, poate niciodată. Războiul acesta uriaș va 
bulversa statele, va preface radical harta Europei, va 
întregi ţările şi va desființa Austria, faţă de care mai 
ales avem revendicări naţionale de realizat. 

Astfel, în declaraţia profesorilor universitari, care con- 
sistă din 5—6 considerente, principalul sună astfel : 

„Considerînd că niciodată în istoria noastră un război 
n-a fost mai hotărîtor pentru soarta neamului nostru 
întreg ca acuma, cînd harta Europei va urma să fie fun- 
damental refăcută, cu noi hotare ce vor fi fixate pentru 
multă vreme de acum înainte...“. 

Prin urmare, dacă vom şti să luptăm, să facem ulti- 
mele sacrificii, avem toate şansele să ne întregim nea- 
mul. Şi trebuie să intrăm în război acuma, pentru că o 
ocazie aşa de nimerită cine ştie dacă se va mai prezenta 
vreodată. 

Sîntem şi noi de acord că momentul prin care tre- 
cem acuma e un moment unic în istoria omenirii, de 
asemenea credem și noi, sperăm şi noi că o astfel de 
catastrofă mondială nu se va mai repeta, cel puţin în 

proporţiile uriaşe de acum. În sfîrşit, sîntem de acord 
că războiul acesta uriaş va avea urmări îndepărtate 
imense asupra viitorului societăților omenești. Astfel, noi 
credem că războiul acesta va grăbi straşnic acea trans- 
formare socială care, între altele, va avea şi efectul im- 
portant să întregească ea definitiv şi hotărît neamurile 
trunchiate. Şi, în orice caz, e în afară de orice îndoială 
că, în rău sau bine, urmările acestei catastrofe mondiale 
vor fi incalculabile. 

Aici însă nu e vorba de toate acestea. 

Aici evident că e vorba dacă între urmările acestui 
război uriaș vor fi şi acelea de mai sus, pe care le așteaptă 
partizanii acțiunii războinice şi prin care ei o justifică. 
Aici e totul. 

Să vedem măcar în cîteva cuvinte întru cît au dum- 
nealor dreptate şi regret că într-un articol de ziar nu 
pot s-o fac decît numai în cîteva cuvinte. 


* 


Urmările războiului trebuie să fie şi vor fi condi- 
tționate prin caracterul lui social, prin acele puteri, con- 
diții, fapte şi factori care l-au precedat şi i-au dat 
naştere. 

Războiul acesta e în primul rînd urmarea politicii 
imperialiste pentru stăpînirea economică a lumii pe care 
puterile mari capitaliste o urmează de zeci de ani. 

Această politică imperialistă domină întreaga viață 
politico-socială a marilor țări civilizate. În dezvoltarea 
ei, ea duce la două enorme contraziceri, la două imense 
absurdități, care au făcut inevitabil războiul uriaş de 
acuma, îi imprimă caracterul lui special şi îi condițio- 
nează urmările. Aceste două contraziceri imense sînt ur- 
mătoarele. 

Politica imperialistă pentru dominare şi îmbogăţire 
economică nu face numai o singură putere, ci mai multe, 
rivale şi în luptă între ele. Pentru a-și învinge rivalele 
se cer cheltuieli mari, în special cheltuieli militare. Cu 
cît se înmulțesc bogăţiile și invențiile tehnice, cu atit 
cheltuielile acestea devin tot mai mari și mai mari. Şi 
cu cît o putere sau o grupă de puteri aliate face mai 
multe cheltuieli în această direcţie, cu atît mai multe 
cheltuieli de felul acesta trebuie să facă şi grupa de 

puteri adverse, fiecare căutînd să întreacă pe cealaltă. 
Această întrecere nebună în cheltuieli militare dintre pu- 
terile concurente, care observă cu atenţie și gelozie toate 
mișcările adversarilor lor, această întrecere în cheltuieli 
devine, cu mersul progresiv al tehnicii, atît de costi- 
sitoare, atît de grea încît ele încep să întreacă toate 
foloasele reale ale politicii capitaliste imperialiste ; mai 
mult încă, aceste cheltuieli nebunești încep să devină 
amenințătoare pentru întreaga viaţă economică a ţării. 
Astfel deci politica imperialisto-capitalistă, din instru- 
ment de îmbogăţire şi dominare, în dezvoltarea sa se 
preface în contrariul său, într-un instrument de ruinare 
şi mizerie pentru ţară și chiar pentru clasele ei domi- 
nante, ca să nu mai vorbim de cele dominate, care în 
nici un caz n-au nimic de cîştigat şi foarte mult de 
pierdut de pe urma acestei politici. 

A doua contrazicere imensă şi enormă absurditate la 
care a ajuns politica imperialisto-capitalistă e urmă- 
toarea. 

Înarmările se fac într-un anumit scop : apărarea ţării, 
respectiv, în caz de război, înfrîngerea adversarului. 
Pentru aceste scopuri contează însă nu puterea armată 
absolută, ci numai cea relativă. Pentru că e evident că, 
dacă o ţară sau o grupă de ţări are o armată foarte 
restrinsă şi un armament foarte redus, ea are totuși 
absolut toate şansele să-și învingă adversarii dacă aceștia 
din urmă au la un loc o armată şi un armament și mai 
restrîns. În schimb, oricît de imensă armată ar avea o 
ţară, oricît de formidabil armament ar avea, dacă adver- 
sarii au o armată şi un armament şi mai formidabil, 
atunci cea dintii nu numai că n-are şanse să învingă, 
ci, dimpotrivă, să fie învinsă. Aici e doar o problemă 
clară de mecanică socială elementară. Ceea ce e deci 
important pentru o ţară nu e puterea ei armată absolută, 
ci numai cea relativă. Or, puterea armată a ţărilor mari 
imperialiste creşte imens, vertiginos, dar numai absolut, 
relativ deloc, deoarece orice perfecţionare sau mărire a 
puterii armate, ce se face întruna, se introduce în mod 
aproape mecanic şi la puterile adverse. 

În felul acesta, cheltuielile militare, ca şi puterea 
armată a ţărilor imperialiste, au crescut vertiginos și au 
luat proporţii fantastice, dar proporțional şi relativ — şi 
doar aci e tot scopul — puterea lor a rămas tot cea 

veche. Astfel, sacrificiile imense, cheltuielile fără sfîrşit 
prin care se scurge toată avuţia naţiunilor se pierd fără 
rost, fără rațiune, fără scop — bun sau rău, oricum ar 
fi —, se risipesc în zadar, în mod absurd și stupid. 

În felul acesta, ţările mari capitaliste au ajuns prin 
politica lor imperialisto-militaristă la un impas, la un 
punct mort, peste care nu puteau să scape decît în două 
feluri : sau prin revoluţia socială, sau printr-un război 
mondial. 

Revoluţia socială e menită să rezolve şi să înlăture 
toate antagonismele și contrazicerile profunde şi absurde 
din societatea capitalistă şi, odată cu celelalte, ea ar fi 
înlăturat de la sine şi contrazicerile monstruoase de mai 
sus la care a ajuns imperialismul militarist. Moștenitoare 
a splendidei civilizaţii din epoca burghezo-capitalistă, 
revoluţia socială ar fi dus-o prin epoca socialistă la înăl- 
timi nebănuite încă. Războiul nu rezolvă antagonismele 
şi contrazicerile monstruoase care i-au dat naştere decît 
pentru un moment; el nu înlătură antagonismele, nu 
rezolvă definitiv nici o contrazicere profundă a societăţii 
actuale, ba el le mărește încă, le arată în toată hidosenia 
lor, lăsînd totodată să se vadă la ce rezultate groaznice 
și monstruoase duce societatea capitalistă — el arată cum 
societatea actuală clădește o: întreagă civilizaţie strălucită 
pentru a o dărîma în foc, în sînge și în noroi. În felul 
acesta, războiul are şi o parte pozitivă revoluţionară : el 
grăbeşte şi apropie revoluţia socială. | 
i Din nenorocire, vremea revoluției sociale n-a sosit 
incă, istoria nu i-a pregătit încă nici condiţiile necesare 
obiective, nici pe cele subiective, iar socialiștii n-au fost 
încă destul de puternici pentru a împiedica războiul, de 
aceea el trebuia să izbucnească sub un pretext sau altul, 
trebuia să izbucnească neapărat și a izbucnit. 


II 
Caracterul războiului actual 


Odată ce a izbucnit războiul acesta uriaş ca un re- 
zultat necesar al forţelor sociale lăuntrice care l-au pro- 
vocat, caracterul, ca şi rezultatele lui, trebuie neapărat 
să decurgă şi să corespundă acelor forţe şi fenomene 

sociale care i-au dat naştere. De aceea erau şi foarte 
ușor de prevăzut caracterele speciale ale acestui război. 
Astfel e imensitatea lui, care-l preface într-o calami- 
tate şi o catastrofă mondială. Creşterea necurmată 
— absolută, nu și relativă, a înarmărilor şi a forţelor 
armate a două grupe de puteri adverse a dus la rezultatul 
că toţi oamenii valizi ai tuturor ţărilor au devenit soldaţi, 
iar formidabilul armament modern, ultimul cuvînt al 
inventivității spiritului omenesc, al tehnicii umane, a 
absorbit cea mai mare parte din resursele muncii ome- 
nești. Rezultatul a fost că acuma stau în luptă față în 
față 15 000 000 de oameni, că masele acestea enorme care 
se măcelăresc. crese mereu şi că distrucțiunea tuturor 
producţiilor muncii şi spiritului omenirii şi a vieților 
omeneşti, carnagiul acesta infam întrece tot ce imaginaţia 
cea mai dantescă ar fi putut să-și închipuie. Era admis 


de toţi că sînt sau pot să existe fortărețe inexpugnabile 


care nu pot fi luate decît prin foame şi era admis că 
flota imensă a Engliterei o face invulnerabilă şi-i asigură 
stăpînirea mărilor şi oceanelor. Dar iată că obuzierul de 
42 cm în foarte scurt timp preface în praf şi în cenușă 
cea mai puternică fortăreață, iar un fleac de submarin 
cu un echipaj de 15 oameni scufundă în cîteva momente 
3 cuirasate imense în valoare de 100 000 000, cu un echi- 
paj de 1 600 de oameni. Şi după isprava aceasta subma- 
rinul se întoarce acasă sănătos și bucuros, parcă ar fi 
săvîrşit o mică excursie de plăcere. Submarinele și ze- 
pelinurile încep să prefacă iluzorii stăpînirea Engliterei 
asupra mărilor şi puterea ei mondială. Geniul distruc- 
ţiunii dezlănţuit de societatea capitalistă nu mai cunoaște 
nici frîu, nici margine și-i va deveni fatal. 

Al doilea caracter al războiului e durabilitatea lui. 
Sînt mase imense de milioane de oameni care se luptă 
pe fronturi de sute de kilometri. Aci înfrîngerea, de obicei 
relativă în anumite puncte, se compensează prin victorii 
în altele, aci mase mari de oameni înfrînți momentan 
şi mai niciodată definitiv, avînd în vedere relativa ega- 
litate de forțe a combatanţilor, se refac iarăși și luptă 
mai departe. Aci sute de mii de mobilizați scoși din 
luptă sînt înlocuiţi prin alţii, prin alte contingente scoase 
din marele rezervor al naţiunii întregi sub arme. 

Aci armamentul distrus e înlocuit prin arme și mașini 
de distrugere noi, fabricate de zeci de mii, de sute de 

mii de lucrători ai altor industrii, rămași în timpul răz- 
boiului' fără de lucru. Şi astfel imensitatea războiului, 
care era socotită ca o condiţie de scurtime, devine, dim- 
potrivă, o condiţie a relativei: lui durabilități. 

Alt caracter al lui, strîns legat de cele de mai sus, e 
că războiul acesta e un război de decimare, de sleire, de 
istovire a tuturor forţelor beligeranţilor. Acest din urmă 
caracter rezultă în primul rînd din celelalte două de 
mai sus, din imensitatea şi durabilitatea lui. Aceasta e 
doar evident. În al doilea rînd, el rezultă din relativa 
egalitate de putere a combatanţilor. Cînd din doi beli- 
geranţi puterea armată a unuia e mult superioară adver- 
sarului său, atunci rezultatul războiului e ușor de prezis, 
victoria definitivă e cîștigată cu relativă ușurință de cel 
dintîi, războiul e relativ scurt şi nu istovește puterile, 
nu numai ale învingătorului, dar nici ale învinsului. Cînd 
însă puterile imense şi nemăsurate puse faţă în față 
sînt mai mult sau mai puţin egale, atunci lupta urmează 
înainte implacabilă, distrugătoare, fără ca să dea un 
rezultat definitiv, fără ca vreunul să obţină o victorie 
definitivă şi eclatantă asupra adversarului său. 

După cum imperialismul capitalist, prin întrecerea 
nebună a înarmărilor, a ajuns la un impas, la un punct 
mort peste care nu poate trece decît printr-un război 
uriaș, tot aşa și acuma imensele armate vrăjmaşe ajung 
într-un impas, ajung la un punct mort peste care nu 
pot trece decît prin alternanta și continua nimicire reci- 
procă. Și după cum imperialismul capitalist risipea și 
nimicea prin înarmări formidabile toate resursele econo- 
mice ale ţărilor respective, fără să ajungă ca o ţară 
capitalistă să întreacă pe rivalele ei, tot astfel și acuma 
oști imense stau faţă în faţă, se măcelăresc încontinuu 
între ele fără ca vreuna să ajungă să obţină o victorie 
hotărîtoare şi definitivă asupra celeilalte. În ştirile ce ne 
sosesc zi cu zi de la război, fiecare din beligeranţi anunţă 
după orice luptă victoria sa și înfrîngerea adversarului. 
Bineînţeles că aci joacă un rol important dorinţa şi ne- 
cesitatea de a încuraja ţara sa, de a descuraja pe inamici 
și de a influenţa pe neutrali, dar e şi o bună parte de 
adevăr în aceste telegrame oficiale. Luptele gigantice de 
acuma între armate de milioane de combatanți pe fron- 
turi de sute de kilometri, luptele acestea nu se caracte- 

rizează, ca altădată, prin victoria strălucită a unora și 
prin înfrîngerea decisivă a celorlalţi, ci numai prin pier- 
deri enorme pe care şi le cauzează beligeranţii unii altora 
fără să obţină un rezultat decisiv. 

Pierderile acestea fiind cu adevărat enorme, fiecare 
dintre beligeranţi se poate lăuda cu aceeaşi dreptate că 
ar fi obţinut victorii însemnate. Și caracterul principal 
al războiului acestuia, de a fi un război de decimare, de 
istovire a tuturor puterilor combatanţilor, se mai accen- 
tuează prin faptul că la el participă nu două ţări, ci mai 
multe. 

Astfel ar fi posibil ca după nenumărate sforțări şi 
sacrificii germanii să învingă pe francezi în Franţa, dar 
la rîndul lor să fie învinşi de ruși sau viceversa. În acest 
caz, prin o nouă distribuire de forţe şi prin aducerea în 
luptă a forţelor neutilizate încă din marele rezervor na- 
țţional al cărnii de tun, masele combatante se vor recon- 
stitui și carnagiul va continua pînă la completa sleire a 
tuturor combatanţilor, sau, cum a spus-o Englitera, pînă 
la cel din urmă om şi pînă la cel din urmă franc. Şi 
apoi ? Şi apoi toţi beligeranţii vor ieşi învinși din răz- 
boiul acesta. 

Se discută acuma cu înfocare şi cu drept cuvint cine 
va ieşi biruitor din războiul acesta uriaş: Dubla Alianţă 
sau Tripla Înţelegere ? Nimeni nu poate s-o prevadă. 
Dar ceea ce se poate prevedea cu ușurință e că din răz- 
boiul acesta formidabil, dacă va mai dura cîteva luni, 
vor ieşi cu toţii ca şi învinși. Se înţelege că formal vor 
fi învingători și învinşi, dar în fond vor fi cu toţii atit 
de istoviţi încît nu se va mai ști bine care e cel învins 
și care învingătorul. Şi s-ar putea chiar întîmpla — cine 
poate şti cîte surprize ne pregătește războiul acesta ? —, 
s-ar mai putea întîmpla un lucru imens de paradoxal 
ca chiar după încheierea păcii să mai urmeze încă discuţia 
între adversari asupra chestiunii : care e învinsul și care 
învingătorul ? ! 

În războiul actual se poate întîmpla şi aceasta, pentru 
că pe cît e el de imens de mare, pe atît e de imens de 
absurd : imens de absurd în cauzele lui producătoare, 
în puterile sociale care i-au dat naștere, imens de absurd 
în felul cum se pertractează. 

Și tot aşa absurd va fi el și în rezultatele lui imediate. 

III 
Din rezultatele războiului 


Războiul actual va avea, desigur, urmări incalculabile 
mai ales pentru viitorul mai îndepărtat și nimeni nu s-ar 
putea încumeta să le prezică pe toate. Dar ceea ce se 
poate prevedea cu foarte mare probabilitate e că urmă- 
rile pe care le așteaptă opinia noastră publică belicoasă 
şi universitarii noştri nu se vor realiza. 

„Prefacerea fundamentală a hărții Europei“ nu va 
rezulta din războiul acesta, oricît de uriaş ar fi, pentru 
că această prefacere nu depinde de absoluta mărime a 
războiului, ci de puterea relativă a combatanţilor. Numai 
dacă învingătorii, după victorii strălucite şi decisive, ar 
conserva încă plenitudinea puterilor pentru a impune 
orice condiţii învinșilor, numai atunci s-ar putea vorbi 
de prefacerea fundamentală a hărţii Europei. Dar aşa! 
Decimaţi şi istoviţi de putere, aproape reduşi, după pro- 
priile lor ameninţări, la „ultimul om și franc“, copleșiți 
cu toţii de o imensă mizerie înăuntru care îi va duce 
în .pragul războiului civil şi al revoluţiei, ameninţaţi de 
celelalte continente care gem sub apăsarea lor — lumea 
islamică, budistă etc. —, toate gata de revoltă dacă pînă 
atunci nu şi în plină revoltă, beligeranţii se vor folosi 
de primul prilej serios pentru a încheia pacea. Astfel, 
războiul acesta se arată tot așa de absurd în rezultatele 
lui cum e în cauzele lui producătoare şi în pertractarea 
lui : cel mai imens război, făcut cu sacrificiile cele mai 
uriaşe din cîte cunoaşte lumea, se va sfirşi prin schim- 
bări teritoriale neînsemnate. 

Și dintr-o pace încheiată în astfel de împrejurări nu 
poate să rezulte nimicirea politică a unora dintre beli- 
geranţi, condiţie primordială a refacerii fundamentale a 
hărţii geografice. Şi în nici un caz nu poate să rezulte 
de aici sfărîmarea Austriei. 

Nimicirea şi împărţirea Austriei n-ar putea să rezulte 
nici dintr-un alt război mai favorabil pentru refacerea 
fundamentală a hărţii geografice. De ce ? Pentru că exis- 
tenţa Austriei e absolut necesară pentru echilibrul euro- 
pean ; pentru că, afară de Rusia, existenţa ei e necesară 

tuturor beligeranților, nu numai Germaniei, dar şi An- 
gliei, Franței, Italiei, şi existența ei e necesară, în afară 
de sîrbi şi români, tuturor popoarelor care o locuiesc. 
Dar, în sfîrşit, aici ar mai încăpea discuție. 

Însă în halul în care vor fi beligeranții după sfîrșitul 
războiului le va mai arde lor și vor mai fi ei în stare să 
dărîme la pămînt pe unul din mijlocul lor, să-l împartă 
și să creeze în centrul Europei un necunoscut: cîteva 
state noi care după obiceiul știut (vezi statele balcanice) 
vor începe să se războiască între ele, punînd în veşnică 
primejdie, şi mai mult ca pînă acuma, pacea Europei ? 
Să creadă cine poate ! | 

Dar să presupunem — presupunerile sînt doar per- 
mise cu condiţia să nu abuzăm de ele —, să presupunem 
că în războiul acesta Austria va arăta atîta fragilitate, 
atita descompunere încît la sfîrşitul războiului se va 
prăbuși şi va fi îmbucătăţită. Atunci de la sine mîinile 
de aici și de dincolo se vor întinde peste Carpaţi. Atunci 
statele europene vor avea tot interesul să ne dea nouă 
partea românească a Transilvaniei atît pentru evitarea 
antagonismelor şi conflictelor naţionale, cît și pentru 
menținerea echilibrului forţelor în centrul Europei, cum 
ni s-au dat, după războiul Crimeii, judeţele basarabene. 

lar cît priveşte forțele noastre militare trebuie să le 
menţinem întregi şi neatinse pentru sfîrşitul războiului 
acesta, pentru propria noastră apărare. 

Marile state imperialiste, sleite de putere, după un 
lung și istovitor război plin de jertfe imense, neputîndu-se 
despăbugi pe seama unora dintre ele, a celor învinse, 
vor căuta să se despăgubească pe seama ţărilor mici, vor 
căuta să se despăgubească în direcţia celei mai mici re- 
zistenţe : e şi aceasta o lege elementară de mecanică 


socială. 


Și atunci se vor adeveri cuvintele profetice ale lui 
sir Grey — diplomaţia engleză a fost totdeauna foarte 
pătrunzătoare, iar imperialismul englez pe cît de brutal, 
pe atit de sincer —, se vor adeveri cuvintele profetice 
ale lui sir Grey : ţările mici au cel mai mare interes să 
nu izbucnească un război mondial, pentru că după acel 
război ţările mari, neputîndu-se despăgubi una pe seama 


alteia, se vor despăgubi pe seama celor mici. 

Şi. atunci vai şi amar ar fi de acele state mici care 
sleite, istovite, decimate de războiul acesta uriaş, vor 
avea drept argument de apărare hiîrtiuţe și promisiuni 
diplomatice și titluri la recunoştinţa... Rusiei !! Ele vor 
fi nu numai într-o situaţie grea şi amară, vor fi și ridicole. 

Cea mai mare nâivitate sau cea mai cutezătoare fal- 
sificare a adevărului e de partea acelora care afirmă că 
războiul formidabil de acuma se face sub semnul resta- 
bilirii naționalităților sau întregirii neamurilor. Războiul 
acesta e un război cu caracter imperialist și e provocat 
de cauze politice imperialiste mondiale. Şi ce altceva e 
imperialismul şi politica imperialistă decît lupta puterilor 

mari capitaliste pentru dominarea economică, deci nece- 

_sarmente şi politică a lumii? lar această dominare în- 
seamnă doar distrugerea independenţei ţărilor mai îna- 
poiate, mai slabe, în special a ţărilor mici. Războiul acesta 
se face deci, ca orice război produs de cauze imperialiste, 
sub semnul distrugerii şi desființării independenţei şi 
integrităţii ţărilor, în special a celor mici, şi nu sub 
semnul restabilirii şi întregirii lor. 

Și atunci ? Şi atunci concluziile se impun de la sine. 
Și principalele concluzii care urmează din articolul sau 
din articolele acestea sînt următoarele. 

Afirmația opiniei noastre publice războinice şi a pro- 
fesorilor universitari că războiul de acuma e o ocazie 
unică în istoria omenirii pentru întregirea neamului se 
datorește unei iluzii provocate, de o parte, de imensitatea 
războiului actual şi, de altă parte, de nepriceperea ca- 
racterului lui şi a puterilor lăuntrice sociale care i-au 
dat naştere. | 

Dar ceea ce mai ales urmează din articolele acestea 
e că intrarea noastră în războiul acesta gigantic de sleire, 
istovire, decimare a tuturor puterilor beligeranţilor ar fi 
o catastrofă ireparabilă pentru ţara noastră. 

Dacă ţările cu resurse imense, cum sînt “Germania și 
Franţa, riscă să iasă din războiul acesta uriaș complet 
istovite şi decimate, ce ar mai fi cu ţara noastră! Ea 
și-ar primejdui în toată puterea cuvîntului însăşi exis- 
tenţa, care e doar condiţia primordială pentru realizarea 
idealului de întregire a neamului. 

Războiul şi întregirea ţărilor 


Opinia noastră publică războinică, creată, susţinută 
şi constituită chiar din oligarhia noastră — trup din 
trupul ei —, opinia aceasta e unanimă și în perfect acord 
în cererea ei ca să începem războiul, dar e într-un deza- 
cord imens cînd e vorba de felul războiului: cu cine şi 
împotriva cui să-l facem. 

Astfel, d-l Radu Rosetti, profundul cunoscător al is- 
toriei noastre economice, capul admirabil de clar, într-o 
excelentă şi judicioasă broşură — afară de sfîrşitul ei — 
zice următoarele : 

„Şi, pentru a izbuti să nu ne dăm în lături dinaintea 
sîngelui ce va trebui să-l vărsăm, istoria ne învaţă că 
cheagul cel mai puternic pentru state este sîngele vărsat 
pentru alcătuirea lor. Strigătul nostru să fie de la Dorohoi 
pînă la Turnu-Severin : „Să trăiască România! Nici în- 
tr-un chip cu Rusia! La Nistru !“. 

Pe de altă parte, şi d-nii profesori universitari, în 
faimoasa lor declaraţie, afirmă că neparticiparea noastră 
la războiul actual ar fi o adevărată „catastrofă naţională“. 

Pînă aici acordul e perfect. Dar dezacordul, marele 
dezacord începe cînd e vorba de felul războiului pe care 
trebuie să-l ducem. Dumnealor, împotriva d-lui Rosetti, 
cred că strigătul nostru de la Dorohoi pînă la Turnu- 
Severin trebuie să fie : Trăiască România ! Nici într-un 
chip cu Austria ! La Tisa! 

Şi deosebirea între unii războinici și ceilalți e așa de 
mare încît partizanii acţiunii războinice alături de Rusia 
socotesc că ar îi un adevărat dezastru naţional un război 
în alianţă cu Austria ; partizanii alianţei cu Austria cred, 
dimpotrivă, că ar fi un dezastru naţional un război alături 
cu Rusia; iar corporaţia profesorilor universitari soco- 
tește că rămînerea noastră în neutralitate e de asemenea 
un adevărat dezastru naţional ! 

Astfel, nenorociţii aşa-numiţi „factori răspunzători“, 
orice ar face, tot la un dezastru naţional ajung. 

Pentru a-i scăpa din această situaţie dezastruoasă, un 
om de spirit și un suflet caritabil a propus ca să mergem 
în aceeaşi vreme și cu Tripla Înţelegere, şi cu Tripla 
Alianţă, împărțind armata noastră în două: o jumătate 
cu Rusia, o jumătate cu Austria. Această soluţie ar avea 
avantajul şi meritul de a fi în notă și concordanţă cu 

politica noastră internă, şi doar politica externă e în 
funcţie de politica internă. 

Astfel se ştie, cînd într-o familie sînt doi alegători 
care fac politică, atunci unul se face liberal, altul con- 
servator, şi în felul acesta familia e totdeauna la guvern 
şi participă în orice caz la foloasele puterii. Tot așa, 
mergînd cu Austria şi cu Rusia, am participa în orice 
caz la foloasele victoriei definitive. | 

Dar aceasta e o glumă spirituală. Iată însă o realitate 
mult mai puţin spirituală. 

Acuma două-trei săptămîni, în toiul ambalării răz- 
boinice, ne-a fost dat să-i auzim pe oamenii serioşi, 
stîlpi ai oligarhiei noastre conducătoare, zicînd : 

— Ceea ce ne revoltă, ceea ce ne dezasperează e starea 
aceasta pe loc, în neactivitate. Să meargă guvernul cu 
cine crede că e mai bine, cu Rusia ori cu Austria, dar 
să iasă odată din neutralitatea aceasta, care distruge toată 
energia naţională, ne omoară și ne compromite pentru 
totdeauna. 

Așadar, război cu orice preţ. Faţă cu această irezis- 
tibilă pornire războinică, am riscat şi eu o întrebare 
modestă asupra cauzelor ei. 

— Cum — mi s-a răspuns atunci cu vehemenţă —, 
cum, nu pricepi ? Sîntem pentru război pentru că numai 
prin război putem să ne întregim ţara. Istoria doar ne 
învață că numai prin război, prin sînge vărsat cu îm- 
belşugare, se încheagă independenţa şi întregirea naţiu- 
nilor. Uite Germania 3%, uite Italia 3%. 

— Dar — îndrăznii şi eu să obiectez — Germania și 
Italia sînt ţări mari care luptă şi pentru întregirea lor, 
şi pentru distrugerea independenţei şi a integrităţii altor 
țări sub cuvînt că au nevoie de colonii şi de piețe de 
desfacere a mărfurilor. Altceva v-aş întreba: care ţară 
mică în Europa modernă a ajuns prin război (nu prin 
revoluţie, aceea-i altă socoteală), a ajuns prin sîngele 
vărsat de ea în război la întregirea ei și a neamului ? 

Răspunsul nu l-am căpătat încă; poate l-oi căpăta 
de acum înainte... 


* 


Istoria ne învață multe cu condiția să pricepem în- 


vățăturile ei. Iar pentru priceperea lor se cere să nu facem 


262 


| 
| 
| 
| 


confuzie între felurite fenomene istorico-sociologice care 
sint așa de deosebite în timp şi spaţiu. 

Să ne mărginim deci la timpurile noastre şi la locul 
care ne interesează, în cazul de faţă în special la Orientul 
Europei. 

Aici avem în adevăr un complex de state mici, nu 
de mult formate, iar între ele ţara noastră. Aceste state 
și naţii s-au format în adevăr şi s-au închegat după 
război pe urma sîngelui vărsat, nu însă de ele, ci de 
statele mari, în special Rusia. Se înţelege, Rusia n-a 
făcut-o de ochii lor frumoşi, ci pentru scopurile ei im- 
perialiste bine definite ; ea le-a liberat și le-a închegat 
pentru ca pe urmă să le înghită tot ea; dar asta e altă 
socoteală, vorba e numai că statele acestea, printre care 
și statul român, s-au format şi închegat prin sîngele 
vărsat de altele şi nu de ele (vorbim aci de războaie, 
căci ele sînt în chestie, și nu de revoluţii), fapt care nu 
confirmă, ci infirmă teza războinicilor noştri. 

În schimb, războiul balcanic de anul trecut ar fi tre- 
buit să dea dovadă strălucită a adevărului acestei teze. 
Războiul acesta a fost făcut doară, în aparenţă cel puţin, 
cu scopuri pur naționale; el a fost făcut în scop de a 
întregi ţările și neamurile cu acele seminţii care gemeau 
sub stăpînirea barbară a Turciei. Nici nu se poate ima- 
gina un război în societățile moderne care să corespundă 
mai bine tezei războinicilor noștri. Și, lucru atît de im- 
portant, războiul acesta s-a sfîrşit cu o victorie strălucită 
și decisivă la care nu se așteptase nimeni, nici măcar 
aliaţii beligeranţi. Doar numai amestecul Rusiei i-a îm- 
piedicat pe bulgarii victorioși să ocupe Constantinopolul 
şi să-și încoroneze regele în catedrala Sfintei Sofii. 

Și care au fost rezultatele acestui război atît de vic- ` 
torios pentru întregirea ţărilor şi a neamurilor ? 

Rezultatele au fost următoarele : | 

Bulgaria triumfătoare, după jertfe nemăsurate, după 
ce a vărsat atita sînge cu atîta înfricoşată profunzime 
și îmbelşugare, în loc de a fi întregită, a fost ciopîrțită. 
Macedonia, scăldată în sîngele revoluţionarilor bulgari, 
Macedonia, scopul însuși al războiului pentru bulgari, a 
fost răpită de alţii și cea mai mănoasă provincie din 
trupul Bulgariei luată de noi. Un adevărat dezastru ! 

Și băgaţi de seamă la o particularitate de mare im- 
portanță. Dacă Bulgaria, în loc de a instiga în Macedonia 


e 

şi a fomenta răscoale şi revoluţii care au dus la război, 
dacă Bulgaria ar fi căutat în mod sincer şi leal să se 
înţeleagă paşnic cu Turcia, atunci neîndoielnic că Mace- 
donia ar fi căpătat autonomie, iar autonomia în Mace- 
donia ar fi însemnat imediata întregire culturală, morală, 
sufletească a poporului bulgar — și aceasta e doar cea 
mai importantă parte din întregirea unui neam. Pe urmă 
ar fi venit ea, sub o formă sau alta, şi întregirea cealaltă ; 
Macedonia autonomă, ca un fruct copt, ar fi căzut în 
sînul Bulgariei. 

Astfel deci, Bulgaria, care ar fi putut, printr-o politică 
leală şi cuminte de pace, să ajungă la întregirea nea- 
mului, printr-un război neînchipuit de crud, în care sîn- 
gele a curs cu o nemaivăzută îmbelșugare, a distrus 
această întregire. 


Grecia, în schimb, a pus mîna pe cea mai mare parte 


din pradă ; ea nu numai că şi-a întregit ţara, dar a luat 
şi provincii bulgăreşti și albaneze. Această întregire e 
foarte șubredă ; ea poartă în sine germenii unor viitoare 
războaie şi dezastre, dar, în sfîrșit, pînă una-alta Grecia 
și-a întregit în adevăr ţara. 

Dar Grecia a jucat în războiul acesta un rol foarte 
şters. Sacrificiile ei au fost relativ minime ; ea şi-a re- 
zervat mai mult rolul de a asmuţi, de a striga: şo pe el! 
Nu Grecia, ci Bulgaria a doborit prin imense jertfe 
împărăţia turcească. Deci Grecia şi-a întregit ţara nu 
prin sîngele vărsat de ea, ci de alţii, prin urmare nici 
Grecia nu confirmă, ci mai curînd infirmă teza război- 
nicilor noştri. 

Serbia, după războiul acesta sîngeros, în loc să capete 
o ieşire la Marea Adriatică atît de vitală pentru ea, în 
loc de a se întregi cu elemente şi provincii sîrbeşti, s-a 
ales cu o provincie străină, cu Macedonia bulgărească. 
Această „întregire“ a fost pentru Serbia o sursă de slă- 
bire, şi nu de întărire, ea a făcut de asemenea ca între 
Bulgaria şi Serbia să se creeze o prăpastie şi o vrăjmășşie 
de moarte. Şi, ca rezultat al războiului balcanic, Serbia 
a fost tîrîtă în războiul uriaş de acuma ; sleită de puteri, 
decimată şi istovită, ea riscă astăzi straşnic să fie ştearsă 
cu totul de pe harta Europei. 

Albania, care nu numai că n-a luptat alături de aliați 
pentru neatîrnarea ei, ci, dimpotrivă, a luptat alături 
de turci, Albania e închegată astăzi într-un stat neatirnat. 

Noi, care n-am vărsat o picătură de sînge în războiul 
balcanic, ne-am trezit cu o provincie bulgărească. 

Dar ţara noastră ne dă, în ordinea aceasta de idei, un 
exemplu cu totul frapant şi convingător. În 1856, fără 
să fi participat la vreun război 40, fără să fi vărsat o 
singură picătură de sînge, ne-am întregit țara cu o pro- 
vincie importantă ce fusese smulsă din trupul nostru; 
iar un sfert de veac în urmă după un război victorios îl, 
după ce am determinat prin participarea noastră la răz- 
boi victoria aliatului nostru, condus spre biruinţă chiar 
de domnitorul nostru, după acest război victorios pro- 
vincia aceasta ne-a fost smulsă tocmai de aliatul al cărui 
triumf a fost determinat prin sîngele vărsat de noi (!!). 

lată un şir de exemple doveditoare, luate nu din 
istoria veche a popoarelor mari, îndepărtate, ci din istoria 
recentă a popoarelor mici, a ţării noastre şi a vecinilor 
noştri. 

Ar putea războinicii noștri să ne aducă în felul acesta 
măcar un singur exemplu doveditor în susţinerea afir- 
maţiilor lor ? 

Dar în războiul uriaş de acuma nu e oare o ţară mică, 
Belgia, care cea dintîi a devenit fără nici o vină victima 
ispăşitoare a acestui război, iar celelalte ţări mici au 
împietrit într-o neutralitate definitivă de teama unei 
soarte tragice asemănătoare ? Şi atunci încă o dată: pe 
ce îşi bazează partizanii războiului afirmaţia lor că numai 
participînd la războiul acesta ne vom putea întregi ţara 
și neamul? Pe istorie, da, dar pe istorie rău înţeleasă. 

Cum, dar nu e adevărat că istoria ne învaţă că statele 
s-au format și închegat prin războaie şi prin sîngele cu 
îmbelşugare vărsat pentru închegarea lor? Da, e ade- 
vărat, decît aici se face o confuzie regretabilă între no- 
țiunile și faptele istorico-sociologice atît de diferite, con- 
fuzie între state şi naţiuni, de o parte, și state și naţiuni 
mari şi mici, de altă parte. 

Statele mari s-au închegat în adevăr prin războaie 
și prin sînge vărsat din belșug, dar această închegare s-a 
făcut tocmai prin nimicirea statelor şi naţiunilor mici. 
Numai închegarea Rusiei pravoslavnice ca stat mare a 
costat viaţa a peste o sută de state, naţiuni mici şi triburi. 
Statele mari se încheagă pe mormintele statelor și na- 
țiunilor mici. Războiul e deci un factor de închegare a 
statelor mari, dar un factor de nimicire şi nu de întregire 

a țărilor mici. Nu-i vorbă, şi în privința statelor mari ar 
fi încă multe de zis de n-ar fi atît de restrîns spațiul 
de care dispunem. 

Cuvintele Mîntuitorului că cine ridică sabia de sabie 
va pieri au o adîncă însemnătate istorică și sociologică. 
Dar, în sfîrşit, pentru anumite epoci şi timpuri, neîn- 
doielnic că cei mari şi puternici prin sabie își măresc 
puterea și dominarea lumii. i 

O ţară mică însă, dacă ridică sabia şi e învinsă, riscă 
de sabie să piară; iar dacă e învingătoare, cei mari și 
puternici o despoaie de fructul victoriilor ei. 


Ţară și neam 


La noi, termenii : întregirea ţării și întregirea nea- 
mului se întrebuinţează invariabil ca două expresii care 
corespund la aceeaşi noţiune şi realitate sociologică. 
Aceasta e însă inexact. 

Întregirea ţării înseamnă mai ales strîngerea şi îm- 
preunarea, unirea tuturor teritoriilor locuite de acelaşi 
neam într-un stat naţional, în același stat naţional, în- 
seamnă mai ales întregirea teritorială. Întregirea neamului 
înseamnă însă mai ales unirea culturală, morală, etnică 
şi sufletească a aceluiași neam. Aceste noţiuni şi cate- 
gorii sociologice sînt strîns legate între ele, şi o adevărată 
şi ideală întregire naţională .e aceea unde ele coexistă. 

Nu-i mai puţin adevărat însă că noţiunile acestea sînt 
și deosebite, întrucît corespund la stări sociale deosebite 
care există în realitate. Astfel există neamul polonez, 
dar o ţară poloneză și un stat polonez nu există, întrucît 
teritoriul polonez şi locuitorii acestui teritoriu, neamul 
polonez, sînt împărţiţi între trei ţări şi state deosebite. 

“Aşadar, ţara şi statul naţional, deşi sînt foarte nece- 
sare și favorabile existenței şi dezvoltării unei naţii, nu 
formează o condiţie absolut indispensabilă pentru exis- 
tența ei, întrucît o nație poate exista şi fără stat naţional. 

Care sînt atunci acele elemente care formează un 
neam, care sînt acele condiţii absolut indispensabile și 
vitale pentru existenţa lui ? Acestea sînt, în primul rînd, 
bineînţeles limba, pe urmă conștiința naţională, simţul 

de unitate culturală, morală, sufletească, etnică. Acestea 
sînt elemente şi condiţii esenţiale pentru formarea și 
traiul unui neam, fără ele un neam nu poate să existe, 
cu ele neamul poate să existe şi să se dezvolte chiar fără 
un stat naţional. 

Germania a trăit secole îmbucătăţită, fără stat unitar 
naţional. Dar odată ce s-a format o conștiință naţională, 
o conştiinţă de unitate a neamului german, Germania 
s-a prefăcut într-o ţară germană unitară. Italia a trăit 
secole îmbucătăţită, în parte sub dominație străină, dar 
în Italia a trăit şi a crescut conștiința unităţii de neam, 
şi de aceea ea a trebuit să devină o ţară unitară şi un 
stat unitar. Polonia e îmbucătăţită şi împărțită între trei 
state deosebite ; ea n-are ființă ca o ţară de-sine-stătă- 
toare, dar în Polonia există o puternică conştiinţă de 
neam unitar, conştiinţă de unitate culturală, morală, et- 
nică, şi iată de ce e neîndoielnic că acestei conştiinţe 
unitare de neam îi va urma mai curînd sau mai tirziu 
şi reconstituirea Poloniei, într-un fel ori altul, într-o 
formă sau alta, ca ţară unitară. 

Din aceste cîteva cuvinte preliminare reiese clar că 
din două noţiuni şi categorii sociale — neam şi țară (ca 
stat) — cea mai importantă cu mult mai importantă e 
cea de neam. Şi ceea ce e adevărat despre neam şi fară 
e tot aşa de adevărat cînd vorbim de întregirea neamului 
şi de întregirea ţării — înţiia e cea cu mult mai im- 
portantă. | 

Dacă o ţară și un popor de-sine-stătător, cum e ţara 
noastră, are o parte a neamului sub stăpiînire străină şi, 
ca atare, tinde spre întregirea ţării şi a neamului, această 
din urmă întregire e cea mai importantă, întrucît ea 
presupune şi implică necesitatea, conștiința şi existența 
unităţii culturale, morale, etnice, sufletești. 

întregirea de neam odată înfăptuită, cealaltă, de ţară, 
într-un fel sau altul, îi va urma cu vremea. Ea se în- 
deplineşte şi se formează în virtutea legilor de afinitate 
şi atracţie sociologică, după cum corpurile fizice se for- 
mează în virtutea legilor de atracție şi afinitate chimică. 

În schimb, dacă nu există prealabila întregire a nea- 
mului, cealaltă nu se poate realiza ; or, dacă se realizează, 
nu serveşte sau deservește cauza neamului. Astfel, Alsacia 
a fost doar o provincie germană, pe care a stăpinit-o 
Franţa după ce o luase de la germani. Alsacienii germani 

s-au ataşat de Franţa, au pierdut legătura de conștiință 
naţională, morală, sufletească, etnică cu Germania și, ca 
atare, Alsacia a rămas pierdută pentru neamul german. 
Și degeaba a reluat Germania Alsacia, prin aceasta ea 
nu şi-a întregit neamul deloc, întrucît alsacienii n-au 
devenit germani, ci au rămas francezi mai mult ca oricînd. 

Prin luarea Alsaciei, Germania și-a întregit ţara nu- 
mai din punct de vedere teritorial politic, dar şi această 
întregire, din cauza lipsei celeilalte, de neam, a devenii 
mai mult o cauză de slăbiciune decît de întărire pentru 
Germania. 

De aci urmează deci în mod evident că cea mai im- 
portantă şi esenţială întregire e cea de neam. 

Ne-a părut important de a preciza mai bine noţiu- 
nile : întregire de neam și întregire de ţară, mai ales în 
vremurile noastre de cumplită dezorientare şi de răstur- 
nare a tuturor valorilor sociale şi a tuturor noţiunilor 
sociologice. 

Cînd oligarhia noastră sedentară şi războinică ne vor- 
peşte de întregirea țării prin război, spusele acestea pleacă 
de la o realitate. Cînd ne spune însă că prin război vrea 


să întregească neamul, atunci greşește mult — atunci 


ea s-a trezit prea tîrziu. Întregirea neamului întrucît 
priveşte Transilvania e îndeplinită mai de mult fără nici 
un război din partea noastră, pe cale pașnică, de arde- 
lenii ei înşişi. Printr-o luptă pașnică, dar lungă, tenace, 
devotată, bărbătească, ardelenii au prefăcut Ardealul în- 
tr-un centru de românism mai puternic decît acel din 
România independentă. Ardelenii au creat o frumoasă 
cultură şi o literatură românească, au creat un simțămint 
şi o conștiință unitară de neam românesc şi, ca atare, 
au rezolvat şi au realizat ei prin ei, întrucît îi privește, 
acea întregire de neam despre care am vorbit mai sus. şi, 
lucru foarte important, această întregire de neam, această 
imensă problemă au realizat-o ei nu numai fără ajutorul 
nostru, ci, dimpotrivă, în contra piedicilor puse de noi. 

În adevăr, sînt două mijloace și căi prin care noi am 
fi putut să dăm ardelenilor un mare ajutor pentru între- 
girea neamului : prin politica noastră externă şi cea 
internă. 

Prin politica noastră externă, ca aliaţi ai Austro-Un- 
gariei, am fi putut stărui să obținem condiţii politico- 
sociale mai prielnice pentru lupta ardelenilor spre între- 

girea neamului. În loc de aceasta, am îndreptat toate 
sforțările noastre să devenim un jandarm neînduplecat 
în Peninsula Balcanică, păzind ca nu cumva să scape 
popoarele creştine din Balcani de dominaţia turcească. 

Pe de altă parte, pentru a nu ne mai ocupa de lupta 
ardelenilor, ne-am creat o diversiune, suscitînd în Bal- 
cani o chestie cuţovlahă macedoneană, înspre care am 
căutat să canalizăm toate sforțările noastre pentru a o 
abandona în urmă în modul cel mai revoltător. 

Dar mai ales prin politica noastră internă am îi putut 
să ajutăm imens de mult pe ardeleni în lupta lor pentru 
întregirea neamului. Dacă am fi creat în țară la noi, ţară 
eminamente agricolă şi ţărănistă, condiţii prielnice de 
trai pentru țărănimea noastră, dacă am fi creat o ţără- 
nime liberă, sănătoasă, înţolită, prosperă, atunci ţara 
noastră ar fi devenit un punct de atracţie irezistibil pen- 
tru Ardeal, Bucovina şi Basarabia, care sînt doar ţinuturi 
cu totul ţărăneşti. Dacă am fi creat în ţară la noi niște 
norme de viață politico-sociale democratice, superioare, 
dacă am fi creat o stare culturală, sufletească, o stare 
morală sănătoasă şi superioară ţărilor care ne înconjoară 
şi care stăpînesc provinciile românești subjugate, atunci 
toate mîinile s-ar întinde într-un elan cald către noi, 
afinitatea şi atracţia etnică s-ar fi manifestat cu o putere 
irezistibilă şi lupta ardelenilor pentru întregirea nea- 
mului ar fi fost considerabil înlesnită. 

Dar noi, drept atracție pentru țărănimea ardeleană, 
am creat ţărănimii noastre, prin neoiobăgia noastră, un 
adevărat infern : am ajuns să avem cea mai mizeră și 
cea mai nenorocită țărănime din toată Europa. Prin re- 
gimul nostru oligarhic politic am creat acel politicianism 
şi demagogism infam care otrăvesc viața publică și ame- 
ninţă existenţa politică a ţării, iar prin combinaţia acestor 
două regimuri — neoiobăgie agrară şi regim oligarhic 
politic — am creat în ţară o stare culturală, sufletească, 
morală care nu poate decît să exaspereze pe orice con- 
ştient iubitor de neam din provinciile subjugate. 

În felul acesta, prin normele de viaţă socială din ţară, 
noi n-am creat un centru de atracţie etnică, noi n-am 
dat ardelenilor argumente şi îndemnuri pentru întregirea 
neamului, ci am dat argumente puternice protivnicilor 
lor. Prin normele de viață socială create în ţara noastră, 
noi nu numai că n-am ajutat pe ardeleni în lupta lor 

pentru întregirea neamului, dar i-am şi împiedicat. Și 
dacă, cu toate acestea, întregirea culturală, morală, su- 
fletească a neamului s-a realizat, aceasta o datorăm 
aproape numai ardelenilor. 

Cînd deci oligarhia noastră gata vorbeşte de în- 
tregirea neamului prin război, ea se trezeşte prea tirziu, 
întrucît această întregire au și realizat-o ardelenii fără 
nici un război. Se poate întîmpla ca ţara să se întregească 
prin război, după cum se poate întîmpla să se întregească 


şi fără război, aceasta e de domeniul posibilităților ; dar 


ceea ce e sigur e că printr-un război nenorocit am com- 
promite grav întregirea de neam pe care au realizat-o 
ardelenii. 
Și, dacă n-am contribuit cu nimic la această întregire, 
acuma putem, în schimb, s-o compromitem definitiv. 
Dar aşa e firea şi soarta oligarhiei noastre politice: 
ea compromite orice: de ce se atinge. 


Dacă... ? 


„Dacă şi dacă-n gură ar creşte 

postîrnac, n-ar mai fi gură, ci 

grădină de zarzavat“ (zicătoare 

E muscălească ; muscalii-s doar la 
l modă). 


Toate, absolut toate argumentele, justificările, planu- 
rile şi speranțele oligarhiei noastre sedentare, care cere 
război, se bazează pe un singur dacă: dacă va învinge 
Tripla Înţelegere. 

Dar dacă va învinge Dubla Alianţă ? 

Atunci dezastru în toată puterea cuvîntului. Atunci 
țara noastră, decimată şi pustiită de un lung și singeros 
război, va rămîne la discreţia unui învingător răzbunător 
cu atît mai crîncen cu cît el se socotea în drept să se 
aștepte să fim aliaţii, şi nu inamicii lui. 

Atunci şi Transilvania, care acuma e în afară de zona 
războiului, devenind prin intrarea noastră în acţiune 
teatru de război, va avea să sufere consecinţele și ale 
unui război, şi ale unei revoluţii, şi ale unui război civil. 
Oligarhia noastră războinică bineînţeles că nici nu se 
gîndeşte la toate acestea. Dacă va învinge Dubla Alianţă, 
atunci Transilvania, pustiită la rîndul ei de un război 

dublat de revoluţie și război civil, va rămîne la discreţia 
și la răzbunarea învingătorilor, care o vor trata nu numai 
ca pe o ţară învinsă, ci, nespus mai rău, ca pe o provincie 
răsculată ; în această calitate, ea va fi supusă tuturor 
represaliilor învingătorilor. În acest caz, Ardealul va risca 
să piardă cea mai mare parte din admirabilele lui con- 
chiste culturale, morale şi etnice pe care le-a realizat 
pentru întregirea neamului. 

Așadar, dezastru pentru ţară, dezastru pentru Tran- 
silvania şi dezastru, poate, ireparabil pentru întregirea 
neamului. Şi acest triplu dezastru trebuie noi să-l riscăm 
pe baza unui dacă: dacă va învinge Tripla Înţelegere. 
Dar de unde putem noi s-o știm măcar aproximativ — de 
siguranţă absolută bineînţeles că nici vorbă nu poate să 
fie — că va învinge Tripla Înţelegere ? O afirmă d-l Take 
Ionescu ? Dar d-l Take Ionescu, după obiceiul d-sale și 
al ţării, poate mîine să afirme contrariul, că d-sa din 
aceste afirmaţii opuse nu pierde absolut nimic, pe cînd 
țara îşi pune aici în rizic întreaga ei existenţă. 

D-l Take Ionescu, în afară de obișnuitele dovezi care 
se vîntură prin gazetele noastre de tiraj, mai aduce în 
sprijinul afirmării d-sale o listă de preziceri de ale d-sale 
care toate s-au realizat. Aceasta nu e convingător deloc, 
întrucît se poate prea bine ca toate celelalte să se fi 
realizat şi tocmai aceasta nu. D-l Stere aduce în sprijinul 
afirmațiilor d-sale o listă mult mai lungă de preziceri 
realizate şi d-l Stere afirmă că va învinge Germania, deci 
tocmai contrariul prezicerii d-lui Take Ionescu. Iar Iulia 
Poloneza, a cărei listă de preziceri realizate «e incompa- 
rabil mai lungă, Iulia Poloneza, întrebată fiind cine va 
învinge, femeie cu minte a răspuns: „Va IAVIREE acela 
care va ieşi învingător“. 

D-nii Take Ionescu, Toma Ionescu, Victor Ionescu, 
C. Dissescu, C. Mille şi ceilalți afirmă că va învinge 
Tripla Înţelegere. Defunctul rege afirma contrariul şi 
tot aşa şi d-nii P. P. Carp, Al. Marghiloman, Radu Ro- 
setti, C. Stere şi alţii. Şi doar regele Carol avea alte 
mijloace şi alte resurse, şi obiective şi subiective, pentru 
a formula preziceri decît le are d-l Take Ionescu. Dacă 
n-ar fi decît atîta că regele Carol a fost un excelent mi- 
litar şi un bun cunoscător al situaţiei militare din toate 
țările europene, pe cînd d-l Take Ionescu n-a fost măcar 
tist de gardiști. 

Să zicem că s-ar face în Europa o anchetă asupra 
chestiunii cine va învinge printre miile de oameni inte- 
ligenţi şi perspicaci care se interesează de aproape şi se 
ocupă serios cu chestiunile politico-sociale și cu mersul 
afacerilor publice din lumea contemporană, excluzînd însă 
de la început pe toţi aceia a căror judecată e întunecată 
de simpatii personale şi naţionale pentru unii sau.alţii 
dintre beligeranţi. În cazul acesta se vor găsi mii de 
oameni inteligenţi, cu vederea clară, imparţiali, care, ba- 
zaţi pe fapte şi argumente cunoscute cititorilor noștri, 
întrucît ele se vîntură zilnic de gazetăria indigenă și 
străină, vor afirma că învingătoare are să iasă Tripla 
Înţelegere. Şi iarăși se vor găsi mii de oameni inteligenți, 
cu vederea clară, imparţiali, care, bazaţi pe argumente 
contrare celor dintîi, dar tot așa de cunoscute, vor afirma 
cu tărie că învingătoare va ieşi Dubla Alianţă. 

Această lipsă de concordanţă între mii de oameni deo- 
potrivă de inteligenţi, culți și imparţiali în judecata lor 
arată mai bine ca orice lipsa de orice siguranţă, măcar 
aproximativă, asupra faptului: cine va învinge ? 

Și pe baza unei presupuneri aşa de şubrede şi îndoiel- 
nice ni se recomandă să riscăm un război pustiitor, care 
poate să devină fatal existenţei înseși a ţării! 

Dar, cel puţin, acest dacă — dacă va învinge Tripla 
Înţelegere — formează el singura condiţie necesară în 
caz de vom intra în acţiune pentru realizarea revendi- 
cărilor noastre ? Da' de unde! Se poate foarte bine ca 
Tripla Înţelegere să iasă formal învingătoare (după cum 
am arătat, înfrîngerea în acest război uriaş poate fi 
numai formală), iar noi să rămînem tot fără Transilvania. 

În adevăr, ce ar face pe Tripla Înţelegere să insiste 
după război și să lupte pentru realizarea revendicărilor 
noastre chiar dacă aceasta nu va corespunde cu totul 
intereselor ei eventuale ? Recunoştinţa pentru serviciile 
importante aduse în timpul războiului ? Dar încă acum 
treizeci de ani lordul Beaconsfield scria cu amărăciune : 

„Foarte des îingratitudinea în politică este răsplata 
pentru cele mai importante servicii aduse“. 

Recomandăm cu tot dinadinsul aceste cuvinte ade- 
vărate spre meditare diplomaților noştri de stat impro- 
vizaţi. Le recomandăm spre meditare pentru că au fost 


scrise de un mare şi adevărat om de stat, şi de un om 


272 


de stat englez, şi pentru că aceste cuvinte amare au fost 
scrise tocmai cu ocazia păţaniei noastre, cînd rușii, drept 
răsplată pentru imensele servicii pe care li le-am adus, 
ne-au răpit Basarabia ! l . 

Dealtfel, toate partidele noastre politice, deci toată 
oligarhia noastră politică, sînt de acord că victoria Tri- 
plei Înțelegeri nu e încă o condiție îndestulătoare pentru 
realizarea revendicărilor noastre, ci mai trebuie un anume 


aranjament diplomatic, anumite garanţii din partea Tri- 


plei Înţelegeri. Or, iată trei luni de la începutul răz- 
boiului şi noi n-am putut încă să obţinem garanţiile 
necesare. Şi atunci ? 

Dar să zicem că am fi obţinut garanţiile necesare 
care să fi fost consemnate într-un act diplomatic so- 
lemn. Dar ce valorează în ziua de azi actele diplomatice, 
fie si cele mai solemne ? Tocmai atîta cît valorează hîr- 
tia pe care sînt scrise. Dealtfel, însuşi savantul nostru 
jurisconsult d-l C. Dissescu, cel mai războinic, dacă nu 
şi cel mai savant dintre jurisconsulți, a stabilit o teorie 
după care un act diplomatic e valabil atita timp cît nu 
intervine un „fapt nou“, ceea ce, de altminterea, e şi 
la mintea omului. Actul fiind mai vechi, faptul fiind 
mai nou, cel dintii, ca cel mai vechi, rămîne caduc. Ba 
bine că nu! 

În tot timpul cît va dura războiul acesta gigantic şi 
în tot timpul cît vor dura dezbaterile asupra condiţiilor 
încheierii păcii, se vor ivi atîtea fapte noi încît ele vor fi 
îndestulătoare ca să prefacă în caduce toate actele di- 
plomatice încheiate de la nașterea lui Iisus pînă în zilele 
noastre. 

Şi băgaţi de seamă la o particularitate foarte im- 
portantă. Sîntem doi contractanţi: noi şi Rusia. Noi, 
semnînd actul solemn de mai sus, dărîmăm ipso facto 
un act solemn: care durează de zeci de ani şi e semnat 
de regele şi de toţi primii miniștri ai ţării, iar Rusia, 
celalt contractant, a semnat pînă acuma atitea acte so- 
lemne fără să se ţină de ele încît le-a pierdut de mult 
socoteala. 

Dar să zicem — sîntem porniţi pe concesiile cele mai 
largi —, să zicem că, avînd garanţii solemne din partea 
Angliei şi Franţei, Rusia ea însăși va rupe hotărit cu 
tradiţiile ei seculare care au prefăcut-o în imensa putere 

de azi și că de astă dată se va ţine de cuvînt. În acest 
caz şi învingînd Tripla Înţelegere putem noi să contăm 
cel puţin că se vor realiza cu siguranţă revendicările 
naționale ? Ba deloc. Se poate întîmpla foarte bine ca 
Tripla Înţelegere să susțină cu toată sinceritatea revendi- 
cările noastre, dar să nu poată să le obţină. 

i În areopagul diplomatic care va hotărî de soarta Euro- 
pei, va fi și Germania şi. Austria, deşi formal învinse, 
dar nu atita ca să n-aibă cuvîntul lor — în o distrugere 
totală a Germaniei pe urma acestui război nu mai crede 
nimeni. Va fi acolo și Italia şi, dinăuntru ori de afară, 
iȘI vor prezenta pretenţiile lor şi vor avea cuvînt toate 
puterile europene mari şi mici. De acuma chiar începe 
Serbia să se uite cu jind la Banat, locuit în parte de 
sirbi. l 

În această uriaşă luptă paşnică acolo, la masa verde, 
gruparea puterilor va fi doar alta decît aceea din timpul 
războiului. Atunci la împărțirea prăzii se va ivi și anta- 
gonismul enorm de interese dintre puterile Triplei În- 
telegeri ele înseși. Am văzut doar în războiul balcanic 
în ce se preface o alianţă războinică atunci cînd e vorba 
să se împartă prada. În acest nou şi uriaş război paşnic 
la care într-un fel sau în altul vor participa toate pute- 
rile europene mari și mici, avem foarte multe şanse ca 

susținuți fiind chiar de Tripla Înţelegere, să căpătăm 
numai o parte din Transilvania, iar restul să fie îm- 
Părți intre Serbia şi Ungaria. Or, dacă obţinerea unei 
părți din Transilvania ar fi avantajoasă pentru întregirea 
țării, ruperea Transilvaniei în bucăţi ar fi un adevărat 
dezastru pentru întregirea neamului. 

Dar să presupunem — oricîte presupuneri sînt doar 
permise —, să presupunem că la încheierea păcii Tripla 
Înţelegere va stărui cinstit şi va fi în stare să obţină 
realizarea pretențiilor noastre. În cazul acesta, cel puţin, 
s-a încheiat şirul de dacă şi revendicările noastre naţio- 
nale fi-vor în sfîrşit realizate? Nu, nici atunci; mai 
râmine și atunci un dacă — şi încă ce dacă! —, anume: 
dacă rezultatul acestui război va fi completa prăbuşire 
Şi completa dezmembrare a Austriei. | | 

În orice țară sînt provincii esenţiale fără de care 
existența țării e complet și hotărît compromisă şi sînt 
provincii mai puţin importante. Astfel, în Austria, Bu- 

covina şi Galiţia nu sînt provincii esenţiale. Dacă după 
un război victorios pentru Tripla Înţelegere i se vor lua 
Austro-Ungariei Bucovina şi cea mai mare parte din 
Galiţia ; prin aceasta Austria nu va înceta deloc să existe 
ca atare. Dacă i s-ar lua însă, afară de Galiţia şi Buco- 
vina, şi toate provinciile de limbă sîrbească împreună cu 
malul Adriaticei şi dacă i se vor lua poalele Carpaţilor 
pînă la Tisa, atunci Austro-Ungaria încetează în toată 
puterea cuvîntului să mai existe, atunci ea de la sine 
se prăbușește și se dezmembrează. 

Or, după cum am arătat şi altă dată, prăbuşirea totală 
a Austriei e foarte neprobabilă, oricare ar fi soarta răz- 
boiului actual. Existenţa Austriei e necesară și Angliei, 
Franţei şi Italiei, ca şi Germaniei şi ca și popoarelor care 
o constituiesc, afară doar de sîrbi şi români. 

Dar să presupunem că Austria în adevăr se va pră- 
buşi şi se va desface în părţile ei constitutive. În cazul 
acesta, după cum am arătat şi aiurea, se înţelege de la 
sine că Transilvania românească ne va reveni nouă, 
aceasta fiind atuncea în interesul tuturor puterilor euro- 
pene. În cazul prăbușirii şi dezmembrării, Transilvania 
ne va reveni nouă indiferent dacă vom lua sau nu parte 
la războiul acesta sîngeros. Ba chiar, dimpotrivă, rămi- 
nînd în neutralitate, cu forțele neatinse, în vremea aceea 
de lichidare a rezultatelor războiului uriaş de astăzi, 
vom avea mai multe şanse să căpătăm Transilvania romă- 
nească decît aflîndu-ne cu forţele istovite după un război 
lung şi pustiitor. 

Am putea să mai urmăm cu enumerarea acelor con- 
diții care sînt necesare pentru realizarea revendicărilor 
noastre naţionale în caz de vom intra în acţiune; am 
putea să prelungim încă şirul acestor dacă problematici. 
Dar şi cele zise sînt îndestulătoare. 

Să ne rezumăm deci. 

În caz dacă vom participa la războiul gigantic de 
acuma alături de Tripla Înţelegere, vom realiza revendi- 
cările sau o parte din revendicările noastre naţionale 
dacă va ieși învingătoare Tripla Înţelegere, dacă înainte 
de a intra în război vom obţine toate garanţiile necesare 
consemnate în acte diplomatice autentice, dacă aceste 
acte diplomatice vor avea la timpul dat valoarea nece- 
sară, dacă Tripla Înţelegere se va ţine de cuvint și va 

apăra cu toată vigoarea pretenţiile noastre, dacă, apărîn- 
du-le cu toată sinceritatea, va fi în stare, în condiţiile 
de atunci atît de complexe şi grele, să le ducă la izbîndă, 
în sfîrşit dacă rezultatul acestui război va fi prăbuşirea 
și dezmembrarea Austriei, dacă... dar cred că ajunge! 
Și pe baza acestor „dacă“ problematici oligarhia 
noastră sedentară ne împinge într-un război uriaș, în 
care riscăm şi existenţa ţării, şi întregirea neamului! 
E pur și simplu monstruos ! 


C. DOBROGEANU-GHEREA : RĂZBOI SAU NEUTRALITATE, BUCUREȘTI, 
ATELIERELE GRAFICE „SOCEC“, 1914, P. 1—64 


CINE A DAT FALIMENT? 


Chiar de la începutul războiului mondial de azi, pro- 
tivnicii socialismului au declarat cu multă satisfacție, 
iar prietenii lui platonici puţin știutori cu multă amără- 
ciune, că războiul acesta însemnează sfîrşitul, falimentul 
socialismului. Falimentul socialismului ! 

Dar de unde? De ce? Cum? Doară tocmai socialis- 
mul e acela care, printr-o analiză riguroasă, adincă a 
organizaţiei sociale moderne, a arătat cum această orga- 
nizaţie socială bazată pe proprietatea individuală a in- 
strumentelor de muncă, pe libera concurenţă și pe lupta 
de clase izvorîtă de aci, a arătat cum această organizaţie 
socială capitalistă, împreună cu rămășițele feudale din 
trecut, duce societăţile în mod fatal la cea mai mare 
catastrofă mondială, la care ne e dat să asistăm acum. 
Socialismul, printr-o analiză amănunţită a organizaţiei 
sociale moderne, a dezvăluit şi a arătat toate contra- 
dicţiile sociale, toate anomaliile, toate antagonismele pro- 
duse de ea. Socialismul a arătat cum organizaţia socială 
modernă preface societăţile în tabere de vrăjmaşi, în 
luptă nemiloasă și continuă a unora împotriva celorlalți 
— preface pe om în lup omului. Aceasta în raporturile 
sociale, dinăuntrul fiecărei societăţi şi naţiuni. În rapor- 
turile dintre societăţi şi naţiuni între ele, în raporturile 
internaţionale stabilite pe baza acestei organizări sociale 
se dezlănţuie o luptă asemănătoare, aprigă, neîncetată, 
sub alte forme. Aci lupta socială ia forma unei lupte 
crîncene pentru dobîndire de colonii, o alergare nebună 
după pieţe de desfacere a mărfurilor, o luptă cumplită 

pentru expansiune economică. Această luptă creează acele 
raporturi dintre naţiuni, acea politică internaţională pe 
care o numim politică imperialistă, iar aceasta din urmă 
duce la înarmările imense, ruinătoare, la înarmările ne- 
buneşti numite în societatea noastră pacea înarmată. 
Această politică imperialistă a statelor capitaliste moderne 
şi înarmările colosale ce rezultă din ea fac tot mai mult 
şi mai mult de neînlăturat războiul, care în actualele 
condiţii ia forma unei catastrofe mondiale. 

Războiul acesta devine inevitabil şi din cauze mate- 
riale şi din cauze morale şi psihologice. Înarmările acestea, 


enorm de costisitoare, devin cu timpul atît de dezastru- 


oase, atît de greu de suportat încît popoarele, sau mai 
bine zis clasele lor stăpînitoare, caută să lichideze această 
stare de neîncetată sleire a popoarelor, numită pace înar- 
mată, caută s-o lichideze cu orice preţ, fie şi într-un 
război sîngeros. Pe de altă parte, aceste veşnice înarmări 
pe întrecute, veșnica teamă de a nu rămîne în urmă, de 
a nu fi depășit de adversarul său, veșnica frică de a nu 
fi atacat de vreunul, această veşnică stare la pîndă a 
unora faţă de ceilalți, înarmaţi cu toţii pînă-n dinţi, gata 
în fiecare moment să se încaiere, — toate acestea creează 
o atmosferă de atîta nesiguranţă, de atita enervare, o 
stare de spirit politico-socială atît de patologică încît în 
această atmosferă, la un moment dat, armele singure, 
parcă de la sine, iau foc, gloanţele pornesc pe neașteptate 
și două ţări, fie din motive grave, fie şi din pretexte 
puţin serioase, pornesc în război una împotriva celeilalte ; 
iar prin sistemul alianțelor existente alte și alte popoare 
sînt tîrîte, vrînd-nevrînd, în măcel, războiul dintre două 
țări se preface într-un cataclism mondial, cum e acela la 
care asistăm acum. 

Organizaţia socială modernă preface întreaga viaţă a 
oamenilor în toate raporturile lor — şi dinăuntrul socie- 
tății şi din afară, şi în raporturile interne, naţionale, şi 
în cele externe, internaţionale — într-un vast cîmp de 
luptă zilnică cvasipaşnică, dar aprigă, crîncenă, necurmată. 
Din această luptă antagonică şi anarhică, luptă care con- 
stituie viaţa normală a societăţilor moderne, apar din 
cînd în cînd în raporturile lor interne acele crize econo- 
mice care zguduie societăţile pînă în temeliile lor, iar în 
raporturile lor externe, internaţionale, din această luptă 
anarhică rezultă din cînd în cînd acele crize înfiorătoare, 


278 


spasmodice : războiul modern, care, generalizîndu-se, se 
preface într-o adevărată catastrofă mondială. 

Societatea modernă capitalistă creează enorme bo- 
găţii, o imensă cultură —- economică, intelectuală, mo- 
rală —, o splendidă civilizație, dar prin crize teribile, 
prin adevărate cataclisme provocate necesarmente tot de 
ea, ea îngroapă şi îneacă toate aceste bunuri materiale și 
morale în lacrimi, în sînge și în noroi. Și, lăsată în voia 
ei, ea va reîncepe jocul acesta nebun, cumplit și sinistru 
din nou. Desigur că nici nu se poate imagina o absurdi- 
tate mai ignobilă şi mai sinistră, desigur că pentru o or- 
ganizaţie socială nici nu se poate un faliment mai mare, 


mai decisiv, mai ruşinos ! 


Dar socialismul ? De unde falimentul socialismului ? 
Trăim noi oare într-o societate socialistă, sub un regim 
socialist ? Ah, da, se înţelege. Dacă organizarea socialistă 
s-ar fi realizat, dacă am fi trăit sub un regim socialist 
şi acest regim, în virtutea însăşi a mecanismului său 
social, ne-ar fi dus la catastrofa mondială de azi, atunci, 
se înţelege, socialismul şi organizarea socialistă a socie- 
tăţii ar fi dat un teribil şi ruşinos faliment. Dar, pe cît 
știm, noi trăim sub regimul societăţii burghezo-capitaliste 
dublat cu rămășițe de feudalism. Ce fel de logică e asta ? 
Societatea actuală, cu organizaţia ei specifică, aduce asu- 
pra omenirii această imensă nenorocire, acest dezastru 
incomensurabil — războiul mondial de azi. Şi totuşi fa- 
liment dau nu societatea actuală şi organizarea ei socială, 
ci tocmai socialismul, care a prevăzut dezastrul, care l-a 
prezis şi care luptă în bună parte împotriva societății de 
azi tocmai pentru că ea produce și e menită să producă 
și în viitor astfel de dezastre. Vă place logica ? S-ar părea 
că războiul mondial, între alte falimente, aduce falimen- 
tul bunului-simţ şi al logicii omeneşti. 

„Dar — ripostează protivnicii socialismului — nu e 
oare socialismul care a asurzit lumea cu propaganda lui 
umanitară, care a predicat veşnic pacea, concordia, soli- 
daritatea, înfrăţirea între oameni și popoare? Nu este 
el oare care a organizat Internaționala muncitorilor, me- 
nită să înfăptuiască înfrăţirea popoarelor ? Dar iată că 
realitatea prin războiul actual a adus, în loc de solida- 
ritate şi înfrățire între oameni, un măcel îngrozitor, iar 
socialiștii feluritelor naţiuni, ei înşişi, în loc de înfrățire, 
au pornit să se măcelărească între dînşii“. 

Această obiecţie pare adversarilor noştri teribil de pu- 
ternică şi doveditoare pe cît e în realitate teribil de su- 
perficială şi copilărească și arată o strașnică nepricepere 
a socialismului. 

Da, e adevărat că socialismul predică pacea, solidari- 
tatea şi înfrăţirea între oameni și între popoare. Dar 
socialismul n-a crezut şi nici n-a putut să creadă, în 
virtutea însăşi a doctrinei sale, că această solidaritate a 
oamenilor şi a popoarelor se poate realiza în societatea 
actuală. 

Dimpotrivă, tocmai de aceea socialiștii şi sînt socialiști 
şi revoluționari, pentru că ei au convingerea că idealul 
unei mai drepte şi mai umane convieţuiri între oameni, 
înfăptuirea solidarității şi înfrăţirii omenești nu se poate 
realiza în organizaţia actuală, ci numai în organizaţia 
socialistă a societăţii. Dacă ar crede contrariul, atunci 
ei n-ar mai fi socialişti şi revoluționari, ci paciiiști și 
solidariști burghezi, ei ar fi adepţii acestor concepţii sen- 
timentalo-burgheze, inventate de burghezimea stăpîni- 
toare împotriva socialismului revoluționar pentru a-i do- 
vedi că nu e nevoie de transformarea revoluţionară a 
societăţii actuale în altă societate, cea socialistă, că soli- 
daritatea umană poate fi realizată şi în societatea de azi 
pe baza organizaţiei ei, sociale actuale. Acestor concepţii 
utopice, dulcege şi sentimentale, cum sînt paciiismul şi 
solidarismul burghez, acestora într-adevăr catastrofa 
mondială de azi le dă o lovitură de moarte. Încît priveşte 
însă critica şi concepţia socialistă, războiul imens de 
azi n-o infirmă, ci, dimpotrivă, o confirmă hotărît şi pe 
deplin. 

E exact însă că socialismul şi Internaționala socialistă, 
cu toate sforţările uriașe făcute, n-au fost în stare, din 
nenorocire, să oprească războiul nici între ţările cele mai 
civilizate, ca Franţa, Germania, Anglia. În privinţa aceasta 
au fost înșşelate și speranţele unora dintre socialişti. Dar 
speranţele acestea n-au fost justificate, pentru că Inter- 
naţionala socialistă n-a avut încă destule puteri pentru a 
îndeplini o operă atît de uriaşă. Dacă Internaționala 
socialistă ar fi avut atît de multă putere încît să fi fost 
în stare să oprească războiul mondial, ea ar fi fost în 
stare şi să pășească îndată la transformarea socialistă a 
societății, ceea ce de bună seamă ar pune capăt pentru 
totdeauna războaielor, cel puţin între popoarele civilizate. 

e rr aE: 


em EI a iam a aan 


Dar Internaționala socialistă n-a fost încă atît de puter- 
nică încît să poată păşi la realizarea idealurilor socialiste, 
şi în privința aceasta nimeni nu-și făcea iluzii. 

Dar, dacă ea n-a fost atît de puternică ieri, va îi 
mîine. Ne garantează aceasta mersul firesc al lucrurilor, 
la acest rezultat ne duce chiar catastrofa înfricoșătoare 
de astăzi. Războiul acesta infam, măcelărirea aceasta ig- 
nobilă a douăzeci de milioane de oameni, asasinatele 
acestea în masă pe pămînt, sub pămînt, pe apă, sub apă, 
în aer, această catastrofă cumplită care tinde la distru- 
gerea civilizaţiei omenirii va deschide ochii şi celor ce 
nu vor să vadă, va suna strident în urechile celor ce 
nu vor să audă, va zgudui şi va trezi pe cei mai recal- 
citranţi şi le va arăta şi prăpastia în care sînt împinse 
omenirea şi “civilizația ei de către organizația actuală 
a societăţii și necesitatea vitală de transformare a socie- 
tăţii pe alte baze. 

Rezultatul deci al războiului va fi o creștere mare a 
batalioanelor socialiste. Avem tot dreptul de a crede că 
sfîrşitul acestui război va fi şi începutul organizării, sub 
o formă sau alta, a revoluției sociale. 

în cît priveşte faptul dureros că socialiștii, nefiind în 
stare să oprească războiul, au fost tîrîți şi ei în măcelul 
general și siliți să se ucidă între ei, apoi această ucidere 
între fraţi de aceeași credință face războiul acesta şi mat 
ignobil şi mai infam, iar falimentul societăţii care duce 
la astfel de rezultate infame devine şi mai vădit și mai 
odios. 

Aşadar, oricum și în orice fel am judeca războiul 
mondial de azi, vom da peste tot de falimentul real al 
organizaţiei actuale a societăților omenești, dar nicăieri 
de falimentul închipuit al socialismului. 


LUPTA ZILNICĂ (BUCUREȘTI), ANUL XI, NR. 88, DIN 19 APRILIE 1915 


[INTERVENŢII LA A DOUA 
CONFERINŢĂ SOCIALISTĂ INTERBALCANICĂ 
6—8 IULIE 1915)” 


Ziua I 


[Referitor la propunerea lui Cristescu ca în Biroul permanent 


al conferinței să fie şi reprezentanți ai sindicatelor, Gherea 
afirmă]. 


tir a e foarte serioasă, dar, dat fiind relaţiile dintre 
partide şi sindicate, e necesar ca mişcarea sindicală să 
fie alături în Federaţia balcanică. 


Ziua a II-a 


Partidele socialiste din Balcani și restabilirea Internaționalei. 


[...] 

Tov. Dobrogeanu-Gherea zice că, dacă ar fi fost con- 
sultat atunci cînd s-a formulat ordinea de zi, s-ar fi opus 
la fixarea punctului al doilea. Nu crede că e timpul 
pentru a ne apuca de discutarea unei probleme așa de 
mare şi vastă cum e aceea de a găsi noi baze pentru 
restabilirea Internaționalei. 

În Internațională se desemnează acum trei curente : 
centru, dreapta și stînga. Aceste curente poate că sînt | 
reprezentate și aici și ar însemna să dăm loc, după dis- 
cuţii interminabile, la neînţelegeri care ar zădărnici SCO- 
pul conferinței actuale — înființarea Federației Socia- 
liste Balcanice ; e de părere ca discuția să se mărginească 
la manifestarea nemulțumirii faţă de Biroul Socialist In- 
ternaţional, „care n-a convocat, din diferite pretexte, pe 
membrii săi. În acelaşi timp de acord cu tov. Blagoev 
crede că trebuie dezaprobate tendinţele oportuniste şi 

atitudinile nesocialiste pe care le-au avut unele partide 
socialiste în conflictul european. 


[...] 

Tov. C. Dobrogeanu-Gherea. În replică spune că n-a 
negat nici un moment importanţa pe care ar avea-o dis- 
cuţia largă asupra atitudinii socialiștilor. Mai mult, acest 
lucru trebuie făcut în sînul organizaţiei naţionale ; astăzi 
trebuie să ne mărginim numai la concluziile tov. Blagoev, 
de a dezaproba tendinţele nesocialiste manifestate în di- 
feritele partide socialiste. Încheie zicînd că nu se poate 
în. acelaşi timp lucra și pentru întocmirea Federaţiei bal- 
canice şi pentru căutarea mijloacelor de restabilire a 
Internaționalei pe alte baze. 


[...] 

Tov. C. D. Gherea spune că din cuvîntările tov. Kir- 
cov şi Racovski reiese adevărul celor spuse de d-sa de 
dimineaţă. Lămurește din nou sensul celor spuse, repe- 
tînd că nici timpul. și nici scopul conferinţei de azi nu 
ne îngăduie a stabili partea de vină a fiecărui partid. Nu 
contestă necesitatea discuţiei asupra chestiunilor inter- 
naţionale, dar pentru asta s-ar putea face o conferinţă 
separată. 


Ziua a III-a 

Referitor la rezoluţia privitoare la declaraţia de principii, 
ale cărei prime părţi conţineau considerentele principale pentru 
Federaţia republicană balcanică, iar a doua este relativă la 
Internaţională şi partidele socialiste. 


C. Dobrogeanu-Gherea insistă ca în prima parte a 
rezoluţiei să se introducă citeva exemple care vin în 
sprijinul propagandei ideii Federaţiei balcanice și face 
să reiasă clar pentru muncitori că ideea Federaţiei sta- 
telor balcanice nu este utopică, ci-şi găseşte exemple 
vii chiar în prezent. Citează exemplul Statelor Unite ale 
Americii şi ale Republicii cantoanelor federate din Elve- 
ţia. Prin unirea federală a statelor din Balcani, se va 
pune piatra fundamentală a viitoarelor State Unite ale 
Europei pe baze republicane. - 


LUPTA ZILNICĂ (BUCUREŞTI), ANUL XI, NR. 157, DIN 8 IULIE 1915, 
ȘI „DIMINEAȚA“ (BUCUREŞTI), ANUL XII, NR. 4075—4077, DIN 8—10 
IULIE 1915 

IINTERVENŢII 
LA CEL DE-AL IV-LEA CONGRES 
AL PARTIDULUI SOCIAL-DEMOCRAT 
DIN ROMÂNIA] 


[...] Ziua a II-a. Cazul Parvus 4% 


Dobrogeanu-Gherea regretă că s-a pomenit între aceste 


persoane şi de numele lui Parvus, care din copilăria lui 
de băiat sărac a emigrat din Rusia ducîndu-se în Ger- 
mania, unde a devenit un valoros teoretician socialist. 
În timpul revoluţiei din 1905 s-a întors în Rusia, a fost 
arestat, a fugit, iar s-a întors şi a fost arestat, reușind 


din nou să fugă. Mai tîrziu, stabilindu-se în Constanti- 


nopole şi fiind un bun financiar, a intrat în unele asocia- 
ţii comerciale unde a putut astfel să doneze şi cei 100 000 
de lei pentru Institutul de cercetare a cauzelor sociale a 
războaielor. Nu e însă nici o mirare ca cu prilejul răz- 
boiului actual Parvus şi alţi socialişti să aibă păreri deo- 
sebite asupra războiului, şi noi chiar nu împărtăşim 
punctul de vedere al lui Parvus. El poate să aibă acum 
păreri greşite, dar este un social-democrat bun, şi nu 
trebuie să se confunde cazul lui cu celelalte încercări 
de corupţie. 


Ziua a Il-a 

Şedinţa de dimineaţă 

Tov. Marinescu deschide ședința constatînd înainte de a 
intra în ordinea de zi infamia „Dimineţii“ cu privire la insinu- 
area făcută cum că Siidekum ar fi căutat să corupă ziarul 
„Lupta“. Propune o moţiune de înfierare. 

Tov. C. Ionescu-Ploiești, Racovski şi Pop cer ca să nu se 
permită asistarea la dezbateri reporterului „Adevărului“ şi „Di- 

i î 3 falsifică dările de seamă ale 
mineaţa“, care in permanenţă f | 
şedinţelor şi întrunirilor. 


Tov. Gherea şi Popovici sînt contra pentru a nu se 
crede că se fuge de discuţie. 

[...] 

Reformele 

Tov. Gherea. Cînd mi s-a spus că s-a hotărît EA 
carea congresului, mi-am spus părerea că nu e umpu 
propice pentru aceasta. Remarcă faptul că e prea Ba 
cat programul, pricină care ne face ca să ne găsim 
ziua a IIl-a a congresului fără a rezolva discuţiile cele 
mai importante, situaţia se îngreună prin vorbirea mare 
ce se face. Propune ca după tov. Frimu să urmeze tov. 
Călin şi Racovski și apoi rapoartele să fie trimise comli- 
siei de rezoluţii. 


Asupra ziarului 


Toy. Gherea susţine părerea tov. Sion ca e pl dei 
verse ziarului 6000 de lei, modalitatea aceasta avîn 
avantajul ca să stîrnească interesul membrilor ei 
susținerea gazetei prin faptul că fiecare se simte obliga 
a susţine ziarul. 

Alegerea Comitetului Executiv şi a Comisiei de control 

Se decide ca alegerea să se facă prin vot secret. 

Tov. Gherea, propus, roagă congresiștii să nu-l voteze, 
neavînd posibilitatea de a lua parte la ședințele Comite- 
tului Executiv. 


LUPTA ZILNICĂ, (BUCUREȘTI), ANUL XI, NR. 251 ȘI 252, DIN 28 ȘI 
29 OCTOMBRIE 1915 


| PRIMA 
MANIFESTARE A VOTULUI 
| UNIVERSAL 


| Chiar în ziua venirii în ţară am avut surpriza de a 
asista la prima şi de nimenea, dar absolut de nimenea 
așteptata izbîndă a votului universal 4. E un eveniment 
considerabil pentru viața politico-socială a ţării noastre 
şi e numai regretabil că mulţi caută să întunece sensul 
acestui eveniment. 

Pentru ei sensul întreg consistă în aceea că a strivit 
partidul liberal, partidul brătienist. Aceasta nu e ade- 
vărat şi în orice caz numai în parte este adevărat. 

Însemnătatea rezultatului primei manifestări a votului 
universal a fost nimicirea unui sistem politic bazat pe 
ignorabila lege electorală a celor trei colegii cenzitare. 
Întreagă această şandrama care a otrăvit viața noastră 
politică de aproape o jumătate [de] veac a fost nimicită. 
În acest sens a fost învins nu numai partidul liberal, ci 
absolut toate partidele oligarhice, care timp de 50 de aa 
au ținut țara sub stăpînirea lor politică. În acest sens, tot 
ca și partidul liberal, a fost învins deopotrivă si partidul 
conservator şi cel democrat şi cel progresist, cu toate 
diviziunile şi subdiviziunile lor, ce s-au perindat timp 
de jumătate [de] veac la guvernarea ţării. Pentru a par- 
ticipa de acum înainte la treburile politice ale ţării, aceste 
partide vor trebui să se adapteze noilor condiţii create 
de votul universal. 

Și ce abil a fost totul organizat de partidul liberal. 
Prin votul universal, foarte democratic, liberalii au înecat 

pe alegătorii orășeni în masa alegătorilor rurali, iar pen- 


tru aceştia din urmă, pentru influențarea și supunerea lor 


ei au creat o reţea imensă de bănci populare, analoage cu 
marile bănci liberale din oraşe, care ţineau în stăpînire 
pe alegătorii orășeni. Apoi au format obştile țărănești, 
de-a lungul ţării întregi, sub conducerea învăţătorilor și 
popilor liberali, pentru a avea în mînă țărănimea. În 
urmă au dat, chipurile, pămînt ţăranilor, le-au dat drep- 
tul de vot, tot cu același scop. 

Avînd în felul acesta țărănimea, care totdeauna a fost 
zestrea guvernamentală și a votat cu guvernul, şi numai 
cu guvernul, liberalii au fost absolut convinși că reînviază 
„colegiul minciună“. Sub altă formă, o formă universală, 
iar rezultatele vor fi absolut identice cu acelea de altă- 
dată. Astfel ar reînvia vechiul sistem politic, care ar 
începe să funcționeze sub acoperămîntul formei celei mai 
democratice a votului universal, după cum de o jumătate 
[de] veac o sclavie, o neoiobăgie feudală a crescut şi a 
înflorit sub acoperămîntul şi formele cele mai liberale, 
cele mai radicale ale Occidentului. | 

Se înţelege că la trecerea puterii politice în mîinile 
unei alte facţiuni, cum le numește cu drept cuvînt Cara- 
giale, întregul sistem politic ar trece în mîinile celor nou 
veniţi la putere, pentru a căror unanimitate s-ar mani- 
festa acest nou colegiu minciună. Pentru moment însă, 
de această nouă formă politică, cu fondul ei atît de vechi, 
ar beneficia, şi cine ştie pentru cîtă vreme, partidul li- 
beral. Partidul liberal îşi alege unanimităţi, alegindu-şi 
o opoziţie miluită, în forma şi numărul cît i-ar conveni 
pentru a conserva forma și aparenţa democratică şi pe 
urmă, față şi de toţi factorii politici și poporul din țară 
şi faţă de străinătate, ar putea să zică triumfal: lată 
cine sînt adevărații și adecvaţii reprezentanţi ai ţării 
româneşti. Astfel, pentru moment, stăpînitorii triumfă- 
tori ar fi fost liberalii, care aveau și nevoie absolută de 
această stăpînire necondiționată pentru a legaliza decre- 
tele-legi, cheltuielile de miliarde şi de atitea şi atîtea fapte 
extra legale, care au nevoie să fie virite şi botezate în 
apa legalităţii. Aşa gîndeau liberalii şi așa au fost con- 
vinși că se va întîmpla. Opoziția gîndea absolut la îel. 

Opoziția zicea: „Daţi-ne puterea să facem noi ale- 
gerile și unanimităţile, după obiceiul ţării le vom avea 
noi, altfel liberalii, făcînd ei alegerile, îşi vor scoate una- 
nimitățile obișnuite“. Și atunci, faţă cu convingerea tu- 
turora, o repet a tuturora, opoziția a hotărît să se abţină 
de la alegeri. Ea n-a vrut să facă jocul liberalilor, ea n-a 
vrut să aibă rolul sclavilor care mergeau legaţi de carul 
de triumf al învingătorilor. 

Avînd în vedere sistemul politic de pînă acum, ab- 
ținerea opoziţiei a fost o lovitură abilă. De acum liberalii 
puteau să-și realizeze unanimităţile lor cît ar fi poftit, 
dar nu mai puteau să spună nici în ţară şi nici în străi- 
nătate : „Noi sîntem adevărații şi adevăraţi reprezentanţi 
ai țării acesteia“. 

Așa au crezut absolut toţi şi, iată, vine votul universal 
și printr-o singură lovitură, din prima zi a manifestării 
sale, răstoarnă întregul sistem politic de altădată cu toate 
calculele subtile şi abile ale politicianismului român. În- 
treaga manifestare a votului universal a fost un puternic 
protest împotriva sistemului politic detestabil de altă- 
dată şi o afirmare hotărită pentru o viață politică nouă. 

Prin voturile exprimate și prin cei aleşi, prin anulă- 
rile şi prin abţinerile, sutele de mii de voturi depuse cu 
protestare la Partidul socialist $%, prin alegerea de depu- 
taţi, împotriva voinţei lor, chiar prin toate acestea s-a 
manifestat dorința de a rupe cu detestabilul trecut. D-l 
general Averescu este incontestabil unul dintre învin- 
gători în aceste alegeri. 

D-sa nu-i om politic ; el n-are la drept vorbind deloc 
program politic. Cîteva fraze bânale nu constituie un 
program. Dar d-l Averescu e un om cinstit, om de ome- 
nie şi are cea mai mare calitate pentru votul universal 
că n-a făcut politică militantă sub vechiul sistem și, 
ceea ce e mai important, n-a fost un reprezentant carac- 
teristic al vechiului sistem. Şi atunci sute de mii de 
voturi sub forma de anulare şi abţinere s-au concentrat 
asupra numelui d-sale. 

De acuma e clar că dacă ţărăniștii ar fi avut o pu- 
ternică organizație politică în toată ţara şi dacă socia- 
liștii ar fi avut aceeaşi organizare ei ar fi format majori- 
tatea din vechiul teritoriu în parlament. 

După această manifestare a votului ba la 
elementele democratice din ţară, nu numai socialiștii, re- 
buie să vegheze cu ultima energie și grija ca votul Ea 
versal să nu fie știrbit. Sînt sigur ca se vor face mu i 
încercări, sub felurite pretexte, pentru ştirbirea lui. Deci 
de acum înainte veghere neadormită. 


C. Dobrogeanu-Gherea 


LUMEA NOUĂ, (BUCUREȘTI), NR. 13 DIN 1 DECEMBRIE 1919 


De cîte ori, departe de ţară 46, mă gîndeam la mişca- 
rea socialistă din România, de atîtea ori îmi apărea îna- 
intea ochilor Frimu așa de clar deslușit de parcă stăteam 
la masă la sfat împreună. Şi de cîte ori mă gîndeam la 
Frimu — şi mă gîndeam atît de des, ne lega doară nu 
numai solidaritatea socialistă, dar şi o prietenie caldă 
de 20 de ani —, de atîtea ori vedeam mișcarea socialistă 
din ţară. Atît de mult s-a identificat Frimu cu mișcarea 
socialistă de la noi şi ea cu el că nu te poţi gîndi la unul 
fără ca înaintea ochiului sufletesc să nu apară cealaltă. 
De unde provine această identificare desăvîrşită ? Cum 
se face că Frimu, mai mult decît oricine, reprezenta, 
însuma, personifica mişcarea socialistă din ţara noastră ? 
De unde acea mare înrîurire pe care o avea el asupra 
maselor lucrătoare ? De unde provine, în sfârșit, faptul 
că Frimu a devenit cel mai mare socialist din cîţi a 
produs ţara noastră ? 

Frimu nu era un mare orator, care, în cuvinte de foc, 
să ridice în picioare, să electrizeze masele populare. Nu. 
Mai curînd era un orator mediocru. Frimu nu era un 
mare scriitor, care, prin verbul de foc, răzvrăteşte po- 
poarele, sau un mare învăţat, care, prin învăţăturile pro- 
povăduite, educă generaţii. Atunci ce a făcut din el un 
mare socialist ? 

Frimu era un suflet mare, de o bunătate de inimă 
nesfirşită. Ceea ce a făcut pe Frimu să vină în rîndurile 
socialiștilor era, desigur, ca și la alţi lucrători, mizeria 
vieţii lui de lucrător, lupta grea, suferinţele nenumărate 

ale lui cît şi ale clasei sale. Dar ceea ce a făcut ca nu 
numai să rămînă socialist, dar să se preiacă într-un mare 
slujitor al socialismului e faptul că motivele ce l-au adus 
la socialism s-au socializat, dacă putem să ne exprimăm 
aşa. El n-a mai suferit atît de mizeria lui proprie, ci de 
mizeria celorlalţi ; el nu s-a revoltat atit de nedreptatea 
care i se făcea lui, ci de nedreptatea ce domnește în lume. 

În nesfîrşita lui bunătate, era plin de compătimire pen- 
tru suferinţa celorlalţi. Baza şi motivul principal și ge- 
nerator al socialismului lui a devenit marea lui iubire 
pentru semenii săi. Și această bază e cea mai sigură pen- 
tru socialism, pentru statornicia socialistă şi pentru rod- 
nicia lui. Au fost lucrători care au venit la socialism din 
cauza mizeriei vieţii lor de lucrători, dar întîmpliîndu-se 
să se îmbogăţească, trecînd în clasa triumiătorilor, ei se 
lăsau de socialism sau îi deveneau adversari. Încetînd 
cauza, încetă şi efectul. Frimu, dacă prin întîmplare ar 
fi devenit milionar, ar fi murit tot socialist și mare so- 
cialist. 

Frimu-era un om inteligent, o minte clară şi clar- 
văzătoare. Avea mult bun-simţț — o calitate a clasei 
căreia aparţinea —, avea mult tact şi, ceea ce e și mai 
important, avea foarte dezvoltat simţul realităţii. Pe 
Frimu nu puteai — cum zice românul — să-l îmbeţi cu 
apă rece. El nu se ambala ușor; fire entuziastă, el ştia 
să-și pună entuziasmul sub controlul minţii sale clare 
și al spiritului său de realitate. Frimu avea şi altă cali- 
tate : un spirit profund de răspundere, care izvorăşte tot- 
deauna din marele devotament și din iubirea curată pen- 
tru o cauză mare. Toate aceste calităţi enumerate mai sus 
sînt de cea mai mare însemnătate pentru un conducător 
socialist. Principiile socialiste sînt sigure, idealul şi țelul 
socialist sînt limpezi, dar drumurile care duc acolo sînt 
așa de multe, aşa de grele, atît de nesigure, așa de în- 
tortocheate şi spinoase încît e fără seamăn de greu de 
a găsi drumul cel drept şi sigur. Pentru asta trebuie 
minte clară, tact, simţ de realitate, devotament adînc 
pentru cauză şi un simţ mare de răspundere ; toate aces- 
tea Frimu le avea din belșug. 

Frimu era un admirabil, un mare muncitor. Aceasta, 
desigur, nu e o raritate în partidul nostru ; avem așa de 
mulți buni muncitori. Dar felul cum muncea el îi era în 
cel mai [mare] grad caracteristic. An cu an, zi [cu zi], 

ceas cu ceas, muncea în acelaşi fel, cu aceeaşi metodă, 
cu aceeaşi sistemă, cu aceeaşi rivnă și cu aceeași liniște 
și seninătate sufletească, de parcă îndeplinea o datorie 
religioasă. De aceea și munca lui a fost tot așa de rod- 
nică și binefăcătoare. Una din trăsăturile cele mai ca- 
racteristice ale organizaţiei morale, sufleteşti a lui Frimu 
era adevărul, veridicitatea. Şi nu că el ar fi avut un cult 
deosebit pentru adevăr şi veridicitate ; nu, el nici [nu] 
se gîndea la aceasta. Adevărul și veridicitatea erau părţi 
necesare, constitutive ale personalităţii sale morale, erau 
funcții fireşti ale organismului său sufletesc, după cum 
respiraţia e o funcţie firească a organismului fizic, fără 
ele n-ar îi putut trăi. 

Îmi închipui că, chiar torturat, Frimu n-ar fi putut 
spune minciuni. l 

Și acest om, în care adevărul şi veridicitatea trăiau 
ca părți constitutive, ca funcţii firești ale organismului 
său sufletesc, a închinat viaţa lui unei cauze — celei 
socialiste, a cărei coloană vertebrală, a cărei esenţă însăși 
e adevărul. Această închinare era un mare noroc şi pen- 
tru el şi pentru cauză. 

Ceea ce făcea marele farmec al personalităţii morale 


a lui Frimu şi ceea ce-i dădea o ascendență și-i asigura 


o influenţă binefăcătoare asupra celorlalți era marea lui 
armonie sufletească. Toate calităţile sufleteşti ale lui 
Frimu se combinau și se îmbinau într-o unitate şi în- 
tr-o armonie superioară, fără disonanţe, fără note dis- 
cordante, fără sentimente şi fără calităţi sau defecte ad- 
verse și antagonice care, aducînd discordia, lupta şi de- 
zarmonia în sufletul omului îl reduc şi-i micşorează ener- 
gia sufletească şi, ceea ce-i şi mai rău, reduc, micșorează 
şi întunecă influenţa binefăcătoare asupra celorlalți. 
Frimu n-a fost ambițios personal, n-a fost vanitos, nu 
căuta măriri. Toate acestea au fost absolut străine lui; 
nici una n-a tulburat armonia sufletului său. Această 
desăviîrşită armonie sufletească este rară, foarte rară şi 
de aceea și așa de prețioasă. 

Calitățile sufleteşti, puţin comune, ale lui Frimu, ri- 
dicate la cea mai înaltă a lor potenţă prin armonia de- 
săvîrşită ce domnea în sufletul lui, au făcut din Frimu 
un mare socialist. Iar faptul că el era lucrător, un lu- 
crător ce vorbea lucrătorilor, un lucrător care pricepea 

și simţea aşa de bine psihologia maselor populare, acest 
fapt, se înţelege, a contribuit mult ca influenţa lui asu- 
pra maselor muncitoare să fi fost aşa de mare. 


+ 


Frimu a fost unul din acei oameni de elită, cărora 
natura şi soarta le-au pus în inimă și în suflet focul 
sacru. Acest foc nu e bengal şi nici foc de paie, care 
pîrlește fără să încălzească, care arde numai o clipă, iar 
cînd se stinge lasă în urma lui un frig şi mai pătrunzător, 
un întuneric și mai [de] nepătruns și sugerează în minţile 
întunecate gîndul că lumina este numai un atribut al 
întunericului. Focul cel sacru arde potolit, dar sigur; 
continuu și neîncetat, el încălzeşte inimile cele reci, pă- 
trunde în sufletele nepătrunse, luminează minţile întu- 
necate. E foc din focul pe care l-a smuls Prometeu de 
la cruda oligarhie a lui Zeus pentru a descătușa omenirea 
din cea mai grozavă robie în cîte s-a zbătut vreodată. 
Acei aleşi, în al căror suflet soarta a aprins focul acesta 
sacru, trebuie să plătească această cinste supremă prin- 
tr-o viaţă plină de zbucium ; iar moartea le e de multe 
ori pe rug sau pe Golgota. Dar și după moartea lor focul 
urmează să ardă în sufletele urmașilor, iar lumina pro- 
dusă de ei întovărășeşte etern memoria celor dispăruți. 


C. Dobrogeanu-Gherea 


SOCIALISMUL, (BUCUREȘTI), ANUL XIV, NR. 33 DIN 19 FEBRUARIE 1920 


PROBLEMELE DE DUPĂ RAZBOI 
ŞI SOCIALISMUL” 


Războiul acesta imens, măcelărirea între ei a zeci 
de milioane de oameni, distrugerea unei civilizații in- 
tregi, toate acestea au răsturnat şi răstoarnă mereu toate 
normele vieţii sociale. Nimic n-a rămas în loc ; totul e 
pus în mişcare şi prefacere. N-am găsit în Occident, 
chiar între burghezi, un singur om cuminte care sa nu 
repete, în esență, cuvintele lui Lloyd Georges, care doar 
numai socialist nu e: „Societatea veche se duce și alta 
nouă va veni în loc; aicea nu mai ajută nici un fel de 
arguţie“. 

Dacă m-ar întreba cineva, față de ceea ce se petrece 
acum în toată lumea, cînd va veni revoluţia socială, 
întrebare care ne-am pus-o noi de atîtea ori, aş răs- 
punde acum că această întrebare este pusă tardiv. Revo- 
luţia socială nu va veni, ea a venit și e in plin mers. 

Care vor fi formele pe care ea le va lua, ce va rea- 
liza imediat din socialism, în această mare criză trecă- 
toare ce elemente va fi nevoită să conserve din capitalism 
şi din forma capitalistă a societății pentru a face posi- 
bilă funcţionarea producţiei și vieţii sociale care nu poate 
să se oprească fără ca să se oprească însăşi viața socială, 
la aceste întrebări şi multe altele şi probleme nenumă- 
rate care se pun astăzi socialismului, cine ar putea răs- 
punde ? Ele se vor lămuri şi se vor închega prin muncă 
neobosită, prin lupte necurmate, prin jertfe și suferințe 
nemăsurate. Aicea n-ai ce să-i faci; prefacerea lumii 
nu-i o problemă ușoară şi dulce. 

Dealtfel există, fără îndoială, şi dezorientare în miş- 
cările socialiste din urmă în Europa occidentală, ceea ce, 
desigur, este foarte natural faţă de imensa răsturnare 
produsă de războiul actual. Această dezorientare şi greu- 
tăţile nenumărate pe care le întimpină acuma mișcările 
socialiste în drumul lor se datoresc, între altele, după 
opinia mea, următorului fapt foarte important. Războiul 
a răscolit toate pasiunile, toate urile, a luminat sau a 
răscolit, în orice caz, minţile maselor profunde ale popo- 
rului, care, mai înainte, nici n-au voit să ştie de pro- 
blemele sociale şi de socialism. Crima făptuită de socie- 
tatea de azi e aşa de grozavă încît în sufletul şi conştiinţa 
fiecărui om din mulţime se agravează cu litere de foc 
convingerea că această crimă imensă trebuie să fie ex- 
piată, că o societate care a lăsat-o să se săvirşească nu 
mai are drept la existenţă şi la conducerea lumii. 

În acest sens, războiul a avut o influenţă revoluţio- 
nară considerabilă şi a adus forţe nespus de mari în fă- 
gașul socialismului internaţional. Dar în aceeaşi vreme 
în care războiul a mărit așa de mult puterile, să le zicem 
subiective, ale revoluţiei socialiste, el a distrus însăși 
baza obiectivă pe care noi putem să zidim societatea 
noastră socialistă. Este doar îndeobşte cunoscut că după 
noi societatea socialistă putea să se înfăptuiască pe baza 
imensei producţii şi a productivităţii muncii ce s-au dez- 
voltat în sînul societății capitaliste, pe baza imenselor 
bogății acumulate. Societatea socialistă trebuia să moşte- 
nească societatea capitalistă, ducînd pe alte baze supe- 
rioare, mai departe şi mai sus, dezvoltarea societăţii. 

S-a întîmplat însă ca groaznicul război să distrugă 
înseși bazele pe care trebuie să construim. Bogăţiile acu- 
mulate sînt distruse: materiile prime grămădite altă- 
dată în stocuri nenumărate — aşa de multe și nenumărate 
încît au trebuit patru ani ca milioane de oameni, prin 
cele mai perfecționate mijloace de distrugere, să le ni- 
micească — nu mai există. Pămîntul prin lipsa braţelor 
de muncă, prin cultura insuficientă, prin lipsa îngrășă- 
mintelor secătuit pentru ani de zile. Căile de comunicaţie 
stoarse şi compromise pentru multă vreme. Întreaga in- 
dustrie prefăcută în producătoare de unelte de distrugere. 
Producţia cărbunelui, de care în mod esenţial e legată 
întreaga producţie a societăţii, este redusă înfiorător. Na- 
vlul viviftant al vieţii economice a societăţilor dispărut în 


295 


fundul mărilor și oceanelor. Munca ce dă baza însăși a în- 
tregii vieţi a societății omenești înspăimintător de o 
prin acele milioane de căzuți, prin acele milioane de schi- 
lodiţi, de înnebuniţi, de neputincioşi a munci. Suma ua 
giilor necesare producerii vieţii redusă într-un mod ne- 
maiauzit şi nemaiașteptat. A l 

Nu e hrană îndestulătoare, nu e îmbrăcăminte sufi- 
cientă, nu e ċăldură iarna. Nu mai pot fi îndestulate 
necesitățile culturale de altădată. Aceasta a făcut-o groaz- 
nicul si monstruosul război, provocat sau neîmpiedicat 
de clasele dominante, de toate clasele dominante. Pe 
deoparte războiul a adus în sînul socialismului o influ- 
entă colosală de elemente şi forţe noi revoluționare pen- 
tru transformarea societăţii, iar pe de altă parte a distrus 
bazele obiective necesare pentru această transformare. Să 
organizezi în mod socialist foametea și sărăcia lucie ? 

lată greaua problemă și contrazicerea extraordinară 
care se pun în calea socialismului internaţional. Şi ca 
un corolar al lor e şi altă problemă și greutate foarte 
mare. Războiul a adus mase noi în cadrele organizațiilor 
socialiste, mase care n-au fost pregătite în trecut pentru 
socialism. Aceste noi elemente, mai tinere, pline de ener- 
gie și de ură împotriva a tot ce a făcut războiul, nerăb- 
dătoare şi dornice de o răsturnare imediată a societății, 
pentru lecuirea nenumăratelor răni pricinuite de război, 
nu pot şi nu vor să înţeleagă — neavînd pregătirea 
necesară a vechilor mase socialiste — că sint imposibili- 
tăţi şi fatalități sociale peste care nimenea nu-i în stare 
să treacă. 

De aceea, un conflict acut în sînul însuși al maselor 
socialiste între curentele extreme și între curentele de 
la dreapta. Unii, cei de la dreapta, pricep mai bine unele 
imposibilităţi, dar prefac în imposibilităţi, din nenorocire, 
si ceea ce ar putea fi chiar de acum realizat prin neho- 
tărîrile, oportunismul şi cedările lor necontenite, astfel 
că uneori se pun de-a dreptul în serviciul contra revo- 
luţiei. Alţii, cei extremiști, în fuga şi dorința lor neîn- 
frîntă pentru imediate schimbări şi transformări, nu 
pricep că o revoluție socială socialistă nu-i deloc acelaşi 
lucru cu o revoluție politică, care într-adevăr se poate 
face într-o zi, şi încă cu ce temeinicie. Revoluţia însă 
şi transformarea socialistă care privește întreaga ana- 

tomie şi fiziologie a organismului social, în toată com- 
plexitatea şi fineţea lui, această revoluţie nu se poate 
face nici în cîteva luni şi nici în cîțiva ani. Ea cere 
vreme şi vreme îndelungată de pregătire, de schimbare 
şi transformare chiar acolo unde există condiţiile necesare 
pentru această transformare. 

Răsturnări imediate, oarbe şi necugetate pot să pro- 
voace numai un haos care, dezorganizîind producţia, poate 
să ducă la dezastru spuma de civilizaţie cît ne-a mai 
rămas şi să compromită grav acea revoluţie socialistă 
care neîndoielnic, din zi în zi, se afirmă tot mai mult. 

Cei de la dreapta de multe ori lucrează de-a dreptul 
pentru şi în folosul reacţiunii contrarevoluţionare : extre- 
miştii de la stînga fac uneori același serviciu reacţiunii, 
în mod inconştient. E o mare nenorocire pentru socialism 
această luptă fratricidă. Ea îngreuiază extraordinar înain- 
tarea socialismului. Gîndeşte-te numai ce ar fi fost, după 
revoluţia germană, dacă majeritarii, a căror imensă ma- 
joritate este fără îndoială socialistă, s-ar fi înţeles fră- 
țește cu independenţii lui Hasse, ca şi cu unele elemente 
mai cuminte din extrema stîngă socialistă. Ei în cazul 
acesta ar fi avut — fără cea mai mică îndoială — majo- 
ritatea sigură şi puternică în parlament, ar fi format 
un guvern omogen socialist şi ar fi luat în mînă, deschis 
şi franc, transformarea Germaniei într-un stat socialist. 

Se înţelege că nici atunci această transformare nu 
s-ar fi putut face în cîteva luni, mai ales după mon- 
struosul război și distrugerile sale, dar, repet, această 
transformare ar fi început franc și deschis, cu toate avan- 
tajele care urmează de aici. Dacă este evident că în 
cîteva luni nu s-ar fi întăptuit transformarea socialistă a 
Germaniei, dar pînă acum s-ar fi făcut transformarea 
ei democratică, cu învingerea definitivă şi hotărită a 
feudalismului german, cu spulberarea monstruoasei clase 
a iuncherilor germani, una din principalele cauze ale 
groaznicului război. Pe cînd așa, cînd socialiștii se luptă 
și se extermină între ei de pe la spatele lui Noske, îşi 
ridică capul kaizerismul şi iuncherismul german. 

Să sperăm că lupta între fraţi va lua sfîrşit prin 
eliminarea elementelor prea la dreapta, care nici nu apar- 
ţin socialismului, și [a] acelora prea la stînga, care apar- 
ţin de-a dreptul anarhismului, şi partidele sociatiste în- 

chegate în forțe mari unitare vor porni spre rezolvarea 
acelor imense probleme pe care istoria le-a pus în fața 
lor. 
Dealtfel, pe cît se pare, tonul şi deciziile în luptele 
socialiste de astă dată nu le va da Germania, ci Anglia. 
Ceea ce se petrece acum în profunzimile marilor mase 
proletare din Anglia ne îndrituește la cele mai mari şi 
frumoase speranţe. Şi, dacă ne gîndim la imensa înriu- 
rire pe care o are Anglia asupra Statelor Unite, putem 
să nădăjduim că înfăptuirea socialismului va fi săvirșită 
sub conducerea imensului proletariat anglo-saxon. Ar fi 
şi aci încă o dată o realizare a prevederilor lui Marx. 


LUMEA NOUĂ (BUCUREȘTI), NR. 11, DIN 29 NOIEMBRIE 1919 


| 
| 
i 

INTERVIUL MEU 


Un biet interviu al meu *, de o coloană și jumătate 
de ziar, a avut darul să provoace un şir întreg de tăl- 
măciri, în bună parte absolut greșite. N-am răspuns 
acestora nu pentru că n-am vrut, ci pentru că n-am fost 
în stare, neputind să părăsesc patul. 

Mă folosesc de o zi mai liniștită pentru ca, cu ajutorul 
unui tovarăș, să răspund măcar unora dintre răstălmă- 
citorii mei. Dar mai înainte vreau să recapitulez în cîteva 
cuvinte cam ce am spus în interviu. 

Am început prin a constata că revoluţia socială, pe 
care äm tot aşteptat-o, a şi început de astădată, ba e 
chiar în plin mers; Totuși greutăţile pe care războiul le-a 
grămădit în calea revoluţiei sociale, deci în drumul acti- 
vității socialiștilor, sînt imense. 

Ca exemplu doveditor am citat următoarea grea şi 
fundamentală contrazicere pe care a creat-o războiul 
acesta distrugător în calea realizării societăţii socialiste : 
pe de o parte a răscolit toate pasiunile, a răscolit cele 
mai profunde mase populare, a luminat întrucîtva min- 
tile cele mai întunecate şi, în felul acesta, a adus mase 
de luptători noi spre socialism, mărind considerabil for- 
ele de luptă ale socialismului internaţional ; pe de altă 
parte însă, el a stors și sărăcit groaznic Europa, a prefă- 
cut popoare în muritori de foame, a zdruncinat sau a 


distrus în parte aparatul producător, micşorînd gradul 


* [Vezi volumul de față, p. 294—298.] 

de productivitate a muncii, reducînd înălţimea de dezvol- 
tare tehnică la care ajunsesem. Şi doar acestea sint una 
din bazele de căpetenie pe care trebuie să construim 
societatea socialistă. Ca să demonstrez şi mai bine greu- 
tăţile pe care le reprezintă această contrazicere pentru 
activitatea şi lupta noastră, am spus acea frază atît de 
rău înţeleasă : Să organizezi în mod socialist foametea 
și sărăcia lucie ?. 

Această frază, precum şi dezvoltările de mai sus au 
fost răstălmăcite de unii ca şi cum eu aș vrea să amin 
revoluţia socială la calendele grecești, la vremea cînd 
societatea va reveni la puterea ei economică și bogăţia 
de altădată. Ar urma că pînă atunci trebuie să încetăm 
cu activitatea noastră socialistă revoluționară. 

Răstălmăcirea aceasta este complet absurdă şi, ceea 
ce e mai original, se contrazice hotărît cu tot conţinutul 
interviului meu. Chiar din capul locului, eu constatam 
în acesta că revoluţia socială nu va veni, ci a şi venit. 

Cum ar rima aceasta măcar un singur moment cu 
originala tălmăcire că trebuie să aşteptăm întîi refacerea 
şi revenirea în stare înfloritoare a societăţii capitaliste 
spre a începe să facem revoluţia ? Ar îi o contrazicere 
absurdă. 

Mai departe exprimam adîncul meu regret că socia- 
liştii din Germania n-au putut să se înțeleagă pentru a 
alcătui un bloc socialist, căci atunci ar fi format un 
guvern omogen, „ar fi luat în mînă, deschis şi franc, 
transformarea Germaniei într-un stat socialist“. 

îmi exprimam nădejdea că Internaționala socialistă 
va ajunge să se închege, excluzînd din sînul ei elemen- 
tele de la dreapta şi cele anarhiste de la stinga, care 
nu sînt, propriu-zis, socialiste, și atunci, cu o forţă omo- 
genă şi un bloc puternic, va păşi spre realizarea socie- 
tății socialiste. 

Cum ar rima toate acestea măcar un singur moment 
cu acea răstălmăcire care s-a dat unei singure fraze 
desprinsă din tot restul interviului ? 

Acele două sau trei fraze, atît de mult răstălmăcite, 
sînt constatarea unor piedici grele, reluarea unor pro- 
bleme grave care se pun acum, după război, de-a curme- 
zişul transformării socialiste. Dar constatarea unor pie- 
dici ori relevarea unei probleme n-au fost socotite nici- 
odată şi nu puteau fi socotite ca un pretext de descura- 

jare, ca un îndemn la inactivitate, la resemnare sau 
măcar ca o parţială părăsire a luptei. O asemenea pre- 
supunere ar fi o ofensă absolut gratuită pentru un so- 
cialist. 

Dimpotrivă, constatarea unor piedici, relevarea unor 
probleme grave constituie pentru noi, socialiștii, un în- 
demn la luptă mai aprigă, la mărirea energiei, un apel la 
încordarea sforțărilor pentru a înlătura aceste piedici, 
pentru a rezolva aceste probleme. 

Această politică, şi anume aceea de a nu închide ochii 
asupra piedicilor şi problemelor grele, de a nu fugi de 
constatarea adevărului e politica cea bună, politica cin- 
stită şi larg socialistă și, în aceeaşi vreme, și politica cea 
mai practică. 

Zic larg socialistă, pentru că se întemeiază pe adevăr, 
care e însuși sîngele cald şi dătător de viață al socia- 
lismului. Fără adevăr, socialismul moare. Și zic politica 
cea mai practică, pentru că a constata limpede niște pie- 
dici e un început de învingere a lor, a releva şi pricepe 
o problemă grea e un început al rezolvării ei. 

Mai e şi o politică contrară: politica care închide 
sieşi şi altora vederea asupra greutăților drumului, care 
priveşte în mod simplist, reduce şi simplifică arbitrar 
probleme complexe în realitate. Aceasta pentru a nu 
descuraja pe luptători, pentru a le conserva iluziile. Po- 
litica aceasta e antisocialistă şi în gradul cel mai mare 
nepractică. 

E antisocialistă pentru că ocolește, travestește ade- 
vărul, sufletul însuși al socialismului, şi e nepractică 
pentru că pregătește deziluzii grele, uneori chiar de- 
zastre. | 

E şi jignitoare pentru proletariatul în luptă, pe care-l 
priveşte ca pe un copil slab, căruia nu trebuie să-i arăţi, 
să-i spui tot adevărul, ca să nu-i micşorezi hotărîrea, 
energia şi curajul în luptă. 


* 


Unul din cei mai aprigi şi cumpliți răstălmăcitori ai 
mei e un domn f. a., care într-un articol de patru pagini 
din „Cuvîntul liber“ înşiră un noian de fraze disparate, 
dintre care cele mai multe n-au nici în clin, nici în 

mînecă cu articolul meu și care, la sfîrşit, ajunge la in- 
sulte personale. 

Dar mai întîi cine este acest domn f.a. ? 

Nu ştiu, de unde vreţi să știu ? 

Redacţia „Cuvîntului liber“ a simţit şi ea neajunsui 
acestui anonimat şi, de aceea, într-o notă explicativă 
lămureşte că acest domn f.a. nu este un f.a. ca oricare 
alt f.a., ci este un scriitor de talent. 

Socotesc că explicaţia redacţiei este absolut de prisos. 


E de la sine înţeles că domnul f.a., dacă-i scriitor român, 


trebuie să fie de talent. Toţi scriitorii români făr' de 
excepţie sînt de talent. Nu există scriitor român care 
să nu fie de talent. Talentul e chiar un atribut special 
şi necesar al scriitorului român. Și mai are scriitorul 
român un alt atribut: atotştiutor. E un enciclopedist în 
toată puterea cuvîntului, care ştie absolut tot şi toate..., 
cu excepţia acelora despre care scrie sau vorbeşte. Ace- 
stea, ce e drept, nu le ştie, habar n-are de ele. 

Cea mai strălucită dovadă e tocmai d-l f.a. şi artico- 
lul din „Cuvîntul liber“. 

Acest domn m-a priceput astfel : 

„Pentru d-l Gherea, aşadar,... condiţiile obiective, su- 
praproducţia, nemaiexistînd, societatea cea nouă «socială» 
nu se va putea înfăptui decît atunci cînd uzinele din 
lumea întreagă vor începe a măcina din nou generații și 
generaţii de muncitori, iar magaziile şi docurile se vor 
umple din nou cu produse în cantități fantastice“. 

Aşa a înţeles d-l f.a. interviul meu. Eu amîn revolu- 
ţia pînă la termenul cînd „magaziile și docurile se vor 
umple din nou de produse în cantităţi fantastice“, d-lui 
nu vrea însă să aștepte atîta. 

Din tot conţinutul și spiritul articolului ar reieşi, după 
d-l f.a., că controversa între d-sa și mine se reduce la 
următoarele : eu vreau să aştept pînă ce „magaziile şi 
docurile se vor umple“, ca să dăm iureş în ele, d-sa 
însă nu vrea să aștepte. Vrea să dea iureş imediat, soco- 
tind, ca om practic, că ce-i în mînă nu-i minciună. 

La ce proporţii şi aspecte se reduc în unele capete 
simpliste revoluţia socială şi transformarea societății în- 
tr-o alcătuire socială socialistă, care trebuie doar să în- 
semne o mai înaltă formă de convieţuire, o nouă şi su- 
perioară civilizaţie ! 

D-l f.a. neagă, dealtfel, că cele arătate de mine sînt 
piedici în calea socialismului. D-sa socoteşte înfiorătoa- 
rele pustiiri materiale şi morale ale războiului nu ca 
piedici, ci, dimpotrivă, ca ceva favorabil revoluției sociale, 
deoarece mizeriile acestea provoacă şi produc revoluția. 

Mizeria mare şi distrugătoare produce de obicei re- 
volte, răscoale, puciuri, dar nu revoluţii în adevăratul 
înţeles al cuvîntului. Acum, după război, mizeria produce 
revoluţia, dar aceasta prin ea însăşi nu-i un scop, nimeni 
nu face revoluţie pentru revoluţie. Revoluţia e un mijloc 
necesar pentru un scop, în cazul de faţă pentru transfor- 
marea societăţii capitaliste în cea socialistă. Abia după 
revoluţie începe sau urmează problema cea grea, lungă 
şi complexă de realizare a societăţii socialiste — şi de ea 
e doar vorba —, iar în drumul acestei realizări (al trans- 
formării socialiste) sînt grămădite acele piedici produse 
de pustiirile imense, materiale şi morale, ale războiului. 

Aceasta e limpede pentru oricine. Pentru oricine afară 
de d-l f.a., care peste tot nu vede şi nu visează decit 
revoluţie. D-l f.a. e un fanatic al revoluţiei făcută, bine- 
înţeles,... de alţii. Zic făcută de alţii pentru că d-l f.a. e 
un revoluţionar sedentar, care la o cafenea, la o ceaşcă 
de șvarţ cu un pic de rom, dărîmă împărăţiile și în- 
deamnă la revoluţie... pe alţii. 

În privința aceasta sedentarii din toate categoriile 
sociale sînt perfect asemănători. Astfel, sedentarul răz- 
boinic îndemna pe toată lumea la război, pe cînd el își 
făcea vînt tocmai la Paris, pentru a produce curente... 
de simpatie pentru întregirea ţării. Sedentarul revoluţio- 
nar, în aşteptarea vremii cînd îşi va face şi el vînt, pentru 
a produce curente, îndeamnă pe alţii la revoluţie. În 
această privinţă e foarte caracteristic ceea ce scrie d-l 
f.a. despre cei care vor face şi trebuie să facă revoluţia. 
„În lupta pentru întronarea socialei, soldaţii, ei vor avea 
merite variate : în primul rînd vor veni lucrătorii din 
fabrici şi mai apoi celelalte categorii de oropsiţi: func- 
ționarii de toate speciile, «meseriașii», micii patroni...“ 

Așadar vor face revoluţie lucrătorii, funcţionarii de 
la poştă şi telegraf, aprozii de la tribunal, slujbaşii de la 
ministere, micii patroni. Dar intelectualii ? Scriitorii de 
talent ? Despre ei nici o vorbă, nici o aluzie măcar, 
parcă nici nu s-ar fi născut încă. Marele nostru Caragiale 


a caracterizat minunat toate categoriile de sedentari în 

grava dilemă pe care o pune unul din personajele sale 
auditoriului : „Fraţilor! sau cu toții să trăim, sau cu 
toții să murim“. 

Dealtfel, d-l f.a. se avîntă şi în cîmpul teoriei socia- 
liste şi subliniază în cursive următorul giuvaer teoretic : 

„Supraproducţia pe care trebuie s-o moştenească so- 
ciala poate fi un accident fericit, dar în nici un caz 
cum ne dovedeşte întemeierea republicilor roşii, condi- 
ţia indispensabilă a întemeierii societăţilor socialiste“. 

Mai întîi ar trebui să ne dumirim ce și cine e socială. 
D-l f.a., în ghilimele şi fără ele, repetă mereu „Socială“. 
Dar cine şi ce o fi această necunoscută ? 

într-o bună limbă românească, ştim că există o chestie 
socială, asistenţă socială, revoluție socială, mizerie so- 
cială ; dar socială, tout court, ce-o fi ? 

E adevărat că francezul zice „la sociale“. 

Dar ce se poate în franţuzeşte nu se poate în ro- 
mâneşte, şi „socială“ adjectiv, fără nici un substantiv, 
este un nonsens. Românul zice: a izbucnit revoluţia 
socială ; d-l f.a. ar spune: a izbucnit sociala. Acesta este 
un detaliu, dar foarte caracteristic, pentru că arată că 
d-l în chestie nici n-a ajuns să întrebuinţeze corect cei 
mai elementari termeni socialiști. 

Si mai caracteristic însă este începutul frazei : „Su- 
praproducţia pe care trebuie s-o moștenească sociala 
poate fi un accident fericit“. Ce o fi înţelegînd d-l f.a. 
prin termenul „supraproducţie“ ? 

Supraproducţia e o categorie socială care nu: există 
și nu poate exista decit în societatea capitalistă. Ea n-a 
existat în nici o formă socială trecută și nu poate să 
existe în cea viitoare. 

în societatea capitalistă nu se produc valori de în- 
trebuinţare, ci se produc mărfuri de vînzare. Produce- 
rea mărfurilor e regulată de o lege oarbă, care se cheamă 
legea cererii şi a ofertei. Pe de altă parte, lucrătorii, 
care alcătuiesc imensa majoritate a ţării, nu primesc sub 
formă de bani întreaga valoare a muncii lor şi de aceea 
nu pot să răscumpere întregul lor produs. Din aceste 
cauze de căpetenie se naște acel fenomen social de su- 
praproducţie, care este o gravă boală a societăţii capita- 
liste, unde, alături de mizeria cumplită a celor care n-au 
cu ce cumpăra, stau grămădite imense cantităţi de marfă 
care n-au cui fi vîndute. De aci supraproducția, cu cri- 

zele ei, care subminează existența alcătuirii sociale bur- 
ghezo-capitaliste. 

Dar ce ar căuta şi cum ar putea să existe această 
supraproducţie într-o societate socialistă, care produce 
nu mărfuri, ci valori de întrebuințare ? Ce ar căuta şi 
cum ar putea să existe această boală socială, care ca- 
racterizează societatea capitalistă, în societatea socialistă ? 
A vorbi de supraproducţție în societatea socialistă e tot 
așa ca și cum s-ar vorbi de atribuţiile regelui într-o re- 
Dublică. 

Dar d-l f.a. afirmă că, dacă societatea socialistă ar 
avea noroc, ar moşteni această boală a societăţii capita- 
liste, ceea ce ar fi încă un „accident fericit“. Mai sus 
d-l f.a. afirmă: „Pentru d-l Gherea, așadar, în urma 
războiului mondial condiţiile obiective — supraproducţia 
— nemaiexistînd, societatea cea nouă, «socială», nu se 
va putea înfăptui...%. 

Așadar, pentru mine, societatea socialistă fără supra- 
producţie nici n-ar putea exista. E o culme și aceasta! 

Dar ceea ce-l supără îndeosebi pe d-l f.a. e faptul că 
am spus că pentru realizarea unor anumite forme sociale 
e nevoie de anumite condiţii obiective și subiective. 
Această afirmaţie îi pare aproape comică. 

De mii şi mii de ori omenirea a trecut prin nenu- 
mărate forme de convieţuire, prin nenumărate organizații 
sociale, dar evident că nici o formă, nici o organizaţie 
n-a înlocuit pe cea veche, n-a putut niciodată să se 
realizeze dacă n-a avut condiţiile obiective şi subiective 
necesare pentru realizarea și existenţa ei. 

Dealtfel, aceasta e o lege sociologică îndeobște cu- 
noscută și banală, care nu suferă nici o excepție. Dar 
d-lui f.a. această lege îi pare pură comicărie. Ba îi pare 
chiar că aceste condiţii obiective împiedică realizarea 


„socială“ ! 
„Dacă ar fi să aşteptăm «bazele obiective» aşa cum 
le concepe d-l Gherea — scrie d-l fa. —, sociala se va 


înfăptui la calendele grecești...&, iar în altă parte: „Lu- 
înd în cercetare ultimele evenimente ale istoriei contem- 
porane, ne izbește acest fapt surprinzător că mișcarea. 
socialistă a crescut tocmai în ţările în care condiţiile 
obiective au fost cu desăvîrşire distruse și a dat simţitor 
înapoi în ţările a căror viaţă industrială a supravieţuit 
războiului“. 

Şi în altă parte ne spune că ţările cele mai industriale 
şi care au condiţiile obiective pentru realizarea societăţii 
socialiste, ca Franţa, Englitera, au rămas „organizaţii 
burgheze“, pe cînd ţări ca Rusia, Iugoslavia, Germania 
“s-au prefăcut în republici roșii. De unde ar urma că 
condiţiile obiective necesare pentru întemeierea unel 
societăţi socialiste sînt acelea care se opun realizării 
aceleiaşi societăţi socialiste ! 

Aşadar, ce mai trebuie condiţiile obiective pentru 
realizarea „socialei“ ? Pentru asta trebuie revoluţie. 

Foarte bine, revoluţie. Dar cine să facă revoluție 
pentru realizarea „socialei“ ? Proletariatul, răspunde ho- 
tărît d-l f.a. Dar proletariatul e o categorie specială 
socială, strîns legată de alte categorii sociale, care carac- 
terizează o anumită societate, o formă de convieţuire so- 
cială între oameni. Existenţa proletariatului presupune în 
mod absolut existenţa industriei mari, de care proleta- 
riatul e legat indisolubil. Nu se poate industrie mare 
fără proletariat şi nici proletariat fără industrie mare. 
Aceasta, la rîndul ei, presupune anume tehnică, anume 
grad de productivitate a muncii. 

Acestea, tehnica şi gradul de productivitate la care 
a ajuns societatea hotărăsc o anumită formă de produ- 
cere, forma capitalistă, hotărăsc anume relaţii între oa- 
meni, diferenţierea societăţii în anumite clase, precum 
şi lupta dintre ele. 

Toate acestea — proletariatul, marea industrie, gradul 
de dezvoltare tehnică, productivitatea muncii, anumite 
clase, anumite lupte între clase ș.a.md. — sînt tocmai 
acele condiţii obiective care sînt necesare pentru trans- 
formarea societăţii, după cum gradul de dezvoltare a 
proletariatului, cultura lui revoluţionară etc. sînt con- 
diții subiective necesare pentru transformarea societăţii. 

A spune deci că proletariatul este acela care va pre- 
face societatea de azi în societatea socialistă, cum spune 
d-l f.a., înseamnă a introduce acele condiţii obiective şi 
subiective despre care am vorbit eu. Dar, spune d-l f.a.: 
iată Rusia, care n-a avut condiţiile obiective necesare 
pentru prefacerea într-o societate socialistă și s-a pre- 
făcut totuşi într-o republică roşie, pe cînd Franţa, Italia 
au rămas „organizaţii burgheze“. Dacă d-l f.a. n-ar fi 
făcut o amestecătură din Rusia, Germania și Iugoslavia, 
aceasta ar fi azi ca obiecţie în adevăr serioasă. 

Revoluţia rusă a avut şi are, desigur, o înrîurire 
imensă asupra vieţii sociale din lumea întreagă. Expe- 
rimentul bolșevist e, desigur, plin de cele mai profunde 
și rodnice învățăminte. Tocmai de aceea despre Rusia 
nu se poate vorbi în treacăt. Subiectul ar fi prea vast 
ca să-l tratez aci. 

Dar întru cît priveşte numai strict chestiunea care 
ne interesează imediat, şi anume însemnătatea şi nece- 
sitatea condiţiilor obiective şi subiective pentru trans- 
formarea socială, am putea spune următoarele : 

Sau în Rusia în adevăr s-a realizat o societate socia- 
listă, sau, mai bine zis, începuturile acestei societăți, me- 
nită să se dezvolte ulterior, ca să dea naştere unei ade- 
vărate societăţi socialiste, şi atunci Rusia a avut acele 
condiții obiective și subiective care au fost necesare 
pentru această transformare, și numai noi sîntem aceia 
care n-am văzut şi n-am ştiut să deslușim toate aceste 
condiţii, relativa importanţă a unora dintre ele față de 
altele, relativa însemnătate a condiţiilor obiective față 
de cele subiective ş.a.m.d., sau Rusia n-a avut acele con- 
diții obiective şi subiective necesare, şi atunci ceea ce 
s-a realizat în Rusia e un simbolism de socialism, o plăs- 
muire fără putere de viaţă. 

Acestea sînt două ipoteze. Mai pot fi făcute şi altele, 
dar ceea ce nu se poate admite în nici un caz e putinţa 
ca o societate să se transforme într-o cu totul altă orga- 
nizație socială fără să aibă condiţiile obiective şi su- 
biective pentru existenţa ei. 

În ceea ce privește „sociala“ d-lui f.a., care în caz de 
noroc va moșteni supraproducţia capitalistă, care se va 
realiza fără să aibă condiţiile obiective și subiective pen- 
tru existenţa ei, ea nu-i decît un nonsens, o plăsmuire 
a intelectului d-lui f.a:, intelect lipsit şi de condiţiile 
obiective şi subiective ale existenţei sale. 


C. Dobrogeanu Gherea 


SOCIALISMUL (BUCUREȘTI), ANUL XIV, NR. 37, DIN 23 FEBRUARIE 1920; 


- DEZORIENTARE“ 
Tot în chestia interviului meu 


Un tînăr tovarăș, M. George *, care a fost social-de- 
mocrat la Bucureşti, iar acuma face stagiu de comunist 
la Viena, îmi adresează prin „Socialismul“ un articol, o 
întimpinare tot la interviul meu, bietul meu interviu. 
Articolul, sau întîmpinarea tinărului M. G., este dintre 
acelea — cum vor vedea cititorii mei — la care nu se 
răspunde. Altădată, sănătos fiind, avînd chiar vreme 
multă disponibilă, și tot n-aş fi răspuns. Dar acuma 
vremurile sînt schimbate, mult schimbate, iar articolul 
tov. M. G. e un semn foarte caracteristic al vremurilor 
de dezorientare şi zăpăceală prin care trecem. Iată de ce, 
bolnav fiind, neavînd putinţa fizică de a scrie, răspund 
totuşi şi răspund pe larg. 

Înainte de a intra în materie trebuie să fac rezerve 
asupra tonului însuși al întîmpinării tînărului M. G. To- 
nul e foarte agresiv, de multe ori de-a dreptul necuvi- 
incios, iar redacţia „Socialismului“, într-o notă specială, 
zice că a scos din articol toţi termenii injurioşi, ca nepu- 
blicabili. Poate să-şi închipuie oricine ce fel de înjurături 
cuprindea articolul în forma lui primitivă. De ce aceste 
înjurături ? Interviul meu nu poate nici să le explice, 
nici să le justifice; asta e în aiară de orice îndoială. 
Personal n-am avut cu tînărul M. G. nici în clin, nici 
în mînecă. Atunci de ce înjurăturile ? Explicaţia lor psi- 
hologică e următoarea : tînărul în chestie a fost — după 


* [Este vorba de Gelbert Moscovici, cunoscut şi sub pseu- 
donimul Ghiţă Moscu.] 

cum am văzut — social-democrat, acum, la Viena, e co- 
munist. În această calitate, ca toţi neofiţii, caută să 
imiteze pe maeştrii săi cei noi. Or, maeştrii aceştia înjură 
strașnic. Lenin, într-o polemică cu Kautsky, îl numește 
o prostituată a burghezimii nici mai mult, nici mai puţin. 
Rosa Luxemburg, într-o polemică cu acelaşi Kautsky, 
îi spune graţiozităţi pe care prefer să nu le reproduc 
aici, iar Radek nu în polemică cu adversari, ci într-o 
scrisoare adresată prietenilor şi discipolilor săi din Ger- 
mania, spartachiştilor, mustrîndu-i pentru faptul că sînt 
necondiţionaţi împotriva parlamentarismului, are urmă- 
torul pasaj atît de puţin parlamentar : 

„Cînd spunem, în agitarea maselor, că democrația 
burgheză nu e drumul către socialism, dar că trebuie să 
intrăm în Adunarea Naţională, pentru a o spune şi ma- 
selor, care nu vin la adunările noastre, aceasta și un 
cal o înțelege“ *. 

Tînărul M. G., care e spartachist și el, caută să imi- 
teze pe maișştrii lui şi, neputîndu-i imita în cele care 
fac din ei mari revoluționari — pentru asta trebuie altfei 
de fason de om —, îi imită în ce poate şi în ce are și el 
aptitudini — în înjurături. Uită însă, sau nu cunoaște, 
tînărul tov. vechea şi cunoscuta zicătoare latină care, tăl- 
măcită în românește, ar însemna : ceea ce e permis unei 
balene nu e îngăduit unei caracude. 

Dealtfel înjurăturile acestea n-au nici o însemnătate. 
Rusul zice : „Brani na vorote nie visnei“, adică ; înjură- 
tura nu rămîne agățată de guler. Și, dacă nu rămîne 
agăţată de guler, lasă-l să înjure. Dimpotrivă, eu cred 
chiar că foarte rău a procedat redacţia „Socialismului“ ; 
ea ar fi trebuit să procedeze cu totul invers: să tipă- 
rească toate înjurăturile şi să lase netipărit restul arti- 
colului. Prin aceasta ar fi făcut un mare serviciu auto- 
rului, pentru că înjurăturile constituie încă partea cea 
mai puţin regretabilă din articolul acesta bizar, ca să-i 
zicem aşa. 

Tov. M.G. începe articolul său cu următoarea ironie 
la adresa mea: „Te bucură cînd vezi oameni rămași 


* Radek, care pare un bun cunoscător al psihologiei anima- 
leior, nu ne spune dacă ceea ce poate pricepe un cal este în 
stare să înţeleagă și un măgar. Ar fi interesant de știut. 


309 


„cu convingerea bătrînă într-o societate nouă“. Adică eu 
sînt un om din lumea veche şi nu mai pot să pricep pe 
cei din lumea nouă, din care face parte tînărul M.G. 
Dar în ce constă lumea nouă? S-o vedem. Începem cu 
procedeurile, cu metodele noi de polemică. Am văzut 
înţurăturile, iată acuma altele. Citez textual: „Rosa 
Luxemburg numită de Franz Mehring «cea mai genială 
marxistă», de Gherea numită «element prea tînăr», 
“necuminte», «anarhistă»“. Un cititor, văzînd această 
afirmare categorică, văzînd că epitetele de „necuminte“, 
„anarhistă“ sînt puse în ghilimele, pentru a arăta cu sigu- 
ranță că eu le-am spus, va fi straşnic de mirat cînd 
va afla că în interviul meu nu se pomeneşte cu o iotă 
măcar numele Rosei Luxemburg. 

Am fost bun, foarte bun prieten cu Rosa Luxemburg 
şi, cu toată diferenţa de temperament şi unele vederi 
tactice, am admirat totdeauna marele ei talent oratoric, 
abnegaţia ei, energia ei de fier de agitatoare, cunoştin- 
ele ei, cum dar aş putea s-o gratific cu epitete pe care 
le pune în ghilimele tînărul M.G., s-o fac anarhistă cînd 
ştiu că ea toată viața a combătut anarhismul? „Aşa- 
dar — va zice cu mirare cititorul... Așadar totul e inven- 
tat, cu ghilimele cu tot“. Cum se poate? Nu știu, de 
unde să știu, că eu sînt din lumea cea veche, iar pro- 
cedeurile acestea aparţin, pe cît se pare, celei noi. Şi 
aceasta nu e un caz excepţional. 

Iată un alt citat din interviul meu : 

„Dacă este evident — zice tov. Gherea — că în citeva 
luni s-ar fi înfăptuit transformarea ei democratică, cu 
învingerea definitivă şi hotărită a feudalismului german, 
cu spulberarea monstruoasei clase a iuncherilor germani“. 

La acest citat M.G. adaugă de la sine: „Adică... cu 
continuarea capitalismului german ! — Frumoasă revo- 
luție socială |!“ 

Citatul prim e pus în ghilimele şi M. G. afirmă şi 
verbal că „aşa zice tov. Gherea“. Or, acest citat e un 
complet nonsens și reprezintă o schimonosire şi refacere 
du fond en comble a următorului pasaj din interviul 
meu : | 
„Dacă este evident că în cîteva luni nu s-ar fi în- 
făptuit transformarea socialistă a Germaniei, dar pînă 
acum s-ar fi făcut transformarea ei democratică, cu în- 

vingerea definitivă şi hotărită a feudalismului german, 
cu spulberarea monstruoasei clase a iuncherilor germani, 
una din principalele cauze ale groaznicului război“. 

Așadar, eu zic că e evident că Germania în cîteva 
luni ar putea să se transforme într-o societate democra- 
tică, M.G. mă face să spun, dimpotrivă, că e evident 
că în cîteva luni Germania nu s-ar putea preface într-o 
societate democratică. Ceea ce spun eu în pasajul citat 
poate să fie exact sau ba, dar e clar şi are un clar sens 
omenesc ; ceea ce mă face să spun prin citatul falsifi- 
cat tînărul M.G. e un absolut nonsens. Și iată deci cum 
e procedarea cea nouă în materie de citate : sau inventezi 
singur pe de-a întregul un citat, punîndu-l în ghilimele, 
sau pasajul, ce trebuie citit, îl prefaci, îl schimbi, îl 
schimonosești, îl prefaci într-un nonsens și la acest non- 
sens adaugi drept comentar un alt nonsens de proprie 
fabricaţie. Şi așa se citează și se comentează unele citate 
în lumea cea nouă. Ba greșește tov. M.G.: lumea nouă 
e altfel, cu totul altfel — n-a înţeles-o el. 

Trebuie să mărturisesc însă că tov. M.G. e un om 
drept și procedează la fel cu adversarii ca şi cu prietenii. 
Iată, spre pildă, începutul unui citat din Rosa Luxem- 
burg, unde ea zice că proletariatul învaţă prin fapte, nu 
prin cărţi : „Masa trebuie prin aceea să exercite puterea, 
să înveţe timpurile cînd, după cum se spunea, proletaria- 
tul învaţă socialism“. 

E o harababură completă și un ireparabil galimatia, 
și e în afară de orice îndoială că Rosa Luxemburg, care 
era o scriitoare cultă și'-de talent, nu putea scrie aşa. 
Atunci cum ? Uite-te că n-are noroc tov. M.G.: pasa- 
jul cel mai clar şi de cel mai bun simţ din lume cum 
începe să-l citeze d-sa se preface îndată într-un nonsens 
complet — e ceva vrăjit la mijloc. 

Să trecem acum la însuşi conţinutul articolului tov 
M.G. Pentru aceasta să dăm un citat mai lung dintr-însul. 
Făcînd aceste citate, noi nu riscăm să cădem în gre- 
șeala tov. M.G. pretăcîndu-le în nonsensuri, pentru că 
de aceasta s-a îngrijit destul de serios însuși autorul 
lor. 


„Tot ce vrea să ne spună tov. se cuprinde în această frază: 
Pe de o parte războiul a adus în sînul socialismului o afluenţă 

colosală de elemente şi forţe noi revoluţionare, iar pe de altă 


parte a distrus bazele obiective necesare pentru această trans- 
formare. Adică — şi această parte ne-o explică îndeajuns 


autorul — 1) există la muncitori conştiinţa şi voința necesară 
pentru transformarea socială ; 2) de prisos conştiinţa și voinţa 
atîta timp cît nu mai sînt puțuri de miere și lapte, munți de 
unt, sute de mii de tone cu mărfuri gata să fie aruncate în 
ocean pentru a preîntîmpina lipsa de lucru. 

Tov. Gherea ne spune, vrea să ne facă să credem că, 
«societatea socialistă putea să se înfăptuiască pe baza imensei 
producţiuni şi a productivității muncii ce s-au dezvoltat în sînul 
societăţii capitaliste : pe baza imenselor bogății acumulate». 

Însăşi principiul pus de tov. Gherea este fals: am învă- 
ţat-o de la economiștii și sociologii tuturor timpurilor, de la 
Marx şi Engels, de la Plehanov şi Kautsky, chiar şi de la 
C. Dobrogeanu-Gherea că societatea socialistă se va înfăptui pe 
baza concentrării capitalului pe baza progresului în tehnica 
industriei : societatea socialistă se va înfăptui din faptul relei 
împărțiri a produselor. 

După cum se vede, este ceva cu totul contrar de cele afir- 
mate de tov. Gherea. Imensa producţie cade în planul al doilea 
(sau al doisprezecelea), pentru că este o urmare a concentrării 
capitalului, a instrumentelor de muncă și a progresului tehnic 
a acestora. 

Radios se întreabă tov.: «să organizezi în mod socialist foa- 
metea și sărăcia lucie ?». 

Nu, aşa ceva nu cere nimeni. Se cere însă ceea ce se poate 
face: socializarea fabricilor, exproprierea capitalului, forțarea 
progresului tehnic şi, principalul, dreapta împărțire a produ- 
selor. Există. imense producţii, cînd nu şi acuma, în momentul 
cînd există imense producţii, cînd nu sînt bogății acumulate: 
îndeplinirea acestora înseamnă socialism. Dar îndeplinirea ace- 
stora ar insemna şi un răspuns în prima întrebare pusă de noi: 
ce înseamnă revoluție socială ? 

Masele proletare rămase încă în viaţă de pe urma războiului 
vor dreptate: şi dreptatea nu poate fi acuma decît relativă, 
adică există o dreptate de clasă. 

Si, în opunere cu tov. Gherea, ca şi cu foarte mulţi teo- 
reticieni social-democraţi din străinătate, care sfătuiesc înțelep- 
ţeşte pe lucrători ca să reia lucrul, adică să mai poarte jugul, 
exploatarea şi mizeria, comuniștii sînt pentru muncă, dar în 
folosul lor, căci ei muncesc. 

„Tov. Gherea nu socoate momentul potrivit pentru o schim- 
bare socială; dînsul îndeamnă la dare de concurs clasei capi- 
taliste, care clasă va reda omenirii (?) imense producţii şi: 
bogății acumulate. Cu un cuvînt tov. Gherea recunoaște că, 
acuma încă, existenţa capitaliştilor mai este îndreptățită şi că 
fără dînşii omenirea n-ar putea exista. Ceea ce cere tov. Gherea 
este — în termeni europeni — refacerea producţiei, adică rein- 
troducerea muncii cu acord, mărirea zilei de lucru la 11 şi 12 ore, 
reintroducerea muncii de noapte pentru femei şi copii, parti- 
cipare la beneficii etc., adică continuarea sistemului salariatului, 
exploatarea cea mai teribilă. 

La ce să se decidă proletariatul ? La concursul de care are 
nevoie capitalismul pentru prelungirea domniei sale, sau la să- 
vîrşirea revoluţiei politice, pentru a deveni stăpîn pe aparatul 
statului şi apoi cu ajutorul acestuia să săvirșească revoluția 
economică ? La ce se poate decide proletariatul singura clasă 
istoriceşte menită să-i aparţină viitorul societății omeneşti ?“ 


Regret că nu pot să citez întreg articolul lui tov. M.G. 
Ar fi văzut lămurit cititorii mei, ceea ce se vede dealtfel 
şi din pasajele citate: cît e de disparat şi incoerent. E 
atîta lipsă de legătură în toate, se sare de la o gîndire la 
alta brusc, fără nici o tranziţie, nu există o legătură 
logică între ele, frazele sînt aruncate claie peste grămadă 
parcă la întîmplare. Fiecare frază izolată are, se înţe- 
lege, sensul ei, cîteodată un sens foarte onorabil; dar 
fraza pierde din sensul și însemnătatea ei în contextul 
articolului, pentru că nu e la locul ei, nu concură pentru 
înțelegerea gîndirii autorului, gîndire care uneori chiar 
lipsește. Și tot așa, absolut tot aşa, procedează d-sa şi 
cu citatele, care nu explică nimic, care și ele sînt arun- 
cate acolo la întîmplare din vanitatea de a cita. Se vede 
peste tot un om care nu ştie scrie, nu e scriitor. Cu 
toate acestea], unele din problemele ridicate de d-sa 
fără competinţă, aşa de neîndemînatic, sînt totuși impor- 
tante prin sine şi merită o discuţie cît mai largă. Se 
înțelege, urmărind gîndirile disparate ale tov. M.G., voi 
fi silit să fiu asemenea disparat. 

Tov. M.G. rezumează aproape exact marea contrazi- 
cere socială produsă de războiul mondial şi pe care am 
constatat-o în interviul meu. Aş avea numai oarecare 
obiecţii de făcut la expresia „bazele obiective“, întrucît 

s-ar părea că războiul a distrus toate bazele obiective 
pentru transformarea socialistă, ceea ce e absurd, | dar 
a distrus cu adevărat unele din condiţiile esenţiale obiec- 
tive pentru această transformare. Recunosc însă că ne- 
preciziunea unei sau două fraze, consecinţa aproape in- 
evitabilă a unui interviu, a. dat dreptul tov. M.G. să 
facă acea exagerare. | | 
Acuma ca si înainte, mai mult chiar decît înainte, 
afirm că fenomenul social constatat de mine e foarte 
adevărat, extrem de important şi cred, fără falsă mo- 
destie, că ar fi putut să servească de prilej şi ca pentru 
discuţii rodnice, pentru lămurirea multora din cele acuma 
asa de nelămurite şi confuze. Din nenorocire nu s-a 
întîmplat aşa, şi iată de ce şi cum. Contrazicerea pe 
care am constatat-o, ca toate contrazicerile, consistă din 
doi termeni, şi anume : un termen revoluţionar subiectiv 
şi unul obiectiv. Războiul a favorizat enorm pe cel dintîi 
si a defavorizat foarte mult pe cel din urmă. M-am 
aşteptat că din curentele socialiste diferite, care sint la 
noi, unii se vor folosi mai ales de un termen, alţii de 
un altul pentru a arăta dreptatea concepției lor în com- 
parație cu aceea a adversarilor şi cum se întîmplă în 
polemica aprinsă socială, relevînd termeni din contrazi- 
cere, care le convine, vor ignora pe celălalt. Așa s-a şi 
întîmplat. Unii, moderaţii, să-i zicem temporizatori ai 
revoluţiei, au relevat marea importanţă a constatării 
mele, că pustiirile războiului au distrus unele din ele- 
mentele esenţiale obiective pe care voiam să clădim so- 
cietatea socialistă, au tras de aici multe concluzii, unele 
adevărate şi exacte, altele ba, şi în felul acesta unii 
din ei au ajuns la concluzia extremă: că revoluția so- 
cială numai atunci va fi posibilă cînd societăţile ome- 
neşti vor ajunge la prosperitatea de altădată. Această 
concluzie e absolut neexactă, pentru că revoluţia nu se 
face la un anumit termen, ea e o forţă elementară, o 
natură care poate să vină mai curînd decît o credem sau 
mai tîrziu decît o aşteptăm şi în nişte forme pe care 
nu ni le putem închipui. Greșeala sau greșelile tempo- 
rizatorilor provin de acolo că în discutarea contrazicerii 
constatate de mine ei au luat în seamă numai un singur 
termen al contrazicerii şi în mod unilateral l-au ignorat 


314 


| 
| 
| 
| 
| 
| 
| 


cu desăvirșşire pe celălalt. Mă aşteptam că extremișştii 
vor releva această unilateralitate, mă aşteptam ca ei să 
vorbească cam astfel: „Recunoaștem că contrazicerea 
constatată de Gherea e adevărată, dar această contra- 
zicere are doi termeni și temporizatorii relevează numai 
pe acela care le convine. Dar Gherea mai constată că 
al doilea termen al contrazicerii, că războiul a răscolit 
toate pasiunile, a aprins minţile cele mai întunecate, a 
revoluționat toate capetele, a răscolit pînă în cele mai 
mari proflunzimi masele muncitoare şi le-a adus în la- 
gărul socialist. Or, acest fapt şi factor, cel subiectiv, e 
altfel de important în cazul de faţă decît cel obiectiv, 
pentru că cei care fac revoluțiile sînt oamenii şi nu 
condiţiile obiective de viaţă, oricît ar fi ele importante 
în alte privinţe“. Și pe urmă ar urma susţinerea acestui 
din urmă termen al contrazicerii cu ignorarea pe cît se 
poate a celui obiectiv — o exagerare asemănătoare cu 
aceea făcută de temporizatori într-un alt sens. Dar fără 
exagerări nu se poate ? va întreba cititorul meu. Nu, în 
discuţiile sociale nu, pentru că aici în discuţie se ames- 
tecă nu numai rațiunea rece, obiectivă, dar şi sentimente, 
resentimente, afecte, pasiuni — exagerările sînt deci ine- 
vitabile. Dar în cazul de față exagerările n-ar fi fost 
tocmai stricăcioase pentru că, făcute de adversari într-un 
sens şi direcție contrarie, ele s-ar fi neutralizat, iar 
discuția în acest caz, în cazul arătat mai sus, ar fi fost 
utilă, rodnică, lămuritoare pentru multe sau măcar unele 
din cele nelămurite. De ce ? Pentru că în acest caz dis- 
cuţia s-ar fi făcut pe baza contrazicerii întregi, cu amîn- 
doi termenii ei, dar nu pe baza unei jumătăţi din ea, 
pe o bază îmbucătăţită, castrată, înjumătăţită. Pe o 
astfel de bază discuţia e de prisos. Şi din nenorocire s-a 
întîmplat tocmai cazul din urmă și iată de ce. 
Extremiștii, fie că au fost mai neîndemînatici, mai 
puţin abili, decît temporizatorii, fie că au fost intimidaţi 
de argumentarea acestor din urmă, fie că au fost deru- 
taţi de faptul că temporizatorii au început să mă laude, 
de unde au conchis că eu sînt de „ai lor“ şi nu „de ai 
noștri“, extremiștii au părăsit terenul de luptă atît de 
favorabil lor (termenul întîi al contrazicerii, factorul su- 
biectiv), au trecut cu totul pe terenul adversarilor și nu 

numai că au admis că concluziile trase de temporizatori 
— urmează în adevăr din interviul meu —, dar au tras, 
la rîndul lor, concluzii şi mai extreme din aceeași jumă- 
tate a contrazicerii, au acceptat pe de-a întregul metoda 
de discuţie a temporizatorilor cu deosebire, bineînţeles, 
că atitudinea acestor[a] din urmă faţă de constatarea 
înjumătăţită şi concluziile trase din ea mi-au fost favo- 
rabile, pe cînd extremișştilor ostilă. Şi, fiind ostili, ei 
au început să mă atace. De ce? Pentru contrazicerea 
aceea constatată ? Dar acea contrazicere a fost creată de 
războiul mondial, nu de mine. Pentru concluziile trase 
din ea? Dar n-am tras nici o concluzie, pentru asta nu 
era nici vremea, nici locul într-un interviu. Şi atunci ? 
„De atacuri, bineînţeles, nu-mi prea pasă. Am văzut 
eu destule altele, sînt bătrîn, dar păcat că în felul acesta 
s-a zădărnicit discutarea unei probleme importante, care 
ar fi putut să fie rodnică. Se înţelege de la sine că tină- 
rul tovarăș M.G. n-a lăsat să-i scape ocazia să se facă 
campionul greşelii făcute de extremiști, exagerînd-o, 
după obiceiul d-sale, foarte mult, prefăcînd-o în ridicolă 
ca formă şi revoltătoare ca fond. Zic ridicolă ca formă 
pentru că d-sa, cum am văzut din pasajul citat, nume- 
rotează argumentările — numărul unul, numărul doi —, 
etichetează, parcă ar fi niște borcane cu alifie într-o 
spițerie. Revoltătoare ca fond, pentru că d-sa inventează 
şi afirmă lucruri absolut neexacte. Astfel d-sa afirmă că 
eu aș fi „explicat îndeajuns“ că, oricîtă conștiință şi 
voință ar avea proletariatul pentru îndeplinirea transfor- 
mării sociale, totul e degeaba pînă ce nu vor fi puțuri 
cu miere, munţi de unt ș.a.m.d. Unde am explicat-o şi 
încă „îndeajuns“ ?. Nicăieri. Travestirea adevărului pare 
a fi la tînărul M.G. nu numai un procedeu sau sistem, 
ci o metodă de cercetare. În acelaşi pasaj găsim urmă- 
toarea frază interesantă : „... Sute de mii de tone cu măr- 
furi sînt gata să fie aruncate în ocean pentru a preîn- 
tîmpina lipsa de lucru“. Ce o fi însemniînd fraza aceasta 
aruncată parcă la întîmplare. Aici e vorba iarăși de. „su- 
praproducţie“, supraproducţie care a jucat protagonis- 
tului d-sale f.a. o festă așa de rea şi care îi joacă și 
d-sale una la fel. Tînărul M.G. a auzit că în vremea cri- 
zelor de supraproducţie capitaliștii aruncau niște canti- 
tăţi considerabile de marfă, să zicem grîu, în ocean. Zic 
aruncau pentru că în vremurile mai apropiate, după ce 

s-au format piaţa mondială şi trusturile, fenomenul 
acesta nu poate să se mai întîmple decît doar ca excep- 
ție. Dar, în sfîrșit, în trecut se făcea — e adevărat. Se 
naște atunci, bineînţeles, întrebarea: De ce? Cum se 
poate ca, capitaliștii, care pricep așa de bine interesele 
lor, să-și arunce averea în ocean. De ce ? „Pentru a pre- 
întîmpina lipsa de lucru“ — răspunde tov. M.G. Aţi 
înțeles ? Capitaliștii aruncă în mare averile lor pentru 
a preîntîmpina lipsa de lucru a lucrătorilor! Ce le mai 
trebuie avere cînd lucrătorii rămîn fără de lucru. Ce 
mărinimie ! Ce solidaritate de clasă! Dar, dacă sînt aşa 
de mărinimoşi, de ce aruncă griîul în mare şi nu-l împart 
între nevoiaşi, între aceiaşi lucrători fără de lucru? 
toate acestea rămîn absolut neînțelese, cu explicaţia 
dată de tov. M.G. Explicaţia e următoarea: În timpul 
supraproducției de grîu spre pildă, cînd docurile, maga- 
ziile sînt pline de marfă, oferta grîului e mai mare decît 
cererea din piaţă şi atunci, în virtutea legii ofertei și 
cererii, prețul griului scade mult, încît exportatorii sau 
importatorii de grîu suferă pierderi însemnate, în loc de 
cîştig. Atunci negustorii mari aruncă o parte, să zicem 
a patra parte, din grîu în mare, scad deci întru atîta 
oferta, reușesc uneori prin asta să facă ca cererea să 
întreacă chiar oferta, ceea ce face, ca la un articol de 
primă necesitate cum e grîul, preţurile să se ridice într-un 
mod disproporționat de mult şi astfel negustorii, pentru 
cele trei sferturi din grîu rămas, cu preţurile ridicate 
să încaseze incomparabil mai mult decît ar fi încasat 
pentru toată cantitatea de grîu cu preţurile scăzute. Prin 
aruncarea griului în mare fac deci o afacere comercială 
strălucită. De aici se vede clar de ce capitalișştii nu 
împart gratis grîu nevoiașilor. Împărţind la nevoiaşi grîul 
destinat să fie aruncat în mare, cererea griului nu numai 
că nu s-ar fi mărit, ci s-ar fi împuţinat încă, preţul deci 
asemenea, iar prin faptul că griul ar fi fost împărţit 
gratis preţurile ar fi căzut vertiginos. Ar fi urmat deci 
o mare pierdere pentru negustor, poate falimentul. Sînt 
lucruri absolut elementare din economia politică, dar 
tov. M.G. nu ştie nici măcar atita. Cu ce siguranţă, cu 
ce dezinvoltură vorbeşte însă despre tot şi toate cele 
de care habar n-are, cu ce 2o se o în lumi- 
nătorul mulțimii! Eer sern 


Să trecem acuma la ceea ce constituie însuși centrul, 
le clou, articolului tînărului M.G.: refacerea societăţii 
după pustiirile făcute de războiul mondial și apreciațiu- 
nile, deducţiunile pe care le face de aicea tînărul M.G. 
Am zis în interviul meu că pustiirile enorme materiale 
şi morale produse de războiul mondial nu numai că au 
produs o mizerie înspăimâîntătoare pentru clasele nevoiașe 
și producătoare, dar a[u] îngreuiat foarte mult transfor- 
marea societăţii de azi în societatea socialistă. De aici 
tov. M.G. face deducţia că eu doresc refacerea economică, 
doresc ca să se lucreze, ca lucrătorii să lucreze pentru 
refacerea economică a societății ca să ajungem măcar la 
prosperitatea de altădată. De astă dată tov. M.G. a avut 
în adevăr dreptul logic să facă această deducție. În adevăr 
doresc să se lucreze ca să scăpăm de mizeria de acuma, 
ce se manifestează printr-o scumpete fantastică. Cum şi 
ce vom vedea îndată. Dar tînărul M.G. face de aici o 
altă deducție, şi anume că eu aş cere „introducerea muncii 
cu acordul, mărirea zilei de lucru la 12 ore, reintrodu- 
cerea muncii de noapte pentru femei și copii“, şi a.m.d. 
Această nouă deducție e ridicolă, grotească şi monstru- 
oasă. Cum a putut d-sa să ajungă la această deducție 
monstruoasă ? E interesant de explicat pentru că această 
greșeală o fac şi alţii, nu numai tov. M.G., o fac şi la noi 
și în străinătate. Una din greșelile mari ale tov. MG. 
e și aceea că el nu-și dă seama de sensul şi importanţa 
scopului în sociologie şi etică, nu pricepe lămurit legătura 
intimă şi indisolubilă care e între scopul şi mijloacele 
prin care vrem să ajungem la scop, că scopul hotărăște 
mijloacele şi felul lor,.că împreună deci cu schimbarea 
scopului se schimbă şi mijloacele. Nu-și dă seamă că, 
deși în înlănţuirea lumii sociale şi etice scopul devine 
uneori mijloc şi mijlocul scop, nu se poate totuși arbitrar 
preface un mijloc în scop în sine. Pentru explicarea tu- 
turor acestora să luăm un exemplu clar, pe înţelesul 
tuturora : omul mănîncă. Faptul că omul mănîncă, pro- 
cesul însuși al mincării, este acesta un scop în sine? 
Evident că nu: omul mănîncă pentru a întreţine şi pre- 
lungi viaţa. Acesta e deci scopul. Cunoscînd scopul, ştira 
nu numai că omul trebuie să mănînce, dar și ce trebuie 
să mănince, şi anume: pîine, lapte, carne, ouă, acestea 
fiind mijloacele pentru a ajunge la scop, la susţinerea 

şi prelungirea vieții. Astfel dar scopul arată şi hotărăște 
mijloacele pentru a ajunge la scop. 

Să zicem acuma că scopul s-a schimbat, că un om 
amărit de mizeriile vieţii nu mai vrea să trăiască, vrea 
să moară. Scopul s-a schimbat, e un scop nou, opus 
celuilalt, şi deci şi mijloacele sînt cu totul altele. În loc 
de lapte, pîine, carne, omul va lua otravă, pastile de 
sublimat. Scopul hotărăște mijloacele. E evident la prima 
vedere că dacă confundăm scopurile se va produce ipso 
facto o confuzie corespunzătoare între mijloacele care 
sînt hotărîte de scopurile respective. Aceasta poate să 
aibă consecinţe incalculabile, cîteodată funeste. Astfel, 
confundînd scopurile din exemplul nostru, s-ar putea să 
servim otravă celui care vrea să trăiască şi ochiuri cu 
smîntînă celuia care vrea să moară sau otravă la amindoi. 

Să presupunem acum că cineva, în mod arbitrar, ar 
preface mîncarea dintr-un mijloc într-un scop, într-un 
scop în sine: omul mănîncă pentru procesul fizic de a 
mînca, de a înghiţi. În acest caz omul ar putea mînca 
sau înghiţi orice : fîn, paie, bumbac sau articole de ale 
tov. M.G. Rezultatul ar fi lamentabil : o gravă deranjare 
de stomac sau, respectiv, o și mai gravă deranjare de 
cap. Şi acum, cu aceste cîteva lămuriri și cunoștințe do- 
bîndite, să ne întoarcem la problema noastră a refacerii 
economice. Această refacere este ea oare un scop în sine, 
refacerea pentru refacere ? Se înţelege că nu, ce în- 
seamnă prefacerea arbitrară a unui mijloc în scop și 
ce consecințe are aceasta am văzut-o mai sus. Aşadar, 
„refacerea“ e un mijloc pentru un anumit scop. Și care 
e scopul ? Aceasta se vede clar, ca lumina zilei chiar în 
interviul meu. Războiul prin pustiirile sale a adus o mi- 
zerie neînchipuită peste lume : nu e mîncare, nu e îm- 
brăcăminte, nu e combustibil, scumpetea creşte fantastic. 
Mizeria aceasta loveşte mai ales pe oamenii nevoiaşi, 
în special păturile muncitoare. Scopul refacerii e deci 
scăparea din mizeria neînchipuită a poporului muncitor, 
în special a proletariatului muncitor. De ce în special a 
proletariatului muncitor ? Pentru că el e între cei care 
suferă mai mult şi pentru că el e în special partizanul 
idealului nostru — societatea socialistă. Alt scop, după 
cum iarăşi se vede clar din interviu, e transformarea 
socialistă a societăţii, care e şi idealul nostru. Mizeria 
neînchipuită, produsă de război, e o mare piedică în 

drumul înfăptuirii societăţii socialiste (pentru socializare, 
trebuie să ai ce socializa), după cum va fi o piedică în- 
semnată pentru dezvoltarea ulterioară a societăţii socia- 
liste. | 

Așadar, scopul e scăparea din mizerie a nevoiașilor, în 
“special al proletariatului, în interesul transformării so- 
cialiste a societăţii. Or, avînd în ţară acest scop clar, 
care, ca orice scop, hotărăște mijloacele care duc la îm- 
plinirea lui, cum aş fi putut să cer lungirea la 12 ore a 
zilei de lucru, munca de noapte a femeilor şi copiilor, 
„exploatarea cea mai teribilă“ ? Cum aș fi putut să cer 
aceste mijloace, care înseamnă desființarea legislaţiei și 
protecţiei muncii şi ca rezultat cutundarea în o mare 
mizerie a proletariatului și degenerarea lui, ceea ce ar 
fi o teribilă lovitură dată eventualei transformări socia- 
“liste. Cum aș fi putut să cer toate acestea în interesul 
eliberării proletariatului și transformării socialiste a so- 
cietăţii ? Cum aş fi putut să cer niște mijloace care prefac 
în praf şi scrum scopul la care vreau să ajung prin 
aceste mijloace? | 

Acum, după lămuririle de mai sus, se vede clar unde 
rezidă greşeala tînărului M.G. Oare numai social-demo- 
craţii revoluționari doresc refacerea economică sau sint 
şi alte grupări sociale care o doresc ? Se înţelege că sint, 
şi în primul loc sînt marii capitalişti, care o doresc şi 
o cer cu mare insistenţă. Care e scopul lor? Scopul lor 
e clar, nici n-au nevoie să-l ascundă, scopul lor e apro- 
prierea de plusvaloare, cîştigul personal, îmbogățirea per- 
sonală. Pentru acest scop mijloacele potrivite, corespun- 
zătoare, hotărîte prin însuşi scopul lor, sînt : prelungirea 
zilei de muncă, munca de noapte a copiilor şi femeilor, 
desfiinţarea, de se poate, a legislaţiei protectoare a mun- 
cii, exploatarea cea mai intensă. Sînt mijloace dictate 
de însuși scopul lor. Și acum cred că aţi înţeles. Fiindcă 
Gherea doreşte refacerea economică ca și capitaliștii, tre- 
buie să dorească ca această refacere să fie făcută în ace- 
leaşi condiţii şi cu aceleaşi mijloace cum o doresc capi- 
taliştii, deşi scopurile care hotărăsc felul condiţiilor și 
mijloacelor la unii şi altul nu numai că nu sînt asemănă- 
toare, dar sînt de-a dreptul diametral opuse. Întorcîndu-ne 
acum la exemplele lăimuritoare de mai sus, cred că citi- 
torii nici nu mă vor acuza de exagerare dacă am să spun 
acuma că cu limpezimea de judecată, cu puterea de lo- 

pică cu care l-a împodobit D-zeu pe tovarășul M.G. el 
ar fi în stare, confundînd scopurile şi mijloacele, să 
servească otravă celui care vrea să trăiască și ochiuri cu 
smîntînă celui care vrea să moară. 

Dar, va zice tovarășul M.G., rămîne faptul că Gherea, 
ca şi capitaliştii, dorește refacerea economică a societății. 
Da, dar în ce condiţii? Să vedem. Condiţiile cele mai 
ideale ar fi ca refacerea să se facă pe baza instituţiilor 
socialiste, într-o societate socialistă. Aceasta ar fi admi- 
rabil şi pentru refacere şi pentru societatea socialistă. 

Pentru refacere, întrucît ea s-ar fi făcut atunci mai 
socotită, mai sistematic, rezultatele ei s-ar fi împărțit 
mai echitabil, n-ar mai fi fost plătit nici un tribut ca- 
pitalului parazitar şi a.m.d. În aceeaşi vreme instituţiile 
socialiste, prin faptul însuşi că pe baza lor s-ar face 
refacerea, s-ar întări, ar căpăta mai mult prestigiu și so- 
cietatea socialistă ar cîştiga astfel încă o șansă bună mai 
mult pentru dezvoltarea ei ulterioară. i 

Asta e clar. Aici nu există nici o problemă de re- 
zolvat, aici toţi socialiștii sînt de acord. Şi e oarecum 
jenant chiar pentru un socialist, dacă e socialist cu ade- 
vărat, să repete mereu ceea ce se înțelege de la sine, 
și anume că el doreşte cît mai curînd posibil realizarea 
societății socialiste? 

Dar în această societate atita vreme cît există încă, 
muncitorii trebuie să lucreze oare pentru refacerea eco- 
nomică a societății, pentru scăparea ei din actuala stare 
de mizerie şi eventual pentru relativa prosperare econo- 
mică viitoare ? Da, zicem noi, să lucreze. Dar în ce con- 
diții ? Aceste condiţii sînt dictate, impuse, hotărite de 
însuşi scopul, de idealul nostru: în ziua de lucru de 
opt ore, cea mai largă protecţie a muncii, condiţiile hi- 
gienice şi morale de muncă cele mai bune posibile, con- 
tractul colectiv, comisii de lucrători care ar veghea şi ar 
reprezenta interesele lucrătorilor, remunerarea muncii, 
salariul cel mai mare posibil în condiţiile date și a.m.d. 
Aceste condiţii favorabile proletariatului sînt dictate de 
însuşi scopul pe care-l urmărim. Şi în condiţiile aceste 
însăşi refacerea economică, producţia naţională ca atare, 
cîștigă, e favorizată, nu păgubită, şi iată de ce. Nu nu- 
mai economia politică socialistă, dar și cea burgheză 
face deosebirea între consumaţiunea productivă şi cea 
neproductivă. Consumaţiunea lucrătorului e mai ales pro- 

ductivă. Ca şi maşina care produce cu atît mai bine cu 


cît e mai bine întreţinută, şi lucrătorul cu cît să găseşte 
în condiţii materiale şi morale mai bune, cu cît să hră- 
nește mai bine, cu cît e mai mulțumit moralmente, cu 
cît își știe mai mult familia lui la adăpost de mizerie, cu 
atît produce mai mult şi mai bine. În schimb consuma- 
țiunea capitalistului parazitar, care nici nu ia parte la 
producere, e eminamente neproductivă, într-un fel chiar 
păgubește producţia prin faptul că bogăţiile acumulate 
îndreaptă producția pe căi false — producerea articole- 
lor de lux și fantezie — şi prin faptul că prin bogăţia 
sa seamănă împrejurul său corupţia, desfriul și lenea. 
Astfel, lucrătorul favorizează producţia direct prin îm- 
bunătăţirea condiţiilor de muncă şi indirect prin faptul 
că ipso facto reduce plusvaloarea ce intră în consuma- 
țiunea neproductivă a capitalistului. 

Dar în condiţiile aceste[a] favorabile proletariatul, 
muncitorimea trebuie sau nu trebuie să lucreze? Da, 
desigur. În condiţiile aceste[a] favorabile, muncitorimea, 
proletariatul trebuie să muncească cu toată rîvna, cu 
toată corectitudinea. 

Prin munca ei muncitorimea scapă societatea din mi- 
zeria înfiorătoare, din care partea cea care suferă mai 
mult e tocmai muncitorimea. Prin munca ei muncito- 
rimea (muncitori fizici şi intelectuali) pregăteşte con- 
diții mai favorabile pentru transformarea societății de azi, 
prin munca ei, muncitorimea creează condiţii mai favo- 
rabile pentru dezvoltarea mai departe a societăţii pe 
bazele cele noi, pe bazele socialiste. 

Știu că există şi opinii contrare, susținute de niște 
teoreticieni (?) noi, mai ales în străinătate. Aceştia afirmă 
că lucrătorii, proletariatul, nu trebuie să muncească sau 
trebuie să saboteze munca în societatea actuală capita- 
listă, pentru că ei nu pot lucra fără ca să fie exploataţi, 


nu pot lucra fără ca să producă plusvaloare. În felul. 


acesta, lucrînd, ei singuri produc lanţuri pentru robirea 
lor. Lucrătorii nu trebuie deci să muncească pentru re- 
construcția economică a societăţii capitaliste. Clasele do- 
minante prin războiul mondial au adus societatea pe 
marginea prăpastiei şi nu mai sînt în stare s-o salveze. 
Nu e rolul proletariatului ca muncind să ajute la salvarea 
societăţii actuale, ci, dimpotrivă, nemuncind, mărind încă 
și mai mult mizeria înfiorătoare a societăţii, s-o prăvale 

în prăpastie, ca în locul ei să vină societatea cea min- 
tuitoare, societatea socialistă. Îmi pare foarte rău că nu 
pot să mă opresc mai mult aici, nici la detalierea spu- 
selor şi argumentelor acestor teoreticieni nol (?), nici 
să dau eu însumi un răspuns suficient, aceasta ar 1eși 
cu totul din cadrul articolului acesta, care ia şi aşa nişte 
proporții îngrijorătoare. Cîteva cuvinte totuși trebuie să 
spun. | alea 

E adevărat că muncitorul în societatea capitalistă nu 
poate munci fără a fi exploatat, fără să producă plus- 
valoare, fără să făurească lanţuri pentru propria sa robie. 
De aici s-a şi tras de mult concluzia, o concluzie clară, 
precisă, hotăriîtă, că trebuie prefăcută societatea capita- 
listă de azi în societatea socialistă, în care anomalia 
aceasta dispare, ca şi multe altele. Dar nu se poate în 
nici un chip trage de acolo concluzia că lucrătorul nu 
trebuie să muncească cît durează încă societatea capl- 
talistă. Nu se poate deoarece, dacă nu va munci, va pieri 
de foame. Muncitorul produce propriul său salar. Pro- 
ductul produs de lucrător se împarte în valoarea necesară, 
pe care o primeşte lucrătorul, și plusvaloare, pe care 
o încasează capitalistul. Dacă lucrătorul nu muncește, 
dispare plusvaloarea, dar dispare şi valoarea necesară, 
salariul. Și atunci ce fel de jucărie e asta? De o parte 
lupti, faci greve pentru îmbunătăţirea soartei, pentru 
mărirea salariului, iar pe de altă parte distrugi însuși 
fondul din care se trag salariile. Dacă lucrătorii nu 
vor munci, va pieri burghezimea capitalistă. Așa e. Dar 
împreună cu burghezimea va pieri şi proletariatul. Și 
atunci fapta aceasta nu seamănă oare cu aceea a unul 
dement, care în mijlocul mării dă foc unei corăbii pline 
de pasageri pentru a pîrli guzganii din ea ? Dealtfel, pro- 
letariatul muncitor ar pieri mult mai curînd decît bur- 
ghezimea. Oricît n-ar muncii proletarii, se vor găsi încă 
mulți lucrători care vor urma să munceasca, pe urmă 
vor munci meseriaşii, micii patroni, lucrătorii cu ziua şi, 
în special, marea și puternica clasă de ţărani proprietari, 
se vor produce deci mijloace de subzistență îndestulă- 
toare cu vîrf și îndesat pentru marea burghezime capi- 
talistă, care are rezerve de mijloace atît de mari și care 
e în stare să plătească oricît de scump. Iar proletarii, și 
anume cei mai buni, cei mai devotați cauzei, cei mai 
revoluționari, ar fi mutaţi rînd pe rînd, împreună cu 

familiile lor, în cimitire. Şi cimitirele nu sînt un mate- 


rial potrivit pentru constituirea organizaţiei sociale nouă 
— pentru aceasta trebuie oameni vii, nu cadavre. 

ȘI, după cum e adevărat[ă] constatarea cu robirea 
lucrătorului, și numai concluzia trasă de acolo e absolut 


falsă, tot aşa e adevărată constatarea că clasele dominante 


burgheze şi rămășițele feudale prin războiul mondial àu 
adus societatea pe marginea prăpastiei şi nu mai sînt 
în stare s-o salveze din prăpastia ce o ameninţă. Perfect 
adevărat. Şi ce ar urma de aici? Urmează ca noi, par- 
tidele socialiste, împreună cu proletariatele respective, 
să muncim din toate puterile ca să ne organizăm, să ne 
pregătim ca să fim în stare cît mai repede să luăm pu- 
terea în mînă ca să prefacem societatea de azi, ajunsă pe 
marginea prăpastiei, în societate socialistă. Aici e sal- 
varea. Asta urmează din constatarea de sus. Rosa Luxem- 
burg, citată de tov. M.G., zice cu drept cuvînt: „Dacă 
proletariatul nu-și îndeplineşte datoriile sale de clasă 


pentru realizarea socialismului, atunci pe toţi ne ame- 


ninţă prăpastia“. Așadar, salvarea e în „realizarea socia- 
lismului“, dar nu în faptul ca muncitorii să nu mun- 
cească, să dezorganizeze cu totul producția, să mărească 
în mod înfiorător mizeria existentă şi astfel să ne îm- 
pingă pe toți în prăpastia în care cei dintii nimiciţi ar 
fi proletarii. | | 
Una din cauzele care fac posibile greșeli de judecată 
așa de mari e şi următoarea. Prin faptul că se vorbește 
așa de des şi mereu de societatea veche capitalistă în 
opoziție cu cea nouă, socialistă, în mintea unora invo- 
luntar se formează ideea că e vorba aici de două so- 
cietăţi cu desăvîrşire altele — de o parte e o societate 
veche, care dispare, moare, pe de altă parte e o socie- 
tate cu totul nouă, parcă scoborită cu hîrjobul din cer, 
care-i ia locul. În acest caz, în adevăr, problema care 
se impune e desființarea cît mai grabnică și cît mai te- 
meinică a societăţii celei vechi, oricîte jertfe ar nece- 
sita aceasta, pentru ca în locul ei să vină societatea cea 
nouă. În realitate însă — ceea ce este deci importanţa 
primordială — nu sînt aici două societăţi diferite, ci e 
acea societate, e aceea de azi, cea capitalistă, care, pe 
baza instituţiilor sociale noi, trebuie să se dezvolte în 
societatea socialistă. Societatea socialistă se înfăptuieşte 
deci din materialul pe care îl dă cea capitalistă şi dacă 

aceasta din urmă e aruncată în prăpastie piere în faşă - 
şi cea dintii. 

Și, dacă societatea capitalistă ne dă vitreg materialul 
pentru construirea celei socialiste, atunci e de ultimă 
evidență că nu poate să ne fie indiferent cum va fi 
acest material, felul lui, calitatea lui. Nu ni-e indiferent 
doar cum va fi materialul omenesc care va fi moştenit 
din capitalism în societatea cea nouă. Proletariatul în 
primul rînd, pe urmă muncitorii manuali, intelectuali, 
meseriași, muncitorii din comerţ, profesiile libere, mica 
burghezie şi a.m.d., aceștia sînt aceia care în noua so- 
cietate socialistă, altfel grupaţi, pe baza instituţiilor noi, 
vor da conţinutul omenesc pentru noua societate în dez- 
voltare. Și nu ni-e doar indiferent dacă aceștia vor fi 
buni sau răi, sănătoşi la trup şi suflet sau istoviţi și 
degenerați de mizerie, inteligenţi sau proști, mai culţi 
sau analfabeți, muncitori sau leneși şi a.m.d. Şi, după 
cum nu ni-e indiferent starea fizică, morală, culturală, 
intelectuală a oamenilor, a materialului omenesc pe care 
îl va moşteni societatea socialistă de la societatea capi- 
talistă, tot aşa nu ne e indiferent dacă va moşteni un 
aparat producător cu desăviîrşire dezorganizat şi o so- 
cietate într-o mizerie înspăimîntătoare, ceea ce s-ar în- 
timpla neapărat dacă la mizeria produsă de război s-ar 
mai adăuga şi cea produsă de nelucrare sau sabotarea 
temeinică a muncii. O mizerie așa de grozavă produce 
însă de obicei revolte sîngeroase, care se sting prin re- 
presiuni şi mai sîngeroase, dar nu produc revoluţii so- 
ciale creatoare de organizaţii sociale noi, de valori sociale 
și morale noi. Şi, dacă într-astfel de societate, printr-o 
conjunctură fericită, printr-un complex de împrejurări 
favorabile, o astfel de revoluţie se va produce totuși, 
mizeria mneasemuită va fi între condiţiile îngreunătoare, 
nu ușurătoare pentru o astfel de revoluţie. Şi același 
efect îl va avea mizeria cumplită asupra societăţii celei 
noi, care pe baza instituţiilor socialiste va trebui să se 
dezvolte în societate socialistă. Pentru aceasta mizeria 
mare poate să devină fatală. Masele, profiundele mase 
muncitoare, vin spre socialism nu atit pentru realizarea 
unui ideal înalt — acestea din urmă formează o mino- 
ritate, o elită —, ele vin în speranţa de a-și îmbunătăţi 
soarta, pentru a-și găsi condiții de trai mai bune, pentru 
a scăpa din mizerie. Şi, găsind în societatea cea nouă, 

de la început, aceeași mizerie, vor retrage concursul lor 
societăţii celei noi sau se vor dezinteresa complet de ea, 
punînd-o în pericol să se prăbușească într-o reacţie ca- 
pitalistă. Sau, începîndu-şi existența şi dezvoltarea pe 
baza unui aparat producător complet dezorganizat, pe 
baza unei mizerii cumplite, societatea cea nouă, în loc 
să se dezvolte progresiv, înainte către o societate socia- 
listă în toate privinţele superioare celei capitaliste, se 
va dezvolta regresiv, către societatea medievală, către 
comunismul primitiv. Dar acestea sînt supoziţii, ipoteze, 
care pot să fie discutate (şi pentru discutarea cărora 
n-avem nici loc, nici vreme aici), dar ceea ce e sigur, 
ceea ce e în afară de orice discuţie este că o societate 
după o revoluţie socială triumfătoare se va dezvolta ulte- 
rior în sensul socialist mai sigur, mai liniştit, mai te- 
meinic, mai rodnic pe baza unui aparat producător orga- 
nizat şi a unei relative prosperități economice decit pe 
baza unui aparat producător dezorganizat şi a unei mi- 
zerii cumplite. Şi atunci iată bilanţul tacticii de nelu- 
crare, de sabotare temeinică a muncii în societatea actu- 
ală : creşterea mizeriei şi suferințelor nenumărate, în 
special pentru clasele muncitoare în prezent, îngreunarea 
revoluţiei sociale şi îngreunarea și periclitarea dezvol- 
ţării societăţii şi a societăţii socialiste în viitor. 
Frumos bilanţ şi frumoasă tactică, n-avem ce zice. 
Am spus, sper, destul de clar şi hotărit părerea mea 
asupra faptului dacă lucrătorii trebuie să lucreze sau nu 


trebuie să lucreze, trebuie să saboteze munca. Să vedem 


care e părerea tov. M.G., care a ridicat doar problema 
aceasta. Răspunsul d-sale e în cel mai mare grad carac- 
teristic. Iată-l : „Şi în opunere cu tov. Gherea ca şi cu 
foarte mulţi teoreticieni social-democraţi din străinătate, 
care sfătuiesc înţelepţeşte pe lucrători ca să reia lucrul, 
adică să mai poarte jugul, exploatarea și mizeria, comu- 
niștii sînt pentru muncă, dar în folosul lor, căci ei mun- 
cesc“. Ultima frază e subliniată de autor, probabil pentru 
a masca faptul că nu conţine nici un răspuns. În adevăr 
care e răspunsul care reiese clar, logic, hotărît, absolut 
necesar din cele spuse de tov. M.G.? Să nu lucreze. 
Răspunsul celălalt : să lucreze ar fi fost făcut în con- 
cordanţă, nu în opunere cu tov. Gherea și ar însemna 
după tov. M.G. un fel de trădare a intereselor lucră- 

torilor, aşadar să nu lucreze. D-sa a avut, pe cît se pare, 
să-şi dea acest răspuns, dar a simţit confuz că aici i se 
pregăteşte un mare bucluc. Lucrătorul, cu bunul său 
simţ obişnuit, care pentru el e o armă importantă în 
lupta pentru existenţă, ar răspunde: „Să nu muncesc, 
foarte bine, dar dacă nu muncesc mor eu și ai mei de 
foame, doar nu sînt rentier, şi atunci foarte mulțumesc 
pentru aşa un sfat“. 

A simţit d-sa, asemenea, confuz, unele obiecţii arătate 
mai sus și n-a mai îndrăznit să dea un răspuns clar 
negativ. Şi atunci s-a trezit d-sa în următoarea situaţie 
mizericordioasă : să zică : „să lucreze“ nu se poate, că e 
trădare la mijloc, să spună „să nu lucreze“ iarăși nu se 
poate, să lucreze şi să nu lucreze în aceeași vreme, iarăși 
nu se poate, atunci, la vreme de grea cumpănă, tov. M.G. 
şi-a adus aminte. că e tînăr, viguros, iute de picior şi... 
a fugit de răspuns — a fugit cu iuţeala unei antilope, 
aruncînd din fuga mare o frază care nu conţine nici un 
răspuns : „noi comuniştii etc...%. Pentru că ce sens are 
fraza aceasta, dacă mai are vreun sens? Lucrătorii să 
lucreze, dar în folosul lor, că ei muncesc. Această afir- 
maţie, în preciziunea ei, poate fi acceptată și de comu- 
nişti şi de social-democraţi și de burghezi și de liberali 
şi de conservatori. Să muncească în folosul lor. Adică 
cum în folosul lor ? Să primească întreg produsul muncii 
lor, să nu producă plusvaloare pentru capital și capita- 
liști ? E posibil aceasta în societatea capitalistă? Nu, 
răspunde hotărît tov. M.G. chiar în articolul său prezent, 
în societatea capitalistă nu poate să muncească lucră- 
torul fără să producă şi plusvaloare, să fie exploatat. Per- 
fect. Dar atunci întrebăm iarăşi: în această societate 
capitalistă, cît vom mai trăi în ea, lucrătorii să lucreze 
sau să saboteze munca ?“. Apoi „noi, comuniștii, sin- 
tem...“ — bolmoroseşte tov. M.G. Nu, tov. M.G.! Cu 
fuga de răspunsuri clare, precise, cu răspunsuri întor- 
tocheate, evazive, nu se serveşte clasa muncitoare, cj 
dimpotrivă. 

Şi tot aşa de clar, de bine gîndit, tratează d-sa o 
problemă și mai importantă, şi mai vastă, problema re- 
voluţiei sociale. Aceasta din urmă în tratarea profundă 
a tov. M.G. se reduce, după cum vedem din citatul de 
mai sus, la o simplă dilemă. La ce să se decidă prole- 
tariatul ? întreabă d-sa, să muncească, să dea concurs 

capitalismului, prelungindu-i domnia, sau să pună mina 
pe puterea politică şi să transforme societatea de azi 
într-una socialistă ? Una din două. Sau, sau. Se înţelege 
că alegerea nu e greu de făcut: să pună mîna pe puterea 
politică. Foarte bine, atunci s-a sfîrşit, de ce deci atita 
tura-vura. Ce simplu. 

Faza cea hotăritoare a revoluţiei sociale de pe urma 
căreia începe definitiv transformarea societăţii e : luarea 
prin proletariat şi partidele socialiste [a] puterii politice 
din mîinile claselor dominante burgheze. Dar ei nu numai 
trebuie să ia puterea, ci trebuie să ştie s-o şi conserve, 
și nu numai s-o conserve, dar trebuie să ştie s-o între- 
buinţeze pentru transformarea societăţii de azi într-una 
socialistă. Sînt trei momente revoluţionare aici şi fiecare 
reprezintă o problemă formidabilă. Să iei puterea politică 
din mîna claselor dominante, sînt înarmaţi pînă în dinţi, 
care au pentru ei întreaga putere organizată a statului, 
puterea economică, bogăţiile acumulate, care au de aliat 
indolenţa maselor, obişnuinţa din generaţii, cîteodată au 
de aliat formidabilele mase ţărăneşti și a.m.d. Să ştii să 
conservi puterea căpătată împotriva unei lumi de ina- 
mici interni și de multe ori externi. Să știi să între- 
buinţezi puterea căpătată pentru transformarea societăţii 
în alta nouă e problema cea mai grea. Aici e nevoie de 
un mare complex de cunoştinţe, de aptitudini anume, de 
talente de conducere, administrare şi organizare şi aici 
iarăși vei avea de dus o luptă implacabilă nu numai 
împotriva opunerii intereselor şi relei voințe a inami- 
cilor, dar împotriva iarăşi a indolenţei maselor, obiceiu- 
rilor şi moravurilor căpătate, tradiţiei oarbe, tuturor de- 
fectelor şi viciilor aduse şi moștenite din societatea 
capitalistă. Se va forma un întreg mediu recalcitrant 
material şi moral, care va opune o rezistenţă, activă 
sau pasivă, mai grea de învins decît aceea a inamicilor. 
Cînd un socialist arată toate aceste mari greutăţi ale 
drumului de parcurs, el n-o face, bineînţeles, cum am 
spus şi altă dată, ca un îndemn la descurajare, la inac- 
ţiune, la păsuirea luptei, ci, dimpotrivă, ca un îndemn 
la încordarea mai mare a puterilor, la strîngerea și acu- 
mularea de forţe noi, la organizare, la luminare, pentru 
lupta mai intensă pentru învingerea definitivă. Dar toc- 
mai pentru a învinge trebuie să cunoşti bine greutăţile 
drumului, trebuie să cunoşti şi să-ți dai seama de toate 

marile probleme care îți stau în cale sub toate aspectele 
lor. Altfel, dacă le ignorezi sau dacă le tratezi cu acea 
ușurință nevinovată aproape comică cu care le tratează 
tov. M.G., atunci prăbușirea e sigură, e inevitabilă. 

Un foarte edificator exemplu ne dă Ungaria 4%. Aici 
comuniștii n-au avut nevoie să pună mîna pe putere, 
că le-a căzut din cer: însuși reprezentantul puterii or- 
ganizate a claselor dominante le-a dat-o lor de-a gata. 
Fiindcă doi reprezentanţi ai social-democraţiei ungare au 
intrat în ministerul comunist, ei au fost urmaţi de pro- 
letariatul social-democrat ungar atît de numeros şi aşa 
de bine organizat. Şi care e rezultatul ? Rezultatul, gro- 
zavul rezultat e că toate achiziţiile democratice ale re- 
voluţiei ungare sînt pierdute, republica e pierdută, o 
reacțiune sălbatică, neagră stăpînește Ungaria, mii şi 
mii de oameni asasinați, mulţi fără umbră de judecată, 
mii de oameni torturați pînă la moarte mai rău decit 
în vremurile închiziției, elita proletariatului ungar ma- 
sacrată, toate organizaţiile social-democrate dizolvate, 
bibliotecile bogate socialiste, ce costau milioane, distruse. 
În ultimul apel al social-democraţilor unguri ei zic că 
mișcarea socialistă în Ungaria de fapt e nimicită. Admi- 
rabilul meu prieten și tovarăş Friedrich Adler în sceri- 
soarea sa deschisă către Troţky zice că Ungaria prole- 
tară socialistă s-a prefăcut într-un cimitir: reacţiunea 
sălbatică ungară triumfătoare a prefăcut dictatura pro- 
letariatului în dictatura morţii. | 

Ziarul „Freiheit“ al marelui Partid social-democrat 
independent din Germania, „Freiheit“, un ziar socialist, 
care în entuziasmul lui a ajuns pe comuniști, vorbind 
despre cele ce se petrec acuma în Ungaria, zice că gro- 
zăveniile din Ungaria trebuie să servească de învăţămînt 
tuturor proletariatelor, ca să vadă la ce se expun dacă 
pun mina pe putere înainte de a o putea conserva. lar 
tov. M.G. reduce totul la o simplă dilemă: sau dai 
concurs burghezilor, sau pui mîna pe puterea politică. 
E simplu ca bon jour. Am văzut pe tov. M.G. în felurite 
ipostaze, ca scriitor, ca polemist, ca tactician, să-l vedem 
acuma sub ipostaza de teoretician, căci luminătorul mul- 
țimii trebuie să fie şi teoretician, nu se poate altfel. 
Cităm textual : 

„Capitalismul nu este în stare să rezolve situaţia în 
care a ajuns omenirea“. Perfect adevărat; are numai 

cusurul că e o simplă afirmaţie zisă, răszisă, ajunsă un 
loc comun. Tov. M.G. are predilecţia pentru astfel de 
locuri comune în articolul de față ca şi în altul. D-sa 
crede, probabil, că prin faptul că repeți mereu locuri * 
comune devii comunist. De astă dată însă, după cum se 
vede, tov. M.G. a vrut nu numai să facă o afirmaţie co- 
mună, dar s-o şi dovedească. Dar pentru a dovedi tre- 
buiesc cunoştinţe, logică, putere de argumentare. Şi de 
unde să le iei dacă nu-s? Atunci tov. M.G. a prefăcut 
fraza într-una întortocheată, talmudistă, ca să aibă aer 
mai savant şi să pară că dovedeşte ceva: „Capitalismul 
nu este în stare să rezolve situaţia în care a ajuns ome- 
nirea decît încetînd de a fi capitalism...“ Atunci veţi zice 
dv., va să zică dacă a încetat de a fi capitalism va putea 


să rezolve situaţia. Tocmai aici am vrut să vă aduc, 


va zice radios tov. M.G. Dacă capitalismul a încetat de 
a fi, va să zică că nu mai există, e neexistent și atunci 
cum poate un capitalism neexistent să rezolve o situaţie 
existentă ? S-ar înţelege încă ca un capitalism neexis- 
tent să rezolve o situaţie care nu există nici ea, sau un 
capitalism, o societate capitalistă neexistentă, să rezolve 
o situaţie dintr-o altă societate neexistentă și ea, dar ca 
un capitalism neexistent să rezolve o situaţie din sînul 
propriei sale neexistențe asta nu se poate, Doamne fe- 
reşte. De unde urmează că capitalismul nu poate rezolva 
situaţia, ceea ce era demonstrat. 

Dar, dacă fraza de sus e savantă, cea următoare e 
extrasavantă : „Prefacerea producţiei (subliniat de autor) 
înseamnă renunţarea proletariatului ca factor social, că- 
ruia îi vine rîndul în domnia claselor“. Aici punct. Mai 
departe urmează un citat din Rosa Luxemburg care n-are 
absolut nimic a face cu frazele de mai sus, după cum 
și ele n-au absolut nimic a face cu frazele care le pre- 
cedează. Fiecare frază la tov. M.G. are propriul ei sens 
autonom, de-sine-stătător şi numai în contextul artico- 
lului pierde orice sens, afară de fraza din urmă cu pre- 
facerea producţiei, care şi prin sine însăși n-are nici un 
sens — e un nonsens autonom și de-sine-stătător. Prefa- 
cerea producţiei, transformarea producţiei înseamnă tre- 
cerea instrumentelor de producere — pămîntul, fabricile, 
uzinele şi a.m.d. — din proprietatea privată a capita- 


* [Greşit în original ; corect : lucruri.] 

i co iei că dim ăi 


liştilor în proprietatea colectivă a societăţii. Odată această 
transformare făcută, nu va mai exista nici proletariat 
salariat, nici luptă şi dominare de clasă prin simplu 
cuvînt că nu vor exista clase. Şi atunci ! Prefacerea pro- 
ducţiei în nici un fel şi chip nu poate să însemne re- 
nunțarea proletariatului ca factor social „prin faptul 
însuşi că renunțarea proletariatului ca factor social“ nu 
înseamnă nimic, e un nonsens. 


Dacă ne apucăm să descifrăm şarada asta, apoi, pe 
cît se pare, fraza asta ar trebui să însemne următoarele : 
Punînd mîna partidul şi proletariatul socialist pe puterea 
politică va păşi spre transformarea producţiei și atunci 
proletariatul ca clasă salariată, supusă, oprimată scapă 
din robie şi devine, la rîndul ei, vremelnic clasa do- 
minantă. Aşa e clar, şi acuma o să vă desluşiți cum 
știe să scrie tov. M.G., comparaţi fraza explicativă cu 
aceea scrisă de d-sa. Dar fraza cum am explicat-o noi 
rămîne încă nelămurită. Ce caută în fraza aceea cuvintul 
„renunțare“. La ce renunţă proletariatul? La lanţurile 
sale. Noţiunea cuvîntului renunțare implică noţiunea de 
despărţire de ceva care ni-e plăcut, agreabil, folositor, 
necesar. Regele renunţă la coroană. Omul renunţă la o 
femeie pe care o iubeşte, o clasă renunţă la prerogativele 
sale, dar nu se poate zice de un om care a evadat din 
puşcărie că a renunțat la închisoare, de o clasă care a 
scăpat de oprimare că a renunţat la robie. Astiel se 
învederează că tov. M.G. nu numai că nu ştie să con- 
struiască o frază omeneşte, dar nu-şi dă seamă nici de 
sensul etimologic al cuvintelor pe care le întrebuințează. 

Un prieten, mai pricepător decît mine în limbajul 
păsăresc, îmi atrage atenţia în ultimul moment că „pre- 
facerea producţiei“ din fraza citată în intenţia autorului 
înseamnă : refacerea producţiei. În acest caz, ce e ade- 
vărat, fraza e mai clară, dar tot rămîne gramatical și 
logic absurdă ca formă şi falsă ca fond. Refacerea pro- 
ducţiei înseamnă ridicarea producţiei, pustiită şi dezor- 
ganizată de război, la nivelul ei de dinaintea războiului, 
eventual, de se poate, la un nivel mai ridicat. Dar ea 
nu poate să însemne „renunţarea proletariatului ca factor 
social“, după cum, invers, renunțarea proletariatului ca 
factor social nu înseamnă refacerea producţiei — e o 
absurditate. Mai departe, autorul ne vorbeşte de „renun- 

tarea proletariatului ca factor social, căruia îi vine rîndul 
în domnia claselor“. La ce ? Fiindcă răspunsul nu-l găsim 
în partea citată de mai sus, el trebuie să se găsească 
în partea necitată, iar necitate au rămas numai acele 
două cuvinte în litigiu: refacerea producției. Deci re- 
nunţarea proletariatului priveşte refacerea producţiei, şi 
asta cu atit mai mult cu cît autorul începe chiar fraza cu 
aceste cuvinte : „refacerea producţiei înseamnă renunta- 
rea proletariatului...“ Așadar, refacerea producţiei în- 
seamnă renunţarea proletariatului la refacerea produc- 
ției. Dar dacă proletariatul renunţă la refacerea produc- 
tiei ea nu se mai poate face. Şi atunci: refacerea 
producției înseamnă renunţarea proletariatului la refa- 
cerea producţiei care nu se poate reface. | 

Cred că ajunge. Dacă tălmăcim fraza absurdă de mai 
sus, din limba păsărească a autorului în clara limbă ome- 
nească, apoi ea înseamnă următoarele : dacă proletariatul 
lucrează la refacerea producţiei, el renunță prin asta la 
menirea sa istorică, care e preluarea vremelnică a puterii 
politice ca clasă dominantă pentru efectuarea transfor- 
mării societăţii. Acum fraza e clară ca formă, dar falsă 
ca fond. E absolut fals că proletariatul, vorbim de cel 
conștient, muncind în societatea de azi uită prin aceasta 
menirea sa istorică. El lucrează, şi am văzut mai sus 
că nici nu se poate altfel, dar totodată se organizează, 
luptă zilnic, strînge puterile, învaţă, se luminează, se 
pregătește pentru acel moment care va fi adus de vreme, 
marele maestru al nostru al tuturora, și cînd îşi va în- 
deplini misiunea sa istorică în toată plenitudinea ei. 
Se înţelege, pentru tov. M. George vremea Și spaţiul nu 
există, sînt invenţii contrarevoluţionare ; totul se reduce 
la o simplă dilemă, care în ultimă instanță înseamnă: 
sau faci sau nu faci revoluţie, ce atîta tura-vura ! 

Și acuma încă un citat şi sfîrşim : „Dar tov. Gherea 
se mai plinge de ceva: el duce dorul tov. dinaintea 
războiului, tov. educați“. Un cititor neprevenit se va 
mira, desigur, de ce mă ironizează aşa tov. M. G. pentru 
că duc dorul tovilor educați, al lucrătorilor culţi. Expli- 
caţia e aceasta, că tînărul M.G., la rîndul lui, plînge de 
dorul tovarășilor analfabeți. Şi, ca să se vadă că nu 
exagerez, citească cititorul ironiile amare împotriva lu- 
crătorilor educați, citească asemenea citatul din Rosa 
Luxemburg, pe care tov. M. G: îl aduce în susținerea 

tezei sale, şi din care reiese că muncitorul nu învaţă 
socialismul atita din carte, cît din faptă, din greve, boi- 
cotul etc. la care îl sileşte viața să participe. 

Deci trăiască analfabetismul ! 

Dealtfel în spusele Rosei Luxemburg e o parte de 
adevăr : lucrătorul devine revoluţionar nu atîta prin 
carte, ci prin faptul întregii vieţi de mizerie, de luptă, 
prin fabrică, prin greve şi a.m.d. E dealtfel un adevăr 
vechi, spus şi răspus. Dar aici mi-aş permite să fac 
următoarea observaţie : 

Lucrătorul devine revoluţionar prin lupta zilnică, prin 
fabrici, prin greve etc... Intelectualul devine revoluţionar 
prin carte. Dar semiintelectualul prin ce? Prin fabrică, 
greve şi a.m.d. nu, pentru că nu e lucrător, prin carte 
nu, pentru că Rosa Luxemburg o găseşte de prisos. Atunci 
prin ce ? În disperare de cauză, semiintelectualul se face 
revoluționar volintir : ce-am avut și ce-am pierdut ? Azi 
aici, miine la Focşani! Şi pe urmă dăi cu comunism, 
dă-i cu spartachism, dă-i cu anarhism, dă-i cu comunist 
spartachist, dă-i cu spartachism spartachist şi dă-i, și 
dă-i, şi dă-i pînă ce omul ajunge într-un așa hal încît 
vorba lui Conu Leonida : „şi nimica mișcă“. | 

Aici e adevărata explicaţie a articolelor din Viena 
a [le] tov. M.G. 

Dar zăpăceala asta caută să se propage şi în ţară la 
noi, ceea ce ar fi foarte regretabil. Intenţia de a preveni 
aceasta e explicaţia adevărată a articolului meu de faţă. 


C. Dobrogeanu-Gherea 


VREMEA NOUĂ, (BUCUREȘTI), ANUL III, NR. 99, 100, 101, 102, 103, 104, 
105, 106, DIN 1, 8, 15, 22, 29 MAI ȘI 5, 12, 19 IUNIE 1921 


ADNOTĂRI 


1 — Acest studiu, însoţit de o scrisoare adresată lui N. D. Cocea, 
reprezintă răspunsul lui C. Dobrogeanu-Gherea la ancheta ini- 
iată de redacţia revistei „Viaţa socială“ prin care a solicitat 
unor oameni politici și de cultură să se pronunţe asupra opor- 
unităţii şi necesităţii reformei votului universal. Gherea a încor- 
porat aici şi textul articolului Asupra votului universal, publicat 
în „România muncitoare“, anul VI, nr. 53, din 9 septembrie 1910, 
marcat în ediţia de faţă între paranteze — p. 18—20. Referindu-se 
la acest studiu, după ce-l rezumă, ziarul „Adevărul“ (anul XXIII, 
nr. 7550, din 14 septembrie 1910) scrie: „se înţelege 
însă de la sine că n-am putut reda şi limpezimea stilului, în- 
lănţuirea de oţel a ideilor, care caracterizează chiar și cea mai 
mică schiţă a lui Gherea. Îndemnăm pe cititorii noştri deci să 
citească şi originalul“. Studiul a fost reeditat în Presa muncito- 
rească şi socialistă din România, vol. II (1900—1921), partea a 
Il-a (1907—1916), București, Editura politică, 1968, p. 288— 
292. — 11. 


2 — Se referă la articolul Votul sau glonțul, apărut în ziarul 
„Drepturile omului“, anul I, nr. 32, din 10 martie 1865, cît şi la 
alte materiale apărute în aceeaşi publicație, ca și în „Revista 
socială“, în „Desrcbirea“, „Muncitorul“ etc. — 12. 


3 — Este vorba de lucrarea Neoiobăgia apărută în 1910. Vezi 
C. Dobrogeanu-Gherea, Opere complete, vol. 4, București, Editura 
politică, 1977. — 21. 


4 — Articol republicat la scurtă vreme în revista „Viața socială“, 
anul I, nr. 10, noiembrie 1910, p. 229—233. Editat și în Presa 
muncitorească și socialistă din România, vol. II (1900—1921), 


334 


partea a I-a (1907—1916), Bucureşti, Editura politică, 1968, 
p. 143—146 ; C. Dobrogeanu-Gherea, Scrieri social-politice (sub 
îngrijirea lui D. Hurezeanu), Bucureşti, Editura politică, 1968, 
p. 250—254. — 22. 


5 — Această Prefață a fost scrisă de C. Dobrogeanu-Gherea la 
apariția, în limba română, a lucrării lui Karl Kautsky Bazele 
social-democrației, București, Cercul de editură socialistă, 1911 
(p. V—XX); Prefaţa a fost republicată în K. Kautsky, Bazele 
social-democraţiei, ed. a II-a, Bucureşti, „Biblioteca socialistă“, 
nr. 82, p. 9—26. — 28. 


6 — Programul de la Erfurt al Partidului social-democrat din 
Germania, adoptat de Congresul partidului din 14—20 octombrie 
1891, a avut un puternic ecou în mişcarea muncitorească inter- 
națională, inclusiv în România. — 28. 


7 — A se vedea Karl Marx în publicistica românească, sub 
îngrijirea lui Ion Popescu-Puțuri şi Augustin Deac, București, 
1972, f.e. — 30. 


8 — Gherea se referă la o serie de social-democraţi ca Eduard 
Bernstein, E. David, L. Bissolatti și alţii care, la începutul seco- 
lului al XX-lea, au început o campanie de revizuire a marxis- 
mului. — 32. 


9 — Studiul Asupra socialismului în ţările înapoiate a apărut ca 
postfață la lucrarea : K. Kautsky, Bazele social-democrației, Biblio- 
teca „România muncitoare“ nr. 30, Cercul de editură socialistă, 
Bucureşti, 1911, p. 245—283, iar fragmente în „România munci- 
toare“, an VII, seria a Il-a, nr. 65 din 23 octombrie 1911. Sub 
formă de broşură, cu o prefață semnată de Şerban Voinea, 
studiul a fost reeditat în Editura P.S.D., Bucureşti, 1945. Părți 
însemnate din studiu au fost publicate în: Presa muncitorească 
şi socialistă din România, vol. II (1900—1921), partea I (1900— 
1907), București, Editura politică, 1966, p. 401—403 ; C. Dobro- 
geanu-Gherea, Scrieri social-politice (sub îngrijirea lui D. Hu- 
rezeanu), Bucureşti, Editura politică, 1968, p. 255—285 şi în 
30 de ani de la crearea partidului politic al clasei muncitoare 
din România. Documente, Bucureşti, Editura politică, 1974, 
p. 127—129 ; 186—187 ; 555. — 43. 


10 — Răscoala din 1907 a obligat clasele dominante să recunoască 
existența serioasei probleme agrar-țărăneşti în România, dovadă 
fiind şi adoptarea de către guvernul liberal a unui sistem de 

reforme menit să îmbunătățească într-un fel situaţia maselor 
ţărăneşti. S-au discutat şi votat: Legea învoielilor agricole 
(23 decembrie 1907), Legea pentru înfiinţarea judecătoriilor de 
ocoale (30 decembrie 1907), Legea pentru înfiinţarea Casei rurale 
(4 aprilie 1908), Legea pentru mărginirea dreptului de a lua în 
arendă moșii — cunoscută mai ales sub numele de Lesea îm- 
potriva trusturilor 'arendășești (12 aprilie 1908), Legea pentru 
modificarea şi adăugirea unor dispoziţii din Legea băncilor popu- 
lare şi a Casei lor centrale (1 aprilie 1908), Legea pentru aren- 
darea moșiilor statului Casei şcoalelor, Casei bisericilor, jude- 
telor, comunelor, așezămintelor filantropice și culturale (19 aprilie 
1908). În plus s-au adoptat și măsuri de întărire a aparatului 
administrativ şi de opresiune de la sate prin: Legea pentru 
organizarea comunelor şi administrarea plășilor (29 aprilie 1908), 
Legea pentru modificarea organizării jandarmeriei (25 martie 
1908) ș.a. — 53. 


11 — Este vorba de articolul lui C. Stere, intitulat Ciîntarea 
pătimirii noastre, apărut în „Viaţa românească“, anul I, nr. 1, 
din 1906, p. 52. — 57. 


12 — Ideea Confederaţiei Balcanice a fost preluată de mişcarea 
muncitorească de la revoluționarii democrați pașoptiști. Ea viza, 
indiferent de titulatură, în principal, realizarea unei alianţe po- 
litice şi militare în faţa tendințelor expansioniste şi cotropitoare 
ale marilor puteri imperialiste. Nu se poate omite însă faptul 
că unii conducători ai partidelor socialiste din Balcani, îndeosebi 


în anii neutralității României, au conferit acestui concept accep- 


ţia unei uniuni integratoare a statelor din zona Balcanilor sub 
forma republicii federative. Acest concept a rămas însă la for- 
mularea sa abstractă, fără a se înscrie ca o direcție de acțiune 
practică, ceea ce ar fi însemnat implicit o opțiune pentru o 
soluție utopică și în același timp ignorarea procesului legic de 
uriașă semnificație, al construcţiei statelor naţionale, proces aflat 
în curs de impetuoasă desfăşurare. — 58. 


13 — A se vedea articolul lui C. Stere, intitulat: Situația politică 
și problema democratismului în România, publicat în „Viaţa 
românească“, anul III, nr. 1/1908, p. 72 — 66. 


14 — Se are în vedere Congresul socialist internaţional de la 
Paris, ale cărui lucrări s-au desfășurat între 14 şi 20 iulie 1889, 
Delegaţia română, formată din G. Mani, D. Voinov, E. Racoviţă, 

I. Procopiu, M. Săulescu, a prezentat un raport despre activitatea 
organizațiilor muncitorești din ţara noastră, despre dezvoltarea 
social-economică şi politică a României. — 76. 


15 — Congresul socialist internaţional de la Basel a avut loc 
în noiembrie 1912, la care au participat din partea proletariatului 
român C. Dobrogeanu-Gherea şi George Grigorovici. În cadrul 
lucrărilor acestui congres, delegaţia română a prezentat soluţii 
constructive privind asigurarea păcii în această zonă a Euro- 
pei. — 81. 


16 — Studiul a fost însoţit de această scrisoare trimisă de Gherea 
lui Racovski: „Dragă Racovski, Îţi trimit un articol asupra 
conflictului româno-bulgar. El este numai un fragment dintr-un 
studiu mai lung, «Socialismul și epoca cadrilateră», pe care 
l-am început și în care tratez diferite subiecte de ordin general 
în legătură cu războiul balcanic de acum şi cu starea de spirit 
ce s-a creat în ţară în urma acestui război. Din nenorocire, nu 
scriu atunci cînd vreau, ci atunci cînd pot şi deci nu știu cînd 
studiul va vedea lumina zilei. De aceea m-am hotărît să termin 
un capitol — cel mai lung — de la mijlocul studiului, asupra 
conflictului româno-bulgar, ca unul care, tipărit mai tîrziu, ar 
pierde din actualitate. 

Îmi dau seama de neajunsurile care rezultă din faptul că 
fragmentul de față e tocmai de la mijlocul studiului şi sînt silit 
să trimit pe cititori la ceea ce am spus înainte sau voi spune 
pe urmă. Cred totuşi că el are un înțeles de-sine-stătător şi că 
va prezenta interes pentru cititorii revistei. Salutare și frăţie, 
C. Dobrogeanu-Gherea“. — 83. 


17 — Se are în vedere răpirea de către ohrana ţaristă a prinţului 
Bulgariei, Battenberg. — 89. 


18 — Este vorba de războiul ruso-ture din 1877—1878, la care 
s-a alăturat şi România pentru a-și consolida independenţa de 
stat absolută, proclamată de Adunarea Deputaţilor la 9 mai 
1877. — 90. 


19 — Primul război balcanic (18 octombrie 1912 și 30 mai 1913) 
s-a desfăşurat între Alianţa Balcanică formată din Bulgaria, 
Serbia, Grecia şi Muntenegru, pe de o parte, şi Turcia, pe de 


alta, care a fost înfrîntă. Tratatul de pace de la Londra a con- 


sfințit victoria Alianţei Balcanice asupra Turciei, care renunţa 
la toate posesiunile sale din Europa, cu excepţia Istanbulului 
și a unui mic teritoriu din jurul acestui oraș, iar Albaniei i se 

recunoștea independența proclamată la 28 noiembrie 1912. P.S.D.R. 
ca şi celelalte partide socialiste din ţările balcanice n-au sesizat 
caracterul progresist al războiului, de înlăturare de către statele 
mai sus menţionate a dominaţiei otomne. — 92. 


20 — Austro-Ungaria, care pe baza acordurilor secrete cu Rusia 
ţaristă de la Reichstag (noiembrie 1876) şi Budapesta (ianuarie 
1877) îşi instituie, începînd cu anul 1878, protectoratul asupra 
Bosniei şi Herțegovinei, trece în 1908 la anexarea directă a 
acestor teritorii. — 97. 


21 — Vezi adnotarea nr. 15. — 131. 


22 — Este vorba de Congresul Partidului Social-Democrat din 
Germania de la Chemnitz din 1912. — 132. 


23 — Vezi adnotarea nr. 15. — 134. 


24 — Se are în vedere războiul franco-prusac din 1870—1871, în 
urma căruia Germania a anexat de la Franţa provinciile Alsacia 
şi Lorena. — 144. 


25 — Congresul parlamentarilor francezi şi germani de la Berna 
din 1913. — 151. 


26 — Lucrările Congresului al II-lea al Partidului Social-Democrat 
din România s-au desfășurat la Bucureşti în zilele de 29 iunie— 
1 iulie 1912. — 161. 


27 — În jurul proiectelor de reforme electorală şi agrară ale 
Partidului Naţional Liberal, date publicităţii în septembrie 1913, 
au avut loc ample dezbateri politice. Socialiștii prin soluțiile 
preconizate s-au situat în fruntea curentelor social-politice în 
cadrul societăţii românești. — 166. 


28 — „Legea pentru înfiinţarea Casei rurale“, votată în Senat 
la 19 martie, iar în Adunarea Deputaţilor la 24 martie, a fost 
pusă în aplicare de la 1 mai 1908. A fost una din măsurile cele 
mai elogiate din programul de reforme al Partidului liberal de 
după răscoala din 1907. Legea prevedea constituirea unei bănci 
(o societate pe acţiuni) cu un capital de 10 000 000 de lei, jumătate 
__aparţinînd particularilor, iar jumătate statului, care să cumpere 
moşiile proprietarilor scoase în vînzare, să le parceleze şi să le 
vîndă în loturi de cîte 5 ha ţăranilor. Un ţăran putea cumpăra 


chiar pînă la 5 loturi dacă făcea dovada că posedă uneltele şi 


vitele pentru lucrarea pămîntului cerut. În momentul cumpărării, 

Casa rurală percepea de la țărani un aconto în bani de 15%% 
din valoarea pămîntului cumpărat dacă lua un lot, ajungînd 
pînă la 35%/, dacă cumpăra 5 loturi. Cu tot caracterul insuficient 


şi limitat (beneficiara principală fiind pătura ţărănimii înstărite), 


această reformă dădea expresie orientării Partidului liberal în 
ceea ce priveşte chestiunea agrară, corespunzătoare intereselor 
burgheziei industriale. Casele rurale au satisfăcut în parte şi 
interesele financiare ale burgheziei, oferind acesteia avantajul 
plasării capitalurilor, de pe urma cărora încasa cîştiguri mari. 
Totodată a venit şi în sprijinul moșierimii, oferindu-i posibilitatea 
de a-şi vinde terenurile, fie ele şi neproductive, cu preţuri avan- 
tajoase şi sporindu-i în acest fel veniturile. Casa rurală, aşa 
cum de la bun început au remarcat socialiștii români, nu putea 
să rezolve acuta problemă agrar-ţărănească. — 167. 


29 — Probabil C. Dobrogeanu-Gherea s-a referit la cel de-al 
doilea război balcanic şi la proiectele de reforme electorală și 
agrară ale Partidului Naţional Liberal, asupra cărora îşi spune 
cuvîntul în trei interviuri apărute în „România muncitoare“, 
incluse în volumul de față. — 172. 


30 — Sub acest titlu au fost înmănuncheate cele 4 studii ale lui 
Constantin Dobrogeanu-Gherea despre oligarhia română: Geneza. 
oligarhiei române; Din urmările regimului oligarhic ; Oligarhia 
şi politica externă; Sfîrşitul oligarhiei române. Studiul Geneza 
oligarhiei române, apărut în revista „Viaţa socialistă“, anul I, 
nr. 1, din noiembrie 1920, p. 3—9, era precedat de precizarea că 
este inedit şi de următoarea notă: „Fragmentul acesta postum 
al marelui nostru dispărut face parte dintr-o lucrare mai vastă, 
rămasă neterminată. Gherea voia să-şi spună acolo cuvintul 
asupra problemelor ajunse de imediată actualitate după campania 
din 1913: revizuirea constituţiei, adoptarea principiului expro- 
prierii unei părţi din proprietatea agrară şi reforma electorală. 
De analiza teoretică şi soluţiile generale ce le comportă aceste 
chestiuni se ocupase încă de mai înainte în scrierile sale. Aici 
era însă vorba să-şi arate punctul de vedere în aplicarea practică, 
specială, a problemei care se şi dezbătea în parlament şi să 
treacă de la generalitatea teoriei la concretizarea vederilor sale 
— ale partidului nostru deci .— față de articolele precise de 
lege care erau menite să prefacă așezămintele de pînă atunci 
ale ţării. 

Războiul şi boala l-au împiedicat s-o facă. Ne-a rămas numai 
prima parte a lucrării plănuite, care se oprește — din păcate — 
tocmai acolo unde trebuia să înceapă tratarea chestiunii agrare. 

În partea rămasă, în care cerceta reforma electorală, Gherea a 
trasat în treacăt, cu o mînă măiastră, cîteva aspecte din viaţa 
societății românești. Din ele desprindem fragmentul acesta“. — 176. 


31 — Studiul Geneza oligarhiei române a fost retipărit în Presa 
muncitorească şi socialistă, vol. III, 1917—1921, partea a Il-a, 
1919—1921, Bucureşti, Editura politică, 1973, p. 563—566. — 176. 


32 — Redacţia revistei „Viaţa socialistă“, anul I, nr. 2, din 
decembrie 1920, p. 13, precizează că studiul Din urmările regi- 
mului oligarhic al lui C. Dobrogeanu-Gherea pe care-l publică 
este inedit. — 182. 

33 — Studiul Oligarhia şi politica externă C. Dobrogeanu-Gherea 
l-a inclus, împreună cu suita de articole 'apărute în ziarul „Lupta 
zilnică“, în broşura Război sau neutralitate, Bucureşti, Atelierele 
grafice Socec et Comp., Societate Anonimă, 1914, p. 65—117. — 191. 


34 — Al doilea război balcanic (29 iunie—10 august 1913) a avut 
loc între Bulgaria, pe de o parte, şi Grecia, Serbia, Muntenegru, 
cărora li s-au raliat România și Turcia, pe de altă parte, şi s-a 
încheiat cu înfrîngerea Bulgariei. Tratatul de pace de la Bucu- 
reşti a consfințit schimbările teritoriale survenite în urma ope- 
raţiilor militare. Grecia primește Macedonia de sud, Tracia de 
apus şi Epirul; România — sudul Dobrogei, denumit și Cadri- 
later ; Serbia primește partea de nord a Macedoniei ; Bulgaria — 
Tracia răsăriteană, iar Turcia — Adrianopolul. Reprezentanţii 
Bulgariei au subscris tratatul de pace sub rezerva unei revizuiri 
ulterioare a acestuia de către marile puteri europene. Tratatul 
a fost confirmat la scurt timp și de marile puteri. — 199. 


35 — Redacţia revistei „Mișcarea socială“, anul I, nr. 8, din mai 
1930, p. 343—350, publicînd studiul Sfîrșitul oligarhiei române, 
al lui C. Dobrogeanu-Gherea, menţiona că el este inedit, înso- 
ţindu-l cu următoarea notă: „Fragment dintr-un studiu scris 
înainte de războiul european şi din care o parte a fost publicat 
în «Viața socialistă», scrisă de tov. Șerban Voinea în 1921“, 
corect 1920. — 223. 


36 — Suita de articole publicate în ziarul „Lupta zilnică“, 
anul X, nr. 112, 116, 127, 128, 129, 137, 138, 149, 155, din 
19, 24 septembrie şi 6, 8, 17, 18, 19, 30, 31 octombrie, 5 noiem- 
brie 1914, au fost reunite în lucrarea Război sau neutralitate, 
București, Atelierele grafice „Socec“, Bucureşti, 1914; Fragmente 
au apărut în Presa muncitorească și socialistă din România, 

vol. II (1900—1921), partea a II-a (1907—1916), București, Editura 
politică, 1966, p. 609—610; în C. Dobrogeanu-Gherea, Scrieri 
social-politice (sub îngrijirea lui D. Hurezeanu), Bucureşti, Edi- 
tura politică, 1968, p. 285—288. — 237. 


3[ — Este vorba de Congresul extraordinar al P.S.D.R. din 
10 august 1914, care prin rezoluţia Împotriva războiului, pentru 
neutralitatea României a definit poziţia partidului faţă de războiul 
imperialist mondial al marilor puteri, pronunţîndu-se pentru 
neutralitatea României. — 240. 


38 — Modul în care a fost înfăptuită unificarea Germaniei era 
determinat de raportul forţelor social-politice din statele Ger- 
maniei în cea de-a doua jumătate a secolului al XIX-lea. În 
urma războiului dintre Austria şi Prusia aceasta din urmă s-a 
transformat în statul german cel mai puternic, avînd o populaţie 
de 24000000 de locuitori. Guvernul prezidat de Bismarck a 
obținut crearea Uniunii Germane de Nord, în care au fost 
cuprinse 22 de state germane de la Nord de Main. Constituţia 
Uniunii adoptată în aprilie 1867 întărea din punct de vedere 
juridic hegemonia Prusiei 'asupra Germaniei. În fruntea uniunii 
se afla regele Prusiei. În urma victoriei Prusiei în războiul 
franco-prusac, regele prusac s-a încoronat, în 1871, la Versailles 
ca împărat al Germaniei. — 262. 


39 — Unirea Italiei reprezintă un proces istoric îndelungat, în 
care s-au manifestat două tendinţe politice : cea moderat-liberală, 
care se pronunța pentru unirea ţării „de sus“, și cea revoluţio- 
nară, care tindea spre crearea unei republici italiene democrate. 
Conducerea luptei de eliberare naţională a revenit părţii revo- 
luţionare a burgheziei. Un reprezentant de seamă al mişcării 
naționale de eliberare a fost Giuseppe Garibaldi. În parlamentul 
intrunit la Torino a fost proclamat, în martie 1861, regatul 
italian, din care făceau parte Sardinia şi alte teritorii italiene 
care s-au unit cu Sardinia. Regele Victor Emanuel a fost pro- 
clamat rege al Italiei. În urma războiului pruso-italiano-austriac 
din 1866, regiunea Veneției s-a unit cu Italia. În afara statului 
italian au rămas numai Roma şi teritoriile aparținînd papei. În 
1871 s-a realizat în cea mai mare parte unificarea Italiei. Ea 
s-a desăvîrşit în 1918 prin unirea cu teritoriile italiene revenite 
ca urmare a destrămării monarhiei dualiste Austro-Ungare. — 262, 


40 — Tratatul de la Paris a fost semnat la 18/30 martie 1856 
de către Congresul Marilor Puteri, întrunit după  înfrîngerea 

Rusiei ţariste de către Poarta otomană în alianţă cu Anglia, 
Franţa, Austria, Prusia şi Sardinia. Conform hotăririi congre- 
sului, Rusia ţaristă a fost nevoită să retrocedeze Principatului 
Moldovei gurile Dunării şi 3 judeţe din sudul Basarabiei (Bolgrad, 
Cahul şi Ismail) şi să renunţe la protectoratul ei asupra Moldovei 
și Țării Românești. Acestea rămiîneau sub suzeranitate otomană, 
dar congresul le-a pus și sub garanţia Puterilor europene. Con- 
gresul a hotărît, de asemenea, convocarea de adunări (divanuri) 
ad-hoc, care să se pronunţe asupra organizării viitoare a celor 
două ţări române, prin revizuirea Regulamentelor organice, po- 
trivit dorinței românilor. Congresul mai restabilea libertatea 
navigaţiei pe Dunăre şi hotăra înfiinţarea Comisiei europene a 
Dunării, cu sediul la Galaţi. — 265. 


41 — Între 1/13 iunie şi 1/13 iulie 1878 s-au desfășurat la Berlin 
lucrările Congresului internaţional convocat în vederea revizuirii 
tratatului de la San Stefano din martie 1878, încheiat între 
Rusia ţaristă şi Imperiul otoman, după terminarea războiului 
ruso-româno-turc. Tratatul de la San Stefano consolida influenţa 
Rusiei în Balcani, provocînd proteste vehemente din partea 
Angliei şi Franţei, ceea ce a determinat convocarea Congresului 
de la Berlin. Tratatul de la Berlin confirma independenţa 
României, a Serbiei și Muntenegrului, recunoscute prin tra- 
tatul de la San Stefano ; Bosnia și Herţegovina au fost acaparate 
de Austro-Ungaria. Anglia lua Ciprul. Congresul de la Berlin 
confirma, totodată, clauza tratatului de la San Stefano prin care 
cele trei judeţe (partea de sud a Basarabiei) intrau în compo- 
nenţa Imperiului țarist, iar Dobrogea revenea României. România 
nu a fost invitată la congres. Reprezentanţii ei I. C. Brătianu — 
prim-ministru şi K. Kogălniceanu — ministru de externe au 
fost primiţi numai ca să expună punctul de vedere al ţării 
lor. — 265. 


42 — A doua Conferinţă socialistă interbalcanică a avut loc 
la București în zilele de 6—8 iulie 1915. Conferinţa, la care au 
luat parte reprezentanţi ai partidelor social-democrate din Bul- 
garia, Grecia şi România, a dezbătut şi hotărît necesitatea con- 
federării partidelor socialiste din această zonă a Europei pentru 
a face față politicii imperialiste a marilor puteri. La hotărtrile 
conferinţei s-a alăturat și Partidul Social-Democrat din Ser- 
bia. — 282. 


43 — O seamă de gazete burgheze au învinuit P.S.D. din Ro- 
mânia că a fost corupt de unii socialişti străini pentru a 

duce o politică potrivnică intrării României în război. Delegații 
la congres au cerut să se discute acest caz. În cuvintul său, 
C. Racovski, recunoscînd calitățile de socialist ale lui Parvus, 
a declarat că în urma convorbirii avute cu ocazia sosirii acestuia 
în România, privind transformarea gazetei „Lupta zilnică“ în 
4 pagini, Parvus a donat suma de lei 3000, „care, cunoscîndu-se 
situaţia lui socială, s-au admis“. — 284. 


44 — Printr-un decret-lege din 3/16 noiembrie 1919 s-a adoptat 
principiul votului universal egal, direct, obligatoriu, stabilit de 
parlamentul ţării la Iaşi încă în 1917. — 286. 


45 — Congresul extraordinar al Partidului Socialist Român din 
13 şi 14 octombrie 1919 a hotărît abţinerea de la alegeri a 
Partidului Socialist din România. — 288. 


46 — În toamna anului 1916, C. Dobrogeanu-Gherea, de teamă 
ca organele ohranei ţariste să nu-l captureze, ţinînd seama de 
alăturarea României la Antantă, a plecat în Elveţia, unde a 
rămas pînă în toamna anului 1919, cînd s-a reîntors în ţară. 
— 290. 


47 — Interviul „Problemele de după război şi socialismul“ luat 
lui C. Dobrogeanu-Gherea de către Ioan Sion era precedat de 
următoarea notă : „De vorbă cu tovarășul C. Dobrogeanu-Gherea. 
În drum spre Bucureşti, de la frumoasa serbare a inaugurării 
«Casei Poporului» din Cîmpina, m-am oprit la Ploieşti spre a 
avea cu iubitul nostru tovarăș C. Dobrogeanu-Gherea o între- 
vedere şi a nota părerile sale, pentru cititorii ziarului nostru, 
asupra problemelor care preocupă azi, după războiul mondial, 
socialismul internaţional. 

Deşi suferind, tovarășul Gherea s-a pus la dispoziţia mea 
cu multă dragoste şi bunăvoință, răspunzîndu-mi la toate în- 
trebările pe care i le-am făcut, răspuns pe care îl reproduce 
mai jos. De prisos să mai adaug că bunul nostru tovarăş a 
făcut un mare sacrificiu terminînd a-și spune cuvîntul... [cenzu- 
rat] rînduri asupra unor chestiuni care după el — ar — ...[cen- 
zurat] dezvoltare mult mai largă și mult mai sistematică. 

Chiar în forma în care le publicăm, părerile autorizate 
ale tovarăşului Gherea sînt extrem de interesante și nu pot 
decît să recomand tovarășilor și cititorilor noştri să le citească 
cu atenţie şi să caute să pătrundă marile adevăruri ştiinţifice 
ce ele cuprind, trăgînd încheierile cuvenite. Ioan Sion“ („Lumea 
nouă“ nr. 11, din 29 noiembrie 1919 şi în „Tribuna Socialistă“, 
an. XV, nr. 61 din 28 decembrie 1919). — 294. 

48 — Studiul lui C. Dobrogeanu-Gherea Dezorientare a fost în- 
soțit de următoarea notă a redacţiei ziarului „Vremea nouă“ din 
1 mai 1921: Studiul, a cărui publicare o începem, reprezintă 
ultima lucrare a marelui nostru Gherea. Prilejul acestui studiu 
l-a avut articolul De vorbă cu bunicul meu, publicat în „Socia- 
lismul“, iar scopul i-a fost să contribuie la împrăștierea dezorien- 
tării pe care o semănau comuniștii în rîndurile muncitorimii. 
Din păcate, seria de articole care trebuia să urmeze acestuia a 
fost întreruptă pentru totdeauna din cauza morţii dascălului 
socialismului român. — 308, 


49 — Este vorba de instaurarea în Ungaria a Republicii Sfatu- 
rilor, vezi în această direcţie lucrarea: 1919. În sprijinul Re- 
publicii Ungare a Sfaturilor, Bucureşti, Editura politică 1969. 
— 329. 

